
Prakeiktas briliantas 


Juodas, gąsdinamai tviskuliuojantis briliantas gulėjo Katrinos delne, 
sklaidydamas didžiulės Karlos tvirtovės salės tamsą. Šioje tvirtovėje ji su 
savo žmonėmis atsidūrė, kai buvo suniokotas Monsalvi dvaras. Ji laikė 
briliantą priešais žvakės liepsną taip, kad kiekvienoje brangakmenio sie- 
nelėje atsispindėjo ugnis, ir atrodė, jog iš jos rankų srūva raudonų kaip 
liepsna žvaigždžių srautas. Ant aksomu užtiesto stalo priešais Katriną 
gulėjo ir kitokių Žžaižaruojančių brangakmenių, kuriais ji pasipuošdavo 
Briugėje ir Dižone, kai buvo visagalė Pilypo Burgundiečio mylimoji. Ji 
išsiblaškiusi žvelgė į juos. Čia buvo puikus Uralo kalnų ametistų vėrinys, 
kurį jai sužadėtuvių proga padovanojo Garenas de Brazi, pirmasis jos 
vyras. Čia taip pat gulėjo rubinų ir safyrų, briliantų ir akvamarinų, Veng- 
rijos opalų ir Badachšano lazuritų ir net nuostabių Indijos briliantų ir 
didžiulių smaragdų karoliai, kuriuos kaip ir daugelį kitų, jai padovanojo 
hercogas Pilypas. Bet kaip tik juodasis briliantas patraukė jos dėmesį, kai 
vienuolis Etjenas Šarlo iš po savo nutrinto vienuolio abito ištraukė šias 
nepaprastas brangenybes ir padėjo priešais ją. 

Garenas de Brazi labai seniai nupirko jį iš Venecijos kapitono, kuris 
buvo pavogęs jį Indijos šventykloje ir džiaugdamasis atsikratė jo: brilian- 
tas atnešdavo nelaimę. Paaiškėjo, kad briliantas neprarado savo šiurpulin- 
gos galios. Nubaustas mirtimi Garenas nusinuodijo savo kameroje, kad 
nebūtų gėdingai tempiamas per +i5ą miestą prieš mirties bausmės įvykdy- 

mą, ir ar nebus Katrina kartu su brangakmeniu paveldėjusi ir žiaurios 
lemties? Vargas ir nesėkmės persekiojo ją, ir net ne tiek ją, kiek tuos 
žmones, kuriuos ji mylėjo. Arno de Monsalvi, jos vyras, už mėginimą 
išvaduoti “raganą" Žaną buvo paskelbtas esančiu už įstatymo ribų ir 
Karolio VII visagalio favorito Žoržo de la Tremujo įgrūstas į kalėjimą. Tai 
beveik pražudė jį; o išsigelbėjęs iš ten ir grįžęs į savo dvarą, jis rado 
Monsalvi pilį karaliaus įsakymu sudegintą ir sulygintą su žeme. Paskui 
prieš aštuonis mėnesius prasidėjo košmaras, vertęs Katriną skausmingai 
krūpčioti jį prisiminus. La Tremujo kalėjime Arno užsikrėtė raupsais. Per 
tuos aštuonis mėnesius Arno virto lavonu. Atskirtas nuo artimųjų ir viso 
pasaulio, jis buvo Kalvė leprozoriume. Dabar jo gyvenimas tapo vien 
kančia. 

Katrina pirštais uždengė briliantą. Jos delne jis sušilo ir dabar atrodė 
beveik gyvas. Kokios piktosios jėgos slypi tame juodame blizgesyje? 
Paslėptas rankoje jis buvo panašus į paprastą akmenuką, nors ir skleidė 
blogį. Žmonės daug šimtmečių kovojo dėl jo, buvo pralietos kraujo upės. 
Vieną akimirką jai kilo pagunda sviesti briliantą į ugnį ir užmiršti jį. Bet 
ar supras jos poelgio motyvus jai ištikimi vienuoliai arba senoji dama, jos 
anyta, kuri, apimta pagarbios baimės, nebyliai sėdėjo krėsle su aukšta 
atkalte? Juodas briliantas galėjo atnešti sėkmę... Monsalvi pilis buvo 
virtusi griuvėsiais ir laukė, kada bus atstatyta! Katrina atgniaužė delną ir 
leido briliantui nusiristi ant stalo. 


— Koks grožis! — atsiduso Izabelė de Monsalvi. — Savo gyvenime 
nieko panašaus nesu mačiusi! Jis bus mūsų šeimos brangenybė. 


— Ne, motute, — švelniai nutraukė ją Katrina. — Aš nepasiliksiu 
juodojo brilianto. Šis brangakmenis — prakeiktas. Jis atneša tik nelaimes. 
Ir, be to, jis vertas daug aukso! Šis juodas akmuo padės atstatyti Monsalvi 
pilį tokią, kokia ji buvo anksčiau, jis gali suteikti mano sūnui padėtį, kurią 
suteikia tik pinigai ir valdžia... 

— Gaila! — pasakė ponia de Monsalvi. — Jis gražus. 


— Jis labiau baisus negu gražus, — tarė brolis Etjenas. — Ar žinote, 
ponia Katrina, kad Nikolė Son, kuriai Ruane priklausė audinių parduotuvė 
ir kuri buvo jus priglaudusi, jau mirusi? 


— Mirusi? 


— Nužudyta! Ji nešė prašmatnų, su aukso puošiniais galvos apdangalą 
Bedfordo hercogienei ir buvo rasta Senoje su perpjauta gerkle... 

Katrina tylėjo, bet išgąstingas žvilgsnis, sviestas į briliantą, buvo pa- 
kankamai iškalbingas. Taigi jis žudė net tuos, kurie laikinai ją globojo! Ji 
turi kuo greičiausiai atsikratyti jo. 

— Ir vis dėlto, — pasakė geraširdiškai šypsodamasis vienuolis, — 
nekreipkime dėmesio į prietarus ir nepervertinkime tų įvykių. Galbūt tai 
tėra paprasčiausi sutapimai. Sutikite, kad aš pervežiau jį per didelę kara- 
lystės dalį, per alkaną provinciją, kur knibždėte knibžda banditų, ir... nieko 
blogo nenutiko. 


Taip, tai tikrai buvo stebuklas. Per patį viduržiemį, nes dabar buvo 
1433—iųjų pradžia, vienuolis sėkmingai pervažiavo nuniokotą Prancūzi- 
jos žemę, nusiaubtą ir nuskurdintą, nualintą banditų, daug kur užimtą anglų 
įgulų, ir niekas nė neįtarė, kad savo naminės drobės krepšelyje jis neša 
tokią brangenybę. Tą naktį, kai Katrina su Arno išsigelbėjo Ruane, tą pačią 
naktį po Mergelės mirties, brangakmeniai buvo atiduoti saugoti jų draugui, 
mūrininkui Žanui Sonui, kad laikui bėgant broliui Etjenui Šarlo, ištikima- 
jam slaptam Jolandos, Karolio VII uošvės, agentui atsiras galimybė grą- 
žinti tas brangenybes teisėtam savininkui. Niekas neįtarė šio apkūnaus, 
mažo, besišypsančio vienuolio ir nė nenujautė, kad atviraširdiška jo šyp- 
sena slepia įžvalgų, skvarbų protą. 

Į Karlą jis atvyko praslinkus keletui valandų po vidurdienio, prieš 
saulėlydį. Apvalus jo siluetas išniro iš pustomo sniego tuo momentu, kai 
pilies valdytojas, škotas Hjū Kenedis, tikrino, kaip keičiasi sargybiniai, ir 
vienuolis tučtuojau buvo nuvestas pas Katriną. Jaunoji grafienė ir apsi- 
džiaugė, ir susijaudino vėl susitikusi su savo bičiuliu, kurio nematė daugiau 
kaip aštuoniolika mėnesių. Brolis Etjenas jai visuomet buvo dangaus 
pasiuntinys, likimo atsiųstas, kad sujungtų ją su Arno. Jį išvydusi, ji vėl 
prisiminė tuos nuostabius laikus, kurie dabar kėlė tiek kančios. Kad ir kaip 
norėtų, brolis Etjenas jų labui dabar nieko negalėjo padaryti. Raupsuotasis 
ir dėl jo sielvartaujanti moteris šiame pasaulyje buvo atskirti beveik taip 
pat patikimai kaip karsto lenta... 


Katrina pakilo iš užstalės ir nuėjo prie lango. Dabar kieme buvo visai 
tamsu, sniege atsispindėjo tik pro virtuvės langus sklidusios šviesos rausvi 
atšvaitai. Tačiau jaunosios moters akims jau labai seniai nebereikėjo 

dienos šviesos, kad suprastų, kurioje pusėje yra Kalvė ligoninė. Tamsoje 
ir erdvėje neregimi saitai, tokie pat tvirti ir kankinantys kaip ir seniau, siejo 
ją su mylimu vyru Arno de Monsalvi. Tarsi viską užmiršusi ji stovėjo prie 
lango ir ašaros nesulaikomai riedėjo gražiu jos veidu. 

Brolis Etjenas kostelėjo, paskui švelniai papriekaištavo: 

— Ponia... jūs žudote save! Ar kas nors galėtų sumažinti jūsų skausmą? 

— Niekas negalėtų, šventasis tėve. Mano vyras buvo mano gyvenimas. 
Nuo tos dienos... taip, nuo tos dienos aš nebegyvenu! 

Ji stipriai užsimerkė... Negailestinga jos atmintis atgaivino paveikslą 
energingo vyro, nuo galvos iki kojų apsirengusio juodai, — jis išėjo į saulės 
šviesą, rankose laikydamas auksinius palaidus moters plaukus — jos 
plaukus, kuriuos ji, apimta nevilties, nusikirpo, kad numestų, kaip pasakų 
kilimą, po kojomis žmogui, išgintam kitų žmonių. Nuo to laiko plaukai 
ataugo. Jie slydo jos skruostais kaip auksinis lietus, bet ji atkakliai braukė 
juos nuo veido ir slėpė po juodu našlės šydu arba balta krakmolyta 
kepuraite, paliekančia atvirą tik veido ovalą. Jei galėtų, ji su džiaugsmu 
išsižadėtų savo grožio, ypač tais momentais, kai sugaudavo susižavėjusį 
Hjū Kenedžio žvilgsnį arba pajusdavo karštos pagarbos kupiną Gotjė 
žvilgsnį... Ji niekada nenusiimdavo našlės šydo. Brolis Etjenas susimąstęs 
nužvelgė jos gražią figūrą, kurios grakštumo negalėjo paslėpti griežti juodi 
rūbai. Paskui jis pažvelgė į malonų veidą su švelniomis lūpomis, iš 
skausmo tapusiomis dar labiau jaudinančiomis, ir į dideles našlaičių spal- 
vos akis, kuriose glūdėjo skausmas, o kadaise liepsnojo aistra. 


Gerasis vienuolis buvo suglumęs. Argi Dievas galėjo sukurti tokį grožį 
tik tam, kad paliktų jį liūdnai sunykti po našlės šydais Overnės kalnų 
senovinėje pilyje? Jei Katrinos de Monsalvi mažam sūnui nebūtų dešimties 
mėnesių, ji pati eitų paskui savo mylimą vyrą pas raupsuotuosius ir taip 
pasmerktų save lėtai, bet neabejotinai mirčiai. Dabar brolis Etjenas ieškojo 
žodžių, kuriais pramuštų skausmo šarvus, sukausčiusius moterį. Ką jis 
galėjo pasakyti? Kalbėti Dievo vardu buvo beprasmiška. Ką Viešpats 
galėjo padaryti dėl jaunos moters, karštai mylinčios vienintelį vyrą, dėl 
moters, kuri savo meilę pavertė stabmeldyste? Kad išgelbėtų Arno, kad 
išgelbėtų savo vyrą, kuriam visuomet priklausė kūnu ir siela, Katrina su 
džiaugsmu atiduotų save pačiam velniui.. Todėl jį patį nustebino tai, ką 
pasakė: 

— Ponia Katrina, niekas neturi prarasti apvaizdos vilties. Neretai ji 
priverčia kentėti tuos, kuriuos myli, kad paskui dar dosniau apdovanotų. 

Liūdna, graži burna su kartėliu persikreipė. Katrina gūžtelėjo pečiais. 

— Apie kokį atmokestį galėčiau galvoti? Ko galėčiau tikėtis iš dangaus, 
apie kurį, be abejo, ketinate kalbėti, broli Etjenai? Jei kokiu nors stebuk- 
lingu būdu pats Viešpats stotų priešais mane, aš jam pasakyčiau: “Viešpa- 
tie, tu visagalis. Grąžink man vyrą... ir pasiimk viską, net mano būsimąjį 
gyvenimą, tik atiduok man jį!" 

Vienuolis mintyse išplūdo save už kvailumą, bet susiraukė: 

— Ponia, tai šventvagystė! Kalbėdama apie visa tai, jūs pamirštate 
sūnų. 

Siauras veidas iš apmaudo pabalo. 

— Kodėl man tai sakote? Nejaugi manote, kad išprotėjau? Žinoma, ne, 
aš neturėjau omenyje sūnaus — aš galvojau apie tokius dalykus kaip jėga, 
grožis arba... 

Ji pirštu parodė <pindinčią krūvą ant stalo. Greitai priėjusi prie jos, 
sukišo abi rankas į brangenybes ir pakėlė jas į šviesą. 

— Čia yra pakankamai pinigų, kad būtų galima nusipirkti šias žemes! 
Ak, kokia būčiau laiminga, jei brangenybes būčiau turėjusi pricš metus, 
kai galėjau visa tai atiduoti jam... savo vyrui! Jei šie brangakmeniai būtų 
patekę į jo rankas, mums ir visiems mūsų žmonėms laimingos dienos 
nebūtų pasibaigusios. Dabar... — Ji lėtai atgniaužė pirštus ir leido bran- 
gakmeniams siaurais žiburiuojančiais upeliais išslysti iš rankų. — Dabar 
jie niekas. Akmenys, negyvi akmenys. 

— Tačiau jie gali vėl išgarsinti jūsų vardą ir grąžinti jo galią. O dabar, 
ponia Katrina, pakaks tų niūrių filosofinių samprotavimų! Aš čia atėjau ne 
tam, kad grąžinčiau brangenybes. Iš tikrųjų turiu pranešti: karalienė Jolan- 
da nori jus matyti. 

— Mane? Esu nustebinta, kad jos didenybė dar prisimena mane. 

— Ji niekada nieko neužmiršta, ponia... Šiaip ar taip, ji prisimena tuos, 
kurie jai ištikimai tarnavo. Ji tikrai nori jus matyti. Neklauskite kodėl, 
karalienė man nesakė, nors manau, kad galiu nuspėti. 

Niūrios Katrinos akys tyrinėjo vienuolį. Atrodė, kad klajokliškas gy- 
venimas yra jo amžinos jaunystės šaltinis, nes jis visai nesikeitė. Jo veidas 
buvo vis toks pat anvalainas, skaistus ir nuoširdus. Tačiau Katrina taip 


7 


kentėjo, kad įtarinėjo visus be išimties. Jai atrodė, kad net jos senas bičiulis, 
brolis Etjenas, kelia slaptą grėsmę. 

— Ką jums pasakė karalienė, kai išsiuntė čionai pas mane? Ar galite 
prisiminti, ką ji pasakė? 

Jis linktelėjo galvą, bet nė akimirkos nenuleido akių: 

— Žinoma: “Yra toks skausmas, kurio laikas negali numalšinti, — 
pasakė man karalienė, — bet kartais kerštas palengvina kančias. Eik, 
surask ponią Katriną de Monsalvi ir jai primink, kad ji vis dar yra viena iš 
mano freilinų. Gedulas neatleidžia jos nuo šių pareigų". 

— Aš dėkinga jai už tai, kad prisimena mane, bet nejaugi ji užmiršo, 
kad Monsalvi šeima yra įštremta, kad mes visi pripažinti esą išdavikai ir 
kriminaliniai nusikaltėliai? Kad mano vyras turėjo arba mirti, arba tapti 
raupsuotuoju, idant išgelbėtų ginklo draugus? Jūs sakote, kad karalienė 
užsiminė apie mano gedulą, bet ar ji žino visą teisybę? 

— Ji viską sužinojo iš mesiro Kenedžio. 

— Manau, tai reiškia, kad rūmuose apie nieką kita nekalbama! — su 
kartėliu pasakė Katrina. — Kaip triumfuoja la Tremujis, sužinojęs, kad 
narsiausias karaliaus kapitonas gyvas palaidotas leprozoriume! 

— Tai žino tik karalienė. O karalienė moka saugoti paslaptis, ponia, — 
tvirtai pasakė vienuolis. — Mesirui Kenedžiui ji davė žodį, kad saugos 
paslaptį... Be to, jis visiems čia esantiems, kaimo žmonėms ir kareiviams, 
prižadėjo, kad pats perpjaus gerklę kiekvienam, kuris išplepės, kas nutiko 
mesirui Arno. O jei kalbėsime apie išorinį pasaulį, tai karalius mano, kad 
jūsų vyras yra miręs. Atrodo, jūs labai mažai žinote apie tai, kas dedasi po 
jūsų namo stogu. 

Katrina nuraudo. Tai buvo teisybė. Nuo tos baisios dienos, kai vienuolis 
išvedė Arno į leprozoriumą, ji nebuvo išėjusi iš pilies ir net atsisakydavo 
važiuoti į kaimą, tik sutemus labai trumpam išeidavo pasivaikščioti prie 
pilies. Ji ilgai nejudėdama stovėdavo prie dantytų sienų ir žvelgdavo į vieną 
tašką. Jos patikėtinis Gotjė, kurį ji išgelbėjo nuo kartuvių, lydėdavo ją, bet 
visuomet atsilikęs dešimt žingsnių, kad neblaškytų minčių. Hjū Kenedis 
buvo vienintelis žmogus, drįsdavęs prieiti prie jos, kai ji grįždavo atgal. 
Sargybiniai su gailesčiu ir pagarbia baime žiūrėdavo į šią moterį, kuri 
laikėsi labai tiesiai ir oriai, tačiau slėpė savo veidą, kai tik išeidavo iš savo 
pilies apartamentų. Vakarais kareiviai, susirinkę prie ugnies, kalbėdavo 


8 


apie ją, apie kerintį jos grožį, kurio nė vienam iš jų nepavyko pamatyti per 
pastaruosius aštuonis mėnesius. Sklido įstabiausios legendos. Kai kas 
kalbėjo, jog gražuolė grafienė, nusikirpusi plaukus, tyčia susibjaurojo, kad 
niekas jos nebeįsimylėtų. Kaimo gyventojai žegnodavosi, pamatę juodą 
jos šydą, besiplaikstantį saulėlydyje. Gražioji grafienė de Monsalvi pama- 
žu virto legenda... 

— Jūs teisus, — pasakė atsidusdama Katrina. — Aš nieko nežinau, nes 
manęs niekas nebedomina, galbūt išskyrus tą žodį, kurį jūs ką tik ištarėte, 
— kerštas... Keista, kad jis galėjo išsprūsti iš švento žmogaus lūpų. Vis 
dėlto mane džiugina tai, kad karalienė panorėjo padėti tokiai tremtinei kaip 
aš. 

— Nuo to momento, kai prisiminėte karalienę, ponia, jūs nebesate 
ištremta. Su ja jūs būsite saugi. O jūsų noras keršyti sutapo su pačios 
karalienės Jolandos noru. Jūs nė nežinote, ponia, kad la Tremujo įžūlumas 
yra beribis ir kad jam tarnaujančio ispano Andradės kariuomenė pernai 
vien plėšikavo ir žudė, nuniokojo Meino ir Anžu žemes, priklausančias 
karalienei. Atėjo metas įvykdyti karalienės prašymą. Taigi — ar mes 
važiuojame? Galiu pridurti, kad mesiras Hjū Kenedis, kurį karalienė taip 
pat prisimena, kartu su jūsų nuolankiu tarnu lydės jus. 

Brolis Etjenas pirmą kartą pamatė, kaip Katrinos akyse suspindo ašaros 
ir parausvėjo išbalę skruostai. 

— Kas gins Karlą? O mano sūnus, o motutė? 


Vienuolis pasisuko į Izabelę de Monsalvi, kuri vis taip pat nejudėdama 
sėdėjo krėsle. 

— Ponia de Monsalvi ir vaikas turi vykti į Monsalvi abatiją. Naujas jos 
vyresnysis, jaunas ir drąsus, laukia jų atvykstant. Ten jie bus saugūs, ko! 
ateis laikas, kada galėsite įkalbėti karalių grąžinti jūsų vyro teises ir turtą. 
Naujas tvirtovės komendantas bus vienas iš grafo d' Armanjako žmonių. 
Be to, mesiras Kenedis čia buvo tik laikinai. Na, tai dabar — į kelionę? 

Katrina atsigręžė į anytą. Kaip jau buvo įpratusi, ji atsiklaupė priešais 
senutę ir suspaudė jos raudonas raukšlėtas rankas. Arno nelaimė labai 
suartino jas. Tai, kaip abejingai kilmingoji dama sutiko savo marčią, tapo 
tolimu prisiminimu, ir dabar jas siejo begalinis švelnumas, kuriam išreikšti 
nereikėjo žodžių. 

— Ką man daryti, motute? 


— Sutikti, mano dukra! Negalima atsakyti karalienei, o ir mūsų na- 
mams tavo buvimas ten bus tik naudingas. 

— Žinau. Bet kaip man skaudu palikti jus... ir Mišelį... ir nutolti nuo... 

Ji vėl pasisuko į langą, bet Izabelė švelniai atgręžė ją į save. 

— Tu jį taip myli, kad nuotolis visai nesvarbu. Keliauk ir nebijok. Aš 
pasirūpinsiu Mišeliu. 

Katrina greitai pabučiavo senutės ranką ir prisiglaudė prie jos kojų. 

— Gerai. Važiuoju. — Jos žvilgsnis užkliuvo už brangakmenių krūvos 
ant stalo. — Keletą jų pasiimsiu, — pasakė ji, — nes man reikia pinigų. 
Visi kiti liks jums, motute, pasinaudokite jais, kai reikės. Juos iškeisti į 
auksą nebus sunku. 

Ji vėl paėmė juodąjį briliantą ir stipriai sugniaužė savo rankose, tarsi 
norėdama jį sunaikinti. 

— Kur aš turiu susitikti su karaliene? 

— Anžu, ponia... Karaliaus ir uošvės santykiai tebėra įtempti. Karalie- 
nė jaučiasi saugi tik Buržo ir Šinono žemėse. 

— Tuomet — į Anžu. Bet jei būtų įmanoma, norėčiau važiuoti per 
Buržą. Noriu paprašyti metrą Žaką Kerą surasti man nelaimes nešančio 
akmens pirkėją. 

Žinia, kad jie netrukus turi iš čia išvykti, labai nudžiugino tris žmones. 
Pirmiausia — Hjū Kenedį. Overnės kalnuose škotą smarkiai kamavo 
nostalgija, jie jam priminė gimtinę, tačiau čia nebuvo jo širdžiai mielos 
šeimynos. Be to, pilyje dėl Katrinos skausmo darėsi slogu. Jis nebegalėjo 
čia pasilikti. Jis blaškėsi: ši moteris jį smarkiai traukė ir jis norėjo jai padėti 
užmiršti savo skausmą, o kita vertus, norėjo grįžti į seną gerą gyvenimą, 
kurį taip mėgo, gyvenimą su mūšiais ir ginklais, į atšiaurų stovyklos 
gyvenimą, kuriame buvo ištikimi jo bičiuliai karininkai. Būtų puiku grįžti 
į linksmus Luaros slėnio miestelius ir gyventi po senovei, bet žinoti, kad 
ir Katrina yra šalia! Negaišdamas laiko, jis ėmė ruoštis išvykti. 

Žinia apie kelionę buvo gera ir stipruoliui Gotjė, bet dėl kitos priežas- 
ties. Buvęs medkirtys jautė savo poniai aklą, fanatišką, tačiau tylią aistrą. 
Jis gyveno taip, tarsi jo siela būtų padėta prie jos kojų, tarsi tikintysis, 
suklupęs priešais stabą. Šis žmogus, netikėjęs Dievo, tačiau tebetikėjęs 
senaisiais šiaurės prietarais, vikingų legendomis, savo meilę pavertė reli- 
gija. Ir kai Arno de Monsalvi buvo išsiųstas į leprozoriumą, o Katrina 

apsivilko gedulo rūbus, gyvenimas Gotjė taip pat nebedomino. Jam nebe- 
teikė malonumo medžioklė ir jis niekada nebepalikdavo tvirtovės. Jį 
persekiojo įkyri mintis, kad Katrinai kas nors atsitiks, jei paliks ją be 
priežiūros. Bet kaip lėtai slinko laikas! Nykios dienos keitė viena kitą, ir 
nebuvo jokių požymių, jog Katrina galės užmiršti savo skausmą. Ir dabar 
— o džiaugsme! — tokia minutė atėjo. Jie ketina palikti šią prakeiktą pilį 
ir pagaliau kažką darys! Naivusis Gotjė beveik buvo linkęs manyti, kad 
mažasis Mon Brevi vienuolis yra tikras burtininkas. 

Trečias žmogus, apsidžiaugęs būsima kelione, buvo Sara — ištikimoji 
čigonė, išmaitinusi Katriną ir pasilikusi su ja per visą neramų jos gyveni- 
mą. Dabar, turėdama daugiau kaip keturiasdešimt penkerius metus, Sara 
atrodė vis tokia pat jauna ir energinga. Juodose garbanose žili plaukai buvo 
vos pastebimi. Tamsioje lygioje odoje nesimatė jokių raukšlelių. Laikui 
bėgant ji tiesiog tapo apkūnia moterimi, ko buvo sunku tikėtis, turint 
omenyje, kad ji dažnai jodinėdavo raita. Įgimta laisvės meilė vis dar buvo 
stipresnė už komforto pomėgį, ir ji, kaip ir Gotjė, negalėjo ramiai žiūrėti, 
kaip Katrina laidoja save Overnėje ir yra gyva tik dėl plonytės gijos, 
siejančios ją su Kalvė kaliniu. Brolio Etjeno atvykimas buvo laimingas 
įvykis! Karalienės kvietimas turėjo priversti jaunąją moterį atsikratyti 
skausmo ir norom nenorom atkreipti dėmesį į šį pasaulį, kurio ji taip 
atkakliai vengė. Savo mylinčios širdies gilumoje Sara troško matyti Kat- 
riną „susidomėjusią gyvenimu. Savo svajonėse ji nenuklysdavo taip toli, 
kad surastų jai kitą mylimąjį — Katrina galėjo mylėti tik vieną žmogų, bet 
gyvenime visko būna! Nakties tyloje čigonė Sara ne kartą mėgino vande- 
niu ir ugnimi atskleisti ateities skraistę. Tačiau ugnis užgesdavo, o vanduo 
likdavo tyras ir sustingęs, ir nė vienas iš jos regėjimų nepasirodydavo. 
Išvykus Arno, Likimo Knyga buvo visai užversta. 


Po keleto savaičių vaikui turėjo sukakti metai. Pagal amžių jis buvo 
aukštas ir stiprus, ir Sarai atrodė, jog tai nuostabiausias kūdikis. Mažame 
apvaliame ir rausvame jo veidelyje švytėjo didelės žydros akys, galvutę 
supo tankios auksinės garbanos. Aplinkinį pasaulį jis stebėjo be galo oriai, 
bet kai juokdavosi, tai iki ašarų. Iš kai kurių požymių jau matėsi, kad jis 
bus labai narsus. Kai jam kalėsi dantys, tai buvo galima suprasti tik iš 
raudonų dėmių ant skruostų. Jei skausmas būdavo labai stiprus, ašaros 

tyliai riedėdavo skruostais, bet iš mažos burnos neišsprūsdavo joks garsas. 
Įgulos kareiviai, kaip ir valstiečiai, dievino jį, ir jis jau suvokė šią savo 
galią ir kaip mažas tironas valdė savo pasaulį. Mylimiausios jo vergės buvo 
motina, senelė, Sara ir senoji Donatjena — Monsalvi valstietė, ponios 
Izabelės kambarinė. Su Gotjė mažylis buvo atsargesnis. Šviesiaplaukis 
normandietis stulbino jį savo nepaprasta fizine jėga, ir vaikas mėgdžiojo 
jo manieras. Jis niekada nevargino Gotjė savo kaprizais, ko negalima 
pasakyti apie keturias moteris. Su Gotjė Mišelis patekdavo į vyrų pasaulį, 
ir jis visuomet plačiai šypsodavosi savo didžiajam draugui. 

Katrinai išsiskyrimas su vaiku buvo sunkus išbandymas. Ji apgaubė jį 
meile, kurios negalėjo atiduoti savo vyrui, ir stebėjo jį su nerimastingu 
švelnumu. Katrina su Mišeliu elgėsi panašiai kaip šykštuolis su savo 
auksu. Šis vaikas, kuris niekada neturės nei brolių, nei seserų, vienintelis 
stebuklingai priminė šalia nesantį mylimąjį. Jis buvo paskutinis Monsalvi. 
Ji buvo pasiryžusi sumokėti bet kokią kainą, kad galėtų garantuoti jo 
kilmės vertą ateitį. Taigi narsiai nurijusi ašaras ji ėmė ruošti mažylį 
kelionei su senele. Tačiau buvo labai sunku susilaikyti ir nepravirkti, kai 
į skrynutę ji tvarkingai dėjo mažus berniuko rūbelius, kurių daugumą buvo 
pati pasiuvusi. 

— Mano ašaros egoistiškos, argi nematai? — pasakė ji Sarai, kuri 
rūsčiu, jokių emocijų nerodančiu veidu padėjo jai. — Žinau, motutė 
prižiūrės jį ne prasčiau už mane. Esu įsitikinusi, kad abatijoje nieko blogo 
jam nenutiks, juk ten bus apsaugotas ir nuo vargo, ir nuo nelaimių. 
Nuoširdžiai tikiuosi, kad mes neilgam išvykstame! Ir vis tiek man labai 
sunku su juo išsiskirti. 

Turbūt pastebėjusi, kad Katrinos balsas virpa, Sara greitai nurijo liūdesį 
ir ėmė ją guosti: 

— Argi tu manai, kad man nesunku išvažiuoti palikus jį? Bet juk tai 
darome tik dėl to, kad jį išgelbėtume! Ir niekaip kitaip jam nepadėsi! 

Ir, tarsi demonstruodama savo tvirtą įsitikinimą, Sara ėmė energingai 
kimšti mažus marškinėlius į skrynutę, jau pilną rūbų. Katrina nesusilaikė 
nešyptelėjusi. Niekas nepakeitė Saros! Net beveik pakvaišusi iš nevilties, 
ji greičiau būtų nusipjovusi liežuvį negu pasiskundusi. Jos neviltį paprastai 
pakeisdavo įniršis, kurį įveikti lengviausia buvo išliejant jį ant niekuo dėtų 
negyvų daiktų. Kai sužinojo, kad turės kurį laiką išsiskirti su mažuoju 

auklėtiniu, Sara sudaužė du puodelius, lėkštę, ąsotį, sulaužė taburetę ir 
medinę šventojo Jeronimo statulėlę, ir tai buvo paskutinis nuostolis, pri- 
vertęs ją bėgti į bažnyčią ir melsti Viešpatį dovanoti už šią atsitiktinę 
nuodėmę. 

— Manau, bus geriau, jei Fortūnatas nevažiuos su mumis, — niurnėjo 
Sara. — Tada Mišeliui liks bent vienas ištikimas gynėjas ir... 

Ji užsikirto ir prikando liežuvį kaip visuomet, kai galėdavo išeiti šneka 
apie Arno. Jaunutis Gaskonės bajoras buvo prislėgtas skausmo kaip ir 
Katrina. Jis dievino savo poną, buvo taip nuoširdžiai atsidavęs jam, kaip 
reta. Jis žavėjosi Arno dėl jo narsumo ir neabejotino dorumo, dėl kario 
talento, taip pat dėl to, ką Karolio VII kapitonai vadino “baisiu Monsalvi 
charakteriu", — dėl tik jam būdingos jėgos, žmogiškumo, tvirtybės ir 
neabejotinos ištikimybės. Kad jo dievaitis sužalotas šlykščių raupsų, iš 
pradžių išgąsdino Fortūnatą, paskui supykdė, paskui jis puolė į neviltį, 
kurios iki šiol negalėjo atsikratyti. Tą dieną, kai Arno paliko šeimą, 
Fortūnatas užsidarė bokšte ir atsisakė dalyvauti toje scenoje. Hjū Kenedis 
rado jį susigūžusį ant grindų; abiem rankom jis buvo stipriai užspaudęs 
ausis, kad negirdėtų liūdno bažnyčios varpų skambėjimo, ir kūkčiojo kaip 
vaikas. Nuo to laiko Fortūnatas slankiojo po tvirtovę kaip nuodėminga 
siela; į gyvenimą jis sugrįždavo tik kartą per savaitę, penktadieniais, kai 
paimdavo pintinę su maistu ir išeidavo į leprozoriumą. Jis atsisakydavo 
pagalbos visų, kurie siūlydavosi lydėti jį tose kassavaitinėse kelionėse prie 
uždarytų vartų. Jis norėjo ten vaikščioti vienas ir nedarė išimties net Gotijė, 
kurį mylėjo. Be to, bajoras atsisakė joti arkliu. Nuotolį iki leprozoriumo 
jis įveikdavo pėsčias kaip maldininkas, apsikrovęs sunkia pintine eidamas 
į ten ir sulinkęs iš skausmo grįždamas. Katriną taip sukrėtė jo išvaizda, kad 
ji mėgino priversti jį paimti arklį. Tačiau Fortūnatas atsisakė. 

— Ne, ponia Katrina, nė asilo nepaimsiu. Dabar, kai jis nebegali, kaip 
mėgdavo seniau, jodinėti, aš, jo ginklanešys, eisiu pas jį pėsčias! 

Katriną labai sugraudino tai, su kokiu kilniu įkvėpimu ir jauduliu buvo 
ištarti šie žodžiai. Ji nebemėgino jam trukdyti. Jos akyse sužibo ašaros, ji 
apkabino jaunutį bajorą, priglaudė prie savęs ir seseriškai pabučiavo į abu 
skruostus. 

— Tu drąsesnis už mane, — pasakė ji. — Man neužteko drąsos nueiti 
ten. Man atrodo, kad numirsiu pamačiusi priešais save tas duris, — duris, 

kurios niekada neatsidaro! Pakanka, kad matau iš kamino, esančio labai 
toli nuo čia, kylančius dūmus... Bet juk aš — tik moteris, — nuolankiai 
pridūrė. 

Tą vakarą, kai Fortūnatas buvo iškviestas pas ją gauti paskutinių 
nurodymų prieš išvykimą iš Monsalvi, Katrina vėl prabilo apie tą patį: 

— Juk nuo Monsalvi iki Kalvė — daugiau kaip penkios Ijė! — pasakė 
ji. — Manau, turėtum sutikti paimti arklį arba bent mulą. Juk tu visada gali 
nusėsti nuo arklio, kad ir koks būtų nuotolis nuo... 

Ji negalėjo prisiversti ištarti tos baisios vietos pavadinimo. Tačiau 
Fortūnatas papurtė galvą. 

— Tiesiog man reikės dviem dienom daugiau laiko, ponia Katrina, ir 
tiek! 

Katrina vėl nutilo. Instinktyviai ji suprato mažojo gaskono norą kentėti 
lankant žmogų, kurio visas gyvenimas buvo kančia. Ir ji sušnabždėjo sau, 
sukandusi dantis, sugniaužusi kumščius: “Kada nors... ir aš ten nueisiu! Ir 
niekuomet nebegrįšiu..." 


Kitą rytą Katrina kartu su Sara ir Gotjė stovėjo ant tvirtovės pylimo ir 
žiūrėjo, kaip išvažiuoja sūnus su anyta. Pro juodą šydą ji žiūrėjo į pro vartus 
važiuojantį senovinį palankiną — griozdišką vežimą, uždengtą odinėmis 
užuolaidėlėmis, ištrauktą iš pilies arklidės specialiai šiai kelionei. Ledinis 
vėjas švilpė prisnigtu slėniu, tačiau Mišeliui buvo gana šilta palankine tarp 
senelės ir Donatjenos. Palankine buvo tiek šildyklių, pilnų karštų anglių, 
ir tiek kailinių apklotų, kiek pavyko surasti. Mažas berniukas pradėjo savo 
kelionę į ramybę ir saugumą apsuptas ginkluotos palydos, ir vis dėlto 
Katrina negalėjo sulaikyti ašarų. Kadangi po šydu niekas jų nematė, ji leido 
joms ramiai riedėti. Nuo to momento, kai, prieš atiduodama sūnų senelei, 
karštai, neatsitraukdama, beveik kaip laukinė, bučiavo jį, ji jautė ant savo 
lūpų aksominius sūnaus skruostus. Priverstinis išsiskyrimas draskė jos 
širdį. Paskui abi moterys, netarusios nė žodžio, išsiskyrė. Bet prieš lipdama 
į palankiną Izabelė de Monsalvi greitai peržegnojo jaunąją moterį. Paskui 
ji paėmė Mišelį ant rankų, ir sunkios odinės užuolaidėlės užsitraukė. 

Dabar procesija jau leidosi akmenuotu keliuku kaimo link. Iš savo 
stebėjimo vietos Katrina galėjo matyti šalia bažnyčios susirinkusių vals- 
tiečių raudonas ir mėlynas kepuraites. Iš namų išbėgdavo moterys, kai 

kurios nešė vilnonių siūlų sruogas, uždengtas nertais antvalkčiais. Figūrė- 
lės rinkosi prie pro šalį važiuojančio palankino. Aplinkui buvo visiška tyla. 
Tai šen, tai ten iš kaminų rūko dūmai. Už kalnų, kuriuose kaštonų miškai 
buvo numetę vasaros apdarą, pro debesis skverbėsi saulė, ir jos ilgos 
spindulių strėlės grėsmingai atsispindėjo ant ginkluotos palydos iečių ir 
auksu nuspalvino žmonių berečių stručio plunksnas. Janas Maklarenas, 
Hjū Kenedžio leitenantas, buvo paskirtas vadovauti škotams, kuriems 
buvo pavesta lydėti mažąjį poną ir jo senelę. Kitą dieną jie turėjo grįžti. O 
dar kitą dieną iš pilies į šiaurę turėjo išvykti Katrina. 

Kai paskutinis sargybinis dingo miškelyje, kuris leidosi į slėnį, Katrina 
nusisuko. Sara stovėjo sunėrusi rankas ant krūtinės, jos akys, pilnos ašarų, 
tebežvelgė ten, kur iš akių dingo būrys, jos lūpos virpėjo. Paskui Katrina 
pažvelgė į Gotjė, tačiau jo dėmesį buvo patraukęs kažkas kitas. Plačiame 
jo veide buvo tokia įtampa, kad Katrina, žinojusi, jog jo intuicija — kaip 
medžioklinio šuns, tučtuojau sunerimo. 

— Kas atsitiko? Ką nors girdi? 

Jis neatsakydamas linktelėjo galva ir nubėgo laiptais. Katrina leidosi 
paskui jį, bet ilgakojis normandietis toli paliko ją. Ji matė, kaip jis per 
kiemą greitai nubėgo į kalvę ir po minutės išpuolė iš ten kartu su Kenedžiu. 
Tuo metu iš vartų bokšto pasigirdo sargybinio šūksnis: 

— Pasirodė ginkluotas būrys! 


Katrina nedelsdama nubėgo laiptų link ir užbėgo į viršų, o paskui kartu 
su Sara siena pasileido į Juodąjį bokštą. Žinia apie besiartinančius ginkluo- 
tus žmones išgąsdino ją, nes Mišeliui galėjo grėsti pavojus, tačiau, atrodo, 
kareiviai išniro priešingoje pusėje, ne toje, kur iškeliavo sūnų lydintis 
būrys. Bokštą ji pasiekė kaip tik tuo momentu, kai ten pasirodė Gotjė ir 
komendantas, abu įraudę ir uždusę nuo pašėliško bėgimo laiptais. Jie visi 
vienu metu puolė prie sienos dantų. Dabar jau pakankamai aiškiai kelyje 
į Oriljaką buvo matyti ginkluota gauja. Sniego fone ji atrodė kaip pailgas 
pilkas vandens lašas, blizgantis nuo purvo, ir jis nesulaikomai artėjo... Jau 
buvo galima įžiūrėti keletą vėliavų, ir nors iš tokio atstumo buvo sunku 
atskirti jų spalvas, bet šio būrio priešakyje plevėsavo kažkokia ilga raudona 
vėliava. 

Katrina primerkė akis, mėgindama įžiūrėti audiniuose išsiuvinėtus 
herbus, bet veltui. Gotjė akys, aštrios kaip vanago, jau viską pamatė. 

— Atrodo, tai Kastilijos spalvos, — pasakė jis. 

Katrina šyptelėjo. 

— Tu tampi žinovu, — pasakė ji. — Greitai prilygsi heraldmeisteriui! 

Tačiau Kenedis nesišypsojo. Jo rūsčiame raudoname ryškių bruožų 
veide atsispindėjo nelaimės nuojauta. Jis pasisuko, savo keista kalba 
sušuko kažkokias komandas, paskui pridūrė: 

— Nuleisti grotas! Pakelti tiltą! Lankininkai ant sienų! 

Tvirtovė akimirksniu sujudo. Žmonės ropštėsi ant sienų, tempdami 
lankus ir alebardas, kiti tuo metu rūpinosi grotomis ir tiltu. Gerklingi 
riksmai, raginimai, ginklų žvangėjimas ir kojų trepsėjimas įvairiausiomis 
kryptimis, — pilis, vos prieš minutę, sniego apklota, miegojusi, nubudo ir 
atgijo. Žmonės kėlė malkų ryšulius ir tempė ant pilies sienų katilus aliejui 
virinti. Katrina priėjo prie Kenedžio. 

— Jūs ruošiate pilį gynybai. Kodėl? Kas mus puola? 

— Vilja Andradė, kastiliečių šuo! — trumpai atsakė jis ir, kad geriau 
pademonstruotų savo nuomonę apie atvykėlį, niekinamai nusispjovė. — 
Praėjusią naktį iš stebėjimo punkto buvo pastebėti laužai, bet labai toli nuo 
čia, kažkur prie Oriljako. Tuomet neatkreipiau į tai rimto dėmesio ir, matyt, 
buvau neteisus. Tai tikriausiai buvo jis! 

Katrina nusisuko ir prisiglaudė prie didžiulės medinės sijos. Ji pasitaisė 
juodą šydą, kad paslėptų staiga nuraudusį veidą, paskui susikišo sužvar- 
busias rankas į kailiu muštas rankoves. Ispano vardas sužadino tiek prisi- 
minimų! 

Ne tik Gotijė, bet ir ji tą raudoną, aukso siūlais siuvinėtą vėliavą prieš 
metus buvo mačiusi ant Ventadoro tvirtovės pylimo, iš kur Vilja Andradė 
išvijo teisėtus šeimininkus. Arno taip pat kovėsi su žmonėmis iš Kastilijos. 
Ji greitai užsimerkė, kad sulaikytų plūstančias ašaras, ir įsivaizdavo olą 
siauroje bedugnėje, kuri buvo tarsi griovys prie Vcntadoro pilies. Ten buvo 
piemenų prieglobstis ir ten ji davė gyvybę savo sūnui. Ji regėjo raudonus 
ugnies liežuvius ir aukštą juodą Arno siluetą, kai jis gynė ją nuo nuožmių 
banditų. Regėjo ir kaulėtą veidą ispano, kuris klūpėjo, o jo akys blizgėjo 
nuo slopinamo geismo. Jis parašė jai poemą, bet ji užmiršo žodžius; be to, 
kaip pagarbus priešas jis jai atsiuntė maisto, taip reikalingo motinos ir 
vaiko jėgoms palaikyti. Tikrai, ji buvo beveik dėkinga jam, jei ne tas baisus 
smūgis jų kelionės pabaigoje: Valetas, Andradės leitenantas, veikiantis 

savo vado įsakymu, iki pamatų sugriovė Monsalvi pilį. Bernaras d' Arman. 
jakas pakorė Valetą, bet ar dėl to jo vado nusikaltimas pasidarė mažesnis“ 
Ir štai dabar jis puolė Karlą kaip gyvas Monsalvi persekiojančių nelaimiu 
įsikūnijimas. 

Atsimerkusi ji pamatė greta stovintį brolį Etjeną. Paslėpęs rankas ilgose 
abito rankovėse, mažasis vienuolis stovėjo mįslingai žvelgdamas į besiar- 
tinančius žmones. Neatrodė, kad jis labai nerimautų. Katrinai net susidarė 
įspūdis, kad jo lūpomis nuslinko šypsena. 


— Kuo jums tie žmonės juokingi? — paklausė ji sausai. 


— Aš jokiu būdu nelaikau jų juokingais. Jie man įdomūs... ir stebin: 
"mane. Keistas žmogus tas kastilietis! Tarytum pats dangus būtų jį apdova. 
nojęs gebėjimu būti visur. Galėjau prisiekti, kad jis yra Albi, kurio gyven. 
tojai neturi pagrindo džiaugtis jo buvimu. Ir staiga kažkas iš Anžu nė kiel 
neabejodamas sako, kad tas pats dvokiantis šakalas... 


— Jūs su tuo sutinkate, broli Etjenai? — paklausė Katrina, truput 
pabrėždama žodį “broli" 


Mažasis vienuolis nukaito kaip mergina, bet nuoširdžiai nusišypsojc 
jai. 

— Jūs visai teisi. Aš norėjau pasakyti, kad mesiras Vilja Andrade 
žiemoja Kastilijoje, karaliaus Jono rūmuose. Matyt, Anžu jį priėmė nelaba 
svetingai... Norėčiau, kad girdėtumėt, kaip karalienė Jolanda kalbėjo apic 
jį! Taigi — tai jis! Ko jis čia atėjo? 

— Manau, netrukus sužinosime. 

Kai ji tarė šiuos žodžius, ginkluota gauja jau buvo prie miesto vartų. I: 
jos išsiskyrė vėliavnešys ir nušuoliavo pirmyn, viena ranka stabdydama: 
arklį ant akmeningų šlaitų prie tvirtovės sienų. Paskui jį pasileido kita: 
žmogus, vilkintis ryškiaspalvį heroldo kostiumą, iš kurio aiškiai matėsi 
kad buvo ilgai keliauta prastais keliais. Kiti ėmė ruoštis poilsiui. 

Pasiekę stačiatvorę, supusią didžiulę uolą, jie custojo ir pažiūrėjc 
aukštyn. 


— Kas vadovauja šiai piliai? — paklausė heroldas. 


Kenedis žengtelėjo į priekį, padėjo savo didžiulę koją ant dantyto: 
aptvaros ir sugriaudėjo atsakydamas: 


— Aš, Hjū Kenedis iš Gleningo, karaliaus Karolio VII kapitonas. 
Vadovauti šiai piliai man pavedė monsenjoras d' Armanjakas. Ar dar yra 
klausimų? 

Heroldas kažką neaiškiai sumurmėjo, atsikosėjo, atlošė galvą ir suriau- 
mojo: 

— Aš, Fermozas, pasiuntinys mesiro Rodrigo de Viljos Andradės, 
grafo Ribadėjo, Pustinjano, Talmonto valdovo ir... 

— Kalbėk apie reikalą, — nekantriai nutraukė jį škotas. — Ko gi iš 
mūsų nori mesiras Vilja Andradė? 

Tuo metu Vilja Andradė, neabejotinai nusprendęs, kad derybos per 
daug užsitęsė, paragino savo arklį ir, atsiskyręs nuo gaujos, atsistojo tarp 
vėliavnešio ir heroldo. Po pakeltu antveidžiu šalmo, papuošto dviem 
auksiniais sparnais, karūna ir virpančiomis raudonomis plunksnomis, Kat- 
rina pamatė blizgančius baltus aštrius dantis ir trumpai kirptą barzdelę. 

— Tiesiog aplankyti jus, — pagarbiai pasakė jis, — ir truputį šnektelėti. 

— Su manimi? — įtariai paklausė Kenedis. 

— Tiesą sakant, ne! Tik prašom nepamanyti, kad esu nusistatęs prieš 
jūsų kompaniją, bet turiu reikalų ne į jus. Norėčiau pasikalbėti su ponia de 
Monsalvi. Žinau, kad ji čia! 

— Ko iš jos norite? — karingai paklausė Kenedis. — Ponia Katrina 
nieko nepriima! 

— Tai, apie ką norėčiau pasikalbėti, susiję tik su ja. Ir drįstu tikėtis, kad 
ji palankiai pažiūrės į žmogų, dėl jos sukorusį tokį ilgą kelią. Galiu pridurti, 
kad neketinu iš čia pasitraukti nepasikalbėjęs su ja! 

Neišlįsdama iš savo priedangos už didžiulės sijos, Katrina sušnabždėjo: 

— Mes galime lengvai išsiaiškinti, ko jis nori! Pasakykite jam, kad 
susitiksiu su juo... akis į akį! Jis turi ateiti vienas. Tikiuosi... dėl to mano 
sūnus spės nuvykti į vietą. 

Kenedis supratingai linktelėjo galva ir paskui toliau kalbėjosi su ispanu, 
o tuo tarpu Katrina, lydima Saros ir brolio Etjeno, paliko įtvirtinimą. 
Sprendimą ji priėmė nedvejodama. Ji žinojo, kad Vilja Andradė — la 
Tremujo žmogus, ir buvo įsitikinusi, jog kastiliečio atvykimas kelia grės- 
mę, todėl geriausia — iš karto tai išsiaiškinti. 

Po kurio laiko Rodrigas de Vilja Andradė, lydimas pažo, kuris nešė jo 
šalmą, įėjo į didžiulę salę, kur jo laukė Katrina. Ji sėdėjo krėsle su aukšta 

atkalte ant pakylos. Abipus Katrinos stovėjo Sara ir brolis Etjenas. Ji sėdėjo 
labai tiesi, sudėjusi plonas rankas ant kelių. Jos laikysena buvo tokia 
įspūdinga, kad, vos žvilgtelėjęs į šią juodu šydu apsigaubusią figūrą, 
ispanas neryžtingai stabtelėjo prie slenksčio. Paskui netvirtu žingsniu 
įžengė į kambarį ir triumfuojanti šypsena dingo iš jo veido kaip užgesusi 
žvakės liepsnelė. 

Priėjęs prie Katrinos, jis žemai nusilenkė, bet nesusilaikęs dirstelėjo į 
ją. 

— Gražioji ponia, — pasakė jis bejausmiu balsu, — esu jums dėkingas, 
kad paskyrėte šias minutes. Tačiau primygtinai prašyčiau pasikalbėti akis 
į akį. 

— Mesire, jūs, be abejo, suprantate, kad negaliu džiaugtis jūsų buvimu 
čia, kol nesužinosiu, kas gi jus čia atvedė. Galiu pridurti, kad neturiu 
paslapčių nei nuo ponios Saros, kuri mane užaugino, nei nuo brolio Etjeno 
Šarlo, savo nuodėmklausio. 


Vienuolis vos susilaikė nenusišypsojęs dėl tokio įžūlaus melo, bet 
pastebėjo, kad kastilietis su nepasitikėjimu įbedė į jį žvilgsnį. 

— Aš pažįstu brolį Etjeną, — suniurzgėjo jis. — Monsenjoras de la 
Tremujis brangiai sumokėtų, kad gautų sukriošusį jo kailį. 

Katrina krūptelėjo, tarsi jai būtų įgėlusi vapsva. Pyktis iškreipė jos 
veidą, ir ji atšiauriai atšovė: 

— Nežinau, ko jūs čia atvykote, senjore Vilja Andrade, bet jūs savo 
vizitą pradėjote labai nevykusiai, nes įžeidinėjate tuos, kuriais aš tikiu ir 
kuriuos myliu. Prašau jus pasiaiškinti. 

Rodrigas išsitiesė. Nors krėslas stovėjo ant pakylos, jo veidas buvo 
beveik viename lygyje su Katrinos veidu. Juodose jo akyse kibirkščiavo 
pykčio ugnelės, ir jis išdidžiai primerkė jas, stengdamasis po šydu įžiūrėti 
Katrinos veidą. Bet paskui jis vis dėlto prisivertė nusišypsoti. 

— Apgailestauju dėl savo netaktiško elgesio ir ypač dėl to, kad tai įžeidė 
jus, nes atvykau čia turėdamas vien geriausių ketinimų, apie ką galėsite 
pati spręsti. 

Katrina patogiau įsitaisė krėsle, tačiau nepasiūlė atsisėsti savo lanky- 
tojui, kurio žodžiai sužadino didžiulį priešiškumą. Jis kalba apie gerus 
ketinimus. Taip galima manyti prisiminus pintinę maisto, atsiųstą į olą, 

tačiau, kita vertus, rūkstantys Monsalvi pilies griuvėsiai buvo pakankamas 
pagrindas įtariai žiūrėti į jį. Ir tas jo dantų šiepimas kaip vilko... 

— Kalbėkite, — tarė ji. 

— Gražioji grafiene, — prabilo jis atsiklaupęs ant pirmojo pakylos 
laiptelio, — žinios apie jūsų nelaimes mane sujaudino. Jauna, graži ir 
slegiama atsakomybės už savo mažą vaiką... Žinoma, jums reikia gynėjų. 
Jums reikalinga stipri ranka ir ištikima širdis... 

— Šioje pilyje man netrūksta nei stiprių rankų, nei ištikimų širdžių, 
globojančių mane ir mano sūnų, — sausai atšovė Katrina. — Aš nesupran- 
tu jūsų, mesire, aiškiau dėstykite savo mintis. 

Bronzinis kastiliečio veidas apniuko. Prikandęs lūpą, jis dar kartą 
užgniaužė savo pyktį. 

— Na ką gi, kalbėsiu atvirai, kaip jūs norite. Ponia Katrina, atėjau 
pasakyti jums: Prancūzijos karaliaus Karolio VII, kuriam ištikimai tarnau- 
ju, malone... 

— Hm! — nedviprasmiškai kostelėjo brolis Etjenas. 

— Ištikimai tarnauju! — piktai pakartojo ispanas. — Taip pat karaliaus 
Jono II Kastiliečio malone Kastilijoje aš esu Talmonto valdovas, grafas 
Ribadėjas. 

— Taigi! — mandagiai pertraukė jį vienuolis. — Bet juk karalius Jonas 
tik grąžino tai, kas ir taip teisėtai priklausė tau. Man regis, tavo senelis, 
susituokęs su Bežju de Viljano seserimi, jau buvo grafas Ribadėjas. Na, o 
dėl Talmonto valdymo — sveikinu tave! Kamerheras la Tremujis dosnus 
savo žmonėms, ypač kai dalija jam nepriklausančias žemes. 

Didžiulėmis pastangomis Vilja Andradė susitvardė, tačiau Katrina 
pamatė, kaip išsipūtė venos ant smilkinių, ir pamanė, kad po minutės jis 
pratrūks. Tačiau jis tik du tris kartus giliai įkvėpė. 

— Galbūt ir taip, — pasakė jis sugriežęs dantimis. — Aš atėjau, kad 
visa tai mesčiau prie jūsų kojų, ponia Katrina. Našlės šydas kenkia jūsų 
grožiui. Jūs — našlė, aš — laisvas, turtingas, galingas, ir aš myliu jus. 
Sutikite tapti mano žmona! 

Nors Katrina ir buvo pasirengusi visokiausiems siurprizams, vis dėlto 
ji negalėjo neapstulbti. Ji nukreipė akis ir nervingai sunėrė rankas. 

— Jūs prašote mane... 

— ... tapti mano žmona! Aš būčiau jūsų vyras, savanoris jūsų tarnas ir 
stipri jus ginanti ranka. O jūsų sūnus turėtų tėvą... 

Užuomina apie mažąjį Mišelį papiktino Katriną. Šis žmogus drįsta 
manyti, kad gali pakeisti Arno, vienintelį žmogų, kuris... Ne! Tai neleisti- 
na! Drebėdama iš įniršio, ji pakėlė sunkų šydą ir išbalusį švelnų savo veidą 
atidengė Andradės žvilgsniui. Jos didžiulės mėlynos akys švytėjo kaip 
ametistai saulėje. Ji instinktyviai apčiuopė krėslo ranktūrius, tarsi ieško- 
dama paramos. 

— Mesire, jūs pavadinote mane našle. Aš tikrai vilkiu našlės rūbus, 
tačiau noriu, kad žinotumėte, jog niekuomet negalvoju apie save kaip apie 
našlę. Mano mylimas vyras man tebėra gyvas, ir aš mylėsiu jį, kol būsiu 
gyva. Bet net jei ir būtų kitaip, jūs būtumėt paskutinis, pats paskutinis 
žmogus, į kurį žiūrėčiau kaip į jo įpėdinį! 

— Kodėl taip sakote? 

— Eikite ir pažiūrėkite į Monsalvi griuvėsius, mesire! O aš pasakiau 
viską, ką norėjau! 

Ji jau pakilo iš krėslo, kad baigtų šį pokalbį, tačiau raudonos kastiliečio 
lūpos išsikreipė nuo įžūlios šypsenos. 

— Atrodo, jūs manęs nesupratote. Aš prašau jūsų rankos, bet tik iš 
mandagumo. Reikalas tas, kad jūs privalote tekėti už manęs. Tai įsakymas! 

— Įsakymas? Tai įdomu! Ir kieno gi, malonėkite pasakyti? 

— O kaip jūs manote, kieno? Karaliaus Karolio! Jo didenybė kartu su 
kamerheru la Tremuju yra pasirengę užmiršti ir jūsų, ir jūsų vyro nusika|- 
timus, jei tapsite mano žmona. Klusnia mano žmona! 

Katrinos veidas iš baisaus pykčio tapo rausvas, paskui raudonas, paskui 
— avietinis, todėl Sara greitai paėmė ją už rankos. Tačiau Katrina apkvaišo 
iš įtūžio ir nebesivaldė. Nejaugi Likimo Knygoje parašyta, kad jos sutuok- 
tuves visuomet organizuos valdovai? Iš pradžių — Burgundijos hercogas, 
o dabar — Prancūzijos karalius! Sugniaužusi kumščius ir nežmoniškomis 
pastangomis stengdamasi kalbėti ramiu balsu, ji suriko: 

— Retai esu girdėjusi įžūlesnį pliuškį negu jūs, mesire! Kadaise ma- 
niau, kad tikrai jaučiau jums šiokį tokį dėkingumą už maisto pintinę, kurią 
kartą man atsiuntėte, o dabar padarėte viską, kad imčiau manyti kitaip! 
Taigi, kadangi mano vyro padėtis dabar apgailėtina, la Tremujis mano galįs 

man įsakinėti? Norėčiau žinoti, kaip jūs manote priversti mane tekėti už 
jūsų? Kaip tik dėl to ir atvedėte savo būrį? 

— Kariuomenė, atėjusi su manimi, — pasakė ispanas kvailai pasipū- 
tėliškai, — yra pakankamas įrodymas, kaip man svarbu užkariauti jūsų 
ranką. Turiu tūkstantį Karolio žmonių, ir jei atsisakysite, aš apsiausiu šį 
urvą ir tol neatsitrauksiu, kol ateisite prašyti manęs pasigailėjimo. 

— Tam gali prireikti daug laiko... 

— Turiu jo pakankamai ir stebėčiausi, jei jums keletą mėnesių užtektų 
maisto. Jūs greitai pasiduosite, bent jau dėl to, kad nebadautų sūnus. 

Katrina vos susilaikė su palengvėjimu neatsidususi. Jis nieko nežinojo 
apie Mišelio išvykimą, ir, žinoma, bus geriau, jei ir toliau nežinos. Slėp- 
dama savo jausmus, ji gūžtelėjo pečiais. 

— Pilis tvirta, o jos gynėjai — drąsūs žmonės. Jūs tik sugaišite laiko, 
mesire! 

— O jūs esate tiesiog neišmintinga, kad pasmerkiate mirčiai tiek 
žmonių. Būtų geriau, jei sutiktumėte dabar, nes vis tiek anksčiau ar vėliau 
tai padarysite. Turėkite omenyje, kad aš atsisakiau labai naudingos sąjun- 
gos su ponia Margarita, monsenjoro Burgundijos hercogo dukterimi... 

— Nesantuokine? — mandagiai pasiteiravo brolis Etjenas. 


— Jos gyslomis teka karališkas kraujas! Be to, jūsų komendantas — 
škotas, ponia Katrina. Škotai yra skurdžiai ir šykštuoliai... ir labiausiai 
pasaulyje mėgsta auksą... 


Jam nebepavyko baigti sakinio. Nei Katrina, nei ispanas nematė, kaip 
neatsistojo priešais jį. Garsiai staugdamas, Kenedis sugriebė Andradę už 
apykaklės ir liemenės skverno ir išstūmė pro duris. 

— Vienintelį dalyką škotai brangina labiau už auksą — savo garbę, 
pone bandite! Eik ir pasakyk tai savo ponui! — nuožmiai sugriaudėjo jis. 

Tai matydamas, Gotjė, nusivylęs, kad jam liko apgailėtinas mažas 
pažas, pasikišo jį po pažastimi ir nuėjo paskui įtūžusį komendantą. Kai abu 
išėjo, brolis Etjenas atsigręžė į Katriną, kuri vis dar drebėjo, ir pasakė jai 
švelniai šypsodamasis: 

— Dabar, ponia, jums nėra reikalo atsakyti. Bet vis dėlto — ką apie tai 
manote? 

Ji neatsakė, o tik pažvelgė į jį gėdydamasi, kad pirmą kartą per ilgus 
mėnesius norėjo juoktis. Ne taip lengva užmiršti, kaip atrodė Vilja Andra- 
dė, kuris kaip raudonasis voras blaškėsi stipriame škotų kapitono glėbyje. 


Antras skyrius 
Pėdsakai sniege 


Vakarop šis trumpas linksmybės protrūkis buvo užmirštas. Katrina, 
Sara, Gotjė, brolis Etjenas, Hjū Kenedis ir Karlos valdytojas, gaskonas, 
pavarde Kabriakas, tas pareigas ėjęs paskutinius dešimt mėnesių, susirinko 
pagrindiniame bokšte, salėje su aukštomis lubomis. Prieš tris mėnesius, po 
senojo Žano de Kabano mirties, čia įsikūrė Kenedis. Kabriakas buvo 
įmitęs, paprastas atlapaširdis vaikinas, labiausiai mėgęs taiką ir ramybę. 
Jis visai nebuvo garbėtroška ir niekada nenorėjo tapti tvirtovės komendan- 
tu. Jis norėjo, kad atsakomybė už jos gynybą slėgtų karingesnio negu jis 
žmogaus pečius, tačiau jis kaip niekas kitas pažinojo šį didžiulį statinį ir 
apylinkes. 

Truputį anksčiau, kai trumpa žiemos diena taip staiga užgeso, tarsi kas 
būtų užpūtęs žvakę, jie visi užlipo į vandentiekio bokštą ir iš ten apžiūrėjo 
priešo pozicijas. Jau buvo pradėta ruoštis apsiausčiai. Storos drobės pala- 
pinės dygo prie pilies sienų kaip nuodingi grybai pro sniegą. Dalis kareivių 
įsikūrė kaime. Išsigandę valstiečiai bėgo, ieškodami prieglobsčio už storų 
tvirtovės sienų. Vieni jų apsistojo tuščiose daržinėse ir arklidėse, kiti — 
sename ginklų sandėlyje. Pilyje buvo mugės šurmulys, nes valstiečiai 
pasiėmė ir gyvulius. Dabar, nakties tamsoje, puolančiųjų stovykla, įkurta 
pilies kalno papėdėje, atrodė kaip karūna, kurioje laužai atstojo spindinčius 
brangakmenius. Raudoni dūmai skverbėsi pro juodą tamsą tai šen, tai ten 
apšviesdami veidus, tokius pamėlusius ir nužvarbusius nuo stipraus šalčio, 
kad vos buvo panašūs į žmonių veidus. Kai persisvėrė per pagrindinio 
bokšto sieną, Katrinai atrodė, kad žiūri į demonų apgyventą požemio 
karalystę. Šis reginys gerokai sumažino Kenedžio optimizmą. Jis stovėjo 
ir stebėjo, kaip aplink Karlą gniaužiasi grėsmingi raudoni čiuptuvai. 

— Ką darysime, mesire? — paklausė Katrina. 

Jis pasuko į ją savo buldogišką veidą ir gūžtelėjo pečiais. 

— Šiuo momentu, ponia, aš mažiau nerimauju dėl mūsų negu dėl 
Maklareno: mes esame beveik visiškai apsupti. Kaip jis rytoj, grįžęs iš 
Monsalvi, pateks į tvirtovę? Jis susidurs su šia publika ir bus paimtas į 
nelaisvę... ar dar blogiau! Vilja Andradė viskam ryšis, kad tik išpeštų jūsų 
sutikimą. Jie ištardys jį kankindami, panaudos visas baisias priemones, 
kurios kastiliečiui gali pasirodyti reikalingos tokiai procedūrai. Be abejo, 
mūsų priešai norės sužinoti, kur jis buvo. 

Katrina išbalo. Jei Maklareną kankins tol, kol jis prabils, ispanas 
sužinos, kur yra Mišelis. Ar gali būti geresnis įkaitas kaip mažas vaikas, 
kad motina būtų priversta pasiduoti? Katrina žinojo, jog pakels viską, kad 
tik jos mažylis nepatektų į Andradės letenas. 

— Aš suprantu, — pasakė ji silpnu balsu. — Todėl, mesire Kenedi, vėl 
jus klausiu: ką mums daryti? 

— Tebūnie aš prakeiktas, jei tai Žinau! 

— Šiąnakt kažkas turi slapta palikti Karlą, — ramiai pasakė brolis 
Etjenas, — ir eiti Monsalvi link, kad pasitiktų ir įspėtų škotus. Svarbu 
išvesti tą žmogų iš čia. Atrodo, kad dar ne visos sienos apsuptos. Matau 
didelį plotą šiauriau, kur nedega laužai. 

Kenedis susierzinęs gūžtelėjo savo plačiais, oda aptemptais pečiais. 

— Ar kada nors esate žiūrėjęs į uolą iš tos pilies pusės? Tai lygi uola, 
vertikaliai besileidžianti į slėnį, o siena beveik padvigubina aukštį. Kad 
nusileistum ir nenusisuktum sprando, reikia velniškai ilgos virvės ir di- 
džiulės drąsos... 

— Aš pamėginsiu, — nutraukė jį Gotjė, išeidamas į šviesos ratą, 
susidariusį nuo židinyje šokinėjančios liepsnos. 

Katrina jau norėjo prieštarauti, tačiau prabilo Kabriakas. 

— Virvė sienai nereikalinga... ir uolai taip pat... nes yra slapti laiptai! 

Beregint visų žvilgsniai susmigo į jį. Kenedis uždėjo ranką jam ant 
peties ir prisitraukė jį arčiau. 

— Laiptai? Gal jūs sapnuojate? 

— One, mesire. Tikri laiptai, žinoma, labai siauri, iškalti pačioje uoloje. 
Jie prasideda viename iš bokštų. Tik aš ir senasis ponas de Kabanas 
žinojome apie juos. Tais laiptais, ponia Katrina, tądien ir pabėgo Eskor- 
nebjefas... 

Katrina krūptelėjo prisiminusi dieną, kai niekšas gaskonas mėgino 
numesti ją į požeminę pagrindinio bokšto belangę. Kartais jos košmariš- 
kuose sapnuose pasirodydavo raudonas prakaituotas seržanto veidas, per- 
kreiptas iš kraujo troškimo. 

— Kaipgi jis atskleidė paslaptį? — paklausė ji. 

Mažasis valdytojas nuleido galvą, nervingai pasukiojo rankose beretę. 

— Mes... mes kraštiečiai, — sumurmėjo jis. — Aš nenorėjau, kad jis 
mirtų... 

Katrina neatsakė. Dabar, kai jis ką tik pasakė neįkainojamą žinią, ne 
laikas buvo priekaištauti už žudiko gynimą. Susimąstęs Kenedis jokiu 
būdu nebūtų to leidęs. Sunėręs ant krūtinės rankas ir nuleidęs galvą, jis 
abejingai žvelgė į ugnį. Išsiblaškęs paklausė, ar moterys gali nulipti tais 
laiptais, ir kai jam pasakė, kad gali, pareiškė: 

— Turiu geresnį sumanymą. Mes turime pasinaudoti tuo, kad Vilja 
Andradė nespėjo apsupti visos pilies. Jis turbūt įsivaizduoja, kad dėl 
aukštos uolos ne taip svarbu apsiausti šiaurinę sieną, tačiau rytą gali imti 
manyti visai kitaip. Taigi ši naktis — mūsų vienintelė galimybė. Ponia 
Katrina, jūs turite rengtis kelionei. 

Katrinos skruostai raustelėjo. Ji sunėrė pirštus. 

— Aš eisiu viena? — paklausė ji. 

— Ne, suprantama, Sara, brolis Etjenas ir Gotjė eis su jumis. Kai tik 
jūs sėkmingai ištrūksite iš Karlos, Gotjė įspės Maklareną, o jūs vyksite į 
Oriljaką ir lauksite. Aš įsakysiu Maklarenui eiti pas jus su visais savo 
žmonėmis ir būti jūsų ginkluota palyda iki jūsų kelionės pabaigos. 

— Bet kas gi bus jums? 

Škotas iš širdies nusijuokė, ir tas juokas stebuklingai išsklaidė įtampą 
aukštuose skliautuotuose kambariuose, nuvijo visus baimės ir dvejonių 
demonus. 

— Man? Keletą dienų tylutėliai tūnosiu čia, kad džiuginčiau Andradę. 
Šiaip ar taip, aš turiu čia pasilikti, kol atvyks naujas komendantas, o jis 
vargu ar vyks į apsiaustą pilį. Pasistengsiu kuo ilgiau vilkinti, nes jie gali 
jus vytis, o tada pasikviesiu Andradę. Jis greitai įsitikins, kad jūs išskridote 
iš lizdelio. Tuomet, jei jau nebebus ko laukti, jis tikriausiai išsinešdins. O 
man teliks perduoti raktus savo įpėdiniui ir susirinkti daiktelius. 

Brolis Etjenas priėjo prie Katrinos ir suėmė jos šaltas rankas. 

— Ką jūs manote, mano vaike? Man atrodo, kapitonas siūlo puikų 
planą. 

Šįkart Katrina nusišypsojo — nuostabia, šilta, nuoširdžia šypsena, 
sušildžiusia ir mažąjį vienuolį, ir aukštąjį škotą, kuris dėl jausmų pertek- 
liaus ūmai nuraudo. 

— Manau, tai puikus planas, — pasakė ji tyliai. — Einu ruoštis. Eime, 
Sara! Mesire Kenedi, būčiau jums labai dėkinga, jei man ir Sarai rastumėte 
kokius nors vyriškus rūbus. 

Sara sunkiai atsiduso. Ji neapkentė vyriškų rūbų, nemaloniai varžiusių 
putnią jos figūrą. Bet, matyt, nuotykiai jos gyvenime dar nesibaigė, ir nieko 
kito neliko, kaip tik oriai sutikti su tuo, kas neišvengiama. 

Po kurio laiko Katrina stovėjo savo kambaryje ir nustebusi apžiūrinėjo 
Kenedžio jai atsiųstus rūbus. Škotų kapitonas pasiskolino juos iš savo 
pažo, ir tai daugiausia buvo tradiciniai jo kraštiečių drabužiai. Užsigrūdinę 
kalniečiai buvo pripratę prie rūstaus klimato, ir jų oda buvo tokia pat stipri 
ir sudiržusi, kaip ir odiniai rūbai. Jų apranga — tai jų bendruomenės spalvų 
languotos vilnos didelis gabalas, kuriuo apsiaučiami klubai, flanelinė 
striukė ir trumpi šarviniai marškiniai. Ant galvos jie nešiodavo arba 
nusmailėjusį šalmą, arba plokščią beretę, papuoštą gervės plunksna, o 
vaikščiodavo neapdengtomis kojomis, neretai ir basi. Tarnaudami Karoliui 
VII, kurio pagarsėję škotų gvardiečiai buvo nuo tada, kai tuos būrius pirmą 
kartą suformavo konetablis Džonas Stiuartas Biušanas, jie užsidėdavo 
sidabrinį antkrūtinį ir puikų baltų gervių plunksnų pliumažą, tačiau ne 
mieste jie vėl vilkėdavo tradicinius rūbus, kurie atrodė patogesni. 

Kenedis atsiuntė Katrinai bendruomenės spalvų — žalios, mėlynos, 
raudonos ir geltonos — pledą, raudoną striukę, mėlyną beretę, trumpus 
stiprius odinius batus ir ožkenos krepšelį. Turėdamas omenyje atšiaurius 
žiemos orus, padarė vieną nuolaidą: atsiuntė mėlynų kaip beretė vilnonių 
kojinių porą ir didelį juodą arklenos apsiaustą. 

— Kai Maklarenas prisidės prie jūsų, atrodysite kaip jo pažas, — 
pasakė jai kapitonas, — ir taip apsirengusi būryje nepatrauksite niekieno 
dėmesio. 

Dar vieną panašių rūbų, nors gerokai didesnių ir ne tokių elegantiškų, 
komplektą jis atsiuntė Sarai. Čigonė, bent jau iš pradžių, kategoriškai 
atsisakė juos apsivilkti. 

— Galima būti bėgliu, bet neatrodyti kvailai! — pareiškė ji. — Į ką aš 
būsiu panaši taip keistai apsirengusi? 

— O kaipgi aš? — paklausė Katrina. 

Kai tik Kenedis išėjo iš kambario, ji nusirengė ir apsivilko savo keistus 
rūbus. Paskui ji pirštais perbraukė savo šviesias garbanas, užsimaukšlino 
beretę ir įsisprendusi atsistojo prie ilgo veidrodžio iš poliruoto alavo, 
kritiškai apžiūrinėdama save. Ryškios spalvos ją storino. Ji daug mieliau 
būtų apsirengusi juodai, bent jau dėl to, kad liktų ištikima duotai priesaikai 
niekuomet nebevilkėti jokių kitų rūbų, išskyrus juodus arba baltus. Tačiau 
ši naktis buvo išimtis, ji turėjo paklusti būtinybei, kadangi buvo neįmano- 
ma rasti jos dydžio vyriškų rūbų. Vis dėlto ji pajuto malonų virpulį. 
Neįprasta apranga šiam jaunam pažui gražiu veideliu teikė pikantiško 
žavesio. Ji apvyniojo ant piršto plaukų sruogą. Atrodė, kad ataugdami jie 
darėsi truputį tamsesni. Ryški aukso spalva įgijo bronzos atspalvį, dėl kurio 
plaukai tapo švelnesni ir maloniai kontrastavo švelniai jos veido odai ir 
didelėms našlaičių spalvos akims. Sara, tylomis ją stebėjusi, sumurmėjo: 

— Neteisinga, kad kai kam lemta būti tokiai gražiai! Bijau, kad man 
veidrodis tokio malonaus siurprizo nepateiks! 

Sara sugrūdo savo tankias juodas garbanas po berete, tačiau su šia 
apranga ji atrodė nepaprastai komiškai. 

— Turėtum labiau prisidengti pledu krūtinę, — patarė Katrina. — Tu 
per daug panaši į moterį. 

Ji pati padarė tą patį, ir vien iš atsargumo prieš apsivilkdama striukę 
susiveržė krūtinę raiščiu, kad atrodytų plokščia. Paskui užsimetė odinį 
apsiaustą ir nuėjo prie durų, į kurias beldėsi. 

— Jūs pasirengusios? — pasigirdo Kenedžio balsas. 

— Manau, kad taip, — gūžtelėjusi pečiais, atsakė Sara. 

— Įeikite, — pakvietė Katrina. 

Ji dėjo juodąjį briliantą ir kitas brangenybes į savo ožkenos krepšelį. 
Ant slenksčio pasirodė aukšta škoto figūra. Jis nusišypsojo. 

— Koks gražutis pažas iš jūsų išėjo, — pasakė jis jausmingu balsu. 

Tačiau Katrina nenusišypsojo. 

— Man šis maskaradas visai neatrodo juokingas. Aš supakavau dalį 
savo daiktų ir vėl apsivilksiu savo rūbus, kai tik galėsiu. Na, judėkime... 

Katrina paskutinį kartą nužvelgė kambarį, kuriame prabėgo paskutinės 
jos laimės valandos, o paskui praslinko tiek daug ilgų liūdesio ir kančios 
dienų. Jai atrodė, kad tos sienos saugo Arno šypsenos atspindį, jos mažylio 
juoko aidą. Ji suprato, kad jos tapo jai brangios ir artimos, ir pajuto gerklėje 
kamuolį. Bet ji neleis prasiveržti jausmams. Jai reikia narsos ir dvasios 
stiprybės. Ji ryžtingai nusisuko ir padėjo ranką ant durklo, užsikišto už 
diržo, rankenos. Tai buvo durklas su vanago skiautere, — tas pats, kuriuo 
Arno nudūrė Mari de Komborn, ir Katrinai jis buvo brangiausia iš visko, 
ką turėjo. Greta šių kelių colių mėlyno plieno, taip dažnai šildytų jos vyrų 
rankos, net ir juodasis briliantas atrodė esąs paprastas akmenėlis. 


Kenedį ji rado vidiniame kieme; jis laukė jos laikydamas rankoje 
žibintą. Su juo buvo Gotjė ir brolis Etjenas. Netaręs nė žodžio, Gotjė paėmė 
iš Saros jos rūbų ryšulėlį, ir būrelis pradėjo pirmąjį savo kelionės etapą. 
Jie vorele ėjo prie išorinės sienos. Sutemus pašalo ir negailestingai žnaibė 
šaltis. Tarpais prašvilpdavo vėjo šuoras, keldamas baltus sniego sūkurius, 
todėl žmonės buvo priversti eiti per didžiulį kiemą beveik dvilinkai susi- 
lenkę. Tačiau kuo arčiau buvo siena, tuo silpnesni darėsi vėjo, siautėjusio 
kiemo viduryje, gūsiai. Kartais tylą sudrumsdavo karvės mūkimas arba 
vaiko verkimas, arba garsus knarkimas vieno iš kaimo bėglių, susisupusių 
į antklodes prie blėstančio laužo. 

Kai jie pagaliau priėjo Kabriako minėtą bokštą, Katrina iš šalčio kaleno 
dantimis, nors ir vilkėjo standų odinį apsiaustą. Pats Kabriakas laukė 
viduje trypčiodamas kojomis ir mušdamas sau per šlaunis, kad sušiltų. Po 
žemu, nesandariu skliautuotu stogu buvo šalta kaip po ledine antklode. 

— Turime paskubėti, — tarė Kabriakas. — Netrukus patekės mėnulis, 
ir ant šio sniego viskas bus matyti aiškiai kaip vidurdienį. Kastilietis 
tikriausiai visur išstatė sargybinius. 

— Bet kaip mes prasibrausime pro uolą supančias užtvaras? — paklau- 
sė Katrina. 

— Aš tuo pasirūpinsiu, — pasakė Gotjė. — Eime, ponia Katrina. Ponas 
Kabriakas teisus: mes jau praradome daug laiko. 

Jis paėmė ją už alkūnės, norėdamas nuvesti prie slaptų laiptų juodos 
kiaurymės, pasirodžiusios Kabriakui pakėlus nuo grindų pūvančių šiaudų 
sluoksnį. Tačiau Katrina stabtelėjo ir ištiesė Kenedžiui ranką: 

— Labai ačiū už viską, mesire Hjū. Ačiū jums už draugystę ir už tai, 
kad mane gynėte. Aš niekada nepamiršiu čia praleistų dienų. Jūsų dėka jos 
neatrodys visai juodos. Ir tikiuosi, kad greitai vėl susitiksime karalienės 
Jolandos rūmuose. 

Mirksinčioje žvakės šviesoje ji pamatė, kaip nušvito škoto veidas ir 
sublizgėjo balti jo dantys. 

— Jei tai priklausytų tik nuo manęs, ponia Katrina, po keleto dienų mes 
vėl susitiktume. Tačiau mūsų laikais niekada nežinai, ką atneš rytojus. Ir 
kadangi galiu niekada jūsų nebepamatyti šiame pasaulyje... 

Nebaigęs sakinio, jis sugriebė ją už pečių, prisitraukė ir stipriai pabu- 
čiavo, jai nespėjus įkvėpti oro ir užprotestuoti. Paskui jis taip pat staigiai 
paleido ją ir ėmė juoktis nuoširdžiai kaip vaikas, iškrėtęs smagų pokštą. 
Tuomet baigė savo kalbą: 

— ... bent jau galiu mirti dėl nieko nesigailėdamas! Atleiskite, daugiau 
to nebus, bet vieną kartą jus pabučiuoti aš tiesiog privalėjau! 

Jo atvirumas buvo toks nuoširdus, kad Katrina tik nusišypsojo. Ji buvo 
sujaudinta — galbūt labiau negu norėjo prisipažinti — šio netikėto švel- 
numo protrūkio. Tačiau Gotjė išbalo. Jis vėl paėmė ją už parankės. 

— Eime, ponia Katrina, — šiurkščiai pasakė jis. 

Jis pakėlė nuo grindų žibintą ir ėmė lipti siaurais laiptais žemyn. Katrina 
ėjo iš paskos, toliau — Sara, o gale — brolis Etjenas. Eidama tolyn į uolą, 
Katrina girdėjo, kaip jis atsisveikina su Kenedžiu ir įkalbinėja jį per ilgai 
neužtrukti Overnėje. 

— Netrukus vėl prasidės karo veiksmai, ir jūsų reikės konetabliui, — 
pridūrė jis. 

— Nesijaudinkite, neversiu jo laukti! 

Daugiau Katrina nieko negirdėjo. Statūs nelygūs laiptai, iškirsti uoloje, 
beveik vertikaliai leidosi žemyn tarp dviejų didžiulių sienų, pasidarančių 
iš tos pačios uolos, kurioje laikui bėgant atsirado plyšių. Katrina turėjo 
labai susikaupti, kad nenugriūtų. Sunku buvo ir dėl to, kad laiptai daug kur 
buvo apledėję ir pavojingai slidūs. Kai jie pagaliau pasiekė slaptų laiptų 
duris, sumaniai paslėptas žemame krūmyne, Katrina su palengvėjimu 
atsiduso. Gotjė prilaikė gervuogių šakas, kad ji galėtų praeiti, tad šią kliūtį 
jai pavyko gana lengvai įveikti. Bet tuomet ji pastebėjo, kad aukšta 

stačiatvorė iš smailių baslių kyla beveik sulig uola. Gili siaura skylė jiems 
tapo spąstais. 

Katrina akimis išmatavo įspūdingos medinės sienos aukštį: 

— O kaip mes ją perlipsime? Geriau iš karto atsisakyti šio sumanymo. 
Basliai per daug smailūs, kad galėtume pasinaudoti virvinėmis kopėčio- 
mis. 

— Žinoma, — ramiai pasakė Gotjė. — Tam jie ir skirti. 

Jis ėmė skaičiuoti baslius į dešinę nuo krūmų, prie kurių jie buvo. 
Priėjęs septintą sustojo. Katrina nustebusi stebėjo, kaip jis sugriebė storą 
baslį ir ėmė pamažu traukti jį iš stačiatvorės. Paskui ji pamatė, kad šis 
baslys buvo gudriai nupjautas per vidurį taip, kad niekuo nesiskyrė iš kitų. 
Pro dabar atsiradusį siaurą plyšį jie matė statų šlaitą, besileidžiantį prie 
upės, taip pat keletą Kabano kaimelio namų kitame šlaite. Staiga tarp 
dviejų tamsių debesų išniro mėnulis, ir žemyn pasklidusi blyški jo šviesa 
apšvietė baltus apsnigtus laukus. Medžių kamienai ir net krūmai matėsi 
aiškiai kaip dieną. Susigrūdę prie stačiatvorės, bėgliai nusiminę žiūrėjo 
žemyn į švarų baltą šlaitą. 

— Mus bus galima pastebėti kaip juodas dėmes ant balto lapo, — 
sumurmėjo brolis Etjenas. — Tereikia vienam iš sargybinių kartelį žvilg- 
telėti į šią pusę, ir jis, pastebėjęs mus, pakels aliarmą. 

Niekas neatsakė. Labai jau aiškiai vienuolis išreiškė visų mintis. Kat- 
rina ėmė jaudintis. 

— Ką mes galime padaryti? Vienintelė mūsų viltis — pabėgti šiąnakt, 
kol tvirtovė nėra visai apsupta. Bet jei mus pamatys, mes pražuvę. 

Tarsi patvirtindami jos žodžius, tuo momentu iki jų atsklido balsai, 
aidėję taip arti, kad jiems grėsęs pavojus atrodė dar realesnis. Gotjė 
atsargiai iškišo galvą pro plyšį ir staigiai atsitraukė. 

— Į artimiausią sagybos postą galima akmenį paleisti. Ten yra gal 
tuzinas banditų, bet net jei išgalabytume juos, tai mums nelabai padėtų, — 
pasakė jis apgailestaudamas. — Geriausia — palūkėti. 

— Kiek? — nervingai paklausė Katrina. — Iki aušros? 

— Kol mėnulis vėl pasislėps. Dėkui Dievui, žiemą vėliau švinta. 

Visi keturi, užgniaužę kvapą, viltingai pakėlė akis aukštyn, į blyškia- 
veidį mėnulį. Juodi debesys, plaukę iš vieno dangaus krašto į kitą, lyg tyčia 
nė karto neuždengė išdavikiško šviesulio. Katrinos rankos ir kojos sustin- 

go. Atsiskyrėliškas kelių pastarųjų mėnesių gyvenimas padarė ją jautresnę, 
ir ji labiau negu kiti kentėjo, kad buvo priversta nejudėti tokiame lediniame 
koridoriuje. Sara vis cnergingiau patrindavo jai nugarą, bct palengvėjimas 
būdavo trumpalaikis, juo labiau kad jos nervai pašlijo. 

— Nebegaliu daugiau taip, — sušnabždėjo ji Gotjė. — Mes turime ką 
nors daryti. Turėsime rizikuoti, bet tai — mūsų vienintelė viltis! Klausyk, 
dabar visai tylu. Galbūt sargybiniai miega? 

Gotjė vėl pažvelgė į lauką. Tuo momentu pažeme baltu sūkuriu pralėkė 
smarkus vėjo gūsis, ir mėnulis, užstotas didelio juodo debesies, dingo. 
Šviesa prapuolė. Gotjė pažvelgė į Katriną. 

— Jūs galite bėgti? 

— Manau, taip. 

— Tuomet... pirmyn! 

Jis išlindo pro plyšį ir padėjo kitiems išlįsti. Jie leidosi bėgti žemyn 
apsnigtu kalvos šlaitu, o Gotjė tuo tarpu greitai vėl įkišo į vietą nupjautą 
baslį. Katrina bėgo iš visų jėgų, bet sustingusios skaudančios kojos neklau- 
sė jos. Status šlaitas slydo po kojomis, o širdis iš siaubo daužėsi. Gotjė 
pasivijo ją tuo momentu, kai ji vos neatsitrenkė į medį, ir pakėlė ją. 

— Mes turime bėgti greičiau, — sušvokštė jis ir, nepaisydamas naštos, 
ėmė bėgti dar greičiau. 

Žvilgtelėjusi pro petį, Katrina staiga pamatė jų pėdsakus, aiškiai išsi- 
skiriančius sniege. 

— Mūsų pėdsakai... jie pamatys juos! Mes turime juos sunaikinti! 

— Mums nėra laiko. Broli Etjenai, Sara, bėkite upeliu ir išlipkite ten, 
tame miškelyje. 

Jis šoko į seklų upeliuką. Plonas ledas nuo jo svorio lūžo, ir Katriną 
aptaškė ledinis vanduo. Kol jie bėgo, Gotjė nenuleido akių nuo mėnulio. 
Jis vis dar buvo uždengtas, tačiau netrukus turėjo vėl pasirodyti. Šviesa 
darėsi vis ryškesnė. Jie išlipo į krantą jo nurodytoje vietoje. Dėl laimingo 
atsitiktinumo netoliese buvo pušynas. Normandietis pastatė Katriną ir 
nusilaužė eglės šaką. 

— Eikite miško link, — paliepė jis, — o aš sunaikinsiu pėdsakus. 

Katrina, Sara ir brolis Etjenas nubėgo į mišką, o Gotjė eglišakiu ėmė 
naikinti pėdsakus. Bėgliai išganingąjį pušyną pasiekė kaip tik tuo momen- 
tu, kai iš už debesų išniro mėnulis. Jie susėdo ant nuvirtusio medžio 

kamieno, kad atsipūstų po pašėliško bėgimo kalva. Dabar jie gerai matė 
Karlą: uola, panaši į laivo nosį, ant jos — didžiulė tvirtovė su galingais 
bastionais, smailėmis ir bokštais, o papėdėje — grėsmingas apsiausties 
žiedas. Katrina su dėkingumu pagalvojo apie Hjū Kenedį. Jo dėka ji 
pabėgo iš žabangų ir galės pasiekti Anžu... Jos mintis nutraukė Gotjė 
balsas: 

— Dabar ne laikas ilsėtis! Kol prašvis, turime nueiti šiek tiek kelio. O 
aušra jau ne už kalnų. 

Jie vėl patraukė mišku. Pirmąsyk po daugelio mėnesių Katrina buvo 
gamtoje, jos taip mėgstamame kaime ir miške. Ji nustebusi pastebėjo, kad 
grįžta ankstesnis giminystės su šiais milžiniškais medžiais pojūtis, beveik 
nepasikeitęs. Ji ne pirmąsyk ieškojo prieglobsčio tarp jų, ir jie dar nė karto 
nenuvylė. Sniego pilname miške buvo pasakiška. Čia šaltis ne taip spigino, 
o eglės, apsivilkusios ilgas sukneles su sniegą braukiančiais šleifais, buvo 
didingai ramios. Mėnulio šviesos pluoštai proskynose sklaidėsi į milijonus 
smulkučių kibirkščiuojančių kristalėlių, o tyla buvo paprasta, maloni mie- 
gančio kaimo tyla. Karas ir blogis, kaip ir širdies nerimas, išblėso kaip prie 
šventyklos durų. Katrina netikėtai pagalvojo apie atsiskyrėlius, kurių 
trobeles kartais galima aptikti miško proskynose. Ji staiga pajuto, kad 
supranta juos. Toks grožis gali sušvelninti visas kančias, kad ir kokios 
baisios jūs būtų. Ji nebejautė nuovargio ir šalčio. Aukšta Gotjė figūra 
ritmingai, sunkiai judėjo priešakyje, ir Katrina, stengdamasi neatsilikti nuo 
jo, žengė giliais jo pėdsakais. Kiti darė tą patį. Milžinas taip pat priklausė 
miškui, kur jis išvydo pasaulį, kaip ir visi tie medžiai. Čia jis buvo namie, 
ir Katrina pajuto dar didesnį pasitikėjimą juo. Bet staiga jis sustingo, 
įsiklausė ir rankos mostu liepė visiems sustoti. Tolumoje jie išgirdo šaižų 
trimito garsą. 

— Signalas keltis? — paklauė Katrina. — Argi jau švinta? 

— Dar ne. Ir tai — ne signalas keltis. Lukterėkite čia minutėlę. 

Gotjė žaibiškai įsikibo į eglės kamieną ir vikriai kaip voverė ėmė 
sliuogti juo. Trimito garsas, slopus ir tolimas, vis dar girdėjosi, ir iš to buvo 
galima spręsti, kiek kelio jie jau nuėjo... 

— Tai stovykloje... ar pilyje? — sušnabždėjo brolis Etjenas. 

— Pilyje trimitai imtų skardenti tik jei būtų antpuolis... — ištarė 
Katrina. 

Bet tuomet nušoko Gotiė. 

— Tai stovykloje! Prie pilies šiaurinės sienos artinasi būrys. Tas 
prakeiktas mėnulis tikriausiai išdavė mūsų pėdsakus. Mačiau, kad keletas 
žmonių joja. 

— Ką gi mums daryti? — suvaitojo Sara. — Juk mes negalime tikėtis, 
kad pabėgsime nuo arklių, jei jie aptiks mūsų pėdsakus prie upelio! 

— Tikrai, — sutiko Gotjė. — Mums telieka viena — tučtuojau išsi- 
skirstyti. 

Katrina jau norėjo prieštarauti, bet jis taip griežtai liepė jai tylėti, kad 
ji neišdrįso ginčytis. Argi nebuvo sutarta, kad tokiais reikalais vadovauja 
jis? Gotjė kalbėjo toliau: 

— Šiaip ar taip, prašvitus mes turėtume išsisklaidyti. Kaip prisimenate, 
ponia Katrina, jūs turite vykti į Oriljaką. O aš turiu susitikti su Maklarenu. 
Aš liksiu vienas, ir jie eis paskui mane. 

— Jei nepanorės persekioti mūsų, — paprieštaravo Sara. 

— Ne. Jūs trise sulipsite į šį medį ir pasislėpsite jame, kol jūsų 
persekiotojai dings. Nesijaudinkite. Aš juos taip suklaidinsiu, kad galėsite 
toliau keliauti nesibaimindami netikėtumų. 

Katrinai visas pasakiškas miško grožis dingo. Bloga buvo jau tai, kad 
ji turėjo išsiskirti su savo draugu, bet dabar ji dar suvokė, jog jam gresia 
pavojus, ir būgštavo, kad jam gali kas nors atsitikti. Juk kai nuo pavojaus 
giniesi ne vienas, jis atrodo ne toks baisus. 

— O jei jie staiga pasivys tave? — gailiai pasakė ji. — O jeigu jie... 

Ji neįstengė prisiversti ištarti to žodžio. Didelės ašaros paplūdo iš jos 
akių ir ėmė ristis skruostais, žibėdamos mėnulio šviesoje. Jas išvydus, 
platus milžino veidas suspindo iš pasitenkinimo. 

— Mane nušaus? — paklausė švelniai. — Aš ne jų dantims, ponia 
Katrina. Dabar, kai jūs mane apverkiate, man nieko negali atsitikti. O dabar 
darykite, ką liepiu. Lipkitc! 

Jis suėmė ją už liemens ir lengvai užkėlė ant šakos, paskui padėjo 
įsiropšti Sarai ir pagaliau — vienuoliui. Susėdę taip greta vienas kito jie 
buvo panašūs į tris pašiurpusius žvirbliukus. Gotjė nusikvatojo. 

— Na ir vaizdelis! Į šį medį lengva įlipti. Karkitės kuo aukščiau ir 
stenkitės netriukšmauti. Jei gerai paskaičiavau, kareiviai čia turi būti po 

valandos. Nenulipkite, kol nebūsite įsitikinę, kad jie nujojo. Drąsiau, mano 
draugai! 

Nejudėdami susėdę ant šakos, jie stebėjo, kaip Gotjė rūpestingai mynė 
takelį į kitą pusę, kad pėdsakai neatvestų kareivių prie ąžuolo, paskui 
išmynė dar vienus klaidinančius pėdsakus ir pagaliau, pamojavęs ranka, 
ėmė bėgti į Monsalvi pusę. Tik tada trys čia pasilikusieji pasižiūrėjo vienas 
į kitą. 

— Na ką gi, — geraširdiškai tarė brolis Etjenas, — bijau, kad turėsime 
vykdyti jo nurodymus. Prašau man atleisti, ponia Katrina, bet aš, deja, 
turėsiu patrumpinti šį abitą — jis nelabai tinka laipiojant po medžius. 

Tai taręs, mažasis vienuolis suėmė savo rūbą ir virviniu diržu pririšo 
aplink liemenį, atidengdamas liesas gyslotas blauzdas, palyginti su kurio- 
mis jo pėdos su sandalais atrodė milžiniškos. Jis galantiškai padėjo Sarai 
įsiropšti aukščiau. Katrina, staiga vėl tapusi judri, lipo pati. Jie gana greitai 
pasiekė pirmą kamieno šakumą. Šakų buvo tiek daug ir taip tankiai 
susipynusių, kad jos beveik uždengė žemę po medžiu. Iš apačios pamatyti 
tris bėglius buvo praktiškai neįmanoma. 


— Mes turime būti kantrūs, — ramiai pasakė brolis Etjenas ir atsirėmė 
į kreivą kamieną. — Aš ketinu per tą laiką sukalbėti vieną ar dvi maldas 
už šį narsų jaunuolį. Man regis, jam pravers mūsų maldos, net jei jis pats 
taip nemano. 


Katrina mėgino pasekti jo pavyzdžiu, tačiau jai ant širdies buvo per 
daug sunku, o mintys klydo toli — jos lėkė mišku kartu su Gotijė. Ji nedrįso 
galvoti apie tai, ką jaus, jei jam nutiks kas nors negera. Dabar jis jai buvo 
labai brangus, jo ištikimybė užkariavo jos širdies kertelę. Kaip ir Sara, jis 
ją siejo su praeitimi. Jo jėga ir tyra, dora širdis patikimai gynė nuo 
gyvenimo audrų. Nuo tos minutės, kai aukšta jo figūra dingo tarp medžių, 
Katrina jautėsi esanti nepaprastai trapi ir pažeidžiama. 

“Dieve, neleisk, kad jam kas nors atsitiktų, — meldėsi ji mintyse, 
žvelgdama pro šakas į dangų. — Jei tu atimsi paskutinį mano draugą, tai 
kas man liks?" 


Arklių žvengimas, ginklų žvangėjimas, vyrų balsai ir šunų lojimas vis 
artėjo. Matyt, Andradės žmonės aptiko jų pėdsakus. Brolis Etjenas ir Sara 
uoliai žegnojosi. 

— Štai ir jie, — sušnabždėjo mažasis vienuolis. — Netrukus jie bus 
čia... 

Katrina vėl pažvelgė aukštyn. Abejonių nebuvo: dangus šviesėjo. Brėš- 
ko. Miškas ėmė šlamėti, šnarėti, o tai reiškė: aplink juos atgyja gyvenimas. 

— Jeigu tik... — ištarė ji, bet tučtuojau nutilo ir sugriebė brolį Etjeną 
už rankos. 

Ji ką tik pastebėjo plieninį šalmą, sublizgėjusį tarp medžių. Gilus 
sniegas slopino persekiotojų žingsnius, bet lūžtančių šakų garsas išdavė, 
kad jų čia esama. Jie kardais skynėsi kelią per mišką. Trys bėgliai, 
pasislėpę ąžuole, sulaikė kvapą... 

Kareiviai pro šalį ėjo kankinamai ilgai, atidžiai žiūrėdami į žemę; 
būryje buvo apie dvidešimt lankininkų, paskui juos sekė dešimt raitelių. 
Jie visi buvo kastiliečiai, todėl Katrina nesuprato, apie ką jie kalba. Kas 
minutę darėsi vis šviesiau, ir dabar ji aiškiai matė bronzinius veidus ir 
juodus ūsus. Pasibaisėjusi ji pastebėjo, kad prie vieno iš jų balno gugos 
kabo žmonių ausų vėrinys, ir vos nesuriko iš išgąsčio, Tas žmogus stabte- 
lėjo kaip tik po jų ąžuolu tarsi nutuokdamas, kad jie ten, ir kimiu balsu 
kažką šūktelėjo. Prie jo pribėgo kareivis, ir Katrinos širdis iškrito. Tačiau 
žmogus, turėjęs tą baisų trofėją, tenorėjo, kad jam patemptų pavaržą. Kai 
tiktai buvo padaryta, jis vėl pajudėjo. Po keleto sekundžių po medžiu nieko 
nebebuvo. Bėgliai vienu metu su palengvėjimu atsiduso. Nors buvo šalta, 
brolio Etjeno kakta žliaugė prakaitas. Jis nusiėmė gobtuvą. 

— Viešpatie, na ir išsigandau! — sušnabždėjo jis. — Kol kas nejudė- 
kite! 

Kaip buvo liepęs Gotjė, jie dar keletą minučių palaukė. Kai vienintelis 
garsas, besigirdintis miške, tebuvo tolimas vėlyvo gaidžio giedojimas, 
vienuolis pajudino mėšlungio sutrauktas galūnes ir nusižiovavo taip pla- 
čiai, kad jo burna vos neplyšo; paskui jis pažvelgė į savo bendrakeleives 
drąsinamai šypsodamasis. 

— Manau, kad dabar galime rizikuoti nulipti. Tie gerieji žmonės taip 
sutrypė žemę, kad vargu ar dabar ras mūsų pėdsakus. 

— Sutinku, — tarė Katrina ir ėmė leistis žemyn. — Bet kaip mes 
sužinosime, ar teisinga kryptimi einame? 

— Nesijaudinkite. Taip išėjo, kad aš gerai pažįstu šias vietas. Vaikys- 
tėje keletą mėnesių praleidau šventojo Jeronimo Oriljakiečio abatijoje. 

Eikite paskui mane. Jei visą laiką eisime į vakarus, pasieksime Vezako 
vienuolyną ir ten galėsime truputį pailsėti. Šiuo metų laiku naktis labai 
greitai ateina. Kai tik sutems, vėl leisimės į kelią... 

Pirmieji blyškūs žiemos saulės spinduliai pakėlė moterų nuotaiką. 
Saulė nebuvo šilta, tačiau švietė ryškiai, ir tai buvo malonu. Kai jie stovėjo 
po didžiuliu ąžuolu, kuriame ką tik slėpėsi, Katrina prapliupo juoktis — 
taip keistai jie atrodė su savo neįprastais rūbais. 

— Žinai, į ką mes panašūs? — pasakė ji Sarai. — Į Gedeoną, papūgą, 
kurią Dižone man buvo padovanojęs hercogas Pilypas. 

— Labai galimas dalykas, — sutiko Sara ir dar labiau apsisautė 
spalvotu pledu. — Bet aš dabar sutikčiau būti pats Gedeonas ir tupėti sau 
jaukiai kampe prie tavo dėdulės židinio! 

Jie vėl leidosi į kelią, ir netrukus brolio Etjeno pranašystė išsipildė. Kai 
tik jie išėjo į miško pakraštį, išvydo žemą Vezako vienuolyno varpinę; 
miglos apgaubta, ji skleidė taiką ir ramybę. 

Kitą dieną paryčiui Katrina, brolis Etjenas ir Sara pasiekė Oriljako 
vartus kaip tik tuo momentu, kai juos atidarė. Ant sienos pūtė ragą, tyras 
šaltas oras aidėjo nuo kūjų dūžių kalvėse. Kartais jie užuosdavo šleikštų 
minamos odos kvapą. Nors ir buvo labai šalta, ant Žordanos upės krantų 
matėsi žmonės, laikę lediniame vandenyje neįprastos formos geldas. 

— Šnekama, kad šioje upėje plaunamas auksingas smėlis, — paaiškino 
brolis Etjenas. — Kad išskirtų aukso kruopeles, šie žmonės pila vandenį 
pro retus sietus. Žiūrėkite, kaip įdėmiai jie stebimi! 

Tikrai, prie darbininkų stovėjo ginkluoti sargybiniai, sekę kiekvieną jų 
judesį. Sustingę, atsirėmę į savo ietis, jie stovėjo vos už keleto žingsnių 
nuo darbininkų. Patys darbininkai buvo liesi, vilkėjo skarmalais, o oda, 
švietusi pro rūbų skyles, buvo visiškai pamėlusi nuo šalčio. Savo išvaizda 
jie labai skyrėsi nuo stiprių, gerai ginkluotų sargybinių. Ypač į akis krito 
vienas žmogus, kuris vos įstengė atsilaikyti prieš smarkią upės srovę. Jis 
buvo senas ir susikūprinęs, jo išpurtusios rankos vos išlaikė sietą. Jis 
drebėjo nuo šalčio ir išsekimo, ir tas vaizdas, matyt, labai linksmino vieną 
kareivį. Kai senukas pamėgino išlipti ant kranto, jis ietimi pargriovė jį. 
Senukas šūktelėjęs nuvirto į ledinį vandenį ir dingo. Vienas iš jo draugų, 
tvirtas jaunuolis, puolė prie jo, bet srovė šioje vietoje buvo srauni, ir jis 
taip pat neišsilaikė. Tai prajuokino sargybinius. 

Katrina neapsakomai pasipiktino. Ji nebuvo tas žmogus, kuris gali 
stovėti nuošalyje ir stebėti tokią sceną nieko nedarydamas. Beveik nesą- 
moningai jos ranka slystelėjo prie Arno durklo, kabėjusio prie diržo. 
Broliui Etjenui nespėjus sulaikyti, ji ištraukė durklą iš makšties ir šoko prie 
sargybinio, aukštai iškėlusi savo ginklą. Jos nesustabdė mintis, kokia 
silpna ji gali būti, palyginti su tais ginkluotais vyrais. Ji tiesiog pakluso 
instinktui, stipresniam už ją galbūt dėl to, kad jai pernelyg dažnai teko 
matyti engiamus ir skriaudžiamus neturtingus ir silpnus žmones. 

Iš pradžių ji turėjo pranašumą dėl netikėtumo. Durklas įsmigo į kareivio 
petį, šis suklupo ir, sustaugęs iš skausmo, nugriuvo ant žemės. Katrina 
įsikibo į jį kaip laukinė katė ir pargriuvo kartu su juo: 

— Galvijas! Galvijas! Tu niekada nebenužudysi nė vieno senuko... 

Tarsi vapsvos geluonis durklas vis smigo ir smigo, o kareivis mėgino 
pakilti, kaip duriama kiaulė, bet neįstengė apsiginti. Iš įsiūčio Katrina įgijo 
neįtikėtinos jėgos. Bet tuo momentu atsipeikėjo kiti kareiviai, ir įtūžę puolė 
ją. 

— Škotas! — suriko vienas iš jų. — Užmuškite jį, užmuškite jį! 

— Šventojo Andriaus vardu — pirmyn! 

Aukso plovėjai vos spėjo pasitraukti, nes putojantį upelį triukšmingai 
perlėkė raitelių būrys, kuris, švaistydamasis kardais, užpuolė sargybinius. 
Katrina, kurią buvo sugriebusios daugybė rankų, pajuto, kad ją staiga 
paleido. Ji atsistojo. Jos rankos buvo kruvinos, o žmogus, kurį užpuolė, 
nebegyvas. Jis nejudėdamas gulėjo prie jos kojų, plačiai atmerkęs akis, ir 
sniegas aplink jį buvo aptaškytas krauju ir purvu. Katrina suprato, kad 
nužudė jį, tačiau kažkodėl nepajuto nei sąžinės graužimo, nei pasibjaurė- 
jimo. Ji vis dar buvo labai pasipiktinusi. Labai ramiai nusileidusi žemyn, 
ji nuplovė upėje durklą ir vėl užsikišo jį už diržo. Paskui apsidairė ir 
pamatė, kad mūšis tarp Oriljako sargybinių ir netikėtų jos gelbėtojų artėja 
prie pabaigos. Pačiame tirštumyne ji pastebėjo Gotjė, kuris kovėsi greta 
aukšto šviesiaplaukio škoto. Aplink juos narsiai kovėsi apie dvidešimt 
kalniečių — Maklarenas su savo žmonėmis. Jaunosios moters širdį užplū- 
do džiaugsmas. 

— Garbė Dievui! Jis vėl rado mus! 

Ji ėmė bėgti upės krantu, kur išsigandę ir suglumę stovėjo aukso 
plovėjai ir stebėjo susirėmimą, kol pribėgo tą vietą, kur susigūžę po 

sugriauta siena priedangą rado brolis Etjenas ir Sara. Sara šoko prie jos 
kaip tigrė, vėl suradusi savo tigriuką. Iš pradžių ji, apsipylusi ašaromis, 
apkabino Katriną, o paskui trenkė jai stiprų antausį. 

— Kvaile! Tu nori, kad mano širdis plyštų? 

Katrina nuo smūgio susvyravo ir priglaudė delną prie degančio skruos- 
to. Tačiau Sara jau buvo sukniubusi prie jos kojų, kūkčiodama ir melsdama 
dovanoti. Katrina padėjo jai atsistoti, priglaudė prie krūtinės ir paglostė 
plaukus. Brolio Etjeno žvilgsnį ji sutiko išdidžiai. 

— Aš nužudžiau žmogų, šventasis tėve... ir nesigailiu to! 

— O kas galėtų? — atsiduso vienuolis. — Atlaikysiu kitas mišias už 
šio niekšo sielą, jei tik mišios gali kuo nors padėti tokiai juodai sielai! O 
jūsų nuodėmę aš atleidžiu. 

Mūšis baigėsi. Visi prie upės stovėję sargybiniai buvo nugalėti ir gulėjo 
sniege negyvi arba sužeisti. Maklarenas surinko savo žmones. Gotjė 
nušoko nuo arklio ir spindinčiomis iš laimės akimis priėjo prie Katrinos. 

— Jums viskas gerai, ponia Katrina? Prisiekiu Odinu, pamaniau, kad 
sapnuoju, kai pamačiau, kaip mažas šviesiaplaukis škotas puolė prie to 
dilbos gerklės. Tačiau matau, kad esate sveika ir gyva. 

Iš džiaugsmo jis stvėrė ją už pečių ir ėmė gana smarkiai purtyti, vos 
įveikdamas troškimą priglausti ją prie savęs ir pabučiuoti. Tačiau Katrina 
staiga suglebo jo rankose. Atrodė, jos kūnas visai nieko nejaučia, išskyrus 
skausmą petyje. Jai ėmė svaigti galva ir akyse išblėso šviesa. Pro spengimą 
ausyse ji vos ne vos išgirdo pasipiktinusį Saros balsą: 

— Prakeiktas kvaily! Pažiūrėk, jos ranka kruvina! Argi nematai, kad ji 
sužeista? 

Katrina pajuto, kad ją staiga paleido, o paskui viską apgaubė tamsa. Per 
susirėmimo įkarštį ji nė nepastebėjo, kad durklas įsmigo jai į petį! Ir jai 
pasisekė, kad nualpo anksčiau negu skausmas tapo nebepakeliamas. Kol 
Gotjė švelniai kėlė ją ir guldė ant savo balno, Maklarenas pasistiebė 
balnakilpėse. 

— Būtų neprotinga čia užtrukti, — pasakė jis. — Matau, kad iš abatijos 
išeina ginkluotų žmonių būrys ir po minutės turėsime susiremti su abatijos 
kareiviais! Kuo greičiau nešdinkimės! 

— Bet jai reikia priežiūros! — sušuko Sara. 

— Jos sulauks vėliau. Pirmiausia turime išsigelbėti. Sėskitės su mano 
žmonėmis. Ei, jūs! Čionai! 

Du tvirti škotai pasisodino Sarą ir brolį Etjeną, ir būrys pasileido 
šuoliais, lydimas šarvininkų prakeiksmų, — šie atlėkė tempdami lankus ir 
arbaletus. Keletas strėlių ir švino sviedinių nukrito netoli bėglių, bet niekas 
nenukentėjo. Kaip griaustinis persekiotojų ausyse nuskambėjo Maklareno 
balsas: 


— Vienuolio kareiviai ne geresni negu šarvuotos vienuolės! Jie žino, 
kaip narstyti rožinį ir parversti mergas, bet nemoka įtempti lanko! 

Katrina buvo lengvai sužeista. Siauri ašmenys, įsmigę į petį, padarė 
maždaug colio gylio žaizdą. Ranka ištino ir skaudėjo, tačiau kai jie greitai 
traukėsi, ji atgavo samonę. Kai tik pavojus praėjo, Maklarenas davė 
komandą pailsėti. Kol jo žmonės stiprinosi, Sara paguldė Katriną ant šono, 
kad perrištų žaizdą. Jos vikrūs pirštai greitai padarė raištį iš nuo marškinių 
nuplėštų medžiagos juostų, jį patepė trupučiu lajaus ir žolių balzamo, kurio 
davė vienas škotas. Paskui jos taip pat suvalgė truputį duonos su sūriu ir 
išgėrė keletą gurkšnių vyno, o tada Maklarenas vėl davė komandą keliauti 
toliau. Katrina buvo išvargusi. Dėl įtampos naktiniame žygyje iš Vezako 
į Oriljaką, susijaudinimo per susirėmimą ji neteko jėgų. Ji jautė, kad ją vis 
labiau apima sunkiai įveikiamas mieguistumas ir didžiausiomis pastango- 
mis neleido vokams sulipti. 

Dabar ji sėdėjo Maklarenui už nugaros. Nors ir kaip audringai protes- 
tavo Gotijė, leitenantas nusprendė pats ją globoti. 

— Jūsų arklys ir taip turi pakelti daug svorio, — pasakė jis šiurkščiai. 
— Jam nereikia dar vieno raitelio. 

— Ji nebus saugi sėdėdama už jūsų nugaros, — atšovė Gotjė. — Argi 
nematote, kad ji griūna iš nuovargio? 

— Ašją pririšiu. Šiaip ar taip, čia vadovauju aš! 

Gotjė buvo priverstas nusileisti, tačiau Katrina sugavo tūžmingą žvilgs- 
nį, sviestą į jaunąjį škotą, atrodė, to visai nepastebėjusį. Maklarenas buvo 
ryškus pavyzdys žmogaus, kuris niekada nedvejoja priimdamas sprendi- 
mą, O jį priėmęs niekuomet neatsisako jo, kad ir kokie būtų padariniai. Jis 
pasirūpino, kad Katrina būtų tvirtai prie jo pririšta, o tada nušuoliavo 
kolonos priešakyje. Gana greitai būrys užjojo ant plynaukštės pačiame 
didžiulio Kantalo kalnagūbrio viduryje. 

Katrina kratėsi už Maklareno, prigludusi prie jo nugaros. Netrukus juos 
supo mirtina šio krašto tyla: čia buvo negyvenami kalnai, mišku apaugu- 
sios ugnikalnių keteros ir gilios daubos su medžiais pakraščiuose, Retsy- 
kiais kelyje pasitaikę kaimeliai ir namai atrodė aklinai užkamšyti, kad į 
lauką neišeitų viduje esančių žmonių ir gyvulių šiluma. Vienintelis gyvy- 
bės požymis buvo plonos, silpnos dūmų srovelės, kylančios tuščiose 
apsnigtose erdvėse. Savo trobelėse, suręstose iš juodos vulkaninės kilmės 
uolienos, valstiečiai glaudėsi prie mažų karvių. Katrina pagalvojo, kad 
gūdus šios šalies dalies peizažas turi keisto grožio, ir sniegas tik pabrėžia 
jį. 

Ją palengva apėmė keista palaima, nors petyje jautė buką pulsuojantį 
skausmą ir turėjo truputį temperatūros. Ji jautė vyro, sėdinčio balne 
priešais ją, šilumą. Jo stiprus kūnas patikimai saugojo nuo žvarbaus vėjo. 
Ji priglaudė prie jo galvą ir užsimerkė. Staiga jai pasirodė, kad tarp jos ir 
Maklareno yra ir kitoks, artimesnis ryšys. Tačiau anksčiau ji niekada 
nebuvo į jį tikrai įsižiūrėjusi. Paskendusi išdidžiame savo skausme, pasi- 
slėpusi, kaip už vienuolyno sienos po tankiais našlės šydais, ji nieko 
nematė, išskyrus neapčiuopiamą savo meilės veidą; Karlą saugoję žmonės 
jos akyse susiliejo į beveidę dėmę. Nors ir kaip keista, bet, atrodo, jai 
reikėjo apsivilkti tuos vyriškus drabužius, kad vėl pajustų moters prigimtį. 
Desperatiškai ir beviltiškai mylėdama, ji negalėjo nepastebėti, kad Mak- 
larenas yra labai patrauklus. 


Jis buvo aukštas ir lieknas, tačiau lankstus kaip plieninis kardas. Siauro 
jo veido profilis priminė plėšrų paukštį. Veidas buvo išdidus ir uždaras, su 
kvadratiniais skruostikauliais, dėl kurių jis atrodė užsispyręs kaip asilas. 
Jo šaltai mėlynos akys buvo pašaipios, be jokio švelnumo, giliai įdubusios 
po šviesiais antakiais. Ilgi, labai šviesūs plaukai atrodė sidabriniai. Kai jis 
šypsodavosi, pakildavo tik lūpų kamputis, ir šis šyptelėjimas tik iškreip- 
davo jo veidą. 


Truputį anksčiau, kai sodino Katriną ant arklio, jo sunkus ir įdėmus 
žvilgsnis pervėrė ją kaip durklas. Paskui jis, netaręs nė žodžio, nusišypsojo. 
Susidūrusi su šiuo paslaptingu ir įžūliu nepažįstamuoju, Katrina pasijuto 
esanti juokingai bejėgė. Į ją mestas žvilgsnis sakė, kad ponia de Monsalvi 
be savo našlės gedulo tėra tokia pat moteris, kaip ir visos kitos. Ir Katrina 
negalėjo nuspręsti, malonu jai tai ar ne. 

Kai jie nakčiai apsistojo persigandusio valstiečio, neišdrįsusido/atsisa- 
kyti duoti jiems juodos duonos ir ožkos sūrio, daržinėje, Katrina: vėl tai 
pajuto. Sara paklojo jai guolį kuo toliau nuo vyrų, bet kadangi jų laužas 
buvo nedidelis, buvo neįmanoma gulėti labai toli nuo jo ir nesušalti 
Katrina buvo kiaurai permirkusi, nežmoniškai nuvargusi, jos žaizda skaus+ 
mingai pulsavo. Kiekvienas širdies dūžis atsiliepė sužeistoje kami 
tačiau ji vis tiek stengėsi užmigti. Tuomet atėjo Maklarenas. . 


— Jūs prastai atrodote, — pasakė jis įbedęs į ją savo sunerimusias akis. 
— Jūsų žaizdą reikia kitaip gydyti. Leiskite man apžiūrėti ją. 

— Aš padariau viską, kas reikalinga, — įsikišo Sara. — Telieka laukti, 
kol ji užgis. 

— Matau, kad niekada nesate gydžiusi lokio nagų padarytos žaizdos, 
— pasakė škotas kreivai šyptelėjęs. — Parodykite man ją. 


— Palikite ją ramybėje, — grėsmingai nuaidėjo Gotjė balsas. — Jūs 
nė pirštu neprisiliesite prie ponios Katrinos be jos leidimo. 

Ilgas Gotjė šešėlis nusidriekė tarp ugnies ir Maklareno, ir Katrina 
pamanė, kad jis labiausiai ir panašus į tokį lokį, apie kurį ką tik užsiminė 
Maklarenas. Jo veidas nieko gero nežadėjo, o didžiulė ranka grėsmingai 
laikė kovinio kirvio kotą. Katrina sudejavo iš baimės, nes suprato, kad 
vyrai tuoj tuoj gali susikibti. Janas Maklarenas niekinamai atsakė: 

— Jūs jau pradedate mane nervinti, bičiuli! Kas jūs poniai Katrinai — 
ginklanešys ar auklė? Stovėkite, kur stovite... Aš tenoriu padėti ją pagy- 
dyti. O gal norėtumėte, kad jos petys pamažu supūtų? 

— Jį labai skauda, Gotjė, — švelniai pasakė Katrina. — Jei jis bent kuo 
gali padėti, aš būsiu dėkinga. Padėk man, Sara... 

Gotjė neatsakė. Jis staigiai nusisuko, nuėjo į tolimiausią daržinės 
kampą ir atsisėdo. Jo veidas buvo sustingęs. Tuo tarpu Katrina, Saros 
padedama, atsistojo ir nusivyniojo ilgą vilnonės medžiagos raištį. 

— Visi nusisukite! — paliepė Sara keletui kareivių, kurie dar nemie- 
gojo. 

Ji atsagstė striukę.ir nuvilko šarvinius marškinius, o paskui, kai Katrina 
liko vien su aptemptomis getrinėmis kelnėmis ir šiurkščiais geltonais 
marškiniais, pasodino ją ir padėjo nusivilkti marškinius, kad atidengtų 
sužeistą petį. 

Maklarenas laukė atsiklaupęs ant vieno kelio, tačiau nė akimirkos 
neatitraukė žvilgsnio nuo Katrinos, ir ji pajuto, kad rausta. Tas keistas 
žvilgsnis begėdiškai nuslinko ilgomis jos kojomis, klubų išlinkimu ir 
pasiekė krūtinę, kurios apvalumas ryškėjo net po šiurkščios drobės raiščiu. 
Tačiau ji nieko nesakė ir leido jam apnuoginti žaizdą, o Sara stovėjo šalia 
ir laikė degantį pagalį. Maklarenas švilptelėjo ir susiraukė. Žaizda atrodė 
bjauriai: perdurta vieta ištino ir įgijo negerą spalvą. 

— Pradeda pūliuoti, — sumurmėjo jis. — Turiu vaistų nuo to. Įspėju, 
jog truputį paskaudės, tačiau žinau, kad ištversite. 

Jis pasitraukė ir grįžo su ožkenos gertuve ir mažu odiniu krepšeliu. Vėl 
atsiklaupęs, jis išsitraukė durklą ir žaibiškai perrėžė žaizdą Katrinai nė 
nespėjus riktelėti. Nubėgo plona kraujo srovelė. Paskui škotas skysčiu iš 
gertuvės suvilgė medžiagos gabalėlį ir gana stipriai ėmė trinti juo žaizdą. 

— Aš jus įspėjau, — pasakė jis, — kad tas daiktas degina. 

Degino kaip pragaro ugnis. Nors ir buvo įspėta, Katrina iš visų jėgų 
sukando dantis, kad neišsprūstų skausmo riksmas. Jos akys pritvino ašarų, 
bet ji nieko nepasakė. Viena ašarėlė nukrito ant Maklareno rankos. Jis 
pakėlė į ją akis, kuriose buvo jam neįprastas švelnumas, ir nusišypsojo: 

— Jūs narsi. Aš taip ir maniau. Dabar jau viskas praėjo. 

— Kuo jūs ją gydėte? — paklausė Sara. 

— Skysčiu, kuri maurai vadina vyno alkoholiu ir vartoja ligoniams 
gydyti. Pastebėta, kad praplovus juo žaizdas, nebūna uždegimo. 

Kalbėdamas jis patepė žaizdą trupučiu tepalo ir uždėjo švarų raištį. 
Dabar jo rankos buvo įtartinai švelnios, ir Katrinai ūmai užgniaužė kvapą. 
Viena jo ranka slystelėjo nuo peties ant nugaros ir ten užsilaikė, tokia 
švelni, kad Katrina nejučia krūptelėjo. Jos skruostai iš gėdos, o kartu ir iš 
pykčio nukaito. Keistas, nerimą keliantis jausmas, apėmęs prisilietus to 
žmogaus rankai, išgąsdino ją juo labiau, kad vėl netikėtai priminė apie jos 
jaunystę. Ji save įtikino, kad jos kūnas turi tylėti, jei širdyje neliko vilties, 
tačiau jis nesivaržydamas įrodė jos neteisumą. Nusisukusi, kad nesusitiktų 
su jo tiriamu žvilgsniu, ji greitai užsivilko marškinius. 

— Dėkoju jums, mesire. Dabar jau beveik visai neskauda. Pamėginsiu 
truputį pamiegoti. 

Maklarenas nuleido rankas, tylėdamas nusilenkė ir nuėjo. Katrina, 
nuraudųsi iki ausų, skubiai apsirengė, Saros įtariai stebima, ir šmurkštelėjo 

po šiaudais. Ji jau norėjo užsimerkti, kai prie jos pasilenkė Sara; blėstančio 
laužo šviesoje sužybčiojo jos balti dantys. Čigonės akyse šokinėjo klastin- 
ga ugnelė: 

— Mieloji, — sušnabždėjo ji, — neužtenka norėti savo mirties. Tavęs 
dar laukia šiokie tokie netikėtumai... 

Katrina neatsakė. Ji stipriai užsimerkė, tikėdamasi tučtuojau užmigti, 
kad nereikėtų galvoti. Šalia pasigirdo storas škoto knarkimas ir plonesnis, 
beveik negirdimas brolio Etjeno šnarpštimas. Labai greitai prie jų prisidėjo 
galingas Saros alsavimas. Kurį laiką tas keistas koncertas neleido Katrinai 
sapne atsikratyti slogių savo minčių. Ugnis dar truputį pamirksėjo ir 
užgeso, palikusi jaunąją moterį gulėti plačiai atsimerkusią, įsmeigusią 
žvilgsnį į tamsą. 

Gotjė nemiegodamas gulėjo tolimiausiame daržinės kampe. Lauke 
spaudė stiprus žiemos nakties šaltis, tačiau šio miškų sūnaus įgimtas 
instinktas kuždėjo, kad ne už kalnų pavasaris. 


Trečias skyrius 
Kirvio smūgis 


Kai kitą rytą jie vėl leidosi į kelią, Katrina jautėsi geriau. Temperatūros 
ji nebeturėjo. To padrąsinta, ji Maklareno paklausė, ar galima jai rasti 
pabalnotą arklį. Ilga kelionė taip arti jaunojo škoto ją gąsdino. Jos prašy- 
mas jam labai nepatiko. 

— Kurgi aš rasiu jums arklį? Jūsų tarnui daviau arklį, kuriuo ginklane- 
šys Fortūnatas važiavo į Monsalvi. Sara ir vienuolis joja su dviem mano 
kareiviais. Aš negaliu priversti kurio nors iš savo žmonių nusėsti nuo 
arklio, kad jūs patogiai jotumėte. Juk jums keliauti su manimi labai 
nemalonu? 

— Ne, — atsakė ji pernelyg skubotai. — Ne, žinoma, ne, tačiau 
maniau... 

Jis pasilenkė, kad jo žodžius išgirstų tik ji: 

— Tačiau jūs bijote, nes žinote, kad man esate ne juodai apdengta 
statula, kuria galima žavėtis iš tolo, o gyva moteris, kurios galima geisti ir 
nebijoti pasakyti jai to! 

Graži Katrinos burna niekinamai persikreipė, bet skruostai pastebimai 
nuraudo. 

— Nemanykite, mesire, kad priklausau nuo jūsų tik dėl to, kad esu 
silpna ir ligota ir kad neturiu gynėjų. Jei manote, kad jūsų prisilietimas gali 
susukti man galvą, tai šitai galiu lengvai paneigti. Norėčiau sėsti ant arklio, 
jei neprieštaraujate. 

Gūžtelėjęs pečiais, jis pašaipiai pasilenkė iš balno ir padavė jai ranką, 
kad padėtų užsėsti. Kai ji sėkmingai įsitaisė už jo, jis paėmė virvę, 
norėdamas pririšti ją prie savęs, bet ji to atsisakė: 

— Šiandien esu daug stipresnė! Viskas bus gerai. Ne pirmą kartą joju 
arkliu, mesire Janai! 

Jis neužsispyrė ir tučtuojau davė komandą joti. 

Tą dieną jie keliavo be jokių nuotykių. Aplinkui vietovės buvo niūrios, 
vėjų perpučiamos, ištuštėjusios. Valstiečiai, kuriuos sutikdavo, gelbėda- 
miesi bėgdavo nuo ginkluoto būrio. Karas, kurio metu buvo nuolat plėši- 
kaujama, griaunama, prievartaujama, taip išsekino žmones, kad tų 
valstiečių nebedomino, dėl ko kariauja atvykėliai. Draugai ir priešai — 
visi buvo vienodai žiaurūs. Vien išvydę saulėje blykstelėjusią ietį, valstie- 
čiai užsklęsdavo visas duris ir užbarikaduodavo langus. Buvo galima 
įsivaizduoti, kaip jie už sienų sulaiko kvapą, kaip trankosi jų širdys, kaip 
iš baimės išpila prakaitas, ir Katrina negalėjo iš visos širdies neužjausti jų. 

Keršas arklys, kuriuo jojo ji ir Maklarenas, buvo stiprus, bet ne grakštus 
— tai buvo tikras kovų arklys, pripratęs pakelti sunkumus ir krovinius, o 
ne greitai šuoliuoti lauku ar mišku, per audrą ar pūgą. Tai buvo ne 
Morgana! 

Prisiminusi mažąją kumelaitę, Katrina pajuto kamuolį gerklėje. Ji su 
apmaudu nusišluostė ašaras. Reikia būti kvailai, kad taip prisirištum prie 
gyvulio! Morgana paliko Žilio de Rė arklides drauge su ja, ir dabar ji, be 
abejo, taip pat džiaugsmingai persikels į kitas arklides, ir vis dėlto ši mintis 
skaudino Katriną. Išvykdama ji prašė Kenedžio rūpintis Morgana, tačiau 
škotų kapitonas buvo per daug užsiėmęs, kad galvotų apie gyvulį. Nuo 
Morganos Katrinos mintys peršoko prie Mišelio, o paskui — prie Arno, ir 
ji pajuto kartėlį. Jai norėjosi pasilikti Karloje visą gyvenimą, monotoniškai 
ten gyventi, kol numirs, tačiau likimas, patvarkė kitaip. Dėl savo sūnaus ji 
vėl stos į kovą ir vėl pasiners į gyvenimo, kuris jos nebedomino, sumaištį... 

Kol Katrina apie tai galvojo, po arklių kojomis lėkė kelias. Per visą 
dieną ji su Maklarenu neištarė nė žodžio. Vakare jie sustojo Moriake. 
Šiame mieste juodo granito namai buvo žemi, susigrūdę aplink kvadrati- 
nius katalikų bazilikos bokštus; tai buvo skurdi prieglauda maldininkams, 
vykstantiems iš Kompostelio Galicijoje prie šventojo Jokūbo kapavietės. 
Katrinai to visai pakako. Čia ji nors vieną naktį galėjo atsikratyti kareivių 
ir ypač mįslingo jų vado. Viena buvo aišku: Maklareną ne taip lengva 
sugluminti. Padėdamas jai nusėsti nuo arklio, jis suspaudė jos liemenį 
stipriau negu reikėjo, ir kai ji atsistojo ant žemės, ne iš karto paleido ją; 
paskui jis tylėdamas nuėjo pažiūrėti, kaip jo žmonės įsikūrė nakvynei. Sara 
priėjo prie Katrinos. 

— Ką tu apie jį manai? — griežtai paklausė ji. 

— O tu? 

— Nežinau. Jis nepaprastai energingas, gyvybingas, bet galiu prisiekti, 
kad mirtis sėdi jo balne. 

Katrina krūptelėjo. 

— Ar tu užmiršai, kad aš su juo joju didžiuoju arkliu? 

— Ne, — lėtai pasakė Sara. — Neužmiršau. Bet man šovė mintis, kad 
tu gali tapti šio žmogaus mirties priežastimi. 

Kad nuslėptų susijaudinimą, Katrina įėjo pro žemas prieglaudos duris. 
Per akmenimis grįstą kiemą prie jų atėjo vienuolis, nešdamas uždegtą 
deglą. 

— Ko jūs ieškote? — paklausė jis suklaidintas moterų aprangos. — 
Škotų kareivių kambariai kitame kiemo gale ir... 

— Mudvi esame moterys, — trumpai paaiškino Katrina, — ir keliau- 
jame taip apsirengusios, kad neatkreiptume dėmesio. 

Tankūs vienuolio antakiai susiglaudė ir jo gelsvas seno pergamento 
spalvos veidas susiraukšlėjo. 

— Tokie nepadorūs kostiumai netinka Viešpaties namams. Bažnyčia 
neleidžia jūsų lyties būtybėms vilkėti tokių rūbų. Jei norite čia įeiti, turite 
vėl apsirengti moteriškais rūbais. Kitaip turėsite nakvoti su savo bendra- 
keleiviais. 

Katrina beveik nedvejojo. Ji jautėsi nepatogiai su šiuo kostiumu. Galbūt 
dėl to, kad nemokėjo jo vilkėti, jis nepakankamai ją gynė — ir nuo prasto 

oro, ir nuo godžių vyrų žvilgsnių. Ji nusitraukė škotišką kepuraitę ir 
papurtė auksines garbanas. 

— Leisk mums įeiti. Kadangi esame privačiose valdose, tai pakeisime 
rūbus į tinkamesnius. Esu grafienė de Monsalvi, man reikia nakčiai prie- 
globsčio. 

Vienuolio niūri veido išraiška dingo ir jis net nusilenkė jai su tam tikra 
pagarba. 

— Aš nuvesiu jus. Prašom! 

Jis palydėjo ją į vieną iš kambarių, skirtų kilmingiems svečiams. Jame 
buvo tik didelė lova su plona lovatiese, kėdė, aliejinė lempa ir meistriškai 
iškaltas didelis akmeninis kryžius su Kristumi ant vienos sienos. Židinyje 
malkų krūva laukė kibirkšties, kuri jas uždegtų. Tačiau čia moterys bent 
galėjo pasilikti vienos. 

Kai jos atsidūrė kambaryje, Sara ėmė kurti ugnį. Tuo metu Katrina 
įtartinai skubriai nusimetė Kenedžio paskolintus rūbus. 

— Tu, matyt, labai skubi? — tarė Sara. — Galėtum palaukti, ko! sušils 
kambarys. 

— Negaliu. Noriu greičiau apsivilkti savo rūbus. Tuomet į mane bent 
jau pagarbiau žiūrės. Šiaip ar taip, ta ekscentriška apranga man nepatinka. 

— Cha! — nejudėdama pasakė Sara. — Manau, tu labiau stengiesi 
įtikinti save, o ne kitus! Tačiau aš, ko gero, tau visai pritariu. Tu gali 
nemėgti to kostiumo, o aš nekenčiu jo! Su savo sena suknele bent jau 
nesijaučiu kvailai. 

Ir Sara, patvirtindama savo žodžius, taip pat ėmė rengtis. 

Rytą abi moterys šaltoje bazilikoje išklausė mišias ir suklaupė priešais 
seniausią vienuolį, kad gautų palaiminimą, paskui Katrina grįžo pas savo 
bendrakeleivius. Išvydęs ant slenksčio juodąją Karlos ponią, raudonai 
nutviekstą saulėtekio, Maklarenas pasitraukė atatupstas, o paskui suneri- 
męs susiraukė, tuo tarpu Gotjė akyse žybtelėjo niūrus pasitenkinimas. Per 
paskutines dvi dienas jis neištarė nė žodžio. Jis jojo truputį atsilikęs — 
paskui būrį, ir atkakliai nepasidavė Katrinos mėginimams prašnekinti jį. 
Galų gale ji paliko jį ramybėje. Buvo akivaizdu, kad tarp miškų žmogaus 
ir škotų kalniečio atsirado neapykanta. 

Leitenantui nespėjus ištarti nė žodžio, Gotjė pribėgo prie jos. 


46 


— Džiaugiuosi vėl jus matydamas, ponia Katrina, — sušuko jis tarsi 
jie būtų buvę išsiskyrę ilgiau nei vieną naktį. 

Jis kaip karalius pasiūlė jai savo didžiulę ranką, kad ji galėt ; atsiremti. 
Jie drauge nuėjo prie būrio. Maklarenas juos stebėjo įsiprendęs ir piktai 
prikandęs lūpas. Kai Katrina priėjo, jis ją nužvelgė nuo galvos iki kojų. 

— Ar tik neketinate keliauti taip apsirengusi? 

— Kodėl gi ne? Argi moterys ne taip keliauja? Aš prašiau vyriškų rūbų, 
nes tikėjausi, kad jie bus patogesni, tačiau dabar supratau, jog apsirikau. 

— Klaida — tas juodas šydas! Nusikaltimas slėpti tokį žavų veidą! 

Ir jis jau norėjo atsainiai pakelti ploną šifono šydą, tačiau Gotjė stvėrė 
jo riešą ir suspaudė: 

— Gana, mesire, antraip sulaužysiu jums ranką. 

Maklarenas dirbtinai įžūliai nusikvatojo. 

— Tu stosi man skersai kelią, netašytas storžievi?! Ei, žmonės... 

Tačiau kitiems škotams dar nespėjus užpulti Gotjė, brolis Etjenas, ką 
tik išėjęs iš prieglaudos, pribėgo ir atsistojo tarp abiejų vyrų. Vieną ranką 
jis uždėjo ant Gotjė riešo, kitą — ant Maklareno. 

— Nusiraminkite abu! Mūsų Viešpaties vardan... ir karaliaus vardan! 

Ramus vienuolio balsas netikėtai nuskambėjo taip valdingai, kad abu 
vyrai negalvodami pakluso. 

— Ačiūjums, broli Etjenai, — padėkojo Katrina lengviau atsidusdama. 
— Dabar metas keliauti. Mes praradome per daug laiko. O jūs, mesire 
Maklarenai, tikiuosi, ateityje su moterimis elgsitės kaip riteris. 

Užuot atsakęs, škotas pasilenkė ir pakišo sunertas rankas, kad padėtų 
jai užsėsti ant arklio. Kartu tai buvo tylus pralaimėjimo pripažinimas ir 
riteriškas paklusnumo gestas. Katrina pergalingai nusišypsojo ir nesąmo- 
ningai koketiškai pakėlė juodą savo šydą. Jos akys įsmigo į šviesiai 
mėlynas vyro akis. Tai, ką jose išvydo, privertė ją truputį nurausti. Lengvai 
atsistojusi ant jo sunertų rankų, ji užšoko ant arklio. Jie susitaikė. Būrys 
šuoliais išjojo iš Moriako. Niekas nepastebėjo šešėlio, vėl apniaukusio 
Gotjė veidą. 


Šis atsitikimas buvo rimtesnių įvykių prologas. Vidurdienį raiteliai 
pasiekė Žaleiraką. Tankius miškus čia pakeitė gerai įdirbti kviečių ir avižų 
laukai, viduryje jų stovėjo didžiulis vienuolynas ir mažas kaimelis. Visoje 

šioje Vietovėje dvelkė ramybe. Galbūt toks įspūdis susidarė dėl neryškios 
saulės šviesos, auksinusios sniegą, arba bažnyčios varpo skambėjimo, 
tačiau šiame zamiame kaime ir jo vienuolyne buvo dar kažkas nepaprasta. 
Keisčiausia buyo tai, kad kaimo gyventojai jiems prisiartinus nebėgo 
slėptis, kaip buvo visame jų kelyje. Vienoje gatvėje, vedančioje į bažnyčią, 
susirinko didelė žmonių minia. Kai jie priartėjo prie kaimo, Maklarenas 
pasuko:sąyo. arklį prie brolio Etjeno. Mažasis vienuolis visą kelią, kuriuo 
aiški PR BBY) „jojo lieso škoto balne. 

"i Ka, daro Mis! tie valstiečiai? — kapotai paklausė jį Maklarenas. 
Ass Eina.) bažnyčią, — atsakė brolis Etjenas. — Žaleirake jie garbina 
šventojo Meno palaikus. Tai buvo vienuolis, atplaukęs jūra iš Velso ir 
pasilikęs Bretanėje, kur jo vienuolyną sudegino ir apiplėšė normandiečiai. 
Vienuoliai pabėgo nuo jų. Ši minia čia susirinko dėl to, kad šventasis 
Menas globoja raupsuotuosius. 

+ Šis žodis pervėrė Katrinos širdį. Ji išbalo ir vos ne vos susitvardė. 
(177 Raypsuotuosius! — tyliai pakartojo ji. 

Daugiau ji nieko nepasakė: žodžiai įstrigo gerklėje. Dabar minia buvo 
dar didęsnė, ji užtvindė visą siaurą gatvę. Tai buvo baisus reginys. Būtybės, 
kuriosą niekas neatpažintų vyro ar moters, yrėsi per sniegą, padėdamos 
sau ramentais arba ilgomis lazdomis, rodydamos pajuodusias arba supū- 
liavusias baisias opas ant veidų, navikus ir votis; siaubą kelianti minia, tarsi 
išėjusį iš pragaro. Vaitodamos, giedodamos, šaukdamos jos lėtai lėtai 
slinko į šventyklą, vienos jų tiesė rankas, kitos godžiai ištempė kaklus. 
PiIkais rūbais vilkintys vienuoliai su mėlynais emaliuotais ženkliukais, 
prisegtais prie peties, lenkė savo skustas galvas ir padėjo jiems eiti keliu. 

„„— Elgetos! — su pasibjaurėjimu sušuko Maklarenas. 
i, — Ne, — pataisė jį brolis Etjenas, — jie ne elgetos. Vieni jų serga 
niežais, kiti — rože, kai kurie jų susirgo dėl to, kad per badmetį valgė 
supuvusias daržoves ir supelijusius miltus, todėl jų kūno oda susiraukšlėjo 
ir pajuodo. O dabar eina raupsuotieji! 

Ir tuojau pat nuo pirkelių, susigrūdusių truputį nuošaliau, jų link lėtai 
pajudėjo kita procesija. Žmonės buvo apsirengę vienodomis pilkomis 
pelerinomis su raudonais kryžiais ir raudonais gotuvais, jų veidus slėpė 
plačiakraštės skrybėlės. Jie visi skambino varpeliais, kurių garsas liūdnai 
aidėjo gryname kalnų ore. Išvydusi tuos žmones, baisioji minia, apimta 

panikos, metėsi į šalį. Šios žmonijos atplaišos kiek įkabindamos bėgo į 
vienuolyną arba spaudėsi prie sienų, kad neprisiliestų prie “nelabųjų". 
Katrina ašarų pilnomis akimis tylomis žiūrėjo į juos. Tas bjaurus, pasigai- 
lėtinas, kenčiantis pasaulis buvo gyvenimas žmogaus, kurio ji nenustos 
mylėjusi, kurį dievins iki paskutinio atodūsio. 

Sunerimusi Sara stebėjo, kaip jos šeimininkės išbalęs veidas darosi vis 
liūdnesnis. Akis perpildžiusios ašaros greitai nuriedėjo skruostais. Sara 
pamatė, kad didelės liūdnos Katrinos akys įbestos į vieną žmogų. Ir staiga 
čigonė suprato kodėl. Tai buvo Kalvė lazareto prižiūrėtojas. Jis atvedė 
keletą kankinių tikėdamasis, kad šventasis Menas išgydys juos. 

Saros mintis staiga nutraukė nevilties kupinas, širdį dreskiantis Katri- 
nos šūksnis: 

— Arno! 

Tuo metu raupsuotieji buvo praėję pro nedidelę kalvą, ant kurios buvo 
sustoję raiteliai, ir jau tolo. Tačiau nebuvo galima suabejoti, kad aukšta 
figūra, einanti greta rudais rūbais apsirengusio vienuolio, stotinga figūra, 
ant plačių pečių taip oriai nešusi kančių naštą, buvo Arno de Monsalvi! 

Katrinos meilė jį pažino greičiau negu akys. Maklarenui nespėjus 
sulaikyti jos, ji nušoko ant žemės ir nubėgo per sniegą, rankomis laikydama 
ilgus sijonus. Jai ištikimi Sara, Gotjė ir brolis Etjenas tučtuojau pasileido 
iš paskos. Ilgakojis normandietis greitai aplenkė kitus du, tačiau Katrina, 
savo aistros genama, bėgo taip greitai, kad jis jos nepasivijo. Nei sniegas, 
nei duobėta žemė netrukdė jai. Ji beveik skrido, jos ilgas šydas plaikstėsi 
kaip vėliava. Ją užvaldė vienintelė padūkusi, svaiginanti mintis: ji pamatys 
jį, pasikalbės su juo! Laimė užliejo jos širdį, tarsi veržli, į krantus besidau- 
žanti banga. Spindinčios akys įsmeigtos į aukštą figūrą, einančią prieša- 
kyje. 

Audringas Katrinos džiaugsmas išgąsdino Gotjė. Kas bus? Ką ji pama- 
tys, kai žmogus atsigręš į ją? Arno de Monsalvi turbūt pasikeitė per tuos 
leprozoriume praleistus mėnesius. Gal veidas, kurį ji pamatys, jau beveik 
supuvęs? Jis ėmė bėgti dar greičiau ir suriko: 

— Ponia Katrina, dėl Dievo meilės, palaukite! Palaukite manęs! 


Stiprus balsas nuskriejo taip toli, kad pasiekė raupsuotuosius. Vienuolis 
ir jo bendrakeleivis atsigręžė. Tai tikrai buvo Arno! Džiaugsmas vėl 
atgaivino viltį Katrinos širdyje. O gal netikėtai įvyko stebuklas, ir jie 

pagaliau vėl bus drauge? Galbūt Viešpats vis dėlto pasigailėjo jos,. išgirdo 
ilgų nemigos naktų maldas? Dabar ji aiškiai matė mylimą veidą po 
glaudžiai apgaubusiu galvą raudonu gobtuvu, — jis buvo vis toks pat 
gražus ir išdidus. Baisioji liga dar nesudarkė jo. Dar truputis pastangų, dar 
akimirka, ir ji bus šalia jo. Ji maldaujamai ištiesė rankas ir lėkė dar greičiau, 
nekreipdama dėmesio į Gotjė riksmą. 

Tačiau Arno taip pat pastebėjo ją. Katrina pamatė, kaip jis išbalo. 

— Ne! Ne! — garsiai pasakė jis, o paskui kažką sušnabždėjo vienuoliui, 
kuris nedelsdamas išėjo į priekį ir užtvėrė jai kelią. 

Katrina staigiai sustojo ir sugriebė vienuolio ranką. 

— Praleiskite mane! — reikalavo ji pro sukąstus dantis. — Praleiskite 
mane! Jis — mano vyras! Aš turiu jį pamatyti. 

— Ne, mano vaike! Jūs negalite prieiti arčiau... Ir, be to, jis nenori to. 

— Jūs meluojate! — nesąmoningai sušuko Katrina. — Arno! Arno! 
Pasakyk jam, kad praleistų mane! 

Arno stovėjo už kelių žingsnių lyg prikaltas. Jo veidas buvo kupinas 
liūdesio — tikra kančios kaukė. Bet kai prabilo, jo balsas buvo tvirtas ir 
aiškus: 

— Ne, Katrina, ne, mano meile! Eik šalin! Tu negali prieiti arčiau. 
Pagalvok apie mūsų sūnų! 

— Aš myliu tave! — suvaitojo Katrina. — Aš visą laiką mylėjau tave. 
Leisk prieiti arčiau. 

— Ne!.. Dievas liudytojas, kad ir aš myliu tave ir norėčiau išplėšti iš 
širdies tą meilę, nes ji žudo mane. Tačiau tu turi eiti tolyn! 

— Šventasis Menas padarys stebuklą! 

— Aš tuo abejoju. 

— Mano sūnau, — priekaištingai tarė vienuolis vis dar laikydamas 
Katriną, — tai šventvagystė! 

— Ne, taip nėra. Aš čia atėjau labiau dėl to, kad padėčiau bendrakelei- 
viams, o ne sau. Kas prisimena paskutinį pasveikimo čia stebuklą? Tai 
beviltiška. 

Jis nusisuko ir, žengdamas neįprastai sunkiai, pasivijo savo nelaimės 
draugus, kurie ėjo tolyn giedodami psalmes ir visiškai nenutuokdami, 
kokia drama vyko šalia jų. 

Katrina ėmė raudoti. 

— Arno, — prašė ji. — Arno, maldauju tave... Palauk manęs... Išklau- 
syk mane! 

Bet jis neklausė. Jis nuėjo neatsigręždamas, pasiremdamas savo ilga 
lazda. Gotjė priėjo, atsargiai nuvedė Katriną nuo vienuolio ir priglaudė ją, 
beviltiškai raudančią, prie savo plačios krūtinės. 

— Eikite, eikite, šventasis tėve!.. Ir pasakykite mesirui Arno, kad jis 
nesikrimstų... 

Vienuolis paliko juos. Tuomet prie jų pribėgo, sunkiai alsuodami, Sara 
su broliu Etjenu. Prijojo škotai. Katrina paskutinį kartą pamėgino ištrūkti 
ir bėgti paskui Arno. Ašaros buvo taip ją apakinusios, kad ji nieko nematė, 
išskyrus tolstančią pilkai raudoną dėmę sniege, ir Gotjė jau lengvai galėjo 
ją sulaikyti. 

Jie išgirdo šaltą Maklareno balsą ir pamatė už savo nugarų sustojusį 
raitą škotą. 

— Duokite man ją ir jojame iš čia! Mes praradome daug laiko. 

Tačiau Gotjė nesiklausė jo, jis pasisodino Katriną ant savo arklio, kurį 
netoliese laikė vienas iš kareivių. 

— Patinka jums tai ar ne, tačiau ponia Katrina šiandien jos su manimi, 
net jei šis arklys sugriūtų. Jūs negalite suprasti jos tragedijos. Dabar būti 
su jumis jai būtų tas pat, kas savo noru vykti į tremtį. 

Maklarenas stvėrė savo kardo rankeną, ištraukė pusę jo ir suriaumojo: 

— Prisiekiu Dievu, tarne, labai norėčiau išrauti įžūlų tavo liežuvį! 

— Jumis dėtas, aš pabijočiau tai daryti, — atsakė normandietis kandžiai 
šypsodamasis. 

Jo ranka tarsi netyčia palietė kovinį kirvį. Maklarenas, piktai paraginęs 
arklį, apsisuko ir šuoliais pasileido iš kaimo. 


Katrina nė nesidomėjo, kokiame viešbutyje jie praleido tą naktį, — tai 
buvo mažas namukas Dordonės upės vingyje. Ji beveik sustingo nuo 
raudos. Jos akys paraudo ir taip užtino, kad vos galėjo atsimerkti, o kai jai 
pavykdavo tai padaryti, viską matė miglotai ir neaiškiai, tad nevertėjo nė 
stengtis. Dabar jos niekas nedomino. Ji dar niekada nebuvo taip kentėjusi 
kaip dabar, net tą baisią dieną, kai Arno buvo išbrauktas iš gyvųjų. Vėl 
nubudusi viltis kuždėjo, kad susitikimas su Arno galėjo būti likimo žen- 
klas, Viešpaties atsakymas į aibę jos maldų. Ir dabar pasirodė, kad visi 

kančių mėnesiai buvo beprasmiai, ir jos meilei padaryta žaizda, kuri, 
atrodė, pamažu gyja, vėl atsivėrė ir kraujavo dar smarkiau negu pirma. 

Visą dieną ji kaip sergantis vaikas glaudėsi prie Gotjė krūtinės, siūbuo- 
dama šuoliuojant arkliui ir nė neatsimerkdama. Paskui kažkas jai padėjo 
linguojančiais laiptais įeiti į namą. Namą? Vargu! Veikiau į skurdžią lūšną 
su anglimis kūrenama krosnimi ir siaura medine lova, užėmusia beveik 
visą kambarį. Tačiau Katrinai tai buvo nesvarbu. Sara paguldė ją į lovą, 
kaip guldydavo mažąjį Mišelį, ir ji susirangė į kamuolėlį po antklodėmis, 
kurios buvo tokios plonos ir nusitrynusios, kad beveik persišvietė. Ji norėjo 
pasidaryti labai maža, išeiti iš žiauraus, priešiško pasaulio, susigūžti toli- 
miausiame kampe... 

Gyvybingumo ir energijos antplūdis, kurį pajuto išvykdama iš Karlos, 
dingo. Ji pavargo kovoti, gyventi, net Mišeliui ji nereikalinga. Su juo buvo 
senelė, o brolis Etjenas žino, kaip, karalienės Jolandos remiamam, pasirū- 
pinti Monsalvi reikalu nuvykus pas karalių. Katrina karštai troško vienin- 
telio dalyko: būti su Arno. Ji negalėjo pakęsti tos baisios tuštumos širdyje, 
tos žaizdos, kuri laikui bėgant vis didėjo. 

Ji vargais negalais atsimerkė. Kambarys buvo tamsus ir tylus kaip 
mauzoliejus. Katrina priprašė Sarą palikti ją vieną. Ji jautėsi taip, tarsi jai 
gyvai būtų nunėrę odą, — ji labai jautriai reagavo į pašalinių buvimą šalia. 
Blėstančios ugnies raudonoje šviesoje ji pastebėjo rūbų krūvą. Arno dur- 
klas gulėjo viršuje. Katrina prisivertė atsistoti ir paimti jį. Vienas dūris, ir 
nebebus skausmo, nevilties, nenumaldomos kančios. Vienas dūris, vienas 
paprastas judesys... 


Tačiau ašarų srautas ir smarkus nervinis sukrėtimas išsekino ją. Ji 
drebėdama atsilošė į pagalvę... Garsai, sklidę iš apačios, vis garsėjo. Matyt, 
kareiviai sėdo valgyti. Tie garsai buvo tolimi ir svetimi, tarsi Katrina būtų 
paslėpta giliai po kalnu. Ji užsimerkė ir atsiduso... 

Sunkus kojų trepsėjimas ir garsūs balsai apačioje neleido jai išgirsti, 
kaip lengvai sugirgždėjo atidaromos durys. Ji nematė aukštos figūros, 
priėjusios prie lovos, bet sunerimusi krūptelėjo, kai ant jos peties nusileido 
ranka ir lova sugirgždėjo nuo į ją atsirėmusios kojos svorio. Ji pramerkė 
akis. Prie jos pasilenkęs žmogus buvo ne kas kitas, kaip Janas Maklarenas. 
Tai ją nelabai nustebino. Baisios nevilties apimta, ji jautė, kad dabar niekas 
negali jos nustebinti ar sujaudinti. 

— Jūs nemiegate, ar ne? — paklausė škotas. — Be reikalo kankinda- 
masi, jūs draskote savo širdį. 

Jaunojo vyriškio balse jautėsi vis didėjantis pyktis. Katrina žinojo apie 
jo pagiežingumą, bet negalvojo apie tai. 

— Koks jums skirtumas? — paklausė ji. 

— Koks skirtumas? Nagi toks, kad aš stebiu, kaip jūs daugybę mėnesių 
žudote save! Ir be jokios priežasties! Jūs manęs nė nepastebėdavote — 
galbūt išskyrus Kenedį, ir tai tik tada, kai jis būdavo jums reikalingas! Mes 
visi žinome, kad jūs sielvartavote, bet mūsų šiaurės šalyje žmonės neeik- 
voja savo jėgų tuštiems apgailestavimams. Gyvenimas mano šalyje per 
daug sunkus, kad būtų švaistomas ašaroms ir atodūsiams. 

— Ką tai turi bendro su manimi? Žmoniškai pasakykite, ką turite 
galvoje. Aš taip pavargau... 

— Pavargote? Kas nepavargo tokiu laiku gyvendamas? Kodėl manote, 
kad pavargote labiau negu kokia nors kita moteris? Manote, kad esate 
vienintelė kentėtoja šioje žemėje, ar tik tiek įstengiate, kad įsispraustumėte 
į kampą kaip išgąsdintas žvėris ir verktumėte iki sąmonės netekimo? 

Šiurkštus, niekinamas ir kartu aistringas vyro balsas išjudino Katriną 
iš sustingimo. Be to, ji negalėjo nesiklausyti jo žodžių, nes širdies gilumoje 
žinojo, kad jis teisus. 

— Mano šalyje žmonės taip pat miršta, greičiau ar lėčiau, ir vyrai kenčia 
siela ir kūnu, bet jie neturi laiko galvoti vien apie savo vargus. Šalis per 
daug rūsti ir gyvenimas per daug panašus į kovą, kad galėtum leisti sau 
prabangą verkti ir dūsauti. 

Katrina norėjo prieštarauti, ir tai atgaivino jos jėgas. Ji atsisėdo ir 
prispaudė antklodę prie krūtinės. 

— Nair kas? Kodėl tai sakote? Kodėl atėjote čia manęs kankinti? Agi 
negalite palikti manęs ramybėje? 

Maklareno veide pasirodė įžūli pašaipa. 

— Pagaliau pastebėjote mane! To ir norėjau... ir dar kai ko! 

— Dar kai ko? 

— Būtent... 

Jai dar nespėjus suprasti, ką Maklarenas ketina daryti, jis apkabino ją. 
Ji pasijuto esanti visai bejėgė, kai jo rankos nuslydo jos plaukais ir atlošė 
galvą. Kai Janas ėmė bučiuoti ją, ji instinktyviai norėjo atstumti jį, bet 

veltui: jis tvirtai laikė ją. Po kurio laiko ji nejučia pajuto malonumą. Jo 
lūpos buvo minkštos ir šiltos, o ją apkabinusios rankos — stiprios ir 
pasitikinčios savimi. Staiga Katrina liovėsi galvojusi ir atsidavė moteriš- 
kumo instinkto, seno kaip gyvenimas, galiai. Jis jai kuždėjo, kad šio jauno 
vyro glamonės suteiks malonumo. Kai kam užsimiršti padeda gėrimas, 
tačiau meilė ir vyro glamonės svaigina ne mažiau, ir dabar Katrina tai 
suprato... 

Paguldęs ją ant nutrintos pagalvės, jis akimirką atsitraukė ir pažiūrėjo 
į ją aistringu išdidžiu žvilgsniu. 

— Leisk man mylėti tave, ir aš padarysiu taip, kad užmirši savo ašaras. 
Aš taip myliu tave, kad... 

Tačiau jis nebaigė sakyti. Dabar pati Katrina, begalinės aistros apakin- 
ta, prigludo prie jo lūpų. Jis buvo vienintelė realybė griūvančiame jos 
pasaulyje, — šilta, alsuojanti realybė, prie kurios ji aistringai, iš visų jėgų 
prisiglaudė. Drauge, tvirtai apsikabinę, jie paskendo senuose čiužiniuose, 
užmiršę skurdžią aplinką, viską, išskyrus artimą palaimą. Ištąsyti nervai 
privertė Katriną karštai trokšti visiško užsimiršimo ir paklusti stipresnei 
jėgai. Tyliai sudejavusi ji užsimerkė. 

Tai, kas įvyko po akimirkos, įstūmė ją į nakties košmarą, į pragarišką 
pasaulį, iš kurio Maklarenas buvo trumpam ją ištraukęs. 

Iš pradžių pasigirdo baisus riksmas, kuris, kaip pasirodė Katrinai, 
nuskambėjo jos galvoje. Paskui kūnas, kurį buvo apkabinusi, konvulsyviai 
trūktelėjo, Maklareno akys beveik iššoko, ir kraujo srovelė ištekėjo iš jo 
burnos. Katrina pasibaisėjusi šūktelėjo, atšoko atgal ir užsitraukė antklo- 
des. Beveik nieko negalvodama ji apsimūturiavo jomis. Tik tada ji pamatė 
Gotijė, stovintį prie lovos ir žvelgiantį į ją paklaikusiomis akimis. Jo rankos 
buvo nuleistos, o jo kirvis buvo giliai įsmeigtas Maklarenui tarp menčių... 

Kurį laiką Katrina ir Gotjė tylomis žiūrėjo vienas į kitą, tarsi pirmąsyk 
matydami. Katriną sukaustė baimė. Ji dar niekada nebuvo mačiusi Gotjė 
veido, iškreipto baisios neapykantos ir žiaurumo. Jis beveik pakvaišo, ir 
kai lėtai pakėlė didžiules savo rankas, Katrina pamanė, kad ketina užmušti 
ją, tačiau nė nekrustelėjo: nors protas ir veikė, tačiau kūnas buvo bejėgis. 
Pirmąsyk savo gyvenime Katrina taip aiškiai patyrė nakties košmarą, kai 
stengiesi pabėgti nuo persekiotojo, tačiau kojos neklauso, o riksmas įstrin- 
ga gerklėje... 

Tačiau Gotjė rankos vėl nusviro, ir Katrinos stingulys išsyk dingo. Ji 
pažvelgė į Maklareno kūną ir su nerimu, ir su nuostaba. Kaip paprastai ir 
greitai atėjo mirtis! Pasigirdo riksmas, meilė ir aistra sunaikinti, ir nieko 
neliko, tik negyva materija. Tas žmogus, kurio glėbyje vos prieš akimirką 
buvo apmirusi, dingo! “Aš priversiu tave užmiršti", — pažadėjo jis jai, 
tačiau jam neužteko laiko palenkti ją savo valiai! Ji skausmingai nurijo 
seiles, paskui silpnu balsu paklausė: 

— Kodėl tu tai padarei? 

— Jūs dar drįstate klausti? — šiurkščiai atrėžė Gotjė. — Nejaugi visa 
jūsų meilė, skirta mesirui Arno, atiteko jam? Nejaugi jūs galite tapti 
kažkieno meiluže tą pačią dieną, kai vėl buvote jį sutikusi? Aš taip jus 
vertinau, laikiau pranašiausia iš visų žemėje gyvenančių moterų! Ir staiga 
prieš minutę išgirdau, kaip jūs murkiate lyg katė kovo mėnesį. 

Netikėtas pykčio priepuolis nuvijo Katrinos baimę. Šis žmogus įvykdė 
žmogžudystę ir mano, kad gali stovėti čia ir kaltinti ją! 

— Kokią turi teisę kištis į mano gyvenimą? Argi aš tau suteikiau tokią 
teisę? 

Jis žengtelėjo jos link, sugniaužęs kumščius, iš įniršio blizgančiomis 
akimis. 

— Jūs pasitikėjote manimi ir aš, prisiekiu Odinu, atiduosiu už jus 
paskutinį kraujo lašą! Aš slėpiau savo meilę jums ir pašėlišką geismą, nes 
man atrodė, kad judviejų su Arno meilė buvo per daug graži ir tyra: kiti 
neturėjo teisės prie jos prisiliesti. Viskas turėjo būti paaukota tokiai meilei! 

— Ir kas man iš viso to liko? — suriko Katrina prieš savo valią. — Aš 
esu visai viena, visuomet viena, aš nebeturiu meilės, nebeturiu vyro... Visai 
neseniai jis atstūmė ir nuvijo mane! 

— Tuo metu jis karštai troško ištiesti jums savo rankas! Tačiau jis per 
daug jus myli, kad norėtų matyti, kaip jūs gyva drauge su juo pūvate! 
Skurdus moteriškas jūsų protelis gali įvertinti tik patį gestą — ak, jis jus 
atstūmė! Ir ką gi jūs padarėte? Puolėte į pirmo pasitaikiusio vyro glėbį, ir 
tik dėl vienos priežasties: artinasi pavasaris, gyvūnų meilės metas, o jūs 
tesate gyvūnas, kaip ir visi kiti. Bet jei jums reikėjo vyro, tiesiog vyro, 
kodėl pasirinkote tą šaltų akių svetimšalį? Kodėl ne mane? 

Galinga normandiečio krūtinė dundėjo kaip būgnas, kai jis ją daužė, o 
piktas balsas griaudėjo kaip perkūnas. Katrina atgavo sveiką nuovoką, ir 

kai vėl galėjo susivaldyti, tai turėjo pripažinti, kad nesuprantama, koks 
jausmas visai neseniai buvo įstūmęs ją į škoto glėbį? Giliai širdyje ji žinojo, 
kad Gotijė teisus. jai buvo taip gėda, kaip niekuomet gyvenime, tačiau ji 
per daug gerai suprato, ką reiškia blausus normandiečio žvilgsnis. Po 
akimirkos jis užpuls ją, negalvodamas apie tą žmogų, kurį ką tik nužudė. 
Po to, ką jis čia pamatė, jo niekas nesulaikys. Tame jo klausime — “Kodėl 
ne mane?“ — buvo viskas: pyktis, kartėlis, beviltiška meilė ir panieka. 
Katrina jam nebebuvo neliečiama. Ji tapo paprasta moterimi, kurios per 
ilgai geidė. Stengdamasi nedrebėti, ji pažvelgė jam tiesiai į akis. 

— Išeik, — pasakė ji lediniu balsu. — Tu man nebetarnauji. 

Gotjė ėmė kvatoti kaip laukinis, stiprūs balti jo dantys sublizgėjo. 

— Tu varai mane? Gerai, galų gale tai tavo teisė! Tačiau pirma... 

Katrina atšoko prie sienos, kad galėtų smarkiai pasipriešinti staiga 
užpulta, bet kaip tik tuo momentu atsivėrė durys ir į kambarį įėjo Sara. Ji 
greitai nužvelgė visus: Katriną, prisispaudusią prie sienos, pasirengusį ją 
pulti Gotjė ir tarp jų — negyvą Maklareno kūną, išsikėtojusį ant lovos. 

— Prakeikimas! — suriko ji. — Kas čia darosi? 

Katrina lengviau atsiduso. Čigonė išsklaidė kambaryje tvyrojusią blo- 
gio atmosferą. Velniai išsilakstė, juos pakeitė negailestinga tikrovė. Ra- 
miai, nemėgindama savo elgesio nušviesti palankiau, Katrina papasakojo, 
kaip Gotjė nužudė škotą. Tuo metu normandietis sunkiai susmuko ant 
grindų prie lovos, nežiūrėdamas į savo auką. Jo įtūžis ūmai išblėso. Jis 
sėdėjo padėjęs galvą ant rankų, visiškai abejingas tam, kas dabar jam bus. 
Tarsi susitarę, jiedu su Katrina tylomis leido Sarai priimti sprendimą... 

— Kokia nelaimė! — sušnabždėjo čigonė Katrinai baigus pasakoti. — 
Norėčiau žinoti, kaip jūs ketinate iš viso to išsipainioti? Ką padarys škotai, 
kai sužinos, kad jų vadas nužudytas? 

Tarsi patvirtindamas jos žodžius apačioje kambaryje pasigirdo šūkte- 
lėjimas: 

— Janai! Ei, Janai Maklarenai! Ateik išgerti su mumis! Vynas ne toks 
jau prastas! Lipk žemyn! 

— Po minutės jie bus čia, — sušnabždėjo Sara. — Mes turime paslėpti 
kūną. Jei jie sužinos teisybę, vėl liesis kraujas... 

Gotjė nė nekrustelėjo, tačiau Katrina gerai suprato, ką pasakė Sara. 
Škotai pareikalaus Gotjė galvos. Jie žino tik vieną įstatymą — akis už akį! 

Jų vadas buvo negyvas, ir jo žudikas turi už tai sumokėti savo gyvybe. 
Katrina suprato, kad nepakels to. Pagaliau kas jai buvo Maklarenas? Ji jo 
nemylėjo. Jos net nebuvo apėmusi beprotiška aistra, kuria būtų galima 
pateisinti jos elgesį. Tai tiesiog buvo trumpas proto aptemimas! Tačiau 
mintis, kad Gotjė taps škotų auka, buvo nepakeliama. Ji puolė ant kelių 
priešais Gotjė ir pamėgino atplėšti jo rankas nuo veido. 

— Tu turi bėgti! — pasakė ji. — Maldauju tave! Bėk iš čia, kol jie 
nerado kūno! 

Jis nuleido rankas, atidengdamas abejingą veidą, tik akyse matėsi 
skausmas. 

— Kas pasikeis, jei jie sužinos, kad aš jį nužudžiau? Jie tiesiog užmuš 
mane. Ir kas iš to? 

— Aš nenoriu, kad tu mirtum, — karštai įtikinėjo Katrina. 

— Jūs ką tik varėte mane... Mirtis — geresnis būdas atsikratyti manęs! 

— Aš nesuvokiau, ką šneku. Aš buvau netekusi proto. Tu kaltinai ir 
įžeidinėjai mane, tačiau tu buvai teisus. Matai, dabar aš prašau tave atleisti 
man. 

— Kas dedasi! — piktinosi Sara. — Geriau pasiklausykite, koks 
apačioje triukšmas. 

Škotai šaukė savo viršininką, garsiai šūkavo ir daužė stalą puodeliais 
ir lėkštėmis. Pasigirdo, kaip apvirto suolas, paskui ant laiptų staiga sudun- 
dėjo žingsniai ir balsai priartėjo. Katrina pasibaisėjusi griebė Gotjė už 
rankos. 

— Pasigailėk manęs! Jei kažkada buvai geros nuomonės apie mane, tai 
padaryk, ko prašau: bėk! 

— Kur aš eisiu! Ten, kur niekada jūsų nebepamatysiu? 

— Grįžk į Monsalvi, pas Mišelį, ir ten lauk manęs. Tačiau skubėk, 
skubėk... Aš girdžiu, jie ateina! 

Sara tuo tarpu atidarė mažą langelį, pro kurį galima patekti ant pašliau- 
naus stogo. Žiemos vėjas lediniu uraganu įsiveržė į skurdų kambarį, ir 
Katrina dar labiau apsisiautė antklodėmis. Žingsniai artėjo. Vyrai buvo 
girti... 

— Aš pasikalbėsiu su jais ir laimėsiu truputį laiko, — pasakė Sara. — 
Bet jis turi tučtuojau išeiti. Arkliai daržinėje. Jei laimėsime valandą ar dvi, 
jis bus išgelbėtas. Dabar greitai veikite, o aš nuvesiu juos žemyn... 


57 


Ji beregint išlindo pro pravertas duris. Ir kaip tik laiku. Švystelėjo deglo 
šviesa, ir vyriškas balsas pasigirdo prie pat durų. 

— Koks čia triukšmas? — ėmė bartis Sara. — Argi nežinote, kad ponia 
Katrina labai pavargo? Ji vos ne vos užmigo, o dabar jūs kaip kiaulės 
žviegiate prie jos durų! Ko norite? 

— Dovanokite, — pasigirdo atsiprašantis vieno kareivio balsas, — mes 
ieškome savo vado. 

— Ir jūs norite rasti jį čia? Keista! 

— Mes šiaip... — paprieštaravo vyras, paskui pasigirdo draugiškas 
kvatojimasis, ir jis pridūrė: — Jis mums sakė, kad norėtų aplankyti 
maloniąją ledi, pažiūrėti, ar jai viskas gerai! 

— Ką gi, čia jo nėra! Geriau dar kur nors paieškokite... Beje, neseniai 
mačiau, kaip jis išėjo. Jis nuėjo į arklides už viešbučio ir manau, kad 
ieškojo sau mergos. 

Katrina įdėmiai, stingstančia širdimi klausėsi to pokalbio. Jos ranka 
stipriau suspaudė Gotjė ranką. Ji pajuto, kad jis dreba, ir žinojo, kad ne iš 
baimės. Už durų pasigirdo garsus vyrų juokas, paskui jų ir Saros balsai 
ėmė tolti. Be abejo, čigonė ėjo kartu su jais, kad jie ieškotų reikiama 
kryptimi ir nepastebėtų bėgančio Gotijė. 

— Jie nuėjo, — sušnabždėjo Katrina. — Dabar tu turi eiti... 

Šįkart jis jai pakluso, priėjo prie lango ir vieną koją iškišo laukan. Bet 
prieš išeidamas atsisuko. 

— Prisiekite, kad aš vėl jus pamatysiu! 

— Jei mes iki to išgyvensime, prisiekiu! Dabar greičiau! 

— Ir... jūs man atleisite? 

— Jei tu po minutės iš čia neišeisi, aš tau niekada gyvenime neatleisiu! 

Gotjė dantys subaltavo jam šyptelėjus, paskui jis kaip katė šmurkštelėjo 
pro langą, — kaip tokio ūgio žmogus, jis buvo stebėtinai vikrus. Katrina 
žiūrėjo, kaip jis nušliuožė stogu ir nušoko ant žemės. Paskui jis dingo iš 
akių, tačiau netrukus ji išvydo neryškų arkliu jojančio vyro siluetą, dings- 
tantį naktyje. Laimė, storas sniego sluoksnis slopino kanopų kaukšėjimą. 
Katrina su palengvėjimu atsiduso, uždarė langą ir įmetė į ugnį kuro, kad 
pašildytų kambarį. Ji drebėjo, tačiau baisus nuovargis ir apatija, kuriuos 
jautė pirma, buvo beveik dingę. Ji stengėsi nežiūrėti į aukštą figūrą, 
išsitiesusią lovoje, tačiau tai, kad čia buvo negyvas kūnas, jau nebekėlė jai 

nei baimės, nei siaubo. Jos protas aiškiai veikė, ir ji visai ramiai sprendė, 
ką toliau daryti. Pirmiausia reikia išnešti iš kambario kūną. Jis neturi čia 
pasilikti. Saros padedama, ji ištemps jį pro langą ir paliks kur nors netoli 
viešbučio, pavyzdžiui, ant upės kranto. Tokiu atveju škotai neras jo iki 
ryto, ir Gotjė turės daugiau laiko. Ji neturėjo iliuzijų dėl to, kas bus, kai jie 
ras savo kapitoną mirusį: jie puls persekioti jį nužudžiusį žmogų ir, be 
abejo, norės susidoroti su juo; kirvio smūgis, nužudęs Maklareną, bus 
skirtas Gotijė. 

Kai Sara grįžo, Katrina apsirengusi sėdėjo prie ugnies. Ji pažvelgė į 
čigonę. 

— Na kaip? 

— Jie visi įsitikinę, kad Maklarenas arklidėje linksminasi su viena iš 
tarnaičių, ir vėl sėdo vakarieniauti. Ką dabar darysime? 

Katrina išdėstė Sarai savo planą, ir ši nustebusi pažvelgė į ją. 

— Tu nori pasakyti, kad ketini ištraukti didžiulį kūną pro langą? Mes 
niekuomet to nepadarysime, mes nusisuksime sprandą! 

— Jei norėsime — padarysime. Dabar eik ir atvesk čia brolį Etjeną. 
Turime viską jam papasakoti. Jis mums reikalingas. 

Sara nesiginčijo. Kai Katrina kalbėdavo tokiu tonu, ginčytis būdavo 
beprasmiška. Po keleto minučių ji grįžo su vienuoliu, pakeliui jam viską 
paaiškinusi, o brolis Etjenas per savo klajoklišką gyvenimą tiek visko buvo 
matęs, kad niekuo nesistebėjo. Kai reikėdavo, jis būdavo nepakeičiamas. 
Jis visiškai pritarė Katrinos planui ir tuoj pat pasiūlė savo paslaugas. 

— Duokite man truputį laiko trumpai maldai, ir aš prisidėsiu prie jūsų. 

Jis atsiklaupė prie negyvo kūno, sušnabždėjo trumpą maldą, paskui 
peržegnojo jį ir atsistojo raitodamasis rankoves. 

— Geriausia bus, jei aš išlįsiu ant stogo, — tarė jis. — Aš galiu nuleisti 
jį nuo ten. 

— Bet jis, nors ir lieknas, yra aukštas ir sunkus, — paprieštaravo 
Katrina. 

— Ašstipresnis negu manote, mano vaike. Dabar eime, imkimės darbo. 

Jis padėjo Katrinai su Sara pernešti kūną prie lango ir išlindo lauk. 

Šaltis stiprėjo, tačiau naktis buvo tyli ir rami. Škotai, matyt, užmigo 
apačioje, sočiai prisigėrę ir prisivalgę, nes iš ten nesigirdėjo jokio garso. 

Nelaimingojo Maklareno kūnas jau buvo sustingęs ir nešti jį buvo 
nepatogu. Katrina ir Sara sukaupė visas savo jėgas, kad ištemptų jį pro 
langą. Jos abi suprakaitavo, nors ir buvo šalta. Jei kas nors būtų išgirdęs 
triukšmą, vienas Dievas težino, kas joms būtų buvę! Įtūžę škotai būtų 
pakorę juos ant artimiausio medžio. Tačiau niekas nepasirodė, ir aplinkui 
buvo mirtina tyla. Brolis Etjenas paėmė iš jų kūną ir nutempė prie stogo 
krašto. 

— Kuri nors iš judviejų turi išlįsti čia ir palaikyti jį, kol nusileisiu 
žemyn, — sušnabždėjo jis. 

Katrina išlindo pro langą ir atsargiai nušliaužė prie brolio Etjeno. 
Čerpių stogas buvo apledėjęs ir slidus, tačiau Katrina sėkmingai jį įveikė 
ir laikė kūną, kad nenukristų, kol brolis Etjėnas stebėtinai vikriai nusileido 
ant žemės. 

— Gerai. Dabar leiskite kūnui atsargiai nušliuožti žemyn, atsargiai! 
Gerai, aš laikau jį! Dabar grįžkite į kambarį. Visu kitu aš pasirūpinsiu. 

— Bet kaip jūs pateksite vidun? 2 

— Pro duris! Mano rūbai man leidžia įeiti ir išeiti nepatraukiant 
dėmesio. Dažnai esu tai pastebėjęs. Kartais net susimąstau, ar ne dėl tos 
priežasties nuėjau į vienuolyną? 

Katrina pajuto, kad jis juokiasi, bet nieko neatsakė. Dabar, kai kūno 
nebesimatė, ją staiga pagavo baimė. Akimirką ji sustingo, susigūžė prie 
stogo krašto užsimerkusi ir stengdamasi atsikratyti galvos svaigimo. Dan- 
gus ir žemė sukosi pašėliškame šokyje. 

— Kas atsitiko? — sunerimusi sušnabždėjo pro langą Sara. — Nori, 
ateisiu ir padėsiu tau? 

— Ne ne, nėra reikalo. Šiaip ar taip, tu neišlįsi po langą! 

Katrina keturpėsčia užsiropštė ant stogo viršaus. Galvos svaigimas 
pamažu praėjo. Saros rankos sugriebė ją ir įtraukė į šaltą kaip ledas 
kambarį. Sara padėjo Katrinai nueiti iki lovos, ant kurios ši atsisėdo ranka 
šluostydamasi šlapią kaktą. Ji kaleno dantimis. 

— Einu malkų, — tarė Sara, — o kartu atnešiu tau truputį sriubos. 

Tai sakydama ji uždegė žvakes ir su pasidygėjimu apžiūrėjo sukruvin- 
tas paklodes. 

— Mes turime jas sudeginti. Kaip nors atlyginsiu viešbučio šeimininkui 
nuostolius. 

Katrina tylėjo. Jos mintys skriejo su Gotjė, šuoliuojančiu naktį pas 
Mišelį į Monsalvi. Širdį apėmė neviltis. Be gynėjo ateitis atrodė niūri ir 
pavojinga. Nejaugi jai lemta vieno paskui kitą netekti visų žmonių, kurie 
myli ją? Ji ir Sara vėl liko vienos. Dėl to, kas įvyko, tik ji kalta. Jei būtų 
išvijusi Maklareną, kai jis pasilenkė prie lovos, nieko nebūtų atsitikę. 
Jaunasis škotas būtų gyvas, o vargšui Gotjė nereikėtų leistis į pavojingą 
kelionę. 

Kai Sara grįžo nešdama malkų glėbį ir puodą su sriuba, jos rusvame 
maloniame veide matėsi pasitenkinimas. 

— Jie miega. Visi škotai knarkia ant grindų arba suolų. Gotjė turi laiko 
visą naktį. Viskas gerai. 

— Tave lengva nudžiuginti! Tik pamėgink pasakyti, kad viskas klostosi 
gerai, kaip ir tikėjomės. Juk aplink mus — vien nelaimės, ir jos didėja kaip 
sniego lavina. 


Kitos dienos įvykiai klostėsi taip, kaip Sara ir Katrina buvo nuspėjusios. 
Paryčiui vienas škotas rado Maklareno kūną sniege prie upės netoli arkli- 
dės, ir iš karto visi jie — ir Sara, ir Katrina, ir brolis Etjenas — tapo 
audringo pasipiktinimo liudytojais. Vyriausias iš kareivių, penkiasdešimt- 
metis, vardu Alanas Skotas, ėmėsi vadovauti savo draugams, ir būtent jam 
pavyko priversti kareivius kurį laiką nutilti. Jis išdėstė trims keliauninkams 
savo ketinimus. 

— Atleiskite, ledi, — pasakė jis Katrinai, — tačiau mes turime atkeršyti 
už vado mirtį. 

— Kam? Kaip sužinosite, kas žudikas? 

— Tai jūsų tarnas. Kirvio smūgis neabejotinai įrodo tai. 

— Čionykščiai vyrai tap pat naudojasi kirviais, — atsakė Katrina. — 
Sara jums sakė, kad matė Maklareną einantį į arklidę su viena tarnaite. 

— Pirmiausia mums reikėtų surasti mergužėlę. Ne, ledi, nėra prasmės 
ginčytis. Mes ketiname sekti tą žmogų. Sniege lengva rasti jo pėdsakus. 
Šiaip ar taip, jeigu jis nekaltas, tai kodėl pabėgo? 

— Jūs sutciksite jam galimybę gintis? 

— O Viešpatie, ne! Jis turi teisę bėgti nuo mūsų, kol gali. Tačiau dabar 
mūsų pareiga — surasti ir nubausti jį. Keliaukite toliau viena. 

— Tai jūs taip, — iš aukšto paklausė Katrina, — paklūstate kapitono 
Kenedžio įsakymams? 

— Kai Kenedis sužinos, kas įvyko, jis pripažins, kad pasielgėme 
teisingai. Be to, atrodo, kad jūs, maloningoji ponia, nešate nelaimes, ir 
mano žmonės nebenori jums tarnauti. 

Katrina įtūžo. Būtų beprasmiška ginčytis su šiuo bukagalviu valstiečiu. 
Širdyje ji baiminosi kelionės, į kurią turės leistis beveik viena. Tačiau ji 
nuslėpė savo jausmus. 

— Puiku, — trūkčiojančiu balsu pasakė ji, — viskas baigta. Aš jūsų 
nelaikysiu. 

— Ir vis dėlto! — nutraukė ją škotas. — Man reikalingas jūsų vienuolis. 
Pusė mano žmonių tučtuojau leisis vytis jūsų tarno, tačiau kiti liks čia ir 
palaidos Maklareną. Jam reikia maldų, o čia nėra kunigo. 

Tai buvo suprantama. Jis norėjo palaidoti savo vadą pagal krikščionių 
papročius, ir Katrina tam neprieštaravo: argi daug laiko reikės duobei 
iškasti ir gedulingoms mišioms atlaikyti? Dėl to jie ilgai neužtruks. Netoli 
nuo įvykio vietos buvo maža koplytėlė ir kapinaitės. 

— Jūsų noras visai suprantamas, — pasakė ji. — Mes čia pasiliksime, 
kol palaidosite jį. 

— Tam gali prireikti daugiau laiko, negu jūs manote! 

Ir tai iš tikrųjų vyko be galo ilgai. Katrina tą nesibaigiančią dieną 
nugyveno krūpčiodama iš pasibjaurėjimo. 

Pamačiusi škotą, einantį kaimo link, ji pamanė, kad jis nori surasti 
dailidę, kuris sukaltų karstą. Tačiau po keleto minučių ji pamatė jį grįžtantį 
su savo keturiais žmonėmis, nešančiais didžiulį katilą, kuriame ruošiamas 
sūris. Jie pastatė katilą ant upės kranto ir paramstė jį dideliais akmenimis. 
Paskui pusę jo pripylė vandens ir apdėjo daugybe malkų. Valstiečiai 
stebėjo juos lyg nustebę, lyg sunerimę. Katrina, stovėdama po kaštonu tarp 
Saros ir brolio Etjeno, taip pat mėgino suprasti, ką jie ketina daryti... 

— Galbūt jie ruošia šermenų pietus? — paklausė ji vienuolio. — 
Tuomet tai bus didžiulės vaišės. 

Brolis Etjenas papurtė galvą. Jis stebėjo, ką daro škotai. 

— Mano vaike, tai reiškia, kad Skotas neketina palikti savo kapitono 
kaulų Overnėje. 

— Nesuprantu. 

— O, tai paprasta! Į didžiulį katilą tilps kapitono kūnas. Ir jie virs jį tol, 
kol kaulai atsiskirs nuo mėsos, kad škotai galėtų nuvežti juos skrynioje į 
tėvynę. Žinoma, kas liks, čia bus palaidota su krikščionių apeigomis. 

Abi moterys nežmoniškai išbalo. Katrina drebančia ranka griebėsi už 
gerklės, stengdamasi įveikti pykinimą. 

— Baisu! Nejaugi šie žmonės negali sugalvoti ko nors mažiau barba- 
riško? Kodėl jie nesudegina kūno? 

— Tai garbingas paprotys, — ramiai pasakė brolis Etjenas. — Žmonės 
jo laikosi, kai kūno negalima balzamuoti arba kai jį reikia pervežti labai 
toli. Ir, deja, turiu pasakyti, kad tai yra ne vien škotų paprotys. Su didžiuoju 
konetabliu diu Heklenu taip pat buvo pasielgta, kai jis žuvo mūšyje prie 
Šatonefo de Randono. Iš pradžių jis buvo balzamuotas, bet kai laidotuvių 
procesija pasiekė Puiji, tai paaiškėjo, kad nevykusiai, todėl jį išvirė. 
Šiandien škotai ketina tą patį padaryti savo vadui. Jie jam rodo didžiulę 
pagarbą, bet, jumis dėtas, nelikčiau čia. 

Tuo metu ugnis po katilu įsiliepsnojo, ir du vyrai nuėjo atnešti kūno. 
Jie jį iškilmingai atnešė iš šakų supintais neštuvais. Katrina pasibaisėjo 
pagalvojusi, kas turi čia įvykti, ir, griebusi už rankos Sarą, nubėgo į 
viešbutį, o brolis Etjenas, susikišęs rankas į abito rankoves, ramiai nuėjo 
prie katilo. Kol vyks ši kraupi procedūra, jis melsis už mirusįjį atsiklaupęs 
prie Dordonės upės. 

Kraują stingdantis ritualas tęsėsi visą dieną, ir Katrina visą tą laiką 
praleido susigūžusi prie židinio pagrindinėje viešbučio svetainėje. Ji abe- 
jingai žvelgė į ugnį, negalėjo nei valgyti, nei gerti. Išsigandę valstiečiai 
užsidarė savo namuose ir, be abejo, sėdėdami ten, kaleno dantimis ir meldė 
dangų išgelbėti juos nuo šių žvėriškų barbarų. Viešbučio šeimininko 
žmona taip pat nedrįso peržengti slenksčio. Katrina jai papasakojo brolio 
Etjeno aiškinimus, ir nors žinojo, kad tai nėra šėtoniškas burtininkavimas, 
vis tiek bijojo išeiti į lauką. Girdėjosi tik Skoto komandos ir dailidės kirvio 
taukšėjimas — jis darė nedidelę skrynutę kaulams. Sara, išsigandusi kaip 
ir Katrina, sėdėjo pusbalsiu murmėdama maldas. Tačiau Katrina negalėjo 
melstis. Jai atrodė, kad sapnuoja košmarišką sapną. 

Kai viskas baigėsi, jau buvo gūdi naktis. Žibintų šviesoje Maklareno 
palaikai buvo palaidoti mažame bažnyčios sodelyje. Katrina prisivertė 
dalyvauti laidotuvėse, ir net valstiečiai, stovėdami nuošaliau, stebėjo apei- 

gas. Jų akyse buvo tiek baimės, kad Katrina krūptelėjo. Jei ne vienuolis, ji 
nebūtų leidusi škotams atlikti nesuprantamų savo apeigų, ir penkiems 
kareiviams tikrai būtų grėsę pjautuvai ir kirviai. 

Paskutinis žemės grumstas nukrito ant to, ko dabar nebuvo galima 
apibūdinti jokia kalba, bet kas kažkada buvo jaunas ir aistringas vyras. 
Paskui škotai sustingusiais, bejausmiais veidais sėdo ant savo arklių ir 
išjojo į kalnus, nė neatsisveikinę su Katrina. Nedaili medinė dėžė buvo 
pririšta prie Skoto balno. 

Naktis buvo šalta. Kai vyrai nutolo, ant kranto tamsoje liko Katrina, 
Sara ir brolis Etjenas. Jie nematė upės, bet girdėjo jos šniokštimą. Truputį 
toliau tamsoje kaip dvi geltonos akys švietė viešbučio langai. Brolis 
Etjenas taip mostelėjo iš vieno škoto paimtu deglu, kad pasipylė žiežirbos. 

— Eime į viešbutį, — pasiūlė jis. 

— Ašnoriu tučtuojau išvykti, — tarė Katrina. — Čia būnant man darosi 
bloga... 

— Ir man, bet turime sulaukti aušros. Mums reikės perbristi upę. Ji 
patvino ir pasidarė pavojinga. Jei mėginsime tamsoje bristi, galima žūti, ir 
nesu įsitikinęs, kad kas nors iš vietos gyventojų puls mūsų gelbėti ir 
ištrauks iš vandens. 

— Ką gi, tuomet palaukime ryto nakvynės namuose, visi drauge. Aš 
negaliu grįžti į tą baisų kambarį. 


Ketvirtas skyrius 


Keliauninkas 


Obiusono smuklė “Saracėno galva“ matė geresnius laikus, kai šis 
kraštas buvo turtingas ir derlingas, kai čia vykdavo didžiulės mugės, kai 
badas ir anglai dar nebuvo nuniokoję žemės. Tais gerais laikais keliautojų 
minios plūdo į Limožą, traukusį daugybę pirklių nuostabiu emalės meistrų 
menu. Kiti atvažiuodavo nusipirkti kalnų avių vilnos. Tomis dienomis 
traškėdavo ugniakurai ir iešmai sukdavosi be paliovos. Nuo ankstaus ryto 
iki vėlaus vakaro lankytojų juokas ir šūkavimas pynėsi su gražių merginų 
tarnaičių sabotų kaukšėjimu. 

Tačiau kai Katrina, Sara ir brolis Etjenas, visą dieną praleidę varginan- 
čioje kelionėje, pasiekė nakvynės namus, jie išgirdo vienintelį garsą — 
gūdų iškabos girgždėjimą. Kadaise ji buvo ryškiai nudažyta, o dabar dėl 
prasto oro nubluko. Jau nuskambėjo vakaro varpai, ir mažas miestukas, 
atrodė, patraukė savo gatveles arčiau slėnio, kuris apglėbė jį kaip šykštuo- 
lis savo brangenybę. Kalno viršuje dunksojo sugriautos pilies sienos, 
panašios į liūdną susirangiusį katiną. Gatvėse buvo mažai žmonių. Praei- 
viai paspartindavo žingsnį ir nerimastingai dirsčiodavo į tris keliauninkus, 
kol įsitikindavo, kad tai — dvi moterys ir vienuolis. 

Pasigirdus pasagų kaukšėjimui, ant “Saracėno galvos" slenksčio pasi- 
rodė figūra su balta prijuoste. Tai buvo žmogus, kurio storas pilvas 
nesiderino prie geltono veido ir liesų kojų. Jo skruostai buvo nudribę kaip 
per greitai sublogusio žmogaus, o atodūsis, išsprūdęs išvydus tris keliau- 
ninkus, iškalbingai bylojo, kas yra jo sandėliuke. Tačiau jis nusiėmė 
skrybėlę ir nuėjo pasitikti trijų nepažįstamųjų, kurie jau nušoko nuo arklių. 

— Kilmingos damos, — mandagiai kreipėsi jis, — ir jūs, šventasis tėve, 
kuo jums gali pasitarnauti “Saracėno galvos" savininkas? 

— Mums reikia maisto ir nakvynės, mano sūnau, — geraširdiškai 
atsakė brolis Etjenas. — Mes visą dieną keliavome, mūsų arkliai pavargo, 
ir mes taip pat. Ar galite mus priimti ir pamaitinti? Mes turime pinigų 
užsimokėti! 

— Deja, šventasis tėve, net jei jūs man pasiūlytumėte visą krikščionių 
pasaulio auksą, negalėčiau jums duoti nieko, išskyrus prastą sriubą ir 
juodos duonos riekę. Iš ankstesniosios “Saracėno galvos" teliko šešėlis, ir, 
deja, dabar jums niekas nebeprimins jos... 


Gilus atodūsis nutraukė šią graudulingą kalbą, o tuo momentu gatvėje 
išgirdęs kanopų kaukšėjimą, šeimininkas atsiduso dar kartą. 

— Dieve! — pasakė jis. — Nejaugi dar vienas svečias? 

Metro Amablio nelaimei, tai tikrai buvo keliauninkas, — tai patvirtino 
jo ilgas dulkėtas apsiaustas ir purvas ant arklio pasagų. Katrina, kuriai 
nusibodo klausytis apie šeimininko problemas ir labai norėjosi sušilti, jau 
ėjo į namą, tačiau nepažįstamojo, prašiusio nakvynės, balsas privertė ją 
atsigręžti. Jai stengiantis įžiūrėti po dideliu pilku gobtuvu nepažįstamojo 
veido bruožus, šeimininkas išsklaidė jos dvejones atsakydamas jam: 

— Dieve mano, metre Kerai, juk jūs puikiai žinote, kad mano namai, 
tušti ar pilni, turtingi ar vargani, visuomet jūsų paslaugoms. Dangus mato, 
jog norėčiau, kad “Saracėno galva“ galėtų jus priimti taip pat kaip ir 
anksčiau. 

— Amen, — linksmai atsakė Žakas Keras. 

Jis nušoko nuo arklio, ir vos jo batai palietė žemę, Katrina, netverdama 
iš džiaugsmo, puolė jam į glėbį. 

— Žakai! Žakai! Nejaugi tai jūs? Kaip nuostabu! 

— Katrina? Tai yra... ponia Monsalvi! Ką jūs čia veikiate? 

— Vadinkite mane Katrina, mano drauge! Jūs visuomet mane taip 
vadinote. O, jeigu žinotumėte, kaip džiaugiuosi jus matydama! Kaip Masė 
ir vaikai? 

— Gerai, tačiau eikime į vidų! Ten mums bus patogiau kalbėtis. 
Šeimininke, jei dar turi malkų, galime pavakarieniauti drauge. Krepšyje 
turiu kumpio, lašinių, sūrio ir riešutų... 

Kai metras Amablis, dėkodamas dangui, puolė prie produktų, Žakas 
Keras už parankės įvedė Katriną į vidų, prieš tai draugiškai pasisveikinęs 
su Sara. Pagrindiniame smuklės kambaryje, kur ant didžiulių juodų kablių 
vietoje kumpių liūdnai karojo svogūnų pynės, jie pamatė prie ugnies 
besišildantį brolį Etjeną. Katrina norėjo vyrus supažindinti, tačiau suprato, 
kad jie pažįstami. 

— Aš nežinojau, kad jūs grįžote iš Rytų, metre Kerai, — tarė vienuolis. 
— Ši žinia dar nepasiekė manęs. 

— Taip atsitiko, kad aš grįžau slapta. Į tą kelionę dėjau daug vilčių, ir 
nors pamačiau daug įdomių vietų, sutikau daug įdomių žmonių, tačiau 
iššvaisčiau visus savo pinigus. 

Kol metras Amablis ir jo vienintelė tarnaitė bruzdėjo ruošdami valgį ir 
dengdami stalą, keliauninkai susėdo prie didžiulio atviro židinio. Katrina 
taip džiaugėsi vėl sutikusi savo draugą, kad negalėjo nuleisti nuo jo akių. 
Jos akys dažnai susitikdavo su Žako akimis. Rudos prekiautojo kailiais iš 
Burža akys spindėjo ne tik nuo ugnies atšvaitų, o plonos lūpos laimingai 
šypsojosi. 

Keras papasakojo, kaip praėjusį pavasarį išplaukė puikiu laivu “Dievo 
Motina ir šventasis Povilas", priklausiusiu Narbono pirkliui Žanui Vida- 
liui. Žakas ir dar keletas Monpeljė ir Narbono pirklių lankėsi Viduržemio 

jūros rytų šalyse, kad užmegztų prekybinius ryšius. Jis buvo Damaske, 
Beirute, Tripolyje, Kipre ir archipelago salose, o kelionę baigė Aleksan- 
drijoje ir Kaire. Jis turėjo aibę įspūdžių, ir jo akys spindėjo iš susižavėjimo, 
kai pasakojo juos. 

— Jums reikėtų gyventi Damaske, — pasakė jis Katrinai. — Šį miestą 
prieš trisdešimt metų nuniokojo ir sudegino Tamerlano vadovaujami mon- 
golai, tačiau dabar žiūrint į miestą tuo sunku patikėti. Ten yra visko, kas 
daro moterį dar žavesnę: blizgančio šilko ir persišviečiančių šydų, išsiuvi- 
nėtų aukso ir sidabro siūlais, puikiausių kvepalų, nuostabiausių brangak- 
menių ir gardžiausių saldumynų, tačiau skaniausia — juodoji nuga ir 
cukruotos slyvos su sirupu. 

— Tikiuosi, ko nors atsivežėte? — įsiterpė brolis Etjenas. — Karalius 
labai mėgsta tokius dalykus, o ką jau kalbėti apie rūmų damas. 

Metras Keras atsiduso taip pat giliai, kaip ir smuklininkas paminėjus 
tuos gardėsius. 

— Deja, ničnieko neatsivežiau! Aš gera kaina pardaviau iš Beri ir 
Marselio atsigabentus kailius, audinius ir koralus, ir man pasisekė nusi- 
pirkti daug puikių ir retų daiktų. Deja, “Dievo Motinai ir šventajam 
Povilui" tai buvo paskutinis reisas, — kitaip tariant, laivas buvo nenaujas. 
Kai horizonte pasirodė Korsika, užgriuvo smarki audra, užnešusi laivą ant 
uolų, ir jis nuskendo. Mes visi atsidūrėme už borto. Krantas matėsi netoli, 
ir, nors jūra buvo audringa, mums pavyko pasiekti jį. Tačiau paskui 
negali sulaikyti. Jei jūra neišmeta to, ko jie nori, niekšai sukuria ant uolų 
laužus ir vilioja ten laivus. Ką tik pavyko išgelbėti, jie atsisakė mums 
grąžinti, ir buvo pavojinga reikalauti: be gailesčio būtų mus nužudę. O 
kadangi mes jiems nesipriešinome, tai mums jie buvo draugiški ir net 
svetingi. Jie palydėjo mus į Ajačo uostą, ten maloniai davė laivą nuplaukti 
į Marselį, bet su sąlyga, kad atplaukę mes susimokėsime. Taigi į Buržą 
grįžtu nuskurdęs ir vargšas kaip Jobas, — baigė Žakas Keras nuoširdžiai 
juokdamasis. 

— Visai nuskurdęs? — paklausė nustebusi Katrina. — Bet kaip rainiai 
jūs į tai žiūrite! 

— Ar verta krimstis? Kartą jau buvau nuskurdęs, kai karaliaus liepimu 
su danu Ravandu užsiėmiau nedėkingu darbu — monetų kalimu. Tuomet 

taip pat pradėjau be nieko, kaip ir dabar. Grįžtu iš Limožo, kur pirkau 
emalės, ir tikiuosi, kad tame mieste man pavyks nusipirkti vieną du kilimus 
iš tų, kuriuos austi saracėnai išmokė jo gyventojus. Man pavyko įkalbėti 
savo uošvį paskolinti pinigų — deja, nedaug, tačiau tikiuosi, kad jų užteks 
kroviniams kitai kelionei surinkti. 

— Vadinasi, jūs vėl leidžiatės į kelionę? 

— Žinoma. Jūs neįsivaizduojate, kokia ateityje bus prekyba su Rytais, 
Katrina! Imkime kad ir Kairo sultoną. Jis turi aukso, pasakiškai daug 
aukso, ir neturi sidabro arba turi jo labai mažai. Aš pats žinau senų kasyklų, 
įrengtų dar romėnų, o vėliau apleistų, bet neišsekusių. Jei galėsiu ten 
išgauti sidabro, paskui pervežti jį į Kairą, tai už jį nusipirksiu aukso pigiau 
negu Europoje ir gausiu fantastišką pelną. Jei dabar turėčiau kapitalo, ko 
tik aš nepadaryčiau! 

Kol Žakas Keras kalbėjo, Katrinos smegenys dirbo. Šis žmogus, kurio 
įžvalgus protas, drąsa ir narsa jai buvo gerai žinomi, galėjo nuversti kalnus, 
kad praturtėtų. Jis turėjo aibę sumanymų. Ji nė minutės nedvejojo. 

— Manau, kad galėsiu duoti jums pinigų. 

— Jūs? 

Jis nuoširdžiausiai nustebo. Per tą ilgą Karloje praleistą laiką Katrina 
parašė Masė apie nelaimę, ištikusią Monsalvi, ir jis, kaip ir visi karaliaus 
svitoje, žinojo, kad Arno ir jo šeima ištremti ir paskelbti esantys už 
įstatymo ribų. Be abejo, ir tai, kaip Katrina keliavo, neliudijo jos turtingu- 
mo. Ji maloniai nusišypsojo ir... 

— Man atrodo, vien už šį brangakmenį galėsite nusipirkti pilną laivą: 
krovinių. 

Vienu metu pasigirdo nuostabos šūksniai. Katrinos rankoje kaip maža 
juoda saulė švytėjo briliantas. Metrą Amablį šis reginys taip sukrėtė, kad 
jis išmetė lėkštę, o tarnaitė iš nuostabos suplojo delnais. 

Žakas, primerkęs akis, pažvelgė į brangakmenį, paskui — į ramų 
Katrinos veidą. 

— Garsusis Burgundijos valstybės iždininko briliantas! — tarė jis lėtai. 
— Koks puikus brangakmenis! Nieko panašaus niekada nesu regėjęs! 

Jis ištiesė ranką ir atsargiai dviem pirštais paėmė brangakmenį taip, kad 
jo sienelėse matytųsi šviesos žaismas. Katrinos skruostai suliepsnojo. 

— Pasiimkite jį, Žakai, parduokite, darykite su juo ką norite. 

— Argi nenorite pasilikti tokio puikaus brangakmenio? Ar suprantate, 
kad šis mažas akmuo — karaliaus atleidimo kaina? 

— Taip, žinau. Tačiau žinau ir tai, kad jis yra prakeiktas. Jis visur neša 
nelaimes, ir tas, kuriam jis priklauso, niekuomet nebūna laimingas. Jūs 
turite jį parduoti, Žakai... galbūt tada nelaimės aplenks mane, — pasakė ji 
liūdnai. 

Kailių pirklys pajuto jos balso virptelėjimą; jis uždėjo savo ranką ant 
jos riešo. 

— Aš netikiu tomis pasakomis, Katrina. Grožis negali būti pražūtingas, 
o šis briliantas — tikras grožis. Jei jūs patikėsite jį man, aš padarysiu taip, 
kad jis praturtins visą karalystę. Aš nusiųsiu laivų vilkstines už jūros, 
organizuosiu prekybą ir priversiu apiplėštas žemes atiduoti giliai paslėptus 
turtus... Aš sukrausiu turtus jums, sau ir net karaliui. 

Jis ištiesė brangakmenį Katrinai, tačiau ji švelniai, bet tvirtai atsisakė 
jį paimti. 

— Ne, Žakai, pasilikite, jis jūsų. Tikiuosi, jums tikrai pavyks, kad ir 
kokia baisi būtų brangakmenio šlovė, panaudoti jį visiems naudingai. Bet 
jei jums nepasisektų, nenusiminkite — aš jums jį dovanoju. 

— Aš jį tik pasiskolinsiu, Katrina, ir grąžinsiu skolą šimteriopai. Jūs 
atstatysite Monsalvi, jūsų sūnus taps vienu galingiausių pasaulio žmonių 
ėr turės turtą, derantį kilmingam jo vardui. Tačiau... tas smuklininkas 
numarins mus badu. Ei, metre Amabli, ar bus pietūs? 

Nubudęs iš svajonių, šeimininkas puolė į virtuvę, kad atneštų žadėtąją 
sriubą. Žakas Keras atsistojo ir pasiūlė Katrinai ranką. 

— Eime pietauti, mano brangioji verslo partnere. Garbė Dievui, atve- 
dusiam mus čionai. Mes toli nueisime arba aš nesu Žakas Keras. 

Jis nuvedė ją prie stalo ir palaukė, kol Amablis ir jo tarnaitė nuėjo ir 
negalėjo jų girdėti. Tada sušnabždėjo: 

— Jūs neturėjote ištraukti brangakmenio smuklininko akivaizdoje. 
Amablis geras žmogus, bet jūs turbūt nežinote, kad kamerheras la Tremujis 
ieško brilianto. Jo pusbrolis Žilis neatsargiai leptelėjo apie brangakmenį, 
ir dabar jis apie nieką kitą ir galvoti negali. Būkite atsargi, kai nuvyksite į 
rūmus, mano brangioji. 

— Kokia puiki išeitis! Parduokite jam briliantą! 

Žakas Keras sausai nusijuokė ir gūžtelėjo pečiais. 

— Nebūkite tokia naivi! Jei Didysis kamerheras sužinos, kad turiu 
brangakmenį, mano gyvybė nebus verta nė grašio. Nejaugi manote, kad 
jis mokės, jei lengviau pasiimti... ir nužudyti, jei reikia? 

— Dabar suprantu, kodėl la Tremujis palaimino mano santuoką su 
kastiliečiu Vilja Andrade. Ispanas gautų Monsalvi žemes, o la Tremujis 
pasiimtų savo dalį — juodąjį briliantą. 

— Jūs per daug kukli, mano brangioji. Esu įsitikinęs, kad kastilietis yra 
jus įsimylėjęs. Pirmiausia jam reikalinga jūs, bet tai nereiškia, kad atsisa- 
kys jūsų nuosavybės. Karalius ją konfiskavo ir, be abejo, atėjus laikui 
atiduos kastiliečiui. 

— Šiaip ar taip, — įsiterpė brolis Etjenas, — briliantas rytoj, matyt, 
išvažiuos su jumis? 

— Aš čia dar ilgai pasiliksiu, kad nusipirkčiau šiokių tokių prekių, o 
paskui važiuosiu į Bakerį. Ten yra labai turtinga ir galinga žydų bendruo- 
menė. Aš pažįstu rabiną Isaką Abrabanelą. Jo brolis — gerbiamas Toledo 
žydų bendruomenės narys, o jo šeima — nepaprastai turtinga. Ten rasiu 
aukso, kurio man reikia... 

Brolis Etjenas sukosėjo įspėdamas, kad grįžta smuklininkas. Jis sudėjo 
rankas, nulenkė galvą virš taurės ir ėmė kalbėti maldą, kurios jie pamal- 
džiai klausėsi. Visi pajuto, kad po ilgos ir varginančios kelionės jų jėgos 
grįžta. Katrinai tapo lengviau ant širdies, kai pamatė, kad briliantas dingo 
Žako Kero kišenėje. Jos sprendimas buvo išmintingas. Dėl to Mišelis vieną 
gražią dieną gali tapti turtingas, ir net jei tėvai niekada nesulauks karaliaus 
malonės, galės laisvai ir turtingai gyventi ne Prancūzijoje. Tačiau Katrina 
norėjo kur kas daugiau. Grąžinti šeimos turtus — tai tik dalis jos plano. Iš 
tikrųjų ji norėjo Didžiojo kamerhero mirties ir karaliaus atleidimo Arno ir 
sau. Monsalvi pavardė vėl turėjo tapti garbinga, kitaip jos gyvenimas 
neteks prasmės. 

Per pietus, kuriuos smuklininkas patiekė visaip rodydamas dėmesį, 
Žakas Keras papasakojo apie savo planus. Jis neklausinėjo Katrinos apie 
jos vyrą ir kelionės priežastis, nes manė, kad ši tema uždrausta, ir nenorėjo 
jos skaudinti. Katrina Masė parašė, kad Arno mirė, nes norėjo apsaugoti 
jo vardą nuo pasibaisėjimo ir pasibjaurėjimo. Ir Žakas stengėsi nieko 
nepasakyti netaktiškai ar nevykusiai, kad neaitrintų senos žaizdos. Katrina 
buvo jam dėkinga už delikatumą. Tačiau keletą kartų per pokalbį ji pajuto 

nerimastingą ir klausiamą jo žvilgsnį. Jis tikriausiai ieškojo reikiamų 
žodžių, kad išklausinėtų ją apie ateitį, neįskaudindamas jos. Pagaliau 
nutarė eiti aplinkiniu keliu. 

— Aš sakiau, kad gyvenimas Rytuose tiktų jums, Katrina. Kodėl gi 
jums kartu su manimi nenukeliavus ten? 

Ji nusišypsojo ir pavargusi papurtė galvą. 

— Todėl kad tokie nuotykiai ne man, Žakai. Dabar turiu pasirūpinti 
kitais, ir dar daug ką reikia čia padaryti. Patikėkite, aš su džiaugsmu 
iškeisčiau tuos išmėginimus, kurie manęs laukia, į visas Viduržemio jūros 
audras, tačiau turiu iki galo padaryti tai, ką esu sumaniusi, ir... 

Atsargus, tačiau griežtas Žako mostas nutraukė jos kalbą. Ji tučtuojau 
nutilo ir klausiamai pažvelgė į jį. Žako akys, atrodo, matė šešėlius toje 
kambario dalyje, kur prieš minutėlę nuėjo keistai susimąstęs metras Amab- 
lis. Kai Žakas vėl ėmė kalbėtis su Katrina, tai plepėjo apie nereikšmingus 
dalykus ir vengė rimtų šnekų. Kai tik pietūs baigėsi, jis atsistojo ir pasiūlė 
Katrinai ranką, paprašęs suteikti jam garbę ir leisti palydėti iki jai skirto 
kambario. Lyg burtininkui mostelėjus, metras Amablis vėl atsirado nešda- 
mas virš galvos žvakę ir apšviesdamas kelią į viršutinį aukštą. Sara ir brolis 
Etjenas ėjo gale, o Sara vos ne vos laikėsi neužsimerkusi. Priešingai, 
Katrinos akys buvo plačiai atmerktos ir žvelgė į grėsmingus šešėlius, 
metamus žvakės šviesos ant nešvarių sienų. Kodėl dingo neseniai patirtas 
lengvumas ir nerūpestingumas? Kodėl į širdį įsibrovė nesuprantama nuo- 
jauta? Nelaimes nešantis briliantas pakeitė šeimininką, ir dabar jai turi 
sektis, ji buvo tuo įsitikinusi. Tad iš kur tas nerimas? 

Jie ceremoningai atsisveikino prie Katrinos ir Saros kambario durų. 
Moterys įėjo į vidų, o kailių pirklys ir vienuolis užlipo į savo kambarius 
vienu aukštu aukščiau. Netrukus “Saracėno galva“ skendėjo tyloje. Sara 
buvo tokia išsekusi, kad apsirengusi griuvo ant lovos ir tučtuojau užmigo. 
Katrina nuvilko jai suknelę, numovė kojines ir išsitiesė šalia. 


Iš įmygio ją prikėlė tylus barbenimas į duris arba veikiau tylus skrebe- 
nimas. Pirmiausia ji pamanė, kad tai pelė. Tačiau ne, kažkas tikrai beldėsi 
į duris. 

Kambaryje buvo visai tamsu, žvakė baigė degti. Katrina apčiuopomis, 
drebėdama iš baimės, kad suklups ir išbudins visą namą, nuėjo prie durų. 

Kas gi taip tyliai krebždeno duris, stengdamasis nesukelti įtarimo? Paga- 
liau durys atsidarė, ir Katrina ant slenksčio pamatė Žaką Kerą su žvake 
rankoje, visai apsirengusį, su apsiaustu ir skrybėle. Jis tučtuojau priglaudė 
pirštą prie lūpų, prašydamas tylėti, paskui švelniai įstūmė ją atgal į kam- 
barį, pats įėjo ir rūpestingai uždarė duris. Jo veidas buvo niauresnis už 
audros debesį. 

— Atleiskite, kad įsiveržiau, Katrina, bet jei nenorite rytą geriau 
susipažinti su vietos kalėjimu, patarčiau jums apsirengti, pažadinti Sarą ir 
sekti paskui mane. Brolis Etjenas jau turi būti arklidėje. 


— Bet... kodėl taip anksti? Kelinta valanda? 


— Pirma nakties. Sutinku, kad dar gana anksti, tačiau mes neturime 
laiko. 


— Kodėl? 


— Todėl, kad vienas briliantas aptemdė iki šiol buvusio doro žmogaus 
protą. Noriu pasakyti, kad prieš kurį laiką metras Amablis uždarė savo 
smuklę ir nulėkė pas sargybos viršininką pranešti apie Didžiojo kamerhero 
ieškomus nusikaltėlius. Neįprasta Saros išvaizda ir tai, kad aš paminėjau 
žydą Abrabanelą, jo kaltinimams suteiks paslaptingumo. Trumpiau sakant, 
metras Amablis yra pasirengęs nusiųsti mus visus ant laužo, kad pasišil- 
dytų rankas prie to nuostabiojo brangakmenio. 


— Iš kur jūs visa tai žinote? — paklausė Katrina per daug apstulbusi, 
kad galėtų išsigąsti. 


— Pirmiausia iš atsargumo aš pasekiau, kur iškeliavo mūsų garbusis 
šeimininkas, kai išėjo iš smuklės. Jo elgesys per pietus man pasirodė 
keistas. Jis tai raudo, tai balo. Jo rankos drebėjo kaip lapai vėjuje, ir jis 
negalėjo atitraukti akių nuo mano krepšelio. Tiesa, pažįstu jį daugelį metų, 
tačiau aš įpratau niekuo nepasitikėti, kai ant kortos pastatomas auksas. 
Laimė, kambarys, kuriame mudu su broliu Etjenu apsistojome, yra kaip 
tik virš laukujų durų. Neaiškios nuojautos, apie kurią jau kalbėjau, pagau- 
tas, aš kurį laiką jas stebėjau ir pamačiau, kaip smuklininkas slapčiomis 
išėjo iš namų, pamanęs, kad mes jau miegame. Neturėjau laiko lipti žemyn 
laiptais, todėl išlindau ant stogo, nušokau ant žemės ir nuskubėjau paskui 
metrą Amablį. Kai pamačiau, kad jis pasuko į pilį, supratau, kad ne veltui 
sekiau jį. 

— O paskui? — virpėdama paklausė vilkdamasi suknelę Katrina. — 
Kas atsitiko paskui? Kodėl esate įsitikinęs, kad jis mus apskundė? 

— Jūs neklaustumėte, jeigu būtumėte mačiusi, kaip jis grįžo trindamas 
iš pasitenkinimo rankas. Be to, man pavyko viską patikrinti. Sargybos 
viršininko pasiųstas ginkluotų žmonių būrys turi suimti mus auštant, kol 
dar miesto vartai neatidaryti. 

— Kas jums tai pasakė? 

Žakas Keras nusišypsojo ir Katrina pamanė, kad kaip žmogus, kuriam 
gresia mirtinas pavojus, jis yra nepaprastai ramus. 

— Šiame mieste turiu keletą draugų, ko metras Amablis nežino. Vienas 
iš jų yra talentingas gobelenų audėjas, o jo sūnus — miesto įgulos seržan- 
tas. Aš drąsiai priėjau prie pilies ir sargybinio paprašiau leidimo pasikalbėti 
su seržantu. Suprantama, jam nepasakiau savo pavardės. 

— Ir jums pavyko? 

— Aukso gabalėlis — nuostabus daiktas, Katrina, o jaunasis Esperas 
turi gerą galvą. Norėdamas įtikti naudingam savo tėvo klientui, jis negaišo 
laiko ir supažindino mane su rytą gautais įsakymais. 

Katrina baigė varstyti korsetą ir ėmė žadinti Sarą, kuri nenorėjo nubusti. 

— Labai gerai, kad mes visa tai žinome, — pasakė ji rūsčiai. — Tačiau 
tai nepadės mums pasislėpti, nebent mums išdygtų sparnai, o kitaip neži- 
nau, kaip ištrūkti iš miesto, kurį supa aukšta siena su sunkiais vartais, 
užrakintais ir gerai saugomais. Mes — spąstuose. Šis miestelis per mažas, 
kad jame būtų galima pasislėpti. 

— Ne, mes turime ištrūkti iš miesto. Ir tikiuosi, kad mums tai pavyks. 
O dabar paskubėkime, Katrina. Brolis Etjenas jau tikriausiai arklidėje. 

Katrina išpūtė akis ir pažiūrėjo į Žaką kaip į beprotį. 

— Nejaugi norite joti? Turiu pasakyti, kad labai pasitikite savimi. 
Arklys kelia daug triukšmo. O jau keturi! 

Žako veidas jam šyptelėjus sušvelnėjo. Jis spūstelėjo Katrinos pečius. 

— Jūs nors kiek pasitikite manimi, brangioji? Prisiekiu, kad ištrauksiu 
jus iš tos nelaimės. Padarysiu viską, kas įmanoma. Bet gana šnekų! Eime! 

Beregint abi moterys buvo pasirengusios. Sara, pajutusi pavojų, sku- 
bėjo nė neklausinėdama apie priežastis. Atsargiai sekdamos paskui Žaką 
Kerą, jos ėmė lipti žemyn senais laiptais, kuo arčiau glausdamosi prie 
sienos, kad negirgždėtų. Buvo taip tylu, kad net alsavimas atrodė esąs labai 

garsus. Jie sėkmingai nulipo žemyn. Žakas paėmė Katriną už rankos ir 
greitai nuvedė prie užpakalinių smuklės durų. Čia tereikėjo pasistengti 
neužkliudyti stalų ir suolų, nes grindys buvo akmeninės. Kai Žakas jau 
siekė durų rankenos, garsus trakštelėjimas privertė juos suglumusius, 
plakančiomis širdimis priglusti prie sienos. 

Tačiau tai buvo tik karšta anglis, iškritusi iš pelenų, kuriais tarnaitė 
apibarstė anglis, kad neužgestų per naktį. Žakas giliai įkvėpė, o Katrina 
iškvėpė. Jie susižvalgė ir droviai šyptelėjo. Žakas tylutėliai atidarė sunkias 
medines duris, užpūtė žvakę ir pastatė ją ant grindų. Paskui jis išvedė 
Katriną su Sara ir uždarė duris. Kitame kiemo gale pro arklidės duris sklido 
silpna šviesa. Jie perėjo kiemą. 

— Tai mes, broli Etjenai, — sušnabždėjo Žakas. 


Brolis Etjenas uoliai darbavosi arklidėje. Skudurais, kuriuos tikriausiai 
nugvelbė smuklės virtuvėje, ramiai ir stropiai vyniojo arklių pasagas. 
Žakas ir Sara puolė jam padėti. Po keleto minučių viskas buvo paruošta 
keionei, Žakas nubėgo atidaryti vartų, pro kuriuos paprastai į smuklės 
kiemą įvažiuodavo vežimai, o kiti atsargiai paėmė pavadžias ir po vieną 
tyliai išvedė arklius į gatvę. Šis kelias vedė į Švento Kryžiaus su Kristumi 
bažnyčią, otoliau gana geras kelias ėjo į pilį, kurios žemas siluetas tamsavo 
dangaus fone. Katrina susisagstė prie kaklo apsiaustą. Iš plynaukštės pūtė 
ledinis žvarbus vėjas. Niekur nesimatė žiburių, tik prie pakeliamojo tilto 
gorė švietė kaip blanki raudona žvaigždė. Pulkelis namų, atrodė, pabiro iš 
tvirtovės, kurios mūrinis bokštas kyšojo virš jų smailių stogų. Truputį 
žemiau einant bažnyčios link stovėjo bokštas be langų. 

— Kalėjimas, — tarė Žakas. — Eikite paskui mane. Turime pakilti iki 
pilies. 

— Iki pilies, — tyliai pakartojo Katrina. 

— Taip. Žiustenas Esperas lauks ten, kur susikerta miesto siena su 
pilies siena. 


— Nair kas? Aš ne visai suprantu. 


— Greitai suprasite. Dangus šįkart su mumis. Šaltis šiemet buvo toks 
stiprus, kad kai kurie akmenys įskilo ir sienoje atsirado įlauža. Žinoma, ta 
įlauža dabar saugoma ir bus saugoma, kol prasidės geri orai ir skylę 
užmūrys. Tačiau kaip tik ten nuo pirmos valandos sargybą eina Esperas. 

Šįsyk Katrina nieko nepasakė. Nebuvo dėl ko prieštarauti. Be to, kelias 
buvo labai status: kuo aukščiau jie lipo, tuo sunkiau darėsi kvėpuoti. Ir 
reikėjo atidžiai žiūrėti, kad arkliai nepaslystų. Netrukus pasidarė dar 
tamsiau, ir jie suprato, kad pasiekė pilies sieną. Didžiulis pakeliamasis 
tiltas buvo pakeltas, o šoninis — ne. Ginkluotas sargybinis stovėjo poste, 
sunkiai atsirėmęs į ietį. Čia stovėjo ir gorė. Žakas Keras davė ženklą 
visiems sustoti ir priėjo prie Katrinos. 

— Mes turėsime praeiti pro pat sargybinio nosį. Ir yra tik vienas būdas 
tai padaryti — atitraukti jo dėmesį. 

— Bet kaip? 

— Manau, kad brolis Etjenas atsakys. Tiesiog nuostabu, ką gali vie- 
nuolio abitas! 

Katrina norėjo paprašyti paaiškinti, tačiau tuo metu brolis Etjenas 
atidavė Žakui savo arklio pavadį. 

— Palikite tai man. Jums tereikės nutaikyti momentą ir pasistengti 
netriukšmauti. 

Brolis Etjenas užsitraukė gobtuvą, paslėpė rankas rankovėse ir drąsiai 
išėjo į šviesos ratą, kur, pasirėmęs į ietį, snaudė sargybinis, panašus į liūdną 
gervę. Kiti liko tyliai stovėti už uolos iškyšos. Vienuolio žingsnių garsas 
pažadino sargybinį. 

— Kas eina? — paklausė jis kimiu iš nuovargio balsu. — Ko jums 
reikia, šventasis tėve? 

— Esu brolis Ambrozas iš šventojo Jono vienuolyno, — drąsiai pame- 
lavo vienuolis. — Ir atėjau palengvinti mirštančiojo dalios. 

— Kas nors miršta? — paklausė nustebęs kareivis. — Kas gi? 

— Argi aš žinau? Žinau tik tiek; kad kažkas atėjo į vienuolyną ir paprašė 
atsiųsti vienuolį išpažinčiai. Štai ir viskas, kas buvo pasakyta. 

Sargybinis nusmaukė šalmą ir aiškiai sutrikęs pasikasė galvą. Jis buvo 
suglumęs. Pagaliau atrėmė į akmenį savo ietį. 

— Nesu gavęs jokių įsakymų, šventasis tėve. Negaliu imtis atsakomy- 
bės ir praleisti jūsų. Luktelėkite minutėlę. 

Jis dingo po žema šoninių vartų arka. Tikriausiai jis nutarė nueiti į 
sargybinę ir gauti nurodymą. 

Jie išlindo iš priedangos ir greitai perėjo apšviestą vietą. Skudurais 
apvyniotos pasagos nekaukšėjo. Trys širdies dūžiai, ir jie vėl atsidūrė 

tamsoje, tačiau Katrina taip sunkiai alsavo, tarsi būtų nubėgusi Ijė. Jie 
pasislėpė už bokšto kampo. Tuop metu grįžo kareivis. 

— Labai apgailestauju, šventasis tėve, bet jus apgavo. Šiąnakt niekas 
nesirengia mirti. 

— Bet esu įsitikinęs... 

Kareivis sutrikęs papurtė galvą. 

— Bijau, kad ne. Matyt, tai klaida. O gal kvailas pokštas... 

— Kvailas pokštas? Taip juokauti su Dievo tarnu? O, mano sūnau! — 
sušuko vienuolis nuoširdžiai pasibaisėjęs. 

— Dievo Motina, mūsų dienomis aš niekuo nesistebiu. Jumis dėtas, 
tučtuojau grįžčiau į šilumą. 

Brolis Etjenas gūžtelėjo pečiais ir uždengė veidą gobtuvu. 

— Jei jau išėjau į gatvę, tai nueisiu prie Klermono vartų ir aplankysiu 
senutę Mari, kuri labai serga. Tiems, kurie miršta, naktys atrodo be galo 
ilgos, ir šiomis tyliomis valandomis jų narsa išblėsta. Telaimina tave 
Dievas, mano sūnau! 

Brolis Etjenas peržegnojo jį ir išėjo iš apšviesto rato, o kareivis atsirėmė 
į savo ginklą ir toliau rūsčiai budėjo. 

Po keleto sekundžių vienuolis pasivijo kitus. Vis labiau šalo, vėjas iš 
plynaukštės pūtė pro plyšius sienoje. Netaręs nė žodžio, Žakas Keras 
atsistojo mažo būrelio priešakyje. Dabar jie ėjo siauru keleliu tarp miesto 
ir pilies sienų. Jis niekur nevedė, ir čia sklido toks baisus dvokas, kad net 
šaltis negalėjo jo sumažinti. Katrina narsiai stengėsi užgniaužti pykinimą, 
tačiau jai atrodė, kad įžengė į atmatų pasaulį, kur pats oras buvo pasišlykš- 
tėtinas. Arkliai klupinėjo ant šiukšlių. Upelis buvo toli, ir žmonėms, 
gyvenusiems šalia, ši vieta atrodė tinkama šiukšlėms ir pamazgoms pilti. 
Netikėtai sienoje pasirodė skylė, pro kurią matėsi dangus, ir iš tamsos 
išniro tamsi figūra. 

— Tai jūs, metre Kerai? 

— Taip, Žiustenai! Mes ne per vėlai? 

— Labai vėlai. Reikia, kad iki saulėtekio kuo toliau pabėgtumėte nuo 
savo persekiotojų. Jūs turite skubėti. 

Katrinos akys priprato prie tamsos, ir ji galėjo įžiūrėti jaunojo šaulio 
siluetą ir neaiškius jo veido bruožus po geležiniu šalmu. Kairėje prie diržo 
buvo prikabintas ragas. Ji pastebėjo, kaip sublizgėjo žvitrios jo akys. 

— Esi įsitikinęs, kad tau niekas negresia, Žiustenai? 

— Nebijokite. Įgulos viršininkas pamanys, kad smuklininkas per daug 
išgėrė, niekam nešaus į galvą mintis čia pažiūrėti, be to, jūsų arklių pasagos 
nepaliks purve jokių pėdsakų. 

— Tu geras vaikinas, Žiustenai. Kada nors atsidėkosiu tau. 

Naktyje nuskambėjo smagus jaunuolio juokas. 

— Atsidėkokite mano tėvui, metre Žakai, duokite jam užsakymą, kai 
tapsite įtakingas ir turtingas. Jis svajoja austi puikiausius pasaulyje gobe- 
lenus ir nuolat piešia gražias moteris ir pasakiškus gyvūnus. 

— Tavo tėvas — nuostabus menininkas, Žiustenai. Aš visuomet tai 
žinojau. Nebijok, neužmiršiu jo“. Iki kito susitikimo, mano berniuk, ir dar 
kartą dėkoju tau! Žinau, kad rizikuoji labiau negu tau atrodo. 

— Mesire, ko bus verta draugystė, jei nebus rizikos? Telydi jus Dievas, 
ir nesirūpinkite manimi, tačiau, dėl Dievo meilės, paskubėkite! 

Netaręs nė žodžio, Žakas paspaudė jaunuolio ranką, paskui padėjo 
Katrinai pralįsti pro sienos skylę. Lauke oras buvo gaivus ir tyras. Jie 
atsidūrė nedidelėje plynaukštėje, kur siautėjo vėjas. Toliau kelias vėl 
staigiai kilo į kalną. Keletą minučių keliauninkai ėjo tylėdami, vis dar 
vesdami arklius už pavadžių. Naktis darėsi vis šviesesnė, o galbūt jų akys 
priprato prie tamsos. Katrina galėjo atskirti vėjo gūsių lankstomų medžių 
siluetus. 

Žakas sustojo prie akmeniu pažymėto kelio išsišakojimo. 

— Katrina, čia mes turime išsiskirti. Šis kelias kalvos papėdėje, — 
pasakė jis rodydamas į dešinę, — mano, ir jis veda į Klermoną, o toliau — 
į Provansą. Jūsų kelias — kairėje. Jis jus nuves į artimiausią vienuolyną. 
Ten galėsite sulaukti aušros ir truputį pailsėti, jei norėsite. 

— Ne, Žakai! Vienintelis mano noras — būti kuo toliau nuo Obiusono 
kalėjimo. Tačiau mane liūdina tai, kad turime išsiskirti... 

Nesąmoningai stengdamiesi nutolinti išsiskyrimo momentą, kailių pir- 
klys ir Katrina perėjo sankryžą ir nuėjo toliau nuo Saros ir brolio Etjeno, 
kurie nurišinėjo nuo arklių pasagų skudurus. Katrinai buvo gaila skirtis su 

Žaku. Jis turėjo tos vyriškos jėgos, kurios jai labai trūko pabėgus Gotįjė. 
Pastarųjų priešaušrio valandų išgyvenimai palaužė jos dvasią, ir jai darėsi 
silpna pagalvojus apie nepažįstamus kelius, kuriais turės keliauti. Dar 
niekuomet ji taip nesiilgėjo įprasto gyvenimo ir savo namų kaip dabar, 
šioje sankryžoje. Ji surado Žako ranką, suspaudė ją, ir ašaros susitvenkė 
jos akyse. 

— Žakai, — sušnabždėjo ji, — nejaugi aš pasmerkta amžinai klajoti ir 
būti vieniša? 

Jausmų protrūkis iškreipė Žako veidą; Katrina stovėjo, žiūrėdama į jį. 
Naktis negalėjo paslėpti kerinčio jos grožio. Žako akyse atsispindėjo 
nerimas, ir beprotiška mintis įsisinelkė į jautrią jo sielą. Jis nežinojo, kad 
jos neviltis buvo laikinas dalykas, kad ją sukėlė naktis, šaltis ir nuovargis, 
o ne sveikas protas. Jis sugriebė jos rankas ir priglaudė prie savo krūtinės. 

— Katrina! — sušuko jis dusliu nuo aistros balsu. — Nepalikite manęs! 
Mes galime drauge vykti į Damaską, kur aš jus padarysiu karaliene ir 
sudėsiu prie jūsų kojų visas Rytų brangenybes. Jums ir su jumis aš galėsiu 
viską padaryti. 

Jis suliepsnojo tokia aistra, kad karštas jo alsavimas beveik nudegino 
Katrinos antakius. Tačiau akimirkos silpnumas praėjo. Žinoma, ji buvo 
laiminga vėl sutikusi Žaką ir nuliūdusi dėl būsimo išsiskyrimo, tačiau ką 
jis įsivaizduoja? Ji švelniai ištraukė rankas ir nusišypsojo. 

— Žakai, mes pavargome ir išsigandome ir, manau, truputį pametėme 
galvas. Kam aš jums reikalinga toje pavojingoje kelionėje? O grandiozinis 
planas, kuris turi praturtinti mūsų karalystę ir atnešti jai laimę?.. 

— Argi tai svarbu? Jūs atstojate visas karalystes! Tą momentą, kai 
pirmąsyk pamačiau jus tarp karalienės Marijos freilinų, aš supratau, kad 
dėl jūsų išsižadėsiu visko ir visų... 

— Net Masė ir vaikų? 

Stojo tyla. Užsiminus apie šeimą, Žakas sustingo. Jis ėmė tankiau 
alsuoti. Paskui ji tarsi iš tolumos išgirdo jo niūrų, tačiau tvirtą balsą: 

— Taip, Katrina, net jų. 

Ji nebeleido jam kalbėti. Tai darėsi pavojinga. Ji žinojo, kad Žakas 
visuomet jautė jai simpatiją, bet nesitikėjo tokios aistringos meilės. Jis 
nebuvo iš tų žmonių, kurie leidžia žodžius vėjais. Kas bus, jei ji patikės 
juo ir privers jį dėl jos atsisakyti visko: turto, šeimos, ateities? 

Ji lėtai papurtė galvą. 

— Ne, Žakai, mes visuomet gailėsimės dėl tokio beprotiško poelgio. 
Aš taip kalbėjau todėl, kad esu pavargusi ir, be to, buvau išsigandusi. O 
jūs man atsakėte pernelyg karštai. Mudu dar turime reikalų Prancūzijoje. 
Be to, jūs per daug mylite Masė, — net jei jums dabar taip neatrodo, — 
kad galėtumėte ją taip įskaudinti. O aš — mano širdis mirė kartu su vyru. 

— Liaukitės! Jūs per jauna, per graži, kad taip jaustumėtės! 

— Vis dėlto taip yra, mano drauge, — tvirtai pasakė Katrina, pabrėž- 
dama paskutinį žodį. — Aš gyvenau, alsavau ir kentėjau tik dėl Arno de 
Monsalvi ir tik jo dėka. Jis, ir tik jis, buvo mano gyvenimas, mano meilė, 
aš gyvenau tik jam. Dabar jis miręs, o ir aš — kaip kūnas be sielos. Galbūt 
tai man padės nedvejojant įgyvendinti savo sumanymą. 

— Ką, Katrina? 

— Argi tai svarbu? Bet tai gali kainuoti man gyvybę. Ir tokiu atveju, 
Žakai Kerai, prisiminkite, kad mano sūnaus Mišelio de Monsalvi likimas 
— jūsų rankose. Melskitės už mane. Sudie, mano drauge. 

Kilstelėjusi apsiaustą, ji nusisuko ir nuėjo prie jos laukusių Saros ir 
brolio Etjeno. Kaip vėjo dvelktelėjimas ją pasivijo liūdnas Žako prieštara- 
vimas: 

— Ne sudie, Katrina, o iki pasimatymo. 

Ji gobtuvu užsidengė skausmo iškreiptą veidą. Tokius pat žodžius, 
apimta nevilties, ji suriko kelyje į Karlą, — pakvaišusi iš skausmo, 
atkakliai kabindamasi į viltį, kuri nemiršta. Taip, žodžiai tie patys, tačiau 
jų sukelti jausmai buvo visai kitokie. Kai tik jie dings už kelio vingio, Žaką 
vėl pagaus neramaus jo gyvenimo sūkurys. Tegul viskas būna taip, kaip 
yra. 

Katrina pasilenkė prie Saros, kuri susigūžusi ant akmens stengėsi 
sušilti, padėjo jai atsistoti ir nusišypsojo broliui Etjenui. 

— Apgailestauju, kad privečiau jus laukti. Metras Keras prašė atsisvei- 
kinti už jį. O dabar — į kelią. 

Jie tylėdami pajudėjo. Kelias suko žemyn į kairę ir kurį laiką ėjo 
paežeriu. Plonas mėnulio pjautuvas, pasirodęs danguje, atsispindėjo van- 
denyje. Katrina pasisuko balne ir pažvelgė atgal. Blausioje šviesoje ji 
išvydo arkliu šuoliuojančio Žako Kero su besiplaikstančiu vėjuje apsiaustu 
siluetą. Jis kilo į kalną ir neatsigręžė. 

Katrina atsiduso ir išsitiesė balne. Sentimentalaus silpnumo minutė 
praėjo, ir ji buvo paskutinė, kurią Katrina sau leido. Kupiname pavojų 
karaliaus rūmų, į kuriuos ji dabar grįžta, gyvenime, kol la Tremujis bus 
sunaikintas, nėra vietos silpniesiems. 

Antra dalis 


Kerštas 
1433 metai 


Penktas skyrius 
Karalienės riteriai 


Katrina stovėjo vienoje iš gilių lango nišų Anžere ir išsiblaškiusi žvelgė 
pro langą. Po ilgos kelionės ji buvo tokia pavargusi, kad kol kas buvo sunku 
priprasti prie naujos aplinkos. Kai truputį anksčiau su Sara ir broliu Etjenu 
pasiekė Luarą, ji iš nuovargio ir baimės vos nealpo. Paskutines dvylika 
dienų jie keliavo per badaujančius Limuzeną, Maršą ir Puatu, čia visur 
buvo matyti kruvini anglų žvėriškumo pėdsakai: pakartųjų lavonai, nu- 
siaubti kaimai. Jiems reikėjo kovoti dėl savo gyvybės — su šalčiu, su 
žmonėmis, net su vilkais, kurie staugdami puldavo ant daržinių sienų, — 
jose jie neretai būdavo priversti nakvoti. Sunku buvo gauti maisto, ir 
kiekvieną kartą, kai norėdavo valgyti, patekdavo į keblią padėtį. Jei ne 
vienuolynai, į kuriuos patekti padėdavo vienuolio abitas, ir nc karalienės 
Jolandos apsaugos raštas, duotas Katrinai, trys keliauninkai neabejotinai 
būtų mirę iš bado, nė nepasiekę šios didingos upės. Katrina naiviai įsivaiz- 
davo, kad kai tik jie atsidurs Anžu hercogystėje, Jolandos mėgstamame 
krašte, jų nemalonumai baigsis. Tačiau pasidarė dar blogiau! 

Prie hercogystės sienos sutikti pliaupiančio lietaus, Katrina ir jos drau- 
gai keliavo vietove, kurią praėjusį rudenį nuolat niokojo Andradės žmonės. 
Jie išvydo kaimus, taip žiauriai nusiaubtus, kad juose nebebuvo nė vienos 
gyvos sielos, galinčios palaidoti mirusiuosius, ir vienintelis laidotojas 


buvo žiemos sniegas. Jie pamatė ištryptus vynuogynus, laukus, kur šį 

pavasarį neaugs nė žolė, apiplėštas bažnyčias, sudegintus vienuolynus ir 
pilis. Jie pamatė juodas dykumas su tai šen, tai ten stirksančiais apanglė- 
jusiais kelmais tose vietose, kur kadaise buvo miškai, ir gyvūnų griaučius, 
kelkraščiuose likusius vilkams. 

Jie sutiko vyrų, moterų ir vaikų, kurie, patyrę tiek nelaimių ir baimės, 
tarsi gyvūnai ieškojo prieglobsčio olose. Jų taip pat reikėjo vengti, nes 
šiems nelaimėliams kiekvienas keliauninkas buvo grobis. Kartą, kai jie 
pateko į vienos tokios gaujos nagus, paskutiniu momentu juos nuo susido- 
rojimo išgelbėjo karalienės sargybiniai, lydėję vežimus, prikrautus maisto 
skurstantiems gyventojams. 

Kai pagaliau pasirodė tris salas jungiantys keturi Pon de Sė tiltai, kurių 
bokšteliai, kaip mažos pilaitės, buvo patikimai įtvirtinti ir su Rontraforsais, 
brolis Etjenas nesusilaikęs panosėje sumurmėjo: 

— Pagaliau! Atkeliavome! 

Apsaugos raštas jiems leido laisvai įeiti, ir netrukus, didžiausiam jų 
palengvėjimui, jie atsidūrė už masyvių Anžero miesto sienų. Nors herco- 
gystės sostinės ispano kariuomenė nebuvo nusiaubusi ir turtingame bei 
pakankamai gynėjų turinčiame mieste nesijautė kaimų skurdo, tačiau 
miestiečių veidai buvo uždari, nepatiklūs. Daug žmonių vilkėjo gedulo 
rūbus, o gatvėse nebuvo dideliam klestinčiam miestui būdingo šurmulio ir 
gyvumo. Žmonės šnekėjosi pusbalsiu, kaip bažnyčioje. Tačiau čia jautėsi 
valdžia ir tvarka. Nebuvo nei elgetų, nei girtų kareivių, nei laisvo elgesio 
moterų. Šis miestas su savo sodais, baltomis sienomis ir mėlynais stogais, 
pastatytas tam, kad jame būtų gyvenama nerūpestingai ir gražiai, buvo 
paverstas nuolat kovai pasirengusia tvirtove. Net bėgliai, įsibrovę į miestą 
kaip viščiukai, kurie slepiasi po savo perekšle višta, buvo taip įsitaisę, kad 
nepažeidinėjo įprasto miesto gyvenimo ir netrukdė jo ginti. Čia viskas 
liudijo, kad Jolanda Anžujietė moka valdyti, teikti pagalbą ir kautis! 

Šį įspūdį dar labiau sustiprino didingas pačios pilies vaizdas: jos juodi 
ir pilki akmenys ir granito bokštai su viduryje dunksančia milžiniška 
pagrindine tvirtove atsispindėjo Meno upės vandenyje. Pilies sienų viršuje 
buvo aibė mėlynų, blizgančių kaip plienas kūgiškų stogų, smailaviršūnių 
mažų varpinių ir ratu išdėstytų galerijų su šaudymo angomis. Prie dantytų 
sienų stovėjo sargybiniai, ginkluoti ietimis, alebardomis ir koviniais kir- 
viais, o aukščiausiame bokšte jūros vėjas plaikstė didžiulę vėliavą. Joje 

mėlyna, avietine, balta ir aukso spalva buvo pavaizduotas Jeruzalės kry- 
žius, Sicilijos rojaus paukštis, Anžu lelijos ir vertikalūs. Aragono stulpai 
— hercogienės karalienės herbas, kuris buvo iškaltas ir virš miesto vartų. 
Čia dar buvo angelas, rankose laikantis auksinę karūną. 

Brolis Etjenas galėjo vaikščioti mieste ir pilyje kur tik norėjo, ir 
sargybiniai beveik buvo pasirengę saliutuoti jam. Tačiau kai tik jie perėjo 
didžiulį griovį, pradėjo lyti, ir Katrina iš nuovargio vos matė. Tuo momentu 
ji galėjo galvoti tik apie vieną dalyką — apie lovą, tikrą lovą su paklodėmis 
ir antklodėmis, kurioje ji išsitiestų, tiek naktų praleidusi ant akmenų arba 
plikos žemės. Tačiau pirma ji turėjo pasirodyti karalienei Jolandai. Brolis 
Etjenas savo bendrakeleives paliko dideliame hercogo apartamentų kam- 
baryje, kurio aukšti langai išėjo į Meno, atitverto storomis grandinėmis, 
pusę ir į kitą miesto pusę. Sara tučtuojau susmuko ant nedidelio suolelio 
prie ugnies ir netrukus kietai užmigo. Katrina liko stovėti. Jai taip maudė 
ir skaudėjo raumenis, kad atrodė, jog jei atsisės, tai tikriausiai nebegalės 
atsistoti... 

Jai nereikėjo ilgai laukti. Po keleto minučių vienuolis grįžo: 

— Eime, mano vaike! Karalienė mūsų laukia. 


Katrina dirstelėjo į Sarą, kuri nė nekrustelėjo, ir nuėjo paskui brolį 
Etjeną. Jis nuvedė ją žema skliautuota perėja, kur išsižergę ir atsirėmę į 
savo alebardas stovėjo du sargybiniai, nejudėdami kaip statulos. Už tos 
perėjos buvo didelė salė, prikabinėta gobelenų, kuriuose buvo pavaizduo- 
tos alegorinės scenos. Ją apšvietė ugnies liežuviai, šokinėję raižytame 
židinyje, kuriame degė visas rąstas, ir blausi šviesa aukštų geltonų žvakių, 
stovinčių ant bronzinio trikojo. Nors salė buvo didelė, beveik ketvirtadalį 
jos užėmė milžiniška lova, kurios avietinė aksomo užuolaida buvo išsiu- 
vinėta herbo lelijomis. Priešingame kampe sėdėjo siuvinėjanti freilina, ir 
ji buvo tokia kukli, kad nė nepakėlė galvos, kai Katrina įėjo. Bet Katrina 
nė nepastebėjo to, jos žvilgsnis buvo nukreiptas į karalienę. 


Jolanda sėdėjo didžiuliame juodo medžio krėsle, išklotame pagalvė- 
mis, o siauros jos pėdos buvo padėtos ant specialios šildyklės. Ji stebėjo, 
kaip Katrina eina per salę jos link. Skaudama širdimi Katrina išdidžiame 
ir subtiliame hercogienės karalienės veide pastebėjo pastarųjų trejų metų 
ardomąjį poveikį. Varno sparno juodumo plaukai, išlindę iš po griežtos 
našlės kepuraitės, žilstelėjo, veide atsirado gilių raukšlių, o lygi oda 

pradėjo gelsti kaip senas pergamentas. Atrodė, kad ant Jolandos pečių kaip 
sunki našta gulėjo visi tie nepaliaujamos kovos su Prancūzijos piktuoju 
genijumi, la Tremuju, ir su jos priešais anglais ir burgundais mėnesiai. 
Žiaurus smūgis karalienei buvo jos sūnaus hercogo Renė de Baro paėmi- 
mas į nelaisvę. Jis pateko į Pilypo Burgundiečio rankas po-kautynių prie 
Ugenvilio. Keturių karalysčių penkiasdešimt ketverių metų karalienė buvo 
senutė. Tik jos didžiulėse juodose valdingai blizgančiose akyse tesimatė 
jaunystės ugnies pėdsakų. Išsekęs jos kūnas beveik skendėjo duksliuose 
rūbuose ir tarp pagalvėlių, ant kurių ji sėdėjo. 

Tačiau kai Katrina atsiklaupė prie Jolandos kojų, ji staiga nusišypsojo, 
ir jos veidas tučtuojau tapo toks pat žavus kaip ir seniau. Ji ištiesė Katrinai 
grakščią baltą ranką. 

— Pagaliau jūs čia, mano vaike! — tyliai pasakė ji. — Aš taip ilgai 
laukiau susitikimo su jumis! 

Katriną užplūdo jausmų banga. Ji taip dažnai svajojo apie tą laiką, kai 
atsiklaups prie kojų vienintelės rūmų moters, kuria galima pasitikėti, ir 
maldaujamai išties rankas į Sicilijos karalienę, tikėdamasi pagalbos ir 
paramos, kad dabar jokie žodžiai neatėjo į galvą. Ji drebančiomis rankomis 
užsidengė veidą ir ėmė raudoti. 

Akimirksnį Jolanda apžiūrinėjo priešais ją klūpančią grakščią figūrą 
padėvėtais rūbais. Ji pastebėjo nuovargį tame žaviame veide, liūdesį 
didelėse našlaičių spalvos akyse, kančią, kurią rodė kiekvienas jos veido 
ir kūno bruožas. Paskui, užjaučiamai šūktelėjusi, ji atsistojo, apkabino 
Katriną taip, kaip Sara, priglaudė prie savęs, apverktą jos veidą padėjusi 
sau ant peties. 

— Paverk, mažyle, — sušnabždėjo ji. — Paverk! Nuo ašarų palengvėja. 

Nepaleisdama Katrinos, ji pasisuko ir garsiai pasakė: 

— Palikite mus minutėlę, ponia de Šomon! Norėčiau, kad netrukus 
grįžtumėte čionai, o kol kas pasirūpinkite, kad poniai de Monsalvi paruoštų 
kambarį. 

Freilina žemai nusilenkė ir tyliai kaip šešėlis išėjo iš kambario. Tuomet 
karalienė privedė Katriną prie ilgo suolo, apversto aksominėmis pagalvė- 
lėmis, ir pasisodino ją greta savęs. Ji kantriai laukė, kada Katrina baigs 
kūkčioti. Kai ši truputį nusiramino, ji ištraukė iš savo krepšelio buteliuką 
acto ir, keliais lašais sudrėkinusi nosinaitę, nušluostė Katrinos veidą. 

Silpnas, bet aštrus kvapas atgaivino jaunąją moterį. Jai staiga pasidarė gėda 
dėl savo elgesio, ir ji vėl būtų puolusi ant kelių, jei karalienė nebūtų jos 
sulaikiusi. 

— Katrina, pasikalbėkime kaip moteris su moterimi! Aš pasiunčiau 
brolį Etjeną pakviesti jūsų visai ne dėl to, kad į jus žiūrėčiau kaip į bet kurią 
freiliną ir kartu verkčiau. Atėjo laikas atsikratyti žmogaus, atsakingo už 
visas jūsų nelaimes, to niekingo bajoriūkščio, kuris dalimis pardavinėja 
šalį turėdamas vienintelį tikslą — prisikimšti savo kišenes ir baigti apgai- 
lėtiną karalienės Izabo reikalą. Jūs per daug nukentėjote nuo jo, kad 
nenorėtumėte jo žūties. 

— Mus persekiojo, mus gaudė, mus ištrėmė kaip nusikaltėlius, iš mūsų 
atėmė visą turtą ir visas valdas. Ne taip seniai mes būtume numirę, jei į 
pagalbą nebūtų atėjęs grafas de Pardiakas. Mano sūnus neturi nei gero 
vardo, nei žemių, o mano vyras — raupsuotasis! — niūriai pasakė Katrina. 
— Argi yra dar didesnis blogis, galėjęs tekti mūsų daliai?! 


— Visuomet gali būti dar blogiau, — švelniai pataisė ją karalienė, — 
tačiau dabar svarbu grąžinti Monsalvi vardo šlovę ir pasirūpinti jūsų 
sūnaus gera ateitimi. Paklausykite... Aš buvau labai prisirišusi prie jūsų 
vyro. Išoriniu šiurkštumu dangstėsi doras bajoras ir vienas narsiausių 
riterių, koks tik yra buvęs šioje šalyje. La Tremujo aukos — kilnūs žmonės, 
ir jis negali likti nenubaustas už jų žuvimą. Jūs man padėsite? 

— Dėl toir atvykau! — įsikarščiavusi sušuko Katrina. — Tačiau jūsų 
didenybė turės duoti man nurodymus. 

Jolanda norėjo atsakyti, tačiau tuo metu už pilies pasigirdo skardus 
trimito signalas, o paskui viduje kilo triukšmas ir sąmyšis. Hercogienė 
karalienė atsistojo ir greitai priėjo prie lango, išeinančio į koplyčios ir 
didžiulio vidinio kiemo pusę, ir Katrina nejučia nusekė paskui ją. Iš 
sargybinės pasipylę kareiviai leidosi bėgti prie vartų, paskubomis ginkluo- 
damiesi. Iš hercogo kambarių išpuolė pažai, ginklanešiai ir didikai. Katrina 
pamanė, kad šioje sumaištyje jie atrodo taip, tarsi būtų išlipę tiesiai iš 
gobelenų, sukabinėtų ant sienų. Jolanda Aragonietė buvo sutrikusi. 

— Kodėl toks triukšmas? Ką visa tai gali reikšti? Kas atvyko į rūmus? 


Kaip tik tuo metu atsidarė durys ir pasirodė besišypsanti ponia de 
Šomon, kuri jai pranešė: 


85 


— Valdove! Tai ponas konetablis, kuris ką tik atvyko iš savo dvaro 
Partenė. Jūsų didenybė... 

Ją nutraukė džiugus karalienės šūksnis: 

— Rišmonas! Jį turbūt pats dangus atsiuntė čionai! Einu pasitikti jo! 

Ji atsisuko į Katriną ir tarsi norėjo kviesti ją eiti kartu, tačiau, žvilgte- 
lėjusi į išsekusį jaunosios moters veidą, susilaikė. 

— Eikite pailsėti, brangioji, — pasakė ji meiliai. — Ponia de Šomon 
palydės jus į jūsų kambarį. Rytoj atsiųsiu jūsų pakviesti, ir galėsime aptarti 
savo planus. 

Katrina tylomis nusilenkė ir nuėjo paskui freiliną, o Jolanda išėjo pro 
kitas duris. Katrina galvoje jautė baisią tuštumą ir ėjo kaip per rūką. 

Ji klusniai nuėjo į kambarį viršutiniame aukšte; du dideli jo langai išėjo 
į kiemą. Ji visai nenorėjo kalbėti, ir ponia de Šomon teisingai suprato jos 
tylėjimą. Tai buvo maloni rusvaplaukė jauna moteris apskritu veidu ir 
guviomis rudomis akimis ir jai, atrodė, buvo be galo sunku ramdyti įgimtą 
savo guvumą. Nors ir jauna (jai buvo dvidešimt metų), ji jau penkerius 
metus buvo ištekėjusi už Pjero d' Ambuazo, Šomono savininko, ir turėjo 
du vaikus, ko niekas niekuomet nebūtų pamanęs. Atrodė, ji su didžiausiu 
vargu turi nuolat varžyti savo natūrą, kad prisiderintų prie šiek tiek 
oficialaus rūmų gyvenimo stiliaus. Ją aiškiai kankino noras paplepėti ir 
paliežuvauti, bet taip pat buvo aišku, kad Katrinai labai reikia poilsio ir 
ramybės, todėl mažoji ponia de Šomon pasitenkino tuo, kad akinamai 
nusišypsojo. 

— Na, štai mes ir atėjome, ponia de Monsalvi. Dabar atsiųsiu jums jūsų 
tarnaitę ir dvi kambarines, kurios padės susitvarkyti. Gal norėtumėte 
išsimaudyti? 

Užsiminus apie šią beveik užmirštą prabangą, Katrinos akys sužibo. 
Vonia! Praėjo daug mėnesių, kai ji paskutinį kartą maudėsi! Prasidėjus 
rudeniui, gana primityvioje pirtyje Karloje buvo per šalta, o kai ji paliko 
Overnę, jos kelionė buvo per daug sunki, ir tokie malonumai buvo neįma- 
nomi. 

— Mielai, — šypsodamasi pasakė ji jaunajai moteriai. — Jaučiuosi 
taip, tarsi prie manęs būtų prilipęs visas karalystės purvas! 

— Tam nereikės nė minutės! 

Ir Ana de Šomon dingo kaip raudono aksomo ir pilko atlaso sūkurys. 
Likusi viena, Katrina grūmėsi pati su savimi, kad tučtuojau negriūtų ant 
lovos, tačiau iš kiemo sklidęs triukšmas nuviliojo ją prie langų. Apačioje 
degė tiek daug deglų ir gorių, kad buvo šviesu beveik kaip dieną, ir tos 
ugnies atšvaitai šokinėjo ant Katrinos kambario lubų daug ryškesni negu 
židinio ir žvakių liepsna — jos šildė ir apšvietė kambarį. 

Ten, apačioje, tarnų su livrėjomis, pažų ir riterių, damų ir bajorų minia 
grūdosi aplink šarvuotus riterius, kurie sudarė bauginančią pilko plieno 
sieną. Jų šarvuotę pagyvino trumpi balti apsiaustai ir Bretanės hercogų 
herbe juodos šermuonėlių uodegos. Jie buvo susigrūdę aplink didelę baltą 
vėliavą su atvaizdu šerno, stovinčio piestu priešais mažą žalią ąžuolą, ir 
šūkį “Tas, kuris drįsta", išsiuvinėtą raudoname audinyje. Už kelių žingsnių 
ginklanešio padedamas nuo arklio nulipo žmogus, ant kurio šalmo buvo 
karūnuotas auksinis liūtas. Kai jis pakėlė antveidį, Katrina pažino randuotą 
paties konetablio veidą. Be to, prie kairio šauniojo karvedžio šono kabėjo 
Didysis Prancūzijos kalavijas, inkrustuotas herbo lelijomis"! 

Katrina pamatė, kaip karalienė Jolanda greitai nulipo laiptais ir, ištie- 
susi rankas, maloniai šypsodamasi, nuėjo pasveikinti atvykusiojo. Ji išvy- 
do, kaip sušvelnėjo rūstus Rišmono veidas, kai jis atsiklaupė, kad 
pabučiuotų puikiąją ranką. Čia stovėdama Katrina negirdėjo, apie ką jie 
kalbėjo, tačiau buvo aišku, kad hercogienė karalienė ir karvedys idealiai 
supranta vienas kitą, ir tai guodė. Ji prisiminė, koks draugiškas ir malonus 
Rišmonas buvo Arno ir:kaip ryžtingai, atkakliai jis siekdavo savo tikslo. 
Jolanda ir Rišmonas buvo dvi patikimos atramos, jų padedama tikėjosi 
sukurti mažojo Mišelio ateitį. 

Po pusvalandžio ji mirko didelėje vonioje, pilnoje kvapnaus karšto 
vandens, beveik pamiršusi nuovargį ir prastą savijautą po kelionės. Ji 
užsimerkė, atlošė galvą ant pagalvėmis apdėto vonios krašto ir visiškai 
atsipalaidavo. Atrodė, kad karštas vanduo sunkiasi į kiekvieną jos kūno 
ląstelę, ir dėl to ji jautė malonų mieguistumą. Ji jautėsi atsikračiusi ne tik 
kelionės purvo, bet ir visos baimės, negandų, pajaunėjusi dešimčia metų. 
Jos protas tapo aiškesnis, kraujas greičiau tekėjo gyslomis. Ji vėl pajuto, 
kad yra jauna ir stipri, kad jos grožis neišblėso. Tai patvirtino susižavėji- 


* Vadinamąjį Didįjį kalaviją Prancūzijos kariuomenės vadui įteikdavo valdovas. 

mas tarnaičių akyse, kai jos padėjo jai įlipti į vonią, prieš atidarydamos 
skrynias ir surasdamos paklodes ir antklodes, kad paklotų jai lovą. Taip, 
ji buvo graži kaip visuomet, ir buvo malonu tai suvokti. 

Sara miegojo alkove, kur ją ne nuvedė, o nunešė. Vargu ar ji buvo 
atmerkusi bent vieną akį nuo tada, kai atsidūrė rūmuose, tačiau dabar ji 
Katrinai nebuvo reikalinga. 

Lova jau buvo paruošta, drumzlės vonioje akivaizdžiai rodė, kiek 
dulkių ir purvo buvo prilipę prie Katrinos nuo Overnės, o viena kambarinė 
jau laikė pašildytą rankšluostį. Ji atsistojo vonioje, rankomis nubraukė nuo 
kūno vandenį. Ir tuomet jos išgirdo žvangėjimą: kažkas su šarvuote greitai 
ėjo siaura galerija, nekantriai pastūmė duris, jos atsilapojo, ir į kambarį 
įėjo vyras. 

Jis iš nuostabos šūktelėjo, ir kaip aidas pasigirdo išgąstingas Katrinos 
riktelėjimas. Ji buvo tokia apstulbusi, jog visai nematė, kas įėjo, tik 
pastebėjo, kad jis yra labai aukštas ir šviesus. Ji beregint ištraukė iš 
kambarinės rankų rankšluostį ir kaip galėdama prisidengė juo. 

— Kaip jūs drįstate? Lauk iš čia! Tučtuojau nešdinkitės! — suriko ji. 

Dėl to, ką išvydo, ir pikto Katrinos šauksmo vyriškis sustingo. Jo akys 
iššoko, jis išsižiojo, tačiau nepasigirdo nė garso. O Katrina tebešaukė: 

— Na, ko laukiate? Juk jau pasakiau jums! Nešdinkitės! 

Atrodė, jis neteko žado, o kai pagaliau vėl galėjo kalbėti, bejėgiškai 
suvebleno: 

— Jūs... kas jūs? 

— Tai ne jūsų reikalas! Bet aš pasakysiu, kas esate jūs. Jūs — įžūlus 
kvailys! O dabar nešdinkitės! 

— Tačiau... — prabilo vargšelis. 

— Jokių “tačiau", jūs norite pasakyti, kad vis dar neišėjote? 

Iš įtūžio nebesivaldydama, Katrina iš vonios stvėrė didelę vandens 
prisigėrusią kempinę ir sviedė ją į vyrą. Ji buvo taikli — kempinė pataikė 
nekviestam svečiui tiesiai į veidą. Po sekundės mėlyni šilkiniai marškiniai, 
kuriuos buvo apsivilkęs ant šarvinių marškinių, permirko. Jis greitai 
pasitraukė atgal ir, nerišliai murmėdamas atsiprašinėjimus, žvangant plie- 
ninei šarvuotei, leidosi bėgti. Tada Katrina oriai kaip įžeista karalienė 
išlipo iš vonios. Tačiau dvi apstulbusios kambarinės nė piršto nepajudino, 
kad jai padėtų. 

— Nagi? — griežtai pasakė ji. 

— Ar kilmingoji ponia supranta, su kuo taip pasielgė? — pagaliau 
prabilo viena jų. — Tai buvo jo didenybė Pjeras de Brezė, karalienės 
numylėtinis ir vienas iš artimiausių jos patarėjų. Ir be to... 

— Gana! — nutraukė Katrina. — Tą patį būčiau padariusi net jei čia 
būtų buvęs pats karalius. O dabar patrinkite mane! Aš sušalau! 


Katrina neilgai galvojo apie nekuklų lankytoją, nuoširdžiai tikėdamasi 
nebesusitikti su juo, nes suprato, į kokią kvailą padėtį per jį pateko. Tačiau 
jis buvo pirmas žmogus, už kurio užkliuvo jos žvilgsnis kitą rytą, kai 
karalienės pakviesta atėjo į pagrindinę rūmų salę. Tačiau, kadir kaip keista, 
tas susitikimas ją sutrikdė mažiau negu tikėjosi. Ilgas miegas, sotūs pus- 
ryčiai ir rūpestingai parinktas tualetas padarė stebuklą. Ji jautėsi tarsi ką 
tik gimusi ir buvo viskam pasirengusi. 

Supratusi, kaip liūdnai atrodo Katrinos garderobas, karalienė jai atsiun- 
tė keletą suknelių. Katrina išsirinko sunkaus juodo brokato suknelę su 
pelerina, išsiuvinėta sidabro siūlais ir apvedžiota sabalena. Ant galvos ji 
užsidėjo aukštą smailą apdangalą iš tokio pat brokato, nuo jo leidosi ilgi 
juodo muslino, išsiuvinėto sidabro siūlais, šydai. Tai buvo panašu į puošnų 
gedulo rūbą ir vykusiai paryškino Katrinos grožį. Jos abejonės dingo 
išgirdus pritariamą šnabždesį, kai ji pasirodė tarybos posėdžių salėje. 
Tačiau prie sosto, kuriame sėdėjo karalienė Jolanda, ji ėjo tokioje gūdžioje 
tyloje, kad buvo galima išgirsti nukritusio smeigtuko skambtelėjimą. 

Išskyrus karalienę ir ją pačią, visi kiti — tiesa, iš viso čia buvo ne 
daugiau kaip septyni aštuoni žmonės — buvo vyrai. Aukščiausias iš jų 
buvo Pjeras de Brezė, o impozantiškiausias — konetablis de Rišmonas, 
kuris stovėjo ant sosto laiptelių. Truputį žemiau sosto, krėsle su aukšta 
atkalte sėdėjo senukas, vilkintis bažnytinį rūbą, — vis toks pat tiesus, nors 
ir aštuoniasdešimt šešerių metų; silpnas jo akis slėpė akiniai. Tai buvo 
Arduenas de Bėjus, Anžero vyskupas. 

Salė buvo milžiniška, ir eidama per ją Katrina turėjo atsikratyti netikėto 
sutrikimo. Po akmeniniu vėduokliniu skliautu lengvai judėjo įvairiaspal- 
vės gairelės, o ant sienų kabėjo didžiuliai nuostabiausi gobelenai, kuriuose 
daugiausia mėlyna ir raudona spalva buvo pavaizduotos Teologo Jono 
Apokalipsės scenos. Buvo taip tylu, kad jos ausyse šilkinių sijonų šnarė- 

jimas ošė tarsi vėjo gūsis. Priėjusi salės vidurį, ji išgirdo greitus žingsnius 
ir priešais save išvydo konetablį. 

Priėjęs Artūras Rišmonas nusilenkė, padavė jai sulenktą ranką, siūly- 
damas į ją atsiremti, ir pasakė: 

— Sveika atvykusi pas mus, ponia de Monsalvi! Mes ypač džiaugiamės 
tuo, kad esate su mumis, nes jūs tiek iškentėjote dėl reikalo, kuris yra ir 
mūsų. Jūsų vyras dar buvo labai jaunas, kai drauge su manimi kovėsi prie 
Azenkūro, tačiau jau tuomet buvo stebėtinai narsus. Aš jį karštai mylėjau, 
ir mano širdis liūdi dėl jo mirties. 

Dabar, kai Bretanės princo veido nedengė šalmas, jį buvo galima gerai 
apžiūrėti: jis buvo matęs šilta ir šalta, išdidus, su senais kovų randais, tačiau 
jį nušvietė dvi ryškiai mėlynos akys. Katrina vėl pajuto pasitikėjimą juo, 
kaip ir tada, kai jie pirmą kartą susitiko per jo sužieduotuves su Pilypo 
Burgundiečio seserimi, Prancūzijos dofino Liudviko Giujeniečio našle. Šis 
žmogus buvo tvirtas kaip tvirtovės siena, patikimas kaip grūdintas plienas 
ir retas kaip grynas auksas. Sulaikiusi ašaras ji nusišypsojo, nusilenkė ir 
atsirėmė į jo ranką. 

— Jūsų didenybe, jūsų pasveikinimas sujaudino mane labiau negu galiu 
apsakyti. Ir prašau jus pasikliauti manimi visai taip pat, kaip pasikliautu- 
mėte mano mylimu vyru, jei Dievas būtų pasigailėjęs jo! Vienintelis noras, 
likęs man šioje žemėje, — atkeršyti už jį ir grąžinti mano sūnui tai, kas 
jam teisėtai priklauso! 

— Viskas bus padaryta, kaip jūs panorėsite. Eime! 

Jie drauge priėjo prie sosto, kur laukė Jolanda. Ji nusišypsojo jaunajai 
moteriai. 

— Pasisveikinkite su jo šventenybe mūsų miesto vyskupu, o paskui 
sėskitės čia, — pasakė ji ir parodė aksominę pagalvėlę ant sosto laiptelių. 

Kai Katrina ten atsisėdo, jai buvo pristatyti kiti vyrai. Čia, be Pjero de 
Brezė, kuris nenuleido nuo jos akių, buvo ponas de Šomonas, guviosios 
Anos vyras, Žanas de Bėjus, Sablė komendantas, Ambruazas de Loras, 
Priženas de Kojetivi, konetablio bičiulis, ir pagaliau stovėjęs truputį 
nuošaliau, kukliai apsirengęs, iš pažiūros nešnekus vyras — Rišmono 


* Žanas de Bėjus, Priženas de Kojetivi ir Pjeras de Brezė — Šimtamečio karo laikų 
Prancūzijos karvedžiai, vadinamosios “rūmų revoliucijos" dalyviai. 

ginklanešys, vardu Tristanas L'Ermitas. Visi jie buvo jauni — vyriausia- 
jam, konetabliui, ką tik sukako keturiasdešimt, — ir jie visi priėję pagarbiai 
pabučiavo jaunosios moters ranką. Brezė sunkiai atsiduso ir metė į Katriną 
žvilgsnį, privertusį ją nurausti iki ausų. Ji pasistengė greitai įveikti savo 
sumišimą. Kodėl ji jaudinasi dėl to žmogaus, juk ant kortos pastatyta daug 
svarbių dalykų? Ji čia atvyko keršyti, o ne flirtuoti su pirmu pasitaikiusiu 
gražiu jaunikaičiu. 
Karalienė prakalbo: 


— Ponai, dabar esame visi susirinkę, nes nėra vilties, kad dėl kovos 
veiksmų Pikardijoje galėtų atvykti kapitonai La Giras ir Ksantrajus. Pas- 
kutiniame mūsų pasitarime, įvykusiame pernai rugsėjo mėnesį Vanoje per 
Bretanės hercogienės ponios Žanos de Valua laidotuves, mes sutarėme, 
kad reikia atsikratyti Žoržo de la Tremujo. Nepasitenkinęs tuo, kad priešui 
išdavė Mergelę Žaną, kad vislai karalystei kelia siaubą, kad per jį karalius 
pateko į skurdą, o jis pats piktinamais būdais padidino savo turtus, kad. 
pasodino į kalėjimą ir nuskurdino geriausius mūsų žmones, tokius kaip 
Luji d'Ambuazas, kuris jums visiems yra pusbrolis, ir Arno de Monsalvi, 
kadjisatidavė anglams Montarži miestą, kuris priklauso poniai de Rišmon, 
kad jis kariauja mūsų teritorijoje plėšdamas ir niokodamas Overnę, Limu- 
zeną ir Langedoką, padedamas savo pakaliko Andradės, — dabar šis 
žmogus įžūliai mėgina sužlugdyti atkaklias ir subtilias mūsų pastarųjų 
mėnesių pastangas suartėti su Būrgundijos hercogu. Daugiau kaip metus 
popiežiaus legatas Nikola Albergatis, Sen Krujo kardinolas, susitikinėja 
su Burgundijos pasiuntiniais tikėdamasis pasiekti susitarimą, kuris padėtų 
sudaryti taiką. O ką tuo metu daro la Tremujis? Pernai spalio mėnesį jis 
bandė apsiausti Dižoną ir išprovokavo nevykusį mėginimą nužudyti her- 
cogą Pilypą tuo momentu, kai dėl hercogo sesers Bedfordo hercogienės 
mirties jis ketino atsisakyti sąjungos su anglais. Tokie dalykai neturi 
pasikartoti! Kol karalius yra po Didžiojo kamerhero padu, mums niekada 
nepavyks atsikratyti anglų ir atkurti karalystėje taikos. Ponai, jūs visi 
prisiekėte padėti išgelbėti Prancūziją nuo to žmogaus. Laukiu jūsų pasiū- 
lymų. 


Visi tylėjo. Užgniaužusi kvapą, Katrina mntyse svarstė visas šias 
naujienas. Jos dar karta įrodė, kaip ji per visą tą laiką atitrūko nuo įvykių. 
Staiga ji suprato, kad žinia apie pasikėsinimą į buvusį jos meilužį Pilypą 

Burgundietį nė kiek jos nesujaudino. Tai, kas juos siejo, buvo nutraukta 
visam laikui, ir nieko neliko iš tų dienų, kurias ji praleido su juo. Tarsi kita 
moteris būtų praleidusi tas aistringas valandas gražuolio hercogo glėbyje. 
Dabar tai jau reiškė ne daugiau negu sena pasaka, pasekta vakare prie 
židinio. 

Tuomet visų, neišsikiriant ir Katrinos, žvilgsniai nukrypo į konetablį. 
Jis stovėjo nuleidęs galvą ir sunėręs ant krūtinės rankas, labai susimąstęs. 
Tylą sudrumstė senasis vyskupas. Jo balsas drebėjo kaip įskilęs varpelis. 

— Pone konetabli, jau du kartus esate padėjęs karaliui atsikratyti 
netinkamų favoritų. Kodėl gi bijote tai padaryti trečią kartą? Kuo gi ponas 
la Tremujis skiriasi nuo Pjero de Žiako ir Kamiu de Boljė? Pirmąjį mes, 
užsiuvę maiše, įmetėme į Oroną, o antrąjį pasmaugėme, tad kodėl ponas 
de la Tremujis dar gyvas? 

— Todėl kad jis apie save galvoja labiau negu anie. Žiakas tikėjo, kad 
jį globoja velnias, kuriam pardavė savo dešinę ranką, o Boljė galva buvo 
tuščia kaip barškutis. O štai la Tremujis yra pavojingai klastingas. Jis žino, 
kad jo nekenčia, ir atitinkamai elgiasi. Mes prisiekėme su juo susidoroti, 
bet, atrodo, tai nėra lengva padaryti. 

Vyskupas sausai nusijuokė. 

— Tereikia vieno smūgio! Nesuprantu, kas jus sulaiko. Jūs mažai 
būnate rūmuose, tačiau turite daug ištikimų žmonių... 

— Ir ką turi padaryti vienas iš tų ištikimų žmonių? — nutraukė jį 
Rišmonas. — Jei la Tremujis jumis nepasitiki, jūs prie jo neprisiartinsite. 
Pagrindinis jo asmens sargybinis yra karalius, nuo kurio jis dabar nė per 
žingsnį neatsitraukia. Nuo vasaros jis su karaliumi yra užsidaręs Ambuazė 
tvirtovėje ir nė karto jos nepaliko, tik trumpam nuvyksta į Siuli. Neužtenka 
noro nužudyti, reikia progos! 

Nuoniūraus konetablio tono Katrinai kraujas stingo gyslose. Ji pamatė, 
kaip Jolandos ranka nervingai įsitvėrė sosto ranktūrio, ir taip pajuto 
karalienės nusivylimą, tarsi jis būtų pervėręs ją pačią. Kokia nauda iš tų 
pareiškimų ir klausimų, jei į juos nėra atsakymų? Ir kokia nauda iš tos 
tarybos, jei joje tik išryškėja visų jos narių bejėgiškumas? Tačiau kadangi 
karalienė tylėjo, ji nedrįso kalbėti. Be to, vyskupas vėl ėmė karštai ginčytis. 

— Puikus lankininkas gali bet kokioje vietoje pataikyti į bet kokį 
taikinį. Kai la Tremujis išeis... 

— Jis niekada neišeina į lauką. Jis tapo toks storas ir sunkus, kad nė 
vienas arklys jo nepakeltų. Kai jis keliauja, jį neša uždarais šarvuotais 
neštuvais, apsuptais sargybinių. 

— Manau, naktį jis neužsideda šarvų. Nudurkite naktį... 

— Jis nenakvoja karaliaus kambariuose, nes mano, kad jie nėra labai 
saugūs. Naktį la Tremujis miega pagrindiniame bokšte, saugomas ne 
mažiau kaip penkiasdešimties žmonių. 

— Tuomet į maistą įberti nuodų... 

Rišmonas pavargęs atsiduso. Jo draugas Priženas de Kojetivi niūriai 
atsakė: 

— Jo valgius ir gėrimus tikrina trys karaliaus karininkai. 

Vyskupas de Bėjus piktai riktelėjo, nuplėšė savo akinius ir sviedė juos 
ant grindų. 

— Ir tai viskas, ką jūs galite mums pasakyti, pone konetabli? Jūs 
pripažįstate pralaimėjimą arba la Tremujis — įsikūnijęs velnias? Dėl 
Dievo meilės, mesire, mes kalbame apie gyvą žmogų, kurį supa tik silpni 
arba godūs žmonės, kuriuos galima papirkti ir kurie tikriausiai už auksą 
parduotų savo ištikimybę... 

— Aš nepasikliauju ištikimybe, kurią galima nupirkti, pone vyskupe. 
Man reikalingas žmogus ne tik ištikimas, bet ir pasirengęs paaukoti savo 
gyvybę, nes smogti tikriausiai teks karaliaus akyse, ir vargu ar žudikui 
pavyks pasprukti. Kuris iš jūsų, ponai, sutiktų įsmeigti durklą į la Tremujo 
gerklę, o paskui būtų pats sargybinių nudurtas? 

Atsakymas į sarkastišką konetablio klausimą buvo kapų tyla. Sutrikę 
riteriai žvilgčiojo vieni į kitus, ir Katriną staiga apėmė baisus pyktis. Šiems 
žmonėms nereikėjo įrodinėti savo narsumo. Jie priklausė patiems drąsiau- 
siems, ir vis dėlto nė vienas iš jų nebuvo pasirengęs aukoti savo gyvybės, 
kad sunaikintų priešą. Taip, jie galėjo kautis vidury baltos dienos, saulės 
ir šlovės ryškiai nutvieksti, žvangant plienui ir šlamant vėliavoms, tačiau 
jų išdidumas jiems neleido galvoti apie žmogžudystę patamsyje, užklupus 
auką iš pasalų, o paskui žūti nuo tarnų dūrių. Galimas dalykas, jie manė 
esą per daug reikalingi karalystei, per daug reikalingi Prancūzijos šlovei 
mūšio lauke, kad negalėjo nusižeminti iki niekingų poelgių?.. O gal jie 
nepakankamai nukentėjo nuo la Tremujo? Kitaip jie neabejotinai žūtbūt 
trokštų jo kraujo! Jų neapykanta jam nebuvo stipri, ir jų kova buvo politinė 

— kilnus, bet šaltas noras išplėšti valdžią ir karalių iš nedorų la Tremujo 
rankų. Tai nebuvo panašu į neapykantą, kurią ji pati jautė, į jos įtūžį — ji 
buvo nevilties apimta moteris, netekusi visko, kas buvo jos gyvenimo 
prasmė. Šie žmonės tebuvo nepageidautini rūmuose, kai kurių jų artimi 
giminaičiai nukentėjo nuo la Tremujo, tačiau jie nematė, kaip dega jų pilys, 
jų vardai nebuvo dergiami, jų gyvybei negrėsė pavojus, o brangiausia 
pasaulyje būtybė nebuvo išvyta iš gyvųjų pasaulio. 

Plykstelėjus pykčiui, jos kraujas ėmė kunkuliuoti, ant lūpų pajuto 
kartumą. Ir kai karalienė valdingu balsu ir truputį nepatenkinta tarė: “Na, 
ponai, mes turime ką nors nutarti!", Katrina atsistojo, priėjo prie sosto ir 
atsiklaupė priešais jį. 

— Jei jūsų didenybė sutiks, aš esu pasirengusi padaryti tai, ko nedrįsta 
šie ponai. Aš nebeturiu ko prarasti, tik savo gyvybę... o tai menkniekis, 
kad tik galėčiau atkeršyti už savo mylimą vyrą. Valdove, tik vieno prašau: 
prisiminkite mano sūnų ir būkite jo atrama vietoje manęs. 

Jai tai pasakius pasigirdo piktas murmėjimas. Visi riteriai susigrūdo 
prie sosto laiptelių, uždėję rankas ant kalavijų rankenų. 

— Teatleidžia man dangus! — piktai suriko Pjeras de Brezė. — Manau, 
ponia de Monsalvi mus visus laiko bailiais! Ponai, argi galime leisti, kad 
ji ir toliau taip manytų? 

Iš visų pusių sklido pasipiktinimo ir protesto šūksniai, tačiau po aki- 
mirkos juos nutraukė šaltas balsas: 

— Karalienei, taip pat konetabliui leidus, norėčiau, ponai, pasakyti, kad 
visa tai neturi prasmės ir yra tuščios šnekos ir laiko švaistymas. Reikia ne 
ginčytis, kaip pasirodyti narsesniam, o šaltakraujiškai suplanuoti žmogaus 
mirtį. Tai ne varžybos, per kurias reikia įrodyti, kuris iš jūsų drąsesnis, o 
šaltakraujiškas žmogžudystės planas, ir jį reikia kuo geriausiai parengti. 
Nė vienas iš mano čia girdėtų pasiūlymų nėra dalykiškas ir įgyvendinamas. 

Ramus šio balso valdingumas privertė Katriną atsigręžti. Riteriai pra- 
siskyrė, kad praleistų žmogų, vardu Tristanas L'Ermitas, kuris ėjo nelabai 
svarbias konetablio ginklanešio pareigas. Kai jis išėjo į priekį, jaunoji 
moteris įdėmiai į jį įsižiūrėjo. Jis buvo maždaug trisdešimties metų fla- 
mandas, šviesiaplaukis, melsvų akių ir tokiu ramiu, bejausmiu veidu, 
kokio Katrina nebuvo mačiusi. Nė vienas raumuo nekrustelėjo šiame 
drėbliame ir net šiurkštokame veide, tačiau neįprastas nejausmingumas 

teikė jam savotiško didingumo. Jis atsiklaupė priešais karalienę ir laukė 
jos leidimo kalbėti toliau. Rišmonas klausiamai pažvelgė į Jolandą, paskui 
pasakė: 

— Karalienė leidžia tau kalbėti. Ką nori pasakyti? 

— Štai ką! Ne pilyje prie kamerhero neįmanoma prieiti. Vadinasi, 
mėginti galima tik viduje, tai yra vienuose iš karaliaus rūmų, jei jau jis taip 
greitai užvaldė juos ir slepiasi už jų galingų įgulų nugarų. 

— Kaiptikapie tai mes ką tik ir kalbėjome, — pasakė susiraukęs Žanas 
de Bėjus. — Kitaip sakant, tai neįmanoma! 


— Galbūt Ambruaze ir neįmanoma, — ramiai pasakė Tristanas, — 
kadangi tenykštis komendantas yra po jo padu. Tačiau tai būtų įmanoma 
rūmuose arba pilyje, kur komendantas būtų mūsų šalininkas, pavyzdžiui, 
Šinone, kurio komendantas ponas Raulis de Gokūras slapta perėjo į jo 
didenybės konetablio pusę ir dabar yra ištikimas jo tarnas. 


Katrinai per nugarą nubėgo skruzdėlės. Raulis de Gokūras! Buvęs 
Orleano komendantas, žmogus, kartą įsakęs kankinti ją ir nuteisęs ją mirti! 
Jis nekentė Žanos d'Ark ir įnirtingai kovėsi su ja. Ką gi jam padarė la 
Tremujis, kad jis taip pakeitė savo požiūrį į jį? Tačiau tuomet Rišmonas 
truputį iš aukšto atsakė savo ginklanešiui: 

— Tikrai, jei mes įtikintume la Tremujį ir, žinoma, karalių vykti į 
Šinoną, gal mums atsirastų proga. Tačiau kamerheras nemėgsta Šinono. 
Ten per daug jaučiasi Mergelės dvasia, o paprasti žmonės tebegerbia jos 
atminimą. Karalius labai lengvai pasiduoda kitų įtakai. La Tremujis bijo, 
kad jo ausis gali pasiekti Žanos balso aidas, vis dar skambantis rūmų 
Didžiojoje salėje. Jis nežino, kad Gokūras perėjo į mūsų pusę, bet jis jokiu 
būdu nesutiktų vežti karaliaus į Šinoną! 

— Tačiau jis turi! — sušuko Katrina. — Argi nėra nė vieno Žmogaus, 
kuris daro jam įtaką? Šios vietos jis nemėgsta vien dėl tam tikrų emocijų, 
o jas, be abejo, galima pakeisti! Mano patirtis liudija, kad visi vyrai turi 
silpnybę, kuria gali pasinaudoti, jei žinai, kokia ji. 

Ją nutraukė rūstus Pjero de Brezė balsas: 

— Malonėkite pasakyti, kokią silpnybę turi ponas kamerheras? 


Dabar jam atsakė Ambruazas de Loras, nesišypsantis rusvaplaukis 
anžujietis. 

— Jų yra dvi: auksas ir moterys! — pareiškė jis. — Jo godumui pirmajai 
tegali prilygti nepasotinama aistra antrajai. Jei rastume gana gražią mergi- 
ną, kuri įkaitintų jo kraują, būtų galima priversti jį padaryti kokią nors 
kvailystę! 

Tai sakydamas Loras su stulbinamų begėdiškumu spoksojo į Katriną, 
ir jos skruostai suliepsnojo. Anžujiečio užuomina buvo tokia akivaizdi, 
kad ji be galo paspiktino. Kuo tas ciniškas aristokratas ją laiko? Nejaugi 
jis tikrai mano, kad gali Arno de Monsalvi žmoną paguldyti į la Tremujo 
lovą? Tačiau ji tučtuojau susitvardė ir prikando liežuvį, nors sarkastiškas 
atsakymas jau vos neišsprūdo... Gerai pagalvojus, gal tai ir nėra bloga 
mintis? Vienas dalykas — apsukti vyrui galvą, o kitas dalykas — atsiduoti 
jam, ir kas žino... 

Tačiau jos mintis nutraukė tūžmingas Pjero de Brezė šūksnis. Kaip ir 
kiti, jis suprato Loro užuominą. Išbalęs iš pykčio, jis atsigręžė į jį: 

— Jūs iš proto išsikraustėte? Ką jūs manote? Kilniosios damos, tegul 
ji ir graži, nelaimės turi pakankamai apsaugoti ją nuo tokių minčių. Gal jūs 
ir esate mano draugas, tačiau man kyla didelė pagunda priversti jus 
išsižadėti šių begėdiškų žodžių... 

— Ramiau, pone de Brezė, — griežtai įsikišo karalienė. — Galų gale 
mūsų draugas Loras nepasakė nieko, kas būtų įžeidę ponią de Monsalvįi, 
nors jo pasiūlymas gal ir buvo įžūlokas. Užmirškime tai! 

— Šiaip ar taip, — suniurzgė Rišmonas, — la Tremujis nemėgsta 
kilmingų damų. Jų žvilgsnis pernelyg skvarbus, o liežuvis per daug aštrus, 
ir, be to, dėl savo padėties jos mėgsta įvairiausius palyginimus, kurie retai 
kada būna jam palankūs. Jam patinka paleistuvės, išmanančios meilės 
meną, arba doros valstietės, kurias gali žudyti ir iš kurių gali tyčiotis savo 
malonumui! 

— Jūs nepaminėjote jaunų pažų, jūsų didenybe! — sarkastiškai pasakė 
Tristanas L'Ermitas. — Be to, mūsų ponas kamerheras turi naują įnorį ir 
aistrą — Egipto ir Bohemijos klajoklius. Šių žmonių grupė įsikūrė slėnyje 
prie Ambuazo, kad išsigelbėtų nuo žiemos šalčių ir bado, kuris siaučia 
apylinkėse. Vietos gyventojai jų bijo, nes jie vagia, nuspėja ateitį ir gali 
užkerėti, tačiau iš baimės valstiečiai darosi dosnūs. Jų vyrai — kalviai arba 
muzikantai. Moterys šoka. Kai kurios iš jų — gražios, ir la Tremujui patiko 
bronzinė jų oda. Jis neretai išsikviečia kai kurias iš jų į rūmus, kad 

pasilinksmintų, ir man atrodo, kad jo valia, o ne maisto trūkumas laiko šią 
kompaniją Ambuaze. 


Katrina atidžiai išklausė trumpą flamando kalbą, juo labiau kad, atrodo, 
ji buvo skirta pirmiausia jai. Ji jautė, kad šie žodžiai turi dar kažkokią 
prasmę, bet nesuprato kokią. Be abejo, jis ne be reikalo užsiminė apie 
čigonus. 


— Artik jūs nesiūlote, — išdidžiai paklausė Žanas de Bėjus, — mums 
leistis į derybas su viena iš tų laukinių būtybių? Kaip tai būtų pavojinga! 
Mus la Tremujui išduotų už du viščiukus! 


— Žinoma, ne, jūsų didenybe, — atsakė Tristanas įdėmiai žiūrėdamas 
į Katriną. — Aš veikiau galvojau apie protingą, narsią ir išradingą moterį, 
sumaniai užsimaskavusią... 


— Apie ką jūs?.. — įtariai įsikišo de Brezė. 


Tristanas ne išsyk atsakė, tačiau Katrina jau buvo supratusi jo kalbų 
prasmę. Tai, ko jis nedrįso pasiūlyti (be abejo, būgštaudamas audringos 
kai kurių čia esančiųjų reakcijos), ji aiškiausiai suprato jam paminėjus 
čigonus. Ir dabar ji (ą sumanymą pateiks kaip savo. Ji pritariamai šyptelėjo 
Tristanui ir uždėjo ranką ant Pjero de Brezė peties, kad sulaikytų jį. 


— Man regis, aš suvokiu, ką ponas L'Ermitas turi galvoje, — ramiai 
pasakė ji. — Jis tiesiog nori pasakyti, kad jei aš esu viskam pasirengusi dėl 
la Tremujo mirtis, tai, be abejo, esu ideali moteris šiam vaidmeniui. 


Kilo baisus sąmyšis. Visi riteriai vienu metu ėmė šaukti, ir iš visų balsų 
išsiskyrė gergždžiantis vyskupo diskantas. Vienintelis Ambruazas de Lo- 
ras nieko nepasakė, tačiau jo lūpų kamputis krustelėjo, ir tai buvo galima 
laikyti šypsena. Hercogienė karalienė buvo priversta pakelti savo balsą, 
kad priverstų visus nutilti. 


— Nusiraminkite, ponai, — tvirtai pasakė ji. — Aš suprantu, kodėl jūs 
susijaudinote dėl tokio įžūlaus ir pavojingo pasiūlymo, tačiau riksmu nieko 
nepadarysi. Be to, mes patekome į tokią keblią padėtį, kad reikia nuodug- 
niai apsvarstyti visus pasiūlymus, nors jie iš pirmo žvilgsnio ir atrodytų 
pavojingi ir neįgyvendinami..Reikalingas blaivus protas! O jūs, Katrina, 
ar esate įsitikinusi, kad pakankamai įvertinote riziką ir pavojus, kurie 
laukia jūsų vykdant tokį nutrūktgalvišką sumanymą? 

— Valdove, aš viską gerai apgalvojau, ir manau, kad jie nėra neįvei- 
kiami. Jei galėsiu pasitarnauti jums ir karaliui, o kartu atkeršyti už savo 
artimuosius, būsiu be galo laiminga! 


Konetablis savo žydromis akimis įdėmiai pažvelgė į Katrinos akis. 
— Jūs kiekvieną minutę rizikuosite. Jei la Tremujis jus atpažins, 
neišgyvensite iki kitos aušros. Ar suprantate tai? 


— Taip, jūsų didenybe, — pasakė ji greitai padariusi reveransą, — ir 
nebijau pavojų. Be to, nereikia jų perdėti. Ponas kamerheras mane menkai 
pažįsta. Kai jis mane matė, buvau viena iš karalienės Marijos freilinų, 
pamaldi ir melancholiška, kaip ir visos. Be to, jis mane matė vos du tris 
kartus, visuomet kitų damų apsuptą. Vargu ar jis mane atpažins, ypač 
persirengusią. 

— Tuomet turiu pasakyti, kad tai — puikus planas. Jūs į visus klausi- 
mus turite atsakymą. Žaviuosi jūsų drąsa! 

Jis pasisuko, kad pasikalbėtų su Tristanu L'Ermitu, ir tuomet prabilo 
Žanas de Bėjus. 


— Jei manysime, kad sutiksime su ponios de Monsalvi pasiūlymu ir 
leisime jai imtis šio pavojingo ir nemalonaus vaidmens, tai ar galime būti 
įsitikinę, kad ji vaidins pakankakmai įtikinamai ir apgaus mūsų priešą? 
Tos Egipto publikos keistos manieros ir dar keistesni papročiai. 

— Aš žinau jų papročius, — nutraukė jį Katrina. — Mesire, ištikimoji 
mano auklė Sara yra čigonė. Ji buvo parduota į vergiją venecijiečiams. 

Dabar suabejojo Pjeras de Brezė: 


— Bet ar tie žmonės sutiks būti mūsų bendrininkai? Juk tai — laukiniai, 
nesuvaldomi, nepriklausomi žmonės. 


Flamando lūpas iškreipė šypsena, kuri buvo ir grėsminga. 

— Jie taip pat mėgsta auksą... ir bijo kartuvių! Vieno grasinimai ir 
gundantys kito pažadai turi padėti palenkti juos mums. Be to, jie šiltai 
priims Sarą kaip savo gentainę. Ir, jei jūsų didenybė norėtų, aš siūlausi 
sudaryti poniai Katrinai kompaniją tarp čigonų. Tuomet ji galės per mane 
palaikyti ryšį su jumis, ponai! 

— Aš sutinku, — pasakė Rišmonas, — ir manau, kad tas sumanymas 
geras. Ar kas nors dar turi kokių nors abejonių? 

— Ne, — pasakė vyskupas, — tačiau mums visiems kelia nerimą 
mintis, kad kilminga ir padori dama rizikuos savo siela... ir kūnu dėl tokio 
pavojingo sumanymo. Ponios de Monsalvi garbė... 

— Jums nereikia būgštauti dėl mano dorybingumo, pone vyskupe, — 
ramiai pasakė Katrina. — Aš galiu pati apsiginti. 

— Tačiau norėčiau išsiaiškinti dar vieną dalyką, — neatlyžo prelatas. 
— Kai jūs galėsite patekti pas la Tremujį, kaip jūs pasieksite, kad jis iš 
Ambuazo persikeltų į Šinoną? Gal jis ir mėgsta čigonaites, tačiau ar jis 
leidžia joms patarinėti jam arba daryti įtaką jo elgesiui? Jūs jam atrodysite 
ne geresnė už kitas... 

Pasigirdo švelnus sidabrinis Katrinos juokas, stebuklingai išsklaidęs 
riterių nerimą. 

— Aš turiu savo planą, jūsų šventenybe, bet, jei neprieštaraujate, 
norėčiau neatskleisti jo. Viena pasakysiu: aš pasinaudosiu didžiule pono 
kamerhero aistra... auksui! 

— Tesaugo jus Dievas, mano vaike! Mes melsimės už jus. 

Jis ištiesė virš atsiklaupusios moters kairę ranką, ant kurios buvo žiedas 
su didžiuliu safyru, o dešiniąja palaimindamas perbraukė per lygią jos 
kaktą. 

Katrinos širdis trankėsi kaip būgnas. Pagaliau, pagaliau ji stoja į mūšį; 
ji įvarys žvėrį į urvą! Savo gyvenime ji turėjo daug nuotykių, bet ne ji juos 
pasirinko — į juos visuomet ją įtraukdavo likimas. Kai paliko Burgundiją, 
kad surastų Arno Orleane, ji turėjo pasikliauti likimu. Tačiau dabar savo 
noru ir sąmoningai, širdies paraginta ir iš didelės meilės savo prarastam 
vyrui ji pati lindo į tokį baisų pavojų, kad niekas, net jos padėtis ir vardas, 
negalėjo jai padėti. Jei ją sugaus, tai pakars kaip čigonę, kuria ji persirengs, 
ir jos kūnas supus toli nuo tos vietos, kur kaip gyvas lavonas irsta Arno 
kūnas. Tačiau net ir ši mintis negalėjo priversti jos suabejoti. 

Ji taip paskendo savo mintyse, kad krūptelėjo, kai pasigirdo skardus 
karalienės balsas: 

— Prieš mums išsiskiriant, ponai, norėčiau, kad jūs vėl, kaip Vanoje, 
prisiektumėte saugoti mūsų paslaptį ir netrokšti nei poilsio, nei atokvėpio, 
kol bus nukautas žmogus, kurį sunaikinti mes prisiekėme. O dabar prisie- 
kite, ir tesaugo mus Švenčiausioji Mergelė Marija ir mūsų Viešpats Jėzus 
Kristus! 

Riteriai visi kaip vienas ištiesė savo dešines rankas virš safyro kryžiaus, 
kurį vyskupas nusiėmė nuo kaklo. 

— Prisiekiame! — vienu balsu sušuko jie. — Arba la Tremujis Žus, 
arba mes žūsime! 

Paskui jie vienas po kito priėjo prie Jolandos, priklaupė priešais ją, 
pabučiavo jos ranką ir išėjo iš salės. Liko tik Rišmonas ir Tristanas 
L'Ermitas, kad detaliau aptartų planą. Kol karalienė šnekėjosi su Rišmonu, 
Katrina priėjo prie flamando. 

— Noriu padėkoti jums, — pasakė ji. — Jūsų sumanymas išgelbėjo 
visus, ir aš negaliu čia nematyti dangaus ženklo. Kaip jūs galėjote žinoti, 
kad mano tarnaitė... 

— Tačiau aš žinojau, — pasakė Tristanas vos pastebimai šypsodama- 
sis. — Dėkokite tada, kai tikrai verta. Mintį ne aš jums pakišau, ponia 
Katrina, o jūs man. 

— Jūs žinojote? Bet kaip? 

— Aš žinau viską, ką man reikia žinoti. Bet jums nėra reikalo bijoti, 
ponia. Jums tarnausiu taip pat ištikimai kaip konetabliui. 

— Bet kodėl? Jūs manęs nepažįstate. 

— Taip, bet man pakanka vieną kartą pažvelgti į žmogų, ar tai būtų 
vyras, ar moteris, kad sužinočiau, ko jis vertas. Aš jums tarnausiu dėl 
paprastos priežasties — aš to noriu! 

Paslaptingasis flamandas nusilenkė ir grįžo prie savo pono, stovinčio 
prie sosto, palikęs susimąsčiusią Katriną. Kas yra tas keistas žmogus, 
kuris, būdamas paprastas ginklanešys, kalba įtikinamai kaip peras ir ponas 
ir, atrodo, apie visus žmones, su kuriais susiduria, žino iš šaltinių, prieina- 
mų tik jam? Katrinai jis kėlė keistą nerimą, ir vis dėlto ji nedvejodama 
sutiko su jo pasiūlymu lydėti ją vykdant šį rizikingą sumanymą. Galimas 
dalykas, tai buvo kažkaip susiję su jo pasitikėjimu savo jėgomis, tokiu pat 
raminančiu kaip ir Gotjė. 

Ji labai norėjo grįžti pas Sarą ir pranešti jai naujieną, ir ji paprašė 
leidimo eiti. Karalienė tučtuojau paleido ją. Matyt, karalienei ir konetabliui 
reikėjo aptarti dar skubesnius ir svarbesnius reikalus, ir jie nenorėjo, kad 
tai girdėtų pašaliniai, nors ir labai ištikimi žmonės. Eidama iš salės. Katrina 
užšoko ant Pjero de Brezė, kuris vaikštinėjo pirmyn atgal ilga galerija palei 
griovį. Jis greitai priėjo prie jos; atrodė susijaudinęs ir labai susikrimtęs. 

— Maloningoji ponia, — pasakė jis, — nelaikykite manęs bepročiu, 
jei aš paprašysiu skirti man keletą minučių. Noriu jums daug ką pasakyti. 

— Ką gi? — pašaipiai paklausė Katrina. — Maniau, mes viską pasa- 
kėme vakar vakare? 

Užsiminus apie tą susitikimą, de Brezė nuraudo, ir Katrinai, nors ir 
susijaudinusiai, šis milžinas negalėjo neatrodyti gana mielas, nors ir raudo 
kaip mergaitė. Be to, jis buvo gražus, ryškių, taisyklingų veido bruožų, jai 
truputį priminusių Monsalvi giminę ir ypač Mišelį, nes jo buvo žydros akys 
ir šviesūs plaukai. Tai supratusi, Katrina pajuto, kad jos pasipiktinimas 
visai dingo. Ji ne taip rūsčiai pažvelgė į jį ir net leido paimti už parankės 
ir nuvesti į vieną lango nišą. Ten ji atsisėdo ant akmeninės palangės ir 
klausiamai pažvelgė į jį. 

— Na, gerai, klausau. Ką norėjote man pasakyti? 

— Pirmiausia noriu atsiprašyti už vakarykštį įvykį. Aš buvau išsiųstas 
su užduotimi į Meno aukštupį, kaip tik vakar grįžau ir nuėjau tiesiai į tą 
kambarį — paprastai jis yra mano. Aš nė neįtariau, kad jis užimtas. 

— Tuomet atleidžiu jums. Jūs patenkintas? 

Jis ne iš karto atsakė. Jo pirštai nervingai pešiojo ilgus, pilku šilku 
siuvinėtus savo mėlyno puspalčio nėrinius; ant krūtinės buvo išsiuvinėtas 
Jeruzalės kryžius. 

— Turiu jums pasakyti dar vieną dalyką, — pasakė jis kimiai, nedrįs- 
damas pažvelgti į jos žavų veidą, kuris, apsuptas tamsiu šydu, atrodė toks 
trapus ir nuostabus. 

Pjeras de Brezė dar niekuomet savo gyvenime nebuvo matęs tokios 
gražios moters. Grožis, kurį netyčia išvydo, šių nepakartojamų mėlynų 
akių spindesys — visa tai taip sujaudino jį, kad jis virpėjo, — jis, karalienės 
riteris, žmogus, nuo kurio gėdingai bėgo lordas Skeilsas ir Tomas Hemp- 
tonas! Jis buvo nuginkluotas, bejėgis, jis troško tik klūpėti priešais ją ir 
paklusti jai. Katrina buvo per daug moteriška ir per daug išmintinga, kad 
nepastebėtų jaunuolio susijaudinimo, tačiau buvo pasiryžusi nepasiduoti 
šiai pagundai, nors ji ir atrodytų labai viliojanti. 

— Na tai kalbėkite, — maloniai pasakė ji. 

Jis suspaudė kumščius, giliai įkvėpė tarsi ruošdamasis nerti į vandenį 
ir paskui išpyškino: 

|] 

— Atsisakykite šio savo beprotiško sumanymo; nevažiuokite ten! Jei 
tereikia nužudyti la Tremujį, prisiekiu, kad aš pats nuvyksiu į rūmus ir 
nužudysiu jį visų akivaizdoje... dėl jūsų! 

— Tai — tikra mirtis. Karalius lieps jus sučiupti, uždaryti kalėjime ir 
tikriausiai nubaus mirtimi. 

— Man tas pats! Jau verčiau aš mirsiu, negu žiūrėsiu, kaip einate jūs 
mirti! Man baisu pagalvojus, ką jūs ketinate daryti. Būkite maloninga, 
atsisakykite to! 

— Kam būti maloningai? — švelniai paklausė Katrina. 

— Sau... ir man! Kokia nauda iš gražių kalbų ir skambių žodžių? Aš 
esu tik kareivis, ir tokie dalykai man sunkiai sekasi. Bet jūs ir taip jau 
žinote, kad aš myliu jus, — man to ir sakyti nereikia! 

— Ir... mane mylėdamas, esate pasiryžęs mirti už mane? 

Jis atsiklaupė, ir veidas, pakeltas į Katriną, taip patamsėjo iš aistros, 
kad ji sunerimo. Šio jaunuolio krūtinėje plakė “auksinė" širdis, jis vertas 
meilės, ir ji nenorėjo, kad likimo jai skirtos negandos ir jį kliudytų. 

— Tai mano vienintelis noras, — sušnabždėjo jis. 

— O ašnoriu, kad jūs gyventumėte. Jūs sakote, kad mylite mane ir jūsų 
meilė tokia, kad galėtumėte mirti dėl manęs? Tuomet jūs suprasite, kokie 
jausmai mane verčia viską aukoti dėl atminimo vyro, kurio pavardę turiu, 
vienintelio vyro, kurį kada nors mylėjau ir mylėsiu! 

Jis nuleido galvą, apgalvodamas delikatų atsakymą. 

— O, aš niekuomet ir nesitikėjau jūsų meilės, — atsiduso jis. — Aš 
dažnai mačiau Arno de Monsalvi, kai jis buvo kapitonas, o aš — tik pažas 
ar ginklanešys, ir nesu sutikęs žmogaus, kuriuo būčiau labiau žavėjęsis. 
Tačiau aš jam ir pavydėjau. Jis buvo toks, koks norėjo būti: drąsus, stiprus, 
pasitikintis savimi! Argi moteris, kuriai teko laimė būti tokio žmogaus 
mylimai, galėtų kada nors pamilti kitą? Taigi matote, aš neturiu iliuzijų. 

— Vis dėlto, — pasakė Katrina susijaudinusi labiau negu norėjo 
parodyti, — jūs esate vyras, kurį mylėdama moteris galėtų didžiuotis. 

— Bet aš niekada negalėčiau tikėtis prilygti jam, juk taip? Juk jūs tai 
norėjote pasakyti, ponia Katrina? Jūs taip jį mylite? 

Ūmus skausmas pervėrė Katrinos širdį, kai jis priminė, ko ji neteko. Jai 
suspaudė gerklę, akyse susitvenkė ašaros. Ji jų nelaikė, ir jos ėmė riedėti 
veidu. 

— Aš tebemyliu jį labiau už viską pasaulyje! Atiduočiau savo gyvybę, 
mesire, ir net išsižadėčiau amžinojo išganymo vilčių, kad tik galėčiau 
susigrąžinti jį... nors valandai! Matote, nieko nuo jūsų neslepiu. Jūs ką tik 
kalbėjote apie pavojus, kurie man grės. Taip, jei neturėčiau sūnaus, seniai 
būčiau nusižudžiusi, kad greičiau atsidurčiau kartu su juo. 

— Štai matote, jūs turite gyventi! O, leiskite, man jums padėti ir būti 
jūsų draugu ir gynėju! Jūs per daug silpna, kad mūsų sunkiais laikais 
liktumėte be gynėjo! Prisiekiu neįkyrėti jums savo meile ir prašau tik 
suteikti teisę rūpintis jumis ir globoti jus. Tekėkite už manęs. Mano vardas 
garsus, esu turtingas... ir ambicingas! 

Katrina nusišluostė akis ir lyg perkūno trenkta įsmeigė į jį akis, neži- 
nodama, ką sakyti. Paskui ji atsistojo, o jis tebeklūpėjo prie jos kojų. 

— Najjūs ir karštakošis! — švelniai pasakė ji. — Kiek jums metų? 

— Dvidešimt treji. 

— O aš keturiais metais vyresnė! 

— Argi tai svarbu? Jūs atrodote kaip jauna mergaitė, ir esate gražiausia 
moteris, kada nors gyvenusi šioje žemėje. Patinka jums tai ar ne, jūs būsite 
mano širdies dama, ir aš vilkėsiu tik jūsų spalvų rūbus! 

— Mano spalvos — gedulo spalvos, mesire, sidabro ir juoda. Argi jūs 
iki manęs nesate turėjęs damos? 

Katrinos nuostabai, Pjeras de Brezė padarė bjaurią grimasą, o paskui 
lėtai ir nenoriai atsakė: 

— Aš neturėjau damos! Aš turiu sužadėtinę Žaną liu Bek Krespen... 
bet ji tokia nerūpestinga, kad trūksta žodžių tam apsakyti! 

Staiga Katrina pratrūko taip linksmai kvatotis, jos juokas buvo toks 
jaunas ir nerūpestingas, kad ir Pjeras prajuko — iš pradžių prieš savo valią. 
Ji širdingai ištiesė rankas ir uždengė jam veidą. 

— Pasilikite savo sužadėtinę, Pjerai! — pasakė ji vėl surimtėjusi. — O 
man padovanokite savo draugystę. Kaip matote, man jos labiausiai reikia. 

Jis vėl viltingai pažvelgė į ją. 

— Vadinasi, aš galiu saugoti jus, vilkėti jūsų spalvų rūbus ir būti jūsų 
gynėjas? 

— Žinoma! Su sąlyga, kad nedarysite nieko, kas galėtų sukliudyti 
vykdyti mano sumanymą. Jūs tai prižadate? 

— Prižadu, — pasakė jis nusiminęs. — Tačiau aš būsiu Ambuaze visą 
laiką, kol jūs ten būsite, ponia, ir jei jus ištiktų kokia nors nelaimė... 

Katrinos veidas staiga tapo iškilmingas. Ji atitraukė rankas ir paslėpė 
jas plačiose rankovėse. Jos akys patamsėjo, o lūpos atkakliai susičiaupė. 

— Jei taip atsitiktų, kad mirčiau nespėjusi pasiekti savo tikslo, ir jei jūs 
tikrai mane mylite, kaip ką tik neatsargiai ištarėte, — jūsų pasiūlymas mirti 
dėl manęs man yra priimtinas. Jei aš mirsiu, vietoje manęs nužudykite 
kamerherą! Jūs tai padarysite? 

Pjeras de Brezė ištraukė kardą, pakėlė jį ir padėjo dešinę ranką ant jo 
rankenos. 

— Prisiekiu visomis šio kardo galiomis! 

Katrina jam nusišypsojo, o paskui, atsisveikindama mostelėjo, nusisu- 
ko ir nuėjo tolyn, tyliai šnarindama grindimis slystančius šilkinius sijonus. 
Pjeras de Brezė neatsistodamas nulydėjo ją žvilgsniu. Jo akys spinduliavo. 


Šeštas skyrius 
Miniatiūrininkas Gijomas 


Grįžusi į savo kambarį, Katrina nustebusi rado čia įnirtingai besiginči- 
jančius Sarą ir Tristaną L'Ermitą. 

Piktas čigonės balsas buvo girdėti net ant laiptų, o flamando atsakymai 
skambėjo daug tyliau. Pasirodžiusi Katrina apramino besibarančiuosius. 
Sara iš pykčio išraudo, jos kepuraitė nusismaukė ant šono. Tristanas 
stovėjo pasilenkęs prie židinio, sunėręs rankas, jo lūpos šypsojosi. 

— Ar galiu paklausti, kas čia vyksta? — ramiai tarė Katrina. — Jūsų 
riksmus išgirdau kitame galerijos gale. 

— Jūs galėjote girdėti tik damos riksmus! — taikingai pataisė ją 
Tristanas. — Neatsimenu, kad būčiau pakėlęs balsą. 

— Vis dėlto tai nepaaiškina to, ką noriu žinoti: dėl ko jūs ginčijotės? 
Galima pamanyti, kad esate seniau susitikę. 

— Mes ką tik susitikome, — ironiškai atsakė flamandas, — ir, be to, 
galiu jums, maloningoji ponia, pasakyti, kad jūsų tarnaitė nepritaria mūsų 
planams. 

Šie žodžiai vėl sukurstė Saros įtūžį, bet dabar jį išliejo Katrinai. 

— Ar tu beprotė? Nori persirengti čigone, o paskui nueiti pas tą 
nelaimėlį patvirkusį kamerherą? Ir, manau, šoksi jam kaip Salomėja 
Erodui?“ 

— Kaip tik taip ir bus, — guviai atšovė Katrina. — Skirtumas tik tas, 
kad reikalausiu ne kito žmogaus, o jo galvos! Šiaip ar taip, esu nustebusi. 
Maniau, tau bus malonu kurį laiką pagyventi su savo gentainiais. 

— Bet juk mes nežinome, ar tai mano žmonės. Klajoklių genčių yra 
daug, tu žinai. Aš esu kilusi iš galingos kalderų genties, ji ėjo paskui 
Čingischano ordas, ir niekas nepatvirtina, kad čigonai, įsikūrę stovyklą 
prie Ambuazo, yra tos pačios genties kaip ir aš. Jie gali būti... 

— Geriausias būdas sužinoti — nueiti ten ir pačiai viską pamatyti, — 
nutraukė ją Tristanas. 

— Jūs nežinote, apie ką kalbate? Jie gali nepriimti manęs. Gentys 
tarpusavyje varžosi. Aš nenoriu rizikuoti... 

Dabar ją nekantriasi nutraukė Katrina: 

— Gana! Aš ir mesiras Tristanas eisime pas čigonus. Tu gali pasilikti 
čia. Jie mane priims, kad ir kokia gentis būtų. Kada mes vykstame, mesire? 

— Kitą naktį. 

— Kodėl ne šį vakarą? 

— Todėl, kad šį vakarą turime kai ką padaryti. Ar galiu jus paprašyti 
nusiimti galvos apdangalą? 

— O kodėl kartu ir suknelės nenusivilkus, jei jau tuo užsiimate? — 
suniurzgėjo Katrinos priekaištų įžeista Sara. — Moters rūbai nėra tai, kuo 
turėtų rūpintis vyras. 

— Galite nebūgštauti, nesirengiu perimti jūsų pareigų, — pašaipiai 
atrėžė Tristanas, — tik norėjau kai kuo įsitikinti. 

Katrina klusniai ištraukė smeigtukus, prilaikiusius jos aukštą šukuose- 
ną, ir paleido plaukus, kurie auksinėmis bangomis nuvilnijo pečiais. 


* Pasak Biblijos, Salomėja iš karaliaus Erodo už savo šokį paprašė Jono Krikštytojo 
galvos — jis Jordano upėje krikštijo Jėzų Kristų. 

— Jūsų plaukai nelabai ilgi! — nustebo Tristanas. — Jūs atrodote 
keistai. Visos tos velnio čigonės turi ilgus, krintančius iki liemens, garba- 
notus juodus plaukus. 

Katrina vos sulaikė Sarą, kuri norėjo pulti Tristaną šaižiai šaukdama, 
kad ir ji yra “velnio čigonė" ir netrukus parodys, ką gali. 

— Nusiraminkite! Mesiras L'Ermitas nenorėjo įžeisti tavęs. Jis tai 
pasakė nieko nemanydamas, ar ne? 

— Žinoma, — pasakė nė kiek neapgailestaudamas Tristanas. — Aš 
nesusilaikiau, štai ir viskas. Dabar vėl pažiūrėkime į jūsų plaukus, ponia 
Katrina. 

— Aš juos nusikirpau maždaug prieš metus. Jie dabar gali trukdyti? 

— Ne. Bet mums reikės viso laiko, kurį turime. Ar galite su manimi 
vykti į miestą šį vakarą, kai nusileis saulė, ponia Katrina? 

— Kur eis ji, ten ir aš! — pareiškė Sara. — Ir norėčiau pamatyti tą, 
kuris išdrįstų sulaikyti mane. 

Flamandas giliai atsiduso ir ilgai žiūrėjo į Sarą. 

— Kaip norite. Atrodo, kad mokate laikyti liežuvį už dantų. Tai jūs 
eisite, ponia Katrina? 

— Žinoma. Ateikite, ir eisime kartu, kai reikės. Mes jūsų čia lauksime. 
Bet kur mes eisime? 

— Malonėkite neklausinėti. Tiesiog pasitikėkite manimi, jei galite. 

Vis dar murmėdama, Sara vėl sušukavo Katriną. Flamandas žiūrėjo į 
miklias čigonės rankas, sumaniai tvarkančias sidabrinio brokato ir juodo 
muslino galvos apdangalą. Jis sušnabždėjo tarsi pats sau: 

— Tai tikrai labai malonu. Tačiau šį vakarą, manau, labiau tiks tai, kas 
ne taip krinta į akis, o rytdienos kelionei, regis, labiau tiks vyriški rūbai. 

Sara beregint numetė šukas, smeigtukus ir šepečius ir įsisprendusi 
atsistojo priešais flamandą. Ji pasilenkė į priekį, prisikišo prie pat prieši- 
ninko veido ir aiškiai pasakė: 

— Tik ne man, mano berniuk! Renkite ponią Katriną vyriškais rūbais, 
jeigu jai tai patinka, — regis, ji juos dievina, — tačiau jokia pasaulio jėga 
neužtemps ant manęs tų idiotiškų vamzdžių, kuriuos vadinate kelnėmis, ir 
kvailai sutrumpintos tunikos, jūsų vadinamos liemene. Jei norite perrengti 
mane vyru, turėsite rasti man vienuolio abitą. Su juo bent galima kvėpuoti! 

Tristanas jau žiojosi jai atsakyti, paskui apsigalvojo, vertinančiu žvilgs- 
niu nužvelgė Sarą ir kreivai šyptelėjo. Paskui atsiduso ir gūžtelėjo pečiais. 

— Galų gale tai nėra prasta mintis. Taigi, ponia Katrina, sutartu laiku 
laukite manęs šį vakarą. 


Vakarinės pamaldos baigėsi gerokai anksčiau negu Katrina, Tristanas 
ir Sara paliko pilį pro dureles didžiuliuose vartuose ir pasuko į prekyvietę 
šalia šventojo Moriso katedros. Tokį vėlų metą sunkios, geležimi kaustytos 
medinės langinės dengė daugelį krautuvėlių langų, bet pro plyšius skver- 
bėsi žvakių arba aliejinių lempų šviesa. Visas miestas, pilnas bažnyčių 
bokštų smailių, ruošėsi miegoti. Už nebylių uždarytų fasadų šurmuliavo 
namų šeimininkės — jos plovė indus, tvarkė virtuves, tuo tarpu jų vyrai 
skaičiavo dienos pelną arba su kaimynais aptarinėjo naujienas. 

Trys žmonės skubėjo siauromis gatvėmis. Moterų su sunkiais apsiaus- 
tais ir žemai nusmauktais gobtuvais siluetai atrodė neryškūs, juodų sienų 
fone beveik nepastebimi. Tristanas L'Ermitas užsismaukė savo didžiulę 
juodą skrybėlę su nusvirusiomis atbrailomis, kad apsigintų nuo smulkaus 
ramaus lietaus, kuris įsismelkia giliai į žemę ir atgaivina augalus. Jie 
skubiai ėjo skersgatviu su viduryje išdaužytu nutekamuoju grioviu. Nuo 
lietaus dideli apvalūs grindinio akmenys pasidarė slidūs. Pašvinkusios 
žuvies kvapas, sklidęs iš griovio, buvo toks stiprus ir nemalonus, kad 
Katrina išsitraukė savo irisais kvepiančią nosinaitę ir užsidengė ja nosį. 
Sara tik suniurnėjo: 

— Ar dar toli eiti? Čia dvokia. 

— Tai Žuvų skersgatvis. Jūs čia tikėjotės ambros ir jazminų kvapo? — 
atšovė Tristanas. — Šiaip ar taip, mes jau arti. Kita gatvė — Prekiautojų 
popieriumi. 

Užuot atsakiusi, Sara paėmė Katriną už parankės ir paspartino žingsnį. 
Netrukus jie priėjo Prekiautojų popieriumi gatvę, kurioje kvepėjo ne 
žuvimi, o rašalu ir klijais. Lengvas vėjelis girgždino krautuvių iškabas, o 
šviesos čia buvo dar mažiau negu kitose gatvėse, tik viename siaurame 
lange degė šviesa, ir atrodė, kad jis liepsnoja. 

Kaip tik prie šio lango, tiksliau — prie durų tiesiai po juo Tristanas ir 
sustojo. Katrinos akys priprato prie tamsos, dabar ji galėjo matyti mažą 
seną namą, kurio stogas buvo nusileidęs taip žemai, kad jis buvo panašus 

į seną skrybėlėtą truputį įkaušusią damą. Ne taip kaip gretimi mediniai 
tinkuoti namai, jis buvo niūrus. Ir nors durys buvo žemos, bet stiprios ir 
pritvirtintos gėlių žiedų formos plieno juostomis. Virš jų kabėjo didžiulė 
iškaba, panaši į pergamento gabalą. Vietoje durų plaktuko buvo pritvirtin- 
tas didelis geležinis žiedas, ir Tristanas lėtai keliskart pasibeldė. 

— Kur mes? — sušnabždėjo Katrina, kurią tyla truputį baugino. 

— Mes susitiksime su žmogumi, kuris mums, maloningoji ponia, gali 
būti labai naudingas. Nesijaudinkite. 

— Aš nesijaudinu, tik sušalau, — pasiskundė Sara, — mano kojos 
bjauriai permirko. 

— Jums reikėjo apsiauti šiltesnius batus. Tyliau, kažkas eina! 

Kaip tik tuo metu jie už durų išgirdo triukšmelį, panašų į lakstymą. 
Durys ant gerai suteptų vyrių tyliai atsidarė, ir pasirodė maža senučiukė 
pilka suknele, su prijuoste ir balta kepuraite. Ji pritūpė taip žemai, kiek tik 
leido jos reumato kankinama nugara. 

— Mesiras Gijomas laukia jūsų, pone, ir jūsų taip pat, maloningosios 
ponios. 

— Gerai, mes užlipsime pas jį. 

Statūs, prastai apšviesti laiptai buvo tolimajame siauro koridoriaus 
gale, vienintelės jo durys buvo, matyt, į virtuvę. Laiptų viršuje pasigirdo 
garsus balsas: 

— Lipkite, mesire. Viskas paruošta! 

Šis balsas privertė Katriną krūptelėti. Jis buvo panašus į Gotjė balsą, 
tačiau pasirodė, kad jo šeimininkas buvo visiška normandiečio priešingy- 
bė. Jis buvo mažas ir kuprotas, mažu raukšlėtu veidu, kuris dažnai nervin- 
gai trūkčiojo. Atrodė, jis neturi nei plaukų, nei barzdos, nei antakių, ir 
keistos ryškiai rausvos dėmės bjaurojo jo skruostus, smakrą ir kaktą. Juoda 
skrybėlė buvo užtraukta ant akių, ji visiškai slėpė jo galvą ir metė šešėlį 
ant pavargusių, paraudusių akių. Katrina vos ne vos nuslopino norą bėgti 
tolyn nuo šio atstumiančio žmogaus. Jis suglumęs pažiūrėjo į ją ir apsilai- 
žęs patrynė rankas. Paskui vėl pasigirdo grėslus jo balsas: 

— Taigi čia yra ta moteris, kurią turime padaryti brunetę! Pirmiausia 
ji turi išsimaudyti. Paskui apžiūrėsime jos plaukus! 

Katrina pasibaisėjusi atšoko, o Sara suraukė antakius: 

— Išsimaudyti? 

— Išsimaudyti? — pakartojo Katrina vos girdimai. — Bet aš... 

— Tai būtina, — pasakė metras Gijomas. — Jūsų oda turi tapti tamsi. 

Tristanas, iki šiol netaręs nė žodžio, pajuto Katrinos pasibjaurėjimą ir, 
puikiai žinodamas, koks piktas yra Saros liežuvis, skubiai įsikišo: 

— Tai žolelių vonia, ponia Katrina, ji jums nepakenks. Sara jums padės. 
Bet pirmiausia turiu pristatyti metrą Gijomą. Iš profesijos jis yra knygų 
miniatiūrų meistras, vienas geriausių Prancūzijoje. Bet jis yra ir vienas 
žymiausių Meilės brolijos narių, — ji Paryžiuje rodė puikias misterijas. 
Jam nėra persikūnijimo meno paslapčių. Ir daugelis kilmingų Anžero 
damų moka jam už tylėjimą, kai jų plaukai pradeda žilti. 

Mažasis žmogutis tebetrynė savo rankas, jo akys buvo primerktos ir jis 
beveik murkė iš pasitenkinimo, ko! flamandas sakė giriamąją kalbą. Tru- 
putį nusiraminusi, Katrina minutėlę patikėjo, kad pateko į burtininko 
rankas, giliai atsiduso ir pasistengė būti maloni. 

— Jūs nebestatote pjesių? — paklausė ji. 

— Karas, kilnioji ponia, ir badas, pakirtęs Paryžių, išblaškė mūsų trupę. 
Be to, mano padėtis dabar tokia, kad aš negaliu vaidinti. 

— Jus ištiko nelaimė? 

Gijomas sukikeno, ir tas jo juokas keistai nesiderino su įprastu jo balsu. 

— Deja! Kartą, kai vaidinau Šėtoną ir šokinėjau scenoje tarp sakingos 
pušies deglų, vaizdavusių Pragarą, užsidegė mano kostiumas. Maniau, kad 
man atėjo galas, tačiau išgyvenau... toks, kokį dabar mane matote! Man 
liko mano miniatiūrininko profesija ir patarimai, kuriuos mielai retsykiais 
duodu, kai statomi spektakliai ir organizuojami karnavalai. Tačiau jūsų 
laukia vonia, ir jei tam pasiryžote, neleiskime jai atvėsti. 

Sara nusekė paskui Katriną, kuri drauge su Gijomu nuėjo į tolimąjį 
didžiojo kambario galą, kur jis paprastai dirbdavo. Tai buvo gana jaukus 
kambarys, pilnas rankraščių ritinėlių, mažų puodelių su dažais ir plonų 
teptukų iš kiaulės šerių arba sabalo plaukų. Ant atramos buvo padėtas 
didelis Evangelijos lapas, kuriame Gjomas meistriškai piešė nukryžiavimo 
miniatiūrą. Kai Katrina įėjo, jos akys įsmigo į nebaigtą darbą. 

— Jūs — didis meistras, — pasakė ji su nuoširdžia pagarba. 

Blankiose pagyvenusio žmogaus akyse šmėstelėjo išdidumas, ir jis 
padarė grimasą, kuri, matyt, turėjo reikšti šypseną. 

— Nuoširdus pagyrimas visuomet teikia džiaugsmo, kilnioji ponia. 
Malonėkite čionai. 

Jis patraukė karoliukais išsiuvinėtą užuolaidą ir įvedė Katriną į mažą 
kabinetą, kuris atrodė kaip burtininko urvas. Čia buvo aibė buteliukų, ragų 
ir gyvūnų iškamšų; centre iš plytų buvo įrengtas židinys, virš kurio stovėjo 
vonia, pripilta rūkstančio tamsaus skysčio. 

Katrina nepatikliai žiūrėjo į rudą skystį, į kurį turėjo pasinerti, o Sara 
buvo priversta tylėti, nors jai to labai nesinorėjo. 

— Kas čia? — paklausė ji įtariai. 

— Tik augalų ekstraktai, — ramiai atsakė miniatiūrininkas. — Atleis- 
kite, jei aš išlaikysiu jų paslaptį. Tiek tepasakysiu, kad vienas iš elementų 
— graikinių riešutų aliejus. Gražioji dama turi su visa galva pasinerti į 
skystį. Penkiolikos minučių turėtų pakakti paneriant galvą taip dažnai, kaip 
tik įmanoma. 

— Ir kaip aš po to atrodysiu? — paklausė Katrina. 

— Jūsų oda taps tokia pat ruda, kaip ir čia esančios didingosios būtybės. 

— Ir aš liksiu tokia? — sunerimusi paklausė Katrina pagalvojusi apie 
anytos ir mažojo Mišelio reakciją, jei grįžtų pas juos panaši į čigonę. 

— Ne. Dažai ilgainiui nusitrins. Manau, maždaug po dviejų mėnesių. 
Kad oda vėl taptų tamsi, turėsite dar kartą išsimaudyti, jei tik ilgai negu- 
lėsite saulėje. Paskubėkite, vanduo vėsta. 

Jis nenoromis išėjo. Sara atsargiai užtraukė užuolaidėlę ir atsistojo, 
savo masyvia, dramblota figūra uždengdama visus plyšelius. Tuo tarpu 
Katrina greitai nusirengė, giliai įpvėpė ir nėrė į vonią. Į nosį tvoskė švelnus, 
truputį pipirais atsiduodantis kvapas. Vanduo buvo karštas, tačiau malo- 
nus, ir Katrina nebesibodėjo. Ji sulaikė kvapą, užsimerkė ir panėrė savo 
galvą vieną, du, dešimt kartų... 

Kai smėlio laikrodis parodė, kad Katrina išbuvo vandenyje penkiolika 
minučių, ji atsistojo. Tamsaus vandens lašai nuriedėjo nuo jos pečių, 
tapusių gelsvai rudais. 

— Kaip aš atrodau? — susirūpinusi paklausė ji Saros, kai ši tiesė didelį 
rankšluostį jai nusišluostyti. 

— Tu tokia tamsi, kad galėtum būti mano duktė. Ir tai keistai derinasi 
su tavo šviesiais plaukais. Tačiau, man regis, ši spalva per tamsi. 

Jos išgirdo Gijomo balsą: 

— Jūs baigėte? Neapsirenkite. Jūs išdažysite savo rūbus. 

Susupta į rankšluostį, Katrina išėjo ir pamatė du vyrus. Gijomas pastatė 
taburetę su raudona pagalve greta padėklo, ant kurio stovėjo puodelis, 
pilnas tirštos juodos pastos. Katrina klusniai atsisėdo ir leido miniatiūri- 
ninkui ištepti savo plaukus pasta, skleidusia stiprų nemalonų kvapą. Tris- 
tanas susiraukė ir užspaudė nosį. 

— Kokia nesąmonė! Argi moteris gali būti patraukli, skleisdama tokį 
kvapą? 

— Maždaug po valandos, kai dažai paveiks, išplausime plaukus. 

— O kokia jų sudėtis? 

— Sugrūstos cecidijos, geležies sulfatas, romėnų kuporosas ir aviena, 
išvalyta destiliavimo kube ir sumaišyta su kiaulės lašiniais. 

— Romėnų kuporosas? — pratrūko Sara. — Bet jūs galėjote nužudyti 
ją, niekše! 

— Nusiraminkite, moterie. Visur turi būti saikas. Didelė nuodų dozė 
gali nužudyti, o viena kruopelė — išgydyti. 

Miniatiūrininko pirštai, ilgi ir vikrūs, buvo nepaprastai švelnūs ir 
minkšti. Trindamas jos plaukus, jis pats su savimi šnekėjosi: 

— Tai nusikaltimas — teplioti tokius puikius šviesius plaukus. Tačiau 
šios nuostabios damos grožis nė kiek nenukentės. Manau, ji taps dar 
patrauklesnė. 

— Ir tai taip pat ilgainiui dings? — paklausė Katrina. 

— Deja, ne. Kai jūsų plaukai ataugs, jums reikės nukirpti juodas 
sruogas. 

— Aš tuo pasirūpinsiu, — pasakė Sara. 

Katrina sunkiai atsiduso. Ne, ji neapgailestavo dėl dar vienos aukos, 
tačiau mintis apie naują šukuoseną nenudžiugino jos. 

Visą valandą ji ramiai sėdėjo tiršta pasta išteptais plaukais. Pasta truputį 
graužė odą ir buvo sunki kaip purvas. Gijomas ištraukė iš spintos violą ir 
ėmė tyliai dainuoti jai pritariant. Taip jis stengėsi greičiau stumti laiką. 
Daina buvo melancholiška, muzika — maloni, keistas mažas žmogutis 
nuostabiai dainavo. Katrina buvo tokia sužavėta, kad užmiršo savo padėtį. 
Sara ir Tristanas, klausydamiesi dainavimo, jautė tą patį. Ir Katrina buvo 
beveik nusivylusi, kai ta valanda prabėgo: Gijomas suteikė didžiulį malo- 

numą. Ji jam tai pasakė, ir miniatiūrininkas nusišypsojo savo keista šyp- 
sena: 

— Kartais, kai būna labai nuvargusi, karalienė siunčia pakviesti manęs, 
kad jai padainuočiau. Aš moku daug baladžių ir giesmių, taip pat daug jos 
gimtojo Aragono dainų! Aš mėgstu jai dainuoti, nes ji — didinga ir tauri 
moteris ir turi kilnią širdį. 

Tai sakydamas, jis nuėmė nuo Katrinos galvos nemaloniai kvepiančią 
plutelę. Jos plaukai, tapę žvilgantys, juodi, buvo išplauti ir sausai ištrinti 
keletu rankšluosčių. Tada Gijomas iš artimiausios dėžutės ištraukė mažą 
ryšulėlį. Iš ten jis paėmė keletą ilgų juodų plaukų garbanų ir palygino jas 
su Katrinos plaukais, o paskui patenkintas atsargiai pritvirtino tas garbanas 
prie jos plaukų. Jis liepė Sarai įdėmiai stebėti, kaip tai daro. 

— Daugelis žavių damų, kurių plaukai metams bėgant išretėja, griebia- 
si šios mažos gudrybės, kaip ir mano plaukų dažymo paslaugų. 

Paskui jis labai atsargiai iš mažos sidabrinės dėžutės uždėjo kosmetikos 
priemonių ant Katrinos antakių ir truputį daugiau — ant blakstienų. 

— Jos ir taip labai tankios ir tamsios, tačiau, manau, būtų geriau jas dar 
truputį padažyti, — pasakė jis. — Jūs žinote, kad tapote dar gražesnė? 

Sara ir Tristanas, netekę žado ir išsižioję, spoksojo į ją. Gijomas atnešė 
rankinį veidrodį, gulėjusį kampe ant stalo, ir tylėdamas ištiesė jį Katrinai. 
Jaunoji moteris pažvelgė į veidrodį ir išgąstingai šūktelėjo. Tai buvo ji ir 
kartu — visai kita moteris. Juodi antakiai ir blakstienos padarė jos mėlynas 
akis tamsias, juodos garbanos supo kaktą, lūpos tapo raudonesnės. Akina- 
mai balti dantys spindėjo įdegusiame veide. Ji nebuvo gražesnė negu 
pirmiau, bet tai buvo visai kitoks, nuodėmingesnis grožis, ir Tristanas 
neslėpė pasitenkinimo dėl tokio jos pasikeitimo. 

— Jam bus sunku jai atsispirti! — ramiai pasakė jis. — Jūs gerai 
padirbėjote, metre Gijomai. Imkite tai... ir neužmirškite laikyti liežuvio už 
dantų! 

Jis ištraukė sunkią piniginę, bet, jo nuostabai, mažasis žmogutis atstū- 
mė siūlomus pinigus. 

— Ne, — pasakė jis ramiai. 

— Kodėl? Argi jūs nesitikėjote kokio nors atlyginimo už savo darbą? 

— Taip... bet ne tokio! 

Jis atsisuko į Katriną, vis dar tebežiūrėjusią į save veidrodyje. 

— Aš jau turiu pakankamai aukso. Jei ši puikioji dama man leis 
pabučiuoti jos ranką, jausiuosi šimteriopai apdovanotas. 

Visiškai pamiršusi ankstesnį savo pasibjaurėjimą, Katrina greitai ištie- 
sė jam ranką. 

— Dėkoju, metre Gijomai, jūs man padarėte paslaugą, kurią bus sunku 
užmiršti. 

— Savo atmintyje paskyrusi man mažytę vietelę, jūs mane padarysite 
laimingiausiu žmogumi. Ir jūsų maldose taip pat... Man to labai reikia. 

Prieš einant Katrinai apsirengti, jis jai padovanojo mažą sidabrinę 
dėžutę su juoda kosmetika, ir kitą — su tirštu ryškiai raudonu kremu, taip 
pat mažą buteliuką. 

— Raudonas tepalas padarys jūsų lūpas tamsesnes. Čigonės atrodo taip, 
tarsi jų gyslomis teka ugnis, o jūsų lūpos per rausvos. Mažame buteliuke 
yra kvepalų, turinčių muskuso. Jais naudokitės atsargiai: reikia visai 
nedaug, kad įkaitintumėte vyro kraują. 

Buvo beveik vidurnaktis, kai Katrina ir jos bendrakeleiviai priėjo pilies 
vartus. Jie perėjo siauras miesto gatves ir skersgatvius nesutikę nė gyvos 
dvasios. Tik juoda katė, miauksėdama perbėgusi kelią, privertė Sarą uoliai 
persižegnoti. 

— Blogas ženklas! — sumurmėjo ji. 

Tačiau Katrina nusprendė nekreipti dėmesio į niūrias pranašystes. 
Palikusi Gijomo namus, ji pasijuto visai kita moterimi. Ji jau nebebuvo 
Monsalvi, kurios vardas galėjo užtraukti nelaimę tuose pavojinguose 
keliuose, kuriais netrukus ji turėjo eiti; ji buvo kitas žmogus, kurio vardas 
buvo nesvarbus. Katrina de Monsalvi dings, kol bus atkeršyta. Tuomet ji 
vyno alkoholiu nuplaus rudus dažus, kaip ją mokė Gijomas, nusikirps 
juodas garbanas, kurios atrodo tokios pat dirbtinės“ kaip ir jo duotos 
netikros garbanos. Ji vėl apsivilks gedulo rūbus ir grįš į Overnę, kad 
nugyventų savo dienas netoli mylimo vyro. 

Įėjusi į kambarį, ji pirmiausia nusirengė ir atsistojo priešais aukštą 
poliruoto sidabro veidrodį, kuriame galėjo matyti savo atvaizdą nuo galvos 
iki kojų. Jos oda buvo tokia pat tamsi kaip Saros, nors ir gelsvesnė. Ji buvo 
lygi ir aliejinės lempos šviesoje blizgėjo kaip bronza. Tamsi oda jos figūrą 
darė grakštesnę ir liaunesnę. Ilgos juodos garbanos, kaip gražios gyvatės, 
bangavo žemiau liemens. Tamsiai raudonos lūpos liepsnojo įdegusiame 

jos veide, o akys po juodais antakių lankais spindėjo kaip tamsios degan- 
čios žvaigždės. 

— Tu panaši į velniūkštę, — sumurmėjo Sara. 

— Aš ir būsiu velniūkštė, kol mano nekenčiamas žmogus bus nužudy- 
tas. 

— Ar tu pagalvojai apie visus kitus vyrus, kuriuos gundysi, — juk tu 
neturi nei vardo, nei padėties, kurie tave apgintų. Dabar tu — niekas, 
tiesiog čigonė, būtybė, kurią galima išprievartauti arba nusiųsti ant laužo 
už raganavimą. Štai kas tu! 

— Žinau. Ir ginsiuosi tuo ginklu, kurį turiu. Esu pasirengusi panaudoti 
visas priemones, kad pasiekčiau savo tikslą. 

— Ir tu atsiduosi vyrui, jei to reikės? — niūriai paklausė Sara. 

— Pačiam budeliui, jei reikės. Aš nebesu Katrina de Monsalvi. Aš — 
tavo gentainė. Ir mano vardas... Koks bus mano vardas? 

Sara užsimerkė, minutėlę pagalvojo. Paskui pareiškė: 

— Aš vadinsiu tave Čale — mūsų kalba tai reiškia “žvaigždė", bet kol 
mes čia, tu vis dar esi Katrina! O, brangioji, man visai nepatinka tavo 
sumanymas! 

Katrina atsisuko ir tūžmingai suriko: 

— O man? Manai, man tai patinka? Tačiau žinau, kad kol nepasieksiu 
savo tikslo, nenurimsiu nei šiame, nei kitame pasaulyje! Aš turiu atkeršyti 
už Arno, už Monsalvi sugriovimą, už savo nuskurdintą sūnų! Kitaip kam 
gyventi? 

Kitą rytą, kai Katrina ramiai sėdėjo krėsle, o Sara šukavo ją ir tvirtino 
dirbtines garbanas, pasigirdo beldimas į duris. Ant slenksčio stovėjo 
Tristanas L'Ermitas. Kai jis įėjo į kambarį, saulės spirduliai, skverbęsi pro 
aukštus langus, apšvietė jį ir buvo aiškiai matyti, kad jis yra neapsakomai 
išbalęs. Abi moterys instinktyviai prisiglaudė viena prie kitos. 

— Jūs išbalęs kaip popierius! — užsikirsdama pasakė Katrina. — Kas 
jums nutiko? 

— Man — nieko. Tačiau miniatiūrininkas Gijomas šiąnakt savo na- 
muose buvo pasmaugtas. Jo tarnaitė kūną rado rytą... Atrodo, kad prieš 
mirtį jį kankino! 

Po jo žodžių stojo slogi tyla. Katrina pajuto, kad kraujas dingo iš jos 
veido ir galūnių, tačiau ji rado jėgų tyliai paklausti: 

— Jūs manote, tai... dėl mūsų? 

Tristanas gūžtelėjo pečiais ir bejėgis susmuko krėsle. Jo veidas buvo 
toks iškankintas abejonių ir nerimo, kad atrodė dešimt metų pasenęs. Sara 
tylomis priėjo prie virtuvinės spintelės, įpylė puodelį vyno ir ištiesė jam. 

— Išgerkite. Jums tai būtina. 

Jis dėkingas paėmė puodelį ir vienu mauku ištuštino. Katrina apglėbė 
rankomis kelius, kad jie nebedrebėtų, ir sunkiai mėgino užgniaužti vis 
didėjančią baimę. 

— Sakykite man sąžiningai, — paklausė ji stengdamasi, kad balsas 
skambėtų ramiai, — jūs manote, kad taip įvyko dėl to, ką jis man padarė? 

Tristanas L'Ermitas skėstelėjo rankomis. 

— Kas žino? Be abejo, Gijomas turėjo priešų, ne visa jo veikla buvo 
vieša. Ne vienai jaunai moteriai tos miklios rankos, kuriomis vakar taip 
žavėjotės, padėjo pagimdyti. Gal tai tik sutapimas. 

— Bet juk jūs taip nemanote? 

— Atvirai kalbant, nežinau, ką ir manyti. Tačiau aš norėjau iš karto jus 
įspėti ir sužinoti, ką ketinate daryti. Galbūt nuspręsite pakeisti savo planus, 
ir tuomet turėsiu vėl sušaukti tarybą. 

Jis jau norėjo atsistoti, tačiau Katrina greitai jį sulaikė. 

— Ne, palaukite! Prisipažįstu, kad labai išsigandau! Tačiau aš susitvar- 
džiau, viskas gerai. Jūs buvote toks išbalęs! Aš nebenoriu sukti atgal. Per 
vėlu. Planas geras, ir aš jį vykdysiu, kaip esame susitarę. Bet jūs, jei norite, 
galite atsisakyti... 

Flegmatišką flamando veidą iškreipė grimasa. 

— Kokiu bailiu jūs mane laikote, ponia! Kai aš ko nors imuosi, 
visuomet žiūriu esmės ir numatau padarinius. Ir aš neturiu jokio noro pono 
kamerhero įsakymu būti įmestas į kalėjimą. Jei jūs sutinkate, manau, 
galime šiąnakt išvykti. Turiu apsaugos raštą, kuris mums atvers miesto 
vartus. Ir būtų gerai, kad niekas nematytų mūsų išvykstančių. Būtų geriau, 
jei šiandien neišeitumėte iš kambario. Pailsėkite, jums reikės daug jėgų. 
Karalienė atvažiuos pasimatyti su jumis šį vakarą, po vakarinių pamaldų. 

— Labai gerai. Aš nepakeisiu savo planų. 

— Tuomet... ar galiu monsinjorui de Brezė pasakyti, kad jūs prastai 
jaučiatės ir nieko nepriimate? — Tristanas didžiuoju pirštu parodė duris. 
— Jis ten, koridoriuje, vaikštinėja. 

— Pasakykite jam, ką tik norite, pasakykite, kad pamatysiu jį rytoj. 

Flamandas šyptelėjo, ir jiems iš karto atlėgo. Tik Sara tebebuvo nusi- 
minusi. 

— Mes einame tiesiai į spąstus, Katrina, — pasakė ji. — Tu tai 
supranti? 

Tačiau Katrina tik nekantriai gūžtelėjo pečiais ir vėl pakėlė savo 
veidelį. 

— Nair kas? — pasakė ji užsispyrusiai. 


Septintas skyrius 
Čigonai 


— Štai urvas, iš kurio turime išvyti savo grobį, — tarė Tristanas botagu 
rodydamas pilį kitame upės krante. 

Trys raiteliai sustojo ant dešiniojo Luaros kranto, kad apsižvalgytų. 
Katrina, užsitempusi pažo kostiumą su ruda apdaila, — iš po gobtuvo buvo 
matyti tik rudas jos veidas, — ilgai ir įdėmiai žiūrėjo į uolų iškyšą palei 
upę, panašią į miegantį liūtą, ir į tvirtovę jos viršūnėje. 

Niūrios sienos, dešimtys masyvių bokštų, supusių grėsmingą citadelę, 
karo pabūklai ir įtvirtinimai; visa tai visiškai nesiderino prie upės vaizdo 
ir švelnios pavasario žalumos. Vienintelė linksma dėmė tame rūsčiame 
statinyje buvo vėliavos, kurios plaikstėsi virš sienų ir buvo nuspalvintos 
ryškiomis karaliaus vėliavos spalvomis. 

Nusmaukusi vienuolio abito gobtuvą, Sara įtariai apžiūrėjo pilį. 

— Jei mes kada nors ten pateksime, tai gyvi nebeišeisime. 

— Esame išsisukę ir iš sunkesnių padėčių! Prisimink Šamptosą ir Žilį 
de Rė! 

— Ačiū! O tai vos neužmiršau pono Mėlynbarzdžio, norėjusio mane 
gyvą iškepti! — sudrebėjusi šūktelėjo Sara. — Visą laiką, praleistą Anžere, 
stengiausi negalvoti, kad esame nelabai toli nuo šios vietos. O dabar, kai 
pasiekėine tikslą, ką toliau darysime? 

Tristanas pasisuko balne ir parodė nedidelę smuklę prie kelio šalia tilto. 
Jos raudonai, geltonai ir žaliai nuspalvinta iškaba skelbė, kad “Karališko- 
joje vyninėje" galima gauti geriausio provincijoje vyno. 

— Jokite ten ir laukite manęs. Man reikia pasikalbėti su genties vadu. 
Įsitaisykite patogiau, ilsėkitės, užsisakykite valgyti, jei norite, bet žiūrėkite 
— negerkite per daug! Jie gamina puikų vyną, bet jis svaigina. 

— Juk mes ne girtuokliai! — paprieštaravo Sara. 

— Viešpats draudžia, jūsų šventenybe! Tačiau vienuolių reputacija 
tokia prasta! Kad ir kas nutiktų, neišeikite, kol negrįšiu. 

Tuo metu, kai netikri vienuolis ir pažas nuėjo pririšti savo arklių 
priešais “Karališkąją vyninę“, Tristanas perėjo tiltą ir netrukus dingo iš 
akių. Mažytė smuklė buvo tuščia, ir šeimininkas atskubėjo pasitikti neti- 
kėtų svečių. Statinėje buvo likę truputis sūdytos kiaulienos, be to, jis galėjo 
pasiūlyti kopūstienės. Kartu su garsiuoju vynu tai buvo puikūs pietūs. 
Buvo vidurdienis, ir abi moterys buvo labai alkanos. Pavalgiusios jos 
pasijuto daug geriau, Sara vėl ėmė į viską žiūrėti linksmiau. 

Tristanas grįžo sutemus. Atrodė labai pavargęs ir susirūpinęs, tačiau 
žydros akys blizgėjo. Jis atsisakė ką nors pasakyti, kol negurkštelės vyno, 
nes gerklė sausa kaip medis, kuris gali suliepsnoti nuo menkos kibirkšties. 
Katrina žiūrėjo, kaip jis geria, ir degė nekantrumu. Pagaliau ji sušuko: 

— Na? 

Tristanas padėjo taurę, nusišluostė rankove lūpas ir pašaipiai pažvelgė 
į ją. 

— Jūs taip skubate į liūto nasrus? 

— Labai, — sausai atsakė jaunoji moteris. — Ir laukiu atsakymo. 

— Tuomet džiaukitės, viskas sutvarkyta. Šiuo atžvilgiu viskas gerai, 
bet tik šiuo, nes — kaip čia švelniau pasakius? — dabar pilies ir čigonų 
genties santykiai yra gana įtempti. 

— Kokios genties tie čigonai? — paklausė Sara. — Jūs to paklausėte? 

— Mums pasisekė. Jie — kalderų genties, tad jūs turite būti patenkinta. 
Jie save laiko krikščionimis ir tvirtina, kad turi prieš porą metų mirusio 
popiežiaus Martyno V bulę. Tačiau tai netrukdo jų vadui, Ferui, vadinti 
savęs Egipto hercogu. 

Jam kalbant, Saros akys darėsi vis žvitresnės, ir pagaliau ji džiaugsmin- 
gai suplojo delnais. 

— Tai mano tauta! Neabejoju jų svetingumu! 

— Galite neabejoti. Tik vadas žino visą teisybę apie ponią Katriną. O 
visiems kitiems ir genčiai ji bus jūsų dukterėčia, kurią kartu su jumis 
pardavė į vergiją, kai ji buvo dar vaikas. 

— O kokia vado numonė apie mano sumanymą? — paklausė Katrina. 

Tristano veidas apniuko. 

— Jis jums padės kiek galės. Jis kupinas neapykantos. Dėl la Tremujo 
kaprizo jis yra prie pilies sienų, nes tuomet kamerheras Čemberlenas gali 
gėrėtis čigonaičių šokiais. Tačiau vakar vieną iš jo žmonių sugavo už 
vagystę vištidėje ir šįryt jį pakorė. Jei Feras nebijotų, kad jo žmones 
persekios ir žudys kelyje, jis jau rytoj dingtų. Tačiau, nors viskas ir 
palankiai klostosi, jums teks kai ką iškęsti... 

— Nebijokite. Turiu ten eiti, kad ir kas būtų! 

— Orai vis dar šalti. Jūs turėsite vaikščioti basa, miegoti atvirame lauke 
arba geriausiu atveju — prastame vežime, gyventi prastai ir... 

Katrina staiga nusijuokė, ir Tristanas nutilo. 

— Nebūkite toks naivus, mesire Tristanai! Jei daugiau žinotumėte apie 
mano gyvenimą, tai suprastumėte, kad niekas neišgąsdins manęs! Gana 
šnekų! Ruoškimės! 

Susimokėję trys sąmokslininkai paliko viešbutį ir leidosi tilto link. Per 
pastarąsias dvi dienas orai pasitaisė ir nebuvo šalta, nors naktys dar buvo 
drėgnos. Katrina nusmaukė gobtuvą ir paleido savo plaukus. Ji vėl tapo 
karinga. Nakties tylą drumstė tik švelnus vandens pliuškenimas melduose 
ir jų arklių kanopų kaukšėjimas. Gaivus drėgnos žemės kvapas kuteno 
Katrinos žnerves, ir ji vis traukė jį. Tiltu jie pateko į nedidelę miškingą 
salą. Dar dieną Katrina čia buvo pastebėjusi nedidelę koplytėlę ir persi- 
kreipusią lūšnelę priešais. Matyt, ta koplytėlė priklausė atsiskyrėliui. To- 
limajame salos pakraštyje kitas tiltas vedė į pilies kalno papėdę, ir Katrina 
aiškiai matė laužų ugnį: čigonų stovykla dar nemiegojo. 

Staiga palei dantytas sienas kaip ryški žvaigždė pajudėjo uždegtas 
deglas, aukštai iškeltas sargybinio rankoje, — jis apėjo sienas. Prijoję dar 
arčiau pilies, keliauninkai galėjo girdėti bokštuose susišūkaujančių sargy- 
binių balsus. Uolos šešėlyje Katrina įžiūrėjo tik neryškų į pietus nutįsusį 
šešėlį. Aukštai danguje, retsykiais pasislėpdamas už debesų, švietė mėnu- 
lis. 

Trys raiteliai prie griovio sustojo, ir Katrinai, dirstelėjusiai žemyn, 
pasirodė, kad žiūri į pragarą. Stovyklos viduryje liepsnojo ugnis, visa 
gentis buvo sutūpusi aplink ją! Žmonės keistai sustingo, o iš jų užčiauptų 
burnų sklido nesuprantami garsai — tylus monotoniškas giedojimas, kurį 
retsykiais pagyvindavo sausas būgnų tratėjimas. 


Raudoni ugnies liežuviai virpėjo ant jų bronzinių kūnų, kai kurie buvo 
tatuiruoti. Moterų, daugiausia apsirengusių skarmalais, buvo riebūs bliz- 
gantys plaukai, storos lūpos, plonos ereliškos nosys ir blizgančios akys — 
net senučių, kurių oda buvo susiraukšlėjusi kaip senas pergamentas. Kai 
kurios buvo užsidėjusios turbanus, pigių papuošalų, kai kurios buvo gra- 
žios, nerūpestingai susisagsčiusios šiurkščios medžiagos marškinius. Vy- 
rai atrodė baisūs — nešvarūs ir apdirskę. Garbanoti plaukai — seniai 
neplauti, po ūsais blizgėjo balti dantys. Jie buvo užsidėję aptrintas skrybė- 
les ir suglamžytas kepures, nutrauktas nuo numirėlių arba rastas pakelėje. 
Į ausis buvo įverti dideli sidabriniai žiedai. Jų sustingę veidai, blizgančios 
akys, įsmeigtos į ugnį, tas nenutrūkstantis veriantis garsas — visą tai 
privertė Katriną krūptelėti. Ji dirstelėjo į Sarą, ir ši, supratusi, kad Katrina 
nori kažką pasakyti, greitai priglaudė pirštą prie lūpų. 


— Nieko nesakykite ir nejudėkite, — pasakė Sara taip tyliai, kad 
Katrina vos išgirdo. 


— Kodėl? — tyliai paklausė ją Tristanas. 
— Tai — ladotuvių ritualas. Jie turbūt laukia šįryt pakarto vyro kūno. 


Tikrai, tuo momentu jie pamatė nedidelę procesiją, kuri leidosi nuo 
pilies kalno į stovyklą. Priekyje ėjo aukštas liesas vyras, aukštai iškėlęs 
deglą ,„apšvietusį kelią keturiems jo bendrakeleiviams, ant pečių nešusiems 
sustingusį kūną. Žmogus su deglu buvo užsimovęs raudonas aptemptas 
kelnes ir užsivilkęs tokios pat spalvos trumpą liemenę — nors ji buvo 
apdriskusi ir dėmėta, bet dar matėsi siuvinėjimo aukso siūlais liekanų. 
Liemenės raiščiai iki juosmens buvo nuplėšti, ir matėsi rudas jo kūnas. 
Žmogus buvo jaunas ir išdidus, blizgantys raumenys liudijo didžiulę jo 
jėgą. Ilgi juodi ūsai supo raudonas lūpas, pabrėždami nuožmų jų išlinkimą, 
o tamsios, prie smilkinių siaurėjančios akys rodė azijietišką jo kilmę. 
Tankūs juodi plaukai siekė pečius. 

— Tai Feras, jų vadas, — sušnabždėjo Tristanas. 

Laidotuvių giesmė nutilo, kai tik keturi vyrai nuleido savo nešulį prie 
laužo. Čigonai atsistojo. Kelios moterys priėjo ir suklaupė prie kūno. Viena 
iš jų, tokia sena ir raukšlėta, kad, atrodė, iš jos tėra oda ir kaulai, ėmė giedoti 
bjauriu gergždžiančiu balsu. Tai buvo laidotuvių giesmė, jos melodija vis 
nutrūkdavo. Kai senutė nutilo, užgiedojo kita čigonė, jauna. 

— Tai — mirusiojo žmona ir motina, — sušnabždėjo Sara. — Jos 
liaupsina jo dorybes. 

Tolesnė ceremonija buvo trumpa. Vadas pasilenkė ir įkišo monetą tarp 
mirusiojo dantų, paskui keturi vyrai vėl pakėlė jį ir nusileido prie upės. Po 
minutėlės kūnas dingo tamsiame vandenyje. 

— Viskas baigta, — tarė Sara. — Žmogus išėjo vandens keliu pas savo 
protėvius... 

— Mes galime prieiti arčiau, — tęsė Tristanas, — todėl kad... 

Staiga jis nutilo. Be jokio įspėjimo Sara uždainavo. Katrina iš išgąsčio 
krūptelėjo. Jau seniai ji negirdėjo Saros dainuojant, bent jau tokio daina- 
vimo. Žinoma, čigonė dažnai niūniuodavo senas balades, sūpuodama 
mažąjį Mišelį, bet šį šaižų senovišką Saros dainavimą, tarsi atsklidusį iš 
amžių glūdumos, su aistringais, nesuprantamais ritmais ir intonacijomis 
Katrina girdėjo tik du kartus: vieną kartą Žako de la Mero smuklėje Dižone, 
o kitą — prie laužo čigonų tabore, kai čigonai buvo neilgam išsivedę Sarą 
su savimi. Katrinos gerklėje įstrigo kamuolys, kai ji išgirdo laisvą stiprų 
Saros balsą, pripildžiusį nakties tylą; balsas kvietė į tą tolimą šalį, iš kurios 
atėjo ši keista moteris. Visi klausėsi jos apmirę. 

Dainuodama Sara lėtai artėjo prie laužo. Katrina ir Tristanas sekė 
įkandin jos. Tristanas vedė už apynasrių arklius, ir čigonų minia prasiskyrė 
duodama jiems kelią. Tik priėjusi prie vado, Sara nustojo dainuoti. 

— Aš — Juodoji Sara, — tarė ji paprastai. — Aš — tavo kraujo sesuo. 
Tai mano dukterėčia Čalė, o šis žmogus atvedė mus pas tave, nepaisyda- 
mas jokių pavojų. Ar priimsi mus? 

Feras lėtai pakėlė rankas ir uždėjo jas ant Saros pečių. 

— Sveika atvykusi, sesuo! Jus atvedęs žmogus nemelavo. Tu — viena 
iš mūsų, tavo kraujas grynas, tu moki senas apeigų giesmes, kurios yra 
žinomos tik nedaugeliui išrinktųjų. O dėl jos... — jis pažvelgė į Katriną 
juodomis akimis, kurių spindėjimas netikėtai pakerėjo ją, — jos grožis bus 
mūsų genties puošmena. Eikite, moterys pasirūpins jumis... 

Jis nusilenkė Sarai, lyg ši būtų karalienė, ir nusivedė Tristaną prie laužo, 
o tuo metu be perstojo čiauškėjusios moterys apspito atvykėles. Sutrikusi 
ir triukšmo apkurtinta Katrina leidosi nuvedama prie dengtų vežimų, kurių 
daugybė stovėjo vieno bokšto papėdėje. Po valandos ji gulėjo tarp Saros 
ir senosios Orkos, pakartojo žmogaus motinos, stengdamasi sušilti ir 
atsikvošėti. Tristanas gįžo į “Karališkąją vyno užeigą“; ten jis ketino 
pasilikti, būdamas netoli savo bendrininkių ir kartu aiškiai nesusijęs su 
čigonų taboru. Jis pasiėmė su savimi Saros ir Katrinos drabužius. Pirmiau- 
sia, ką panoro padaryti abi moterys, — tai persirengti drabužiais, kurie 
buvo surasti joms čigonų skryniose ir pintinėse. Katrina apsivilko šiurkš- 
taus lino marškiniais, kurie dirgino odą, ir apsisiautė keistu dryžuotos 
medžiagos gabalu, tarsi romėnų toga. Apdaras buvo apynaujis ir pakanka- 
mai švarus. Katrina buvo basa. Ji prisiglrudė arčiau Saros ir stengdamasi 
sušilti pakišo po ja kojas. Jaunoji moteris būtų viską atidavusi už šiaudų 
guolį, bet geriausia, kas atsirado šiame vargingame būste su kiauru stogu, 
buvo plonas skudurų sluoksnis ant grindų, vos apsaugantis nuo skersvėjų. 
Ji atsiduso. Pajutusi, kad Katrina sujudėjo, Sara pašnibždom paklausė: 

— Na, dėl nieko nesigaili? 

Katrina vargu ar negalėjo išgirsti, kad buvo paklausta su ironija. Ji 
sukando dantis. 


— Ne, tik sušalau! 
— Greitai priprasi prie šito. Be to, netrukus oras vėl pasitaisys. 
Katrina nieko neatsakė. Ji negalėjo įveikti nuojautos, kad Sara jos 


čigonų gyvenimo, bet jos balse skambėjo pasitenkinimas, ramybė, kuri 
apima sugrįžus prie savo šaknų. Katrina prisiekė, kad padarys viską, ką 
numatė. Ji nenorėjo prarasti Saros pagarbos. Ji smarkiau susisupo į paklo- 
dę, stengdamasi geriau užsikloti sušalusias kojas, ir sumurmėjo: “Labos 
nakties". Senoji Orka miegojo šalia jos tyliai ir nejudėdama, tarsi negyva. 

Kitą rytą Katrina praleido su čigonais ir galėjo pamatyti visą jų skurdą. 
Nakties laužai teikė apgaulingą spindesį skurdiems vežimams, nešvariems 
drabužiams ir veidams. Dienos šviesoje ji pamatė pusalkanius vaikus ir 
kaulėtus gyvulius — kates, šunis, arklius, kurie slankiojo aplink taborą 
ieškodami ko užėsti. Diena apšvietė visą čigonų gyvenimą tokį, koks jis 
buvo. 

Kad išgyventų, kai kurie jų pynė krepšius iš meldų, bet dauguma buvo 
alavuotojai. Jų darbo įrankiai buvo neįtikėtinai primityvūs: krosnis, sudėta 
iš trijų akmenų, kiaulės odos rankinės dumplės ir akmuo vietoj priekalo. 
O dėl moterų, tai jos būrė iš rankos, virė valgyti ir oriai vaikštinėjo po 
taborą, iššaukiamai siūbuodamos klubais. Katriną stulbino, kaip jos ren- 
gėsi. Buvo natūralu sutikti moterį visai apnuoginta krūtine, nors kojas jos 
stengėsi uždengti iki pat pirštų galiukų. 


— Apie mūsų genties moterų kuklumą byloja uždengtos kojos, — oriai 
pasakė Sara. — Krūtinė mums reiškia tik viena — kūdikių maitinimą. 


“Galimas dalykas, taip ir yra, — pamanė Katrina. — Vyrai paklaiku- 
siomis akimis ir baltais dantimis, panašūs į demonus, ir jų moterys, 
begėdės kipšienės jaunystėje ir klaikios senos raganos senatvėje." Ji prisi- 
pažino, kad bijo jų. 

Ko gero, labiausiai ji bijojo aukštojo Fero. Nirtingas vado veidas 
tapdavo dar nirtingesnis, kai jis žiūrėdavo į ją. Juodos jo akys žėrėjo lyg 
tigro, ir jis nervingai kandžiojo lūpas. Feras niekada nesikalbėjo su jaunąja 
moterimi, o jei susitikdavo ją, tai lėtai praeidavo pro šalį, tik kartais 
atsigręždavo. 


Katrina buvo sutrikusi ir todėl stengėsi būti arčiau Saros, kuri vaikšti- 
nėjo po taborą oriai, lyg karalienė. Visi elgėsi su ja labai pagarbiai, ir 
Katrina tuo naudojosi; ji suprato, kad be Saros, kuri ją čia gynė, nebūtų 
deramai gerbiama, — ji čigonė, nemokanti savo tautos kalbos. Norėdama 
išvengti nereikalingų klausimų, Sara nutarė paleisti gandą, kad Katrina 
truputį trenkta. 


Tai buvo tikrai protingas sprendimas, bet kartu Katriną ėmė po truputį 
slėgti tai, kad jai artinantis čigonai nutildavo ir lydėdavo ją akimis, kai ji 
nueidavo. Ji nuolat jautė tuos žvilgsnius, kuriuose galėjai daug perskaityti: 
moterų pavydą ir patyčias ir slaptą daugumos vyrų geismą. 

— Šie žmonės nemyli manęs, — po trijų dienų pasakė ji Sarai. — Jie 
niekada nebūtų manęs priėmę, jeigu ne tu. 

— Jie jaučia tavyje kažką svetima ir keista, — paaiškino čigonė, — ir 
tai juos stebina ir kelia jiems nerimą. Jie mano, kad tu burtininkė, bet 
nežino, kokia būtent. Kai kurie laiko tave kišali, kerėtoja, kuri atneša 
sėkmę, — tai bando jiems įteigti Feras; tačiau kiti sako, kad tavo bloga 

akis. Daugiausia taip kalba moterys ir jos taip mano todėl, kad žino, kaip 
jų vyrai geidžia tavęs; tai jas baugina. 

— Ką aš galiu padaryti? 

Sara gūžtelėjo pečiais ir linktelėjo į tą pusę, kur virš jų kilo niūri 
milžiniška pilis. 

— Laukti. Esu tikra, kad ponas la Tremujis netrukus atsiųs savo žmones 
ieškoti naujų šokėjų. Dvi genties moterys buvo paimtos ten prieš savaitę. 
Feras sako, kad pas juos nepriimta likti ten taip ilgai. Jis mano, kad jas 
nužudė! 

— Ir jis tai leidžia? — pasibaisėjo Katrina; jos gerklė staiga perdžiūvo 
iš baimės. 

— Ką jis gali padaryti? Jis bijo taip pat kaip ir visi čia. Jam telieka tik 
paklusti ir atiduoti savo moteris. Feras puikiai žino: jei Didysis kamerheras 
sumanys išrikiuoti ant tvirtovės sienų lankininkus ir įsakys jiems apšaudyti 
taborą, tai niekas nemėgins jo sulaikyti, ypač miesto gyventojai, kurie bijo 
čigonų kaip velnio. 

Saros balse skambėjo kartėlis. Katrina suprato, kad Sara pyksta kaip ir 
Feras dėl to, jog jų genties moterys aukojamos la Tremujo užgaidoms. Ji 
norėjo nuraminti Sarą. 

— Tai tęsis neilgai. Melskimės Dievui, kad greičiau atsiųstų paimti 
manęs! 

— Tu manai, aš melsiuosi dėl to, kas gali būti tau pavojinga? — karčiai 
pasakė Sara. — Tu tikra beprotė! 

Bet Katrina visą laiką galvojo apie tą akimirką, kai Didžiojo kamerhero 
užgaida suves juos akis į akį. Kiekvieną vakarą, kai čigonai drauge 
pavakarieniavę susirinkdavo prie laužo, ji įdėmiai stebėjo, kaip šoka 
jaunos čigonaitės, kad atėjus laikui darytų tai ne blogiau už jas. Vadas 
niekada nesikalbėjo su ja, bet Katrina žinojo, kad kaip tik dėl jos jis verčia 
merginas šokti kiekvieną vakarą, ir dažnai sugaudavo į save įbestą sunkų, 
niūrų ir paslaptingą jo žvilgsnį. 

Vis dėlto Kattina susidraugavo su dviem genties moterimis. Pirma 
buvo senoji Orka; ji nieko nekalbėjo, bet galėjo valandų valandas sėdėti 
įbedusi į ją akis ir linguodama galva. Buvo kalbama, kad po sūnaus mirties 
jai pasimaišė protas, bet Katrinai buvo malonu matyti šį draugišką pasenusį 
veidą. Kita Katrinos drauge tapo tikra Fero sesuo Tereina, kuriai buvo apie 

dvidešimt metų. Nelaimei, ji buvo luoša ir kuprota dėl to, kad vaikystėje 
nugriuvo, ir atrodė tik šiek tiek vyresnė kaip dvylikos metų. Jos veidas 
buvo nepatrauklus, tačiau tai užmiršdavai matydamas jos akis — du 
didelius švytinčius ežerus; atrodo, ji matė toliau ir giliau už visus. 

Tereina priėjo prie Katrinos kitą dieną po to, kai ši atsirado tabore. 
Tylėdama ir droviai šypsodamasi ji ištiesė antį, kurios galvą nusuko savo 
rankomis. Katrina suprato, kad tai dovana jos atvykimo į taborą proga, ir 
padėkojo Tereinai, bet nesusilaikiusi pridūrė: 

— Kur tu ją radai? 

— Ten, — atsakė mergina, — šalia abatijos tvenkinio. 

— Labai miela, kad tu padovanojai man tai, bet argi nežinai, kuo 
rizikuoji imdama svetimą turtą? 

Tereinos akys iš nuostabos išsiplėtė. 

— Svetimą? Argi Viešpats sukūrė gyvulius ne tam, kad žmonės turėtų 
ką valgyti? Kodėl kai kurie žmonės turi laikyti juos tiktai sau? 

Katrinai jos logika atrodė neginčytina. Ji pasidalijo su Tereina kepta 
antimi. Nuo to laiko mergina prisirišo prie jos, ir tai labai padėjo Katrinai. 
Vado sesers padėtis gentyje buvo ypatinga. Ji nusimanė apie žoles ir dėl 
šio sugebėjimo buvo drabarni — žolininkė, žinojo, kaip išgydyti ligas, 
ištraukti mirties geluonį arba priversti žmones įsimylėti. Tereiną mylėjo, 
bet šiek tiek ir prisibijojo. 

Ketvirtos dienos vakarą Feras nepakvietė dviejų moterų prie savo laužo 
bendrai vakarienei, kaip buvo įprasta. Jos liko sėdėti prie Orkos katilo ir 
valgė jos išvirtą mėsišką sriubą su kviečiais, gausiai paskanintą laukiniu 
česnaku. Taboras buvo tylus ir nelinksmas, nes vis dar nebuvo jokių žinių 
apie merginas, išėjusias į pilį. Dešimt vyrų patraukė žvejoti prie Luaros, 
gana toli nuo taboro, kad jų nesučiuptų karaliaus girininkai. Jie ketino 
negrįžti keletą dienų. Feras užsidarė savo vežime ir nesirodė. Šią naktį 
nebus nei šokių, nei dainų. Visą dieną dangų dengė tamsūs debesys. Buvo 
nepaprastai karšta šiam metų laikui. Atrodė, artėja audra, ir Katrina jautė, 
kaip sunku kvėpuoti. Ji vos paragavo riebaus viralo, kurio aštrus kvapas 
truputį pykino. Katrina jau rengėsi lipti į savo vežimą ir gultis miegoti, kai 
prie laužo pasirodė Tereina. Jos luošą kūną dengė tamsiai raudonos me- 
džiagos apdaras, o blyškus veidas nakties tamsoje atrodė pamėkliškas. 
Sara parodė jai vietą šalia savęs, bet merginos akys sustojo ties Katrina. 

— Mano brolis nori tave matyti, Čale! Aš nuvesiu tave pas jį. 

— Ko jis nori? — pakildama griežtai paklausė Sara. 

— Feras atsiuntė pakviesti Čalę, o ne Čalę ir Sarą. Eime, sesuo. Jam 
nepatinka, kai jį verčia laukti. 

Mergina žengė atgal į tamsą. Netardama nė žodžio, Katrina nusekė 
paskui mažą raudoną šmėklą. Jos perkirto nebylų taborą. Laužai baigė 
degti, ir čigonai rengėsi miegoti. Vos tik prieš jas išdygo vado vežimas, iš 
vidaus apšviestas aliejinės lempos, Tereina staiga sustojo ir atsisuko į 
Katriną. Jaunoji moteris pamatė, kaip tamsoje žėri didelės čigonės akys. 

— Čale, mano sesuo, tu žinai, kad aš myliu tave, — pasakė ji rimtai. 

— Aš tikiu tavimi. Tu visada buvai man gera. 

— Tai todėl, kad aš myliu tave. Ir šįvakar noriu įrodyti tai. Šit... paimk 
tai ir išgerk! 

Ji išsitraukė iš ančio nedidelę gertuvę ir ištiesė Katrinai. Gertuvė dar 
tebebuvo šilta, nes mergina laikė prispaudusi ją prie kūno. 

— Kas tai? — paklausė Katrina įtariai. 

— Tai, ko tau labai reikia. Aš matau, Čale, kad tavo širdis šalta kaip 
negyvos moters, ir aš noriu ją atgaivinti. Tai padės. Gerk nesibijodama, 
žinoma, jei pasitiki manimi, — ištarė ji taip liūdnai, kad visi Katrinos 
įtarinėjimai dingo. 

— Aš tikiu tavimi, Tereina, — pasakė ji, — bet kodėl šį vakarą? 

— Todėl, kad taip reikia. Gerk drąsiai. Tai pagaminta iš sveikatą 
teikiančių žolių. Tu nesijausi pavargusi ir liūdna. Aš pagaminau šį gėrimą 
tau, nes myliu tave. 

Kažkokia nežinoma jėga privertė Katriną pakelti gertuvę prie lūpų. 
Skystis buvo stiprus, bet malonaus žolių kvapo. Katrina daugiau nebijojo. 
Niekas nesiūlo nuodų tokiu švelniu balsu. Ji išgėrė viską vienu ypu ir 
užsikosėjo. Ją tarsi liepsna nutvilkė, ir Katrina pasijuto esanti stipresnė ir 
laimingesnė. Ji nusišypsojo žvelgdama į susirūpinusį merginos veidą. 

— Na štai. Tu patenkinta? 

Tereina atsargiai paspaudė jos ranką ir atsakydama nusišypsojo. 

— Taip, o dabar eik. Jis laukia tavęs. 

Tą akimirką dengtame vežime pasirodė tamsus Fero siluetas. Tereina 
dingo tarsi mostelėjus burtų lazdele, ir Katrina, jausdamasi dvigubai 
drąsesnė, pasuko prie vado būsto. Jis tylėdamas ištiesė ranką ir padėjo jai 

įlipti, o paskui nuleido uždangą. Tą akimirką dangaus horizonte švystelėjo 
žaibas ir sudundėjo griaustinis. Katrina iš netikėtumo truputį sudrebėjo, ir 
balti Fero dantys švystelėjo tarp raudonų lūpų. 

— Bijai audros? 

— Ne, aš tik nesitikėjau. Kodėl turėčiau bijoti? 

Jos žodžius nutraukė griaustinio dundėjimas, šįkart stipresnis, ir tą 
pačią akimirką prapliupo lietus, tikra liūtis; lietaus lašai barbeno į stogą 
kaip į būgną. Feras atsigulė ant susuktų antklodžių, ant kurių paprastai 
miegodavo. Jis nusivilko savo raudoną liemenę ir liko tik su raudonomis 
kelnėmis. Alyvinės lempos šviesa apšvietė jo tamsaus gymio odą ir ilgus 
juodus plaukus. Jis neatitraukė akių nuo Katrinos, kuri stovėjo prie įėjimo. 
Jis vėl nusišypsojo, lėtai ir truputį pašaipiai. 

— Tiesą sakant, aš manau, kad tu nelabai bijai, jei atėjai čia šįvakar. 
Ar žinai, kam aš pakviečiau tave? 

— Manau, kad netrukus pasakysi. 

— Taip. Noriu pasakyti tau, kad penki mano vyrai jau prašė tavo 
rankos. Jie buvo pasiryžę kautis dėl teisės gauti tave. Tu turi išsirinkti 
žmogų, su kuriuo norėtum dalintis duona ir druska ir sudaužyti sužadėtuvių 
taurę. 

Katrina viduje susikaupė ir kaipmat prisiminė ceremoningas manieras. 

— Tu turbūt išprotėjai. Gal užmiršai, kas aš ir kodėl esu čia? Aš noriu 
patekti į pilį, ir tai vienintelis dalykas, kuris mane domina. , 

Čigonų vado akyse plykstelėjo nuožmi ugnis, jis gūžtelėjo pečiais. 

— Aš nieko neužmiršau. Jūs — kilminga dama, aš tai žinau! Bet jūs 
norite gyventi su mumis ir todėl privalote paklusti mūsų tradicijoms ir 
taisyklėms. Kai daug vyrų geidžia vienos moters, ji turi išsirinkti vieną, 
antraip jie bus priversti kautis ir tuo atveju ji atiteks tam, kuris laimės. 
Mano žmonės drąsūs, o jūs graži — grumtynės bus žiaurios. 

Katrinos skruostai paraudo iš pykčio. Šis įžūlus žmogus, pusnuogis 
tysantis priešais ją, su negirdėtu cinizmu sprendė jos likimą. 

— Tu nepriversi manęs šitaip rinktis! Mesiras Tristanas... 

— Jūsų palydovas? Jis niekada neišdrįs kištis į mano tautos tradicijas. 
Jeigu jūs norite likti čia, tai turite gyventi kaip tikra čigonė arba jau bent 
apsimesti ja. Niekas iš mano valdinių neleis šios genties čigonui nepaisyti 
giminės papročių. 

— Bet aš nenoriu jiems paklusti, — sušuko Katrina su ašaromis akyse. 
— Argi tu negali apsaugoti manęs nuo to? Aš duosiu tau pinigų, visko, ko 
tu panorėsi! Negaliu priklausyti nė vienam iš visų šių žmonių! Aš netrokš- 
tu, kad jie kautųsi dėl manęs, aš to nenoriu! 

Ji nesąmoningai sudėjo rankas tarsi maldai ir pilnomis ašarų akimis 
pažvelgė į Ferą. Griežtame vado veide kažkas suvirpėjo. 

— Ateik čia, — šveiniai pasakė jis. 

Katrina nepajudėjo ir nustebusi žiūrėjo į jį. Jis pakartojo griežčiau: 

— Ateik čia! 

Moteris tarsi sustingo. Tada čigonas palinko į priekį ir sugriebęs 
Katriną už riešo staigiu judesiu paklupdė šalia savęs. Ji suriko iš skausmo, 
o Feras nusijuokė. 

— Tam, kuris nieko nebijo, jūs atrodote juokinga. Bet aš jūsų neįskau- 
dinsiu. Paklausykite manęs, puikioji ir kilnioji ponia. Aš irgi aukštos 
kilmės. Aš — Egipto hercogas, mano gyslomis teka Visatos valdovo 
kraujas, nukariautojo, kuriam lenkiasi netgi karaliai, kraujas. 

Jo ranka lėtai slinko nuoga Katrinos ranka ir pasiekusį petį suspaudė jį. 
Dabar, kai ji pamatė jį taip arti savęs, ją nustebino čigono tamsios odos 
grožis, o jo juodų akių spindėjimas pavergė ją. Jo ranka buvo šilta, ir 
netikėtai jos kraujas užvirė. Akys susidrumstė, per visą kūną nuvilnijo 
karštos aistros bangos. Staiga ji aistringai panoro, kad ranka, glostanti jos 
petį, judėtų toliau... Išsigandusi šio ją apėmusio amžino meilės geismo, ji 
atšoko, bet ją laikanti ranka buvo stipri. 

— Kotu nori? — užgniaužusi kvapą, sušnibždėjo ji. 

Jo ranka vėl nuslydo žemyn ir jis prisitraukė ją prie savęs. Ant savo 
lūpų Katrina pajuto karštą vado kvėpavimą. 

— Yra tik vienas būdas išvengti būtinybės priklausyti vienam iš mano 
žmonių, tik vienas. Vado nuosavybė neliečiama! 

Ji pamėgino niekinamai nusijuokti, bet sutrikusi pajuto, kad negali to 
padaryti. 

— Na ką gi, dabar viskas aišku! 

— O kodėl gi ne? Aš geidžiu jūsų taip pat kaip ir kiti. Ir turiu pridurti: 
jeigu jūs primygtinai reikalaujate kautynių, tai aš kausiuosi dėl teisės turėti 
jus. 

Geležiniais gniaužtais čigonas nubloškė ją žemyn, ir ji pasijuto beveik 
gulinti ant jo krūtinės. Čigonas pasilenkė, jo lūpos nuslydo jos veidu. 

— Pažvelkite į mane. Pasakykite man, kuo aš skiriuosi nuo kilmingų 
ponų? Didysis kamerheras, kuriam jūs tikriausiai turėsite atsiduoti, storas 
ir šlykštus. Jis senas, ir jam sunku žaisti meilės žaidimus. O aš jaunas, mano 
kūnas stiprus. Aš galiu mylėti jus nepavargdamas kas naktį. Kodėl gi jums 
nepasirinkus manęs? 

Jo balsas skambėjo hipnotizuodamas. Virpantį Katrinos kūną degino 
nežabotas geismas. Ji su siaubu pastebėjo, kad negali priešintis, kad nori 
girdėti tai vėl, kad trokšta meilės. Troškimas atsiduoti šiam žmogui buvo 
toks įnirtingas, toks pašėlęs, kad jos kraujas stingo. Vieną akimirką Katrina 
suprato, ką davė jai išgerti Tereina. Meilės gėrimas! Kažkoks pragariškas 
skystimas paruoštas tam, kad ji taptų nuolanki ir klusniai vykdytų visus 
čigonų vado norus! 

Ją išgelbėjo išdidumo antplūdis. Katrina ištrūko iš jo rankų ir nuėjo 
svyruodama ir ramstydamasi į viską, kas tik jai pakliuvo, kad išsilaikytų 
ant kojų. Ji prigludo prie sienos. Medis draskė jos odą, o šlapias drobinis 
stogas nemaloniai trenkė drėgme. Katriną krėtė drebulys, ir ji turėjo sukąsti 
dantis, kad nekalentų. Iš nevilties apimtos jos sielos gelmių kilo malda, o 
ranka karštligiškai ieškojo prie juosmens Arno durklo, kurį paprastai 
nešiodavosi su savimi. Bet Čalė, čigonė, nesinešiojo durklo, ir jos ranka 
nerado nieko, išskyrus šiurkštaus drabužio klostes. Feras stebėjo ją iš 
tamsos, tarsi tykojantis laukinis žvėris, jo akys buvo pasruvusios krauju. 

— Atsakyk man! — suriaumojo jis. — Kodėl tau nepasirinkus manęs? 

— Todėl, kad aš nemyliu tavęs! Todėl, kad nenoriu tavęs. 

— Melagė! Tu nori to taip pat kaip ir aš. Tu nežinai, kokios siautulingos 
ir apsiblaususios tavo akys, tu negali išgirsti, kaip sunkiai alsuoji... 

Katrina įniršusi sušuko: 

— Tai netiesa! Tereina davė man išgerti kažkokio šėtoniško gėrimo, tu 
tai žinojai ir pasikliovei tuo! Bet tu negausi manęs! 

— Tu iš tiesų taip manai? 

Jis vienu šuoliu perkirto vežimą ir visu kūnu prispaudė Katriną prie 
vežimo sienos. Ji pamėgino pasitraukti į šalį, bet vos galėjo kvėpuoti, o 
juo labiau pasijudinti. Ir dar ta ugnis, liepsnojusi giliai joje. Jos geismas 

buvo natūralus ir žeminantis, o nuo šio žmogaus prisilietimo darėsi neža- 
botas... Katrina sukando dantis ir pamėgino abiem rankom nustumti Ferą. 

— Paleisk mane, — ištarė ji, sunkiai alsuodama. — Aš įsakau tau 
paleisti mane! 

Čigonas tyliai nusijuokė, jo lūpos prisispaudė prie jos lūpų, nors ir kaip 
Katrina stengėsi nusukti galvą į šalį. 

— Tavo širdis daužosi kaip būgnas. Bet jei tu įsakai man paleisti tave, 
aš pasiduodu... Aš sušauksiu visus vyrus, kurie nori kautis dėl tavęs, o 
kadangi nenoriu, kad jie žūtų dėl tavo gražių akių, tai surišiu tave šiame 
vežime ir liepsiu jiems pasismaginti su tavimi. Išbandę tave jie bent žinos, 
ar vis dar nori kautis dėl tavęs. Aš gaučiau tave paskutinis... Tu vis dar 
įsakai man paleisti tave? 

Raudonas įniršio debesis akimirką užtemdė Katrinos akis. Šis žmogus 
drįsta kalbėti apie ją kaip apie nieko vertą daiktą, dar nepriklausantį jam, 
bet jau nereikalingą. Išdidumas buvo užgautas, ir Fero nupieštas vaizdas 
atšaldė jos kraują. Netikėtai Katrina pajuto, kad ji paklūsta geismo apim- 
tam savo kūnui. Ją apėmė pašėlęs noras sutramdyti šį įžūlų barbarą, 
paversti jį klusniu vergu, kaip ir daugelį kitų vyrų. Be to, tai buvo 
vienintelis būdas išvengti... 

Staiga ji liovėsi mėginusi priešintis jo lūpoms. Feras iš pradžių nustebo 
išvydęs jam atkištas lūpas, o paskui godžiai įsisiurbė į jas. Jo lūpos buvo 
minkštos ir kvepėjo čiobreliais. Triumfuodama Katrina pajuto, kad jo 
lūpos truputį virpa, bet jos triumfas buvo neilgas. Joje sukilo visos pragaro 
jėgos. Ji daugiau negalėjo susilaikyti. Širdis be paliovos daužėsi krūtinėje. 
Ugnis kraujuje, atrodė, degino ją, o lūpos jau virpėjo nuo čigono prisilie- 
timo. Dabar niekas nevaržė Fero siautulio, jis nieko nematė ir negirdėjo, 
išskyrus moters kūną, kurį laikė savo glėbyje. 

Katrina užsimerkė ir atsidavė audringai aistrai. Ji spaudė drėgnus 
čigono pečius ir šnibždėjo: 

— Mylėk mane, Ferai, iš visų jėgų mylėk, leisk man užmiršti viską, 
netgi tai, kad aš... arba aš niekada tau neatleisiu. 

Atsakydamas jis nusileido žemyn, patraukdamas ją su savimi. Abu 
susiliejo viename glėbyje ant nešvarių grindų. 

Audra šėlo visą naktį, laužė dengtus vežimus, vertė iš šaknų medžius, 
plėšė nuo stogų čerpes, ir sargybiniai ant tvirtovės sienų turėjo ieškoti 

pastogės. Bet Katrina ir Feras nieko negirdėjo savo vežime. Vyro geismas 
be paliovos atsinaujindavo, o moteris sutikdavo jį su kraujo beprotybe, 
pavirsdama begėde bakchante — būtybe, šaukiančia iš nežaboto geismo. 

Kai upe nedrąsiai nuslydo pirmas spindulys, blausia paslaptinga šviesa 
palietęs audros nuniokotus jos krantus, drėgna priešaušrio gaivuma įsi- 
skverbė į vežimą ir nuprausė prakaituotus meilužių kūnus. Katrina nubudo 
virpėdama iš sunkios užmaršties, į kurią ji ir Feras visai neseniai buvo 
nuskendę. Ji jautėsi mirtinai išvargusi. Jos galva svaigo, o burnoje buvo 
taip kartu, lyg ji būtų per daug išgėrusi. Didžiulėmis pastangomis ji 
nustūmė savo meilužio kūną, net nepažadinusi jo, ir atsikėlė. Viskas aplink 
ją sukosi, ir ji turėjo laikytis už vežimo sienų, kad nenugriūtų. Jos kojos 
drebėjo, iš pasišlykštėjimo ją pykino. Jos smilkinius išbėrė šalto prakaito 
lašai. Akimirką ji užsimerkė. Silpnumas praėjo, bet ji vėl panoro užmigti. 

Katrina apgraibomis surado marškinius, vargais negalais apsirengė ir 
pasiėmusi savo dryžuotą drabužį išlipo iš vežimo. Lietus liovėsi ir išilgai 
upės driekėsi ilgos geltono rūko juostos. Žemė buvo permirkusi, visur 
mėtėsi audros nulaužtos medžių šakos. Basos Katrinos kojos klimpo į 
minkštą žliugsintį purvą. Žengusi keletą žingsnių, ji pro pusiau užmerktas 
akis pamatė figūrą raudonais rūbais, susirietusią po vežimu. Tai buvo 
Tereina. Mergina stebėjo besiartinančią Katriną, ir jos veidą nušvietė 
pergalinga šypsena. Katrina prisiminė viską, kas jai atsitiko ir kuo kalta ši 
mergina... Pyktis galutinai padėjo jai atsibusti. Ji puolė prie čigonės ir 
sugriebė ją už skaros. 


— Ką išgerti tu mane privertei? — sušuko ji. — Aš įsakau atsakyti. Ką 
išgerti tu mane privertei? 


Tereina džiaugsmingai šypsojosi, ir toje šypsenoje nebuvo nė trupučio 
baimės. 

— Tu išgėrei meilę... Aš daviau tau savo stipriausią meilės gėrimą, kad 
suminkštinčiau tavo širdį ugniai, kuri dega mano brolio krūtinėje. Dabar 
tu priklausai jam, ir jūs būsite laimingi drauge! Tu dabar iš tiesų mano 
sesuo. 


Katrina atsiduso, paleido skarą ir nepasakė nė vieno iš daugybės 
priekaištų, kuriuos ketino pasakyti. Kokia prasmė? Tereina neturėjo su- 
pratimo apie tai, kas ji yra. Jai Katrina buvo paprasta čigonė, kurios geidė 

jos brolis, ir ji vylėsi padaryti juos laimingus, sviedusi Katriną į Fero glėbį. 
Mergina nežinojo, kad meilė ir geismas gali būti nesuderinami. 

Čigonė paėmė Katrinos ranką ir pagarbiai priglaudė ją prie savo skruos- 
to. 

— Aš žinau, kad jūs buvote laimingi, — sušnibždėjo ji. — Aš visą naktį 
klausiausi... ir taip pat buvau laiminga! 

Katrina pajuto, kad rausta. Ji prisiminė, kas įvyko šią velnišką naktį, ir 
jos širdį užplūdo baisi gėda. Ji vėl išvydo save, Katriną de Monsalvi, 
leipstančią nuo šio valkatos bučinių. Dabar ji nekentė savęs už tai. Žinoma, 
meilės gėrimas atliko savo pragaištingą vaidmenį. Bet Katrina žinojo 
keistą savo prigimties dvilypumą. Tikriausiai joje pačioje iš tiesų gyveno 
pasileidėlė. Jai teikė malonumą Pilypo Burgundiečio glamonės; ji buvo 
pasiryžusi nusileisti Maklarenui, jei nebūtų įsikišęs Gotjė; ją apimdavo 
keistas jaudinantis silpnumas nuo kai kurių vyrų prisilietimo. Pagaliau tai 
ji privertė nutilti širdį, priklausančią tik jos vyrui, ir nusileisti atkakliam, 
visa nugalinčiam kraujo šauksmui. Purvas, kuriame dabar klimpo jos 
kojos, nebuvo toks tirštas ir lipnus kaip tas molis, iš kurio nulipdytas 
žmogus. 

Katrina švelniai uždėjo ranką ant Tereinos galvos; ši klūpėjo priešais 
ją. 

— Eik miegoti, — pasakė ji švelniai, — tu sušlapai ir sušalai. 

— Bet tu laiminga, Čale? Tu iš tiesų laiminga? 

Norėdama paguosti šią vargšę nekaltą būtybę, Katrina sušnibždėjo: 

— Taip. 

Vos sulaikydama ašaras, sunkia širdimi Katrina klaidžiojo per miglą, 
tarsi slėpdama savo gėdą. Ji ėmė leistis prie upės, nepastebėdama akmenų, 
kurie badė jos kojas, ir sustojo tik tada, kai prie basų jos kojų suteliuskavo 
vanduo. 


Pilka Luara susiliejo su žemyn nusileidusiu dangumi, bet vienur kitur 
jau prasiskverbė auksiniai saulės spinduliai. Aplinkui šniokštė ir sukosi 
vandens verpetai. Po nakties lietaus upė buvo pakilusi, o dabar vėl ėmė 
pilti kaip iš kibiro. Katrina labai norėjo panirti į vandenį. Karalienė upė 
visada buvo jos draugė, tad nieko nuostabaus, kad šį liūdną rytą Katrina 
atėjo prie jos, norėdama nuraminti nelaimingą širdį. 

Vienu judesiu Katrina nusimetė drabužius ir žengė į vandenį. Srovė 
buvo stipri ir smarki, ir jai buvo sunku eiti dugnu. Vanduo buvo šaltas. Kai 
Katrina įžengė iki juosmens, ją apėmė drebulys ir kūnas nuėjo pagaugais. 
Netrukus vanduo pasiekė pečius, ir Katrina užsimerkė. Atrodė, vanduo 
glamonėja jos kūną. Ją laikė tik kojos, einančios dugnu. Staiga ji pajuto, 
kad visiškai sustiro. Galbūt geriausia viską baigti. Nutraukti beviltiško 
gyvenimo siūlą. Kai ji buvo tyra, kova jai buvo nesunki, o pergalė turėjo 
prasmę. O dabar? Ji atsidavė nepažįstamajam kaip paprasčiausia kekšė ir 
išrausė didžiulę neperžengiamą prarają tarp savęs ir savo vyro atminimo. 
Jei Viešpats leis jai pamatyti jį vėl, nors vieną kartą, ar išdrįs ji pažvelgti 
jam į veidą ir nenumirs iš gėdos? Gerklėje įstrigo kamuolys, ir iš po 
nuleistų vokų nuriedėjo dvi ašaros. 

— Arno, — sušnibždėjo ji, — ar atleisi man, jei sužinosi, jei sužinosi... 

Ne, niekada! Ji buvo tuo tikra. Ji per daug gerai žinojo nežmonišką jo 
pavydą ir aistrą, kad bent kiek abejotų tuo. Argi vyras, kuris leidosi 
kankinamas, kad neišduotų jos, argi jis galės kada nors suprasti šį poelgį 
ir atleisti? Ne! O jeigu taip, tai kokia prasmė toliau kovoti? Netgi jos 
mažajam Mišeliui ne taip jau ji reikalinga. Jį myli senelė, o kai jis užaugs, 
tai sugebės grąžinti Monsalvi giminės turtus. Bus taip malonu atsiduoti 
šiai didelei, srauniai upei, visiems laikams tapti jos dalimi, taip malonu ir 
taip paprasta! Visa, ką reikia padaryti — tai nejusti pagrindo po kojomis. 
O taip, tai visai paprasta, visai... 


Katrinos kojos ėmė lenktis. Dar akimirka, ir srovė būtų nunešusi jos 
grakštų kūną į tamsią, paslaptingą karalystę, iš kurios negrįžo nė vienas 
keleivis. Bet tą akimirką pasigirdo veriantis riksmas: 


— Katrina! Katrina! Kur tu, Katrina? 


Tai buvo Saros balsas, kupinas meilės ir siaubo. Jis pasiekė ją iš rūko. 
Tai buvo širdį draskantis gyvenimo šauksmas, gyvenimo, su kuriuo Kat- 
rina norėjo atsisveikinti. Jis prikėlė iš užmaršties tiek prisiminimų, kad 
Katrinos kojos nevalingai atsirėmė į dugną. Vieną akimirką ji išvydo savo 
ištikimą Sarą, klūpančią ant šlapio smėlio ir įkapių drobule dengiančia 
kūną, kurį jai grąžino upė. Ji beveik girdėjo jos verksmą, ir ankstesnis 
savisaugos instinktas kaipmat atgijo. Ji priešinosi srovei su tokia jėga, 
kurią manė visiškai praradusi; ji veržėsi į krantą tai plaukdama, tai brisda- 

ma dugnu. Pamažu tiesdama savo kelią atgal į gyvenimą, ji pamatė Sarą, 
kuri stovėjo ant kranto ir šaukė ją. 

Ji buvo su savo pilku apsiaustu, iš susijaudinimo išblyškusi ir laikė 
rankose Katrinos drabužius. Pamačiusi iš rūko išnirusią šlapią Katrinos 
figūrą, čigonė kimiai suriko. Katrina suklupo, ir Sara puolė į priekį, 
norėdama ją prilaikyti, bet jaunoji moteris atšlijo. 

— Neliesk manęs! — sušuko ji. — Tu nežinai, kaip aš nekenčiu savęs. 
Aš nešvari... Aš pati sau šlykšti! 

Plačiame Saros veide pasirodė gailestis. Nepaisydama Katrinos protes- 
tų, ji apglėbė ją per pečius ir nusivedė į kaimo pusę. 

— Ir dėl to tu norėjai mirti, vargšele? Dėl to, kad praeitą naktį vyras 
paėmė tavo kūną? Negi su Feru praleista naktis taip tave paveikė? Ar reikia 
tau priminti, jog tai — tik pradžia? Juk tu dar nežinai, kas tavęs laukia 
pilyje... Mintyse tu buvai pasiryžusi ištverti viską, kad tik įgyvendintum 
savo planą! 

— Bet praeitą naktį aš atsidaviau savo valia... Aš išgėriau kažkokio 
velniško Tereinos gėrimo! — skausmingu balsu sušuko Katrina. — Aš 
jutau malonumą Fero glėbyje. Malonumą! Tu supranti? 


— Na ir kas? — šaltai atsakė Sara. — Tai ne tavo kaltė. Tu neprašei, 
kad taip atsitiktų. Visa, kas tau atsitiko praeitą naktį, tai tik laikinas 
beprotybės priepuolis. 

Bet Katrina buvo nepaguodžiama. Ji griuvo į kietą guolį, kuriuo dalijosi 
su Sara, ir raudojo iki visiško išsekimo. Išsiverkusi ji pajuto palengvėjimą. 
Ašaros nuplovė paskutines ją apsvaiginusio gėrimo liekanas ir ją palaužu- 
sią kankinamą gėdą. Pagaliau ji užmigo ir ramiai miegojo iki pusiaudienio. 
Atsibudusi ji pajuto, kad atsigavo ir pailsėjo. Bet, deja, tuoj pat iš senosios 
Orkos sužinojo, kad pagal senovinius čigonų papročius ji šiąnakt turi 
ištekėti už Fero. 

Katrinos laimei, senoji Orka dingo paskelbusi, jos žodžiais tariant, 
“didžiąją naujieną", nes jaunąją moterį apėmė įniršis. Buvo siaubinga jau 
tai, kad Feras padarė ją savo meiluže, ir todėl pasiūlymas vesti ją buvo 
atmestas taip įnirtingai, su tokiais rinktiniais vaizdingais epitetais, kad Sara 

— Nekvailiok, Katrina! Kokią turi reikšmę tai, kad Feras nori tave 
vesti? Jeigu jis nesusituoks su tavimi, tai bet kuris kitas vyras turės teisę 
reikalauti, kad tu priklausytum jam. Jei atsisakysi, mes turėsime dingti, ir 
dingti visam laikui. Bet kur? Ir kaip? 

Stipriame Saros glėbyje Katrina truputį nurimo. Ji išsilaisvino ir pa- 
klausė: 

— Kodėl tu sakei, kad man tai neturi jokios reikšmės? 


— Todėl, kad tai visai netikros vedybos, bent jau ne tokios, kaip tu 
manai. Klajoklių gentys neprašo Dievo dalyvauti sprendžiant tokį paprastą 
dalyką kaip žmonių santuoka. Be to, Feras paims į žmonas ne Katriną de 
Monsalvi, o šmėklą, įsivaizduojamą būtybę, kuri vieną kartą dings, čigonę, 
vardu Čalė... 

Katrina papurtė galvą ir nusiminusi pažvelgė į Sarą. Ji nesuprato, kaip 
galima būti tokiai bejausmei! Atrodė, kad Sarai visa tai yra visai natūralu. 
Bet Katrinai šios vedybos kėlė siaubą. 

— Aš nieko negaliu padaryti, — pasakė ji, — aš jaučiu, kad darau 
išdavystę! Aš išduodu Arno antrą kartą! 

— Visai ne, nes tu — daugiau ne tu! Be to, ši santuoka laiduos tau tvirtą 
padėtį gentyje: dabar niekas nedrįs tavimi nepasitikėti! 

Nepaisant visų šių argumentų ir įtikinėjimų, Katrina jautė, kad daro 
šventvagystę, kai su Sara atėjo pas Ferą prie didelio laužo, aplink kurį į 
šventę susirinko visa gentis. Po vakarykščios audros oras pasitaisė ir 
didžiulis tamsiai mėlynas dangus atrodė tarsi aksominis. Vyrai grįžo iš 
žvejybos su pilnomis pintinėmis, ir visas taboras kvepėjo anglyse kepama 
žuvimi. Sudundėjo būgnai. Vaikai šoko aplink katilus, ir net kūdikiai 
linksmai gugavo savo lopšiuose. Visi tie pasirengimai ir visas šis džiaugs- 
mas, kurio priežastis buvo Katrina, tik dar labiau didino jos pasišlykštėji- 
mą. Visa savo esybe protestuodama prieš apgaulingą šventę, ji pagrįstai 
būgštavo dėl to, kad po šių vestuvių prasidės bendras gyvenimas ir, galimas 
dalykas, daugybė kartu praleistų naktų. Ji negalėjo įsivaizduoti savęs Fero 
vežime tarnaujančios jam siela ir kūnu, kaip kitos moterys tarnauja savo 
vyrams. Net jeigu Viešpats ir nesujungė jų. Ji karštai troško ištrūkti iš šio 
užburto rato, ypač dabar, kai ji jau nepasitikėjo Feru. Jis žinojo, kas ji, ir 
Katrina laikė jį savo sąjungininku. Ir vis dėlto čigonas pasinaudojo proga. 
Ar jis paleis ją, kai ateis iš pilies pasiųsti žmonės jos paimti? 

Bet, nepaisant visų būgštavimų, tikėjimas savo tikslu palaikė ją. Dabar 
jos gyvybei grėsė pavojus, ir ji ryžosi ištverti visus išmėginimus. Vis dėlto 
tai neatėmė jai noro išvengti nekenčiamos santuokos. 

Moterys aprengė ją puošniausiais drabužiais, kuriuos galėjo surinkti 
gentis. Gabalas žalio šilko, truputį sulamdyto, bet atausto sidabro siūlais, 
buvo kelis kartus apvyniotas apie jos nuogą kūną. Jos ausyse kabėjo 
sidabriniai žiedai, o ant kaklo — daugybė sidabro spalvos vėrinių, kurių 
vienas buvo iš monetų, o kitas — iš graviruotų apskritų skardelių. Vienas 
petys buvo apnuogintas. Monetos buvo įpintos ir į plaukus ir sudarė tarsi 
karūną. Moterų žvilgsniai bylojo, kad su šiuo keistu apdaru ji yra nuosta- 
biai graži. 

Švytintis Fero veidas patvirtino, kad Katrina graži. Jis didžiuodamasis 
priėjo prie jos ir nuvedė ją prie “furi dai". Tai buvo seniausia genties 
moteris, o kadangi ji buvo kartu ir senovės papročių saugotoja, tai jos 
valdžia prilygo vado valdžiai. Katrina niekada nematė moters, kuri būtų 
tokia panaši į rupūžę. Mažos apvalios “furi dai" akys buvo žalios kaip 
pavasarinė žolė. Ant jos sunykusių skruostų ir po žilomis plaukų sruogo- 
mis, kyšančiomis iš po raudono turbano, matėsi juoda tatuiruotė. Katrina 
negalėjo žiūrėti į ją nesišlykštėdama, nes ši moteris simbolizavo jai negei- 
džiamą santuoką. 

Senė stovėjo seniausių genties žmonių centre, ir mirgantys liepsnos 
liežuviai apšvietė rūsčius jos veido bruožus. Smuikų ir būgnų muzika 
apsiautė laužą savotišku garsų žiedu, į kurį retkarčiais įsiliedavo moterų 
riksmai ir vyrų dainavimas. Triukšmas buvo kurtinantis. Kai pora atsistojo 
priešais “furi dai", ji ištraukė iš savo suplyšusio drabužio plonas lyg 
paukščio nagai rankas ir paėmė iš galingo barzdoto čigono gabalą juodos 
duonos. Staiga viskas nuščiuvo, ir Katrina suprato, kad atėjo lemiama 
akimirka. Ji sukando dantis, kad nepravirktų arba nesuriktų iš siaubo. Negi 
jai lemta dalyvauti šiame baisiame spektaklyje? 

Senos raukšlėtos rankos perlaužė duoną perpus. Paskui senė paėmė 
truputį druskos, kurią jai padavė sidabriniame puodelyje — čia tai buvo 
retas ir labai vertingas prabangos daiktas. Ji pabarstė druska abu gabalėlius 
ir davė vieną Katrinai, o kitą — Ferui. 

— Kai jums nusibos duona ir druska, tada jūs nusibosite vienas kitam. 
O dabar pasikeiskite savo duonos gabalėliais. 

Katrina nenoromis pakluso iškilmingai senos moters elgsenai ir neva- 
lingai paėmė iš Fero duonos gabalą. Feras nė minutės nenuleido akių nuo 
Katrinos, ir ji turėjo akimirką užsimerkti, kad nematytų tame žvilgsnyje 
šiurkščios gyvuliškos aistros. Netrukus ji vėl priklausys jam, bet šį kartą 
be noro — visas jos kūnas protestavo prieš tai. 

— O dabar taurę, — liepė senė. 

Padavė molinę taurę, kurią ji akmeniu sudaužė virš jų galvų. Kelios 
šukės nukrito ant jų. Senė staigiai pasilenkė ir suskaičiavo. 

— Čia septynios šukės, — pasakė ji, žiūrėdama į Katriną. — Septynis 
metus tu priklausysi Ferui. 

Pergalingai šaukdamas čigonų vadas puolė į priekį, norėdamas apglėbti 
Katriną. Ji leidosi jo priglaudžiama, visi aplinkui džiūgavo, minioje skam- 
bėjo džiaugsmingi šūksniai. Bet Fero lūpos nespėjo paliesti Katrinos lūpų. 
Tą akimirką juodais kaip naktis plaukais moteris išėjo iš minios ir išplėšė 
Katriną iš Fero glėbio. 

— Ferai! Aš dar tebesu čia, otu man prisiekei, kad aš būsiu tavo žmona, 
tavo vienintelė žmona. 

Katrina su palengvėjimu garsiai sušuko. Ji stovėjo už kelių žingsnių 
nuo Fero, ją nuo jo skyrė moteris, kurios pasirodymas jai atrodė stebuklas. 
Jos veidas buvo išdidus: bronzinė oda, nedidelė ereliška nosis, truputį 
įkypos migdoliškos akys, ilgos lygios kasos; ji vilkėjo prašmatnia raudona 
šilko suknele, kuri tarp viso šito skurdo atrodė keistai. Ant jos kaklo 
blizgėjo aukso grandinė. Feras stovėjo lyg stabo ištiktas, ir tai nebuvo 
apsimetimas. 

— Duniša! Tu taip seniai dingai! Aš maniau, kad tavęs nėra gyvos! 

— Ir tai tave labai nuliūdino? Kas tai? 

Ji niekinamu gestu parodė į Katriną, ir tas judesys nežadėjo nieko gero. 
O Katrina džiaugėsi, kad atsirado ši mergina, ir labai susidomėjusi apžiū- 
rinėjo ją. Ji tikriausiai buvo viena iš dviejų merginų, kurias la Tremujis 
prieš dvi savaites paėmė į pilį. Bet kodėl čigonė žiūri į Katriną kaip į priešą? 
Juk Katrina norėjo tik vieno: pateikti šimtą klausimų apie tai, kas darosi 
pilyje. 

Tuo tarpu Fero ir Dunišos dialogas darėsi vis smarkesnis. Čigonas 
atkakliai gynėsi nuo kaltinimų neištikimybe. Jeigu jo sužadėtinė nebuvo 

nužudyta pilyje, ji turėjo rasti būdą pranešti jam, kad yra gyva, — taip 
manė jis. Šiaip ar taip, jis dabar vedęs Čalę, ir čia jau nieko ucpadarysi. 

— Tu nori pasakyti, kad būtų geriau, jei aš būčiau mirusi?! — sušuko 
moteris. — Tu sulaužei įžadą! Aš, Duniša, pareiškiu, kad tavo santuoka 
neteisėta! Tu neturėjai teisės vesti! 

— Bet aš padariau tai, — nutraukė vadas, — bus taip, kaip noriu aš! 

Įkypos Dunišos akys lakstė nuo Katrinos prie Fero ir atgal. 

— Jūs prisimenate mūsų papročius? Kai dvi moterys nepasidalija vieno 
vyro ir abi turi tą teisę, jos turi stoti į žūtbūtines grumtynes. Aš remiuosi 
šiuo įstatymu. Rytoj auštant mes su tavimi susikausime. 

Netarusi daugiau nė žodžio, Duniša nusisuko, išdidžiai praėjo pro 
čigonų minią ir išnyko naktyje, lydima keturių moterų. Senoji “furi dai", 
kuri sutuokė Katriną ir Ferą, priėjo prie jų ir, švelniai išlaisvinusi Katriną, 
kurios ranką laikė Feras, nusivedė ją. 

— Jūs turite išsiskirti vienas su kitu iki rytdienos dvikovos. Čalė yra 
likimo rankose. Pagal mūsų įstatymus keturios moterys turi saugoti ją ir 
keturios — Dunišą. Aš taip pasakiau! 

Tv---jo mirtina tyla. Tarsi mostelėjus burtų lazdele, šalia Katrinos, į 
kurią nusiminęs žiūrėjo Feras, atsirado Sara. Jis nebeturėjo teisės net 
kalbėtis su ja. Šventė buvo nutraukta, būgnai nutilo, ir tylą trikdė tik po 
katilais spragsinti ugnis. Atrodė, kad virš taboro netikėtai praskrido mirties 
angelas, ir Katrina negalėjo susilaikyti nedrebėjusi. Sara uždėjo ranką ant 
jos apnuoginto peties. 

— Čalė — mano dukterėčia, — pasakė ji tvirtai, — Orka ir aš prižiū- 
rėsime ją. Jūs galite pasirinkti kitas dvi moteris. 

— Tik vieną! — sušuko Tereina, puldama prie draugės. — Ji Saros 
dukterėčia, bet ji ir mano sesuo! 

“Furi dai" linktelėjo galva. Kaulėtu pirštu ji parodė į kitą senę, savo 
seserį. Šio eskorto lydima, Katrina tylėdama pasuko prie senosios Orkos 
vežimo, kur turėjo likti iki grumtynių pradžios. 

Palengvėjimas, kurį ji pajuto pasirodžius Dunišai, išnyko. Prieš valandą 
spektaklis, vadinamas vestuvėmis, atrodė blogiausia, kas galėjo atsitikti 
jai. O dabar ją ėmė siaubas pagalvojus apie tai, kad ji gali mirti. Genties 
tradicijos buvo barbariškos ir keistos. Su ja elgėsi visiškai savavališkai, 
neklausdami jos sutikimo. Iš pradžių čigonai nutarė, kad ji turi ištekėti už 

Fero, dabar ji turi kautis su šita jauna tigre. Ir visa tai dėl žmogaus, kurio 
ji visai nemyli! 

— Perspėju tave, — sušnibždėjo ji Sarai, — aš nesikausiu. Aš net 
nežinau, kaip tai daroma. Niekada su niekuo nesikoviau anksčiau ir 
neketinu to daryti dabar. 

Sara paėmė jos ranką ir įspėjamai paspaudė ją. 

— Dėl Dievo, nusiramink! 

— Kodėl? Dėl šių moterų? Man tas pats, tegul girdi. Aš iš tiesų... 

— Nusiramink! — pakartojo Sara taip įnirtingai, kad Katrina iškart 
pakluso. — Tu nesupranti, kad tavo gyvybei iškils pavojus, jei atsisakysi 
grumtynių! 

— Tu manai, kad jai bus pavojus, jeigu aš kausiuosi? — atsikirto 
Katrina. — Tu žinai, kad ji nužudys mane. 

— Taip, aš žinau. Bet, dėl Dievo, Nusiramink. Kai visi užmigs, aš 
išslinksiu iš taboro ir pamėginsiu perspėti mesirą Tristaną. Jis sugalvos, 
kaip apsaugoti tave nuo pavoiaus. Prašau tavęs, neparodyk joms, kad bijai. 
Mano gentainiai neatleidžia bailumo: tave išvys iš taboro ir paliks mirti 
badu. 

Katrinos akyse pasirodė siaubas. Ji pasijuto patekusi į mirties spąstus, 
kuriuose buvo bejėgė ir vieniša ir iš kurių ji niekada neištrūks. Sara pajuto 
jos baimę ir suspaudė ją glėbyje. 

— Būknarsi, mažyle. Mesiras Tristanas ir aš rasime būdą tave išgelbėti. 

— Jis turi ką nors padaryti, — karčiai sušuko Katrina, — po visų tų 
kalbų, kad jis padės man! 

— Jis žadėjo įsikišti tik iškilus realiam pavojui, — priminė jai Sara. 

Ji apsidairė aplink. Abi senės miegojo. Tik Tereina vis dar buvo budri. 
Ji sėdėjo prie senos lempos, apsisiautusi raudoną skarą, ir lunatikės žvilgs- 
niu žiūrėjo į liepsną. Ji visiškai nejudėjo. 

— Metas, — sušnibždėjo Sara. — Aš eisiu. 

Tyliai, tarsi gyvatė, Sara išslinko iš taboro, o Katrina sunkia širdimi 
pamėgino užmigti. Bet miegas jos neėmė. Ji žiūrėjo į dėmėtas vežimo 
sienas, tuščiai mėgindama nuraminti smarkų širdies plakimą. Tyla buvo 
slegianti, ir Katrina negalėjo to išverti. Ji tyliai pašaukė: 

— Tereina! 

Mažoji čigonė lėtai atsisuko ir pasislinko į jos pusę. 

— Kotunnori, mano sesuo? 

— Aš turiu kai ką žinoti. Ar mano varžovė, Duniša, yra pripratusi prie 
tokių dvikovų? Kokiu ginklu mes turime kautis? 

— Peiliais. Bijau, kad Dunišai tai ne pirmas kartas. Ji kaunasi kaip tigrė. 
Dvi moterys, kurias mylėjo Feras, jau tapo jos aukomis. 

Ši naujiena privertė Katriną krūptelėti iš siaubo. Ją apėmė įniršis dėl to, 
kad ji atsidūrė tokioje neįtikimoje situacijoje. Jei neįsikiš Tristanas, tai 
jauna čigonė susidoros su ja, ir niekas nė piršto nepajudins, kad padėtų jai. 
Net Feras, iš meilės Katrinai netekęs galvos, nedrįs sustabdyti šios bepro- 
tybės. Jis laikėsi genties įstatymų ir neprieštaraus, jeigu jau šią naktį 
laimėjusi Duniša paguos jį po nelaimingos Čalės mirties. 

— Vienintelis dalykas, kurį aš galiu dėl tavęs padaryti, — pasakė 
Tereina palūžusiu balsu, — tai duoti tau vaistą, kuris daug kartų padidins 
tavo jėgas ir suteiks tau narsumo. Bet dabar tu turi pailsėti. 

Katrina šyptelėjo. Čigonų vaistai kėlė jai pasišlykštėjimą, be to, ji visai 
nenorėjo miegoti. Ji norėjo tik vieno: kuo greičiau pabėgti nuo šių kraujo 
ištroškusių žmonių, kuriais taip neapdairiai pasikliovė. Ji atsidūrė gyvaty- 
ne ir nežinojo, kaip iš jo ištrūkti. Katrina duso dengtame vežime ir lygus 
miegančių moterų alsavimas atrodė jai garsus triukšma.. Bet paskui ji 
prisiminė, kad jos gyvybė per daug brangi Anžero sąmokslininkams, 
vadinasi, ir Tristanui, kad jis galėtų leisti jai taip kvailai Žūti. 


Nors ir kaip stengėsi, šią naktį Katrina nė minutės neužmigo. Jos gerklė 
perdžiūvo, smilkiniuose tuksėjo; ji gulėjo ir skaičiavo lėtai slenkančias 
minutes. Katrina žinojo, kad Sara stengiasi jai padėti, tačiau be čigonės 
jaunoji moteris jautėsi vieniša ir pasmerkta. 

Aušra nepalengvino jos kančių. Kodėl Sara iki šiol negrįžo? Kas sulaikė 
juos su Tristanu? Gal tabore kas nors pastebėjo, kai ji išėjo arba grįžo? 

Kai kaime pragydo gaidys, Katrinos nerimas tapo begalinis. Visi kietai 
miegojo. Ji nuslinko prie vežimo durų, ir tuomet pasirodė Sara. Katrina su 
palengvėjimu atsiduso. 

— Pagaliau! — sušnabždėjo ji. — Aš taip jaudinausi, kad negalėjau 
užmigti. 

— Aš to bijojau, todėl ir grįžau. Bet man reikia vėl išeiti. 

— Kodėl? 

— Todėl, kad Tristanas L'Ermitas dingo! 

Akimirką Katrinai užgniaužė kvapą, ir jos balsas pavirto šnabždesiu, 
kai ji paklausė: 

— Dingo? Bet kada? Kur? 

— Prieš dvi dienas. Jis išėjo iš viešbučio ir negrįžo. Aš apieškojau 
beveik visą miestą, tikėdamasi ką nors sužinoti. Reikia jį surasti iki saulės 
patekėjimo. 

— Ojeigu nerasi jo? — paklausė Katrina. 

— Nenoriu apie tai galvoti. Geriausia pasakyti, kas tu iš tiesų esi. Tačiau 
tai bus pavojinga tau, taip pat Ferui, nes jis atvedė į gentį nepažįstamąją 
— hadži. 

— Kas man darbo dėl Fero? Aš nenoriu mirti dėl jo. Ar nebus papras- 
čiau pasakyti Dunišai, kad aš neketinu užimti vietos, kuri teisėtai priklauso 
jai, ir aš su džiaugsmu atsisakau visų Fero priesaikų? 

— Tačiau tai mirtinas smūgis Ferui: vadas negali leistis būti pažemin- 
tas. Tavo mirtis nebus pavydėtina, bet tu ir negyvensi ilgai. Šiaip ar taip, 
tavęs niekas nesupras, ir visi apkaltins bailumu. Tai bus išvijimo... ir viso 
kito priežastis! 

Katrina piktai suriko. Kiekvienas kelias, kuriuo ji pasukdavo, vedė ją į 
aklavietę. Viskas vedė ją į mirtį, kurios išvengti ji stengėsi. Katrina 
užmiršo, kad visai neseniai ji pati taip karštai troško mirti. Dabar ji su visa 
savo jauno kūno kaitra ir jėga norėjo gyventi. Dabar, kai šie žmonės 
mėgino atimti jai gyvybę, gyvenimas jai atrodė toks nuostabus. 

— Paleisk mane, — maldavo Sara. — Aš turiu rasti Tristaną. Nesijau- 
dink. Aš būsiu čia, jei... 

Ji nebaigė sakyti, švelniai pabučiavo Katriną į kaktą ir vėl dingo ryto 
rūke, palikusi jaunąją moterį su dar sunkesne širdimi negu anksčiau. 
Katrina norėjo eiti įkandin draugės, bet didžiulėmis valios pastangomis jai 
pavyko nugalėti save. Jeigu ji dings, tai jų planas bus sužlugdytas, ir jai 
neliks nieko kito, kaip tik grįžti į Anžerą tuo metu, kai tikslas buvo taip 
arti. Be to, pasirinkdama šį vaidmenį, Katrina žinojo, kad jai teks ne kartą 
rizikuoti gyvybe. Dabar ji tik turi suprasti, kad tai — pirmasis išmėginimas. 
Šios mintys truputį nuramino Katriną. Jei reikės, ji kausis su Duniša su 
peiliu rankoje. Ne jos būdui trauktis. Jai pasidarė gėda dėl gyvuliškos 
baimės, kuri buvo apėmusi ją prieš akimirką. 

Katrina stengėsi negalvoti apie mažąjį Mišelį. Ją baugino mintis, kad 
daugiau niekada jo nepamatys. Bet ji galvos apie savo mylimą vyrą, apie 
savo Arno, ir tada mirtis turės vienu geluoniu mažiau. 


Vis dėlto, kai išaušo rytas, o Sara dar nebuvo grįžusi, Katrinai sunkiai 
sekėsi nugalėti ją apėmusią panišką baimę. Kitų moterų, atrodė, nestebino 
tai, kad Saros nėra. Tereina išreiškė jų jausmus, sušnibždėjusi su ašaromis 
akyse: 

— Blogas ženklas! Juodoji Sara nenori matyti, kaip mirs jos dukterėčia. 

Katrinai apmirė širdis; ji pagalvojo, ar nėra tiesos šiuose žodžiuose. Vis 
dėlto, atėjus laikui, kai trys moterys vedė Katriną į lauką, ji suėmė save į 
rankas ir išėjo aukštai pakelta galva. Dabar ji galėjo pasikliauti tik savimi 
ir, nors ir keista, jai dėl to pasidarė visiškai ramu. Ji pernelyg dažnai žiūrėjo 
mirčiai į akis, kad dabar išsigąstų. 

Kai ji lipo iš vežimo, Tereina ištiesė jai taurę, ir šį kartą Katrina 
nesvyruodama išgėrė tai, kas joje buvo. Ji silpnai šyptelėjo. Jei šis gėrimas, 
turintis suteikti jai drąsos, veikia taip pat stipriai kaip tas, kurį ji išgėrė 
praeitą naktį, tai ji kausis kaip tigrė. 

Staiga ji pamatė, kad taboro centre buvo išlaisvintas plotas, kur papras- 
tai būdavo alavuotojai. Aplinkui tylėdama stovėjo visa gentis. Tekančios 
saulės spinduliuose čigonai atrodė tarsi bronzinių statulų krūva. Feras ir 
senoji “furi dai" sėdėjo centre ant žvėrių kailiu uždengto medžio kamieno. 
Įžengusi į žmonių ratą, Katrina pamatė Dunišą, kuri artėjo iš kitos pusės, 
lydima keturių moterų. Senas čigonas, vardu Takalis, vyriausiasis vado 
patarėjas, stovėjo tuščios erdvės centre. Jis buvo apsirengęs kažkuo pana- 
šiu į apsiaustą iš daugybės medžiagos skiautelių; apsiaustas dengė jį iki 
kojų ir darė jį panašų į žynį. Ant jo galvos, tarsi išskaptuotos iš seno ąžuolo, 
puikavosi kandžių sukapota kailinė kepurė, iš kurios styrojo ilga paukščio 
plunksna. Kiekvienoje rankoje jis turėjo po durklą. 


Abi moterys sustojo šalia jo, nusiėmė savo skaras, nusirengė sukneles 
ir liko tik su marškiniais, sujuostais odiniais diržais. Paskui Takalis tylė- 
damas ištiesė joms durklus ir įsimaišė tarp visų kitų gentainių. Katrina liko 
akis į akį su Duniša. Ji su siaubu pažiūrėjo į peilį savo rankoje. Kaip juo 
naudotis? Ar ne geriau leistis nužudomai negu įsmeigti šiuos ašmenis į 
kitos moters kūną? Nuo minties apie trykštantį kraują ją ėmė pykinti. 

Tamsiame čigonės veide akys žėrėjo kaip anglys, bet, Katrinos nuosta- 
bai, jose nebuvo neapykantos, o tik kažkoks nežmoniškas džiaugsmas, kurį 
Dunišai, atrodo, kėlė mintis apie tai, kas turi įvykti. Jaunoji moteris su 
kartėliu pajuto, kad jos priešininkė iš anksto mėgaujasi savo pergale ir su 
džiaugsmu galvoja apie jos mirtį. 

Ji apsižvalgė aplink, po tylinčią minią, vis dar tikėdamasi, kad staiga 
atsiras Tristanas ir Sara ir išgelbės ją. Ji negalėjo paaiškinti, kodėl jų nėra. 
Kažkas atsitiko jos senai atsidavusiai draugei, jeigu ji paliko ją tokiu baisiu 
metu, kažkas bloga. Niekas kita nebūtų galėję jos sulaikyti. Feras pakėlė 
ranką ir davė ženklą. 

Žiūrėdama į varžovę, Katrina sukalbėjo maldą, paskui truputį pasviro 
į priekį, pasitikdama pirmą smūgį. Duniša pajudėjo į priekį. Lėtai, labai 
lėtai ji ėmė suktis aplink Katriną. Ji šypsojosi... Katrina pajuto, kaip vieną 
akimirką sudrebėjo jos kojos, paskui baimė dingo. Jos įsitempusius rau- 
menis pamažu užliejo šiluma, ir ji suprato, kad pradėjo veikti Tereinos 
gėrimas. Bet ji vis dar įdėmiai stebėjo Dunišos judesius. 

Staiga buvo smogtas smūgis. Smarkiu šuoliu Duniša puolė į priekį, 
aukštai iškėlusi į viršų peilį. Katrina buvo tam pasirengusi, ji greitai atšoko 
į šalį, ir ilgi ašmenys tik perdrėskė jos marškinius. Duniša prarado pusiau- 
svyrą. Dabar Katrina sviedė savo durklą į šalį ir puolė ją. 

Katrina stengėsi nuginkluoti savo varžovę. Jai pavyko sugriebti Dunišą 
už riešo ir suspausti. Ji išgirdo pritariamus minios šauksmus. 

Bet čigonė buvo stipresnė ir stambesnė, ir Katrinai buvo sunku ją 
išlaikyti. Ji iš arti matė jos iškreiptą veidą, sukąstus dantis ir išplėstas 
šnerves, kaip žvėries, kuris užuodė kraują. Įnirtingu judesiu Duniša atstū- 
mė Katriną, ir ši iš skausmo suriko. Norėdama išsilaisvinti, Duniša įkando 
jai į ranką. Dabar Katrina gulėjo ant žemės, prispausta čigonės kūno. 
Nevalingu judesiu ji sugriebė moters ranką, laikančią durklą, žinodama, 
kad anos padėtis dabar pranašesnė ir kad nenaudinga mėginti apsiginti. Be 
abejo, po kelių akimirkų ji būtų nužudyta. Tai aiškiai rodė triumfuojantis 
čigonės žvilgsnis. Lėtai, be garso juokdamasi, moteris pradėjo sukti Kat- 
rinos ranką, stengdamasi išlaisvinti savo durklą. Tuo pat metu ji sugriebė 
Katriną už gerklės ir ėmė taikytis, kur geriau smogti. 

Iš nelaimingos Katrinos širdies išsiveržė skausminga aimana. Jai viskas 
buvo baigta, jėgos apleido ją, ji daugiau nieko negalėjo padaryti. Ji žinojo, 

kad nesulauks pagalbos iš šios abejingos minios, stovinčios aplink, kad nė 
vienas balsas nesulaikys Dunišos rankos. Katrina užsimerkė. 

— Arno! — sušnibždėjo ji. — Mano meile! 

Dunišos negailestingai suspausta jos ranka ėmė silpti. Ir staiga netikėtai 
visai greta pasigirdo garsus balsas: 

— Tuoj pat išskirkite šias moteris! 

Katrinai pasirodė, kad ji išgirdo Velykų varpus, skambinančius jos 
prisikėlimą. Ji su palengvėjimu atsiduso ir jos atodūsis susiliejo su Dunišos 
riksmu, kai lankininkai šiurkščiai atitraukė ją nuo jos grobio. Kiti du griebė 
Katriną ne ką švelniau negu Dunišą ir pastatė ant kojų. Katrina vis dar 
negalėjo patikėti savo sėkme. Abi moterys stovėjo viena priešais kitą, bet 
jas tvirtai laikė lankininkai. Tarp jų su niekinama šypsena lūpose stovėjo 
aukštas žmogus, apsivilkęs prabangiais žalio aksomo ir juodo brokato 
drabužiais. Katrinos džiaugsmas kaipmat išblėso, o saulė apsiniaukė. Ją 
apėmė siaubas, saugumas pavirto dar didesniu pavojumi: jos išvaduotojas 
buvo ne kas kitas, o Žilis de Rė! 

Prieš jos akis praslinko Šamptoso bokštai ir baisūs tos prakeiktos pilies 
košmarai: šlykšti žmogaus medžioklė, vos nekainavusi Gotjė gyvybės, 
didžiulis laužas, ant kurio Žilis de Rė norėjo sudeginti Sarą gyvą, ir 
pagaliau senojo Žano de Kraono veidas, kraupi jo sutrypto išdidumo ir 
paniekintos širdies istorija sužinojus, kokiu baisiu žmogumi tapo jo anū- 
kas. 

Katrina buvo tikra, kad jos neatpažins, nes ji buvo suplėšytais drabu- 
žiais, bet kai maršalas ironišku ir įžūliu žvilgsniu įsistebeilijo į jos dulkėtą 
veidą, ji nuleido akis, gėdydamasi savo pusiau apnuoginto kūno. Jos 
marškiniai buvo suplėšyti per grumtynes; Duniša vis dar stengėsi ištrūkti 
iš lankininkų rankų. Žilis garsiai sušuko: 

— Paleiskite ją, o visą šitą šutvę suvarykite atgal į jų gardą! 

— O ką daryti su šia moterimi, monsinjore? — paklausė vienas iš 
laikiusiųjų Katriną. Jos širdis apmirė, kai išdidus balsas pasakė: 

— Mes imame ją su savimi! 

Aštuntas skyrius 
Vilkų irštvoje 


Naktis nusileido juoda uždanga, kai kareiviai nelabai pagarbiai įstūmė 
Katriną į kambarį bokšte. Apimta siaubo ji mėgino ištrūkti, kai suprato, 
kad ją veda į didelį centrinį bokštą, pro kurio šaudymo angas matėsi net 
Tūro bokštai tolumoje. Iš pradžių ji bijojo, kad ją įmes į vieną iš šiurpių 
požemių, panašų į tą, kuriame ji buvo uždaryta Ruane. Bet kambarys 
pasirodė esąs didelis ir gerai apstatytas. Sienas beveik ištisai dengė siuvi- 
nėtos užuolaidos ir tamsiai alyvinės bei sidabro spalvos rytų šilkai, ant 
grindų mėtėsi pagalvės, o grindis puošė Ambuazų šeimos herbai; ši šeima 
visai neseniai neteko savo valdų karaliaus įsakymu. 

Katrina įveikė pagundą gultis į didelę kvadratinę lovą, kuri stovėjo 
viename kambario kampe ir viliojo akinamai baltomis paklodėmis ir 
aksominiais užtiesalais. Miegas! Kaip malonu būtų išsitiesti ten ir leisti 
pailsėti vargšui sumuštam, mėlynėmis nusėtam kūnui! Bet didelis kardas 
ant stalo, ginkluotė kampe, vyriški drabužiai, išmėtyti ant kėdžių ir skry- 
nių, kurios buvo prigrūstos brangių medžiagų, kailių ir tualeto reikmenų, 
— visa tai labai aiškiai rodė, kad tai Žilio de Rė kambarys. 

Katrina buvo išmušta iš vėžių ir negalėjo blaiviai mąstyti, bet dėl vieno 
dalyko ji buvo tikra: ji bijo jo, ir ta baimė buvo tokia pat kibi ir paralyžiuo- 
janti kaip ir anksčiau. Prisiminimai apie tai, kaip ji kalėjo bokšte, buvo 
pernelyg baisūs, kad ji galėtų jaustis kitaip. Vadinasi, ji išvengė mirties 
nuo Dunišos rankos tik tam, kad vėl patektų į jo, Žilio de Rė, rankas, o tai 
tas pat kas nuo keptuvės šokti į ugnį. Katriną kamavo tai, kad ji nežino, ko 
jis nori iš jos. Kodėl jis atvedė ją čia? Galimas dalykas, jis nė nepažino jos. 
Tuomet... 

Jeigu jos metamorfozė bus atskleista, tai mirtis neišvengiama. O jei ne? 
Ji per daug gerai žinojo, koks jis kraugeriškas, kad nesuprastų, jog jis 
nesvyruodamas nužudys čigonę, jei panorės. Jis gali dar ir išprievartauti 
ją, o paskui nužudyti... Kad ir kaip svarstytum, pabaiga buvo aiški — 
mirtis! Kam gi dar, jei ne pasismaginimui, atsivestų moterį toks žmogus 
kaip Žilis de Rė? 

Katrina basa perėjo per kambarį prie ugnies, kuri plyksėjo židinyje, ir 
įsikniaubė į pagalves, išmėtytas ant suolo. Ji su malonumu ištiesė sųšalu- 

sias rankas prie ugnies. Jos kūnas drebėjo nuo šalčio po suplėšytais 
šiurkščiais marškiniais, kurie buvo vienintelis jos rūbas, bet ugnis greitai 
nugalėjo nuo upės sklindančią drėgmę ir nakties šaltį. Beveik nejausdama 
to, ji pravirko. Ašaros viena po kitos krito ant marškinių. Katrina buvo 
alkana! Ji buvo alkana nuo tada, kai atsidūrė čigonų tabore. Be to, netgi 
labiau dvasiškai negu fiziškai. Pastarųjų kelių valandų įvykiai nežadėjo 
nieko gero: ji atsidūrė savo priešo Žilio de Rė rankose, Sara paslaptingai 
dingo, o ką jau kalbėti apie Tristaną L'Ermitą, kurio elgesio ji išvis 
nemėgino paaiškinti. Buvo labai panašu į tai, kad jis metė ją. 

Apimta nevilties ji beveik negalvojo apie tai, kad pagaliau atsidūrė 
pilyje, į kurią taip stengėsi patekti. Storos bokšto sienos beveik nepraleido 
jokių garsų, bet per siaurą langą ji galėjo girdėti dainos žodžius. Ten, 
karaliaus menėse tolimame rūmų kampe, vyras dainavo pritariamas arfos: 

Puikioji dama, ar tu galvoji apie mane? 

Kas tavo širdyje? Atverk man savo sielą... 

Katrina pakėlė galvą ir krestelėjo juodas garbanas. Tai buvo mėgstama 
Ksantrajaus daina. Šią dainą jis dainavo, kai jie keliavo į Arasą, ir malonūs 
prisiminimai suteikė Katrinai drąsos. Jos galva prablaivėjo, ir ji prisiminė 
konetablio de Rišmono pastabą: “La Tremujis nemiega šalia karaliaus. Jis 
leidžia naktis bokšte, kurį saugo penkiasdešimt ginkluotų vyrų..." Bokš- 
tas? Bet juk ji ir yra tame bokšte!.. 

Katrina instinktyviai pažvelgė aukštyn, į akmenines skliautuotas lubas, 
kurių aštriabriaunės arkos skendėjo šešėlyje. Šis kambarys buvo pirmame 
aukšte. Žmogus, kurio ji ieškojo, tikriausiai gyvena kaip tik virš jos... visai 
šalia! Apie tai pagalvojus, jos kraujas užvirė! 

Ji buvo taip paskendusi savo mintyse, kad neišgirdo, kaip atsidarė 
durys. Žilis de Rė tyliai priėjo prie židinio. Katrina nepastebėjo jo iki tos 
akimirkos, kai jis atsistojo šalia jos. Norėdama toliau vaidinti savo vaid- 
menį, ji pašoko nutaisiusi išgąstingą veido išraišką — beje, tai jai visai 
gerai pavyko. Tai, kad šis žmogus buvo čia, savaime buvo gana siaubinga. 

— Sinjore, — užsikirsdama pratarė ji. — Aš... aš... 

Išgąsdinta jos širdis daužėsi lyg būgnas, bet ji nespėjo daugiau nieko 
pasakyti. Jis šiurkščiai griebė ją už pečių ir lūpomis prisispaudė prie jos 
lūpų, bet iškart atstūmė ją. 

— O! Nuo tavęs dvokia, gražuole! Ko gero, tu nušašusi! 

Ji visko tikėjosi, tik ne šito. Keista, bet ji pasijuto visiškai prislėgta! 
Nors ji ir žinojo, kad yra nešvari, bet išgirsti tai iš kito buvo nepakenčiama! 


Žilis paėjo į šalį ir suplojo delnais. Pasirodė iki dantų apsiginklavęs 
sargybinis; jam buvo įsakyta atvesti dvi kambarines. Kai žmogus grįžo su 
dviem tarnaitėmis, Žilis de Rė parodė joms į Katriną, kuri mėšlungiškai 
susigūžė ant suolo. 


— Nuveskite šitą gražuolę į vonią ir nenuleiskite nuo jos akių. Tu, 
lankininke, savo galva atsakai už tai, kad mano belaisvė nepabėgtų! 


Neliko nieko kito, kaip eiti paskui sargybinį. Katrina buvo įniršusi ir 
jautėsi daug labiau pažeminta, negu būtų to norėjusi. Bet jos prislėgtą 
nuotaiką šiek tiek praskaidrino linksmas nuotykis. Ji pastebėjo, kad viena 
tarnaitė užpakaly persižegnojo norėdama apsisaugoti nuo blogos akies. 
Šitos tarnaitės tiesiog pamėlynavo iš baimės, kad joms reikės turėti reikalo 
su čigone! Tai aiškiai rodė, kad maskuotė buvo sėkminga. Bet čia prisidėjo 
naujas nerimas, kuris sugadino jai malonumą, kad galės nusiplauti nešva- 
rumus: kas bus, jei Gijomo dažus nuplaus vanduo? Nepaisant storo dulkių 
sluoksnio, jos plaukai vis dar buvo juodi ir blizgantys, ir ji turėjo du 
buteliukus kosmetikos, kuriuos Sara užsiuvo jos marškinių kišenėje, bet 
kas bus su jos oda? 


Netrukus ji liovėsi jaudintis. Vanduo vonioje truputį pageltonavo, ir 
tiek. Katrina saldžiai mėgavosi karštu, subtiliai aromatingų vandeniu. 
Mėlynių nusėtas jos kūnas ilsėjosi, ir galva pašviesėjo. Ji užsimerkė ir 
pamėgino surikiuoti savo mintis ir nusikratyti nerimo. Ši vonia buvo 
netikėtas malonumas, bet kiekvienas galėtų įspėti, kas bus paskui. Ji 
išsitiesė vonioje ir pamėgino užsimiršti. Reikia maksimaliai pasinaudoti 
šia trumpa poilsio valandėle. Paskui... 

Katrina galėtų valandų valandas likti šiame šiltame, maloniai kvepian- 
čiame vandenyje, kuris ramino jos skaudamą kūną ir gydė žaizdas. Bet, 
matyt, Žilis de Rė nebuvo linkęs ilgam išleisti ją iš akių. Kambarinės 
padėjo jai išlipti iš vonios ir aprengė šilkiniais marškiniais, paskui dryžuoto 
žaliai balto šilko suknele plačiomis rankovėmis. Bet kai moterys norėjo 
sušukuoti ją, ji atstūmė jas ir taip valdingai parodė į duris, kad jos pakluso 
ir nedrąsiai pasitraukė, be abejo, bijodamos, jog ji gali jas užkerėti. Iš tiesų 
Katrina nenorėjo joms parodyti, kad dalis juodų jos plaukų yra ne jos. 


146 


Likusi viena, ji išleido plaukus ir ilgai šukavo juos. Paskui vėl prisegė 
dirbtines sruogas ir, kad tvirčiau laikytųsi, įpynė į jas baltus kaspinėlius. 
Pasidažė antakius, rūpestingai juos išlygino, išsidažė lūpas. Jeigu jau reikia 
eiti į mūšį, tai nors ir kaip beviltiška tai būtų, ji turi būti tikra, kad yra gerai 
apsiginklavusi, o Katrina norėjo, kad jos ginklai būtų jos moteriškas 
žavesys. Dabar, kai ji buvo išsipraususi, gerai apsirengusi ir tikra, kad 
nepaisant čigoniškos išorės yra tikrai graži, ji vėl pasijuto esanti Katrina 
de Monsalvi kaip ir anksčiau! Ji prisipažino, kad jos pasirinktas vaidmuo 
buvo jai sunkus. Šiaip ar taip, puolus į vandenį, nelieka nieko kito, tik 
plaukti! Kad tik jai pavyktų nuraminti iš alkio skaudamą skrandį! 

Ji atidarė vonios duris ir akis į akį susidūrė su kambarinėmis ir sargy- 
biniais. Išvydus ją, vyrų akys sublizgėjo, bet ji neatkreipė į tai dėmesio. 

— Dabar aš pasirengusi, — trumpai pasakė ji ir nuėjo tvirtu, vienodu 
žingsniu žmogaus, einančio į mūšį. 

Po kelių sekundžių ji vėl atsidūrė Žilio de Rė kambaryje ir su paleng- 
vėjimu pamatė, kad jai nesant stalas buvo padengtas ir nustatytas valgiais. 
Ji pastebėjo tai ne be pasitenkinimo. Paprastai nemaitina to, kurį nori 
nužudyti. 

Kambario šeimininkas buvo čia. Jis ilsėjosi aukštame raižyto ąžuolo 
krėsle, bet Katrina užmiršo savo baimę, pamačiusi apetitą žadinančius 
laukinių žvėrių ir paukščių kepsnius, sultingus ir rausvus, garuojančius 
sidabro lėkštėse; nuo jų sklido nepakartojamas kvapas. Paštetai, mėsos 
pilni dubenys ir vyno grafinai stovėjo čia pat. Katrinos šnervės suvirpėjo... 
Kurį laiką Žilis de Rė apžiūrinėjo savo belaisvę, paskui balta ranka pamojo 
jai prieiti. 

— Tu alkana? 

Ji tylėdama linktelėjo. 

— Tuomet sėskis ir valgyk! 

Jos nereikėjo prašyti du kartus, ji prisitraukė kėdę ir atsisėdo prie stalo. 
Paėmė mėsos, atsipjovė didelį gabalą ir godžiai suvalgė. Niekada ji nebuvo 
ragavusi nieko panašaus! Po šlykšios marmalynės, kurią virė čigonų 
tabore, tai buvo tikra palaima! Ji suvalgė dar gabalą, paskui pusę paukščio. 
Tuo tarpu Žilis įpylė jai didelę taurę tiršto žaižaruojančio vyno. Katrina 
paėmė taurę ir vienu ypu ją ištuštino. Po to ji pasijuto kur kas geriau ir net 
nepastebėjo skvarbaus šeimininko žvilgsnio: kaip katinas tykoja pelės. Ji 

jautė, kad gali galynėtis su pačiu velniu! Be abejo, tai buvo apgaulinga 
drąsa, kurią sukėlė išgertas vynas. 

Žilis atsirėmė į stalą, užtiestą siuvinėta staltiese, kad geriau matytų, kaip 
ji valgo cukrumi apibertas slyvas. Numalšinusi alkį, Katrina įdėmiai 
pažvelgė į jį laukdama, kada jis prabils. Bet jis tylėjo, ir tyla darėsi 
nepakenčiama, todėl ji prabilo pirmoji. Ji nusišluostė rankas ir burną šilko 
servetėle, su pasitenkinimu atsiduso ir prisivertė nusišypsoti savo krau- 
piam stalo kaimynui. Ji žinojo, kad jei parodys, jog bijo, tai išsiduos, kas 
esanti. 

— Labai jums ačiū už valgį, gerasis pone! Aš niekada per visą savo 
gyvenimą taip skaniai nevalgiau! 

— Niekada? Iš tiesų? 

— Iš tiesų! Ant mūsų skurdaus taboro laužų taip skaniai neverda! Mes 
esame vargšai, mano pone, ir... 

— Aš turėjau galvoje ne apgailėtinus čigonų katilus, — šaltai nutraukė 
ją Žilis de Rė, — o veikiau Pilypo Burgundiečio, didžiojo krikščionių 
pasaulio hercogo, virtuvę. Aš manau, ji prašmatnesnė! 

Katrina buvo per daug priblokšta, kad atsakytų. Jis priėjo ir pasilenkė 
prie jos. 

— Jūs atliekate savo vaidmenį puikiai, mano brangioji Katrina, ir aš su 
dideliu malonumu stebėjau jus, ypač jūsų grumtynes. Niekada nebūčiau 
patikėjęs, kad ponia de Brazi gali muštis kaip prasta mergšė! Bet ar jums 
neatrodo, kad užteks apsimetinėti prieš mane? 

Katrinos lūpas iškreipė karti šypsena. 

— Kaip jūs pažinote mane? 

— Tai nebuvo labai sudėtinga. Aš žinojau, kad jūs čia ir slapstotės 
apsimetusi čigone. 

— Iš kur jūs tai sužinojote? 

— Aš visur turiu šnipų, taip pat ir Anžero pilyje. Vienas iš jų, matęs 
jus Šamptose, pažino jus. Jis sekė jus, kai vykote pas Gijomą miniatiūri- 
ninką. Turiu pasakyti, kad niekingas padaras iš visų jėgų spyriojosi, kai 
mes paklausėme jį apie jus ir jūsų maskuotę, nors, aš manau, mes buvome 
per daug atkaklūs... 

— Tai jūs kankinote jį... ir pasmaugėte? — siaubo apimta sušuko 
Katrina. — Pažįstu jūsų braižą! 

— Taip, tai buvo mano žmonės! Nelaimei, jis atsisakė atskleisti jiems 
jūsų maskuotės priežastį, nors jie ir labai prašė. 

— Tik todėl, kad jis nieko nežinojo! 

— Aš ir pats padariau tokią išvadą. Šiaip ar taip, aš noriu, kad jūs 
papasakotumėte apie tai. Jūs turite suprasti, kad nors... 

Jo aukšta figūra, palinkusi virš jos, nervino Katriną. Ji atsistojo, priėjo 
prie atdaro lango ir atsirėmė į jį; jos akys drąsiai susitiko su Žilio akimis. 

— Kaip jūs manote, kodėl aš čia atėjau? 

— Kad susigrąžintumėte savo turtą. Tai visai natūralu, ir aš galiu tai 
suprasti. 

— Savo turtą? 

Žilis de Rė nespėjo jai atsakyti: pasigirdo beldimas į duris ir nelaukda- 
mas kvietimo įėjo žmogus. Kartu su juo įėjo alebardomis ginkluoti du 
sargybiniai ir atsistojo abipus durų. Įėjusysis buvo toks paritus, toks 
pastačius — tikras mėsos kalnas, apkūtotas auksu siuvinėtomis aksomo 
drapanomis, viršum kurių išdidžiai kyšojo raudonas išpurtęs veidas su 
trumpa juoda barzda. 

— Pusbroli! — sušuko lankytojas. — Aš atėjau pavakarieniauti su 
jumis. Su karaliumi baisiai nuobodu! 

Katrina instinktyviai pasitraukė atatupsta, pažinusi Žoržą de la Tremu- 
jį! Jai į veidą plūstelėjo kraujas: džiaugsmas, pyktis ir neapykanta susiliejo 
draugėn. Ji nesitikėjo taip greitai pamatyti žmogų, pas kurį ėjo įveikdama 
tiek išbandymų ir pavojų. Ją apėmė nežmoniškas džiaugsmas, kai ji 
pamatė, kad jis pasidarė dar storesnis, negu buvo anksčiau. Pageltusi oda, 
nesveikas išpurtimas ir sunkus kvėpavimas rodė, kad nesibaigiančios 
orgijos pakirto jo sveikatą. Toliau įdėmiai apžiūrinėdama savo priešą, ji 
apstulbo iš nuostabos pamačiusi keistą Didžiojo kamerhero galvos apdan- 
galą. Tai buvo kažkas panašu į turbaną iš auksinės medžiagos; su šiuo 
turbanu jis panėšėjo į rytų satrapą. Tarp audinio klosčių žėrėjo juodas 
briliantas, vienintelis nepakartojamas Garono de Brazi juodasis briliantas! 

Sienos ir grindys ėmė suktis, ir Katrinai sekundę pasirodė, kad ji eina 
iš proto. Ji apgraibomis susirado taburetę tamsiame kampe, kur pasislėpė 
pasirodžius la Tremujui, ir nugriuvo ant jos, nekreipdama dėmesio į tai, ką 
tarpusavyje kalbėjosi vyrai. Katrina iš visų jėgų stengėsi suprasti, kaip 
deimantas galėjo atsidurti kamerhero rankose. Ji prisiminė, kaip atidavė 

deimantą Žakui Kerui Obiusono viešbutyje. Ką jis tada pasakė? Kad nori 
gauti pinigų už brangakmenį iš Bokero žydo, kurio vardą ir pavardę ji 
įsidėmėjo. Isakas Abrabanelis! Kaipgi briliantas atsidūrė ant la Tremujo 
turbano? Galbūt Žaką sučiupo pusiaukely tarp Obiusono ir Lermono? Negi 
jis pateko į spąstus? O kas, jeigu jis... Ji neprisivertė ištarti net mintyse to 
baisaus žodžio. Ji baisiai panoro verkti. Taip, be abejo... tai, kad Didysis 
kamerheras gavo šį deimantą galėjo reikšti tik viena: Žako Kero nebėra 
tarp gyvųjų. Jis niekada nebūtų savo noru atidavęs brangenybės, kuri 
priklauso... Ypač šiam žmogui, kurio nekentė beveik taip pat smarkiai kaip 
ir ji pati. 

Akimirką Katrina užsimerkė ir nepastebėjo, kad la Tremujis pamatė ją 
ir priėjo prie jos. Ji sudrebėjo, kai storas suglebęs smilius su masyviais 
žiedais palietė jos smakrą. 

— Velniai griebtų! Na ir gražuolė! Kur jūs suradote šį stebuklą, 
pusbroli? 

— Čigonų tabore, — nenoriai atsakė Žilis. — Ji pešėsi su kita ragana. 
Aš išskyriau jas ir pasiėmiau šitą, nes ji man krito į akį. 

La Tremujis teikėsi nusišypsoti; šypsena apnuogino jo juodai žalsvus 
dantis; beje, burnoje daug dantų nebuvo. Jis valdingai uždėjo ranką jai ant 
galvos, ir ji iš pasišlykštėjimo sudrebėjo. 

— Atrodo, jūs teisingai pasielgėte, pusbroli! Iš jūsų pusės tai buvo labai 
protinga — išsaugoti šią laukinę balandę! Atsistok, mažyte, kad aš galėčiau 
geriau tave apžiūrėti! 

Katrina nenoriai pakluso nesuvokdama, kas bus po to. Jeigu Žilis de 
Rė pasakys jos tikrąjį vardą, ji pražuvusi. La Tremujis ir Žilis de Rė buvo 
ne tik pusbroliai, bet ir sąjungininkai, kuriuos siejo pasirašyta ir patvirtinta 
sutartis. Žilis pats kalbėjo apie tą sutartį Šamptose. Vis dėlto ji žengė kelis 
žingsnius per kambarį, lydima Didžiojo kamerhero godaus žvilgsnio. Jis 
kalbėjo apie ją taip, lyg ji būtų meno kūrinys. 

— Iš tikrųjų labai graži! Brangakmenis, vertas princo lovos! Jos krūtinė 
apvali ir aukšta, pečiai nuostabūs, kojos ilgos, veidas subtilus! Tos našlai- 
čių spalvos akys... ir žavingos lūpos! 

Astmatiškas la Tremujo kvėpavimas pasidarė dar tankesnis, jis visą 
laiką laižėsi lūpas. Katrina suprato, kad kuklumas vargu ar tinka jos — 
čigonės — vaidmeniui. Didžiulėmis valios pastangomis ji prisivertė vilio- 

jamai nusišypsoti priešui. Jos eisena tapo iššaukianti, ir ji nutvilkė jį savo 
žvilgsniu, nuo kurio kamerhero veidas pasidarė purpurinis. 

— Tobulybė! — iškvėpė jis. — Kaip aš to nepastebėjau anksčiau? 

— Ji — bėglė, — sumurmėjo Žilis, — ir tik prieš kelias dienas 
prisijungė su savo teta prie Fero genties. Jie yra pabėgę vergai... 

Katrina su palengvėjimu atsiduso. Buvo aišku, kad Žilis nenori pasakyti 
jos tikrojo vardo! Staiga ji pasijuto daug saugesnė savo naujame vaidme- 
nyje. Bet la Tremujis sustabdė savo pusbrolį, iškėlęs ranką. 

— Tegul ji pati atsako, aš noriu išgirsti jos balsą. Kuo tu vardu, meilute? 

— Čalė, pone! Mūsų kalba tai reiškia “žvaigždė"... 

— Jis nepaprastai tinka tau. Eime su manimi, mieloji žvaigžde. Aš 
nekantrauju pažinti tave arčiau! 

Jis jau paėmė Katrinos ranką ir dabar atsisuko į de Rė: 

— Ačiū jums už dovaną, mano drauge! Jūs visada žinojote, kaip man 
suteikti malonumą! 

Bet Žilis de Rė išėjo į priekį ir užstojo duris. Jo lūpos grėsmingai 
išsiviepė, o juodose akyse užsidegė tamsi ugnis. 

— Pusbroli! Aš neneigiu, kad atvedžiau ją jums, bet neketinu atiduoti 
ją jums anksčiau negu rytoj! 

Katrina sukrėsta pažvelgė į Žilį. Ji visada laikė jį klusniu savo atgrasaus 
pusbrolio įrankiu. O dabar išaiškėjo, kad jie toli gražu nėra vieningi. 
Besaikis Žilio išdidumas neleido jam būti vasalu. Nelengva buvo įsivaiz- 
duoti jį kam nors nusižeminantį... Dabar jo akyse įsižiebė mirtina liepsna. 
Kaip baigsis ši tigro ir šakalo dvikova? 

Mažos la Tremujo akutės pasislėpė už riebių raukšlių, o storas lūpas 
iškreipė šlykšti grimasa, kuri rodė jo nepasitenkinimą. Tačiau Katrina 
pastebėjo, kad jos riešą spaudusi ranka sudrėko. Matyt, la Tremujis bijojo 
savo grėsmingo sąjungininko. Bet, nors ir keista, jo balse nebuvo pykčio, 
kai jis paklausė: 

— O kodėl ne šiandien? 

— Todėl, kad šiandien ji priklauso man! Aš radau ją ir išgelbėjau nuo 
kitos čigonės, kuri rengėsi ją nužudyti, aš atvedžiau ją čia ir nuprausiau. 
Atiduosiu ją jums rytoj, bet šiandien noriu pasilikti ją sau! 

— Visi čia paklūsta man, — pasakė la Tremujis įtartinai švelniu balsu. 
— Tereikia man pakelti ranką, ir dvidešimt žmonių... 

— Bet jūs nepakelsite rankos, mano brangusis pusbroli, nes jeigu tai 
padarysite, tai neteksite mergaitės. Aš iškart nužudysiu ją. Be to, aš 
pernelyg daug žinau, todėl nebijau tavo išpuolių. Pavyzdžiui, ką pasakys 
jūsų žmona Katrina, mano puikusis pusbroli, kai sužinos, kad pasakiškos 
aukso ir emalės vėrinys, kurį ji taip norėjo gauti, buvo atiduotas šio miesto 
vyno pirklio žmonai už vieną meilės naktį... 

Šį kartą la Tremujis paleido Katriną, kuri degančiomis akimis stebėjo 
šią sceną. Ji galėjo tik padaryti išvadą, kad visagalis la Tremujis, visos 
karalystės siaubas, iš tiesų bijo savo žmonos. Tai žinoti buvo naudinga. De 
Rė laimėjo šią dvikovą, ir ji nežinojo, džiaugtis jai ar ne. Storulis kamer- 
heras nuėjo durų link, sviedęs į Katriną ilgesingą žvilgsnį, kupiną apgai- 
lestavimo. 

— Labai gerai, — tarė jis, gūžtelėjęs pečiais, — pasilikite ją šiandien 
sau. Bet rytoj aš atsiųsiu jos paimti. Ir gerai pasirūpinkite nesugadinti jos, 
pusbroli, antraip man teks užmiršti... švelnius mano jausmus jums. 

Paskutinis žvilgsnis ir grimasa, kuri galėjo reikšti Katrinai skirtą šyp- 
seną, — ir jis išėjo. Kareiviai uždarė duris. Katrina ir de Rė vėl liko vieni. 

Katrinai perdžiūvo gerklė. Pavojus buvo pernelyg didelis. Mėgindama 
išvilioti la Tremujį iš šios kruopščiai saugomos pilies, ji atsidūrė tarp kūjo 
ir priekalo. Ji tikėjosi, kad ją pakvies šokti kamerhero pramogai, ir tada jai 
pavyks įkalbėti jį, kad apsistotų Šinone. Bet dabar, atsidūrusi spąstuose 
tarp baisiojo Žilio de Rė ir storulio kamerhero, ji jautė, kad jos gyvenimas 
nieko nevertas. Žilis tik nori pasismaginti su ja, o po to jis įžūliai nusvies 
ją į la Tremujo lovą. Ar jai užteks laiko įvykdyti savo planą? Žilis — ne 
tas žmogus, kuris paleistų savo belaisvę! 

Tuo tarpu Žilis de Rė— Mėlynbarzdis — priėjo prie durų ir užsklendė 
jas masyviomis sklendėmis. Paskui priėjo prie lango ir kelis kartus giliai 
įkvėpė, matyt, norėdamas, kad praeitų įniršis. Iš išorės pro tamsą Katrinos 
ausis pasiekė prislopinti liutnių ir violų tylūs melodingi garsai. 

— Karaliaus rūmuose koncertas, — sumurmėjo Žilis; jo balse nebuvo 
jokio pykčio, ir toks keistas pasikeitimas sukrėtė Katriną. 

— Kokia maloni muzika! Nėra nieko iškilmingiau už muziką, ypač kai 
dainuoja vaikų choras! Bet karalius nemėgsta vaikiškų balsų... 

Jis kalbėjosi pats su savimi, tarsi užmiršęs Katriną. Jos nugara perėjo 
šiurpas, kai ji prisiminė siaubingas naktis Šamptose ir senąii Žaną de 

Kraoną, kuris atvėrė jai savo nelaimingą širdį. Ji suspaudė rankas. Nega- 
lima parodyti savo kalintojui, kad bijai jo. Jeigu ji nori išsilaikyti, tai reikia 
susikaupti ir neduoti valios nakties košmarams. 

Ji žengė prie jo. 

— Kodėl jūs nepasakėte savo pusbroliui, kas aš esu iš tiesų? — 
paklausė ji tyliai. 

— Todėl, kad man nebus naudos iš to, jei Katrina de Brazi žus kokiame 
nors požemyje! O čigonė Čalė gali būti man naudinga! 

Katrina nutarė būti atvira. 

— Daugiau aš nesu Katrina de Brazi, — pasakė ji, — prieš Dievą ir 
žmones dabar aš — Arno de Monsalvi žmona. 

Žilis de Rė pašoko lyg įgeltas. Jis atsisuko į Katriną ir nustebęs 
įsistebeilijo į ją. 

— To negali būti! Monsalvi mirė beveik prieš dvejus metus. Siuli 
požemiuose! La Tremujis — geras kalėjimo prižiūrėtojas, iš jo požemių 
kaliniai neištrūksta. 

— Bijau, kad jūs nežinote visos tiesos. Aš ištekėjau už Arno de 
Monsalvi Burže, šv.Petro bažnyčioje 1431 metų gruodžio 24 dienos naktį. 
Mus sutuokė brolis Žanas Pakerelis. Jūs prisimenate brolį Žaną, mesire de 
Rė? Jis buvo kapelionu pas... 

Siaubo kupinu gestu Žilis paprašė ją nutilti, 

— Neminėkite šio vardo! — ištarė jis dusdamas ir kelis kartus persi- 
žegnojo. — Ne man girdint! Niekada man girdint neminėkite. Dieve... 
jeigu ji girdėtų jus! 

— Ji mirusi, — su pašaipa pasakė Katrina, niekindama jį dėl jo baimės. 
— Ko jums bijoti? 

— Gal ji ir mirusi, bet jos siela gyva, o raganos siela — baisus dalykas. 
Pakanka ištarti vardą — ir ji pasirodys! Aš nenoriu girdėti šio vardo! 
Niekada, niekada! 

— Kaip pageidaujate, — atsakė Katrina ir gūžtelėjo pečiais. — Bet vis 
dėlto tai nekeičia to, kad aš esu ponia de Monsalvi ir kad turiu sūnų. 

Žilis de Rė nusiramino, kai Katrina liovėsi kalbėti apie Žaną d'Ark. Jo 
blyškiame veide vėl pasirodė raudonis. 

— Kaipgi atsitiko, kad jūs esate čia? Kur Monsalvi? 

Katrinos veidas suakmenėjo. Ji nuleido akis, kad jis nematytų jose 
liūdesio, kai ji ištars šiuos baisius žodžius: 

— Mano vyras miręs! Štai kodėl aš čia viena. 

Stojo tyla, kuri pamažu darėsi nepakenčiama. Norėdama bent kiek 
išblaškyti įtemptą atmosferą, Katrina beveik abejingai paklausė: 

— Ar galiu sužinoti, kokia jūsų senelio, mesiro Žano de Kraono, 
sveikata? Ar sveika ponia Ana, jo žmona, — ji buvo man labai gera, kai 
aš buvau pas jus? 

Ji tuoj pat pasigailėjo savo klausimo. Žilio veidą iškreipė maniakiškos 
neapykantos grimasa. Jis pažvelgė į ją paklaikusiomis akimis. 

— Mano senelis numirė praeitą rudenį, lapkričio 15 dieną, prakeikda- 
mas mano vardą! Jis paliko savo kardą Renė, mano nevėkšlai puspročiui 
broliui! Kaip jūs drįstate klausti manęs apie jo sveikatą? Tikiuosi, jo siela 
kankinasi pragare! Aš tikiuosi... 

Katrina išsigandusi šūktelėjo. 

— Verčiau pakeiskime temą, mesire, — mandagiai pasakė ji. — 
Užmirškite savo giminaičius ir savo negerus jausmus jiems... Papasakokite 
man, kuo gali čigonė Čalė būti jums naudinga? 

— Juk man reikia kaip tik to, dėl ko jūs čia atėjote: man reikia juodojo 
brilianto! Čigonė žino, ji žino, kaip apgaudinėti, vogti ir užkerėti! 

— Aš netikra čigonė... 

Staiga Žilis užmiršo padorias manieras ir liovėsi valdytis. Jis žengė prie 
Katrinos ir taip šiurkščiai sugriebė ją už pečių, kad ji suriko. 

— Ne, žinoma, ne, bet jūs šimtą kartų sumanesnė! Gal jūs ir ne 
Bohemijos duktė, bet jūs velnio duktė! Jūs ragana! Jūs užburiate žmones, 
ponus ir valstiečius, ir jie ateina ir valgo iš jūsų rankų kaip išgąsdinti 
paukščių jaunikliai. Jūs išvengiate vieno pavojaus po kito, ir kiekvieną 
kartą, kai vėl pasirodote, tampate stipresnė ir gražesnė! Mano planui 
įvykdyti jūs tinkate geriau negu čigonė! Argi jums nepadėdavo ta velnienė, 
kurią aš norėjau sudeginti? 

Sara? Katrina užmiršo ją ir dabar ėmė sau priekaištauti dėl to. Kaip ji 
galėjo neprisiminti Saros? 

— Aš pasimečiau su savo senąja Sara, net nežinau, kur ji. Jos nesimatė 
iš pat ryto. 

— Aš žinau, kur ji. Vienas iš mano žmonių pažino ją, kai ji mieste 
ieškojo žmogaus, vardu Tristanas L'Ermitas. Ji dabar stipriai saugoma, bet 
nesijaudinkite — jai nėra ko bijoti, Bent jau šiuo momentu. Jos likimas 
priklauso nuo jūsų paklusnumo. 

— Būčiau dėkinga, jeigu jūs pasakytumėte man, kas atsitiko mesirui 
Tristanui, — pareikalavo Katrina. 

— Aš nieko nežinau apie jį. Kai nusiunčiau savo žmones į smuklę 
suimti jūsų palydovo, jam kažkokiu būdu pavyko iššokti pro langą ir 
pabėgti. Nuo to laiko niekas jo nematė. 

Katrina mėgino išsivaduoti iš jo rankų, kurios gniaužė jos pečius, bet 
jis tvirtai laikė. Paskui jis prikišo savo veidą prie pat Katrinos veido. Nuo 
jo trenkė vynu, ir šitas kvapas privertė ją susiraukti. 

— Paleiskite mane, mesire, — pareikalavo ji pro sukąstus dantis. — 
Būkime atviri vienas kitam, nes atrodo, kad čia įvyko didelis nesusiprati- 
mas. Aš atėjau čia visai ne tam, kad susigrąžinčiau juodąjį briliantą, nors 
ir ką jūs galvotumėte. Aš netgi nežinojau, kad jis pas jūsų pusbrolį! 

Jos ryžtingas tonas aiškiai paveikė Žilį. Jis paleido ją, ji pasitraukė ir 
ramiai atsisėdo į aukštą raižytą krėslą, ant kurio prieš tai sėdėjo jis. Kurį 
laiką jis nustebęs žiūrėjo į ją, tarsi nesuprasdamas, ką ji turėjo galvoje, ir 
tylėjo. 

Paskui jis palenkė galvą ir nepatikliai paklausė: 

— Jūs atėjote ne brilianto? Tai ko gi jūs atėjote? 

— Pagalvokite, monsinjore. Aš — našlė, ir aš turiu sūnų. Monsalvi 
šeima neteko savo žemių, ji nuskurdinta, mūsų gyvybėms gresia pavojus, 
o kieno rankose mūsų likimas? Jūsų pusbrolio la Tremujo. Štai kodėl aš 
norėjau patekti čia — norėjau pamatyti jį ir sužavėti ir, jei pavyks, 
paprašyti atleidimo man ir mano šeimai ir trupučio žemės, kuri atiteks 
mano sūnui, kai jis užaugs. Ar jums neatrodo, kad užtenka šios priežasties? 

— Tuomet kam reikalingas šis maskaradas? 

Katrina gūžtelėjo pečiais. 

— Jūs manote, kad man būtų pavykę pereiti bent pakeliamąjį tiltą, jeigu 
nebūčiau persirengusi? 

Žilis linktelėjo, ir ji tęsė: 

— Atsitiktinai sužinojau, kad Didžiajam kamerhemi patinka čigonų 
šokiai ir dainos. Su Sara man buvo nesunku patekti į taborą, o visa kita jūs 

žinote. Dabar aš savo ruožtu noriu žinoti, kaip jūs ketinate pasielgti su 

Žilis atsakė ne iš karto. Jo veidas buvo rūstus. Jis paėmė durklą su 
auksine rankena ir ėmė nervingai žaisti juo. Katrina vos kvėpavo bijodama 
sutrikdyti šią pavojingą tylą. Staiga ji pašoko, nes Žilis įsmeigė durklą į 
raižytą medžio skrynią ir sušuko: 

— Aš noriu, kad jūs pavogtumėte juodąjį briliantą ir atneštumėte jį 
man... 

— Jūs užmirštate, kad jis priklauso man. Šiaip ar taip, aš norėčiau 
žinoti, kaip jis atsidūrė pas jūsų pusbrolį? 

— Viešbučio šeimininkas ar kažkas kitas išgirdo, kaip žmogus, kuriam 
jūs davėte akmenį, Buržo kailių pirklys, pasakė, jog jis norėtų gauti už tai 
pinigų iš Bokero žydo, jei neklystu, vardu Abrabanelis. Tikėdamasis gero 
atlyginimo viešbučio šeimininkas atėjo ir papasakojo šią istoriją Didžia- 
jam kamerherui. Po to viskas buvo labai paprasta... 

— Jūs norite pasakyti, kad jis nužudė metrą Kerą? — su liūdesiu sušuko 
Katrina. 

— Ne, žinoma, ne. Jūsų žmogus jau gavo tada pinigus ir išvažiavo. 
Briliantas buvo pas žydą. Jis nesutiko atiduoti jį pusbrolio pasiųstiems 
žmonėms... ir tai kainavo jam gyvybę! 

Katrina iš siaubo suriko, paskui ironiškai nusikvatojo. 

— Mirtis... vėl! Ir jūs vis dar norite turėti savo rankose tą prakeiktą 
akmenį? Juk tai pikta lemiantis brangakmenis, patikėkite manimi. Brilian- 
tas neša nelaimes, kraują ir kančias. To, kuriam jis priklauso, likimas 
siaubingas arba jis paprasčiausiai numiršta. Aš manau, tas pat atsitiks ir 
jūsų “nuostabiajam" pusbroliui. Jeigu jums reikalingas tas akmuo, kuris, 
aš manau, atgabentas čia tiesiai iš pragaro, jums tereikia palaukti pusbrolio 
mirties! 

Apimta įniršio ji beveik šaukte šaukė. Žilis šiurkščiai sugriebė ją už 
pečių ir prikišo prie jos savo veidą, iškreiptą pykčio ir baimės. 

— Aš bijau šėtono mažiau negu tavo prakeiksmų, piktoji ragana! Bet 
tu neturi pasirinkimo. Rytoj aš atiduosiu tave la Tremujui: arba tu pavogsi 
man briliantą, arba tu ir tavo čigonė supūsite požemiuose ir kankinimų 
kamerose. Tu čia esi niekas, kekšė, kurią galima atiduoti tam, kas panorės. 

Geri žmonės šiuose kraštuose daugiausia džiaugiasi matydami, kai vienas 
iš tavo “bendragentainių" kybo kartuvėse! 

— Tuomet jūs turėsite nupjauti man liežuvį, — lediniu tonu ištarė 
Katrina. — Antraip kankinimų kameroje aš prabilsiu. Aš papasakosiu 
jiems, kas esu ir kam jūs atvedėte mane čia. Man nieko kito nelieka, — 
pridūrė ji karčiai, — juk jūs nė už ką neišleisite manęs iš čia gyvos. Todėl 
aš nieko nelaimėsiu, jeigu pavogsiu jums briliantą. 

— Ne! Aš paleisiu jus, kai tik turėsiu jį savo rankose. Vagystė turi būti 
įvykdyta naktį. La Tremujis gyvena šiame bokšte. Kai tik jūs turėsite 
akmenį, jums nereikės daryti nieko kito, kaip tik atnešti jį man. Tada aš 
padėsiu jums dingti. Jums tereikės kuo greičiau išsinešdinti iš čia su visu 
taboru. Tam turėsite visą naktį, nes jūsų ir jūsų taboro ieškos! 

— Kareiviai greitai mus sučiups, — atsakė Katrina. 

— Man tai nerūpi, jūs paprasčiausiai neturite leistis sugaunami. Jeigu 
atsitiks taip, kad jus sučiups, nemanykite, kad jums padės tai, jeigu sakysite 
tiesą. Visi patikės manimi — karaliaus maršalu, o ne čigone. Žmonės tik 
pasijuoks iš jūsų. 

— O jeigu aš... atsisakysiu? 

— Jūsų brangioji Sara kaipmat atsidurs kankinimų kameroje. Prieš tai, 
kai jus pačią pakvies dalyvauti tame spektaklyje, jūs pažiūrėsite, kaip ją 
kankina. 

Katrina su panieka nusisuko. Buvo šlykštu žiūrėti, kaip Žilio de Rė 
veidą iškreipia velniška grimasa. Ji gūžtelėjo pečiais ir atsiduso: 

— Gerai, aš išpildysiu jūsų prašymą; atrodo, neturiu pasirinkimo. 

— Jūs pavogsite briliantą ir atiduosite jį man? 

— Taip, — pavargusiu balsu pasakė ji. — Aš atiduosiu jį jums ir, 
tikiuosi, jis atneš jums nelaimę, kaip ir visiems kitiems... Šiaip ar taip, aš 
neturiu didelio noro trukdyti... 

Žilis nutraukė ją trenkdamas jai į veidą. Smūgis buvo.toks stiprus, jog 
jai pasirodė, kad jos galva nulėkė nuo pečių. 

— Pasilik sau savo prakeiksmus, mergše! Aš noriu iš tavęs tik paklus- 
numo. Ar girdi, paklusnumo, nuolankaus paklusnumo! 

Iš skausmo Katrinos akyse pasirodė ašaros. Ji narsiai prarijo jas, nors 
galva gaudė lyg varpas. Ji su neslepiama neapykanta žiūrėjo į žmogų, 
stovintį priešais ją. 

— Padėk man nusirengti! — paliepė jis, atsisėdo ir ištiesė koją, kad ji 
nuautų jį. 

Akimirką Katriną dvejojo, bet ji pernelyg gerai pažinojo jį, kad ginčy- 
tųsi. Dėl ko? Ji tikrizikavo sukelti naują įniršio priepuolį. Atrodė, jis norėjo 
pažeminti ją... Ji atsiduso ir atsiklaupė. 

Kol Katrina movė Žilio batus, jis griebė nuo stalo vyno ąsotį ir dideliais 
godžiais gurkšniais išgėrė. Kai ąsotis ištuštėjo, Žilis nusviedė jį į šalį ir 
paėmęs kitą išgėrė jį taip pat godžiai, paskui čiupo trečią. Katrina su nerimu 
žiūrėjo, kaip jo veidas paraudo ir išburko, o akys pasruvo krauju, tarsi 
vynas būtų tekėjęs jam po pat oda. Likęs visai nuogas, jis užsimetė ilgą 
juodą aksominį chalatą ir užsirišo juostą ant klubų. Paskui piktai žiūrėda- 
mas į Katriną, priėjo prie spintelės, kurioje buvo pilna įvairiausių butelių. 

— Dabar nusirenk! — įsakė jis. 

Katrina iš lėto paraudo. Jos akyse įsižiebė pyktis, o lūpos kietai susi- 
čiaupė. 

— Ne, — tepasakė ji. 

Ji tikėjosi baisaus įtūžio. Bet Žilis atsiduso, perėjo per kambarį ir paėmė 
į rankas ilgą medžiotojo vytinę. 

— Puiku, — pasakė jis. — Tuomet tai padarysiu aš pats... 

Jis užsimojo vytine ir kirto. Ilgas lankstus šmaikštis perkirto orą, tarsi 
gyvatė apsivijo nukarusią rankovę ir nuplėšė ją, taip skaudžiai sužeisdamas 
Katrinos odą, kad ji vos nesuriko. Ji suprato, kad pralaimėjo. Jeigu nepa- 
siduos, šis monstras suplėšys ją į gabalėlius. 

— Liaukitės, — pasakė ji dusliu balsu. — Aš padarysiu, kaip jūs 
liepsite. 

Po akimirkos šilko tunika ir marškiniai gulėjo prie jos kojų... 


Kitą rytą Katrina pajuto, kad jau nebeturi ašarų. Joje gyveno vien 
siaubas ir skausmas. Žilio de Rė lovoje praleista naktis paliko neišdildomą 
pėdsaką jos sieloje... 

Šis žmogus buvo beprotis. Jis buvo maniakas, ištroškęs kraujo, paleis- 
tuvavimo ir ištvirkavimo; daug valandų Katrina buvo priversta kęsti 
šlykščius Žilio įgeidžius, kuriuos jam kėlė liguista vaizduotė ir siaubą 
keliantis jo sugebėjimas prievartauti moteris. Jos vargšą, kraujuojantį, 

sudraskytą, iškankintą kūną skaudėjo, ji negalėjo užmigti, o kraujas vis dar 
tekėjo iš peties, kur šitas beprotis ją įkando... 

Per visą naktinį košmarą jis be paliovos gėrė. Jis gėrė tol, kol visiškai 
pakvaišo, ir Katrina ne kartą buvo pagalvojusi, kad išmušė paskutinė jos 
valanda. Žilis jautė malonumą ją mušdamas, išvadindamas visokiais bjau- 
riais žodžiais, ko! ji pradėdavo rėkti ir prašyti pasigailėjimo. 


Matydama, kiek vyno išgėrė jos kankintojas, Katrina tikėjosi, kad jis 
pagaliau užmigs. Bet kai išaušo ir sargybiniai paskelbė, kad atidaromi 
miesto vartai, Žilis dar nebuvo sumerkęs akių. Jis išlipo iš lovos ir nuogas 
pasimėgavo gaiviu ryto oru. Paskui apsirengė ir — kaip visada rytais — 
išjojo pamedžioti, net nežvilgtelėjęs į jauną moterį, kuri nejudėdama gulėjo 
sujauktame patale. Katrina gulėjo lovoje, abipus kurios buvo užtrauktos 
užuolaidos, ir girdėjo medžiotojų ragus, nekantrų šunų lojimą, lėtai nulei- 
džiamo pakeliamojo tilto girgždėjimą. 


Atrodė, kad prasideda nuostabi pavasario diena, bet pro siaurus langus 
su mažais pilkais stiklais prasikverbė nedaug šviesos. Židinys išblėso, bet 
žvakės dar degė. Katrinai taip skaudėjo petį, kad ji, nors ir būdama išsekusi, 
išlipo iš lovos, norėdama apiplauti ją vandeniu. Nespėjo ji pastatyti kojos 
ant grindų, kai kambarys ėmė suktis, ir jaunos moters sąmonė aptemo. Ji 
bejėgiškai sudejavo ir griuvo ant lovos. Katrina jautėsi silpna ir nelaimin- 
ga. Jos kūną persmelkė skausmingas drebulys. Ji užsitraukė antklodę. Gal 
reikia pašaukti tarnaitę? Viena iš jų galėtų ateiti ir pasirūpinti ja... 


Staiga tyliai atsivėrė durys. Iš pradžių pasirodė galva su barzda, paskui 
ir visa didžiulė Didžiojo kamerhero figūra įslinko į kambarį. Prieš įeidamas 
la Tremujis greitai apsižvalgė po kambarį, norėdamas įsitikinti, ar čia nėra 
Žilio. Paskui jis atsargiai uždarė duris ir ant pirštų galų priėjo prie lovos. 

Katrina sutiko jį iš baimės plačiai išplėstomis akimis. La Tremujis buvo 
apsirengęs plačiu gelsvai žalio šilko chalatu, gausiai papuoštu auksu, o 
naktinis kykas dengė jo beveik pliką galvą. Jo išvaizda sukėlė nerimą 
Katrinai: negi Didysis kamerheras ketina tuoj pat užimti vietą, kurią ką tik 
išlaisvino Žilis? Ji vos nesuriko ir įsikando paklodę, kad nepultų į isteriją... 


Tuo metu la Tremujis, pamatęs, kad ji atsibudo, pasilenkė prie jos 
plačiai šypsodamasis ir pasakė: 

— Išgirdau, kad mano pusbrolis išjoja, ir pamaniau, jog metas tave 
aplankyti, mano mieloji balande. Aš šią naktį akių nesumerkiau galvoda- 
mas apie tave! Laimei, naktis baigėsi, ir dabar tu priklausai man. 

Stora jo ranka užčiuopė apvalų petį po paklode ir nekantriai nutraukė 
antklodę, ieškodama švelnios odos. Tai kaip tik buvo sužeistas Katrinos 
petys, ir ji nevalingai sudejavo. La Tremujis atitraukė ranką ir pamatęs 
kraują nustebęs įsmeigė į ją akis. 

— Iš gailesčio nelieskite manęs, mesire, — sudejavo Katrina. — Man 
taip skauda! 

Užuot atsakęs la Tremujis griebė antklodę ir nusviedė ją, apnuoginda- 
mas Katrinos kūną, nusėtą mėlynių, apdraskytą ir su kraujosrūvomis. 
Išpurtęs kamerhero veidas paraudo iš pykčio. 

— Neraliuotas galvijas! Kaip jis drįso sugadinti tai, kas buvo skirta 
man? O! Jis sumokės man už tai! O taip! Aš priversiu jį sumokėti! 

Netgi kentėdama Katrina negalėjo atitraukti akių nuo jo didžiulio kūno, 
kuris iš įniršio liulėjo kaip drebučiai. La Tremujis jos nuostabą palaikė 
išgąsčiu. Netikėtai švelniai jis užtraukė šilko paklodę ant jos iškankinto 
kūno. 

— Nebijok, mažyle. Aš tavęs neįskaudinsiu!.. Aš nesu pabaisa. Perne- 
lyg garbinu grožį, kad barbariškai su juo elgčiausi! Tu priklausei man, o 
jis drįso čaižyti ir mušti tave, žinodamas, kad tu turi ateiti pas mane šįryt... 

Katrina pagalvojo, kad jam sunkiausia buvo susitaikyti su tuo, jog Žilis 
drįso pasikėsinti į jo nuosavybę. Jo pyktis, be abejo, būtų buvęs toks pat, 
jei kas nors kėsintųsi į šunį, arklį arba brangenybes. Ir ji nusprendė 
pasinaudoti tuo. 

— Mano pone, — paprašė Katrina, — ar negalėtumėte atsiųsti kamba- 
rinę, kad ji pasirūpintų mano petimi? Jį baisiai skauda... 

— Aš atsiųsiu ne tik kambarinę, bet ir tarnų. Tave tuoj pat perkels į 
mano kambarius, mano mieloji Čale... Juk toks tavo vardas, ar ne? Tavimi 
pasirūpins, ir aš pats tavimi rūpinsiuos, kol tu pasveiksi. 

— Bet... monsinjoras de Rė? 

Drėgnos mėsingos lūpos bjauriai persikreipė. 

— Daugiau neišgirsi apie jį. Niekas neįžengs pas mane be leidimo, ir 
jis taip pat! Jis puikiai žino, kad jei tik pasielgs savavališkai, jį išsiųs iš čia 
tiesiai į jo dvarą Anžu. Palauk manęs čia, aš tuoj grįšiu! 


160 


Jis jau norėjo išeiti, bet staiga jį apėmė geismas, jis uždėjo ranką ant 
Katrinos šlaunies ir švelniai paglostė. 

— Kuo anksčiau tu pasitaisysi, mano brangioji, tuo greičiau aš būsiu 
laimingas. Juk tu būsi labai švelni su manimi, ar ne? 

— Aš jūsų vergė, pone, — užsikirsdama pasakė Katrina, sunerimusi 
dėl to, kad jis ėmė tankiau kvėpuoti. — Bet dabar aš jaučiuosi tokia 
nesveika, tokia nelaiminga... 

Jis nenoriai atitraukė ranką ir paplekšnojo jai per skruostą. 

— Na gerai, mes pakentėsime! Laukimas tik sustiprins troškimą, ar ne? 

Šį kartą jis išėjo taip greitai, kad buvo nuostabu to tikėtis iš tokio 
išpampėlio. Už jo su baisiu trenksmu užsitrenkė durys. Katrina buvo per 
daug silpna. Ji gulėjo užsimerkusi ir laukė, kada ateis tarnai ir pasirūpins 
ja. Ji nebijojo persikelti į la Tremujo kambarius. Negalėjo būti nieko 
blogiau kaip naktis, kurią ji išgyveno... be to, argi kaip tik ne to ji norėjo: 
prisikapstyti iki savo priešo? 

Po kelių minučių įėjo dvi moterys, tokios senos ir susiraukšlėjusios, 
kad jos priminė Katrinai senąją “furi dai". Jos nuplovė žaizdas, patepė jas 
tepalu ir aptvarstė nepratardamos nė žodžio. Nepaprastai panašios viena į 
kitą, su savo juodais drabužiais jos panėšėjo į laidotuvių raudotojas. Kai 
jos baigė, Katrina pasijuto geriau. Ji pamėgino padėkoti joms. Senutės 
tylėdamos nusilenkė ir nuėjo prie lovos kojūgalio, ten ir atsisėdo nejudė- 
damos, tarsi dvi kolonos. Po kurio laiko viena iš jų supliaukšėjo delnais, 
ir keletas tarnų atnešė kažką panašaus į neštuvus. Moterys apvilko Katriną 
marškiniais ir balta suknele, paguldė ją ant neštuvų ir užklojo an:klode. 

Siaurais laiptais eisena pajudėjo į kitą aukštą. Du tarnai su deglais 
rankose stovėjo prie la Tremujo kambarių durų. Kai neštuvus nešė pro šalį, 
vienas iš jų akimirką pasilenkė prie Katrinos, ir ji iš nuostabos vos 
nesušuko: žmogus su la Tremujo tarno livrėja buvo ne kas kitas, kaip pats 
Tristanas L'Ermitas su barzda ir peruku! 

Palengvėjimo banga užliejo ją, ir ji užsimerkė. Katriną įnešė į naują 
kalėjimą. 

Devintas skyrius 


Ponia de la Tremuj 


Iš to, kaip ją įkurdino, Katrina galėjo įsivaizduoti, kokią reikšmę 
kamerheras skiria jos kukliai asmenybei. Ją nunešė į bokštelį, kuriame 
buvo vienas kambarys; beveik visą jį užėmė didžiulė lova su raudonos 
vilnos užuolaida. Kambarį apšvietė tik siauras langas. Katriną atsargiai 
paguldė ant lovos, ant krūvos minkštų čiužinių, ir paliko prižiūrimą dviejų 
senių. Tai jai nelabai patiko. Kambaryje visada buvo viena iš jų. Ji 
sėdėdavo susikūprinusi kojūgalyje, tyli ir nejudri lyg akmuo. 

Jaunoji moteris greitai suprato to tylėjimo priežastį. Abi senės, dvynės, 
buvo nebylės. Kad nebūtų dvejonių dėl jų patikimumo, joms seniai nupjo- 
vė liežuvius. Katrina sužinojo iš la Tremujo, kad jos buvo graikės, bet jis 
nepapasakojo jai apie keistą įvykių tėkmę, atnešusią šias moteris iš Alek- 
sandrijos vergų turgaus į karaliaus Karolio VII rūmus. Kamerheras išlošė 
jas šachmatais iš vieno Rytų princo. Nuo to laiko Krisulė ir Nisa ištikimai 
tarnavo jam ir sekė paskui jį. Jos visada rūpinosi moterimis, su kuriomis 
smaginosi la Tremujis. Senės buvo tokios panašios viena į kitą, kad net po 
penkių dienų Katrina negalėjo jų atskirti. 

Nuolatinis šių moterų buvimas ją slėgė. Jų veidai buvo abejingi ir 
sustingę, ir tik akyse švietė gyvybės kibirkštis. Katrinai darydavosi nera- 
mu, kai tos akys žvelgdavo į ją, ir džiaugsmas, kuris ją apėmė, kai ji pažino 
Tristaną, persirengusį panešiotu tarno kostiumu, pamažu išblėso. Katrina 
tikėjosi, kad jis greitai ateis aplankyti jos, tačiau be la Tremujo nė vienas 
vyras nedrįso peržengti šio kambario slenksčio. Matyt, dvi senės graikės 
buvo vienintelės, kurioms buvo leidžiama čia įeiti. 

Kamerheras ateidavo kasdien po du kartus, ir tie jo apsilankymai buvo 
didelis išbandymas. Katrinai jis buvo nepaprastai meilus, ir jai tai atrodė 
šlykštu, ypač todėl, kad ir ji pati turėjo būti meili ir nuolanki, būtent tokios 
laikysenos buvo galima tikėtis iš vargšės merginos čigonės. Ji susigūždavo 
kuo toliau nuo lovos krašto ir apsimesdavo, kad serga ir yra silpna, daug 
labiau, negu buvo iš tikrųjų. Vien nuo minties apie fizinį prisilietimą prie 
šio geltonų taukų kalno ją pradėdavo pykinti. Ji troško jo mirties, ji su visa 
savo neapykantos jėga norėjo atkeršyti už gyvą palaidotą Arno, už savo 
kančias ir savo tautos kančias — atkeršyti šlykščiam tironui, kuris privertė 

gyventi juos skurde ir norėjo tą patį padaryti su visa karalyste. Jai reikėjo 
beveik nežmoniškų pastangų, kad paslėptų tikruosius savo jausmus ir 
atrodytų rami, besišypsanti ir dėkinga. Norėdama susitvardyti, ji stengėsi 
mintyse įsivaizduoti tą momentą, dėl kurio ji gyveno visus tuos mėnesius, 
— momentą, kai priešas bus jos valdžioje. Ši mintis teikė jai jėgų. Rytą po 
pragariškos nakties su Žiliu de Rė ji prisiekė sau vieną dalyką: netgi tam, 
kad įviliotų la Tremujį į Šinoną, netgi kad sėkmingai įgyvendintų savo 
planus, ji nė už ką neatsiduos tam niekšui. Jei bus neįmanoma sulaikyti jo 
iki to laiko, kai Katrina įtikins jį palikti Ambuazą ir keliauti į Šinoną, tai 
teks jį nužudyti... 

Tačiau norint jį nužudyti reikia turėti ginklą. Ji tikėjosi, kad tuo pasi- 
rūpins Tristanas. Bet pirma reikia su juo susisiekti... 


Visos šios mintys dūzgė jos galvoje, kai ji valandų valandas nejudėda- 
ma gulėjo po raudonomis lovos užuolaidomis. Vienintelė pramoga buvo 
iš pilies atsklindantys garsai, sargybinio riksmas, arklio kanopų kaukšėji- 
mas, tolima muzika. Katrina tiesiog mirė iš nuobodulio. Beveik visą laiką 
ji žiūrėjo į arkangelo Mykolo statulėlę, kuri stovėjo ant nedidelio altoriaus 
priešais lovą. Ji nustebo išvydusi šventojo statulėlę kambaryje, kurį la 
Tremujis paskyrė savo meilužėms. Vis dėlto toks vegetavimas buvo Kat- 
rinai į naudą. Ji galėjo atgauti jėgas. Geras maistas, gera priežiūra, privers- 
tinis poilsis — ir greitai jos sveikata visiškai pasitaisė. 

Šeštą dieną Katrina nusprendė, kad atėjo metas veikti. Atsitiko nedide- 
lis nuotykis, kuris parodė, Had reikia paspartinti įvykius. Tą rytą, kaip 
įprasta, kai pilyje buvo pusryčiaujama, senoji Krisulė (ar Nisa?) atnešė 
Katrinai šio to pavalgyti: lėkštę keptų vieversių, vyno ąsotį ir truputį 
duonos... Joje jaunoji moteris rado sulankstytą ploną pergamento ritinėlį. 


Ji skubiai paslėpė radinį nuo skvarbių patarnautojos akių ir nelietė jo 
iki to laiko, kol senė išnešė tuščias lėkštes. Pergamente buvo parašyti tik 
keli žodžiai, bet jie skambėjo taip grėsmingai, kad sugrąžino Katriną į 
gyvenimą. “Neužmirškite Saros", — buvo parašyta raštelyje, ir ji suprato, 
kad jį atsiuntė Žilis de Rė. Mesiras Mėlynbarzdis ima nekantrauti ir 
trokšdamas užvaldyti garsųjį briliantą gali padaryti kažką baisaus. Kaip ji 
galėtų apsaugoti nuo jo Sarą? Pavogusi brangakmenį? Katrina mielai 
padarytų tai, jei to reikėtų tik dėl Saros išvadavimo. Bet ji turi likti pilyje, 
be to, ji nežinojo, kur la Tremujis saugo brangakmenį. Gal paprašyti la 

Tremujį, kad išvaduotų Sarą? Tikriausiai nebūtų sunku tai padaryti, ka- 
dangi riebusis kamerheras, atrodo, stengėsi jai įtikti. Argi ne jis atnešė jai 
vakar nuostabią masyvią aukso grandinę, leisdamas suprasti, kad už jos 
meilumą jam bus atsilyginta dar brangesnėmis dovanomis? Bet jeigu ji 
išvogtų Sarą iš Žilio de Rė, jis galėtų nesunkiai atkeršyti jai, pasakęs jos 
tikrąjį vardą, ir tada jau niekas jos neišgelbėtų. 

Staiga ji pajuto, kad jos įkalinimas tapo -nepakenčiamas. Ji daugiau 
negali leisti laiko gulėdama lovoje. Sugrįžusi sena ragana išvydo Katriną 
atsikėlusią. 

— Aprenk mane, — paliepė Katrina. — Aš noriu išeiti! 

Senė nepatikliai pažūrėjo į ją, paskui papurtė galvą ir parodė į vienin- 
teles duris, kurios vedė į didžiulius kambarius. Ten gyveno la Tremujis. 

Katrina suprato, kad be jo leidimo jos saugotoja nieko nedarys. 

— Tuomet eik ir atvesk šeimininką, — pasakė ji šiurkščiai. — Pasakyk 
jam, kad noriu jį matyti. 

Moters veide pasirodęs siaubas Katrinos nepaveikė. Ji drąsiai priėjo 
prie senės. 

— Aš stipresnė už tave, — grėsmingai pasakė ji. — Jei tu neisi ir 
neatvesi šeimininko, tai prisiekiu, kad aš ištrūksiu iš čia, nori tu to ar ne. 
Net su naktiniais marškiniais, jei reikės! 

Katrinos ryžtas, atrodo, įtikino senę, ji gestu liepė jai laukti ir išeidama 
iš kambario gerai uždarė duris. Tuomet Katrina priėjo prie lango ir pasi- 
stiebė mėgindama ką nors įžvelgti. Nuo lovos, kurią dabar kirto ilgas saulės 
spindulys, ji galėjo matyti tik lopinėlį žydro dangaus; reginys, atsivėręs 
pro siaurą lango plyšį, šildė ir ramino. 

Iš tos vietos, kur ji stovėjo, matėsi raibuliuojanti upė, juosta žalios žolės 
ir keli medžiai šventojo Žano saloje. 

Padange skraidė paukščiai, ir Katrina karštai panoro išskristi iš šios 
niūrios tvirtovės ir atsidurti žydinčio pavasario glėbyje. Su visa netikėtai 
pabudusios jaunystės jėga ji veržėsi į pavasarį, laikinai atmetusi mintis apie 
kerštą, ambicijas, nerimą dėl ateities. O, jeigu ji turėtų namelį su sodu, 
pilnu gėlių, ant didelės upės kranto, kur galėtų ramiai ir kukliai gyventi su 
savo sūnumi ir žmogumi, kurį mylėjo! Kodėl jai nepavyksta įgyvendinti 
šio paprasto noro — juk tai daugelio moterų lemtis? 

Grįžusi senė nutraukė liūdnas Katrinos mintis. Moteris atnešė drabu- 
žius. Su ja buvo tarnas, ir Katrinos širdis džiaugsmingai suspurdėjo, kai ji 
pažino Tristaną. 

— Šeimininkas negali ateiti, — pasakė jis blankiu balsu, nežiūrėdamas 
į ją. — Jis sako, kad tu gali apsirengti ir truputį pasivaikščioti vidiniame 
kieme su Krisule. Tu turi jos klausyti ir grįžti, kai ji lieps. — Žemas 
flamando balsas tapo grėsmingas: — Verčiau tau klausyti jos, egiptiete, 
nes nieko gero nebus, jei tu neklausysi šeimininko! 

Nunarinusi akis, Katrina tyliai pasakė: 

— Aš klausysiu, mesire. Šeimininkas man geras. Ar jis nepasakė dar 
ko nors? 

Jos klausiančios žibuoklių spalvos akys susitiko su šaltomis pilkomis 
Tristano akimis, kuriose švystelėjo žaibas. 

— Taip. Jis patenkintas, kad tu sveika. Jis prašė perduoti tau, kad 
šiandien vakare karaliaus rūmuose bus pokylis, bet tu tikriausiai nesi 
pakankamai sustiprėjusi ir negalėsi šokti rūmuose. Tačiau šeimininkas 
žadėjo, kad šiąnakt, pasibaigus puotai, ateis... ir pats įsitikins, kad tu vėl 
visai sveika! 

Katrina apmirė. Ji suprato: la Tremujis ateis šiąnakt pareikšti savo 
teisių. O kadangi jis ateis po vakaro pasilinksminimų, tai, žinoma, bus 
girtas ir absoliučiai kurčias proto balsui. Katrina pajuto, kad jai užgniaužė 
kvapą. 

Tuo metu Tristanas, kuris laikėsi išdidžiai ir oriai, patraukė durų link. 
Prie slenksčio jis atsigręžė ir lyg tarp kitko pridūrė: 

— Ak taip, aš užmiršau! Tavo niekučiai sudėti suknelės kišenėje. 
Monsinjoras iš tiesų nepaprastai geras tokios rūšies merginai. Jis liepė 
grąžinti tau visą tavo mantą! 

Krisulės buvimas sutrukdė Katrinai pulti prie savo drabužių ir pasiraus- 
ti kišenėse. Visus jos daiktus? Bet kai ji pateko čia, išskyrus suplėšytus 
marškinius, nieko daugiau neturėjo. Tiesa, dar buvo dvi mažos dėžutės su 
kosmetika, kurias jai davė Gijomas miniatiūrininkas; išsimaudžiusi vonio- 
je, ji perdėjo jas į sunkią žaliai balto šilko suknelę, kurią jai davė Žilis; šia 
suknele ji vilkėjo ir dabar. Apie ką gi tada kalba Tristanas? 

Atsargiai apsipraususi, kadangi pastaruoju metu jai atrodė, kad jos oda 
darosi blyškesnė, o plaukai prie šaknų šviesėja, ji apsirengė Krisulės jai 

atneštais drabužiais, paprastais ir švariais, bet ne prašmatniais. Tai buvo 
pilka flanelinė suknelė, plonos medžiagos marškiniai, korsetas su raište- 
liais, baltas iškrakmolytas kykas ir odinis diržas su nepaprastai dideliu ir 
sunkiu kapšu. Buvo aišku: la Tremujis pasirūpino, kad niekas jos nepaste- 
bėtų. Ji turi įsimaišyti tarp tarnų ir neatkreipti pilies žmonių dėmesio... 

Kai Katrina segėsi diržą, jos rankos truputį drebėjo. Ji netvėrė smalsu- 
mu, ypač po to, kai pamatė, kad kapšo oda labai stora ir per ją negalima 
užčiuopti, kas yra viduje. Bet jai pavyko susitvardyti, ir ji neatsegė kapšo. 
Paskui pastebėjo tarp daiktų juodą vilnonį apsiaustą, užsimetė jį ant pečių 
ir parodė Krisulei ženklą, kad pasirengusi eiti. Senė atidarė duris ir išėjo 
pirma Katrinos. Jos ėjo per didelį, prabangiai apstatytą kamerhero kambarį 
— tikrą aukso šventovę, kurioje net pagalvės ir lovos užuolaidos blizgėjo 
stebuklingu metalu; paskui jos ėmė leistis bokšto laiptais. 


Ten buvo tainsu, ir Katrina paskubomis po apsiaustu iščiupinėjo, kas 
yra kapše. Jame buvo nosinė, rožančius ir kelios monetos; paskui jos piršai 
užčiuopė nedidelį pergamento ritinėlį ir pagaliau daiktą, kuris privertė ją 
krūptelėti iš džiaugsmo, kai ji rado jį, — tai buvo durklas! Tas pats durklas, 
kurį ji paliko savo pažo kostiume, tas pats durklas su Monsalvi šeimos 
herbu — vanagu! Katriną apėmė didelis dėkingumas Tristanui. Jis apie 
viską pagalvojo! Jis iš tiesų rūpinosi ja, jis suprato, kad ji veikiau nužudys 
kamerherą negu nusileis jo užmačioms! Katrina lengvai peršoko paskuti- 
nes laiptų pakopas paskui Krisulę, kuri kiceno tarsi pelė. Ji buvo laisva! 
Laisva gyventi ar mirti, nužudyti savo auką ar jos pasigailėti! Kai jos išėjo 
į didelį kiemą, ji pakėlė akis ir laimingu, triumfuojančiu žvilgsniu pažvelgė 
į saulės nutviekstą padangę. Dabar ji turėjo ginklą, kuriuo nukaus priešą 
ir įvykdys savo kerštą. Argi svarbu, kas atsitiks paskui? 


Bet vis dėlto ji taip labai nenutolo nuo žemiškų reikalų, kad nebūtų 
kamuojama smalsumo, kas gi parašyta susuktame pergamente. Tikriausiai 
Tristanas parašė jame kažką svarbaus. Bet kaipgi perskaityti jį? Pasakyti, 
kad ji nori grįžti į savo kambarį? Tui gali pasirodyti keista, nes jos buvo 
kieme tik kelias minutes. Geriausia truputį palaukti — pusvalandis neturi 
didelės reikšmės. 

Vidiniame pilies kieme buvo daug žmonių, daug sumaišties ir judėjimo. 
Grupė lankininkų lipo ant dantytos sienos, ir jų plicniniai šaliai tviskėjo 
saulėje. Žabų ryšelių prikiautos vežččios lėtai ir sunkiai kilo į viršų stačia 

atšlaite, nuo vartų su nuleidžiamomis grotomis, gilyn į vidinį kiemą. 
Skalbėjos leidosi žemyn prie upės su nešvarių baltinių pintinėmis, kurios 
išdidžiai sūpavo ant jų galvų. Keli medžiotojai stovėjo prie įėjimo į 
karaliaus rūmus; ant jp riešų, apmautų storomis pirštinėmis, tupėjo dang- 
čiais pavožti sakalai. Atrodė, jie laukia dar vieno medžiotojo. Kelios rūmų 
damos ėjo sodo link čiauškėdamos kaip šarkos; ant jų aukštų šukuosenų 
plaikstėsi šydai. Katrina dar truputį pavaikštinėjo po minią, mėgaudamasi 
saulės šiluma. Įkandin jos sekė Krisulė. 

Gegužė dosniai apipylė žiedais sodą, kuris matėsi už ilgo skliautuoto 
praėjimo ir driekėsi pagal visą sieną apjuostą terasą, kuri vedė Luaros link. 
Atrodė, kad vasara švenčia pergalę prieš žiemos košmarą ir užtrukusį 
pavasarį, tarsi pati žemė keršija už nusiaubimą, kraują ir ašaras. Savo 
nuostabai Katrina pamatė, kad didžiulės tvirtovės sienos šešėlyje auga 
rožės. Praėjo tiek daug laiko, kai ji paskutinį sykį matė rožę! 

Ją viliojo sodo žaluma, ir ji palengva ėjo į tą pusę, kai pasirodė grupė 
freilinų ir pažų. Dauguma jaunų merginų buvo su vainikais ant paleistų 
plaukų ir vienodomis šviesiai melsvo šilko suknelėmis. Jos supo aukštą ir 
valdingą gražuolę, kurios išdidžią laikyseną paryškino prabangi oranžinės 
ir auksinės taftos suknelė; taftos spalvos beveik sutapo su jos vešlių 
kaštoninių, auksu švytinčių garbanų spalva. Smaragdai žėrėjo ant jos 
apnuoginto kaklo ir nepaprastai aukštos, lyg bažnyčios varpinė, šukuose- 
nos, kuri panėšėjo į karalienės karūną. Jai einant pro šalį visi traukėsi 
atatupsti ir pagarbiai lenkėsi. Katrina, be abejo, galėjo pamanyti, kad ši 
dama yra pati karalienė, bet ji pažino ją ir pajuto, kaip širdyje kyla 
apmaudas. Jos kojos tarsi įaugo į žemę. Ji stovėjo ir degančiomis akimis 
žiūrėjo į mažytes šviesiai melsva suknele vilkinčios freilinos kojytes; 
freilina lydėjo ponią la Tremuj, kamerhero žmoną, kuri drįso reikalauti 
Arno mirties ir kankino jį, kai jis atstūmė ją. Tai buvo moteris, kurią 
Katrina prisiekė nužudyti! 

Ji pajuto, kad Krisulė sunerimusi tampo ją už rankovės, bet negalėjo 
pajudėti iš vietos. Niekada anksčiau Katrina nejautė tokio stipraus ir 
didelio noro atkeršyti. Ji stovėjo lyg stulpas, ir kilmingoji dama pastebėjo 
ją. Susiraukusi ji išdidžiai pamojo jai: 

— Ateik čia! 

Katrina nė už ką pasaulyje nebūtų įstengusi žengti nė žingsnio. Ji tarsi 
suakmenėjo. Gyvos buvo tik jos didelės žėrinčios akys. Ji jautė, kaip už 
jos nugaros dreba Krisulė. Tikriausiai viena iš freilinų pažino seną graikę, 
nes ji kažką pašnibždėjo savo poniai į ausį. Gražias ponios la Tremuj lūpas 
iškreipė niekinama šypsena, ir ji gūžtelėjo pečiais. 

— O, aš suprantu. Dar viena mergšė iš tų prasčiokių, kurias mano vyras 
susiranda savo pasilinksminimams! Daug naudos jam duos bendravimas 
su tokiomis pašlemėkėmis! 

Ir spalvinga procesija pajudėjo karaliaus rūmų link, daugiau nekreip- 
dama dėmesio į Katriną. Senė taip įnirtingai traukė ją už rankovės, kad ji 
pagaliau leidosi nuvedama atgal į bokštą, mintyse svajodama apie tai, kad 
tą dieną, kai susidoros su la Tremujųu, ji ras laiko atsiskaityti ir su jo žmona. 

Ji jau rengėsi žengti pro žemas duris, kai pajuto, kad ją sugriebė dvi 
stiprios rankos, ir atsigręžė. Nepaisant nešvarių, padėvėtų kaimiškų dra- 
bužių, Katrina nesunkiai pažino Ferą. Pamačiusi patenkintą jo veidą, ji 
nevalingai suriko. 

— Ištisas dienas aš basčiausi aplink pilį ir galiausiai ryžausi įsigauti 
vidun, kad sužinočiau kokių nors naujienų apie tave, ir, laimei, sutikau 
tave! 

— Išeik, Ferai, — suriko Katrina. — Tu neturi čia likti. Čigonams 
neleidžiama būti čia. Jei tave sugaus... 

— Manęs tai nejaudina! Aš negaliu gyventi nematydamas tavęs! Mei- 
lės nuodai apnuodijo mane, Čale, jie degina mano kraują ir mano smege- 
nis! 

Tuo nebuvo galima abejoti, nes jauno čigono akyse degė aistra. Dar 
daugiau nerimo Katrinai sukėlė tai, kad senoji Krisulė, mėgindama išplėšti 
ją iš Fero glėbio, šaukėsi pagalbos nežmonišku riksmu. 

— Išeik, dėl Dievo! Jei sargyba... 

Nespėjo ji ištarti šių žodžių, kai prie jų pribėgo visas būrys lankininkų, 
kuriuos patraukė senės riksmas. Jie tikriausiai gerai pažinojo Krisulę, nes 
nesvyruodami pakluso jai, kai ji viena ranka parodė į Ferą, o kita mostelėjo 
į pilies vartų pusę. Čigonų vadą sugriebė keturi tvirti vyrai ir jėga nutempė 
prie vartų, bet jis spėjo šūktelėti Katrinai: 

— Aš myliu tave! Tu mano žmona! Aš grįšiu!.. 

Po akimirkos jis dingo, ir Katrina, pajutusi tam tikrą palengvėjimą, 
klusniai nusekė įkandin Krisulės. Senė atrodė labai susijaudinusi. Jos 
manymu, tokiam trumpam pasivaikščiojimui buvo per daug nuotykių. Po 
kelių akimirkų Katrina vėl atsidūrė savo kambaryje bokšte, ir raktas duryse 
buvo du kartus pasuktas... Ji viena, ačiū Dievui, viena! Ji iškart užmiršo 
Ferą, išpylė ant lovos visa, kas buvo piniginėje, ir paėmė mažą ritinėlį; 
jame Tristano buvo parašyta: “Nesirūpinkite dėl Saros. Aš žinau, kur ji ir 
stebiu ją taip pat kaip ir jus" 

Katrina su palengvėjimu atsiduso. Šių kelių žodžių užteko, kad ji 
užmirštų grasinantį Žilio de Rė laiškelį. Ji nedvejojo, kad paskutinis žodis 
bus Tristano. Šis keistas konetablio de Rišmono padėjėjas buvo stiprios 
valios ir savimi pasitikintis žmogus, ir tai išsklaidė jos būgštavimus. Ji 
visiškai pasikliovė vyru, kuriam pavyko ne tik pasprukti nuo de Rė žmonių, 
bet netgi sėkmingai įsitaisyti liokajumi pas Didįjį kamerherą. Jei Saros 
apsauga rūpinasi Tristanas, Katrina gali daugiau nebijoti dėl jos... 

Jausdama, kad jos mintys tapo lengvesnės, ji leido sau ramiaf praleisti 
likusią dienos dalį. Durys neatsivėrė iki pat sutemų. Kai kambaryje ėmė 
temti, įėjo Krisulė, uždegė žvakę ir atnešė dar vieną padėklą su maistu, bet 
šį kartą raštelio nebuvo. Kai Katrina baigė valgyti, pas senę atėjo jos sesuo. 
Jos abi ėmė rūpintis Katrinos tualetu: išprausė ir iškvėpino ją, aprengė 
plonais balto batisto naktiniais marškiniais, kurie apsiautė jos kūną kaip 
lengvas debesis, paskui atsargiai paguldė ją į lovą; drobinės paklodės buvo 
pakeistos avietinės spalvos šilkinėmis. 


Nuo visų šitų pasirengimų Katriną ėmė krėsti drebulys. Tikslas buvo 
pernelyg aiškus. Ją rengė tam, kad įtiktų rytietiškam jos naujojo šeimininko 
skoniui. Netrukus durys, pro kurias dabar išeina abi senės, atsidarys ir tarp 
jų pasirodys stambi puošniai apsirengusio Didžiojo kamerhero figūra. 
Pagalvojusi, kad jo didelis išglebęs kūnas užvirs ant jos, Katrina pajuto 
kylantį šleikštulį ir užsimerkė. Ji įsivaizdavo jo nuvėpusias lūpas, supuvu- 
sius dantis, per daug iškvėpintą barzdą. Ji pašoko nuo lovos, ištraukė iš 
kapšo durklą ir pakišo jį po čiužiniu, kad būtų po ranka. Jai iškart pasidarė 
ramiau. Ko dabar bijoti! Kai la Tremujis norės pasinaudoti ja, ji įsmeigs į 
jį Arno durklą, ir viskas bus baigta. Be abejo, jai nepavyks ištrūkti iš čia 
gyvai, nebent Tristanas, grąžinęs jai durklą, parengė jos pabėgimą. Kad ji 

galėtų bent minutę pasikalbėti su juo. Galbūt jis netoli, laukia taip pat kaip 
ir ji, kai kas nors įvyks šiame kambaryje... 


Laikas ėjo, bet visur buvo ramu. Katrina nejudėdama gulėjo didelėje 
lovoje ir neaiškiai girdėjo tolimus karaliaus puotos garsus: riksmai, juokas, 
girtų dainos. Buvo laukiama, kad iš Burgundijos netrukus atvyks kilmin- 
goji karalienė Marija. Karalius aiškiai naudojosi tuo, kad jos nėra, ir 
linksminosi su savo įprasta draugija. Katrina girdėjo, kaip laikrodis išmušė 
vidurnaktį, girdėjo, kaip pasikeitė sargyba. Kiek dar laukti? Žvakės baigė 
degti, netrukus visai sudegs... Galbūt la Tremujis toks girtas, kad užmiršo 
pasimatymą? 

Šitų minčių veikiama, ji jau pradėjo nusiraminti, bet staiga krūptelėjo. 
Jos kambario durys tyliai atsidarė... 

Iš jos sielos kilo nebyli malda, bet lūpos liko sučiauptos ir ji neištarė nė 
žodžio. Įėjo ne kamerheras, o jauna mergina šviesiai melsvo šilko suknele 
su gėlių vainiku ant galvos, viena iš ponios la Tremuj freilinų. Rankoje ji 
nešė žvakę, kurią pastatė ant komodos... 

Akimirką jos apžiūrinėjo viena kitą: graži mergina — stovėdama prie 
lovos kojūgalio, Katrina — sėdėdama lovoje; viena — su atsainiu smal- 
sumu, kita — su tikra nuostaba. Pagaliau mergina prabilo. 

— Kelkis, — pasakė ji. — Mano ponia nori tave matyti! 

— Mane? Bet aš turiu čia laukti... 

— Ateinant didžiojo kamerhero? Aš žinau. Bet, čigone, kai įsako mano 
ponia, pats kamerheras klauso jos. Renkis ir eik paskui mane! Aš palauksiu 
čia, už durų. Paskubėk, jeigu nenori gauti mušti! Mano ponia nekantri, — 
pridūrė ji atžariai. 

Mergina išėjo, palikusi Katriną nustebusią ir sunerimusią. Ko norėjo iš 
jos ponia La Tremuj? Ką galėjo reikšti šis įsakymas, gautas vidury nakties 
ir grėsęs sugriauti visus jos planus? Ar ji turi paklusti? O jei ne, tai kaip 
atsisakyti? 

Katrina nutarė, kad neturi pasirinkimo, ji negali rizikuoti mėgindama 
sužinoti, ko iš jos norima. O dėl arogantiškos grafienės, tai jai ji — tik 
čigonė, skirta jos vyro pasismaginimui ir reiškianti mažiau negu daiktas ar 
šuo. Būtybė, kuriai ji, žinoma, nepavyduliaus. Pati Katrina de la Tremuj 
turėjo begalę meilužių, ir todėl jai toks jausmas tikriausiai nepažįstamas. 

Ar kas nors galėjo pavydėti taukų kalnui? Šią porą siejo tik meilė auksui, 
valdžiai, ištvirkavimui. O iš viso to Katrina de la Tremuj pirmenybę 
atidavė auksui. 

Katrina prisiminė gandą apie tai, kad kai vidury nakties atėjo suimti 
ponios la Tremuj antrojo vyro, apie kurį buvo kalbama, kad jis pardavęs 
sielą velniui, taigi, kai atėjo suimti Pjero de Žijako, tai gražioji grafienė 
nerimavo tik dėl savo auksinių niekučių, kuriuos paėmė vyrą suėmę 
kareiviai. Kai išvedė jos vyrą, kurio laukė tragiškas likimas, ponia de Žijak 
iššoko iš lovos Ievos kostiumu ir nuoga puolė vytis vagių Isuduno pilies 
koridoriais. 

Po kelių minučių Katrina buvo pasirengusi. Ji prisisegė kapšą prie 
diržo, o durklą užsikišo už korseto. Prieš tai ji sudegino Tristano laiškelį. 
Užsimetusi ant pečių apsiaustą, ji atidarė duris ir pasakė: 

— Aš pasirengusi. 

Netarusi nė žodžio, mergina, kuri laukė patogiai įsitaisiusi ant suolo su 
pagalvėmis, pakilo, paėmė žvakidę ir pasuko prie laiptų. Katrina nusekė 
įkandin jos per vidinį kiemą, kurį apšvietė šviesa iš karaliaus apartamentų; 
matyt, kaip tik ten ją ir vedė jos vedlė. 

Peržengdama slenkstį, kurį saugojo dvi šarvais kaustytos statulos, 
Katrina jautėsi taip, tarsi būtų įžengusi į didžiulę kriauklę, pilną linksmo 
gaudesio. Orą drebino violų, rebekų“, liutnių muzikos garsai, kuriuos 
nustelbdavo balsų gaudesys, juokas, džiaugsmingi šauksmai. Visur lieps- 
nojo deglai, degė didžiulės žvakės, viską užliejo skaisti, šilta aukso šviesa. 
Katrina susijaudino. 

Galbūt jie nori, kad ji galvotrūkčiais pultų į patį šios puotos sūkurį, kaip 
naktinė paukštė, netikėtai ištraukta iš tamsios gūžtos ir paleista į saulę? Bet 
ne, jos vedlė perėjo pirmą aukštą, kurio didžiausią dalį užėmė didelė salė, 
ir laiptais nuvedė ją į viršutinius pilies aukštus. Mergina netikėtai stumte- 
lėjo žemas duris, ir Katrina iš tamsaus koridoriaus įžengė į nelabai didelį, 
panašų į dėžutę su brangenybėmis kambarį, kurio sienos buvo nukabinėtos 
žaliu aksomu. Grindis dengė stori ryškių spalvų kilimai. Nors naktis buvo 
šilta, židinyje degė kaitri ugnis ir atrodė, kad jos liepsna šokinėja ant sienų 


* Rebeka — trijų stygų instrumentas, šiuolaikinio smuiko prototipas. 

— mat aksominės užuolaidos buvo išsiuvinėtos auksu, 0 jų piešinys 
vaizdavo liepsnos liežuvius. 

Šiame nepaprastai prabangiame kambaryje buvo pilna retų daiktų. Jo 
viduryje stovėjo ponia la Tremuj, apsupta savo freilinų. Kai kurios iš jų 
tingiai gulėjo tarp pagalvių ant grindų, brazgindamos liutnių stygas ir 
ragaudamos saldumynų. Dabar puikioji grafienė buvo apsisiautusi tik 
šviesiai mėlyno šilko skraiste, nepaprastai plona ir perregima; jos ugniniai 
plaukai laisvai krito ant pečių. Audinio debesis ne dengė, o pabrėžė jos 
kūno kontūrus; dėl to ji nė kiek nesidrovėjo. Katrina iš pirmo žvilgsnio 
suprato, kad ponia la Tremuj nepaprastai susijaudinusi: kandžiodama 
lūpas ir laužydama rankas, ji blaškėsi po kambarį. 

— Ašatvedžiau čigonę, šviesiausioji valdove, — tarė Katriną atvedusi 
mergina. 

Ponia la Tremuj su palengvėjimu atsiduso ir valdingu mostu parodė 
freilinoms į duris. 

— Visos dinkite! Eikite miegoti! Ir niekas jokiu būdu tegul manęs 
netrukdo! 

— Netgi aš? — piktai pasipūtusi, paklausė Katriną atvedusi mergina; 
atrodo, ji buvo favoritė. 

— Netgi tu, Violena! Aš noriu, kad paliktumėte mane vieną su šia 
moterimi. Žiūrėk už durų, kad niekas nejeitų. Aš tave pašauksiu, kai man 
būsi reikalinga. 

Violena nenoriai išėjo ir uždarė duris. Kitos jau buvo dingusios. Du 
priešai, kilminga dama ir tariamoji čigonė, liko vienos akis į akį... Katrina 
su pasitenkinimu pastebėjo, kad jos varžovės grožis ėmė vysti. Jos baltą 
kaip sniegas odą vagojo smulkios raukšlelės akių kampučuose ir putlių 
raudonų lūpų kampuose, pilkai žalias akis gaubė violetiniai šešėliai. Pil- 
numas bjaurojo klubų liniją ir jos aukštą krūtinę, kuri jau nebebuvo tokia 
stangri. Žaviąją rusvaplaukę ponią la Tremuj išlepino pernelyg prabangus 
gyvenimas. Malonumai ir ištvirkavimas paliko savo neišdildomą antspau- 
dą... Bet Katrina pasistengė neparodyti savo pasitenkinimo. Ji per daug 
aiškiai jautė į ją įsmeigtas tiriančias akis, kurios įžūliai išrenginėjo ją. 

Išgirdusi piktą kamerhero žmonos balsą, ji užsiplieskė. 

— Kodėl tu neatsiklaupei prieš mane? Gal tavo nesilankstantis stuburas 
trukdo tau deramai pasveikinti ponus? 

Katrina prikando lūpą ir mintyse išvadino save idiote. Ji akimirką 
užmiršo savo vaidmenį ir vos nepasveikino grafienės kaip sau lygios. Ji 
tuoj pat apsimestinai pakluso, nuolankiai nuleido galvą ir sutrikusi pasakė: 

— Atleiskite man, kilnioji ponia, bet aš akimirką užmiršau, kur esu. 
Mano akys buvo aptemusios. Aš pamaniau, kad tikriausiai esu Kešali 
karalienės, mūsų tautos karalienės burtininkės, rūmuose. 

Rūstų ponios la Tremuj veidą nušvietė šypsena: jos savimyla buvo 
patenkinta — pataikavimas, nors ir šiurkštus ir iš abejotino šaltinio, vis dar 
teikė jai malonumo. 

— Kelkis, — pasakė ji. — Arba geriau sėskis ant pagalvės. Tam, ką aš 
turiu pasakyti, reikės laiko. 

Ji parodė pagalvę, kuri gulėjo prie jos lovos laiptelių. Katrina atsisėdo 
ant jos, o grafienė atsigulė ant lovos. Ji neatitraukė akių nuo Katrinos 
veido, ir tas įdėmus nemirkčiojančių akių žvilgsnis ėmė trikdyti jaunąją 
moterį. Po kelių akimirkų, kurios Katrinai atrodė amžinybė, grafienė 
pratarė: 

— Iš tikrųjų graži, pernelyg graži! Tu negrįši pas mano vyrą! Vėliau tu 
gali tapti pavojinga, nes jis kvailėja su moterimis... O tu, tu atrodai 
protinga. 

— Ką gi man daryti? — paklausė Katrina. — Jeigu aš negrįšiu, aš 
rizikuoju... 

— Tu niekuo nerizikuoji. Jei būsi man naudinga, aš galiu palikti tave 
pas save, tada tau nebus ko bijoti. Iki to laiko, kai... 

Nebaigta frazė buvo gana grėsminga, ir Katrina nenorėjo išgirsti jos 
tęsinio. Jeigu ji nori išvengti klaidų, tai turi laukti patogaus momento. 
Todėl ji nuolankiai nuleido galvą ir laukė, kas bus toliau. 

— Aš padarysiu viską, kas mano jėgoms, — sušnibždėjo ji. 

Ponia la Tremuj neskubėjo. Susimąsčiusi ji ištiesė apnuogintą ranką 
prie vyno taurės, kuri stovėjo ant laiptų šalia lovos, ir lėtai išgėrė. Paskui 
ji nusviedė taurę ir pasilenkė prie Katrinos. Nuo vyno jos veidas paraudo, 
akys blizgėjo. 

— Sako, kad tavo tautos moterys moka labai gerai išpranašauti likimą, 
yra burtininkės ir gamina nepaprastus vaistus. Sako, kad ateitis — joms 
atversta knyga ir kad jos žino, kaip prišaukti mirtį, nelaimę... ir meilę. Tai 
tiesa? 

— Galbūt, — atsargiai atsakė Katrina. 

Ji pradėjo suprasti, ko iš jos norima, ir pamanė, kad jei veiks apdairiai, 
tai jai pasitaikys patogi proga. Jeigu šita godi ir pasileidusi moteris patikės 
jos sugebėjimais ir atsidavimu, tai galbūt pavyks išvilioti ją ir jos vyrą ten, 
kur reikia Katrinai. 

— Ar tau žinomas stebuklingas gėrimas, — paklausė grafienė tyliu 
balsu, — kuris priverčia žmones įsimylėti ir smarkiau tekėti kraują gyslo- 
mis, kuris nugali nedrąsumą, išmintį ir net antipatiją? Ar tau žinomas šis 
stebuklingas gėrimas, kuris vieną būtybę atiduoda kito valdžion? 

Katrina prisivertė pažvelgti grafienei į akis. Ji labai gerai prisiminė savo 
patirtį su Feru, todėl vargu ar melavo sakydama: 

— Taip, man jis žinomas. Jis sukelia žmogui tokį meilės poreikį, kad 
visas kūnas raitosi iš kančios, kol aistra nebus patenkinta. Nėra nei vyro, 
nei moters, kurie galėtų tam pasipriešinti. 

Triumfuojantis žvilgsnis nušvietė virš jos palinkusį godų veidą. Staiga 
grafienė pašoko, perbėgo per kambarį, atidarė nedidelę skrynią, įkišo į ją 
rankas ir ištraukė jas mėgaudamasi, kaip auksas švyti tarp jos pirštų. 

— Žiūrėk, egiptiete! Visas šis auksas bus tavo, jei tu gausi man to 
gėrimo! 

Katrina lėtai papurtė galvą. Pamačiusi niekinamą jos šypseną, ponia la 
Tremuj leido aukso lietui lėtai nukristi atgal į skrynią. 

— Tau jo nereikia? — paklausė ji nepatikliai. 

— Ne. Auksas tirpsta ir išnyksta kaip vėjas. Didesnė vertybė man yra 
jūsų apsauga, šviesiausioji ponia. Pasikliaukite manimi, leiskite man tar- 
nauti jums, ir tuo man bus atsilyginta kur kas geriau! 

— Šventoji Dievo Motina, tu esi protinga, egiptiete, ir man tai patinka. 
Kuo tu vardu? 


— Mano vardas jums keistai skambės. Aš esu Čalė. 


— Iš tiesų keistas vardas! Klausyk, aš jau sakiau, kad tu man patinki. 
Duok man to stebuklingo gėrimo, apie kurį kalbėjau. 


— Aš neturiu jo su savimi, o kad jį pagaminčiau, man reikia dviejų 
dalykų. 
— Sakyk! Tu gausi visko, ko tik panorėsi! 

— Man reikės grįžti į savo gentį. O, neilgam, — skubiai pridūrė ji, 
pamačiusi, kaip susiraukė rusvi antakiai.- Tik tam laikui, kurio pri- 
reiks, kad galėčiau surinkti tam tikrų žolių... 

— Sutinku! Auštant, kai atidarys vartus, aš liepsiu palydėti tave į 
taborą. Bet lankininkai, kurie tave lydės, gaus įsakymą šauti! 

Katrina niekinamai gūžtelėjo pečiais. 

— Kam? Man patinka čia, pilyje... 

— Puiku. Kita sąlyga? 

— Aš turiu žinoti vardą to, kuriam skirtas meilės gėrimas. Kad jis turėtų 
deramą poveikį, reikia jį užkeikti paminint vardą to, kuriam jis skirtas. 

Stojo tyla. Katrina suprato, kad šis jos reikalavimas buvo grafienei 
nemalonus, bet ji pažinojo savo priešininkę, ir jai buvo smalsu sužinoti, 
koks vyras sukėlė grafienei tokią laukinę aistrą, kad ji ryžosi prašyti čigonės 
pagalbos. Galimas dalykas, tai galėjo tapti geru ginklu. 

Pagaliau ponia la Tremuj, pasiraususi skrynioje, ištraukė ir apsivilko 
juodo aksomo apsiaustą, paskubomis susipynė plaukus ir uždengė juos 
sidabro šydu. Paskui ji atsisuko į Katriną. 

— Eime su manim. Aš tau jį parodysiu. 

Ji paėmė deglą ir Katrinos lydima išėjo iš kambario. Koridoriuje gra- 
fienė pamatė ištikimai jos laukiančią Violeną ir nusiuntė ją miegoti. Pas- 
kui ji ėmė leistis laiptais, bet užuot lipusi žemyn, į didžiąją salę, pastūmė 
nedideles duris sienoje ir kartu su įkandin jos einančia Katrina pateko į 
siaurą praėjimą, iškirstą per visą sienos plotį. Atrodė, jis niekada nesi- 
baigs. Tikriausiai jis juosė visą skliautuotą didžiosios salės stogą. Ten buvo 
šalta ir drėgna, ir deglas grafienės rankose ėmė rūkti. Pagaliau ji sustojo, 
padavė deglą Katrinai ir perbraukė ranka sieną. Nedidelis skydas nuslin- 
ko į šoną, ir atsivėrė mažas langelis, be abejo, paslėptas nuo tų, kurie 
galėjo matyti jį būdami apačioje. Jau ir taip pakankamai garsus puotos 
triukšmas tapo kurtinantis. Grafienė čiupo Katriną už rankos. 

— Pažvelk ten. Ar matai prie židinio karalių Karolį? 

Katrina palinko į priekį ir pamatė vyrą, sėdintį aukštame paauksuota- 
me soste po mėlynu baldakimu. Tai buvo karalius. Jis nelabai pasikeitė po 
Orleano Mergelės mirties. Kaip ir anksčiau, jo veidas buvo pailgas, o akys 
— blausios ir mieguistos, bet jis nebuvo toks liesas kaip pirma. Jo veidas 

irgi papilnėjo, iš jo dingo užguito žmogaus išraiška, kuri taip nesiderino 
prie karaliaus vardo. 

Tą akimirką jis šypsojosi gražiam kokių aštuoniolikos ar devyniolikos 
metų jaunuoliui, kuris sėdėjo prie jo kojų, pusiau atsirėmęs į pagalvių 
krūvą ant sosto laiptelių. Katrina pripažino, kad jaunuolis nepaprastai 
gražus, bet tobulas jo grožis pasirodė jai truputį moteriškas. Be to, toks 
įspūdis kilo dėl jo nepaprasto jaunumo. Jis buvo aukštas, stiprus, gražaus 
sudėjimo. Tiesa, jis buvo pernelyg grakštus, vos vos per daug gracingas. 
Jo šypsena kerėjo.... 


Ji išgirdo, kaip grafienė šnabžda jai už nugaros: 
— Ar matai jaunuolį prie karaliaus kojų? 
— Taip. Tai... 


— Taip, tai jis. Karalienės brolis, jo vardas Karolis d' Anžu, grafas de 
Meinas. 


Katrina vos susilaikė nesušukusi iš nuostabos. Karalienės brolis? Va- 
dinasi, tai jauniausias karalienės Jolandos sūnus? Garsusis grafas de Mei- 
nas, kurio žavesį ir narsumą jai taip gyrė Anžere! Ir šiuo jaunuoliu, beveik 
paaugliu, susižavėjo ponia la Tremuj? Ko gero, ji dvidešimčia metų 
vyresnė Už jį... 

Grupė šokėjų ryškiais margaspalviais drabužiais staiga užbėgo ant 
sosto laiptų, bet mažas langelis užsidarė, ir puotos vaizdas dingo. Katrina 
net nepamatė la Tremujo. Ji buvo su grafiene siaurame praėjime. Aistros 
apimtas moters veidas Katrinai pasirodė baisus. Staiga ji pabandė įsivaiz- 
duoti, kaip atrodys ši gražuolė, kai metai atliks su ja savo griaunamąjį 
darbą!.. 

Bet korta mesta, ir neliko nieko kito, kaip lošti iki pabaigos. Ji naiviai 
pažvelgė į grafienę. 

— Ir... jis nemyli jūsų? — paklausė ji nekaltu balsu, todėl grafienė 
padarė išvadą, kaip neįtikima atrodo tai Katrinai. 

— Ne. Jis mane garbina, sako meilius komplimentus, cituoja mano 
vyrą, lyg aš nežinočiau, kad visi karalienės Jolandos artimieji baisiai 
neapkenčia jo!.. O aš bijau, kad jis nebūtų įsižiūrėjęs kokios merginos. Aš 
noriu, kad jis mylėtų mane, girdi, Čale? Aš noriu, kad jis būtų mano, bent 
vieną naktį. Po to aš jau žinosiu, kaip jį sulaikyti! 

Katrina neatsakė. Be abejo, šėtoniškas Tereinos gėrimas duotų poniai 
la Tremuj meilės naktį, kurios ji taip trokšta, bet Katrina visai nenorėjo jai 
padėti. Tik su siaubu ji galėjo įsivaizduoti šį linksmą, nekaltą jaunuolį, 
kurio tokia žavinga išvaizda, šios subrendusios aukštuomenės liūtės glė- 
byje. Jai atrodė, kad tai būtų šventvagystė... 

Bet grafienė kalbėjo toliau: 

— Aš viską padarysiu, ko tu prašei, egiptiete. Rytoj auštant kareiviai 
nuves tave į taborą, kad tu susiieškotum tai, ko tau reikia. Pasistenk ištesėti 
pažadą. 

Katrina sunkiai atsikratė niūrių minčių. Galų gale kas jai darbo, jeigu 
jaunuolis praleis naktį su šia moterimi? Grafienės meilė tikriausiai saugojo 
jį nuo la Tremujo nemalonės, nes aišku, kad Didžiajam kamerherui nebuvo 
malonu matyti jaunąjį grafą šalia karaliaus. Jeigu ne jo žmona, kruopščiai 
parengtas nelaimingas atsitikimas jau būtų išlaisvinęs šią vietą... 

Katrina atlošė galvą ir pažvelgė poniai la Tremuj į veidą. 

— Aš ištesėsiu savo pažadą. 

— Labai gerai. Tuomet grįžkime. Šią naktį tu miegosi ant aksominių 
pagalvių šalia mano lovos. 


Katrina blogai miegojo ant pagalvių krūvos, kuri atstojo jai lovą, todėl 
ji patogiau įsitaisė grafienės persirengimo kambaryje. Ji nervinosi, neri- 
mavo dėl to, ką darys la Tremujis, kai sužinos, kad ji dingo, be to, 
kambaryje, iškvėpintame stipriais kvepalais, buvo per daug karšta ir 
tvanku! 

Pagaliau ji užsnūdo, bet kai po kelių valandų atėjo Violena jos žadinti, 
ji jautė mirtiną nuovargį ir galvos skausmą. Praėjo kelios minutės, kol ji 
prisiminė vakardienos įvykius. 

— Eime, — trumpai pasakė freilina, — kelkis! Seržantas ir du lanki- 
ninkai laukia tavęs apačioje, jie palydės tave į taborą... 

Katrina atsikėlė ir nusiprausė veidą. Jai nepatiko Violenos įžūlumas, 
bet kaip ji pati elgtųsi jos vietoje? Katrina buvo čia svetima. Violenai ji 
buvo čigonė, žemos kilmės moteris. Ji kėlė favoritei pyktį. Ponia la Tremuj 
dar miegojo, ir Katrina, nenorėdama jos pažadinti barnio triukšmu, kuo 
skubiausiai išėjo... 

Po kelių minučių ji ėjo per vidinį kiemą pilies vartų link kartu su galingu 
barzdotu piktu kareiviu, lydima dviejų lankininkų. Dangus rytuose jau 
buvo nutviekstas ryto aušros, nuo žemės kilo drėgmė. Katrina iškart 
pasijuto geriau. Jos galva pašviesėjo, ant širdies palengvėjo. Po tiekos 
įkalinimo dienų ankstyvo ryto vėjas džiugino ją... 

Bet ji turėjo išspręsti vieną uždavinį. Ar ji galės pasimatyti su Tereina 
taip, kad jos nepastebėtų Feras? Tai atrodė per daug neįtikima. Beprotiškas 
čigonų vado troškimas surasti ją pilyje prieš dieną davė pagrindą manyti, 
kad jis gali ryžtis neapgalvotiems veiksmams. Kas bus, jeigu jis pamėgins 
išplėšti ją iš kareivių rankų? 

Iki čigonų taboro buvo netoli. Reikėjo tik praeiti pro nuleidžiamas 
grotas, pereiti pakeliamuoju tiltu ir nusileisti į pilies griovį, todėl Katrina 
neturėjo daug laiko mąstyti. Be to, jos mintis išsklaidė netikėta aplinkybė. 
Šį ankstyvą rytą taboras turėjo miegoti. Bet ten viešpatavo nepaprastas 
pagyvėjimas. Moterys jau dirbo savo darbus: jos kūrė ugnį, nešiojo iš upės 
vandenį, o vyresnės iš jų ir vyrai susirinko prie “furi dai" vežimo. Visi jie 
tylėjo, ir nuo jų sklido slegiantis liūdesio jausmas. Akimirką Katrina 
pamanė, kad senė numirė, bet paskui pamatė ją sėdinčią ant žemės, 
apsirengusią savo spalvingais skarmalais. Visi stovėjo ir su baime žiūrėjo 
į pilį. Fero tarp jų nebuvo. 

Išvydę Katriną su naujais šiltais rūbais ir lydimą lankininkų, čigonai 
nustebo ir buvo priblokšti. Ko iš jų reikia šiai moteriai, kurią jie iš 
pasigailėjimo priėmė, ir kaip ji drįso ateiti kareivių lydima? Kai kurie vyrai 
ėmė artėti prie jos grėsmingais veidais, bet Tereina, sėdėjusi prie vieno 
katilo, irgi pažino tą, kurią vadino seserimi, ir pribėgo prie jos iš džiaugsmo 
švytinčiu veidu. 

— Čale, tu grįžai! Aš nesitikėjau vėl tave pamatyti! 

— Aš grįžau neilgam, Tereina! Ir tik tam, kad pasimatyčiau su tavimi. 
Turiu tavęs kai ko paprašyti; tu juk matei, mane saugo sargybiniai... 

Taborą apėmęs sujudimas sukėlė seržantui nerimą; jis su aiškiu nepa- 
sitenkinimu žvelgė į visus šiuos tamsaus gymio veidus ir žaidė su durklo 
rankena. Du lankininkai jau išsitraukė ir ištempė savo lankus, o nuo jų 
skvarbių akių nepaspruko nė menkiausias minios judesys. Tereina su 
baime pažvelgė į ją ir liūdnai sušuko: 

— Deja! Aš tikėjausi, kad tu atneši naujienų apie Ferą! 

Nepaisydami kareivių, kai kurie čigonai surizikavo prieiti pakankamai 
arti, kad girdėtų, apie ką kalbasi dvi moterys. Vienas iš jų sušuko: 

— Taip, Feras mūsų vadas! Pasakyk mums, kas jam atsitiko, arba... 

— Nusiramink, — piktai nutraukė jį Tereina. — Negrasink jai! Atrodo, 
tu užmiršai, kad ji yra teisėta jo žmona! 

— Mano žmonės ims šaudyti, — grėsmingai pareiškė seržantas. — Ei 
jūs, pasitraukite atgal. Niekas nepadarys šitai moteriai nieko blogo, kol ji 
nebandys bėgti! 

Jis išsitraukė durklą, ir čigonai pasitraukė sukandę dantis, lyg sumušti 
šunys. Ratas aplink dvi moteris ir kareivius pasidarė platesnis. 

— Aš nežinau, kur Feras, — tarė Katrina. — Aš mačiau jį vakar 
vidiniame pilies kieme, persirengusį kaimiečiu. Sargyba išmetė jį iš pilies. 

— Jis grįžo čia šiąnakt. Jis žinojo, kad pilyje bus puota, ir nuėjo su 
meška, tikėdamasis, kad per puotą jam leis parodyti žvėries triukus. Meška 
grįžo naktį... viena... ir sužeista! 

— Prisiekiu, Tereina, aš nežinojau, kad Feras grįžo į pilį. Bet kas per 
kvailystė taip elgtis! 

Mergina nuleido galvą. Jos raudona skara nuriedėjo ašara. 

— Jis taip tave myli! Jis nusprendė žūtbūt susigrąžinti tave... O dabar 
aš noriu žinoti, kas jam atsitiko. 

Pilnos ašarų jaunos čigonės akys tikriausiai palietė seržanto širdį ir jis 
šiurkštokai sumurmėjo: 

— Vyras su meška? Jį sugavo, kai jis mėgino užlipti ant bokšto ir įlįsti 
pro langą. Jis mušėsi kaip velnias, kai jį sučiupo, o žvėris buvo įnirtęs. Ten 
buvo grumtynės. Paskui meška pabėgo... 

— O Feras? Mano brolis? 

— Jį įmetė į kalėjimą laukti nuosprendžio. 

— Už ką jie gali teisti jį? — sušuko Katrina. — Negi tai nusikaltimas 
— užlipti ant bokšto, kad reikėtų kalėjimo ir teismo? Kodėl jie paprasčiau- 
siai neišmetė jo iš pilies? 

Sargybinio veidas surūstėjo, akys buvo šaltos. 

— Jis buvo ginkluotas ir nužudė vieną ietininką! Jis nusipelnė bausmės. 
Dabar, mano mieloji, baik daryti tai, dėl ko čia atėjai, ir metas grįžti! Man 
nepatinka slankioti čia be darbo... 

Katrina neatsakė ir nusivedė graudžiai raudančią Tereiną į šalį. Kaip ir 
Katrina, mergina suprato, koks likimas laukia jos brolio. Čigonas nužudė 
žmogų, jis bus pakartas... arba netgi blogiau! Katrinos akys paplūdo 
ašaromis, kai ji prašė jauną čigonę pasikalbėti su ja viena dengtame 
vežime. Tai, ką jai reikėjo pasakyti, ji turėjo pasakyti akis į akį. Kareiviai 
sustojo iš abiejų furgono galų. 

Tereina vis dar verkė krūpčiodama nuo raudos. Katrina desperatiškai 
ieškojo žodžių, kurie galėtų ją paguosti. Mintis, kad Ferui gresia mirtis, 
nuliūdino Katriną labiau negu ji galėjo manyti. Šis žmogus mylėjo ją iki 
beprotybės, ir dėl vienos meilės nakties, kurią ji prieš savo valią padova- 
nojo jam, jis rizikavo dėl jos viskuo, netgi pačiu gyvenimu. Ir dabar ta 
beprotiška aistra bus jo mirties priežastis!.. Reikia kažką daryti! 

Galbūt jeigu ji atneštų poniai la Tremuj meilės gėrimo, ta galėtų 
išgelbėti čigonų vado gyvybę. 

Ji sugriebė Tereiną už pečių ir smarkiai papurtė ją. 

— Liaukis verkti. Aš grįšiu atgal ir pamėginsiu išgelbėti jį. Bet pirma 
duok man tai, dėl ko aš čia atėjau. 

Tereina nusišluostė akis ir silpnai nusišypsojo. 

— Visa, ką aš turiu, tavo, sesuo. Ko tau reikia? 

— Man reikia to meilės gėrimo, kurį tu privertei mane išgerti tą naktį, 
kai... Prisimeni? Tą naktį, kai Feras atsiuntė pakviesti manęs! Parodyk 
man, kaip jis daromas. Galbūt visų mūsų gyvybės dabar priklauso nuo to 
gėrimo. Aš turiu gauti jį bet kuria kaina, ir kuo greičiau, tuo geriau. Ar tu 
gali man parodyti, kaip jį paruošti? 

Mergina su nuostaba pažvelgė į ją. 

— Aš nežinau, kodėl tu prašai manęs to, Čale, bet jeigu, kaip tu sakai, 
nuo to gėrimo priklauso žmonių gyvybės, daugiau neklausinėsiu tavęs. 
Turiu tau pasakyti, kad tam meilės gėrimui pagaminti reikia daug laiko, ir 
jo receptas laikomas paslaptyje. Norint jį pagaminti, reikia šio to daugiau 
negu paprasto žinojimo; tam reikalingas ypatingas sugebėjimas, antraip 
gėrimas neturės poveikio. Yra užkeikimas, kurį reikia pasakyti... 

— Artunegalėtum duoti man truputį to gėrimo? — nutraukė ją Katrina. 
— Tai labai svarbu... 1r labai skubu! 

— Ar daug tau reikia? Tu nori pagirdyti juo daug žmonių? 

— Ne, tik vieną. 

— Tuomet užteks šito! 

Tereina nuėjo į vežimo galą, pasirausė dėžėje, paslėptoje po drabužiais, 
ištraukė nedidelį molinį buteliuką ir įdėjo jį Katrinai į rankas, švelniai 
suspaudusi jas savo pirštais. 

— Štai! Aš padariau tai tau, tavo vestuvių nakčiai! Todėl jis priklauso 
tau. Daryk su juo, ką nori. Aš žinau, kad tu panaudosi jį geram darbui. 

Paklusdama netikėtam protrūkiui, Katrina šiltai apglėbė mažąją kerė- 
toją. 

— Net jei Ferui atsitiks kas nors bloga, aš vis tiek būsiu tavo sesuo, 
Tereina... Norėčiau pasiimti tave kartu, bet dabar negaliu. 

— Aš turiu likti čia. Aš jiems reikalinga, tu tai žinai. 

Lauke seržantas neteko kantrybės. Jis atitraukė užuolaidą, dengiančią 
įėjimą, ir įkišo galvą į vidų. 

— Paskubėkite, moterys. Gana šnekėti! 

Užuot atsakiusi, Katrina vėl apkabino Tereiną ir įsikišo buteliuką į savo 
kapšą. 

— Ačiū, Tereina. Saugok save. Sudie. 

Ji greitai išsmuko iš vežimo ir priėjo prie kareivių. 

— Mes galime grįžti! 

Jie vėl apsupo ją ir nuėjo pro tylinčią minią kopdami į kalvą link įėjimo 
į pilį. Tarp čigonių Katrina pažino Dunišą, merginą, kuri privertė ją grumtis 
dėl Fero, ir nusigręžė, bet nepakankamai greitai, kad nepastebėtų kupino 
mirtinos neapykantos čigonės žvilgsnio. Be abejo, Duniša kaltina ją dėl to, 
kad Ferą sugavo, ir tikriausiai neapkentė jos dabar šimtą kartų labiau negu 
tada, kai jos grūmėsi. Katrina negalėjo pykti ant jos. Duniša mylėjo Ferą, 
vadinasi, turėjo neapkęsti moters, kuri atėmė jį iš jos ir dėl kurios jis dabar 
turės mirti! Tačiau Katrina žinojo, kad reikia būti atsargiai. Duniša buvo 
ne iš tų merginų, kurios neieškotų būdo, kaip atkeršyti. 

Trimito garsas už nugaros privertė ją atsigręžti. Buvo pats vidudienis. 
Luara švytėjo tarp nendrėmis apaugusių krantų tarsi lydyto aukso srautas, 
ir tame švytinčiame fone per tiltą judėjo kavalkada. Riteriai lydėjo grupę 
darnų šviesiomis suknelėmis, jos sėdėjo ant romių jojamųjų žirgų, kurie 
supo didelius neštuvus. Žydros šilkinės užuolaidos buvo atitrauktos, ir 
viduje galėjai matyti moterį, suvyniotą į baltas antklodes, auklę, kuri laikė 
kūdikį, dvi tarnaites ir dvi mažas mergaites trijų ir aštuonerių metų am- 

žiaus. Priešais griozdiškus neštuvus ėjo grupė lankininkų, pažų ir heroldų, 
o pačiame priekyje važiavo vėliavnešys, — jis laikė didžiulė vėliavą, 
kurioje Katrina pamatė Prancūzijos herbus, sujungtus su Anžu herbais. Jos 
širdis ėmė smarkiau plakti. Ji instinktyviai sustojo, bet seržantas jau 
nustūmė ją ir lankininkus į žole apaugusį krantą. 

— Karalienė! Pasitrauk, egiptiete! Ir neužmiršk atsiklaupti, kai mūsų 
karalienė važiuos pro šalį! 

Katrina vargu ar galėjo neįvykdyti šio įsakymo. Marija iš Anžu, Pran- 
cūzijos karalienė, buvo kukli ir drovi moteris, ji turėjo puikią atmintį, o 
Katrina daug mėnesių buvo jos freilina. Nelabai tikėtina, kad ji pažintų 
Katriną su čigonės kostiumu, bet su šiais tarnaitės iš gerų namų rūbais, su 
šiuo drobiniu kyku ant galvos jos išorė buvo visai atpažįstama, išskyrus 
truputį tamsesnę odą ir juodus antakius. Praeitą naktį, kai ponia la Tremuj 
rengėsi miegoti, ji įdėmiai ir susimąsčiusi pažvelgė į savo naują tarnaitę. 

— Keista, — pasakė ji. — Man atrodo, kad aš tave kažkur esu mačiusi 
anksčiau. Tu man kažką primeni, bet aš nežinau ką. 

Katrina padėkojo Dievui už šią jos atminties duobę ir skubiai atsakė, 
kad kilnioji dama, be abejo, galvoja apie vieną iš jos seserų, kurios ateidavo 
šokti į pilį. Nebuvo galima leisti grafienei ilgai galvoti apie tai. Gerai, kad 
grafienei nieko kito neatėjo į galvą. Būtų baisu, jei karalienė pažintų ją 
dabar!.. 

Todėl kai karališkoji kavalkada, lydima džiaugsmingų Ambuazo gy- 
ventojų šauksmų, važiavo pro šalį, ji atsiklaupė ant kelių ir labai žemai 
nulenkė galvą, juo labiau kad tą akimirką iš pilies išjojo grupė raitelių su 
Žiliu de Rė priešakyje pasveikinti karalienės. 

Laimei, jis neatkreipė į ją dėmesio ir kai neštuvai dingo po skliautuotu 
praėjimu, Katrina pajuto, kad gali be baimės pakelti galvą. Tai padariusi, 
ji pamatė tiesiai priešais save arklio kojas, ir tą akimirką šaltas jaunas 
balsas per sukąstus dantis ištarė: 

— Ką padarė ši moteris, seržante? Kur jūs vedate ją? 

Išdidus balsas nežinia kodėl privertė Katriną plykstelėti, ir ji netikėtai 
pasijuto esanti kalta, nors tam, kuris kalbėjo, negalėjo būti daugiau kaip 
dešimt metų. Tai buvo liesas, liguistas berniukas lygiais juodais plaukais, 
dideliais kaulėtais pečiais, didele nosimi ir tokiam jaunam žmogui nepa- 
prastai išraiškingomis ir įžvalgiomis akimis. Jis neatrodė šaunus, bet 

išdidžiai iškelta galva, gražus jo žirgas, kurio pavadžius jis laikė su 
stulbinančiu pasitikėjimu, jo rūbai — visa tai leido jai suprasti, kad ji 
susidūrė akis į akį su dofinu Luji, vyresniuoju karaliaus sūnumi. 

Tuo metu seržantas paskubomis aiškino: 

— Aš niekur jos nevedu, monsinjore. Aš tik lydžiu ją didžiai gerbiamos 
ir kilnios ponios la Tremuj įsakymu. 

Katrina išsižiojusi žiūrėjo, kaip dofinas gūžtelėjo pečiais, persižegnojo 
ir familiariai išpyškino: 

— Nėra abejonės, tai Mauritanijos vergė! Aš neapkenčiu jų prakeiktos 
padermės, bet manęs nenustebins niekas, ką ši dama daro. Toks tokį... 

Jis nebaigė sakyti, nes prijojo kitas raitelis ir greitai pradėjo kažką jam 
sakyti pusbalsiu; be abejo, jis patarė būti atsargesniam savo kalbomis. 
Pamačiusi šį žmogų, Katrina nuraudo iki plaukų pašaknų, jos nerimastį 
pakeitė panika: nors beveik visą jį dengė šarvai, ji pažino Jeruzalės kryžių 
ant jo skydo su herbu, o paskui ir jį patį — tai buvo Pjeras de Brezė! 
Žmogus, kuris iš pirmo žvilgsnio įsimylėjo ją Anžere ir netgi prašė ją tekėti 
už jo! Jis dalyvavo sąmoksle prieš la Tremujį ir nebūtų demaskavęs jos. 
Bet, taip netikėtai susitikęs ją kelkraštyje, jis visiškai galėjo išduoti ją savo 
elgesiu. 

Ir tuo metu ją apėmė netikėtas, nepaaiškinamas džiaugsmas, pamačius 
jį vėl, ir ji negalėjo nežiūrėti į jį su susižavėjimu. Jis iš tiesų buvo gražus, 
tas Pjeras de Brezė: sėdėdamas ant savo aukšto pilko žirgo, jis atrodė 
nepaprastai tauriai. Atrodė, kad ant šitų plačių pečių sunkūs šarvai svėrė 
ne daugiau kaip plunksnelė, ir jis lengvai siūbavo prie šlaunies savo sunkią 
uosinę ietį. Jos mintis nutraukė jaunuolio balsas. 

— Monsinjore, — tarė de Brezė, — mes pavėluosime, o karalienė 
laukia mūsų! 

Kai jis prabilo, mėlynos jo akys susitiko su Katrinos akimis, ir jo 
tvirtose lūpose suvirpėjo silpna šypsena. Tai buvo tik trumpas žvilgsnis, 
trukęs ne ilgiau kaip sekundę, bet ji galėjo perskaityti jame visą tą aistrą, 
kurią jis jautė jai. Kartu su karalienės palyda jis turėjo įjoti į pilį, kur jo 
pasirodymas buvo nepageidaujamas. Jis atvyko čia tik dėl jos, nepaisyda- 
mas karaliaus nepalankumo ir la Tremujo neapykantos. Jis ne tik pažino 
ją, bet ir surado būdą vėl pasakyti jai apie savo meilę be žodžių ar gestų. 


183 


Josilpna šypsena neprasprūdo nuo skvarbių princo akių, ir jis sviedė į riterį 
pašaipų žvilgsnį. 

— Manatrodo, jūsų skonis toks pat neišrankus kaip ir pono la Tremu jo! 

Daugiau nekreipdamas dėmesio į Katriną, jis paspaudė žirgą pentinais 
ir de Brezė nujojo paskui jį. Jis neatsisuko, bet Katrina žiūrėjo jam įkandin 
iki to laiko, kol jo siluetas išnyko iš akių. Jos širdį užplūdo vėl atgauta 
ramybė ir pasitikėjimas. Ji pamatė juodai sidabrinį raištį, kurį de Brezė 
buvo užsirišęs ant rankos. Tai buvo jos spalvos, gedulo spalvos. 

Jis pasiskelbė esąs jos riteris ir gynėjas ir nešiojo jos spalvas. Tai, kad 
jis buvo pilyje, kur ji turėjo pagrindo bijoti visko ir visų, kėlė jai pasitikė- 
jimą. Ji be baimės numirtų, jei bus neišvengiama: jis atkeršys už ją, nes 
iškilmingai prisiekė padaryti tai. Jeigu jai nepavyktų įgyvendinti savo 
plano, jis pats savo rankomis nužudytų la Tremujį, netgi jei dėl to jam 
reikėtų palydėti savo galvą. 

Tačiau kai jie ėjo pakeliamuoju tiltu, Katrina prisivertė nuvyti šalin šias 
raminančias mintis, nors ir labai malonios jos buvo. Pilyje buvo kitas vyras, 
kuris galbūt turės mirti dėl jos... 


Dešimtas skyrius 


Akmeniniame maiše 


Įėję į kiemą, Katrina ir jos sargybiniai pamatė, kad ten pilna žmonių. 
Be karalienės kortežo, čia zujo tarnai, kurie išėjo iškraustyti bagažo, taip 
pat karininkai ir tarnautojai. Katrina netgi pamatė liesą karaliaus figūrą — 
jis lydėjo žmoną į savo karališkuosius apartamentus. Ji negalėjo nesižval- 
gyti ieškodama išdidaus profilio ir liepsnojančių akių, bet lankininkai jau 
lydėjo ją per kiemą prie mažų laiptų, vedančių aukštyn į bokštą, kur buvo 
ponios la Tremuj kambariai. 

Durys buvo uždarytos, o priešais ją stovėjo Violena, apsisiautusi ilgu 
apsiaustu. Mergina gestu atleido kareivius, bet nepajudėjo iš vietos, kad 
praleistų Katriną. 

— Tau negalima įeiti, egiptiete! 

— Kodėl? 

Violena nesiteikė jai atsakyti, tik gūžtelėjo pečiais. Ir čia Katrina išgirdo 
viduje garsius piktus balsus, tokius garsius, kad buvo girdėti pro masyvias 
ąžuolines duris. Ji pažino šaižų grafienės balsą. 

— Aš laikysiu šią merginą tiek, kiek norėsiu. Ir patariu jums man 
nekliudyti! 

— Kas čia jums šovė į galvą kištis į mano reikalus? Ko jums reikia iš 
tos merginos? 

— Nesakysiu. Apsišarvuokite kantrybe, aš grąžinsiu ją jums, kai baig- 
siu tai, ką sumaniau... 

Balsai nutilo, bet Katrina viską suprato. Vyras ir žmona ginčijosi dėl 
jos... ir jai nėra ko laukti šios moters dėkingumo, moters, kurią nugalėti ji 
tikėjosi. Violena įspėjo jos minčių tėkmę; ji kerštingai nusijuokė ir su- 
šnibždėjo: 

— Ar tai tave stebina? Bet ko gi tu tikėjaisi? Kad tapsi freilina? 

Katrina apsimestinai abejingai gūžtelėjo pečiais: 

— Aš maniau, kad kilmingos damos moka atsidėkoti už suteiktas joms 
paslaugas, bet nesvarbu, kokią reikšmę tai turi? 

Jos tariamas ramumas, matyt, pribloškė freiliną, nes ji liovėsi juoktis, 
metė į Katriną nepatiklų žvilgsnį ir taip skubiai persižegnojo, lyg staiga 
būtų pamačiusi velnią. Tuo jų pokalbis baigėsi. Beveik tą pačią akimirką 
durys atsidarė ir pro jas išlėkė la Tremujis; jo raudonas, auksu siuvinėtas 
apsiaustas plasnojo tarsi sparnai nuo jo pykčio vėjo. Pamatęs Katriną, jis 
sustojo kaip įkastas ir permetė ją žėrinčiomis akimis, paskui, netaręs nė 
žodžio, puolė laiptais žemyn. 

Katrinos akys susidūrė su Violenos akimis, tarytum plienas atsidaužė 
į plieną. Pono kamerhero žingsnių aidas nutolo ir išnyko, ir freilina, 
niekinamai šypsodamasi, stumtelėjo ąžuolines duris. 

— Dabar gali įeiti. 

Katrina praėjo pro ją aukštai iškėlusi galvą ir su pasitenkinimu išgirdo, 
kaip už jos nugaros užsitrenkė durys. 

— Ne taip smarkiai, Violena, — suirzusi sušuko ponia la Tremuj. — 
Man baisiai skauda galvą. 

Apsirengusi, bet palaidais plaukais ji įniršusi blaškėsi po kamabrį, 
kuriame buvo baisi netvarka. Katrina suprato, kad kambarinės ir freilinos 
išsilakstė, kai įėjo ponas kamerheras, ir skubėdamos viską išmėtė: šukas, 

smeigtukus, kosmetiką ir kvepalus. O abiejų sutuoktinių ginčo metu tie 
daiktai išlakstė po visus kambario kampus. Katrina negalėjo mintyse 
nenusijuokti pagalvojusi, kad ji panaši į dresiruotoją, kuris įeina į laukinio 
žvėries narvą, — žvėries, kurį kilmingieji valdovai laiko prabangiai ne- 
laisvėje. Šakalas išėjo, palikęs ją vieną su įniršusia patele, kuri buvo šimtą 
kartų pavojingesnė. Bet Katrina prisiekė, kad ši moteris niekada nepama- 
tys jos išgąsdintos. Ir čia grafienė puolė ją. 

— Mano kilmingasis vyras įsimylėjęs tavo tamsią odą labiau, negu tai 
atrodo protinga! Garbės žodis, jis elgiasi kaip šuo rujos metu! 

— Jeigu jam patinka mano oda, tai ne todėl, kad jis prie jos prisilietė, 
— šaltai atsakė Katrina. — Jūs, kilmingoji ponia, išgelbėjote mane... 

— Išgelbėjau tave? Ką tu tauški? Apie ką dar gali svajoti tokia mergina 
kaip tu, jei ne apie kilmingo pono dėmesį? Užmiršai, kad aš — jo žmona? 

— Aš jūsų tarnaitė. O nurodymai, kuriuos jūs man davėte, iš tiesų 
byloja, kad aš turiu užmiršti, jog jūs esate jo žmona. 

Susidūrus su Katrinos šaltakraujiškumu, damos pyktis kaipamt išgara- 
vo. Įniršio apimta ponia la Tremuj mėgino nuleisti kraują pirmam pasitai- 
kiusiam jai po kojomis. Bet moteris, kuri taip išdidžiai stovėjo čia, nieko 
nebijojo. Staiga ji prisiminė, kaip jai reikalingos šitos čigonės paslaugos. 
Žybsėdama akimis, ji paklausė: 

— Tu turi tai, ko man reikia? 

Katrina linktelėjo, bet sukryžiavo rankas, tarsi stengdamasi apsaugoti 
buteliuką, paslėptą už korseto. 

— Taip, aš jį turit, bet privalau jums kai ką pasakyti... 

Grafienė jau ištiesė ranką, ir jos akys po sunkiais vokais godžiai 
sužibėjo. 

— Sakyk, ko tu nori, tik greičiau. Aš skubu! 

— Vakar jūs pasiūlėte man už šį meilės gėrimą aukso, bet aš jo 
atsisakiau. Ir dabar atsisakau jo, tačiau noriu gauti kai ką kita! 

Vos pastebima šypsena šmėstelėjo damos lūpose, o akys pavojingai 
sužibėjo. 

— Aš jau žinau: tu nori tarnauti man. Dabar duok jį man! 

— Aš tai sakiau, ir tai tiesa, bet šįryt viskas pasikeitė. Mūsų genties 
vadą laiko pilyje. Jo gyvybei gresia pavojus. Aš noriu, kad jį paleistų! 

— Kas man darbo dėl čigono gyvybės? Atiduok man buteliuką, jei 
nenori, kad mano moterys atimtų jį iš tavęs jėga. 

Katrina lėtai ištraukė buteliuką iš kapšo ir suspaudė jį rankoje. Jos akys 
drąsiai susitiko su grafienės akimis, ir Katrina silpnai nusišypsojo. 

— Štai jis! Bet jei tik kas nors prisiartins prie manęs, aš mesiu jį ant 
grindų ir sudaužysiu. Mes neturime auksinių ar sidabrinių buteliukų, mes, 
čigonai, turime tik molinius! O molis trapus. Jūsų moterys nesuspės 
sugriebti buteliuko — aš sudaužysiu jį... Aš sunaikinsiu jį ir tuo atveju, 
jeigu Feras negrįš pas savo žmones. 

Priešininkės veide buvo lengva perskaityti, kaip joje grūmėsi įniršis, 
aistra ir godumas. Laimėjo pastarasis. 

— Palauk čia. Einu pažiūrėsiu, ką galima padaryti. 

Grafienė net užmiršo susišukuoti plaukus, o tik užsimetė ant jų šilkinę 
skraistę ir išėjo. 

Katrina atsisėdo ant pagalvių, kurios buvo išmėtytos prie židinio. 
Kambaryje buvo tvanku. Viskas kambaryje buvo tarsi prisisunkę čia 
gyvenančios moters nuodingo kvapo. Katrina užčiuopė po suknele durklą 
ir palietė jo rankenoje išpjaustytą vanagą, kad pasisemtų iš jo jėgos. Arno 
ranka tiek kartų spaudė šią rankeną, tad šiek tiek jo jėgos, žinoma, turėjo 
pereiti čionai... Bet prisiminus vyrą jos akis užplūdo ašaros — karštos, 
graudžios ašaros. Kas dabar liko iš jo puikaus kūno ir gražaus veido? Ar 
smarkiai subjaurojo jį raupai? Ji sudrebėjo iš siaubo pagalvojusi apie 
raupsuotuosius, kuriuos buvo sutikusi savo kelyje: klaikios griuvenos 
pajuodusiais kūnais. Vis dėlto daugelis jų su viltimi ieškojo stebuklingų 
vaistų ir keliavo iš vienos šventosios vietos į kitą. Moteris, ką tik išėjusi iš 
čia, buvo kalta dėl ligos, kuri graužė Arno gyvą ir sudaužė jos širdį. Su 
kokiu džiaugsmu ji įsmeigtų durklą į šios moters krūtinę! Bet ji turi laukti, 
dar neatėjo laikas! Katrina pavargusi padėjo galvą ant rankų, stengdamasi 
nuvyti šalin vaizdus, kurie kėlė skausmą ir atėmė iš jos drąsą. Staiga jos 
vaizduotėje iškilo kitas žmogus: aukštas baltaplaukis vyras, kurio šviesiai 
mėlynos akys švelniai žiūrėjo ir kuris nešioja ant rankos juodai sidabrinį 
raištį. 

Mintys apie šį žmogų ramino ir kėlė pasitikėjimą. Bet Katrina nuvijo 
šį vaizdą, juk Pjeras de Brezė mėgino užkariauti jos širdį ir išstumti iš jos 
Arno. 

Ponios de la Tremuj atėjimas grąžino Katriną į realybę. Grafienė 
pažvelgė į ją ir nusišypsojo, bet toje šypsenoje buvo kažkas žiauraus, ir 
Katrina įsitempė. 

— Eime, — tarė ponia de la Tremuj. — Tu būsi patenkinta. 

Kaip ir praeitą naktį, jos viena paskui kitą išėjo iš kambario, bet šį kartą 
ne pro slaptas duris. Jos nusileido žemyn, į kiemą ir perkirto jį, paskui 
pasuko į šalį, kur buvo bokšto požemių kalėjimas. Pakeliui Katrina pamatė 
Tristaną L'Ermitą; jis stovėjo tarp tarnų, kurie lošė kauliukais ant didelio 
neįžvelgiamas ir šaltas kaip visada, bet iš to, koks susikaupęs jis buvo, 
Katrina suprato, kad jis stengiasi suprasti, ko ji eina-į kalėjimą kartu su 
kamerhero žmona. 

Pajuodusios ąžuolinės durys buvo sugraužtos kirminų. Jos turėjo pasi- 
lenkti, kad pralįstų. Viduje šaltis iškart sukaustė Katrinos pečius. Šviesa ir 
šiluma liko anapus slenksčio, už kurio prasidėjo tamsos ir skausmo pasau- 
lis. Tolimame kampe žemos skliautuotos sargybos patalpos, kur keli 
žmonės lošė kortomis rūkstančios plonos žvakės šviesoje, tamsūs laiptai 
leidosi po žeme.... Grafienė spragtelėjo pirštais, ir vienas iš kareivių pakilo, 
uždegė nuo lempos deglą ir nuėjo pirma jų laiptais. Kai jos įėjo į bokštą, 
Katrina išgirdo garsus, nuo kurių kraujas stingo gyslose. Tai buvo žmogaus 
dejonės; jos, nors ir keista, darėsi vis silpnesnės ir kartu aiškesnės, joms 
leidžiantis giliau po žeme. Tuo metu, kai moterys pasiekė pirmą laiptų 
aikštelę, tos dejonės virto priešmirtiniu švogždimu. Suspausta širdimi 
Katrina įsmeigė akis į masyvias duris, kurios išėjo į aikštelę. Jos buvo 
metalinės ir užšaunamos didžiulėmis sklendėmis, bet pro mažą grotuotą 
langelį skverbėsi kraupi rausva šviesa. Kaiptik iš ten sklido dejonės, kurios 
sutapo su kažkokiu minkštu spragsinčiu garsu. 

Netardamas nė žodžio, kareivis pastūmė duris. Katrina suriko iš siaubo 
ir baimės... 

Du budeliai, apsirengę odiniais drabužiais, skustomis galvomis, kurios 
buvo suprakaitavusios nuo darbo, pakaitomis plakė rykštėmis žmogų, 
kurio rankos buvo prikaustytos prie stulpo viršaus. Katrina ne iš karto 
pamatė la Tremujį, kuris sėdėjo ant grubios medinės kėdės ir mėgavosi 
reginiu, rankomis pasirėmęs savo trigubą pagurklį. Jis neatitraukė akių nuo 
nuteistojo, kuris silpnai dejavo. Kankinio kojos jau nebegalėjo laikyti jo, 


188 


ir visą kūno svorį išlaikė prikaustyti riešai. Galva su ilgais plaukais 
bejėgiškai svyravo, o nugara pavirto į kruviną masę, kurią žliugsėdamas 
čaižė rimbas. Ant grindų telkšojo kraujas... Katrinai pasidarė bloga, ji 
atsirėmė į sieną, bet ne taip greitai, kad apsisaugotų nuo kraujo, kuris 
aptėškė jos veidą. 

Apimta nevilties ji atsisuko į ponią la Tremuj, bet šiai Katrina nerūpėjo. 
Jos išsiplėtusios šnervės rodė, kokį malonumą jai teikia reginys; šleikštulio 
banga pakilo Katrinai į gerklę. Dejonės nutilo. Budeliai nutraukė kankini- 
mą, bet pirma vienas iš jų šiurkščiu judesiu nubraukė ilgus tiesius plaukus, 
kurie dengė kalinio veidą. Katrina pažino Ferą. Ir staiga prieš jos akis iškilo 
siaubingas reginys. 

Vietoj čigono ji išvydo Arno, irgi pririštą prie stulpo, dejuojantį ir 
plūstantį kraujais, o šalia — šią žiaurią moterį, aštriu liežuviu laižančią 
savo sausas lūpas. Arno irgi buvo kankinamas Siuli požemiuose... Šis 
reginys buvo toks nuostabiai gyvas, kad Katrina pajuto, kaip ją apėmė 
neapykanta. 

Apakinta įniršio, ji mėgino užčiuopti už korseto durklą. Bet pirmiausia 
jos drebanti ranka surado molinį buteliuką, ir ji apmirė. Budelis abejingai 
pasakė: 

— Šis žmogus negyvas, monsinjore... 

La Tremujis apmaudžiai atsiduso ir sunkiai pakilo nuo kėdės. 

— Jis buvo ne toks tvirtas kaip atrodė. Meskite jį į upę... 

— Ne, nereikia! — nutraukė jį žmona. — Aš pažadėjau šitai moteriai, 
kad jį sugrąžins taboro žmonėms. Sugrąžinkite jį, o paskui išvykite juos 
visus! 

Jos beprotiškos akys susirado Katriną, jose atsirado piktdžiugiško 
triumfo išraiška. Mirtinai išblyškusi Katrina atsirėmė į sieną. 

— Matai, — pasakė ponia la Tremuj meilikaujamu balsu, — aš viską 
padariau, kaip tu prašei. 

Katrina pažvelgė į kamerhero žmoną su tokia baisia neapykanta ir 
panieka, kad ta pasitraukė atgal. Katrina lėtai ištraukė mažą buteliuką. Jos 
pirštai spaudė jį vis tvirčiau ir tvirčiau, kol sutraiškė. Tuomet Katrina 
staigiu judesiu sviedė šukes savo priešei į veidą. 

— O aš duodu jums tai, ką žadėjau... — pasakė ji negyvu balsu. 

Blyškų grafienės veidą iškreipė baisus pyktis. Viena šukė truputį 
sužeidė jos lūpą, ir tekantis kraujas darė ją siaubingai panašią į vampyrą. 
Drebančiais pirštais ji parodė į Katriną: 

— Sučiupti šią moterį, prikaustyti ją vietoj jos draugužio ir kankinti... 
kankinti tol, kol ji nudvės! 

Katrina suprato, kad per vieną aklo įniršio akimirką neteko visko, 
sugriovė savo pačios keršto planus ir karalienės Jolandos planus. Ji supra- 
to, kad niekada neišeis iš čia gyva, bet, nors ir keista, nė trupučio nesigai- 
lėjo to, ką padarė. 

Užmokestis už Arno kančias ir tuos kankinimus, kuriuos jai teks 
ištverti, bus tik plona kraujo srovelė iš grafienės sužeistos lūpos. Tik 
jaunasis grafas de Meinas išvengs rizikos netgi vienai nakčiai patekti į šios 
atstumiančios būtybės letenas. 

Abu budeliai sugriebė Katriną, bet čia įsikišo la Tremujis; jis jau buvo 
beišeinąs, tačiau pamatęs, kaip tariamoji čigonė sviedė buteliuko šukes jo 
žmonai į veidą, sugrįžo ir smalsiai ėmė stebėti, kas čia darosi. Atrodė, jam 
netgi teikia tai malonumą. Jis greitai pasilenkė, įkišo pirštą į skystį ant 
grindų ir pauostęs ištarė: 

— Palaukite. Ši moteris priklauso man. Aš manau, kad turiu teisę 
tvarkyti jos gyvenimą... Jūs suprantate, mano brangioji, kad jums ją tik... 
paskolino? 

Dabar ponia la Tremuj visą savo įniršį nukreipė į vyrą ir suspaudusi 
kumščius įsistebeilijo į jį. 

— Šita egiptietė kalė įžeidė mane, o jūs dar svarstote, bausti ją ar ne? 

— Ašnesvarstau, ji bus nubausta! Bet viskam savo laikas! Kol kas jums 
teks pasitenkinti tuo, kad ją įmes į požemius. Aš turiu išklausinėti ją! 

— Pavyzdžiui, apie ką? 

— Pasvyzdžiui, kas buvo tame buteliuke, kurio sudužimas, atrodo, jus 
taip nuliūdino!.. 

— Tai ne jūsų reikalas! 

— Tuomet darosi dar įdomiau. Ei, jūs ten, nuveskite šitą moterį į 
kamerą. Ir atsiminkite, niekas neturi nė pirštu paliesti jos be atskiro 
nurodymo. Jūs už ją atsakote galva... 

— Koks atsargumas! — sušnypštė įsiutusi, bet priversta prisipažinti 
pralaimėjusi grafienė. — Atleisk man, Viešpatie, bet galima pamanyti, kad 
šita kekšė jums nepaprastai brangi. 

— Viešpats galvoja apie jus ne daugiau negu jūs apie jį, mano brangioji. 
O dėl šitos moters, tai, žinoma, ji man brangi. Argi ji nemėgino jums 
pakenkti? Tikriausiai yra svarbi priežastis nekęsti jūsų. O aš per daug 
myliu jus, kad nepamėginčiau išsiaiškinti... bet kuriomis priemonėmis! 
Tad eime? 

Jis ištiesė jai ranką, slėpdamas barzdoje pašaipią šypseną. 

Katrina pamanė, kad šį sykį ponas kamerheras bijo savo žmonos 
mažiau nei paprastai. Jis ką tik rado ginklą, kurį galėjo nukreipti prieš ją, 
ir buvo panašu į tai, jog jis žino, kaip juo geriausiai pasinaudoti. Jie pasuko 
durų link — keista pora, labiau susieta tarpusavio neapykantos negu 
švelnios meilės. Jie buvo tarsi piktosios dvasios iš košmaro, ir Katrina 
staiga pagalvojo, kad nebūtų galima sugalvoti jiems didesnės bausmės, 
kaip uždaryti juos dviese viename kambaryje, šakalą ir hieną, ir amžinai 
palikti drauge... Koks pragaro prakeiksmas gali prilygti šiai kankynei? 

Tuo metu, kai vyras ir žmona ėjo iš kankinimų kameros, vienas iš 
budelių uždėjo Katrinai ant peties sunkią plaukuotą ranką, apmautą odine 
piršine, ir nutempė ją į kitą kameros kampą. 

— Čionai, mano gražuole! 

Tuo metu jo bendras atpalaidavo negyvą Fero kūną, ir jis bildėdamas 
nuslydo ant grindų. Katrina pajuto, kad ašaros degina jos akis. Šis žmogus 
mylėjo ją. Šis nukankintas kūnas virpėjo, buvo šiltas ir gyvas, glaudėsi prie 
jos, šios bekraujės lūpos šnibždėjo meilės žodžius ir aistringai bučiavo ją, 
o dabar Feras — tik gabalas kraujuojančios masės, kurį jie netrukus išsiųs 
atgal į taborą. Įsivaizdavusi, kaip sielvartaus Tereina, Katrina sukūkčiojo. 

Sargybinis neteisingai suprato tai: 

— Vargu ar verta dabar verkti dėl jo, juk tu ką tik pasirašei sau mirties 
nuosprendį! Ko tu taip staiga užsipuolei tą raganą? 

Katrina neatsakė. Jis palingavo savo didele galva, kuri, atrodo, buvo 
išaugusi tiesiai iš masyvių pečių — toks trumpas buvo jo kaklas. 

— Aš nenoriu tavęs kankinti. Nedaug turėsi malonumo, maitodamas 
tokią gražią būtybę! Bet panašu, kad ji privers tave brangiai sumokėti už 
išpuolį... 

— Ji gali tik nužudyti mane, — niekinamai atšovė Katrina. 

— Nužudyti galima įvairiai! Aš būčiau linkęs tik pakarti tave, bet jai 
to bus maža! Na ką gi... Teks pamėginti būti truputį nerangiam, kad tai 
netruktų per ilgai! 

Žmogaus ketinimai buvo geri, bet nuo jo žodžių purtė drebulys. 

— Ačiū, — sumurmėjo Katrina. 

Kai jie išėjo iš kankinimų kameros, budelis ir jo kalinė pasuko į siaurą 
tunelį, kuriame buvo trejos grotuotos durys. Vienos iš jų praviros. Žmogus 
įstūmė pro jas Katriną, ir ji atsidūrė nedidelėje drėgnoje kameroje. Išskyrus 
glėbį priplėkusio šieno, kameroje daugiau nieko nebuvo. Ant sienos kabėjo 
dvi plieninės grandinės. Plonas dienos šviesos spindulys skverbėsi pro 
delno didumo plyšį aukštai vienoje sienoje. Jis turbūt buvo ties žemės 
paviršiumi, nes pro jį sunkėsi vanduo. 

— Štai mes ir atėjome, — tarė vyras. — Duok man rankas. 

Ji nuolanki»i ištiesė jas. Sunkūs geležiniai antrankiai surakino gležnus 
riešus. Vyras akimirką nepaleido jų. 

— Tavo gražios rankos... — pasakė jis, — kilmingos damos rankos... 
Taip, gaila man tavęs! Būna dienų, kai mano darbas iš tiesų būna nelinks- 
mas! 

— Tuomet kodėl gi tu tai darai? 


Plačiame budelio veide atsispindėjo nekalta nuostaba, o dantys išsivie- 
pė, tarsi jis šypsotųsi. 

— Bet... Juk tai viskas, ką aš moku daryti! Mano tėvas ir senelis irgi 
tuo užsiiminėjo. Žinai, tai geras darbas, ir galima daug pasiekti, jei būsi 
pakankamai miklus! Juk vieną gražią dieną aš galiu tapti vyriausiuoju 
budeliu dideliame mieste! Ak, jei karalius grįžtų į Paryžių, tai būtų puiku! 

Bet Katrina, neįstengdama nugalėti siaubo, galėjo tik žiūrėti į dar 
šviežias žmogaus kraujo dėmes ant galingo vyro stuomens. Jis pastebėjo 
tai ir droviai nusišypsojo. 

— Na, aš nenorėjau tavęs gąsdinti! Tu tikriausiai laikai mane pabaisa! 
Pamėgink užmigti, jei galėsi! 

Būgštaudama, kad gali jį įžeisti, ir nenorėdama padaryti jo savo priešu, 
Katrina paklausė: 

— Kuo tu vardu? 

— Kaip miela, kad tu paklausei! Taip man ne dažnai pasitaiko. Aš esu 
Eislinas Raudonasis, taip, Eislinas. Mano motina sakė, kad tai gražus 
vardas... 


— Ji buvo teisi, — rimtai atsakė Katrina, — tai gražus vardas... 


Katrinos akys greitai priprato prie kameros tamsos. Nors langelis ir 
buvo mažas, šviesos pro jį užteko, kad būtų galima naktį atskirti nuo dienos 
ir matyti daiktus aplink save. Ji karštai padėkojo Dievui už tai, kad jos 
neįmetė į vieną iš tų kraupių belangių “ublijė", kurios buvo taip giliai po 
žeme, jog šviesa ten niekada neįsiskverbdavo. 


Ji atsisėdo ant šiaudų ir atsidavė laiko tėkmei. Grandinės vis dėlto leido 
šiek tiek judėti, nors antrankiai ir buvo sunkūs, ir ji pastebėjo, kad, ko gero, 
netgi galėtų iš jų ištrūkti. Jos rankos buvo tokios mažos ir plonos... 


Kitas nedidelis džiaugsmas buvo tai, kad jos neapieškojo tt kad durklas, 
aštrus ir patikimas, paslėptas po korsetu. Ačiū Dievui, kad ji neištraukė jo 
tada, anksčiau! Jie būtų atėmę jį, ir ji jau niekada nebūtų jo mačiusi! O 
turėdama jį po ranka, Katrina buvo tikra, kad išvengs kankinimų, kuriuos 
jai parengė grafienė. Vienas staigus smūgis, ir viskas bus baigta. Ji nešauks 
iš skausmo besityčiojančio priešo akivaizdoje... Vis dėlto ji negalėjo 
nugalėti baimės, kuri spaudė jos gerklę, kas jai bus? Tai, kas darėsi laisvėje, 
vos girdėjosi, nes sienos čia, apačioje, buvo pernelyg storos, tačiau kart- 
kartėmis jai rodėsi, kad ji girdi tolimus kraupius raudos garsus. Katrina 
suprato, kad tai taboras aprauda baisią savo vado mirtį. Ji įsivaizdavo, kaip 
rauda moterys, kaip ilgi juodi jų plaukai velkasi dulkėse, kaip jos drasko 
sau veidus, kaip monotoniškai traukia gedinti gentis savo giesmę —raudą; 
ji įsivaizdavo, kokius prakeiksmus siunčia moteriai, tapusiai Fero mirties 
priežastimi! 

— Viešpatie! Dieve mano! — meldėsi Katrina. — Padaryk taip, kad 
jie suprastų ir atleistų man! Pasigailėk Tereinos! Ji taip smarkiai kankin- 
sis!.. 

Ar jie turės pakankamai laiko, kad galėtų atiduoti upei kūną pagal 
ritualą, kurį ji stebėjo tą naktį? Grafienė įsakė juos išvaikyti, o la Tremujis 
neprieštaravo tam. Katrinai atrodė, kad ji girdi įsakymus, kuriuos rėkte 
išrėkė karaliaus seržantai, girdi kareivių rimbų švilpesį — taip išvaroma 

klajoklių tauta... Bet štai dainą užtraukė sodrus ir gražus balsas. Ir šią dainą 
Katrina prisiminė... 

Staiga ji suprato, kad balsas dainuoja ne jos vaizduotėje, o tikrovėje... 
ir visai arti! Už sienos! Kai ji visa tai suprato, jos širdis taip apsidžiaugė, 
kad ji pamėgino užšokti ant sienos, už kurios skambėjo balsas. Bet ji 
užmiršo savo grandines ir smarkiai krito ant akmeninių grindų; ji taip 
smarkiai susitrenkė, kad jos akys paplūdo ašaromis. Bet grandinės nega- 
lėjo priversti jos tylėti, ir ji iš visų jėgų suriko: 

— Sara! Sara! Tu čia? Tai aš... — ir prikando lūpą. 

Ji vos nesuriko: “Tai aš, Katrina!“, bet jai užteko proto susilaikyti. 

— Tai aš, Čalė! 

Apmirusi ji įsiklausė. Daina gretimoje kameroje nutilo. Akimirką 
įsivyravo tyla... paskui neapsakomam savo džiaugsmui ji išgirdo: 

— Garbė Viešpačiui! 

Balsas skambėjo tyliau negu daina, ir Katrina suprato, kad kalbėtis bus 
sunku. Ji turės šaukti, kad ją išgirstų, ir tai galbūt net bus pavojinga, bet 
nieko nepadarysi. Be to, argi Tristanas nesakė, kad pasirūpins Sara? Kai 
ji lydėjo ponią la Tremuj į kalėjimo bokštą, jis sekė ją akimis. Jis nustebs, 
kai pamatys, kad grafienė išeina be jos, ir turi padaryti iš to savo išvadas. 
Pasijutusi truputį ramesnė, Katrina vėl atsigulė ant šiaudų. Jei grafienė 
nenužudys jos per artimiausias kelias valandas, tai ji gali likti gyva. Viltis, 
kuriai nėra kliūčių įžengti į tamsiausius požemius, suspurdėjo Katrinos 
krūtinėje. 

Tačiau matydama, kaip blykšta šviesa mažame langelyje, ji negalėjo 
atsikratyti blogos nuojautos. Kai nusileis naktis, viską apgaubs neįžvelgia- 
ma tamsa... Pamažu drėgnas, vandens lašais rasojančias sienas užklojo 
šešėlis, ir atėjo momentas, kai ji ritmatė netgi savo rankos. Ji pajuto, kaip 
kyla pykčio banga ir grasina užlieti ją visą... Ir tada, tarsi nuspėjęs Katrinos 
nerimą, nakties tamsoje suskambėjo Saros balsas: 

— Dabar miegok! Naktys trumpos... 

Tai buvo tiesa. Artėjo vasara, ir dienos buvo daug ilgesnės už naktis. 
Įtempusi žvilgsnį, Katrina galėjo neaiškiai matyti šviesesnį langelio kvad- 
ratą. Tada truputį nusiraminusi ji atsigulė ir užsimerkė... 

Ar ji jau miegojo, kai jos ausis pasiekė vos girdimas garsas? Bet kad ir 
koks tylus jis būtų, jis pažadino ją: ji taip įprato gyventi šalia pavojaus, kad 

miegojo budriai... Ji gulėjo nejudėdama, netgi nekvėpuodama. Sugirgždė- 
jo atidaromos durys. Kažkas ėjo arba jau įėjo... Iš beveik nematomų 
požymių ji suprato, kad tamsoje šalia jos yra kitas žmogus. Pasigirdo 
silpnas šnarėjimas, tarsi kažkas brūkštelėjo į sieną, ir Katrinos širdis 
apmirė... Kas tai galėjo būti? 

O jeigu tai žiurkės? Apie tai pagalvojus jos kūnas nuėjo pagaugais. Bet 
ne, ji buvo tikra: garsas, kurį ji išgirdo, buvo atidaromų durų garsas. Paskui 
po kokios akimirkos ji vėl išgirdo šį vos girdimą garsą, bet jau arčiau, šį 
kartą daug arčiau! Ją išpylė šaltas prakaitas. Nepaprastai atsargiai ji užkišo 
ranką už korseto, stengdamasi, kad nesubrazdėtų grandinė, ir išsitraukė 
durklą. Ją visą persmelkė baimė. Kas tai gali būti?.. Ko jis atėjo? 

Ji buvo taip išsigandusi, jog turėjo sukąsti dantis, kad nesuriktų. Vyras 
dabar buvo labai arti, tai buvo vyras: ji tai suprato iš kvapo... 

Staiga ant jos užgriuvo kažkas labai sunkaus, ir ji suklykė taip garsiai, 
kad jos klyksmas tikriausiai buvo girdimas visoje pilyje. Tas svoris vos 
nesutraiškė jos. 


Ji iškart suprato, kad vyras ketina ją pasmaugti. Dvi didelės gauruotos 
rankos ieškojo jos gerklės. Prie veido ji pajuto dvokiantį alsavimą; vyro 
rankos, atrodė, tuoj sugniauš jos kaklą... Pašėlęs gyvenimo geismas pri- 
vertė ją užsimoti ranka, ir ji iš visų jėgų smogė durklu. Geležtė įsmigo iki 
pat rankenos. Ją prispaudęs vyras atsilošė, trumpai suriko, ir jo rankos 
bejėgiškai nuslydo į šalis. Kažkas šiltas ir lipnus užliejo ją. Smūgis buvo 
taiklus. Užpuolikas gulėjo negyvas... Didžiulėmis pastangomis jai pavyko 
nustumti kūną į šalį. Katrina kaleno dantimis iš baimės. Ir čia atsidarė 
kameros durys. Įbėgo du žmonės — vienas iš jų su deglu; pamatę Katriną, 
apsipylusią krauju ir klūpančią šalia lavono, jie sustojo. Ji įsmeigė į juos 
akis tarsi lunatikė ir visai nenustebo pasinusi Tristaną L'Ermitą ir Eisliną. 

— Jis norėjo pasmaugti mane... — ištarė ji tyliu balsu. — Aš nužudžiau 
JL. 

— Garbė Dievui! — sumurmėjo išblyškęs kaip kreida Tristanas. — Aš 
vos nepavėlavau! — atsisukęs į savo bendrininką Eisliną Raudonąjį, kuris 
sutrikęs žiūrėjo į Katriną, jis sumaurojo: — Tu atsimeni monsinjoro 
įsakymą? Tu atsakai už šios moters gyvybę! 

Budelio veidas papilkėjo, ir jis gailiai sulemeno: 

— Taip taip, mesire! Aš... aš prisimenu! 

— Tavo laimė, kad aš atsiradau čia kaip tik laiku. Išnešk šitą dvėselieną 
ir pasistenk atsikratyti jos nepatraukdamas dėmesio. Taigi niekas nesuuos, 
kadangi apie tai žinome tik tu, aš...ir ji. Juk tu nesužeista, moterie? 

Katrina papurtė galvą. Eislinas pasilenkė ir, sugriebęs tuklų žmogžu- 
džio kūną, vargais negalais užsivertė jį ant nugaros. 

— Aš įmesiu jį į slaptą kamerą. Ji šalia! — pasakė jis. 

— Paskubėk, aš laukiu čia. 

Tas išėjo su savo nešuliu, metęs į flamandą dėkingą žvilgsnį ir net 
nepasirūpinęs uždaryti durų. 

Kai tik jis išėjo, Tristanas pasilenkė prie Katrinos. 

— Paskubėk, mes turime mažai laiko! Aš ėjau pasikalbėti su Sara pro 
grotas, kaip įprasta šiuo metu, ir pamačiau, kad šis žmogus — vienas iš 
ponios la Tremuj tarnų — įsmuko į kalėjimą. Aš numaniau, kad čia kažkas 
rezgama, ir pasekiau jį. Ši livrėja — leidimas... Išgirdęs tavo riksmą, aš 
atbėgau... 

— Tu atėjai paimti manęs? 

Jis liūdnai palingavo galva; išvydęs jos akyse ašaras, jis nuliūdo. 

— Dar ne. Aš negaliu. Jus aplankys ponas kamerheras — po valandos 
jis nusileis čionai. 

— Iš kur jūs žinote? 

— Aš girdėjau, kaip jis liepė vienai iš nebylių įdėti į pintinę viščiuką ir 
butelį vyno. Matyt, jis vis dar kupinas jums švelnių jausmų. Svarbu 
sužinoti, ko jis nori. Aš nemanau, kad jis turi... nedorų ketinimų jūsų 
atžvilgiu, ypač tokioje skylėje kaip ši! Be to, jis serga, pernelyg serga, kad 
pajėgtų atlikti tokį žygdarbį! 

— Šiaip ar taip, aš jam neleisiu! Mano durklas kartą jau smogė, jis gali 
ir vėl smogti! 

— Nenueikite taip toli! Jūs neturite prarasti savitvardos, kaip kankini- 
mų kameroje. Jūs pražudysite mus visus! Dabar aš išeinu. Mesiras de 
Brezė laukia manęs sode... 

Jis pakilo ir jau norėjo eiti. Katrina sugriebė jį už rankovės. 

— Kada aš vėl pamatysiu jus? 

— Galbūt rytoj vakare arba anksčiau, jei to reikės. Nebijokite, mes 
dabar visą laiką būsime budrūs. Dėl jūsų de Brezė pasiryžęs perpjauti la 
Tremujui gerklę prie karaliaus kojų. Būkite stipri! 

Eislinas grįžo. Tristanas laukė jo prie durų. Netikėtai Katrina pašoko. 

— Mesire! Šis kraujas, kaip aš pasiaiškinsiu? 

— Jūs papasakosite, kas atsitiko, kaip Eislinas išgelbėjo jus ir nužudė 
piktadarį. Taigi jis gaus paaukštinimą, o jūs sumelavusi nieko neprarasite. 

Budelis patenkintas nusijuokė: 

— Jūs labai geras, mesire! Jeigu aš galiu ką nors padaryti dėl jūsų... 

— Apie tai mes pagalvosime vėliau! Uždaryk duris ir šį kartą gerai 
prižiūrėk! 

Tristanas išėjo iš kameros nė nepažvelgęs į Katriną. Kamerą vėl apgau- 
bė neperžvelgiama tamsa. Katrinos nervai buvo nepaprastai įtempti. Ji 
įsiverkė. Verkė ilgai ir graudžiai, ašaros ramino, bet atėmė visas jėgas. Iš 
gretimos kameros nesigirdėjo nė garso. Žinoma, Sara buvo išgąsdinta, bet 
Tristanas turėjo nuraminti ją. Katrina prisivertė įsidrąsinti. Tai buvo svar- 
bu. Greitai jai reikės viso proto, kad sugebėtų pasipriešinti la Tremujui, 
jau greitai! 

Pro durų apačią pasirodė neryški šviesa. Požemyje nuaidėjo sunkūs 
žingsniai. Sklendės buvo atstumtos, durys atsidarė, ir tą akimirką visą angą 
užstojo griozdiška Didžiojo kamerhero figūra. Už jo, laikydamas virš 
galvos žibintą, stovėjo Eislinas. Barzdotas la Tremujo profilis neaiškiai 
šmėkščiojo kažkur palubėje. Pamatęs užverktą Katrinos veidą ir kruvinus 
drabužius, storulis apmirė. 

— Kažkas negerai? Jūs sužeista? Kas atsitiko? Aš daviau specialius 
nurodymus... 

Eislinas susigūžė iš baimės, bet Katrina atėjo jam į pagalbą. 

— Jie mėgino nužudyti mane, monsinjore. Šis žmogus išgirdo mano 
riksmą. Jis išgelbėjo man gyvybę! 

— Jis pasielgė teisingai. Štai, gaudyk! O dabar palik mus! — ir jis 
sviedė auksinę monetą į kalėjimo prižiūrėtojo pusę; šis mikliai lyg katė 
sugavo ją ir paskui išėjo lankstydamasis, meilikaudamas ir murmėdamas 
padėkos žodžius. La Tremujis apsidairė ieškodamas, kur atsisėsti, bet 
nerado nieko, išskyrus nešvarius šiaudus, ant kurių sėdėjo Katrina. Todėl 
jis liko stovėti, iš pasišlykštėjimo suraukęs nosį. Paskui jis išsitraukė iš po 
apsiausto pintinę ir ištiesė ją kalinei. 

— Štai! Tu turbūt alkana. Valgyk ir gerk. Paskui pasikalbėsime. Tik 
paskubėk. 

Katrina tiesiog mirė iš bado. Ji nevalgė nuo užvakar dienos, ir jos 
nereikėjo raginti. Ji godžiai sukirto duoną ir viščiuką, išgėrė vyną, o paskui 
dėkinga pažvelgė į kamerherą. 

— Ačiū, mano pone, jūs labai geras. 

Joje augo pašėlusi viltis. Ji pirmą kartą buvo su juo viena ir nejautė 
jokio pavojaus. Galbūt atėjo metas įgyvendinti savo planą? La Tremujis 
nusišypsojo, ir jo veidas tapo panašus į daugybę minkštų pagalvėlių. Jis 
uždėjo savo riebią ranką Katrinai ant galvos ir švelniu balsu sušnibždėjo: 

— Matai, aš nenoriu padaryti tau nieko blogo, mažyle! Dėl to, kas 
atsitiko, tu visai nekalta. Juk tu ne savo valia išėjai iš mano kambario, ar 
ne? 

— Ne. Mane išsivedė jauna mergina, — pasakė Katrina, apsimesdama 
naivia, — graži blondinė. 

— Violena de Šanševrijer. Aš ją gerai pažįstu. Ji — mano žmonos 
patikėtinė, bet tave aš laikau savo drauge, ar ne taip? Juk aš visada buvau 
tau geras, tiesa? 

— Labai geras, mano pone, labai gailestingas. 

— Puiku, dabar tau tinkamas momentas išreikšti savo dėkingumą. Kas 
buvo tame buteliuke, kurį tu sudaužei šį vakarą ir kurio šukes sviedei į 
mano žmoną? 

Katrina paslėpė veidą apsimesdama, kad kovoja su savimi, ir atsakė ne 
iš karto. La Tremujis ėmė nekantrauti: 

— Na, kalbėk gi! Tu neturi priežasčių tylėti. 

Ji pažvelgė jam į veidą apsimesdama esanti nepaprastai nuoširdi. 

— Jūs teisus. Jūs niekada nepadarėte man nieko blogo! Tas buteliukas... 
jame buvo meilės gėrimas, kurio ponia prašė manęs... 

Storos kamerhero lūpos kietai susispaudė, o jo akys, atrodė, dar labiau 
įkrito. 

— Meilės gėrimas? Kam gi jis buvo skirtas? 

Šį sykį Katrina nedvejojo. Negalėjo būti nė kalbos apie tai, kad jauna- 
jam grafui de Meinui iškiltų pavojus. Ji ryžtingai papurtė galvą. 

— Ne, pone, aš nežinau! 

Didysis kamerheras paniuro. Jis nervingai ėmė tampyti auksinį šaliką, 
ir kurį laiką įsivyravo tyla. 

— Meilės gėrimas, — pakartojo jis vėl po minutės. — Bet kam? Mano 
žmonai nereikia meilės, jai reikia tik malonumų... 

Katrina giliai atsiduso ir susidėjo rankas, spausdama jas, kad nugalėtų 
jausmus, kurie sukilo joje. Atėjo metas pastatyti ant kortos viską ir pasakyti 
šiam žmogui, įtikinti jį, jog reikia palikti šią pavojingą pastogę... 

— Tai stipriai veikiantis gėrimas, monsinjore. Tas, kuris jį išgers, 
tampa bejėgis kaip vaikas rankose to, kuris davė tą gėrimą. Jūsų žmona 
norėjo sužinoti paslaptį, lobio paslaptį! 

Nors ji ir buvo įspėta, vis dėlto ją sukrėtė momentalus stebuklingas šio 
žodžio poveikis! Riebus kamerhero veidas pasidarė purpurinis, akys svai- 
dė žaibus. Jis sugriebė Katriną už peties ir šiurkščiai pakratė ją. 

Ji pavaizdavo baisų išgąstį ir atsiklaupusi ant kelių žvelgė į storulį 
nedrąsiomis, išsigandusiomis akimis. 

— Aš tik vargšė paprasta mergina, monsinjore, iš kur galiu žinoti tas 
paslaptis? Bet aš klausau ir suprantu tai, apie ką kalbama. Mano šalyje, 
kuri yra toli Rytuose, vis dar pasakojama apie vienuolius karius, kurie atėjo 
ginti valdovų kapų ir apleido šalį, išsinešdami didžiulius lobius. Kai jie 
grįžo į Prancūziją, karalius visus juos nužudė... 

La Tremujis nusišluostė nuo kaktos prakaitą. Jo akys degė. 

— Tamplieriai... — sumurmėjo jis, laižydamas sausas lūpas. — Kalbėk 
toliau! 

Katrina bejėgiškai sumojavo sukaustytomis rankomis. 

— Kalbama, kad prieš mirdami jie suspėjo paslėpti didesnę savo lobio 
dalį ir kad slėptuvės pažymėtos nesuprantamais ženklais ir figūromis. 
Žmogus, kurį norėjo išklausinėti kilnioji ponia, žino, kaip perskaityti tuos 
ženklus... 

Švytintį storulio veidą užtemdė nusivylimas. Jis piktai sumurmėjo, 
gūžčiodamas pečiais: 

— Taip, bet pirma mes turime sužinoti, kur rasti tuos ženklus... 

Katrinos veidą nušvietė angeliška šypsena, ir kai ji pažvelgė į jį, jos 
žvilgsnis buvo kupinas nuoširdaus palankumo. 2 

— Gal man ir nedera to sakyti jums, pone, bet jūs buvote toks geras 
man, o ponia tokia žiauri! Ji pažadėjo man pasigailėti Fero, o jis buvo 
negyvai užplaktas... Aš manau, ji žino, kur yra ženklai. Naktį girdėjau jos 
pokalbį. Ji manė, kad aš miegu. Ji kalbėjo apie pilį, kurioje buvo įkalinti 

vienuoliai kariai prieš išsiunčiant juos ant ešafoto, bet aš negaliu prisiminti 
jos pavadinimo. 

Tai buvo taip meistriškai suvaidinta, kad la Tremujis atmetė paskutines 
dvejones, jeigu jų ir buvo. Jis vėl sugriebė ją už pečių. 

— Aš įsakau tau prisiminti! Tu turi prisiminti pavadinimą! Tai buvo 
Paryžiuje, didžiajame tamplierių bokšte? Tai buvo ten? 

Ji lengvai papurtė galvą. 

— Ne, tai buvo ne Paryžiuje! Tas pavadinimas buvo panašus, o, koks 
sunkus... pavadinimas, panašus į Ninon, kažkas panašaus į tai... 

— Tai Šinonas! Tai buvo Šinonas, ar ne? 

— Manau, kad taip, — tarė Katrina, — bet nesu tikra. Ten yra labai 
didelis bokštas? 

— Didžiulis! Pagrindinis Kudrė bokštas! Jame kartu su kitais aukštai- 
siais pareigūnais buvo įkalintas didysis ordino magistras Žanas de Molė! 

— Taigi, — ramiai pasakė Katrina, — užrašai turi būti tame bokšte... 

Storasis vyras pakilo ir baisiai susijaudinęs ėmė žingsniuoti po kamerą. 
Ji pažvelgė į jį su piktu džiaugsmu. Kadaise ji girdėjo šią legendą iš Arno. 
Kartą vakarą, po Monsalvi apiplėšimo, jis papasakojo jai, kad jo protėviui 
tamplieriui ir dviem jo broliams buvo patikėta paslėpti brangenybes. 
Netrukus po to jis mirė, amžiams nusinešdamas paslaptį, kurios raktą 
žinojo tik didysis magistras. 

— Kalbama, kad savo kalėjime, — sakė jai Arno, — didžiajame Šinono 
bokšte didysis magistras išbraižė paslapties raktą, bet, deja, tų ženklų 
negalima iššifruoti. Aš pats juos mačiau, kai buvau ten, bet kaip reikiant 
neatkreipiau į juos dėmesio. Aš buvau turtingas, man niekas nerūpėjo... 
dabar norėčiau surasti tuos nesuskaičiuojamus lobius, kad galėčau atstatyti 
Monsalvi... 

Ji prisiminė šį pokalbį Anžere, kai būtinai reikėjo sugalvoti jauką, kaip 
įvilioti Didįjį kamerherą į Šinoną! Dabar jaukas buvo prarytas, ir žuvis 
užkibo... Ji pajuto didžiulį palengvėjimą. Netgi jeigu jai nepavyks gyvai 
ištrūkti iš šio kalėjimo, ji buvo beveik tikra, kad la Tremujis keliaus į 
Šinoną, ir ten spąstai užsitrenks; tada ji bus atkeršijusi! 

Beveik abejingai ji stebėjo, kaip jis blaškosi po kamerą, lyg meška 
narve. Jai atrodė, kad ji mato, kaip aukso karštligė teka jo venomis tarsi 
nuodai. Ji girdėjo jo šnabždėjimą: 

— Tas žmogus... jį reikia surasti! Aš turiu sužinoti jo vardą! Kai jis bus 
man žinomas, aš galėsiu priversti jį kalbėti... 

— Pone, — atsargiai nutraukė jį Katrina, — jūs leisite man duoti jums 
nedidelį patarimą? 

Jis įsispoksojo į ją taip, tarsi būtų nustebęs, kad ji vis dar čia. Apimtas 
naujos aistros, jis visai užmiršo ją. 

— Taip, kalbėk! Tu man gerai pasitarnavai. 

— Jumis dėta, mano pone, aš nekalbėčiau nieko, kas galėtų sukelti 
įtarimą. Aš nuvykčiau į Šinoną su visais rūmininkais ir ten pasekčiau 
kilniąją ponią. Būdamas ten, jūs tikrai sužinotumėte, koks žmogus ją 
domina... 

Išpurtęs jo veidas pragiedrėjo. Gudri, žiauri šypsena, atsiradusi jame, 
išlygino raukšles, panašiai kaip aliejus nuramina verpetuojančius vande- 
nis. Jis pakėlė savo pintinę, paėmė žibintą ir pabeldė į duris. 

— Prižiūrėtojau! Ei, prižiūrėtojau! 

Jis jau rengėsi išeiti, kai ji sušuko: 

— Mano pone, pasigailėkite manęs! Juk jūs neužmiršite manęs, taip? 

Bet dabar jis vargu ar girdėjo ją, išsiblaškęs pažvelgė į ją ir pasakė: 

— O taip, nesijaudink! Aš ką nors sugalvosiu. Bet turėk galvoje, kad 
tu turi apie visa tai tylėti, arba... 

Ji suprato. Staiga jo akyse ji tapo visiškai bevertė. Priešais jį atsiverianti 
akinama turto perspektyva privertė užmiršti, kaip stipriai jį traukė Katrina. 
Dabar jam buvo nesvarbu, gyva ji ar mirusi. Vienintelis dalykas, kuris 
turėjo prasmę, tai — lobis... Galimas dalykas, rytoj vakare jis įtikins 
rūmininkus persikelti į Šinoną. Katrinos misija buvo baigta. Bet dabar jai 
grėsė didesnis pavojus negu anksčiau, nes prieš išvykdama į Šinoną ponia 
la Tremuj tikriausiai paskubės išsiųsti ją į aną pasaulį. O kas, jei Pjeras de 
Brezė ir Tristanas L'Ermitas nespės išgelbėti jos? Ji išsitraukė iš už korseto 
durklą ir prispaudė jį prie virpančių lūpų. 

— Arno, — sušnibždėjo ji. — Už tave bus atkeršyta! Aš padariau tai, 
ko norėjau. O dabar galbūt Viešpats bus man gailestingas. 

Likusi nakties dalis praėjo ramiai, naujų lankytojų kalėjime nebuvo. 

Kai apie pusiaudienį į Katrinos kamerą įėjo Eislinas, nešdamas dube- 
nėlį drumsto skysčio, kuriame plaukiojo keli kopūsto gabaliukai, ąsotį 
vandens ir truputį sudžiūvusios duonos, jis buvo labai nusiminęs. Švariai 

nuskustame neryškių bruožų jo veide matėsi didelė neviltis. Jis pastatė 
dubenėlį ir ąsotį šalia Katrinos. 

— Štai tavo pictūs, — pasakė jis ir giliai atsiduso. — Aš norėčiau duoti 
tau ko nors geresnio, nes tau prireiks visų tavo jėgų. Suvalgyk nors tai. 

Katrina pakilo ir nustūmė šlykščią sriubą, kurios jai visai nereikėjo po 
la Tremujo viščiuko. 

— Aš nealkana, — tarė ji, — bet kodėl tu sakai, kad man reikės visų 
mano jėgų? 

— Dėl to, kas rengiama šią naktį; jie ateis tavęs po vakarinių pamaldų, 
ir aš būsiu, man reikės... Bet tu atleisi man, tiesa? Tai ne mano kaltė, juk 
tu žinai. Aš tik dirbu savo darbą. 

Katrinai suspaudė gerklę. Ji suprato, apie ką kalba budelis. Šią naktį 
ponios la Tremuj akivaizdoje ją mirtinai nukankins. Ją apėmė panika. Ji 
turi durklą, todėl išvengs kankinimų, bet ne mirties. Ir staiga ji taip panoro 
gyventi! Praeitą naktį, nepaprastai apsidžiaugusi dėl to, kad la Tremujis 
rengiasi persikelti į Šinoną, ji patikėjo, kad daugiau niekas neturi reikšmės, 
kad dabar bus lengva mirti, nes ji bus atkeršijusi. Bet dabar, stovėdama 
priešais šį mėsininką, kuris pats paskyrė save jos paskutinių valandų 
žemėje pranašu, ji pajuto, kad visomis jėgomis atmeta tokią lemtį. Ji buvo 
jauna, graži, ji norėjo gyventi! Ji norėjo ištrūkti iš šitos tamsios kameros, 
pamatyti saulę, didelį mėlyną dangų, žolę, gėles, medžius, gyvūnus ir 
paukščius, viską, kuo Viešpats Dievas apdovanojo šią žemę. Ji norėjo 
matyti savo sūnų, mažąjį Mišelį, Overnės kalnus ir netgi tą kraupią vietą, 
kur lėtai merdėjo jos meilė, Arno! Ji nenorėjo mirti taip toli nuo jo! Ji norėjo 
paliesti jo ranką, tik vieną kartą, ir tik po to mirti... bet ne anksčiau!.. 

Ji staigiu judesiu atlošė galvą. 

— Klausyk, — ramiai tarė ji. — Tu turi rasti žmogų, kuris buvo atėjęs 
čia praeitą naktį... Tą, apie kurį tu sakei, kad esi jam skolingas! 

— Monsinjoro kamerdinerį? 

— Taip. Aš nežinau jo vardo, bet tau bus nesunku jį surasti. Surask jį 
ir pasakyk jam tai, ką pasakei man... 

— O kas, jei aš nesurasiu jo? Monsinjoras turi daug kamerdinerių... 

— Tu turi jį surasti. Turi! Tu sakei, kad tave liūdina įsakymas kankinti 
mane... Aš prašau tave... surask jį... 

Ji atsistojo ir virpančiomis rankomis sugriebė didžiules plaukuotas 
budelio letenas; jos didelės, ašaromis pasruvusios akys maldaujamai žiū- 
rėjo į jį. Jis gailėjosi jos, ir ji pajuto, kad šis keistas žmogus simpatizuoja 
jai. Būtinai reikėjo, kad jis perspėtų Tristaną, antraip flamandas tikriausiai 
pasirodys per vėlai. Ji bus jau negyva. Argi budelis nesakė “po vakarinių 
pamaldų“. Praeitą naktį Tristanas buvo atėjęs pas ją daug vėliau negu 
baigėsi vakarinės pamaldos. 

— Pasigailėk manęs, Eislinai, surask jį! 

Vyras linktelėjo savo stambią galvą. Jo akys švietė po vokais be 
blakstienų. 

— Aš padarysiu viską, ką galėsiu, bet tai nelengva! Šiandien pilyje 
sumaištis! Karalius nutarė rytoj važiuoti į Šinoną. Jie pradėjo krauti daiktus 
kelionei. Vis dėlto aš pažiūrėsiu, ką man pavyks padaryti. 

Katrina griuvo ant šiaudų krūvos. Naujiena, kurią jai ką tik pasakė 
Eislinas, buvo labai svarbi. Tai buvo jos pergalės įrodymas. Karalius 
paklausė la Tremujo. Kamerheras rengėsi vykti į Šinoną, kur jo laukė 
konetablio de Rišmono žmonės, kur pilį valdė Raulis de Gokūras, sąmoks- 
lininkų šalininkas. Įsiutęs lokys, taip ilgai mindęs ir teriojęs Prancūzijos 
žemę, buvo kelyje į savo paskutinį urvą. Bet jeigu Eislinui nepavyks 
perspėti Tristano, Katrina neišvys naujos dienos aušros... 

Netekusi jėgų ji taip ir liko gulėti susigūžusi ant šiaudų, spausdama 
rankomis kelius, žiūrėdama į erdvę ir klausydamasi savo pačios širdies 
plakimo. Ji iš visų jėgų kovojo su neviltimi. Greta jos, už sienos, buvo Sara, 
jos ištikimoji Sara, suteikusi jai neįkainojamą paramą, kai jai buvo sunku, 
bet ji niekada neatrodė taip toli! Kad ją išgirstų, ji turėjo rėkti, o tam ji buvo 
per silpna! Temstant jos kančios dar labiau padidėjo. Lauke, pilies kieme, 
sambrūzdžio garsai kiekvieną minutę darėsi garsesni. Iš savo kameros ji 
girdėjo įsakymus, tarnų riksmus, vis linksmesnį pagyvėjimą, kuris buvo 
susijęs su karaliaus išvykimu. Tas triukšmas buvo kančia tai, kuri turėjo 
mirti. Staiga ji pagalvojo, ar mirusieji gali girdėti gyvųjų balsus savo kapų 
tyloje... 

Sugirgždėjo atidaromos jos kameros durys, ir tas garsas privertė Kat- 
riną krūptelėti. Ji pamatė raudoną Eislino veidą, nušviestą žvakės šviesos. 
Tai, ką jis pasakė, sukėlė jai neviltį. 

— Aš neradau to žmogaus. Atleisk. 

— Paieškok jo dar kartą! 
— Negaliu. Aš neturiu laiko. Man reikia ruoštis... 


Durys užsidarė. Katriną vėl apgaubė tirtštėjanti tamsa. Nebuvo iš ko 
tikėtis pagalbos, todėl nereikėjo daugiau galvoti apie žmones. Ji turi 
nukreipti savo mintis į Dievą. Katrina tyliai atsiklaupė ir užsidengė veidą 
rankomis, 

— Viešpatie, — sušnibždėjo ji, — tavo valia šią naktį aš mirsiu. Prašau 
tavęs, išvaduok mane iš kankinimų, duok man laiko pirma nusižudyti... 

Ji atsargiai išsitraukė iš už korseto durklą ir pridėjo jį prie krūtinės, 
pasidavusi netikėtai pagundai. Kodėl nepabaigti visko dabar? Tuomet įėję 
į jos kamerą kankintojai rastų tik jos lavoną... 

Rankena su vanagu jos delne buvo šilta, lyg gyva paukštė, ir patikima 
kaip tikras draugas. Ji tiksliai žinojo, kur smogti, kad pasiektum širdį. Štai 
čia, žemiau kairės krūties... Ašmenų galu ji surado tą vietą ir spustelėjo. 
Durklo smaigalys per suknelę pervėrė jos odą, ir skausmas pažadino 
Katriną iš stingulio, kuris buvo ją apėmęs. Būtų nesunku prakirsti šią ploną 
odą, reikia tik stipriau paspausti. Bet kažkoks paslaptingas instinktas 
sulaikė ją. Galimas dalykas, jai reikia dar pagyventi kelias minutes. Be to, 
ji nenorėjo mirti šviesoje, net jeigu tai bus kankinimų kameros šviesa. Ji 
norėjo mirti akis į akį su priešu, kad pajustų džiaugsmą, kai jie sutriks 
pamatę, kaip ji sprūsta jiems iš nagų, ir kad mirdama prakeiktų juos... Taip, 
ji turi palaukti tos akimirkos... taip bus geriau! 

Kaip tik tuo metu pilies heroldai sutrimitavo savo trimitais atsakymą 
miesto varpams — skambino vakarinėms pamaldoms. Kraujas sustingo 
Katrinos gyslose. Bėgo paskutinės jos gyvenimo minutės... Greitai... 

Už durų sudundėjo šarvuotų kareivių žingsniai ir sudžerškėjo į akmenis 
atsidauždamas plienas. Katrina užsimerkė ir mintyse meldė Dievą, kad 
suteiktų jai stiprybės. Jie sustojo už jos durų. Atstumti skląsčiai... 

— Sudie, — sušnibždėjo ji. — Sudie, mano mažasis sūnau... Sudie, 
mano mylimas vyre! Aš lauksiu tavęs rojuje! 

Pro atvertas duris Katrina pamatė keturis kareivius. Budelis įėjo vienas, 
ir Katrina sudrebėjo. Kad ir koks bjaurus buvo Eislino veidas, ji verčiau 
norėjo išvysti jį, o ne tai, ką išvydo dabar. Budelis paslėpė savo šiurkščius 
bruožus po raudonu gobtuvu, kurio kraštai krito ant pečių; gobtuve buvo 
tik du plyšiai akims. Jo išvaizda buvo baisi. 

Netardamas nė žodžio jis atkabino Katrinos antrankius ir griebė jos 
rankas, norėdamas surišti už nugaros. Ji ėmė prašyti jį: 

— Dar vieną, paskutinę paslaugą padaryk man, mano drauge budeli... 
Surišk man rankas priekyje! 

Jos akys susidūrė su budelio akimis po gobtuvo plyšiais. Jo akys atrodė 
nepaprastai spindinčios. Bet jis nieko neatsakė, o tik linktelėjo. Katrinos 
rankos buvo surištos priekyje, ir ji su palengvėjimu pajuto, kad jos surištos 
nelabai stpriai. Jai bus nesunku išsitraukti durklą... 

Ji ramiai, lygiu žingsniu nuėjo prie durų ir atsistojo tarp kareivių, 
aukštai iškėlusi galvą. Ji neatsisuko, kai užsitrenkė jos kameros durys. Argi 
tai buvo svarbu dabar, kai jinai jau negrįš ten? Jai neužteko drąsos pažvelgti 
į Saros kamerą... Bet ji garsiai sušuko: 

— Lik sveika, mano geroji Sara! Melskis už mane! 

Jai atsakė kupinas gailesčio balsas: 

— Aš meldžiuosi už tave! Būk stipri! 

Po akimirkos priešais ją atsidarė baisiosios kameros durys, ir kad 
neapalptų, jai prireikė visos tos stiprybės, apie kurią kalbėjo Sara... Tai 
buvo panašu į pragaro prieangį. Du tvirto sudėjimo budeliai, susidėję 
rankas, stovėjo laukdami šalia įkaitinto žaizdro, kuriame, lėtai kaisdami 
iki raudonumo, gulėjo kankinimo įrankiai — žnyplės, geležtės, kabliai; 
abu jie buvo nuogi iki juosmens ir, kaip ir Eislinas, su gobtuvais. Siaubo 
apimta Katrina pažvelgė į jų rankas su odinėmis apyrankėmis. Vidury 
kameros stovėjo kankinimo suolas, nukarusios grandinės laukė aukos; 
raudonoje žaizdro šviesoje kankinimų įrankiai atrodė grėsmingai ir šlykš- 
čiai... 

Bet Katrina sutramdė virpulį, perbėgusį jos kūnu, ir nusisuko nuo 
budelių. Ponia la Tremuj, pasipuošusi prašmatnia žalia, auksu siuvinėta 
suknele, sėdėjo tame pačiame krėsle, kuriame vakar sėdėjo jos vyras, ir su 
žiauria šypsena stebėjo įeinančią į kamerą Katriną... Violena de Šanševri- 
jer koketiškai sėdėjo prie jos kojų ant juodos aksominės pagalvės, giliai 
kvėpdama aromatą iš auksinio kvepalų buteliuko, kurį ji laikė abiem 
rankomis. Buvo kažkas šlykštu šiose gražuolėse, kurios buvo apsirengu- 
sios baliui ir sėdėjo kankinimų kameroje, kad stebėtų kitos moters kančias. 
Katrina niekinamai pažvelgė į jas. 

Ponia la Tremuj nusikvatojo: 

— Kokios mes išdidžios ir pasipūtusios! Manau, kad tu uždainuosi kitą 
dainelę po to, kai Eislinas ant tavo kailio išmėgins kai kuriuos subtilius 
savo amato metodus. Ar žinai, ką jis rengiasi su tavimi daryti? 

— Kas man rūpi! Vienintelis dalykas, turintis reikšmę, yra tas, kad aš 
nematau čia kunigo! 

— Kunigo? Tokiai raganai kaip tu? Šėtono išperai nereikalingas kuni- 
gas, kad nukeliautų pas savo šeimininką! Kokia nauda tau iš palaiminimo 
pakeliui į pragarą? Aš labai noriu žinoti, kaip raganos ištveria kankinimus. 
Ar žinai užkeikimą, egiptiete, kaip išvengti skausmo? Ar būsi ir tada tokia 
rami, kai budelis išsuks tau abi kojas, nupjaus nosį ir ausis, nudirs gyvai 
odą ir išdurs akis? 

Katrina nė nekrūptelėjo. Dar akimirka, ir ji bus tik negyvas kūnas... 

— Nežinau. Bet jeigu jūs tikra krikščionė, tai leisite man paskutinį kartą 
pasimelsti... 

Grafienė susvyravo. Ji norėjo sakyti “ne", bet pažvelgė į kareivius, 
stovinčius tolimame kameros kampe: atsisakiusi patenkinti pasmerktosios 
mirti prašymą, ji pati gali būti apkaltinta bedievyste. O tai visada pavojin- 
ga. 

— Gerai, — pasakė ji nepatenkinta. — Bet paskubėk! Atriškite jai 
rankas. 

Budelis priėjo ir atrišo virves. Katrina atsiklaupė prie vieno iš stulpų, 
nusisukusi nugara į savo priešus. Ji sudėjo rankas ant krūtinės, nuleido 
galvą ir atsargiai išsitraukė durklą. Jos širdis pašėlusiai daužėsi. Ji pajuto, 
kad prie jos eina budelis. Ji tvirtai suspaudė durklą, nukreipė smaigalį į 
širdį ir jau norėjo įsmeigti jį į krūtinę... 

Iš jos krūtinės išsiveržė nevilties šauksmas. Eislinas šiurkščiai pastūmė 
ir atėmė iš jos durklą. Ji pamanė, kad pražuvo. Bet kankinimų kameroje 
darėsi kažkas keista. Į jos šauksmą atsakė grafienės ir jos freilinos šauks- 
mai... Katrina kaip per sapną matė, kaip jos blaškosi ir spiegia, o tuo metu 
trys budeliai grūmėsi su kareiviais. 

Ji su nuostaba išvydo, kaip Eslinas įsmeigė jos durklą į vieno kareivio 

Grumtynės buvo trumpos, budeliai nepaprastai meistriškai valdė gin- 
klus. Netrukus ant grindų gulėjo keturi lavonai; vienas iš užpuolikų įrėmė 
apnuogintas geležtes į ponios la Tremuj ir jos freilinos gerkles. 

— Piktadariai! — inkštė grafienė. — Niekšai! Ko jūs norite? 

— Nieko tokio, dėl ko jums reikėtų nerimauti, kilmingoji ponia, — iš 
po raudono Eislino gobtuvo pasigirdo skambus Tristano L'Ermito balsas. 
— Mes tik norime sutrukdyti jums įvykdyti dar vieną nusikaltimą. 

— Kas jūs? 

— Leiskite man pasakyti, kad tai ne jūsų reikalas... Ei, ten, jūs pasiren- 
gę? 

Vienas iš vyrų pakėlė Katriną, o kitas tuo metu atvedė Sarą. Moterys 
tylėdamos puolė viena kitai į glėbį. Jos buvo per daug sukrėstos, kad galėtų 
kalbėti. 

Neatitraukdamas akių nuo belaisvių, Tristanas įsakė: 

— Suriškite šitas kilmingas damas, ir kuo tvirčiau! Paskui uždarykite 
jas abi vienoje iš kamerų. 

Jo įsakymai buvo vykdomi pagirtinai greitai. 

Ponią de la Tremuj ir Violeną, netveriančias įniršiu, nutempė į kamerą. 

— Aš su malonumu pasmaugčiau abi, — pasakė Tristanas, — bet jos 
dar turi atlikti savo vaidmenį. Be žmonos la Tremujis tikriausiai nevažiuos 
į Šinoną! 

Tai sakydamas jis nusiėmė gobtuvą, kurį buvo pasiskolinęs iš Eislino, 
ir plačiai šypsodamasis priėjo prie Katrinos. 

— Jūs elgėtės oriai, ponia Katrina. Dabar mes turime ištraukti jus iš 
čia. 

— Ką jūs padarėte Eislinui? 

— Netrukus jis atsibus po spirituoto vyno, kurio ganėtinai išgėrė: jam 
reikėjo įgyti daug drąsos, kad galėtų kankinti jus. 

— O kiti budeliai? Kas jie? 

Du vyrai priėjo ir nusiėmė gobtuvus. Vienas-iš jų — juodbruvas, tvirto 
sudėjimo, protingo veido vyras — buvo jai nepažįstamas. Kitą Katrina 
pažino ir sutriko — tai buvo Pjeras de Brezė. Jaunasis riteris atsiklaupė 
priešais Katriną ir pabučiavo jai ranką taip, tarsi kankinimų kamera būtų 
tinkamiausia tam vieta. 

— Aš būčiau nusižudęs, jei nebūčiau išgelbėjęs jūsų, Katrina. 

Ji karštai ištiesė jam abi rankas, ir jis aistringai priglaudė prie jų veidą. 

— Aš labai dėkinga jums, Pjerai... Tik pamanykit, vos prieš kelias 
minutes buvau praradusi viltį ir nieko nelaukiau nei iš Dievo, nei iš 
žmonių! 

— Aš žinojau, kad jūs veikiau nusižudysite durklu, negu leisitės 
kankinama, — pasakė Tristanas; jis dabar nurenginėjo nužudytus karei- 
vius. — Aš sekiau jus ir bijojau, kad jūs per greitai smogsite mirtiną smūgį. 
Man reikėjo laiko atsikratyti tikrų budelių. 

Sara, raudojusi iš džiaugsmo, kad vėl surado Katriną, pamažu nurimo. 
Ji nusišluostė ašaras suknelės padurkais ir paklausė: 

— Mes dar nesame saugios. Ką turime daryti? 

— Katrina, Tristanas ir jūs apsirengsite kareivių rūbais. Aš ir Žanas 
Armenas, kurį aš dabar jums pristatau ir kuris yra Ambruazo de Lorės 
ginklanešys, vėl apsirengsime savo įprastais drabužiais, — paaiškino de 
Brezė. — Paskui mes išeisime į kiemą. Arkliai laukia prie vartų. Mes juos 
paimsime, ir aš josiu būrio priešakyje. Aš turiu leidimą. 

— Kas jį davė jums? La Tremujis? — paklausė Katrina šypsodamasi. 

— Ne, karalienė Marija, ji mūsų pusėje... ir nėra tokia bejėgė, kaip jūs 
manote. Aš lydėsiu jus iki Ambuazo sienos, o paskui aš ir Armenas grįšime 
į pilį, o jūs keliausite toliau. Ponia la Tremuj įsitikinusi, kad jos niekas 
netrukdys, kol ji mėgausis nedidele pramoga, bet mes turime skubėti! 
Niekas nežino, kas gali atsitikti. Aš turiu paprašyti jus, Katrina, ir jūsų 
draugę nusirengti. 

Katrina jau atsisagstė savo suknelę ir paskatino tai padaryti Sarą, kuri 
buvo nepatenkinta tuo, kad vėl turi rengtis kaip vyras. 

De Brezė ir Armeno daiktai buvo išimti iš dėžės, stovėjusios prie durų. 
Katrina ir Sara persirengė tamsiame kampe. Tai netruko nė minutės. Jos 
užsivilko odines liemenes, bet atsisakė sunkių šarvinių marškinių. Ap- 
siaustų su karaliaus herbu pakako reikiamam įspūdžiui sudaryti. Šalmai ir 
apavas ir taip buvo ganėtinai sunkūs... 

Pjeras de Brezė negalėjo nesusijuokti žiūrėdamas į jas. 

— Gerai, dabar naktis... o už dviejų mylių nuo čia jūsų laukia kiti 
drabužiai. Jūs negalėtumėte toli nueiti nepatraukdamos kitų dėmesio. 

— Mes darome viską, kas mūsų jėgms, — tarė Sara. — Ir tai nelengva. 

Tuo tarpu Pjeras priėjo prie Katrinos ir paėmė jos ranką. Skaisčiai 
mėlynos jo akys aistringai liepsnojo. 

— Man labai gaila, kad turiu taip greitai atsisveikinti su jumis, Katrina. 
Aš norėčiau palydėti jus pats. Bet man reikia likti pilyje. Jei manęs čia 
nebus, kils įtarimas. 


— Mes susitiksime Šinone, Pjerai! 


— Jūs niekada nesusitiksite, jei nepaskubėsite, — užprotestavo Trista- 
nas. — Dabar eime, jūs einate pirmieji, ponai! 

Pjeras de Brezė ir Armenas išėjo pirmieji. Jie atsargiai lipo slidžiais 
laiptais, kurie vedė į sargybos kambarį. Nepaisant sunkios mundiruotės, 
Katrinos širdis dainavo. Niekada jai nebuvo taip lengva sieloje, niekada ji 
nebuvo tokia laiminga. Būdama taip arti mirties, ji liko gyva! Ar yra kitas 
jausmas, nuostabesnis ir labiau keliantis nuotaiką, kaip šis? Jos dideli 
auliniai batai slysčiojo nutrintais šlapiais laiptais. Ji paslydo ir užsigavo, 
bet netgi nepastebėjo to. Jai nė į galvą neatėjo pasiremti ta ilga, sunkia 
ietimi, kurią ji vilko... Pjeras de Brezė su kardu rankoje rodė kelią. 
Sargybos kambaryje reikėjo pašalinti du kareivius. 


Tai buvo padaryta greitai ir tyliai. Kareiviams užkimšo skudurais 
burnas, surišo ir paguldė ant grindų. 


— Dabar eime iš bokšto, — tarė Pjeras, — ir šį kartą pasistenkite 
netriukšmauti! 


Kieme degė keli deglai. Atrodė, kad dėl jų šviesos tamsa buvo dar 
juodesnė. Kai jie sėkmingai išslinko iš bokšto, Katrina dėkingu žvilgsniu 
pažvelgė į dangų. Nakties dangus buvo panašus į juodą aksomą su blausiai 
mirgančiu Paukščių Taku. Oras niekada neatrodė toks švelnus, toks nuo- 
stabus. 


Eidama greta Tristano ir Saros, ji galėjo matyti priešais save tik plačius 
Pjero de Brezė pečius. Jis įkišo savo kardą į makštį, bet ji jautė, kad jis 
budriai stebi viską aplink. Eiseną užbaigė Žanas Armenas, jis ėjo užpakaly 
visų, matyt, tikėdamasis paslėpti nuo sargybinių akių gana keistos išvaiz- 
dos kareivį. Jie praėjo pro pagrindinį bokštą, kur du kariai, apsiginklavę 
ietimis, snaudė atsirėmę į savo griozdiškus ginklus, ir Katrina nevalingai 
pažvelgė į viršų. Žilio de Rė kambariuose nebuvo šviesos, bet ji pastebėjo 
žvakių šviesą la Tremujo kambariuose... Matyt, aukso troškimas neleido 
jam užmigti... Dienos sambrūzdį pakeitė gili ramybė. Atvykus karalienei, 
pilyje baigėsi audringi pasilinksminimai, o rengimasis kelionei visus iš- 


14.- 253 209 


vargino. Didžiulis kiemas buvo tuščias, išskyrus sargybos būstinę, kur 
budėjo du kareiviai. 

Katrina sušnibždėjo Tristanui: 

— Šitie kareiviai bandys mus sustabdyti? 

— Nemanau. Jie iš karalienės apsaugos, ir ji tyčia paskyrė juos čia 
budėti šį vakarą. Aš nežinau, ką jūs pasakėte la Tremujui, bet jis taip 
susijaudinęs, kad šį vakarą čia viskas aukštyn kojom apvirtę. 

— Mūsų pabėgimas neprivers jį pakeisti nutarimo išvykti? 

— Žinoma, ne. Jis pamanys, kad tai — jūsų draugų — čigonų — darbas. 
Ponia la Tremuj, jeigu jūs prisimenate, nematė mūsų veidų, o mintis, kad 
mes privertėme ją praleisti naktį kalėjime, kažin ar labai sujaudins ją 
mylintį vyrą! 

— Tyliau, — sukomandavo Pjeras de Brezė, nes jie priėjo prie vartų 
sargybinių būdelės. 

Jiems dar reikėjo perkirsti pakeliamąjį tiltą, bet Katrina jau nebijojo. 
Priešais ją einantis vyras buvo jos angelas sargas. Ji buvo įsitikinusi, kad 
jo saugomai jai nieko blogo neatsitiks... 

Arkliai stovėjo laukdami prie sienos, ir Katrina susirūpinusi pagalvojo, 
kad jai nepavyks užlipti ant arklio, nes jos apranga buvo labai sunki. Bet 
de Brezė iš anksto pagalvojo ir apie tai. Kai jis priėjo prie sargybinių, 
norėdamas pasakyti jiems keletą žodžių, Žanas Armenas paėmė Katrinos 
ietį ir atrėmė sieną, paskui apglėbė ją per liemenį ir užkėlė ant balno taip 
lengvai, lyg ji svertų ne daugiau kaip plunksnelė. Paskui padedamas 
Tristano jis taip pat užkėlė ant arklio Sarą. Katrina vos nesusijuokė 
pagalvojusi, ką pamanytų kareiviai pamatę, kaip du riteriai mielai padeda 
užsėsti ant arklio paprastam kareiviui. Laimei, ten, kur ji buvo, tvyrojo 
tamsa. Paskui ji išgirdo Pjero balsą: 

— Atidarykite užpakalinius vartus. Mes tik penkiese! Karalienės pa- 
vedimu! 


— Jūsų paslaugoms, mesire, — atsakė vienas iš sargybinių. 

Pakilo nuleidžiamosios grotos ir nusileido nedidelis tiltas. Matyt, Pjeras 
norėjo išvengti triukšmo, kurį būtų sukėlęs nuleidžiamas pagrindinis tiltas. 
Jaunuolis užšoko ant arklio. 

— Pirmyn! — sušuko jis, jodamas dideliu skliautuotu praėjimu. 

Trys pseudokareiviai nujojo paskui jį. Jodamos pro apšviestą sargybos 
būdelę, Sara ir Katrina pasistengė geriau paslėpti savo veidus... Instinkty- 
viai jos laukė riksmo arba juoko... bet nieko neatsitiko... Ir staiga prieš jas 
neliko jokių kliūčių, nieko, išskyrus žvaigždžių nusėtą padangę ir šilkinę 
Luaros juostą — upė tekėjo aplink miegantį miestelį su blankiai švytinčiais 
jo stogais. 

Katrina giliai kvėpavo tyrą nakties orą, ji gėrė jo aromatą tarsi stiprų 
likerį. O, tas gaivus švelnus vėjelis, dvelkiantis rožių ir sausmedžių kvapu, 
buvo iš tiesų nuostabus po bjauraus kalėjimo dvoko... 

Ji vėl išgirdo de Brezė balsą, kai jis šaukė sargybai iš kitos tilto pusės: 

— Nekelkite tilto, po kelių minučių aš grįšiu. Šie žmonės saugos 
pietinius vartus... pirmyn, vyrukai! 

Kiek įkabindami jie nušuoliavo žemyn nuo kalvos, ant kurios, pačiame 
uolėtos pakriaušės krašte, stovėjo pilis. Jie skubėjo prie įtvirtintų miesto 
vartų, už kurių prasidėjo miškas. Viskas apmirė. Ambuazas miegojo giliu 
miegu, kurį trikdė tik įsimylėjusių katinų kniaukimas ir tolimas šunų 
lojimas. 

De Brezė leidimas atidarė jiems miesto vartus taip pat lengvai kaip ir 
pilies vartus, ir jis vėl įspėjo sargybinius, kad sugrįš. Vartų sargybai 
vadovavęs karininkas neprieštaravo. Pagaliau kelias bėgliams buvo lais- 
vas... 

Jie paspaudė pentinais arklius ir nušuoliavo risčia. Kelias vedė į tamsų 
tankų mišką. Kol jie nepasiekė medžių paunksmės, visi tylėjo. Bet vos tik 
šnarantys medžiai susiskliautė virš jų galvų, sudarydami arką, Pjeras de 
Brezė pakėlė ranką ir nušoko nuo arklio. 

— Atėjo metas mums atsisveikinti, — tarė jis. — Toliau jūs josite vieni, 
kadangi mums reikia grįžti į pilį. Mes turime būti šalia karalienės, kai ji 
išvyks iš Ambuazo. O dėl jūsų... 

— Aš žinau, — nutraukė jį Tristanas. — Mes josime į Mevro tvirtovę 
už dviejų mylių nuo čia, ten mus sutiks. 

Nors miške buvo tamsu, plonas blyškaus mėnulio šviesos spindulys 
prasiskverbė į laukymę, kur sustojo keliauninkai, ir Katrina pamatė, kaip 
suspindėjo tamsoje nusišypsojusio de Brezė dantys. 

— Aš turėčiau atsiminti, kad jūs niekada nieko neužmirštate, Tristanai! 
Palieku jums globoti ponią Katriną. Jūs žinote, kokia brangi ji man ir koks 

brangus jos saugumas. Mevro tvirtovė priklauso mano pusbroliui Luji 
d'Ambuazui. Ten jūs būsite visiškai saugūs, galėsite pailsėti ir pasistiprin- 
ti, taip pat rasite šioms damoms tinkamesnius drabužius. 

Katrina niekaip nebūtų galėjusi paaiškinti, kas privertė ją dabar prieiti 
prie Pjero ir susirūpinusiu balsu paklausti: 

— Kur mes turėsime keliauti paskui, mesire Pjerai? Ar aš galiu dabar 
keliauti į Šinoną? Aš noriu būti liudininke to, kaip bus susidorota su la 
Tremuju. 


Jis pasilenkė prie Katrinos, nuėmė nuo jos sunkų šalmą ir nusviedė į 
šalį. 


— Šiaip ar taip, aš pamatysiu jūsų mielą veidą anksčiau negu mes 
išsiskirsime! Taip, žinoma, jūs galite vykti į Šinoną — karalienė Jolanda 
netrukus keliaus tenai, pas savo žentą. Jūs susitiksite su ja, kai viskas bus 
baigta. Žinoma, būtų geriau prisidėti prie jos Anžere, bet iki ten — tolimas 
kelias, o jūs tiek daug visko patyrėte. Verčiau likite Šinone. Jokite į smuklę 
“Šventojo Mėmės nukryžiavimas", ten pasakykite, kad aš jus atsiunčiau, 
ir smuklės šeimininkas puls po jūsų kojomis. Jis geras ir ištikimas karaliaus 
valdinys. Kadaise jis buvo priėmęs toje smuklėje Mergelę Žaną ir bus 
pasiryžęs gyvas šokti į ugnį dėl jos draugų. Pasakykite metrui Anjelei, kad 
niekas neturi jūsų matyti, ir jokia gyva dvasia jūsų netrukdys. Be to, 
kadangi jūs nešiojate gedulą, jums bus garantuota ramybė ir pagarba... 

Stojo tokia gili tyla, kad Pjeras ir Katrina girdėjo savo širdžių plakimą. 
Visi kiti taktiškai pasitraukė į šalį. Ji pažvelgė į jį kupinu dėkingumo 
žvilgsniu ir ištiesė rankas; jis atsiklaupė ir pabučiavo jas taip, kaip tai buvo 
daręs kankinimų kameroje. 

— Ačiū jums, riteri, — sušnabždėjo Katrina; jos širdis buvo kupina 
švelnių jausmų. — Kaip man išreikšti tai, ką jaučiu dabar? Tam reikėtų 
labai daug laiko. 

— Puikioji dama, aš viską darau tik iš meilės jums. Jeigu jūs numirsite, 
mano gyvenimas praras prasmę. Neieškokite žodžių. 

Jis prispaudė lūpas prie jos rankos. Katrina pasilenkė ir greitai pabu- 
čiavo šviesius jaunuolio plaukus, paskui atsargiai ištraukė rankas. 

— Sudie, mesire! Tesaugo jus Viešpats! Padėkite man, pone Armenai! 

Ji atsisuko į Armeną, kuris padėjo jai užlipti ant arklio. Ji padėkojo jam, 
ir jis nusišypsojo. Priėjo Sara ir Tristanas. Katrina pakėlė ranką ir linksmai 
pamojavo Pjerui; šis žiūrėjo į ją neatitraukdamas akių. 

— Kai mes susitiksime, aš vėl būsiu Katrina, — sušuko ji. — Užmirš- 
kite čigonę... aš irgi ją užmiršiu! Ir ačiū jums abiem dar kartą. 

Kelias ėjo tiesiai per mišką, medžiai kaip siena stovėjo iš abiejų pusių. 
Atrodė, kelias veda į amžinybę. Katrina smarkiai paragino kulnimis savo 
arklį ir nušuoliavo į priekį. Sara ir Tristanas vos spėjo paskui ją. 


Vienuoliktas skyrius 


Šinonas 


Saulė leidosi apsigaubusi liepsnojančia aureole, kuri raudona skraiste 
uždengė pilkas Šinono pilies sienas ir čerpėmis dengtus miesto stogus. 
Miestą ištisai juosė akmeninis pylimas, kuris, atrodo, kilo tiesiai iš Vjenos. 
Valtininkai tyliai plukdė laivus spindinčia upe prie tamsių seno tilto arkų, 
o viršų jų galvų skraidė čiurliai, pakrantėje krykštė upinės kregždės. Buvo 
nuostabus tylus vakaras, kvepėjo ką tik nupjauta žolė. Katrina, Tristanas 
ir Sara įjojo į miestą pro Baso vartus ir toliau jojo palei šventojo Mėmės 
bažnyčios sienas. Truputį toliau buvo Verdiuno vartai ir pakeliamasis tiltas 
— jie vedė tiesiai į miesto centrą. Aukštai virš miesto, iškilusi virš visų 
statinių, stūksojo tribokštė pilis: šventojo Grigaliaus tvirtovė, kurią pastatė 
Plantagenetai, diu Milės rūmai ir dar aukštesnė — Kudrė, virš kurio kilo 
didžiulis bokštas. Katrina džiugiai žiūrėjo į didingus akmens spąstus, į 
kuriuos turėjo pakliūti jos priešai. 

Bet kaip bėga laikas! Ambuazas atrodė jau tolimoje praeityje. O juk 
praėjo tik trys dienos nuo tos akimirkos, kai Tristanas ir Pjeras de Brezė 
išgelbėjo Katriną nuo mirties jo požemių kamerose. Atsisveikinę miške, 
Katrina, Tristanas ir Sara, vis dar tebevilkėję kareiviškais drabužiais, 
nujojo į mažą Mevro tvirtovę, ten Katrina pagaliau nusimetė savo kaukę. 
Ji išsimaudė vonioje: gerai išsimuilino, energingai nugramdė save šepečiu, 
o paskui išsitrynė odą vyno spiritu ir, kad suminkštėtų, padengė storu 
kremo sluoksniu; kremo pagrindinės sudedamosios dalys buvo lydyti 
kiaulės lašiniai ir įvairios žolės. Paskui ji dar kartą išsimaudė ir patenkinta 

pamatė, kad jos oda pasidarė tokia pat balta kaip ir anksčiau. Liko tik 
nedidelis auksinis nudegimo atspalvis. Katrina numetė dirbtines juodas 
garbanas ir rūpestingai išsitrinko galvą. Dabar, kai ji liovėsi dažyti plaukų 
šaknis, atsirado ilgos šviesių plaukų sruogos. Bet, deja, kad jos plaukai 
atgautų natūralią spalvą, ji turi vėl nusikirpti juos, ir labai trumpai! Katrina 
dvejojo. Ji atsisėdo ant kėdės ir ištiesė Sarai žirkles. 

— Tuoj pat nukirpk man juodus plaukus! 

Garsiai dūsaudama Sara pakluso. Kai ji baigė, Katrina susišukavo 
trumpus kaip berniuko auksinius plaukus. Su ta trumpa šukuosena ji buvo 
panaši į jauną pažą, tačiau dėl to ji anaiptol nebuvo mažiau moteriška. 

— Po kelių mėnesių aš vėl žmoniškai atrodysiu, — pasakė ji apžiūri- 
nėdama save veidrodyje ir laiminga nusijuokė. — O iki to laiko niekas 
manęs nematys. Ačiū Dievui, dabar madinga visai slėpti plaukus po šydu. 
Kai kurios moterys netgi skuta kaktas ir smilkinius. 

— Bet juk tai baisu, — sušuko Sara. — Aš nenoriu, kad tu taip 
atrodytum! 

— Nesijaudink, aš taip nedarysiu! 

Katrina vilkėjo juoda šilko suknele ir tokios pat spalvos Damasko 
apsiaustu, galvą dengė skrybėlaitė su krakmolyto juodo muslino šydu. Ji 
vėl tapo kilminga dama. Sara apsitaisė padorių namų tarnaitės rūbais, o 
Tristanas užsivilko savo įprastą juodos odos liemenę. Kilmingos miestie- 
tės atsigręždavo į žaviąją jojikę, kurios grožis taip kontrastavo su niūriais 
gedulo rūbais. 

Prajoję Verdiuno vartus, keliauninkai atsidūrė prekeivių gatvėje. Čia 
virė įprastas gyvenimas. Žmonės ramiai šnekučiavosi po darbo dienos, o 
parduotuvių iškabos tyliai girgždėjo siūbuojamos lengvo vėjelio. Pro 
atvirus langus galėjai trumpam išvysti šeimininkes, triūsiančias prie puodų 
— jos virė valgyti. Tiesa, parduotuvės buvo ne tokios pilnos kaip anksčiau. 
Karas smarkiai nualino karalystę, ir jokios iš užsienio atvežamos prekės 
negalėjo padengti nuostolių. Bet artėjo derliaus nuėmimo metas, o žemė 
buvo derlinga toje šalies dalyje, kurios nenuniokojo anglai. Audinių par- 
davėjų, kailininkų ir prieskonių prekybininkų padėtis buvo blogesnė: jie 
bijojo važiuoti į muges kituose miestuose — juk vyko karas. Tuo tarpu 
vaisių prekeiviai pardavinėjo puikias daržoves ir netgi šviežias gėles. Upė 

nešykštėjo žuvies, kaimo vietovėse buvo gausu naminių ir laukinių paukš- 
čių... Apetitą žadinantis kopūstų ir keptos kiaulienos kvapas tvyrojo ore 
virš prekeivių eilių ir privertė Katriną nusišypsoti. 

— Aš alkana, — linksmai tarė ji, — o jūs? 

— Aš pasiruošęs suvalgyti savo arklį, — pareiškė Tristanas, nutaisęs 
baisią veido išraišką. — Tikiuosi, kad užvažiuojamuosiuose nakvynės 
namuose mums bus surengtas geras priėmimas. 

Po dramatiškų Ambuazo įvykių visi trys mėgavosi atokvėpiu, kurį teikė 
kelionė. Jie rengėsi audringiems įvykiams, kurie netrukus turėjo prasidėti. 
Tai buvo tarsi properša tarp audrų arba pertrauka tarp dviejų sunkios 
tragedijos veiksmų. 

Jie priartėjo prie sankryžos, kur šalia šulinio plepėjo moterys. Netoliese 
ant žaislinių arkliukų šokinėjo vaikai. Prie namo įėjimo ant didelio akmens 
vienuolis su nušiurusia juoda sutana sakė pamokslą praeiviams. Jis įnir- 
tingai mojavo rankomis ir išsijuosęs teigė, kad tai tas pats akmuo, ant kurio 
kadaise Šventoji Mergelė nušoko nuo arklio, kai ją Dievas buvo atsiuntęs 
surasti dofiną, ir ateis metas, priminė jiems vienuolis, kai ji sugrįš ir praneš, 
jog antikristas išvytas. Aplinkui stovėjo nedidelė minia moterų ir vyrų, jie 
pritardami linkčiojo galvomis. Namai aplink atrodė turtingesni, jų fasadai 
— aukštesni, bokšteliai — grakštesni negu kitose miesto dalyse. Katrina 
suprato, kad tai tikriausiai Didžioji Karua, Šinono centras. Tristanas nuėjo 
paklausti, ar yra vietų užvažiuojamuosiuose nakvynės namuose. Tie namai 
buvo truputį toliau, nuo sankryžos matėsi gražus jų fasadas, gausiai 
išdažytas raudonais ir mėlynais dažais; ant jo kabėjo šventojo Mėmės 
paveikslas su nimbu; jis atrodė didingai, nors ir buvo baisiai kreivas. 

Keliauninkai pasuko prie įėjimo. Katrina ir Sara tebesėdėjo ant arklių, 
kol Tristanas kalbėjosi su šeimininku. Nakvynės namai iš tiesų buvo labai 
geri, erdvūs ir dvelkė švara. Nedideli stiklai tarp švininių rėmų degė tarsi 
mažytės saulės, skleisdami šviesą iš vidaus, o dailiai išraižytos priebučio 
sijos atrodė lyg ką tik nuplautos. Neilgai trukus Tristanas grįžo lydimas 
aukšto žmogaus su nepaprasta barzda, kuri dengė visą jo veidą. Iš žilos 
barzdos, ūsų ir antakių tankumyno kyšojo įspūdinga nosis, panaši į molinės 
puodynės ąsą; skvarbus juodų akių žvilgsnis kėlė pagarbią baimę kiekvie- 
nam, kas susidurdavo su jomis. Katrina, išvydusi jo dėmėtus baltus drabu- 
žius, aukštą kepuraitę ir masyvų peilį prie diržo, suprato, kad tai pats metras 

Anjelė, smuklės “Šventojo Mėmės nukryžiavimas“ savininkas. Ji vos 
sulaikė šypseną. Jo vardas reiškė "avinėlis", bet jis veikiau panėšėjo į 
vilkšunį! 

Tuo tarpu žmogus, padaręs tokį stiprų įspūdį, nusilenkė jai, ir Katrina, 
pamačiusi barzdoje švystelėjusius baltus dantis, suprato, kad jis šypsosi. 

— Man iš tiesų didelė garbė, kilnioji ponia, priimti jus savo namuose. 
Visi mesiro de Brezė draugai — laukiami svečiai čia... Bet aš bijau, kad 
galėsiu pasiūlyti jums tik nedidelį kambarį, tiesa, naujai apstatytą. Ką tik 
sužinojome, kad atvyksta karalius, ir beveik visi kambariai užsakyti. 

— Nesirūpinkite, metre Anjele, — atsakė Katrina, atsiremdama į ranką, 
kurią jis galantiškai ištiesė jai padėdamas nulipti nuo arklio, — kol jūs 
ieškosite buto man ir mano tarnaitei, mes galime ramiai likti čia. Mes 
būsime visai patenkintos. O dėl metro Tristano... 

— Dėl manęs nesijaudinkite, ponia Katrina, — nutraukė flamandas, — 
po vakarienės aš išvyksiu. 

Katrina pakėlė antakius. 

— Jūs vėl išvykstate? Bet kurgi? 

— Į Parteną, ten aš prisijungsiu prie pono konetablio. Negalima gaišti 
laiko. Metre Anjele, jūs žinote, ką turite padaryti? 

Nakvynės namų šeimininkas mirktelėjo ir sąmokslininkiškai nusišyp- 
sojo. 

— Taip, mesire, aš žinau... Jų šviesybėms bus pranešta, o kilnioji dama 
mano namuose bus visiškai saugi. Maloniai prašome! 

Keliauninkai patraukė į vidų lydimi metro Anjelės, o tarnai kaipmat 
nuvedė jų arklius į gardą ir pasirūpino bagažu. 

Dideliame pirmo aukšto kambaryje į priekį išėjo sveikata trykštanti 
šeimininkė ir nusilenkė Katrinai. Raudoni jos skruostai atrodė lyg nupoli- 
ruoti, o putlias lūpas dengė mažyčiai juodi pūkeliai. Ji buvo su madinga 
suknele ir pasipuošusi auksiniu kryžiumi. Anjelė didžiuodamasis pristatė 
ją. 

— Mano žmona, Pernela. Ji paryžietė! 

Šypsodamasi savimi patenkinto žmogaus šypsena, paryžietė nuėjo į 
priekį ir stumtelėjo nedideles duris tolimame kambario kampe. Durys 
atsivėrė į nuostabų, akmenimis grįstą kiemą, apsodintą gėlėmis. Mediniai 

laiptai iš kiemo pusės vedė į dengtą galeriją, kuri juosė kambarius. Moteris 
pasuko į galerijos galą ir atvėrė gražias raižytines ąžuolo duris. 

— Manau, poniai čia patiks. Šiaip ar taip, čia jai bus ramu. 

— Ačiū, šeimininke, — atsakė Katrina. — Kaip jūs suprantate, svar- 
biausia mums reikia ramybės. 

— Žinoma, žinoma, — tarė Pernela. — Aš visiškai suprantu... Šventojo 
Morino bažnyčia netoli nuo čia, ir jūs ten rasite kupiną atjautos kunigą. Jūs 
išgirsite jo pamokslų, atliksite išpažintį. Jo balsas — balzamas sužeistai 
sielai... 

Bet metras Anjelė, pažinojęs savo žmoną ir jos įpročius, sušuko: 

— Klausyk, žmona! Lipk žemyn ir palik kilniąją damą ramybėje. 

Ką tik prasidėjęs gražbylystės srautas buvo užtvenktas. 

Katrina nusišypsojo: 

— Šeimininke, atsiųskite mano palydovą ir greičiau atneškite vakarie- 
nę. Mes pavargę ir alkani. 

— Tuojau, tuojau... 

Paskutinį kartą nusilenkusi, geroji moteris dingo, ir Katrina su Sara liko 
vienos. Čigonė jau apžiūrėjo kambarį, išbandė ar minkšti čiužiniai ir 
apžiūrėjo durų ir langų skląsčius. Langai išėjo į gatvę, tad buvo galima 
matyti visus įeinančius į nakvynės namų kiemą ir apačioje praeinančius 
žmones. Ąžuoliniai baldai buvo paprasti, bet dailiai padaryti. Linksmos 
skaisčiai raudonos užuolaidos mažą kambarį darė labai jaukų. 

— Mums čia bus patogu, — paaiškino Sara ir pamačiusi, kad Katrina 
užsisvajojusi žiūri pro langą, paklausė: 

— Apie ką tu galvoji? 

— Aš galvoju apie tai, — atsiduso Katrina, — kaip džiaugsiuosi, kai 
visa tai baigsis. Kad ir kaip patogu būtų nakvynės namuose, tikiuosi, jog 
čia ilgai neužtruksiu. Noriu vėl pamatyti savo mažąjį Mišelį! Tu neįsivaiz- 
duoji, kaip aš jo ilgiuosi! Praėjo tiek daug laiko nuo tol, kai mačiau jį 
paskutinį kartą! 

— Keturi mėnesiai, — tarė Sara; ji priėjo arčiau ir nustebusi pažvelgė 
į Katriną. 

Pirmą kartą Katrina prisipažino, kad ilgisi vaiko. Ji niekada nekalbėjo 
apie jį, galbūt bijodama, kad prisiminimai apie mažą berniuką susilpnins 
jos dvasią. Bet šiandien jos akyse spindėjo ašaros. Sara pamatė, kad ji 

įdėmiai žiūri pro langą į moterį su šviesiaplaukiu berniuku, maždaug to 
paties amžiaus kaip Mišelis. Moteris buvo jauna ir graži, ji juokėsi, erzino 
vaiką ledinuku, o šis nekantriai tiesė mažas rankytes, stengdamasis su- 
griebti saldainį. Tai buvo paprasta, bet žavinga scenelė, ir Sara galėjo 
suprasti, kaip ji sujaudino Katrinos širdį. Ji apglėbė jos pečius ir prisitraukė 
prie savęs. 

— Dar truputį pakentėk, mano džiaugsme. Iki šiol tau užteko ištvermės! 
Liko padaryti tiek nedaug! 

— Žinau. Bet aš niekada nebūsiu panaši į šią moterį. Ji tikriausiai turi 
vyrą, nes yra tokia laiminga! Žinoma, ji myli jį. Pažiūrėk, kaip spindi jos 
akys. O kai baigsis mano klaidžiojimai, man neliks nieko kito, tik užsida- 
ryti pilyje ir iš pradžių paskirti gyvenimą Mišeliui, o paskui, kai jis paliks 
mane, laukti mirties ir melstis Dievui. Gyventi gyvenimą, panašų į mano 
anytos, ponios Izabelės... 


Sara nusprendė išsklaidyti melancholiją, kuri ledine letena suspaudė 
Katrinos širdį. Negalima leisti jai nusilpti dvasiškai. Ji atitraukė Katriną 
nuo lango, privertė atsisėsti ant suolo ir ėmė barti: 

— Užteks! Verčiau pagalvok apie tai, ką dar reikia padaryti, ir leisk 
ateičiai pačiai pasirūpinti tavimi! Vienas Dievas tvarko mūsų likimus, ir 
tu nežinai, ką jis paruošė tau. Šiaip ar taip, metas pagalvoti apie ką kita. 
Čionai eina metras Tristanas. 

Flamandas pasibeldė ir įėjo lydimas tarno, kuris viena ranka nešė 
baltomis servetėlėmis uždengtus puodus, o kita — serviruotės reikmenis. 
Per akimirką stalas buvo padengtas, ir trys keliauninkai ėmė kirsti didelia- 
me dubenyje sukrautas dešreles su pupelėmis, po to — šafranu įdarytą 
avieną. Katrina nurimo, ji pajuto, kad juodos mintys išsisklaidė kaip 
dūmas, kai išgėrė taurę puikaus klareto. Kai vakarienė buvo baigta, Tris- 
tanas, per visą tą laiką neištaręs nė žodžio, pakilo. 

— Aš turiu eiti, ponia Katrina. Man būtinai reikia būti Partene pas poną 
konetablį šiandien vakare. Jūs turite likti čia. Karalius atvyks rytoj, bet 
mesiras Prežanas de Kojetivis ir mesiras Ambruazas de Loras bus smuklėje 
auštant. Visi sąmokslininkai susirinks čia. Mesiras Žanas de Beilis irgi 
atvyks rytoj truputį vėliau nei kiti, galimas dalykas, apie vidurdienį. Kai 
visi suvažiuos, mes sušauksime tarybą. Užpakaliniame kieme yra keli 
rūsiai, iškasti kalvoje, ant kurios stovi pilis, jie idealiai tinka laikyti vynui 

arba kaip sąmokslininkų slaptavietės. Jūs turite laukti ir būti budri. Bet 
atsiminkite: kai tik karalius pasirodys mieste, jūs turite likti savo kamba- 
ryje. Ponios la Tremuj akys viską mato! 

— Nesirūpinkite, — tarė Katrina ir ištiesė Tristanui paskutinę vyno 
taurę, — nors aš ir pakeičiau išorę, bet ne visai išėjau iš proto. Taigi, 
atsisveikinimo taurė! 

Flamandas vienu ypu ištuštino taurę, nusilenkė ir tyliai dingo kaip 
šešėlis. 

Įprastas kelioninis sambrūzdis šimtą kartų padidėjo kitą rytą, kai į 
Šinoną įvažiavo karaliaus kortežas. Vos tik trimitų garsai perskrodė pu- 
siaudienio ramybės sklidiną orą, iškart suskambėjo visi varpai. Katrina 
užsimetė ant galvos skraistę ir užmiršusi apdairumą ir atsargumą pažvelgė 
pro langą. Viršum minios ji matė sunkiausiais ginklais ginkluotų raitelių, 
ietininkų vėliavas ir gaireles, blizgančius karalių lydinčių riterių šarvus ir 
neštuvus, kuriais keliavo karalienė ir la Tremujis. Jau gana seniai ponas 
kamerheras nebuvo pajėgus sėdėti ant arklio. Išvydusi jo vėliavas, Katrina 
pasitraukė nuo lango. 

Nors nakvynės namuose Katrina ir jautėsi esanti pakankamai saugi, bet 
vis dėlto negalėjo sulaikyti drebulio pamačiusi, kad priešai taip arti. Iki 
šios akimirkos ji negalėjo patikėti savo pergale, o jos vaizduotė piešė 
daugybę kliūčių. Bet jai pasisekė, la Tremujis įvažiavo į Šinoną. 

Procesija perkirto sankryžą per minią, kuri giedojo “Prisikėlimą" ir 
“Viešpats su jumis", ir pamažu dingo iš akių, pasukusi į pilį vedančiu stačiu 
keliu. Kai paskutinis vežimas ir paskutinis pėstysis išnyko, Katrina atsisu- 
ko į Sarą; jos akys švytėjo. 

— Jis atvažiavo! Aš laimėjau! 

— Taip, — atsiduso čigonė, — tu laimėjai. Dabar karalienei Jolandai 
ir jos riteriams belieka tik užpjudyti šį žvėrį... 

— Aš jiems padėsiu! — tarė Katrina. — Noriu būti ten, ir jei sąmokslas 
žlugs, pasidalinsiu sąmokslininkų lemtimi. Aš turiu į tai teisę! 

Sara neatsakė ir ėmėsi lopyti Katrinos kelionės drabužių skyles. Nak- 
vynės namuose jos praleido tik parą, bet Sara blaškėsi kaip žvėris narve ir 
griebėsi bet kurio darbo. Priverstinis dykinėjimas kėlė nuobodulį ir Katri- 
nai. Visą laiką ji sėdėjo prie lango stebėdama, kas darosi apačioje. Jai 

atrodė, kad laikas slenka pernelyg lėtai. Ji norėjo veikti. Dabar, kai la 
Tremujis atvažiavo, ji karštai troško stoti į kovą. 

Atėjo naktis ir pilies bokšto laikrodžio varpai pranešė, jog metas gesinti 
žiburius. Katrina ištaikė momentą ir pažvelgė pro langą, neužsidengusi 
veido skraiste. Pati naktis pakankamai ją slėpė, nors, Saros manymu, dar 
nebuvo visai tamsu. 

Naktis buvo nuostabi, su tamsiu, šiltu aksominiu mėlynu dangumi, 
nubarstytu žvaigždėmis, veikiau meilės negu sąmokslų naktis. Pro langą 
buvo matyti kita gatvės pusė; ten tvirtos langinės ant vyrių ir visiška tyla 
bylojo apie pasiturinčias miestelėnų šeimas, kurios anksti ėjo miegoti. 
Kairėje gyveno šalmų gamintojas — jo dirbtuvė visą dieną kėlė triukšmą 
gatvėje, — o dešinėje — vaistininkas, jo vaistinė skleidė egzotiškus 
kvapus. 

Dabar visi garsai nutilo, ir miegantį miestą apgaubė paslaptis. Katrinai 
atrodė, kad ji sėdi neprieinamoje, puikioje šventykloje, nepasiekiamoje 
slėptuvėje, ir ji pagalvojo, ar to pojūčio nesukėlė mieste tvyranti Mergelės 
Žanos dvasia. Ji girdėjo upės šniokštimą, sumišusį su gaivaus vandens ir 
jazminų kvapais, ir jai vaidenosi skambus balsas tos aukštos merginos, 
kuri atėjo iš toli ir paliko jos gyvenime neišdildomą pėdsaką... Mergelė 
Žana! 

Kaip aiškiai matėsi, kad ji buvo čia, šiame mieste, kur jos vardo niekada 
niekas neužmirš! Vardas, kuris dabar visoje karalystėje buvo tariamas 
pašnibždomis, bijantis la Tremujo šnipų, čia skambėjo judriose gatvėse, ir 
kiekvienas miesto akmuo kėlė prisiminimus apie ją. Atrodė, kad nusileidus 
nakčiai jos dvasia aplankydavo kiekvieną pastogę. 

Katrina nevalingai pakėlė akis į žvaigždėtą dangų, tarsi ieškodama 
jame jos baltų šarvų atspindžio. 

— Žana, — tyliai sušnibždėjo ji, — padėk man! Bandydama išgelbėti 
tave nuo mirties, aš radau laimę! Dėl to esu skolinga tau. Neleisk man 
veltui kentėti! Grąžink man meilę ir prarastą laimę! 

Kažkas švelnus stuktelėjo jai į krūtinę ir nutraukęs jos minčių tėkmę 
sugrąžino atgal ant žemės. Katrina nesusimąstydama ištiesė rankas, suga- 
vo rožių puokštę ir paslėpė tarp jų veidą. Jos dvelkė vasaros kvapais... 
Katrina pasilenkė, įsižiūrėdama į tamsą, ir pamatė aukštą siluetą, stovintį 
tarpdury priešais. 

-Katrina suprato, kas jis, anksčiau, negu žmogus išėjo į šviesą. Pjeras de 
Brezė lėtai žengė į gatvės vidurį ir stovėjo ten kelias minutes, akylai 
žiūrėdamas į langą, aprėminusį žavingos jaunos moters siluetą. Ji negalėjo 
įžvelgti jo veido, bet išgirdo, kaip jis ištarė jos vardą: 

— Katrina! 

Ji ne iš karto atsakė. Jos širdis daužėsi pernelyg smarkiai. Katrina 
pajuto, kad rausta kaip mergaitė, nes Pjeras į šiuos tris jos vardo skiemenis 
sudėjo aistros daugiau negu į meilės poemą. Staiga ji karštai panoro ištiesti 
rankas ir prisitraukti jį prie savęs... Tą akimirką viršum stogų pasirodė 
mėnulis, ir jo šviesa pasidabrino čerpes, apšvietė gatvę ir nejudrią jaunuo- 
lio figūrą, o paskui pro langą įšliaužė į kambarį. Katrina nevalingai 
užsidengė veidą nuo ryškios šviesos ir pasitraukė atatupsta. Bet ji spėjo 
pamatyti, kaip jis pasiuntė jai bučinį. 

Dabar pasidarė pernelyg šviesu, ir buvo neprotinga vėl prieiti prie 
lango, bet pagunda buvo neįveikiama. Ji pažvelgė ir pamatė, kad gatvė 
tuščia. Pjero nebuvo. Katrina uždarė langą ir langines, paskui paėmė rožes 
ir kvėpino jų aromatą, kol jai apsvaigo galva. Jai atrodė, kad ji tebegirdi tą 
keistą balsą, ką tik ištarusį vardą tamsoje. 

Ji mėgino išgirsti jo aidą, panėrusi veidą į gėles, kai Sara staiga pašaipiai 
pasakė: 

— Nepaprasta vieta šie nakvynės namai. Aš ir nemačiau, kad čia iš 
sienų auga rožės. 

Netikėtai sugrąžinta į realybę, Katrina sviedė į Saros pusę nepatenkintą 
žvilgsnį, bet paskui nusijuokė. Sara sėdėjo lovoje su išleistais ant pečių 
žylančiais plaukais, jos akyse šoko juoko kibirkštėlės; ji atrodė didingai ir 
komiškai. 

— Jos nuostabios, ar ne? — paklausė Katrina. 

— Puikios. Kertu lažybų, jos tiesiai iš pilies sodo, ir jas atnešė kilnus 
riteris. 

— Nėra reikalo lažintis. Tai tiesa, jas metė man jis. 

Lengva Saros šypsena dingo. Ji liūdnai palingavo galva. 

— Ir tu jau vadini jį “jis"? 

Katrina paraudo ir nusisukusi ėmė nusirenginėti, kad Sara nepamatytų 
jos sumišusio veido. Ji neatsakė, bet Sara būtinai norėjo išgirsti atsakymą. 

— Pasakyk man tiesą, Katrina. Ką tu jauti šitam gražiam šviesiaplau- 
kiui riteriui? 

— Kątunoni išgirsti? — irzliai paklausė Katrina. — Jis jaunas, gražus, 
ir jis išgelbėjo man gyvybę... Jis myli mane. Jis šaunus, ir tai viskas... 

— Viskas, — pakartojo Sara. — Tai jau daug. Klausyk, Katrina, aš 
geriau nei kiti žinau, kiek daug tau teko kentėti, kaip tave kamuoja 
vienatvė, bet... 

Ji nutilo ir nuleido akis, matyt, sutrikusi dėl to, ką ketino pasakyti. 
Katrina išniro iš savo drabužių ir pakėlė juos. 

— Bet? — pakartojo ji. 

— Saugokis išduoti savo širdį. Aš žinau, šis puikus riteris turi viską ko 
reikia, kad pakerėtų moterį. Aš esu tikra, kad jo meilė tyra ir jis dovanos 
tau džiaugsmą. Kad tu nori būti mylima ir dovanoti meilę. Bet aš gerai 
pažįstu tave ir galiu prisiekti, kad tu neilgai būsi laiminga su kitu vyru, nes 
tas, kurio vardą nešioji, taip giliai sužeidė tavo širdį, kad tu niekada 
neįstengsi jo užmiršti. 

— Kas kalba apie užmiršimą? — piktai sumurmėjo Katrina. — Kaip 
aš galiu užmiršti Arno, jei gyvenu vien tik dėl jo? 

— Užmaršumas gali ateiti, jei tu leisi dar kam nors įtikinti tave, kad 
gyventum dėl jo! Bet aš kartoju: aš gerai pažįstu tave, ir jei tu leisiesi 
suviliojama, tai anksčiau ar vėliau tavo ankstesnė meilė pareikš savo teises, 
ir tu tada būsi dar vienišesnė negu dabar, tu degsi iš gėdos ir tave grauš 
sąžinė. 

Katrina, apsivilkusi baltais naktiniais marškiniais, išsitiesė visu ūgiu ir 
mintimis nuskriejo kažkur toli. Ji su kartėliu sušnibždėjo: 

— Bet argi ne tu patarei man be gailesčio atsiduoti malonumams po tos 
nakties su Feru? Ar ne todėl tu buvai atlaidesnė, kad jis — tavo genties 
vyras? 

Sara išblyško. Kambaryje įsivyravo slogi tyla. Paskui ji pakilo ir priėjo 
prie Katrinos. 

— Ne, ne todėl, kad jis buvo čigonas kaip ir aš, o todėl, kad aš žinojau: 
jis niekada neužkariaus tavo širdies. Jausminiai malonumai reikalingi, kai 
žmogus jaunas ir sveikas, Katrina. Jie ramina kūną, apvalo protą, sušildo 
kraują ir priverčia jį smarkiau tekėti, o meilė žmogų pavergia ir kartais 
netgi pražudo. Jei aš būčiau tikra, kad tavo širdis apsaugota nuo šio riterio, 

aš pastūmėčiau tave į jo glėbį. Keletas meilės naktų būtų tau į naudą. Bet 
tu ne iš tų moterų, kurios atiduoda tik kūną. Tu visada atiduosi ir dalelytę 
sielos. O tai priverstų jį, tavo vyrą, atsiskyrėlį, žiauriai kentėti! Jis turi 
žinoti, kad tu jam ištikima, kol jis kenčia šias kančias. Visi tiki, kad tu 
našlė, bet šie juodi drabužiai, atrodo, apgavo ir tave. Visiems, netgi 
Bažnyčiai, tu esi našlė nuo to laiko, kai jo vardas buvo išbrauktas iš gyvųjų 
sąrašų, kai jis peržengė leprozoriumo slenkstį. Bet jis gyvas, Katrina, jis 
dar gyvas, jis gyvena tavo širdyje, ir jei tu išbrauksi jį iš ten, jis iš tiesų 
mirs! 

Sara nematė Katrinos veido, kadangi ji stovėjo nugara į čigonę. Bet 
Sara matė, kad tuo metu, kai ji sakė savo pamokymus, Katrinos galva su 
trumpai pakirptais šviesiais plaukais nusviro. Draugės žodžiai pasiekė 
Katrinos širdį ir vėl atvėrė vos užsitraukusią žaizdą. Ji skausmingai su- 
šnibždėjo: 

— Kokia tu žiauri, Sara, aš tik pauosčiau rožes... 

— Ne, mano džiaugsme. Tu visada buvai sąžininga sau ir kitiems, turi 
būti sąžininga ir dabar. Tu leidai dėkingumui nuvesti tave pavojingu keliu, 
kuris visai nėra tau skirtas. Tavo kelias veda atgal į Overnės kalnus pas 
Mišelį ir Monsalvi... 

Sara labai švelniai prisitraukė Katriną, padėjo jos galvą sau ant peties 
ir paglostė nuo ašarų šlapią skruostą. 

— Nepyk ant savo senos Saros, Katrina. Ji atiduos už tave gyvybę, 
pasidalins savo vieta rojuje, kad matytų tave laimingą. Ji myli tave kaip 
savo tikrą vaiką. Bet, — pridūrė Sara virptelėjusiu balsu, — tu turi suprasti, 
aš atidaviau dalį savo sielos ir tavo vyrui, Arno. Tam išdidžiam ir kenčian- 
čiam žmogui, kurį aš mačiau kartą naktį verkiantį kaip vaiką dėl sugriauto 
gyvenimo ir nelaimingos meilės... Argi tu neprisimeni to? 

— Liaukis, — pratrūko verkti Katrina, — liaukis, tu puikiai žinai, kad 
nė vienas vyras neužims jo vietos, ir aš niekada nepamilsiu kito taip, kaip 
mylėjau jį, kaip vis dar tebemyliu jį! 

Ji nuoširdžiai tarė kiekvieną žodį. Ir vis dėlto jai nepavyko išguiti iš 
atminties meilios šypsenos ir spindinčių mėlynų akių... Viršuje bokšto 
varpai išmušė pusiaunaktį. Švelniai, bet tvirtai Sara nuvedė Katriną prie 
lovos. Rožių puokštė liko gulėti užmiršta ant stalo. 

Kitą vakarą daugiau nebuvo kalbų apie meilę. Lemiamų įvykių išvaka- 
rėse Katrina neleido sau galvoti apie tai. 

Vakarop metras Anjelė užlipo pas Katriną į kambarį ir pagarbiai 
pranešė jai, kad ateis jos vidurnaktį. 

— Kur mes eisime? — paklausė ji. 

— Tik į kitą kiemo pusę, ponia Katrina. Bet aš turiu paprašyti jus 
laikytis tylos. Ne visi nakvynės namų gyventojai tokie protingi, kaip 
norėtųsi... 

— Aš suprantu, metre Anjele. Bet prašom pasakyti man, ar jau atvyko 
visi žmonės, kurių jūs laukiate? 

— Taip, visi, mesiras de Loras ir mesiras de Kojetivis žaidžia šachma- 
tais nuo vakardienos ryto, o sinjoras de Beilis ką tik atvyko. Bet jis pasuko 
tiesiai į pilį... 

— Kodėl? 

— Jis — pono kamerhero sūnėnas. Nors jis tarnauja karalienei Jolandai, 
jį priima ir čia. Neužmirškite, kilmingoji ponia, vidurnaktį! 

Likusi dienos dalis pralėkė Katrinai labai greitai. Netrukus jie sužinos 
rezultatus, kaip įgyvendinti jų planai. Jei sąmokslas pavyks, tai jaunasis 
Šarlis d' Anžu lengvai pakeis karaliaus favoritą la Tremujį. Katrina susi- 
grąžins gerą vardą ir karaliaus palankumą ir gyvens atvirai ir išdidžiai tarp 
sau lygių žmonių. Jei sąmokslas bus išaiškintas, tai niekas neišgelbės 
sąmokslininkų nuo la Tremujo rūstybės. Jie žus. 

Kai vakare suskambo bokšto varpas, Katrina priėjo prie lango, bet 
neatidarė jo. Pjeras de Brezė šį vakarą neieškos susitikimo su savo žaviąja 
dama. 

Vos išmušė pusiaunaktį, už durų pasigirdo lengvas šnaresys. Katrina 
jau buvo apsirengusi ir laukdama sėdėjo ant lovos. Ji pakilo. Sarą ji privertė 
atsigulti į lovą. Staigiai atidariusi duris, Katrina pamatė ant slenksčio 
tamsią figūrą. Namas skendėjo tamsoje, ugnis virtuvėje buvo užgesinta, 
kaip ir kiekvieną vakarą, bet kiemą užliejo blyški mėnesienos šviesa. 
Galerijos medinės kolonos ir pats nakvynės namų savininkas buvo šešė- 
lyje. Metras Anjelė savo nepriekaištingai baltą liemenę pakeitė į tamsią 
vilnonę. Aplink nesigirdėjo nė jokio garso. 

Anjelė tylėdamas paėmė Katrinos ranką ir nuvedė ją į kiemą, slėpda- 
masis namo šešėlyje, kol jie aplenkė mėnulio šviesos užlietą plotą ir 


224 


pasiekė užpakalinę kiemo dalį, kurią juosė pylimas. Visur augo krūmai, 
tarp jų matėsi tamsios angos. 

— Tai įėjimas į olas, — paaiškino Anjelė, kai Katrina sustojo ir ėmė 
apžiūrinėti angas. — Kai kuriose olose dar ir dabar gyvena žmonės, o kitos 
paverstos rūsiais... arba slėptuvėmis! 

Jis pastūmė apskritas duris, sukaltas iš grubiai tašytų lentų, kurios 
dengė įėjimą į vieną olą. Paskui jis pakėlė ir uždegė seną alyvinę lempą, 
stovėjusią prie įėjimo. Jie išvydo didžiulę olą, iškaltą kalkakmenyje. Joje 
tvyrojo stiprus vyno kvapas, o prie sienų gulėjo įvairaus dydžio statinės. 
Kampe ant stalo šalia kubilo, pilno tuščių butelių, gulėjo kai kokie įrankiai. 
Visa tai atrodė taip lengvabūdiška, kad Katrina klausiamai pažvelgė į 
nakvynės namų šeimininką. Ar gali būti, kad čia rengiamas pavojingas 
sąmokslas? Atsakydamas Anjelė nusišypsojo ir pasuko kubilą taip, kad 
atsivėrė sienoje išmušta anga. 

— Eikite, ponia Katrina, — tarė Anjelė, — oaš pastatysiu kubilą į vietą. 
Praėjimas turi būti paslėptas. Dabar mes esame tiesiai po pilimi. Karalius 
miega kaip tik virš mūsų galvų! 

Katrina įžengė į mažą praėjimą, apšviestą deglo šviesos. Jie greitai 
perėjo jį ir atsidūrė didelėje oloje su sienoje iškirstais laiptais. Laiptai vedė 
į viršų. Čia irgi buvo kelios statinės, jos stovėjo tolimame kampe, o ant jų 
sėdėjo keturi žmonės. Jie sėdėjo tylėdami, tarsi statulos, aplink alyvinę 
lempą ir, atrodo, kažko laukė. Kai įėjo Katrina, visi keturi atsisuko. 

Be Pjero de Brezė, Katrina čia pamatė Ambruazo de Loro rusvaplaukę 
galvą ir rūškaną veidą, liekną ir grakščią Žano de Beilio figūrą, bretono de 
Kojetivio plačius pečius ir didingą stotą. Kai vyrai atsistojo, ji žemai ir 
grakščiai jiems nusilenkė. Pjeras paėmė ją už rankos, norėdamas įvesti į 
ratą, o Žanas de Beilis pirmas pasveikino Katriną po to, kai metras Anjelė 
perspėjo juos būti nepaprastai atsargius. 

— Mes džiaugiamės vėl jus matydami, ponia Monsalvi, ir sveikiname 
jus, sėkmingai įgyvendinusią savo sumanymą. Įtikinamas jūsų sėkmės 
įrodymas — tai, kad la Tremujis atvyko į Šinoną. Mes visi esame dėkingi 
jums. 

— Per daug nedėkokite man, sinjore de Beili. Aš dariau tai dėl jūsų ir, 
žinoma, karalystės labui. Bet aš dariau tai ir sau, kad atkeršyčiau už savo 
mylimą vyrą. Padėkite man atkeršyti, ir mes būsime atsiskaitę. 

Tai pasakiusi, ji švelniai ištraukė savo ranką iš Pjero rankos ir nuėjo į 
priekį. 

— Atsiminkite, ponai, kad ant kortos pastatyta Monsalvi gyvybė ir 
garbė. Norint sugrąžinti gerą mano vardą, la Tremujis turi mirti! 

— Jūsų noras bus įvykdytas, — staiga įsikišo Kojetivis, — bet, velniai 
rautų, kaip jūs sugebėjote atvilioti čionai šitą kiaulę? Aš žinau, kad sunku 
neigiamai atsakyti gražiai moteriai, bet, matyt, jūs esate apsiginklavusi 
geriau, negu mes įsivaizdavome. 

Bretono žodžiai skambėjo nelabai švelniai ir buvo kupini paslėptų 
užuominų. Katrina pajuto tai ir šaltai atsakė: 

— Tikiuosi, kad nesu tokia kvaila, kaip atrodo, mesire, bet ginklu, apie 
kurį jūs užsiminėte, aš nesinaudojau; jauku pasitarnavo istorija, kurią kartą 
papasakojo man mano vyras, Arno de Monsalvi, ir kurios aš neužmiršau. 

Arno vardas, kaip visada, padarė įspūdį. Jo asmenybė buvo tokia ryški, 
kad jo vardo paminėjimas privertė šiuos žmones, kovojusius kartu su juo, 
tuojau parodyti pagarbą moteriai, kuri nešiojo jo vardą ir ką tik parodė 
jiems narsumo pavyzdį. Kojetivis nuraudo iš gėdos ir pasakė: 

— Atleiskite! Tai, ką aš pasakiau, kvaila ir nedovanotina. 

Ji nusišypsojo, bet neatsakė jam. Paskui ji atsisėdo ant statinės ir 
papasakojo apie savo paskutinį pokalbį su la Tremuju. Jie su nuostaba 
klausėsi kaip vaikai, kuriems sekama stebuklinga pasaka. Žodis “lobis" 
padarė įprastą magišką efektą, kurį dar labiau padidino fantastiška ir 
paslaptinga tamplierių istorija, pagražinta Rytų spalvomis. Katrina nuste- 
busi pamatė, kaip jų akys tampa svajingos, o veiduose atsiranda vaizduotės 
sužadinta išraiška. 

— Užrašai, — pagaliau sušnibždėjo Ambruazas de Loras, — jei tik 
mes žinotume, ar jie iš tikrųjų yra... 

— Mano vyras matė juos, mesire, — švelniai pasakė Katrina. 

— Aš irgi Žinau apie juos. Bet velniai mane griebtų, jeigu aš suprantu, 
ką jie reiškia, — staiga pasigirdo balsas, kuris, atrodo, nuskambėjo iš pačių 
kreidos skliautų. 

Du ginkluoti vyrai leidosi grubiai iškaltais laiptais, kuriuos dengė 
šešėlis palubėje. Priekyje ėjo vyras nepridengta galva. Tai buvo pagyvenęs 
žmogus, bet tvirta jo figūra anaiptol nebuvo sukriošusi ar senatviška. 
Katrina pažino žilą galvą, platų veidą, ryškius bruožus ir ironišką žvilgsnį 

— tai buvo Raulis de Gokūras, dabartinis Šinono komendantas; jinai jį 
pažinojo, kai jis buvo Orleano gubernatorius. 

Visą savo gyvenimą Gokūras be paliovos kovojo su anglais. Arflero 
apsiausties metu — šį uostą jis gynė nepaprastai narsiai — jis pateko į 
nelaisvę. Anglai dešimt metų jį laikė kalėjime. Tai buvo lėtas žmogus iš 
Berišono, tvirto sudėjimo, kaip jaučiai iš jo gimtojo krašto, užsispyręs, 
narsus ir gana gudrus. Jis buvo aklai atsidavęs karaliui ir visiškai nesuge- 
bėjo griebtis apgaulės. Iš pradžių Gokūras nepasitikėjo Žana d'Ark ir 
kovėsi prieš ją. Bet jis buvo pernelyg sąžiningas, kad nepripažintų savo 
klaidų. Neabejotinas to įrodymas tai, kad šį vakarą jis buvo Anjelės olose. 


Įkandin jo sekęs žmogus buvo daug jaunesnis, bet atrodė truputį 
suglebęs. Išskyrus skvarbų pilkų akių žvilgsnį, jo veide nebuvo nieko 
nepaprasto. Tai buvo komendanto padėjėjas Olivjė de Fretaras. Jis ėjo 
trimis žingsniais atsilikęs nuo viršininko, nešdamas Gokūro šalmą, ir net 
nežvilgtelėjo į susirinkusiuosius. Bet Katrina pajuto, kad šis šaltų akių 
žmogus nepraleido nė vieno susirinkusiųjų gesto ar žodžio. 


Tuo tarpu Raulis de Gokūras pasiekė laiptų apačią. Jis pasisveikino su 
sąmokslininkais, paskui priėjo prie Katrinos ir sustojo priešais. Jo veide 
šmėstelėjo šypsena. 


— Man kur kas maloniau pasveikinti ponią de Monsalvi Šinone negu 
kitados priimti de Brazi Orleane! — pasakė jis be jokios įžangos. — 
Velniai mane rautų, jeigu aš neteisus! Juk tai jūsų meilė Monsalvi atvedė 
jus įšį širšyną! Tai ypač įdomu, jei prisiminsime, kad savo laiku jūsų vyras 
padarė viską, kas tik buvo įmanoma, kad jūs būtumėte pakarta. 

Katrina nutvieskė raudonis. Tai buvo tiesa. Jeigu į Orleaną nebūtų 
įžengusi Žana, Katrina būtų baigusi savo gyvenimą ant ešafoto — tokį 
nuosprendį priėmė tribunolas, kuriam pirmininkavo Gokūras, o spaudimą 
darė Arno. Tada Arno buvo apakinusi neapykanta Katrinai, ir jis norėjo 
kuo greičiau nužudyti ją... Kad ir kokie baisūs buvo prisiminimai, jie 


* 1415 metų rugpjūčio mėnesį netoli vieno svarbiausių Normandijos uostų — Arflero — 
anglai išlaipino gausiausią ir gerai apginkluotą desantą, 30000 žmonių. Nors ir 
nesulaukęs Prancūzijos karaliaus pagalbos, miestas įnirtingai priešinosi ir buvo paimtas 
tik po kelių mėnesių, kai jį beveik visiškai sugriovė anglų artilerija. 

nepaliko kartėlio jos sieloje. Ji su šypsena atsakė į seno kariauninko 
žvilgsnį. 

— Ar jūs patikėsite manimi, mesire, jei aš pasakysiu, kad ilgiuosi tų 
dienų? Žmogus, kuris paskui tapo mano mylimu vyru, tada buvo gyvas, 
sveikas ir kupinas jėgų. Žinoma, aš ilgiuosi tų dienų. 

Į ją įsmeigtos akys sušvelnėjo. Gokūras paėmė jos ranką, pakėlė prie 
lūpų ir karštai pabučiavo. 

— Tai daro jus jo vertą žmoną! — šiurkštokai pasakė jis. — Bet gana 
pagyrimų. Dabar, ponai, mes turime numatyti veiksmų planą. La Tremujis 
nemėgsta šios pilies ir nepasiliks čia ilgam. Jeigu jūs sutinkate, mes 
galėtume smogti smūgį rytoj naktį! 

— Ar mums reikia laukti konetablio įsakymų? — paklausė de Brezė. 

— Įsakymų? Kokių įsakymų? — nustebo Gokūras. — Mes turime 
užduotį ir privalome greitai ją atlikti. Beje, kas atsitiko Anjelei? Šiuose 
rūsiuose turi būti jo vyno atsargų. Aš mirštu iš troškulio. 

— Jis lauke, — tarė Žanas de Beilis, — eina sargybą... 

Nespėjo jis baigti, kai pasirodė nakvynės namų šeimininkas su alyvine 
lempa rankoje, lydimas dviejų vyrų, kuriuos dengė storas dulkių sluoksnis. 
Jie buvo visiškai išsekę. Bet juos pamačiusi Katrina džiaugsmingai suriko, 
nes vienas iš jų buvo ne kas kitas, o Tristanas L'Ermitas. 

— A, L'Ermitas, Roznivinenas. Mes jūsų laukėme, — kreipėsi į juos 
Prežanas de Kojetivis. — Tikiuosi, jūs atvežėte konetablio įsakymus? 

— Taip, žinoma, — atsakė Tristanas. — Čia yra mesiras Žanas de 
Roznivinenas, jis juos ir įvykdys. Deja, pats konetablis negalėjo atvykti. 
Jūs žinote, kaip karalius jo nemėgsta. Be to, karalius turi vertinti mūsų 
veiksmus ne kaip kerštą, bet kaip priemones, kurių imtasi Prancūzijos 
labui. 

Po šių žodžių Tristanas priėjo prie Katrinos ir pagarbiai nusilenkė jai. 

— Ponas konetablis prašė mane pabučiuoti nuostabią ranką, kuri atkėlė 
jam Šinono vartus. Jis dėkoja jums ir tikisi, kad ateityje jūs leisite tapti jam 
vienu iš jums atsidavusių tarnų. 

Nedidelė jo kalba turėjo nepaprastų padarinių. Katrina pajuto, kad 
atmosfera staiga pasikeitė. Iki tol ji jautėsi nejaukiai tarp visų šitų vyrų, 
nors jie ir kalbėjo pagarbiai. Ji neaiškiai jautė, kad jų rodoma pagarba buvo 
daugiau skirta Arno ir jo atminimui negu jai pačiai. Jos elgesys tikriausiai 

atrodė jiems per daug keistas, per daug neįprastas. Be abejo, jie manė, kad 
keršto naštą ji užkraus kuriam nors gynėjui ir lauks rezultatų melsdamasi 
ir paskendusi apmąstymuose kokio nors vienuolyno celėje. Bet ji nutarė 
padaryti viską savo rankomis, nekreipdama dėmesio į tai, ką pagalvos šie 
vyrai! 

Netardamas nė žodžio, Raulis de Gokūras priėjo prie Katrinos, paėmė 
jos ranką, nuvedė į rato centrą tarp statinių ir pasodino ją ten, o pats atsisėdo 
šalia jos. 

— Užimkite savo vietas, ponai, ir pagaliau nuspręskime, ką daryti. 
Seniai metas veikti! O tu, Anjele, atnešk mums ko nors išgerti ir dink! 

Nakvynės namų šeimininkas pastatė ant dviejų didelių statinių taures 
ir vyno ąsočius ir išėjo. Kol jis triūsė, oloje tvyrojo tyla. Paskui Gokūras 
apžvelgė visus iš eilės. 

— Jūs jau žinote svarbiausias naujienas. La Tremujis pastatė Kudrė 
bokšte sargybą — penkiolika lankininkų. Tai reiškia, kad be mano pagal- 
bos jūs jo nepasieksite. Mano žinioje yra pilies įgula, kurią sudaro trisde- 
šimt žmonių. Kiti trys šimtai kareivių, atvykusių kartu su karaliumi, yra 
pavaldūs Didžiajam kamerherui. Pirmas klausimas, ar jūs turite dar žmo- 
nių? 

— Penkiasdešimt mano žmonių laukia stovykloje miške, — atsiliepė 
Žanas de Beilis. 

— To pakanka, — tarė Gokūras. — Aš jums vadovausiu ir mūsų 
pranašumas bus tas, kad mes pulsime netikėtai. Be to, Šinono pilis didelė, 
o tai reiškia, kad kamerhero kareiviai bus išskirstyti tarp šventojo Griga- 
liaus įtvirtinimų ir Kudrė bokšto. Bet reikia turėti galvoje, kad užpakaliniai 
vartai, kuriuos aš atidarysiu jums rytoj vidurnaktį, jeigu jūs pritarsite mano 
planui, ir kurie yra arčiausiai la Tremujo irštvos, taigi tie vartai yra tarp 
Muleno bokšto, kuriame įsikūrė artimiausias la Tremujo šalininkas mar- 
šalas de Rė... 

Paminėjus Žilį, Katrina suvirpėjo ir išblyško. Ji sukando dantis, steng- 
damasi nugalėti baimę. Susijaudinusi dėl to, kad pradėtas darbas netrukus 
bus baigtas, ji visai užmiršo šią baisenybę su mėlyna barzda... 

— Aš įsikūriau irgi tenai, — tarė Žanas de Beilis. — Kai mano žmonės 
įeis į pilį, aš ir, pavyzdžiui, Ambruazas de Loras nesunkiai patcksime į 
bokštą ir pasirūpinsime Žiliu de Rė. Jis neišeis iš savo apartamentų. 

De Beilis kalbėjo taip ramiai, kad Katrina irgi nusiramino. Žilis de Rė 
nebuvo pavojingas šiems riteriams. Komendantas pritariamai linktelėjo. 

— Puiku. Jūs pasirūpinsite de Rė. O aš ir mano padėjėjas Olivjė Fretaras 
padarysime taip, kad kuo daugiau apsaugos būtų išsiųsta iš Kudrė bokšto. 
Po to penkiolika de Beilio žmonių, vadovaujami de Brezė ir Kojetivio, 
kartu su Tristanu L'Ermitu ir Roznivinenu užpuls poną kamerherą, kuris 
įsikūrė bokšte. 

— Kur tuo metu bus karalius? 

— Diu Milės rūmuose, kambariuose, kurie veda į didžiąją salę. Kara- 
lienė paprašys jį praleisti su ja naktį. Jis niekada jai to neatsako, nes myli 
žmoną dėl jai būdingo romumo ir švelnumo. Karalienė padarys viską, kas 
įmanoma jos jėgoms, kad nuramintų jį, jeigu nuskambės pavojaus signalas. 
Sunkiausia bus prieiti prie pilies. Naktys dabar nelabai tamsios, ir sargyba 
gali paskelbti pavojų; tada mes žuvę. Jūs, ponai, atsakote už tai, kad jūsų 
žmonės neturėtų nei šarvų, nei grandinių, kurių skambėjimas gali patraukti 
dėmesį. Jie turi būti su odiniais arba vilnoniais drabužiais. 

— O kokie ginklai? — trumpai paklausė Žanas de Beilis. 

— Kardas ir durklas riteriams, kirvis ir durklas kareiviams. Supranta- 
ma? Vidurnaktį mes atidarome užpakalinius vartus. Jūs įeinate. Paskui de 
Beilis ir Loras eina prie Buasi bokšto, o likusieji nuginkluoja sargybą. 
Kojetivis ir Tristanas L'Ermitas su dešimčia kareivių apsupa Kudrė bokštą, 
o de Brezė ir Roznivinenas užlipa į antrą aukštą ir nužudo la Tremujį. 

Sąmokslininkai pritardami palingavo galvomis. Ir tada suskambėjo 
Katrinos balsas. 

— O aš? Ką darau aš? — paklausė ji šaltai, pasipiktinusi tuo, kad jai 
nepaskirta jokia užduotis, ir nepajėgdama daugiau tylėti. 

Stojo tyla. Visų čia esančiųjų akys įsmigo į ją, ir ji perskaitė jose — 
netgi Pjero akyse — nebylų priekaištą. Bet kaip tik Gokūras vėl išreiškė 
garsiai visų nuomonę. 

— Ponia Katrina, — pasakė jis mandagiai, bet tvirtai, — mes pakvie- 
tėme jus čia šią naktį, kad jūs galėtumėte sužinoti mūsų planus. Tai 
suprantama, ir mes esame jums už daug ką dėkingi. Tačiau tai, ką dar reikia 
atlikti — ne jums, tuo pasirūpins vyrai. Žinoma, jūs nusipelnėte mūsų 
dėkingumo... 

— Palaukite, pone komendante, — nutraukė jį Katrina pakildama, — 
aš atvykau į Šinoną ne tam, kad, gavusi jūsų padėką ir išklausiusi kompli- 
mentus, ramiai gulėčiau lovoje, kai jūs liesite kraują. Aš noriu būti kartu 
su jumis! 

— Mūšio laukas — ne vieta moteriai! — sušuko Loras. — Mes 
nenorime, kad per kautynes po kojomis painiotųsi sijonai! 

— Užmirškite, kad aš moteris! Aš atstovauju čia Arno de Monsalvi! 

— Jūsų buvimas trikdys kareivius... 

— Aš apsirengsiu vyriškais drabužiais. Bet aš noriu būti kartu su jumis, 
ponai! Tai mano teisė! Aš reikalauju šios teisės! 

Įsivyravo tyla. Katrina matė, kad visi klausiamai žiūri vienas į kitą. 
Netgi de Brezė nusistatęs prieš. Ir tik Tristanas išdrįso prabilti. 

— Jūs negalite jai to neleisti, — niūriai tarė jis. — Jūs pritarėte tai 
beprotiškai rizikai, kuriai ji ryžosi, kad įvyktų šis antpuolis, o dabar 
nušalinate ją! Būtų neteisinga neleisti jai pajusti pergalės akimirkų! 

Raulis de Gokūras nieko neatsakė. Jis nuėjo prie laiptų ir atsisėdo ant 
pakopos. Paskui atsisuko į susirinkusiuosius ir tarė: 

— Tu teisus, Tristanai! Tai būtų neteisinga. Iki rytojaus, ponai, vidur- 
naktį! 

Niekas nedrįso protestuoti. 

— Iki vidurnakčio, — pakartojo visi kiti. 

Katrina nutaisė miną, kad nemato rankos, kurią jai ištiesė Pjeras de 
Brezė, ir paėmė Tristano ranką. 

— Eime, mano drauge! Jums reikia pailsėti, — pasakė ji švelniai, 
vesdamasi jį prie išėjimo iš olos. 

Ji net nesiteikė atkreipti dėmesio į nelaimingą Pjero veidą. Jis neatėjo 
jai į pagalbą, ir ji supyko ant jo už šią išdavystę. 

Kai ji grįžo į savo kambarį, Sara sėdėjo ant lovos. Ji pažvelgė į Katriną. 

— Viskas gerai? — paklausė ji. 

— Rytoj vidurnaktį... 

— Na, ačiū Dievui! Pagaliau! Aš ne per daug gailėsiuos, kai baigsis 
medžioklė. 

Patenkinta dėl tokios išvados, Sara nusisuko ir netrukus užmigo. 

Birželio naktis buvo šviesi ir šilta. Su tamsia liemene Katrinai buvo 
karšta, kai ji su visais kitais kopė į pilies kalvą. Greta jos, petys į petį, ėjo 
de Beilis, Loras, Kojetivis, de Brezė ir Roznivinenas. Eiseną užbaigė 
Tristanas su kareiviais. 

Šis daugiau kaip penkiasdešimties žmonių būrys judėjo į priekį tyliai, 
tarsi vaiduoklių armija. Žano de Beilio įsakymai buvo tikslūs ir trumpi: 
jokių plieninių ginklų, kurie galėtų sužvangėti. Vyrai vilkėjo storais vilno- 
niais drabužiais, kiekvienas turėjo užsikišęs už diržo durklą ir kirvį. Jų 
veidai buvo susikaupę ir ramūs. Jie tyliai slinko prie pilies sienų, kurios 
kas akimirką vis labiau artėjo. Vieno bokšto šešėlis uždengė juos nuo 
tvirtovės sargybos akių. 

Katrina pagalvojo, kad ši nuostabi žvaigždėta naktis nesuderinama su 
žmogžudyste. Ji verčiau norėtų, kad naktis būtų tamsi, o žemę gaubtų 
rūkas. Vis dėlto ji buvo kupina beribio džiaugsmo. Būtent ji, Katrina, 
privertė šiuos vyrus veikti. Visi jie susirinko čia rizikuodami gyvybėmis 
dėl žūtbūtinio žygio, nes ji karštai troško, kada būtų kaip tik taip. Netrukus 
ji arba laimės, arba bus nugalėta. Šiek tiek anksčiau, išeidama iš nakvynės 
namų, ji atsisveikindama pasakė Sarai: 

— Jeigu aš negrįšiu, tu važiuok į Monsalvi ir pasakyk mano vyrui, kad 
aš numiriau mėgindama atkeršyti už jį. O paskui pasirūpink Mišeliu. 

— To nereikės daryti, — atsakė Sara, — tu sugrįši... 

— Iš kur tu žinai? 

— Tavo laikas dar neatėjo, — ramiai tarė čigonė. 

Bet jiems artinantis prie pilies Katrina ėmė galvoti, kad Sara galėjo 
suklysti. Kai jie išsirengė į žygį, jų būrys atrodė grėsmingai didelis, bet 
vos tik pasirodė didžiulės tvirtovės sienos, jis tarsi sumažėjo. Ji susirūpi- 
nusi atsisuko, ir Pjeras de Brezė pabandė paimti jos ranką, bet ji skubiai 
ištraukė ją... Buvo ne laikas meilės žaidimui. Dabar ji norėjo būti šiam 
žmogui tik ginklo draugu. 

— Katrina, — priekaištingai tarė jaunasis riteris, — kodėl jūs šalinatės 
manęs? 

Nuo atsakymo ją išgelbėjo Kojetivis. 

— Tyliau, — įsakė jis, — mes artėjame... 

Jie pasiekė pilies kalvos viršūnę. Jau matėsi išilgai tvirtovės sienų 
stovinti sargyba. Pilyje nedegė nė vienas žiburys. Be abejo, karalius 

miegojo dždžiulėje lovoje savo apartamentuose, šalia karalienės Marijos. 
Ji, aišku, gulėjo atmerktomis akimis... Juk ji žadėjo būti budri. Šiaip ar taip, 
argi ji galėtų miegoti žinodama, kas turi įvykti? 

Būrys priartėjo prie pat pilies sienos ir nuo bokšto buvo nematomas. 
Tuo metu jaunasis kapitonas nuėjo į priekį, prie uždarų vartų. Katrina 
užgniaužė kvapą. Ji apsidairė ir išvydo miestą, kurio statūs stogai driekėsi 
po jos kojomis, spindintį upės kaspiną, jaukiai apjuostą akmeninių siėnų. 
Smarkus varpo garsas paskelbė vidurnaktį ir privertė ją krūptelėti. Gokūras 
ir Fretaras jau turėjo laukti anapus uždarytų vartų. 


Durys vartuose atsivėrė ir pasigirdo kažkieno šnabždesys... 


Paskui tarp pravertų durų pasirodė mirksinti geltona šviesa. Duris 
atidaręs žmogus rankose laikė žibintą. Katrina pamatė dvi aukštas figūras. 
Komendantas ir jo padėjėjas buvo su ginklais — jiems nereikėjo slėptis, 
kad jie yra čia. Vienas po kito sąmokslininkai įsmuko pro vartus. Katrina 
ėjo paskui de Brezė; jis paėmė jos ranką ir pamėgino patraukti ją kartu su 
savimi. Ji nepatenkinta ištraukė ranką. Ir šit ji atsidūrė tvirtovės kieme. 
Tiesiai priešais ją stūksojo didelis apvalus bokštas, kuriame miegojo jos 
priešas... Atomazga buvo arti! 


Gokūras apšvietė kiekvieno žmogaus veidą ir suskaičiavo juos. Kai 
paskutinysis sąmokslininkas įžengė į tvirtovę, užpakaliniai vartai buvo 
uždaryti taip pat tyliai kaip ir atidaryti. Komendantas atsistojo būrio 
priekyje, ir būrys pasuko prie tyloje skendinčio bokšto. Katrina girdėjo tik 
lygius, ramius sargybinių žingsnius. Stengdamiesi nekelti triukšmo, de 
Beilis ir Loras nuėjo į bokštą, kur buvo įsikūręs de Rė, o tuo metu Tristanas 
ir Kojetivis, lydimi nedidelio kareivių būrio, tyliai išnyko šešėlyje, kuris 
gaubė pagrindinį bokštą. 

Įžengusi pro tvirtovės vartus, Katrina kelis kartus giliai atsikvėpė, nes 
širdis taip daužėsi, kad buvo sunku kvėpuoti. Ji užčiuopė durklą prie diržo 
ir tvirtai suspaudė jį kaire ranka. Tyliai, tarsi juoda gyvatė, sąmokslininkai 
įslinko deglų šviesoje į viršutinį aukštą, kur miegojo Didysis kamerheras. 

Sargybiniai prie durų pažino komendantą ir nepaskelbė pavojaus. Jie 
buvo nuginkluoti taip greitai, kad nespėjo nė išsižioti. Po to sąmokslininkai 
triukšmingai atidarė duris ir įsiveržė į didelį kambarį, kur už aksominių 
užuolaidų knarkė la Tremujis. Kambarį apšvietė tik alyvinė auksinė lempa, 

ir buvo galime įžvelgt' tik didžiulį juodą ant nugaros gulinčio žmogaus 
siluetą. 

Netrukus viskas buvo baigta. Keturi vyrai užgriuvo ant didžiulio kūno 
ir surišo jį. La Tremujis atsibudo, bet kadangi negalėjo pajudėti, tai ėmė 
rėkti ir buvo kaipmat apsvaigintas durklo rankena į smilkinį. 

— Užmuškite jį! — sušuko Katrina, apsvaigusi nuo kerštingo Čžiaugs- 
mo. Su durklu rankose ji puolė į priekį, bet žmogus — ji pažino Žaną de 
Roznivineną — atėmė iš jos durklą. 

— Tai ne moterų darbas, — suriaumojo bretonas, — palikite tai man! 

Jis įsmeigė durklą la Tremujui į pilvą, ir tas sukriokė iš skausmo. Po to 
pasipylę smūgiai irgi neprivertė aukos nurimti. Jis spiegė lyg skerdžiamas 
paršas. 

Pilis ėmė busti. Pasigirdo neramus triukšmas. Dar truputis, ir atskubės 
apsauga. 

— Jis pernelyg storas, — su pasišlykštėjimu pasakė Gokūras, — 
durklas nepasieks jo širdies. Užkimškite jam burną skudurais ir išveskite. 
Po penkių minučių jo neturi būti pilyje! 

— lšvesti jį? — suriko Katrina. — Jį reikia pakarti! 

— Mes neturime nei laiko, — tarė komendantas, — nei tvirtos virvės. 
Leiskite mums išvežti jį į Montrezorą. Aš palikau dėl viso pikto lauke 
arklius. Žmogui pavesta perspėti de Beilį, kuris turi užkimšti burną Žiliui 
de Rė, kad surištų jį ir pasitiktų mus apačioje. 

Per vieną akimirką la Tremujis pavirto didžiuliu dejuojančiu ryšuliu, 
si;ubo kupinos jo akys maldaujamai vartaliojosi viršum skuduro, kuris 
dengė pusę veido. Tą akimirką pasirodė Olivjė Fretaras, kuris buvo likęs 
apačioje. 

— Karalius nubudo. Jis nori žinoti, koks čia triukšmas. Jis siunčia 
čionai savo apsaugą. 

— Greitai išveskite la Tremujį, — įsakė Gokūras, — o aš eisiu 
pasimatyti su karaliumi. 

Jo įsakymas buvo kaipmat įvykdytas. Apstulbusi nuo la Tremujo 
riksmo ir sutrikusi Katrina žiūrėjo, kaip dešimt vyrų nutempė žer-yn 
laiptais riebų kūną, pasruvusį kraujais. Jie greitai perkirto kiemą ir išėio 
pro užpakalinius vartus. Pjeras de Brezė norėjo išsivesti Katriną, bet kraujo 
kvapas ir baisi skerdynių scena, kurios liudininke ji tapo, buvo jai nepake- 

liama. Ji tyliai susmuko šalia didžiulės lovos. Pjeras sugriebė ją anksčiau, 
negu ji nugriuvo ant grindų, ir išnešė iš kambario. 

Kai jie atsidūrė kieme, šaltas nakties oras atgaivino Katriną. Ji atmerkė 
akis ir, išvydusi šalia savęs de Brezė veidą, kurį laiką negalėjo suprasti, 
kas atsitiko. Paskui atsikvošėjusi greitu mikliu judesiu ištrūko iš jo rankų. 

— Paleiskite mane! — tarė ji. — Kur la Tremujis? Ką jie padarė jam? 

Pjeras parodė į ginkluotą būrį, kuris leidosi į miestą tarsi didžiulis 
šimtakojis. 

— Jis suimtas! Sargybos saugomas jis bus nugabentas į Montrezorą! 
Ten jį teis ir paskelbs jam nuosprendį. 

Jaunos moters skruostus nurausvino kraujas. 

— Oji? — susijaudino Katrina. — Kas su jo žmona? Ar tik neketinate 
palikti jos čia? Ji dar blogesnė negu jis. Ir aš nekenčiu jos kur kas labiau! 

— Jos negalima sučiupti, Katrina, jos kambariai yra Milės pilyje, šalia 
karaliaus kambarių... Mes turime eiti! 

— Ak... štai kaip? — įniršusi suriko Katrina. — Gerai, eikite, jei norite. 
Aš lieku! Man reikia atsiskaityti su ja! 

Katrina siekė durklo ir nustebusi pamatė, kad makštys tuščios. Ji 
prisiminė, kad Roznivinenas atėmė jį, norėdamas smogti kamerherui į 
pilvą. Durklas perrėžė riebią masę ir buvo nusvtestas į šalį. Jis tikriausiai 
liko ant grindų bokšte! 

— Aš turiu grįžti, — tarė Katrina. — Man reikia surasti savo durklą. 

— Jūs turbūt išprotėjote, Katrina. Apsauga suims jus. 

— Nejaugi? Manote, jie tai padarys? Juk aš nesirengiu slėptis. Be to, 
aš ketinu visų rūmų akivaizdoje prašyti karalių grąžinti mums mūsų žemes. 
Karalienė Jolanda žadėjo man tai. O dėl durklo, tai jis priklauso mano 
vyrui, ir aš jį labai branginu. 

Ji vėl nuėjo prie bokšto. Daugybė kareivių neryžtingai stumdėsi prie 
įėjimo, nežinodami ką daryti. Katrina prasibrovė pro juos, lydima de 
Brezė, ir, be abejo, būtų buvusi suimta, jei ne Gokūras, kuris tą akimirką 
grįžo iš karaliaus apartamentų. De Brezė pasišaukė jį ir paaiškino, kas 
atsitiko. Komendantas mostelėjo kardu ir kapotai įsakė kareiviams: 

— Praleiskite šitą... šitą jaunuolį! Aš jį pažįstu, grįžkite į kareivines. 

Kareiviai klusniai pasišalino vilkdami kojas, tarsi pusiau miegodami. 
Bokšto papėdėje liko de Brezė, Katrina ir Gokūras. 

Kraujais aptaškytas komendanto veidas buvo niūrus ir susimąstęs, ir de 
Brezė pagalvojo, kad jų reikalai prasti. 

— Karalius? Jis viską žino? Ką jis pasakė? 

Gokūras gūžtelėjo pečiais ir trumpai nusijuokė. 

— Karalius vėl užmigo. Karalienė įtikino jį, kad Žmonės, sukėlę 
triukšmą ir pažadinę jį, veikė jo labui. Ir jis patikėjo ja be tolesnių 
paaiškinimų. Jis tik paklausė, ar čia konetablis, ir jam atsakė, kad ne. Mes 
turime laiko iki aušros, kad rastume paaiškinimus. Visai taip pat jis elgėsi 
ir tada, kai buvo nužudytas de Žijakas. 

— Keistas karalius! — sumurmėjo Pjeras. — Jis iškėlė šį žmogų, savo 
nuostabųjį favoritą, į valdžios viršūnę... ir kaipmat užmiršo jį! 

Bet Katrina buvo čia ne tam, kad filosofuotų. Ji jautė, jog turi veikti. Ji 
nusisuko nuo vyrų ir jau norėjo įeiti į Kudrė bokštą, bet Gokūras sustabdė 
ją: 

— Kur jūs einate? 

— Į viršų, noriu surasti savo vyro durklą. 

— Tai aš turiu eiti į viršų. Aš turiu dar daug reikalų, — sausai nutraukė 
ją komendantas. 

— Tuomet aš eisiu su jumis. Ko bijoti? La Tremujis jau pakeliui į 
Montrezorą. Jei sargyba suims mane, jūs mane išvaduosite. 

— Iš tiesų, la Tremujis suimtas, bet jo žmona dar čia. Ją pažadino 
triukšmas. Bet ką gi galėjo nepažadinti? Kai aš išėjau iš karaliaus kamba- 
rių, mačiau, kaip ji bėgo žemyn koridoriais pusnuogė ir tarsi išprotėjusi. 
Aš pasekiau ją ir pamačiau, kad ji bėga į bokštą. Ji tikriausiai viršuje... 

— Ir jūs norite, kad aš likčiau čia? — sušuko Katrina. — O ne, pone 
komendante, tik ne dabar! 

Ji ištraukė ranką ir puolė į viršų siaurais akmeniniais laiptais, mikliai 
tarsi katė peršokdama iškart keturias pakopas. Neapykanta nešė ją kaip ant 
sparnų. Džiaugdamasi mintimi, jog susitiks su priešu akis į akį, Katrina 
net nepastebėjo, kad neturi ginklo. Bet buvo nelabai tikėtina, kad jos 
priešininkė bus ginkluota. Katrinos ausyse skambėjo pergalės varpai, ir ji 
daugiau nieko negirdėjo... | 

Ji sustojo prie kambario slenksčio ir užgniaužusi kvapą su nuostaba 
žiūrėio į jos akims atsivėrusį vaizdą. Ponia de la Tremuj su naktiniais 
marškiniais, kurie vos dengė jos krūtinę ir pečius, rausėsi skrynelėje, 

traukė iš ten brangenybes ir dėjo jas ant šilko skiautės, kuri gulėjo šalia. 
Sprendžiant iš baisios netvarkos, ji jau spėjo išnaršyti visas kitas dėžes ir 
dėžutes. Katrina niekinamai nusišypsojo. Ši moteris niekada nepasikeis. 
Jos vyrus galėjo vesti ant ešafoto, bet ji daugiau rūpinosi savo paveldu 
negu jų likimu... 

Grafienė buvo taip įsitraukusi į savo darbą, kad nepastebėjo įėjusios 
Katrinos; ši tyliai įslinko į kambarį ir pakėlė ant grindų gulėjusį durklą. 
Katrina susiraukė: rankena dar buvo lipni nuo kraujo... 

Staiga ponia la Tremuj apmirė sunkiai kvėpuodama, lyg jai trūktų oro. 
Katrina pamatė, kaip ji pakėlė į šviesą kažką, spindintį tūkstančiais tamsių 
ugnių. Juodasis briliantas! Brangakmenis, kuris priklauso Katrinai! Nie- 
kada savo gyvenime ji nematė tokios godžios išraiškos žmogaus veide! 
Grafienės akys iššoko iš orbitų, lūpos perdžiūvo. Ji drebėjo iš susijaudini- 
mo... Ledinis Katrinos balsas privertė ją krūptelėti. 

— Atiduok man šį briliantą! — šaltai tarė Katrina. — Jis priklauso man! 

Moteris apstulbusi pažvelgė į ją, paskui jos akys susiaurėjo ir jau po 
akimirkos jose šmėstelėjo gudrumas ir žiaurumas. 

— Tau! Kas tu tokia? 

Katrina nusijuokė ir išėjo į kambario vidurį, kur lempos šviesa ją visą 
apšvietė ir išryškino liekną figūrą vyriškais drabužiais. 

— Pažvelk į mane! Gerai įsižiūrėk! Juk tu matei mane anksčiau! 

Grafienė nedrąsiai žengė į priekį, prispaudusi juodąjį briliantą prie 
apnuogintos krūtinės, ir įdėmiai pažvelgė į veidą, kurį gaubė juodas 
gobtuvas. Ji papurtė galvą; matyt, ją suglumino vyriški drabužiai. 

— Anksčiau aš vadinausi Čalė... — pašaipiai tarė Katrina. 

Grafienė nusijuokė ir suirzusi nusigręžė. 

— Ištiesų! Tavo veidas man pažįstamas! Tau pavyko pabėgti, bet dabar 
išeik ir netrukdyk man. O dėl brilianto... 

Šypsena dingo Katrinos veide. Ji griebė savo priešininkę už rankos ir 
atgręžė veidu į save. 

— Dabar klausyk manęs, ragana! Aš sakiau, kad šis akmuo priklauso 
man, nes tu ir tas meitėlis, tavo vyras, pavogėte jį iš manęs... 

— Nešdinkis! — įniršusi suriko grafienė. — Nuo kada tavo genties 
moterys turi briliantų? 

— Aš ne čigonė! Aš tik apsimečiau, kad sudoročiau tave ir tavo vyrą. 
Pažiūrėk į mane atidžiai! Neturiu nieko egiptietiško, mano plaukai ir 
antakiai šviesūs! 

— Kas gi tu? Pasakyk man ir paskui nešdinkis velniop... 

Katrina lėtai įrėmė durklą grafienei į krūtinę. 

— Jei kas ir nešdinsis dabar velniop, tai kaip tik tu! Ir tai aš, Katrina de 
Monsalvi, siunčiu tave tenai! 

— Monsalvi! 

Grafienė užsikirsdama ištarė šį vardą iš siaubo patamsėjusiomis akimis. 
Katrinos ranka truputį stipriau paspaudė durklą. Ištryško kraujas. Kita 
ranka Katrina spaudė moters ranką. Ši sudejavo iš skausmo. Katrina 
sukando dantis. 

— Klaupkis! — pašnibždomis ištarė ji. — Klaupkis! Ir prašyk Dievą, 
kad jis atleistų tau už tavo padarytą blogį, už mano vyro kančias, Žanos 
d'Ark išdavystę, karalystės nusiaubimą, tokios daugybės nekaltų žmonių 
gyvybes! 

— Atleisk! — šaižiai suriko moteris. — Nežudyk manęs! Tai ne aš... 

— Be viso kito, tu dar ir bailė, — su pasišlykštėjimu prunkštelėjo 
Katrina. — Nagi, klaupkis... 

Įniršis suteikė Katrinai jėgų, kurių ji nė neįtarė turinti. Bet, nelaimei, 
jos dėmesį atitraukė už nugaros pasigirdęs Gokūro balsas. 

— Jūs negalite nužudyti šios moters, ponia Katrina. Ji priklauso mums. 

Katrinos dėmesys buvo atitrauktas tik sekundę, bet grafienė išsilenkė 
iš jos durklą. Beginklė Katrina atsidūrė akis į akį su šita furija. Kamerhero 
žmonos akys liepsnojo, ji žengė žingsnį atgal. Aplenkdama vyrus, kurie 
rengėsi pulti grafienę, Katrina greitai pasakė: 

— Sustokite! Manęs nejaudina, ką jūs ten sakote, ji — mano belaisvė! 

Už nugaros Katrina užčiuopė padėklą, ant kurio stovėjo naktinė lem- 
pa... Iškreiptas ponios la Tremuj veidas vis labiau artėjo, ji mojavo durklu. 
Katrina nežiūrėdama griebė lempą ir iš visų jėgų sviedė ją priešui į veidą. 

Pasigirdo baisus riksmas. Grafienė atšoko ir abiem rankomis užsidengė 
veidą, kuris buvo aplietas degančia alyva. Liepsnos liežuviai šokinėjo jos 
plaukais, laižė peršviečiamus marškinius. Ji sustaugė iš skausmo... Katrina 
išplėtusi akis žiūrėjo, kaip Gokūras nutraukė nuo lovos užtiesalą ir užmetė 

jį ant grafienės. Katrina lėtai pasilenkė ir pakėlė durklą. Jos kojos drebėjo, 
kaip ir visas kūnas. Pjeras de Brezė prilaikė ją, antraip ji būtų suklupusi. 
Šauksmai po užtiesalu pavirto dejavimu. Apdeginta moteris staugė kaip 
sužeistas žvėris. Katrina abejingai pažvelgė į Gokūrą. 

— Aš palieku ją jums, ką jūs ketinate su ja daryti? — paklausė ji. 

Komendantas pažvelgė Katrinai tiesiai į akis. 

— Tai turite nuspręsti jūs! Tai jūsų teisė. De Brezė papasakojo man... 
Aš ketinau nusiųsti ją pas vyrą, bet jeigu jūs norite, tai įmesiu ją į kalėjimą. 
Ji verta paties blogiausio! 

Katrina papurtė galvą; staiga ji pajuto, kad jėgos apleido ją. 

— Ne, tegul gyvena... Tegul gyvena abu, jei Dievas neleido jiems mirti 
nuc mūsų rankų. Tegul gyvena kartu, šalia vienas kito, su raupsais širdyje 
ir siaubu dėl to, ką padarė! Ji subjaurota, jis bejėgis nuo riebalų, pilnas 
žaizdų, kurios niekada nesugis... Tegul jie gyvena savo pragare! Ir tegu! 
pasaulis užmiršta juos. Aš atkeršijau. 

Jos nervai neišlaikė. Ji sugriebė de Brezė ranką, ieškodama atramos. 

— Išveskite mane, Pjerai, — paprašė ji, — išveskite mane iš čia! 

— Jūs norite prisijungti prie visų kitų ir teisti la Tremujį Montrezore? 
— švelniai paklausė jis. 

Ji papurtė galvą. 

— Aš nenoriu jo matyti. Teiskite be manęs, mano darbas baigtas. 

Ji jau ketino išeiti iš kambario, bet staiga pamatė Gareno briliantą, 
blyškiai spindintį brangenybių krūvoje. Ji pasilenkė ir pakėlė jį. Prakeiktas 
akmuo vėl kaip anksčiau gulėjo ant jos delno. 

— Jis mano, — sušnibždėjo ji, — aš paimsiu tai, kas priklauso man. 

De Brezė švelniai apglėbė jos virpančius pečius. 

— Sako, kad šis puikus akmuo yra prakeiktas ir atneša nelaimę. Jis 
jums nereikalingas, Katrina... 

Ji keletą akimirkų žiūrėjo į nelemtą akmenį, kuris grėsmingai spindėjo 
jos rankoje. 

— Tai tiesa, — niūriai tarė ji. — Šis akmuo atnešė mirtį ir nelaimes. 
Tačiau ta, kuriai aš jį dovanosiu, turi galią išsklaidyti blogį ir nugalėti 
mirtį... 

De Brezė prilaikoma Katrina išėjo iš bokšto. Kieme ji pažvelgė į dangų. 
Mirgėjo žvaigždės. Vienos iš jų spindėjo ypač ryškiai. Dangus rytuose ėmė 
šviesėti. Oras buvo vėsus. Pjeras rūpestingai apsiautė ją apsiaustu. 

— Eime, — paprašė jis ją, — jūs sušalsite! 

Bet ji nejudėjo. Laikydama jį už rankos, stovėjo ir žiūrėjo į dangų. 

— Artėja aušra, — sušnibždėjo ji. — Aušta nauja diena! Man viskas 
baigta, puslapis užverstas. 

— Viskas gali prasidėti iš pradžių, — karštai sušnibždėjo de Brezė. — 
Jeigu jūs panorėsite, Katrina, tai gali būti pirma naujo gyvenimo, kupino 
saulės ir laimės, diena... 

Katrina liūdnai nusišypsojo gražiajam riteriui. 

— Ne, Pjerai. Nekalbėkite nieko daugiau... ir išveskite mane iš čia. Aš 
pavargau, mirtinai pavargau. 

Prisiglaudę vienas prie kito kaip įsimylėjėliai jie lėtai ir atsargiai ėmė 
leistis nuo pilies kalvos į miegantį miestą. 


Dvyliktas skyrius 
Praeities šešėlis 


Kai jie praėjo pro aukštus dvigubus vartus, sutvirtintus geležiniais 
skliautais, Katrina išvydo priešais save didžiulį vidinį Šinono kiemą. Jame 
garbės sargyboje stovėjo škotų šaulių gretos; vakaro vėjelis tyliai šiureno 
gervių plunksnas, kurios puošė jų beretes. Ant laiptų, vedančių į didžiają 
salę, kur jos laukė karalius, su trimitais rankose it sustingę stovėjo koks 
tuzinas heroldų... 

Katrinos širdis ėmė tankiau plakti. Praslinko jau dešimt dienų po to, kai 
sąmokslininkai pasiekė pergalę prieš Didįjį kamerherą. Pusgyvis la Tre- 
mujis kankinosi Montrezoro kalėjime. Jis buvo nušalintas nuo visų pareigų 
ir turėjo grąžinti prisigrobtą auksą į karaliaus iždą. Jo laukė tremtis iki 
gyvos galvos į jo pilį Siuli — vienintelę, kuri buvo palikta jam. Bet Katrina 
karštai troško kuo greičiau užmiršti siaubingą tironą, kuris taip žiauriai 
pasielgė su ja ir Monsalvi šeima. Tai buvo jos triumfo valanda. Karalienė 
Jolanda pranešė jai, kad šį vakarą, birželio 15 dieną, karalius iškilmingai 
priims ją. 

Ji laukė šios akimirkos viešbutyje, nors jai jau nereikėjo slapstytis. 
Pavojus jai jau negrėsė. Ji matė, kaip Žilis de Rė ir jo šalininkai paliko 
Šinoną auštant, kitos dienos rytą po to, kai krito la Tremujis. Tai buvo 
beveik slaptas bėgimas. Nors maršalo veidas ir buvo toks pat išdidžiai 
pasitikinčio savimi žmogaus kaip ir visada, bet jis negalėjo nuslėpti, kad 
grįžta į savo valdas Anžu nugalėtas ir užsitraukęs nemalonę. Jam išvykus 
Katrina mąsliai nusišypsojo pati sau. 


— Vieną gražią dieną, — sušnibždėjo ji, — tu irgi užmokėsi už visą tą 
blogį, kurį padarei man! Aš neužmiršiu! 

Kai ji priartėjo prie laiptų, vedančių į rūmus, visi heroldai prisidėjo prie 
lūpų ilgus sidabrinius trimitus. Išgirdusi jų garsus, Katrina susijaudino. Ji 
nevalingai atsigręžė atgal ir pažvelgė į Tristaną L'Ermitą, kuris pagarbiai 
sekė paskui ją už trijų žingsnių. Šį vakarą jos džiaugsmą šiek tiek temdė 
kartėlis... Ji taip vylėsi, kad Pjeras de Brezė irgi bus šalia jos. Bet nuo to 
laiko, kai Pjeras palydėjo ją atgal į viešbutį po to, kai buvo užpultas la 
Tremujis, jis dingo kaip į vandenį. Tristanui atrodė, kad jis tą pačią dieną 
prabėgomis matė, kaip Pjeras kiek įkabindamas šuoliavo iš Šinono. Nuo 
to laiko de Brezė niekas neregėjo. 


Trimitai nutilo, ir kol Katrina lėtai lipo laiptais, aukštos didžiosios salės 
durys atsivėrė, ir atsiskleidė stulbinantis vaizdas. Ant didžiulės salės sienų 
liepsnojo šimtai deglų. Tas daugiau kaip dešimties metrų aukščio sienas 
nuo viršaus iki apačios dengė gobelenas. Grindys iki tolimiausio salės 
kampo buvo nubarstytos baltomis gėlėmis. Salė buvo pilna žmonių; vos 
tik atsivėrė durys, margaspalvė minia nutilo. Šalia židinio Katrina pamatė 
sostą su auksinės ir mėlynos spalvos baldakimu. Soste sėdėjo karalius, 
greta jo stovėjo jaunasis Šarlis d' Anžu, tas jaunuolis, kurį ji matė Ambu- 
aze, nepaprastai gražus su auksu siuvinėtais rūbais. Vienoje lango nišoje 
ji išvydo karalienę su savo freilinomis. Bet staiga ji pastebėjo pagyvenusį 
poną; jis stovėjo prie durų, atsirėmęs į baltą lazdą, o dabar žengė į priekį 
pasveikinti viešnios: tai buvo grafas de Vandomas, vyriausiasis karaliaus 
rūmų tvarkytojas ir iškilmių, ceremonialo tvarkos prižiūrėtojas. 


Jis nusilenkė ir ištiesė Katrinai ranką, norėdamas nuvesti ją prie sosto. 
Bet tuo metu pro dvi dvariškių gretas greitai išėjo į priekį liekna moteris, 
apsivilkusi prabangiais gedulo drabužiais. Katrina pažino karalienę Jolan- 

dą, ir jos gerklėje įstrigo kamuolys. Jolanda maloniai kreipėsi į pagarbiai 
parklupusį ant kelio Luji de Vandomą. 

— Jeigu jūs neprieštaraujate, pusbroli, aš pati pristatysiu ponią de 
Monsalvi karaliui! — tarė ji. 

— Protokolas tyli tada, kai įsako karalienė, — su šypsena atsakė 
vyriausiasis tvarkytojas. 

Jolanda padavė ranką Katrinai, kuri tuo metu žemai nusilenkė. 

— Eime, mano brangioji, — tarė ji. 

Gilioje tyloje abi moterys petys į petį nuėjo per visą milžinišką salę; 
viena didinga ir graži, su juodomis kasomis po aukšta karūna, o kita 
spindinti grožiu nepaisant griežto drabužių stiliaus. Abi damos nešiojo 
gedulą, bet karalienė Jolanda buvo apsivilkusi atlasu ir aksomu, o Katrinos 
apdarą sudarė tik plono vilnonio audinio suknelė ir krepo šydas, kuris 
dengė jos auksaplaukę galvą. Kai jos priartėjo prie sosto, Katrinos širdį 
suspaudė, o ji pati pastebimai išblyško. Tai buvo iškilminga akimirka. 
Liekna karaliaus figūra su tamsiai mėlyno aksomo drabužiais priešais ją 
vis labiau augo, ir Katrina negalėjo su liūdesiu nepagalvoti, kad draugiška 
ranka, kuri ją prilaikė, turėtų būti Arno ranka. Jei ne baisi liga, jie būtų visą 
šį triumfo kelią nužengę drauge ir, žinoma, nebūtų nešioję gedulo rūbų. 
Vis dėlto būtent Arno, savo prarastajai meilei, ji paskyrė šią akimirką, nes 
ji teisėtai priklausė jam. Prisiminusi jį, Katrina vėl išvydo jį gulintį 
kniūbsčią, kaip audros išverstą ąžuolą, ant apdegusių savo pilies griuvėsių, 
pilies, kuri buvo sulyginta su žeme, nes taip įsakė tas pats monarchas, kuris 
dabar pakilo nuo sosto norėdamas ją pasveikinti. Jai atrodė, kad ji vėl girdi 
dejonę, išsiveržusią iš to išdidaus ir narsaus žmogaus krūtinės, ir norėdama 
sulaikyti ašaras ji turėjo sekundę užsimerkti. 

Bet čia ji atitrūko nuo savo niūrių minčių. Staiga ji suvokė, kad eidama 
su ja Jolanda išreiškia jai didžiausią pagarbą, nes joms žengiant dvariškiai 
lenkėsi ir darė reveransus, ir karalienei skirta pagarba neišvengiamai buvo 
reiškiama ir jos jaunajai palydovei. Netgi kilmingieji princai priklaupdavo, 
kai abi damos eidavo pro šalį, o joms priartėjus prie sosto, karalius 
atsistojo. Blausus jo žvilgsnis įsmigo į Katrinos veidą, jame galėjai įskai- 
tyti tam tikrą smalsumą. Nors Karolis VII buvo menko kūno sudėjimo, 
tačiau neklysdamas galėjai justi iš jo liesokos figūros ir negražaus veido 
dvelkiančią didybę. Vis dėlto jis buvo karalius, ir dėl jo žmogus, vardu 


242 


Monsalvi, liejo savo kraują. Tačiau Katrina nenuleido akių, o tik atsiklau- 
pė, vos prakalbus Jolandai. 

— Malonėkite, jūsų didenybe, būdamas teisingos ir dosnios širdies 
priimti ir pagerbti grafienę de Monsalvi, ponią la Šatenjeri, kuri atėjo 
čionai pagalbos, kad jūs išvaduotumėte ją iš daugelio skaudžių nelaimių 
ir kančių, kurių ji patyrė buvusio Didžiojo kamerhero rankose... 

— Sere, — karštai pridūrė Katrina, — aš atėjau čia ieškoti teisingumo 
dėl savo vyro, kuris mirė iš sielvarto, dėl Arno de Monsalvi, kuris visada 
ištikimai jums tarnavo, o ne dėl savęs — aš tik jo žmona! 

Karalius nusišypsojo ir priėjęs prie jos ištiesė abi rankas, padėdamas 
jai atsistoti. 

— Ponia, — tarė jis, — veikiau karalius dabar turėtų klūpėti prie jūsų 
kojų ir prašyti atleidimo. Aš žinau apie visas tas nelaimes, kurios užgriuvo 
labiausiai atsidavusį man kapitoną; man labai gėda ir aš apgalestauju dėl 
to, kad taip atsitiko. Dabar jūsų ir jūsų sūnaus labui reikia sugrąžinti 
Monsalvi namų garbę ir gerą vardą. Tegul išeina į priekį mūsų kancleris. 

Spalvinga minia vėl prasiskyrė duodama kelią Renjo de Šartrui — 
Reimso arkivyskupui ir Prancūzijos kancleriui. Katrina truputį nustebusi 
žiūrėjo į artėjantį arogantišką prelatą, buvusį mirtiną Žanos d' Ark priešą 
ir apdairiai išsižadėjusį la Tremujo. Pasipūtusi veido išraiška ir raukšlė prie 
lūpų, kuri rodė jo gudrumą, kėlė jos instinktyvų priešiškumą jam. Bet 
staiga jos veidą iki plaukų pašaknų užliejo raudonis. Už kanclerio, šiek 
tiek atsilikęs nuo jo, ėjo žmogus pilkais nuo dulkių drabužiais, kurio veide 
atsispindėjo didžiulis nuovargis: tai buvo Pjeras de Brezė. Jis nusišypsojo 
jai, kai tik sugavo jos žvilgsnį, ir Katrina atsakydama nevalingai nusišyp- 
sojo. Beje, ji neturėjo laiko apie tai mąstyti, nes Karolis dabar kreipėsi į 
arkivyskupą. 

— Pone kancleri, ar jūs turite tai, dėl ko mesiras de Brezė buvo 
nukeliavęs į Monsalvi? 

Atsakydamas arkivyskupas ištiesė ranką, ir Pjeras de Brezė padavė jam 
gerokai apsitrynusį ir dėmėtą pergamento ritinėlį. Renjo de Šartras išvy- 
niojo pergamentą, kurio trys kampai, pasirodo, buvo nuplėšti. Kraujas 
plūstelėjo Katrinai į veidą. Ji pažino šią sudriskusią, išterliotą ir išblukusią 
pergamento skiautę. Pergamentas buvo trimis strėlėmis pritvirtintas prie 
dar teberūkstančių Monsalvi griuvėsių: tai buvo ediktas, kuriuo Arno de 

Monsalvi buvo paskelbtas savo karaliaus ir visos šalies išdaviku, valsty- 
biniu nusikaltėliu ir nuteistas iki gyvos galvos ištremti... Ji sekė akimis, 
kaip ritinėlis šlama arkivyskupo rankose — beveik taip pat, kaip vakare 
Monsalvi jį šlamino vėjas. Į priekį žengė žmogus, apsirengęs raudonais 
drabužiais, lydimas dviejų patarnautojų, kurie nešė nedidelį katilą su 
rusenančiomis anglimis. Katrina pažino budelį! Jos akys išsiplėtė iš bai- 
mės. Ši grėsminga figūra atgaivino atmintyje tokius nesenus ir tokius 
baisius įvykius! Bet šį kartą budelis turės reikalą ne su gyvu žmogumi. 

Renjo de Šartras žengė į priekį su pergamento ritinėliu rankoje. Tyloje 
suskambėjo jo balsas. 


— Mes, Karolis, visagalio Viešpaties malone septintasis Prancūzijos 
karalius, šiuo vardu skelbiame, kad ediktas, kuriuo buvo pasmerktas už 
įstatymo ribų kilniausias ir garbingiausias ponas Arno, grafas de Monsalvi, 
Overnės provincijos Šatenjeri valdovas, taip pat ir visi jo įpėdiniai, visiems 
laikams atšaukiamas. Mes įsakome paskelbti, kad minėtas ediktas buvo 
neteisingas, klaidingas ir piktavališkai parengtas, todėl jis bus sunaikintas 
šiandien mūsų akivaizdoje budelio ranka — tai bus ženklas, kad mes 
bjaurimės viskuo, kas jame parašyta... 

Kancleris išsitraukė iš kišenės žirkles, nukirpo išblukusį raudoną kas- 
piną su dideliu Prancūzijos herbu ir pagarbiai jį pabučiavęs įteikė karaliui. 
Paskui jis padavė ritinėlį budeliui ir šis, paėmęs jį žnyplėmis, įmetė į 
žaižaruojančias anglis. Plona avikailio skiautė susirietė lyg gyva esybė, 
paskui pajuodo, susiraukšlėjo ir pavirto pelenais. Katrina tarsi užburta 
žiūrėjo, ko! liepsna visiškai prarijo pergamentą. Ji pakėlė akis ir pamatė 
besišypsantį karaliaus veidą. 


— Jūsų vieta šalia mūsų, Katrina de Monsalvi, iki to laiko, kai jūsų 
sūnus užaugs ir galės tarnauti mums. Sveiką atvykusi į pilį: čia jums bus 
paruošti kambariai, kuriuose jūs galėsite gyventi nuo šios dienos. Rytoj 
kancleris parengs būtiną dokumentą, kuriuo jums bus sugrąžintos visos 
jūsų teisės ir valdos, taip pat jame bus nurodyta, kiek aukso skiriama 
padengti nuostoliams, kurių jūs patyrėte dėl jus užklupusių nelaimių. Deja, 
ne viską galime atlyginti affksu, ir niekas dėl to neapgailestauja labiau negu 
jūsų karalius... 

— Sere, — pasakė Katrina iš susijaudinimo kimiu balsu, — Monsalvi 
ir ateityje tarnaus jums taip pat, kaip jie tai darė visada. Bet leiskite man 
padėkoti jums už tai, kad jūs vėl leidote jiems tai daryti! 

— O dabar eikite ir pasveikinkite karalienę. Ji laukia jūsų. 

Katrina atsigręžė į tą pusę, kur netoliese savo freilinų apsupta stovėjo 
ir jai šypsojosi Marija Anžujietė. Ji nevalingai atsiklaupė priešais šią 
paprastą ir geraširdę moterį, kuri nežinojo, ką reiškią žodis “blogis". 
Marija nuoširdžiai pasveikino Katriną. 

— Mano brangioji Katrina, — sušuko ji, bučiuodama ją, — aš tokia 
laiminga, kad vėl matau jus! Tikiuosi, jūs vėl užimsite vietą tarp mano 
freilinų. 

— Taip, madam, kurį laiką... Bet kada nors man teks grįžti pas savo 
sūnų! 

— Nėra ko skubėti. Jūs galite užauginti jį čia! O dabar, damos, 
padarykite vietos grafienei de Monsalvi, kuri vėl sugrįžo pas mus! 

Katrina buvo džiaugsmingai sutikta. Su kai kuriomis damomis ji jau 
buvo pažįstama, ir jai buvo didžiausias malonumas vėl pamatyti ramiąją 
Aną de Beil, ponią Šomon, kurią ji pirmą sykį susitiko Anžere. Čia taip 
pat buvo jai pažįstama iš Buržo Žana diu Mensil ir ponia de Blosė, o štai 
ponios de la Rožė Gijon ir Orleano princesės Žanos, iki gyvos galvos 
įkalinto Londono kalinio“ dukters, ji nepažinojo. Ji nustebo neradusi 
Margaritos de Kulan, savo geros draugės, ir nuliūdo išgirdusi, kad ši nutarė 
tapti vienuole. Bet laimė, kurią ji pajuto dėl to, kad jai suteikta galimybė 
vėl užimti teisėtai priklausančią vietą, negalėjo būti ilgai užtemdyta. Ji 
buvo tarsi akmuo, kurį baisi audra išmetė iš lizdo, o dabar rūpestingas 
mūrininkas kruopščiai padėjo atgal. Gera buvo būti tarp panašių į save ir 
matyti šiuos mielus šypsančius veidus, vėl girdėti jų draugiškus žodžius 
po tiek dienų, praleistų balne, ir po tokių niūrių laikų. Į dienos didvyrę 
apsupusių damų būrį jau įsimaišė keletas vyrų. Katrinai sukosi galva nuo 
palengvėjimo ir pasitenkinimo, ji pamatė priėjusį jos pasveikinti gražuolį 


* Čia aprašomų įvykių metu Žanos tėvas Orleano hercogas Karolis vis dar buvo anglų 
nelaisvėje. Jis pateko į Angliją po Azenkūro mūšio (1415 m. spalio 25 d.), kai buvo 
manyta, kad jis yra negyvas, ir todėl paliktas mūšio lauke tarp lavonų. Jis grįžo į 
Prancūziją tik po 25 nelaisvės metų. 

Alansono hercogą, taip pat Orleano bastardą Žaną de Diunua, kuris kadaise 
išvadavo ją iš grėsusių kankinimų, paskui — maršalą de Lafajetą ir dar kai 
ką. Ji nesusigaudė, kur jai žiūrėti, kam šypsotis, ir vis ieškojo tarp šių 
žmonių Pjero, kuris ką tik grįžo iš Overnės ir kurį ji taip norėjo išklausinėti 
apie savo šeimą. Bet staiga už nugaros suskambėjo guvus balsas su aiškiu 
gaskonietišku akcentu, ir ji atsigręžė. 

— Aš juk sakiau jums, kad mes netrukus vėl susitiksime karaliaus 
Karolio rūmuose! Ar dar turite atsargoje šypseną senam draugui? 

Katrina ištiesė priėjusiajam abi rankas ir vos susilaikė nepuolusi jam 
ant kaklo. 

— Bernaras jaunesnysis! — sušuko ji susijaudinusi. — Kaip gera jus 
vėl pamatyti! Vadinasi, jūs mūsų neužmiršote? 

— Aš niekada neužmirštu savo draugų, — pasakė Bernaras d' Arman- 
jakas netikėtai iškilmingai, — ypač jeigu jie turi jūsų vardą. Pasitraukime 
truputį... 

Jis padavė Katrinai ranką ir nusivedė ją į šalį. Rūmininkai davė jiems 
kelią. Aplink karalių ir karalienę susibūrė grupelės žmonių, ir atsinaujino 
normalus rūmų gyvenimas: visi laukė trimitų signalo vakarienei. Katrina 
vėl buvo šios visuomenės dalis. Eidama šalia grafo de Pardijako, ji žvelgė 
į jo veidą, kuris buvo panašus į fauno veidą. Juodbruvas jo veidas, žalios 
akys ir atsikišusios ausys, subtili protinga veido išraiška priminė jai 
valandas, praleistas Monsalvi, kurios buvo kupinos ir nevilties, ir džiaugs- 
mo. Bernaras išgelbėjo nuo mirties ir ją, ir Arno; jis surado jiems prie- 
globstį Karloje. Vienas Dievas žino, kas būtų nutikę jiems abiems, jeigu 
jis nebūtų to padaręs! 

Kai jie priėjo prie lango, Bernaras sustojo, atsisuko į Katriną ir staiga 
surimtėjusiu balsu paklausė: 

— Kur jis? Kas jam atsitiko? 

Ji staiga išblyško ir suglumusi įsistebeilijo į jį. 

— Arno? Bet... negi jūs nežinote? Jo nebėra... 

— Aš tuo netikiu! — pasakė jis ir smarkiai mostelėjo ranka, tarytum 
nuvydamas šalin kapų šmėklą, akimirką iškilusią prieš jo akis. — Karloje 
įvyko kažkas, ko aš nesuprantu. Hjū Kenedis, su kuriuo aš susitikau, tyli 
kaip žuvis, o čia visi vienu balsu tvirtina, kad Arno miręs. Bet aš esu 

įsitikinęs, kad tai netiesa. Pasakykite man tiesą, Katrina, tai jūsų pareiga 
man... 
Ji liūdnai linktelėjo ir susibraukė nuo skruosto juodą šydą. 

— Tiesa baisi, Bernarai, ir blogesnė už pačią mirtį... Pasakyti ją jums 
— tai mano pareiga, jūs teisus, ir vis dėlto aš norėčiau, kad jūs manęs 
neklausinėtumėte. Tai taip sunku ištverti! Jūs turite suprasti, kad visiems 
mano vyras yra miręs! 

— Visiems — galbūt, bet ne man! Pažvelkite, Katrina, juk aš esu toks 
kaip ir jūs. Aš irgi tik prieš keletą dienų buvau vėl priimtas rūmuose. Iki 
to laiko kariavau ten, šiaurėje, kartu su La Giru ir Ksantrajumi. Jie irgi 
nenori tikėti nepaaiškinama Monsalvi mirtimi. 

— Kaip atsitiko, kad jų dabar čia nėra? — paklausė Katrina, mėginda- 
ma pakeisti temą. — Aš tikėjausi pasimatyti su jais vėl! 

Bet grafo de Pardijako nuotaika buvo ne tokia, kad būtų galima išmušti 
jį iš vėžių. Jis trumpai atsakė: 

— Jie kaunasi su Robertu Vilobi prie Uazos. Jei aš nebūčiau ten su jais, 
grįžčiau į Karlą. Jei prisimenate, aš esu tenykštės pilies savininkas ir ten 
rasčiau būdą sužinoti tiesą iš ko nors — jei reikia, imčiausi kankinimų. 

— Kankinimų? Vadinasi, tai vienintelis jums žinomas būdas? — 
krūptelėjusi paklausė Katrina. 

— Kad ir koks būtų būdas, — šaltakraujiškai atsakė grafas, — svarbu 
rezultatas. O dabar kalbėkite, Katrina, nes jūs puikiai žinote, kad aš iš 
tikrųjų ketinu anksčiau ar vėliau išsiaiškinti tiesą. Ir duodu jums garbės 
žodį, kad jūsų paslaptis bus išsaugota. Jūs žinote, kad aš ne iš tuščio 
smalsumo klausinėju. 

Ji įdėmiai pažvelgė į jį. Kam jai abejoti jo nuoširdumu po viso to, ką 
jis dėl jų padarė? Ji pavargusi mostelėjo ranka. 

— Na ką gi, aš jums pasakysiu. Galų gale, kaip jūs sakote, jūs vis tiek 
kada nors sužinosite... 

Jai nereikėjo daug laiko, kad papasakotų Bernarui apie siaubingą Arno 
likimą. Kai ji baigė, gaskonų princo veidas buvo pelenų spalvos. Jis 
nusišluostė nuo kaktos prakaitą apatine auksinio rankogalio puse, paskui 
staiga išraudo ir sviedė į Katriną rūstų žalių akių žvilgsnį. 

— Ir jūs norite pasakyti, kad palikote jį gyvą pūti toje civilizacijos 
nepaliestoje vietoje, valstiečių aplinkoje, jį, išdidžiausią iš mūsų visų? 

— O ką turėjau daryti? — piktai suriko Katrina. — Aš buvau viena 
prieš visą įgulą, prieš visą kaimą. Aš neturėjau kitos išeities. Be to, tą išeitį 
pasirinko jis pats. Atrodo, jūs užmirštate, kad mes daugiau nieko neturė- 
jome, jokio kito prieglobsčio, išskyrus Karlą, už kurią esame jums dėkingi! 
nepatikliai pažvelgė į Katriną. 

— Taitiesa. Atleiskite man, Katrina, bet jis negali ten likti! Ar negalima 
perkelti į kokią nors nuošalią pilį, kur jį galėtų prižiūrėti keletas atsidavusių 
tarnų? 

— Kas gali būti toks dosnus ir atsidavęs, kai kalba eina apie raupsus? 
— ištarė Katrina. — Ir vis dėlto... Aš manau, taip, aš manau, kad tai galima 
padaryti. Bet kur? Jis nenori išvykti iš Monsalvi. 

— Aš ką nors surasiu ir jums pasakysiu... O, Dieve visagali, aš negaliu 
galvoti apie tai, kad jis bus ten vienas uždarytas! 

Katrinos akyse sužibėjo ašaros. Užmiršusi savo laimę, ji gailiai pasakė: 

— O kaipgi aš? Jūs manote, kad man lengva apie tai galvoti? Ir vis dėlto 
ši mintis kamuoja mane jau keli mėnesiai! Jei aš neturėčiau sūnaus, tai 
eičiau su juo, aš niekada nepalikčiau jo vieno. Kol aš su juo, ko man bijoti 
mirties, netgi nuo tokios baisios ligos? Bet mes turime Mišelį... ir Arno 
mane atstūmė! Aš turėjau uždavinį, kurį reikėjo išspręsti. Bet pagaliau 
viskas atlikta. 

Bernaras jaunesnysis smalsiai pažvelgė į ją, kandžiodamas savo plonas 
lūpas. 

— Ir ką gi jūs ketinate daryti dabar? 

Ji nespėjo atsakyti jam, nes tuo metu šalia jų išdygo aukšta figūra 
mėlynais drabužiais ir pažįstamas balsas sausai paklausė: 

— Kaip jūs galite versti ponią de Monsalvi verkti, grafe? Jos akys 
pilnos ašarų. 

— Ojūs, atrodo, esate akylus! — išdidžiai atkirto Bernaras, suirzęs dėl 
to, kad jį nutraukė. — Ar aš galiu pasidomėti, kodėl jums tai rūpi? 

De Brezė įsikišimas suerzino Bernarą d' Armanjaką, bet ir grafo atsa- 
kymas, matyt, buvo labai nemalonus Anžu bajorui. 

— Nė vienas ponios Katrinos draugas nenorėtų matyti jos kenčiančios. 

— Aš jai kur kas didesnis draugas, negu jūs kada nors būsite jai, mesire 
de Brezė, be to, aš ir jos vyro draugas. 

— Jūs buvote draugas, — pataisė de Brezė. — Argi negirdėjote, kad 
kilnusis ponas Arno de Monsalvi krito drąsiųjų mirtimi? 

— Jūsų rūpinimasis jo... jo našle leidžia manyti, kad ši žinia jūsų per 
daug nesukrėtė, ar ne? O dėl manęs... 

Jo balse suskambėjo tikras priešiškumas. Katrina sunerimo dėl šio 
ginčo ir skubiai įsikišo. 

— Ponai! Prašau jūsų! Juk jūs nesirengiate sugadinti mano sugrįžimo? 
Ką pamanys karalius ir abi karalienės? 

Ją apstulbino netikėtai agresyvus Bernaro elgesys. Beje, ji seniai žino- 
jo, kad šalies šiaurės ir centro bajorai nesutaria tarp savęs. Tikriausiai jie 
nekentė vienas kito jau seniai, o šiandien ji tapo jiems tik dingstimi. 

Abu nutilo, bet aštrūs žvilgsniai, kuriais jie persimetė, aiškiai leido 
suprasti, kad juos kaip ir anksčiau skiria priešiškumas. Jie tylėdami stovėjo 
vienas priešais kitą kaip du peštynių gaidžiai. Katrina suprato, kad jie 
tiesiog netveria savyje norėdami savo ginčą iškelti į viešumą ir kad jai 
nepavyks ilgai jų sulaikyti. Ji apsidairė aplink ieškodama pagalbos, jos 
žvilgsnis užkliudė Tristaną L'Ermitą, kukliai stovėjusį kampe, ir jis per- 
skaitė jos akyse pagalbos prašymą. Šypsodamasis ir paslaugus jis žengė į 
priekį. 

— Karalienė Jolanda ieško jūsų, ponia Katrina. Ar galiu palydėti jus 
pas ją? 

Nelaimei, de Brezė buvo atkakliai nusistatęs būti šalia Katrinos. Jis 
šaltai nusišypsojo Tristanui. 

— Aš pats nuvesiu ją ten, — tarė jis šiurkščiai. 

Bernaras jaunesnysis protestuodamas atvėrė burną, ir Katrina išsigan- 
dusi pamatė, kad jie vėl gali susikirsti. O ji taip norėjo pasikalbėti su Pjeru! 
Jis grįžo iš Monsalvi ir galėjo tiek daug jai papasakoti! Bet kaip jai ištaikyti 
momentą pasilikti su juo akis į akį, toliau nuo įdėmių Bernaro jaunesniojo 
akių, nes šis ponas, atrodo, paskyrė save būti Arno teisių gynėju? Laimei, 
ji buvo išvaduota nuo šio rūpesčio, nes buvo paskelbta, kad vakarienė 
paruošta, ir beveik tą pačią akimirką prie jos priėjo karaliaus rūmų cere- 
monmeisteris. 

— Jo didenybė nori, kad jūs vakarieniautumėte prie jo stalo, ponia. 
Leiskite man jus palydėti tenai. 

Katrina su didžiuliu palengvėjimu atsiduso ir apdovanojo grafą de 
Vandomą dėkinga šypsena. Nusilenkusi dviem priešams ir nusišypsojusi 
Tristanui, ji atsirėmė į pagyvenusio pono ranką ir leidosi nuvedama į 
pobūvių salę. 


Karališkoji vakarienė buvo Katrinai triumfas ir kartu kankynė. Trium- 
fas todėl, kad ji sėdėjo karalienei Marijai iš dešinės ir todėl į ją buvo 
nukreiptos visų akys. Jos griežto stiliaus juodi drabužiai išsiskyrė šviesaus 
atlaso suknelių, spalvingų korsetų ir brangakmeniais papuoštų skrybėlai- 
Čių bei šydų fone. Jos grožis traukė žvilgsnius kaip Gareno brangakmenių 
kolekcijoje švytintis juodasis briliantas. Karalius be paliovos žvilgčiojo į 
ją. Jis nuolat davė nurodymus duoti jai skanėstų iš jo paties lėkštės, o jo 
vynininkas pylė jai to paties vyno kaip ir savo šeimininkui, to paties Anžu 
vyno, kurį jis mėgo labiau už visus kitus. Bet kartu tai buvo ir kančia, nes 
ji matė, kokius grėsmingus žvilgsnius svaidė vienas į kitą Bernaras d' Ar- 
manjakas ir Pjeras de Brezė, kurie sėdėjo netoli vienas kito. Ir visą 
malonumą Katrinai sugadino baimė, kad net karaliaus buvimas nesustab- 
dys šitų dviejų, jeigu jų priešiškumas vėl atgis. 

Ją kaustė nemalonus jausmas, lyg ji sėdėtų ant parako statinės, tad kai 
vakarienė baigėsi ir visi perėjo į didžiąją salę, kur prasidėjo šokiai, Katrina 
pajuto tam tikrą palengvėjimą. Kadangi jos gedulas buvo puiki dingstis 
nešokti, ji atsiprašė karalienės Marijos ir karalienės Jolandos, ir šios 
maloniai leido jai išeiti kartu su dviem tarnais, kurie nešė rankose deglus 
ir turėjo palydėti ją į jos naujuosius kambarius. Ji išėjo iš salės aukštai 
pakelta galva, lydima daugybės susižavėjusių žvilgsnių. 

Jai paskirtas kambarys buvo bokšte, kur buvo saugomas karaliaus 
iždas, ir ten jos laukė Sara. Ponios de Monsalvi veide atsispindėjęs nerimas 
sukėlė rūpestį ir čigonei. 

— Šiandien buvo tavo triumfo diena. Kodėl tu atrodai tokia susirūpi- 
nusi? » 

Katrina viską jai papasakojo, taip pat išsakė ir savo norą nutaikyti 
minutę pasikalbėti su žmogumi, kuris ką tik grįžo iš Monsalvi, ir kad grafas 
d' Armanjakas sutrukdė jai. 

— Aštik norėjau sužinoti apie savo sūnų! — sušuko ji. — Iš kur galėjau 
žinoti, kad dėl to gali kilti dvikova? 

— Atrodo, tu kartais visai pameti galvą! — pasakė Sara. — O gal tu 
manai, kad grafas de Pardijakas kvailesnis negu iš tiesų yra? Kaip tu manai, 
ar jo negalėjo nustebinti tai, jog toks žymus bajoras kaip de Brezė dienas 
ir naktis jojo nesustodamas, kad atgabentų seną išblukusią pergamento 
skiautę, kai bet kuris pasiuntinys karaliaus įsakymu galėjo padaryti tai nė 
kiek ne blogiau? Šis šuoliavimas per visą šalį yra ne kas kita, kaip atviras 
meilės prisipažinimas, taip pat kaip ir balti bei juodi kaspinai, kuriuos tavo 
garbei taip iškilmingai visur nešioja jaunasis de Brezė. 

— Nair kas? — kandžiai atkirto Katrina. — Nesuprantu, kas mesirui 
Bernarui d' Armanjakui darbo dėl to, kad Pjeras de Brezė nutarė tapti mano 
gynėju ir net prisipažino mane mylįs. Kad jis yra karaliaus pusbrolis, tai 
dar neduoda jam teisės kištis į svetimus reikalus, ar ne? 

Sara pažvelgė į Katriną, ir jos akys susiaurėjo. 

— Ne karaliaus pusbrolis kišasi į tavo reikalus, o tavo vyro vaikystės 
draugas! Katrina, aš jau įspėjau tave dėl tavo potraukio jaunajam de Brezė! 
Dėl to tu daraisi nedėkinga! Juk tu nekaltinai Bernaro jaunesniojo kišimusi 
į tavo reikalus, kai jis išgelbėjo tave nuo laužo ir leido jums gyventi 
Karloje! Prisimink, kokia stipri ir gili meilė sieja tave su mesiru Arno. Šis 
žmogus, Bernaras, niekada neleis tau atsiduoti niekam kitam. Jis — tarsi 
ištikimas šuo, saugantis savo šeimininko nuosavybę šiam išvykus. Tu 
priklausai jo draugui, ir niekas neturi teisės to užmiršti. 

— Kiek aš suprantu, čia nėra ko daugiau svarstyti, — trūkčiojamu balsu 
tarė Katrina. 

Ji jautėsi nepatogiai ir nejaukiai ne tik dėl vidinės būsenos, bet ir dėl 
juodų drabužių, kurie ją staiga ėmė dusinti šią karštą birželio naktį. Ji 
pabandė nusimesti vieną iš savo šydų, bet pirštai buvo tarsi sustingę ir 
neklausė jos; ji įsidūrė į smeigtuką ir perplėšė ploną audinį. 

— Padėk man, ko gi tu lauki, — irzliai pasakė ji. — Ar nematai, kad 
aš pati negaliu susitvarkyti? 

Sara nusišypsojo ir ramiai ėmė traukti smeigtukus vieną po kito. Ji 
privertė Katriną atsisėsti ant suolelio ir keletą minučių nepravėrė burnos. 
Kai tokios karštos prigimties moteris kaip Katrina pasiduodavo blogai 
nuotaikai, geriausia būdavo palikti ją kurį laiką ramybėje. Sara nuėmė nuo 
jos galvos ploną šydo apdangalą, paskui atraišiojo suknelę ir nurengė. Kai 
Katrina liko tik su plonais batisto marškiniais, ji ėmė šukuoti trumpus 

plaukus, kurie vėl garbanojosi, todėl jaunoji moteris atrodė žaismingai ir 
kartu nuostabiai panėšėjo į graikų statulą. Paskui, pajutusi, kad Katrina 
pamažėl nusiramino, Sara trumpai paklausė: 

— Ar galiu užduoti tau vieną klausimą? 

— Ką gi... klausk! 

— Kaip, tavo manymu, šioje situacijoje elgtųsi mesiras Kasntrajus... 
arba kapitonas La Giras? 

Katrina neatsakė, ir Sarą visiškai patenkino ši tyla, kuri buvo daug 
iškalbingesnė už bet kokį atsakymą. 

Ūmusis La Giras, be abejo, būtų pareikalavęs dvikovos — ar čia būtų 
karalius, ar jo nebūtų — su bet kuriuo žmogumi, kuris taip neapdairiai 
demonstruotų savo meilę jo draugo žmonai, nes jam, žinoma, tai atrodytų 
nepadoru ir nekilnu. O dėl Ksantrajaus, tai Katrina nesunkiai galėjo 
įsivaizduoti pykčio liepsną jo rudose akyse ir grėsmingą šypseną, kuri darė 
jį panašų į vilką. Ji buvo per daug sąžininga, kad nepripažintų, jog jie teisūs, 
ji tik negalėjo susitaikyti su tuo, kad su ja elgiamasi lyg su maža kvailiuke. 
Ji jautė, jog būtinai turi pareikšti, kad yra nepriklausoma, ir tas jausmas ją 
tiesiog degino. Kai jos plaukai buvo sušukuoti, ji paprašė duoti jai baltos 
šiugždančios taftos chalatą, kuris buvo užsegamas po krūtine plačia sidab- 
ro sagtimi. Paskui ji brūkštelėjo dažais lūpas, atsisuko ir iššaukiamai 
nužvelgė Sarą. 

— O dabar eik ir atvesk čia mesirą de Brezė, — paliepė ji. 

Sara akimirką neteko žado, paskui skaisčiai nuraudo ir pakartojo: 

— Tu nori, kad aš... 

— Atvestum jį čia. Taip, noriu! — šypsodamasi tarė Katrina. — Aš 
noriu pasikalbėti su juo dabar. Ir gerai pažiūrėk, ar Bernaras jaunesnysis 
neseka jo pėdomis kaip šešėlis. Nesirūpink. Tu dalyvausi mūsų susitikime! 

Sara minutę dvejojo. Jai labai knietėjo atsisakyti. Bet ji žinojo, kad 
Katrina gali ir pati nueiti. 

— Na ką gi, — pagaliau tarė ji, — tai tavo gyvenimas ir tavo reikalas. 

Ji taip oriai išėjo, kad Katrina vėl nusišypsojo. Jos sena geroji Sara 
išmanė teatrališkas pozas ir galėjo nuostabiai meistriškai suvaidinti trage- 
diją. Tai buvo jos vienintelis protesto būdas. 

Po kelių minučių čigonė grįžo kartu su Pjeru de Brezė, kuris iš susijau- 
dinimo buvo išblyškęs. Vos tik peržengęs slenkstį, jis puolė Katrinai po 
kojomis ir ėmė bučiuoti jos rankas. 

— Mano brangioji ponia! Aš nekantriai trokštu pasikalbėti su jumis. 
Jūs tai žinojote ir pakvietėte mane! Aš laimingas... 

Jis liepsnojo aistra ir galėjo padaryti bet kokią kvailystę; trumpą aki- 
mirką Katrina leido sau mėgautis: ji žiūrėjo į gulintį prie jos kojų jauną 
liūtą, kurio jėgai prilygo tik jo grožis. Kokiai moteriai nebūtų malonu 
žinoti, kad ji įžiebė meilę tokio vyro kaip šis širdyje? Bet kartu ji žinojo ir 
tai, kad tolimame kambario kampe stovi Sara, pusiau dengiama lovos 
užuolaidos, susidėjusi rankas ant pilvo ir pasiryžusi neleisti to, kam ji 
nepritaria. 

Būtų neprotinga bandyti jos kantrybę. 

— Atsistokite, mesire, — trumpai tarė Katrina, — ir sėskitės šalia 
manęs štai čia. Aš norėjau susitikti su jumis akis į akį... pirmiausia tam, 
kad padėkočiau jums, jog buvote Monsalvi, nors šią užduotį būtų atlikęs 
vienas iš karaliaus pasiuntinių. Iš jūsų pusės tai buvo malonus poelgis, ir 
aš jums labai dėkinga. 

Pjeras de Brezė papurtė savo šviesiaplaukę galvą ir nusišypsojo. 

— Juk jūs nenorėtumėte, kad į reikalus, kurie tokie brangūs jūsų 
širdžiai, įsipainiotų nepažįstamasis? Be to, aš norėjau, kad naujienas apie 
savo šeimą, kurių jūs tikriausiai jau seniai laukiate, išgirstumėte iš mano 
lūpų. 

Katrinos veidą nušvietė laiminga šypsena. 

— O, aš nekantrauju išgirsti jas, — tarė ji. — Papasakokite man apie 
mano sūnų... kaip jis gyvena? 

— Puikiai! Gražus, sveikas ir laimingas. Jis jau labai gerai kalba ir visi 
jam nusileidžia, o pirmiausia — rudasis milžinas vardu Gotijė, šis visur lydi 
jį! Jis — gražiausias vaikas iš visų, kuriuos esu kada nors matęs. Jis 
panašus į jus! 

Bet Katrina papurtė galvą. 

— Ar tik nemanote, mano drauge, kad jūsų pareiga — pasakoti man 
visas šias pasakas, kurių dažniausiai visada laukia tėvai! Mišelis — tai iš 
akies trauktas Monsalvi nuo galvos iki kojų! 

— Jis šaunus kaip ir jūs, tai svarbiausia! 

— Kad taptų tikru riteriu, jam vertėjo paveldėti tėvo savybes, — 
suniurzgė Sara savo stebėjimo poste už užuolaidos. — Gerą komplimentą 
jūs žeriate moteriai, sakydamas jai, kad jos sūnus — tikra jos kopija! 

Pjeras sužaibavo akimis į lovos pusę, o Katrina nusijuokė, nors, reikia 
pripažinti, truputį nervingai. Ji jautė, kad tvenkiasi audra: Sara buvo ne iš 
tų žmonių, kurie slepia savo jausmus. 

— Nagi, Sara, liaukis bartis. Mesiras de Brezė tik norėjo padaryti man 
malonumą. Eikš čia! 

Čigonė nenoriai pasirodė iš už užuolaidos. Jai aiškiai buvo sunku slėpti 
priešiškumą jaunuoliui. 

— O man tai nesuteiktų malonumo. Ir man nebūtų malonu klausytis 
rytoj apkalbų dėl to, kad mesiras de Brezė lankėsi šiame kambaryje. 

— Aš žinau, kaip nutildyti liežuvautojus! — sušuko jaunuolis. — Aš 
sugrūsiu jiems į gerkles atgal jų melagingus žodžius — jei reikės, kardo 
ašmenimis! 

— Negalima kuopti purvo ir likti švariam. Jeigu jūs iš tiesų mylite ponią 
Katriną, tai nepasilikite čia, mesire! Tai jos pirmoji naktis šioje pilyje, ir 
ji — našlė! Jūs nė už ką neturėjote ateiti čionai! 

— Bet juk jūs pati suradote mane! Be to, kaip gali žmogus atsisakyti, 
kai jam siūlo minutę laimės? — pridūrė jis, dievinamu žvilgsniu žiūrėda- 
mas į Katriną. — Kiekvieną kartą, kai aš matau jus, jūs man atrodote vis 
gražesnė, Katrina... Kodėl jūs nenorite leisti man rūpintis jumis visada? 

— Todėl, — nekantriai sušuko Sara matydama, kad Pjeras nė neketina 
pajudėti iš vietos, — todėl, kad mano šeimininkė jau pakankamai suaugusi 
ir pati gali pasirūpinti savimi. Be to, čia esu ir aš, kad ją prižiūrėčiau. 

— Sara! — paraudusi iš pykčio sušuko Katrina. — Tu per daug sau 
leidi! Būk gera, palik mus vienus! 

— Aš neketinu leisti tau sugadinti savo reputaciją. Jei šis ponas rūpinasi 
tuo taip, kaip sako, tai jis supras. 

— Tu užmiršti, kad jis išgelbėjo mums gyvybę! 

— Jei tai buvo padaryta tam, kad užtrauktų tau nešlovę, aš neturiu dėl 
ko būti dėkinga! 

Kelias akimirkas Pjeras de Brezė svyravo nežinodamas, kaip jam elgtis. 
Jį draskė prieštaravimai: viena vertus, jis karštai troško sutramdyti įkyrė- 

jusią moterį, kuri jam buvo tik įžūli tarnaitė, o kita vertus, jis bijojo sukelti 
Katrinos nepasitenkinimą. Pagaliau jis nusprendė pasiduoti. 

— Ji teisi, Katrina. Man geriau išeiti. Nors aš ne visai suprantu, dėl ko 
ji man priekaištauja. Aš nepadariau nieko blogo — aš tik myliu jus visa 
siela ir širdimi. 

— Kaip tik dėl to jums ir priekaištauju, — niūriai tarė Sara. — Bet jūs 
negalite to suprasti. Labanakt, pone. Aš nuvesiu jus atgal. 

Dabar jau Katrina paėmė Pjerą už rankos. 

— Atleiskite jai už jos per didelį atsidavimą, Pjerai. Ji rūpinasi manimi 
galbūt per daug pavydžiai. Bet juk jūs dar nieko nepasakėte man apie mano 
anytą. Kaip ji? Ar sveika? Ar jai nieko neatsitiko? 

— Prisiekiu, nieko! Žinoma, ji neatrodė kupina jėgų, bet vis dėlto jos 
5veikata atrodo gana gera! Bet ji taip liūdi! Tarsi koks slaptas sielvartas 
graužia jos širdį! O! — Ir pamatęs, kad Katrinos akis užplūdo ašaros, jis 
skubiai pridūrė: — Man nereikėjo to sakyti. Turbūt aš padariau klaidą. 

— Ne, — karčiai tarė Katrina, — jūs nepadarėte klaidos. Tas sielvartas, 
apie kurį jūs kalbate, gyvena ten, ir man jis pažįstamas... Labanakt, Pjerai, 
ir ačiū jums. Mes susitiksime rytoj rytą. 

Katrinai pasirodė, tarsi pati Izabelė de Monsalvi staiga įėjo į kambarį 
su ta sielvarto parblokštos moters išraiška, kuri neišnyko iš jos veido nuo 
tos dienos, kai iškeliavo Arno. Sara suprato, kokios mintys apniko Katriną 
— ji tai matė iš jos veido, — ir išvedė de Brezė. Jis išėjo nuolankiai, bet 
nenoriai, veltui mėgindamas sugauti žvilgsnį tų akių, kurios jo daugiau 
nematė. Katrina net nepastebėjo, kaip jis išėjo. Tik Sarai sugrįžus ji 
suprato, kad kambaryje jo jau nėra, ir kaip lunatikė pažvelgė į savo seną 
draugę. 

— Jis išėjo? — Ir kai Sara judesiu tai patvirtino, Katrina karčiai 
paklausė: — Dabar tu patenkinta? 

— Taip, patenkinta... ypač tuo, jog užteko tik priminti ponią Izabelę, 
kad tu atsikvošėtum. Maldauju tave, Katrina, dėl tavęs pačios... ir dėl mūsų 
visų, neleisk šitam jaunam gražuoliui susukti tau galvą. Ar tik tu nesitiki 
sušilti prie jo meilės ugnies? Tu gali tik nudegti, jei nebūsi atsargi... 

Bet Katrina jau pavargo ginčytis. Ji gūžtelėjo pečiais, priėjo prie lango 
ir atsirėmusi ant palangės pažvelgė į tamsą. Staiga visi žodžiai tapo tušti 
ir bereikšmiai. Jie ūžė jos galvoje tarsi daugybės varpų gaudesys. Si jautė, 

kad jai trūksta erdvės, oro. Žiūrėdama į miegantį miestą ir švelniai žydrą 
kaimo peizažą apačioje, kvėpdama silpną upės dumblių aromatą, ji jautė 
kažkokį skausmingą alkį, sumišusį su tuštumos ir žlugimo pojūčiu... 

Jos triumfas šį vakarą, atrodė, paliko nenusakomą kartėlį. Iš tiesų, la 
Tremujis buvo nuverstas ir rūsčiai nubaustas, o su juo — ir jo žmona. Tiesa 
ir tai, kad Monsalvi namų žvaigždė vėl sušvito. Bet kurgi Katrinos pergalė? 
Ji yra vienišesnė nei bet kada anksčiau, ir nors karalius grąžino jai visus 
titulus ir turtą, vargu ar ji turės iš to daug naudos. Labai greitai ji privalės 
grįžti į Overnės užkampį ir ten toliau darbuotis Monsalvi namų labui! Ir 
visada viena! 

Šie švytintys ir džiaugsmo pilni rūmai, kuriuose visi, atrodo, buvo 
nusiteikę kuo daugiau paimti iš kiekvienos praeinančios gyvenimo akimir- 
kos, jai kalbėjo apie susilaikymą, savęs išsižadėjimą ir tvirtą pareigos 
vykdymą. O ji buvo jauna ir graži, bet jai buvo uždrausta mylėti — ir kaip 
tik tuo metu, kai meilės jai reikėjo labiau už viską, kai keršto troškimas, 
taip ilgai laikęs ją savo valdžioje, pagaliau buvo patenkintas. 

Ji staiga atsisuko ir piktai suriko Sarai: 

— Ojei aš panorėčiau gyventi taip, kaip visi gyvena, kas tada? Jei aš 
panorėčiau mylėti, nebebūti gyvu lavonu, kurį visi gerbia, ir pajusti, kaip 
virpa mano kūnas, kaip plaka mano širdis ir teka kraujas? Kas, jei aš to 
panorėčiau? 

Juodos Saros akys sutiko Katrinos žvilgsnį visiškoje tyloje, bet jose 
plykstelėjęs gailestis tik padidino ponios de Monsalvi įniršį. Ji sušuko: 

— Na, ką tu pasakysi? 

— Nieko, — tyliai atsakė Sara. — Niekas nesulaikys tavęs, netgi aš. 

— Suprantu. Ką gi, gerai. Labanakt. Palik mane vieną. Aš noriu pabūti 
viena, nes tik tai man ir beliko. 

Šią naktį, pirmą kartą per ilgą laiką, Sara miegojo ne Katrinos kamba- 
ryjė. 


Po to kiauras dienas Pjeras de Brezė nė per žingsnį nesitraukė nuo 
Katrinos. Jis nešiojo į bažnyčią jos maldaknygę, sėdėjo šalia jos už stalo, 
lydėdavo ją per pasivaikščiojimus ir ilgas vakaro valandas praleisdavo 
kalbėdamasis su ja; tų pasikalbėjimų metu jie sėdėdavo ant sofutės prie 
lango, už kurio muzikantai grojo šokių muziką visiems kitiems. Visur juos 

palydėdavo su šypsena, ir kartą karalienė Marija netgi tiesiai paklausė jos, 
kai jiedvi su Katrina siuvinėjo: 

— Pjeras de Brezė — žavingas jaunuolis, ar ne, mano brangioji? 

— Žavingas, madam... Jūsų didenybė visiškai teisi. 

— Be to, jis šaunus karys. Jis daug pasieks, ir aš manau, kad moteris, 
kuri išsirinks jį sau vyru, teisingai padarys. 

Katrina išraudo ir paslėpė veidą, pasilenkdama prie siuvinio, tačiau ji 
neilgai buvo sutrikus. Ji su Pjeru tarsi atsidūrė tam tikro sąmokslo centre. 
Atrodė, kad visi aplinkui tik ir kūrė planus, kaip juos suvesti vieną su kitu, 
ir visokiausiais būdais stengėsi palikti juos vienudu. Bernaras jaunesnysis 
buvo tikriausiai vienintelis, galėjęs pamėginti atsistoti tarp šių jaunų 
žmonių, bet kažkokiu nesuprantamu būdu grafas de Pardijakas kaip tik tuo 
metu dingo — jis išvyko pas Žaną de Beilį į Montrezorą. O dėl Saros, tai 
ji elgėsi su Katrina santūriai, kaip gerai išmuštruota tarnaitė, ir kreipdavosi 
į ją tik kai to labai prireikdavo. Nebuvo daugiau nei begalinių šnekų apie 
puošnius Katrinos rūbus, nei patarimų, nei įkalbinėjimų! Saros veidas 
pasidarė beveik akmeninis, bet kartais rytais Katrina pastebėdavo jame 
ašarų pėdsakus, ir akimirką jai tapdavo gėda dėl savęs, tačiau tai greitai 
praeidavo. Vėl pasirodydavo Pjeras su savo šypsena, spindinčiomis aki- 
mis, ir Katrina užmiršdavo viską, kas galėtų užtemdyti jos vėl surastą 
laimę; ji godžiai puldavo prie jaunystės ir nerūpestingumo šaltinio, kurį 
įkūnijo Pjeras. Naktimis savo kambario tyloje ji turėdavo prisipažinti sau, 
kad jai vis sunkiau darosi priešintis karštam Pjero merginimuisi, jo meilės 
žodžiams, jo lūpų prisilietimui prie jos rankų, jo akims, kurios prašė 
daugiau. Visa tai buvo panašu į žole apaugusį, truputį slidų šlaitą, taip 
nubarstytą gėlėmis, kad galima slysti juo žemyn, nejaučiant to. Sužeistai 
Katrinos širdžiai ši meilė buvo gaivinanti kaip balzamas, ir jauna moteris 
jautė, kad ji išsiskleidžia ir pražysta lyg rožė. 

Kartą vakare, kai jie drauge vaikštinėjo po sodą, švelnus nakties oras, 
tanki šakų lapija viršuje ir aistringi žodžiai, kuriuos Pjeras šnabždėjo jai į 
ausį, — visa tai apsvaigino Katriną. Ji leido savo galvai nusvirti ant 
jaunuolio peties, o jo rankai — slapta apglėbti jos liemenį... 

Jis nepaprastai švelniai prisitraukė ją prie savęs, ir taip jie stovėjo kurį 
laiką nedrįsdami pajudėti, klausydamiesi, kaip jų širdys plaka taip arti 
viena kitos. Pagaliau Katrina po ilgo laiko pasijuto esanti saugi nuo visokių 

negandų. Jis mylėjo ją, jis priklausė jai... Tik vienu vieninteliu žodžiu ji 
galėjo pririšti jį prie savęs visam gyvenimui. Tai buvo tas žodis, kurį ištarti 
jis nuolat prašė ją... 

Ji pažvelgė aukštyn į žvaigždėtą dangų, kuris matėsi pro tankią šakų 
lapiją, ir pajuto, kad jaunuolio lūpos ieško jos lūpų iš pradžių švelniai, o 
paskui atkakliai. Ji pajuto, kaip jis dreba prie jos prisiglaudęs, ir apglėbė 
jį rankomis, norėdama prisitraukti arčiau jo plačius pečius. Bučinys buvo 
švelnus, bet Katrina suprato, kad jis kovoja su aistringu troškimu suspausti 
ją glėbyje ir paguldyti ant minkštos žolės. Ji išgirdo, kaip jis šnabžda jai į 
ausį. 

— Katrina, Katrina, kada gi jūs būsite mano? Negi jūs nematote, kad 
vedate mane iš proto? 

— Būkite kantrus, mano drauge... Man reikia dar trupučio laiko. 

— Kam? Jūs būsite mano, aš tai jaučiu, aš tai žinau! Jus pabučiavęs 
pajutau, kaip jūs virpate, Katrina. Mes abu jauni, abu pilni aistros... Ko 
laukti, kam veltui leisti geriausias valandas, kurias mums gali duoti gyve- 
nimas? Aš turėsiu netrukus išvykti. Dauguma mano draugų jau kaunasi, ir 
aš esu beveik vienintelis pasilikęs čia. Anglai ginasi, bet kaip ir anksčiau 
valdo Bretanę ir Normandiją. Tekėkite už manęs, Katrina. 

Ji papurtė galvą. 

— Ne, Pjerai, ne dabar. Pernelyg anksti... 


— Ką gi, tuomet bent atsiduokite man, ir aš pažabosiu savo troškimus 
iki to laiko, kai jūs pagaliau atiduosite man savo ranką. Vieną gražią dieną 
jūs ištekėsite už manęs, Katrina, ir likusį savo gyvenimą aš praleisiu 
dievindamas jus. Jūsų atvaizdas, kurį nešioju širdyje nuo to laiko, kai pirmą 
kartą pamačiau jus, nudegina mane kiekvieną sykį, kai užmerkiu akis. 

Katrina paraudo. Ji irgi prisiminė, kaip audringai įsiveržė Pjeras į jos 
kambarį, kai ji maudėsi vonioje. Jis jau matė ją nuogą, ir tai keistai suartino 
juos, tarsi jie būtų pažinoję vienas kitą jau daug metų... Ji prisiglaudė prie 
jo. Jis vėl puolė bučiuoti jos lūpas, ir ji nebesigynė. Viena ranka jis 
prisitraukė ją prie savęs, o kita tuo metu ėmė atsargiai atrišinėti sidabrinius 
jos korseto kaspinus, po griežta jos suknelės iškirpte ieškodamas švelnios 
odos. Ji nesipriešino, nes ir ją pačią krėtė saldus drebulys, kuris kilo iš 
paslaptingų jos kūno gelmių. Staigiu judesiu jis apnuogino jos pečius. 
Suknelė dabar buvo atsegta, tad matėsi apvalios jos krūtys, ir jis ėmė 

švelniai jas glostyti, stengdamasis sužadinti šiame kūne, kurio taip ilgai 
troško, tokį pat geismą, kokį jautė jis pats. Jis pasilenkė, atsiklaupė ir 
patraukė ją žemyn, ant žolės, o pats atsigulė šalia jos. 

Visi vasaros kvapai pakilo į vieningą kovą su Katrinos drovumu, ir ji, 
užmerktomis akimis gulėdama ant minkštos žolės, užmiršo save. Jos kūnas 
jau virpėjo nuo prisilietimo lūpų, kurios bučiavo jos akis, o paskui pasiekė 
krūtinę. Jis pamėgino atsegti platų jos suknelės diržą, bet iš nekantrumo 
buvo nevikrus ir negalėjo su tuo susidoroti. Ji tyliai nusijuokė ir atsisėdo 
norėdama jam padėti, bet staiga jos juokas nutilo ir ji iš siaubo suriko. 

Šalia jų iškilo aukšto vyro su nuogu kardu rankose siluetas. Ji pažino 
trumpą barzdą ir fauno ausis — tai buvo Bernaras d' Armanjakas. 

Ji neturėjo laiko perspėti Pjero. Gaskonas įniršusiu balsu suriaumojo. 

— Kelkis, Pjerai de Brezė, aš reikalauju satisfakcijos! 

— Už ką? — paklausė jaunuolis, viena koja priklaupęs. — Katrina juk 
ne jūsų Žmona, ar ne, ir ne sesuo? 

— Už tą dėmę, kuria tu suteršei Arno de Monsalvi garbę! Monsalvi — 
mano ginklo brolis ir mano draugas. Kai jo nėra, aš saugau jo nuosavybę. 

— Negyvėlio nuosavybę, — niekinamai tarė de Brezė. — Katrina 
laisva, ji bus mano žmona. Palikite mus ramybėje! 

Katrina suprato, kokia didelė pagunda apėmė gaskoną kartą visiems 
laikams pasakyti tiesą. Išsigandusi ji ėmė maldauti: 

— Bernarai, dėl Dievo! 

Grafo balse pasigirdo vos jaučiama dvejonė, kai jis pavargusiu balsu 
ištarė: 

— Jūs nežinote, ką kalbate, de Brezė. Kaukitės, jei nenorite, kad aš 
gėdingai išvadinčiau jus bailiu! 

— Bernarai! — apimta siaubo sušuko Katrina. — Jūs neturite teisės!.. 
Aš draudžiu jums! 

Ji pakibo Pjerui ant kaklo, visai užmiršusi, kad yra pusnuogė, apkvai- 
šusi nuo minties, kad tuojau bus pralietas kraujas. Bet Pjeras ryžtingai 
atstūmė ją: 

— Paleiskite mane, Katrina. Tai jau ne jūsų reikalas. Aš esu įžeistas... 

— Dar ne! Ir aš draudžiu jums kautis! Bernaras neturi teisės šaukti jus 
į dvikovą. Aš galiu atsiduoti jums, kai panorėsiu. 

— O aš norėčiau, — piktai sumurmėjo Bernaras, — kad La Giras ir 
Ksantrajus būtų čia ir pamatytų, kaip jūs pusnuogė lyg kekšė kabinatės 
vyrui ant kaklo todėl, kad kažkas ketina jį nužudyti dėl jūsų. Jie jus vietoje 
pasmaugtų! Jūs man labiau patikote tada, kai jus norėjo sudeginti ant laužo 
Monsalvi pilyje! 

— Aš užmušiu jus už šį įžeidimą, Pardijakai! — įniršęs sušuko Pjeras 
ir pakėlė nuo žolės savo kardą. — Ginkitės! 

Kardai susikryžiavo ir nuo jų pažiro kibirkštys. Katrina susigūžė po 
medžiu, ji visa drebėjo iš baimės ir paskubomis tvarkėsi suknelę. Ji nekentė 
savęs tą akimirką pagalvojusi, ką galėjo matyti Bernaras. 

Dviejų beveik vienodai pajėgių priešininkų grumtynės buvo įnirtingos 
ir žiaurios. Pjeras de Brezė buvo aukštesnio ūgio ir, be abejo, stipresnis už 
grafą, tačiau Bernarui padėjo stulbinantis vikrumas. Sunkus kardas tarsi 
pratęsė jo liekną kūną. Abu dvikovininkai sunkiai kvėpavo nakties oru... 

Katrina atsirėmė nugara į medžio kamieną ir stengėsi nuraminti smar- 
kiai plakančią širdį. Jei Pjeras žus, ji niekada neatleis sau, bet ne geriau 
bus, jei mirs Bernaras, nes tada jai atrodys, kad suduotas smūgis Arno. O 
ji pati bet kuriuo atveju užsitrauks rūmų nemalonę ir bus išmesta iš jų. Jos 
gėda sunkia našta prislėgs sūnų... Mišelis ateityje turės sumokėti už savo 
motinos klaidas... 

Ji grąžė rankas ir vos neverkė. 

— Viešpatie, pasigailėk manęs, — maldavo ji. — Padaryk ką nors, kad 
ši dvikova baigtųsi! 

Bet šią vėlyvą nakties valandą pilį jau beveik gaubė tamsa, visur buvo 
tylu, jokių gyvybės ženklų. Tuo tarpu atrodė, kad sunkių susikryžiuojančių 
kardų smūgiai skamba aplinkui. Katrinai jie skambėjo tarsi bažnyčios 
varpų skelbiamas aliarmas. Kodėl gi niekas negirdi šio triukšmo, kodėl 
neatbėga bent jau sargybiniai? 

Staiga pasigirdo silpnas riksmas, kurį kaipmat sugavo Katrina. Į petį 
sužeistas Pjeras susmuko ant žolės. Bernaras jaunesnysis atšoko ir nuleido 
ginklą. Katrina pribėgo prie sužeistojo. Šis spaudė ranka gilią žaizdą, pro 
jo pirštus sunkėsi kraujas, o mielą veidą iškreipė skausmo grimasa. 

— Jūs nužudėte jį, — užsikirsdama ištarė ji. — Jis miršta! 

Het Pjeras atsirėmė alkūne ir pabandė nusišypsoti. 

— Ne, Katrina, jis nenužudė manęs... Greitai grįžkite į rūmus ir 
nesakykite niekam nė žodžio... 

— Aš nepaliksiu jūsų... 

— Ne, jūs turite. Man viskas bus gerai. Jis padės man, — pridūrė, 
rodydamas į savo priešą. 

— Kaip jis gali padėti jums po to, kai ką tik norėjo jus nužudyti? 

Gaskono dantys lyg vilko sublyksėjo tamsoje. Jis šaltakraujiškai nuvalė 
kraują nuo savo kardo ir įkišo jį į makštį. 

— Jūs iš tiesų nieko nenutuokiate apie vyrus, mano brangioji. Negi jūs 
norite pasakyti, kad aš galėjau jį pribaigti? Jūs tikriausiai laikote mane 
mėsininku! Jūsų meilužis gavo pelnytą pamoką ir tikiuosi, kad ši pamoka 
išeis jam į naudą. Dabar grįžkite į savo kambarį ir niekam nieko nesakykite. 
Aš stebėsiu jus. 

Jis pasilenkė norėdamas padėti sužeistajam atsistoti, bet Pjeras ryžtingu 
mostu jį sustabdė. 

— Aš nesutinku! Aš niekada jos neatsisakysiu, grafe Bernarai. Taigi 
jums teks mane nužudyti... 

— Ką gi, gerai, aš nužudysiu jus vėliau, kai pasveiksite, — ramiai tarė 
Bernaras. — Eikite dabar į savo kambarį, ponia Katrina, — pridūrė jis 
sausai, — ir palikite šį reikalą man. Linkiu jums labos nakties. 

Paklususi jo įsakmiam balsui, ji lėtai pasitraukė į šalį, perėjo aukštų 
sienų apjuostą sodą, praėjo pro aukštus vartus, vedančius į vidinį pilies 
kiemą, ne visai aiškiai suprasdama, ką daro. Ją degino gėda ir pažemini- 
mas. Pirmiausia, ką ji išvydo priėjusi savo kambarį, buvo Sara. Ji stovėjo 
tarpduryje. Staiga jos gėdą pakeitė įniršis. Ji rūsčiai pažvelgė į čigonę. 

— Kas nusiuntė į sodą Bernarą jaunesnįjį? Tu? 

Sara gūžtelėjo pečiais. 

— Tu turi proto, ar ne? Aš net nežinojau, kad jis grįžo. Ne, šitas Pjeras 
de Brezė tikrai išprotėjo! Tu tikriausiai kliedi... 

— Didžiai dėkoju. Šį vakarą jie norėjo nužudyti vienas kitą. Bernaras 
jaunesnysis kovėsi su juo ir jį sužeidė! Bet jūs tik veltui gaištate laiką, jūs 
visi, nes jums nepavyks mūsų išskirti. Aš myliu jį, ar tu girdi? Aš myliu jį 
ir atsiduosiu jam tada, kai to panorėsiu. Ir kuo anksčiau, tuo geriau! 

— Negaliu nesutikti, — šaltai tarė Sara. — Tu elgiesi kaip kalė rujos 
metu. Tau reikia vyro, ir tu jį radai. O dėl meilės jam, tai aš netikiu nė vienu 
tavo žodžiu! Tu tik apgaudinėji save, Katrina, ir puikiai tai žinai! 

Sara apsisuko ant kulnų ir išėjo į savo mažą kambarėlį, gerai uždariusi 
paskui save duris. 

Katriną taip pribloškė staigus jos išėjimas, kad ji liko stovėti tarsi 
apimta transo, įsmeigusi akis į uždarytas duris. Jos gerklę suspaudė ka- 
muolys. Ji panoro pribėgti prie tų uždarų durų, kumščiais atidaryti jas ir 
priversti Sarą išeiti. Jai kaip vaikui reikėjo išsiverkti ir pasislėpti tarsi 
tykiame uoste, prigludus prie artimų rankų. Tarp jų įsismelkęs šaltumas 
skaudino ją labiau, negu ji pati sau prisipažino. Ji gynėsi dėl išdidumo, ir 
staiga tas išdidumas pasirodė jai esąs košmariška klaida! Jas siejo tiek metų 
trukęs tarpusavio prieraišumas ir drauge patirti išgyvenimai, tiek daug 
tikro švelnumo! Pamažu Sara užėmė motinos vietą, ir dabar Katrina jautėsi 
taip, lyg kas būtų atpjovęs jos dalį. 

Ji priėjo prie durų ir pakėlė rankeną, norėdama pabelsti. Už durų 
nesigirdėjo nė garso... Bet paskui jos atmintyje vėl iškilo Pjero veidas, kai 
jis sužeistas žvelgė į ją, ir ji vėl išgirdo jo balsą, pašnibždomis tariantį jai 
meilės žodžius. Jeigu ji leis Sarai veikti savo nuožiūra, ši galiausiai išskirs 
ją su jaunuoliu. O Katrina dar nebuvo pasirengusi prarasti šios trapios 
laimės, kuria ji jau niekada nesitikėjo vėl pasimėgauti... Jos ranka lėtai 
nusileido. Rytoj ji nueis prie Pjero lovos ir slaugys jį pati, o jei šis jos 
poelgis bus aiškinamas kaip jų būsimos sąjungos patvirtinimas, tai ne taip 
jau blogai. Pagaliau kas gali jai sukliudyti tapti ponia de Brezė? Pjeras 
maldaus ją tapti jo žmona, ir ji jau pati panoro tokios baigties, kad tik vėl 
turėtų į ką gyvenime atsiremti. Taip kurstydama savo užsispyrimą, kuriuo 
apsisiautė tarsi siena, ji nuėjo prie lovos ir atsigulė. 


Tryliktas skyrius 
Praregėjimas 
Buvo jau gerokai po pusiaudienio, kai Katrina išėjo iš savo kambario 


ir pasuko prie bokšto, kur gyveno Pjeras de Brezė. Ji apsimetė, jog jai 
migrena, kad nereikėtų prisidėti prie karalienės Marijos ir kitų freilinų 

sode, kur jos rinkdavosi praleisti kelias valandas, klausydamosi menestre- 
lių dainavimo ir mėgaudamosi švelniais šiltais saulės spinduliais. 

Tiesą sakant, Katrina nemelavo skųsdamasi, kad jai skauda galvą. Nuo 
pat ryto ji jautė, kaip jos smilkinius spaudžia tarsi nematomas lankas. Ji 
labai blogai miegojo ir atsibudo vėlai, jausdamasi negaluojanti. Ji veltui 
šaukė Sarą. Atsakymo nebuvo, ir kai Katrina pagaliau ryžosi atidaryti 
duris, kurios nakčiai buvo sandariai uždarytos, tai pamatė, kad nedidelis 
persirengimo kambarėlis tuščias. Ten nieko nebuvo, tik ant kavos padėklo 
gulėjo pergamento skiautelė. 

Iš pradžių ji nesiryžo jos liesti. Jai suspaudė širdį: buvo baisu sužinoti, 
kas slypi pergamente. Bet ji jau suprato, kas ten parašyta. Keletas žodžių, 
kuriuos Sara pakeverzojo, jos beveik nenustebino: “ Aš grįžtu į Monsalvi... 
Aš tau daugiau nereikalinga..." 

Skausmas, persmelkęs ją tą akimirką, buvo toks stiprus, kad ji turėjo 
atsiremti į sieną. Katrina užsimerkė, palaukė, kol skausmas praeis. Bet iš 
po jos nuleistų vokų plūstelėjo karštos, deginančios ašaros. Ji staiga 
pasijuto tokia vieniša, pamesta, paniekinta. Vakar ji turėjo ištverti išdidų, 
įdėmų grafo de Pardijako švilgsnį. O šįryt ją paliko Sara, tarsi būtų staiga 
nutrūkę jas sieję saitai. Dabar Katrina suprato, kad tų saitų šaknys buvo 
giliai jos širdyje. Nutrūkus ryšiui su Sara, ji neteko dalelės savęs, ir ta 
prarasta dalis buvo ne kas kita, kaip jos savigarba! 

Pirmas Katrinos impulsas buvo bėgti iš kambario. Ji norėjo pasiųsti 
žmones vytis Sarą ir grąžinti ją jėga, jei to prireiktų. Tikriausiai čigonė 
išėjo anksti rytą, kai tik buvo atkelti vartai, ir dar negalėjo toli nueiti... Bet 
paskui Katrina apsigalvojo. Argi galima siųsti karaliaus žmones paskui tą 
moterį, tarsi ji būtų nusikaltėlė? Ne, ji negalės taip pasielgti su ja. Įgimtas 
Saros išdidumas niekada neatsigaus po tokio smūgio, ir neliks jokio šanso 
joms susitaikyti. Vienintelis teisingas sprendimas — pačiai ieškoti jos! 

Bet kaip tik tą akimirką, kai ji baigė rengtis, į duris pasibeldė pasiunti- 
nys ir padavė jai laiškelį. Šį sykį laiškelis buvo nuo Pjero. 

“Jeigu jūs bent truputį mane mylite, ateikite. Ateikite šiandien, dieną. 
Aš visus išsiųsiu, ateikite. Mano aistra jums degina mane smarkiau negu 
žaizda. Aš laukiu. Neatsisakykite." 

Žodžiai nudegino jos sielą taip pat, kaip prieš dieną jaunuolo alsavimas 
nudegino jos lūpas. Staiga ji karštai panoro bėgti pas jį, išsiverkti jo 

glėbyje. Ji mėgino įveikti šį jausmų protrūkį, bet laiškelis ją smarkiai 
paveikė. Katrina jau nenorėjo vytis Saros. Ji rado šimtus pateisinimų 
pasikeitusiai savo minčių tėkmei... Galų gale jos draugė juk neiškeliavo į 
pasaulio kraštą, kalbėjo sau Katrina. Ji tik išėjo į Monsalvi. Šis indicentas 
anksčiau ar vėliau bus išspręstas. Be to, lėkti paskui Sarą reikštų teikti jai 
pernelyg daug reikšmės ir kartu pažeminti save. Tas pats jausmas, kuris 
neleido jai pasibelsti į Saros duris praeitą naktį, sutrukdė jai liepti pabalnoti 
arklį. 

Tiesą sakant, Katrina ne per daug stengėsi klausyti sąžinės balso. 
Širdies gilumoje ji netgi didžiavosi savo elgesiu, ir kuo labiau protestavo 
jos tikroji prigimtis, tuo atkakliau ji priešinosi jai. Pjero šypsena užmetė 
skraistę ant jos akių. Jis įkūnijo tai, kuo Katrina visada instinktyviai tikėjo: 
meilę, malonumą, džiaugsmą būti mylimai, gyvenimą pasaulyje, kur nėra 
kančios, — žodžiu, visa tai, kas būdinga žydinčiai jaunystei. Katrina buvo 
tarsi vieversys, kurį užbūrė blizgantis veidrodis. Jos akys negalėjo ir 
nenorėjo matyti nieko daugiau... 

Prie bokšto, kuriame gyveno de Brezė, durų stovėjo tas pats tarnas, 
kuris buvo pas ją rytą; jis laukė jos, norėdamas palydėti į savo šeimininko 
kambarius. Durys atsidarė, ir Katrina, truputį apakinta, įėjo į kambarį, dar 
užlietą nusileidžiančios saulės spindulių, kur lovoje gulėjo Pjeras. 

— Pagaliau! — sušuko jis tiesdamas jai rankas. 

Tarnas nepastebimai dingo, o Katrina priėjo prie lovos. 

— Aš taip ilgai laukiau. 

— Aš dvejojau, eiti ar ne, — pratarė Katrina, sutrikusi dėl to, kad mato 
jį lovoje. 

Jis niekada nebuvo toks gražus ir geidžiamas, kaip dabar. Jo stiprus 
nuogas kūnas gulėjo ant raudono šilko pagalvių ir paklodžių. Kairysis 
petys buvo perrištas, bet neatrodė, kad jį kankina skausmas. Jo veidas buvo 
truputį išbalęs, bet akys spindėjo. Ją apglėbusių rankų karštį buvo galima 
paaiškinti karščiavimu, tačiau tai buvo ne vienintelė priežastis. 

— Jūs dvejojote? — švelniai paklausė jis, mėgindamas prisitraukti ją 
prie savęs. — Bet kodėl? 

Ji truputį atšlijo, staiga suvokusi, kad jai nedera būti jaunuolio kamba- 
ryje. 


264 


— Todėl kad man nereikėjo čia ateiti. Pagalvokite, ką pasakys žmonės, 
jei sužinos apie tai! Ypač po praeitos nakties... 

— Praeitą naktį nieko nebuvo. Aš nugriuvau nuo laiptų ir susižeidžiau 
petį. Mane truputį krečia šaltis, todėl aš lovoje. Argi tai nenormalu? Jūs, 
gailestinga kaip angelas, atėjote sužinoti, kaip aš jaučiuosi. Ar gali kas būti 
natūraliau? 

— O... Bernaras jaunesnysis? 


— Jis medžioklėje su karaliumi, kuris kaip jūs, be abejo, žinote, nuo 
ryto tykoja šerno. Negi jūs iš tiesų manote, kad aš leisiu trukdyti man? 
Sėskitės... Ir nusimeskite šydą nuo savo nuostabaus veido. 

Ji pakluso ir nusišypsojo; ją sujaudino, kad jis elgiasi tarsi išpaikintas 
vaikas, ir toks jo elgesys taip nesiderino su išdidžiai demonstruojama 
vyriška jėga. 

— Gerai, — tarė ji. — Bet aš negaliu likti čia ilgiau kaip minutę. 
Karalius netrukus grįš, o su juo ir Bernaras... 

— Aš daugiau nenoriu girdėti šio vardo, — sušuko jaunuolis įniršęs. 
— Ar reikia kartoti: jūs esate laisva, ir niekas neatsistos tarp mūsų! Jis 
elgėsi su jumis šlykščiai. Ir netrukus jis man atsaks už tai... Bet, mano 
džiaugsme, — pridūrė jis švelniai, išvydęs, kad Katrinos veidas apsiblausė, 
— leiskite man ginti jus. 

— Aš jums nedraudžiu, — atsiduso Katrina ir atsisėdo. — Ginkite 
mane, mano drauge... Man taip reikia to! 

— Oašnieko daugiau nė neprašau. Jūs neįsivaizduojate, kaip aš myliu 
jus, Katrina, antraip jau būtumėte pasakiusi man “taip"... 

Tai sakydamas, jis atsargiai prisitraukė ją prie savęs ir labai švelniai 
palietė lūpomis jos akių vokus. Jo balsas tapo ramus, minkštai murkiantis. 

— Ko delsti? Nuo to laiko, kai aš susigrąžinau jūsų palankumą, visi 
laukia, kad mes būtinai paskelbsime apie mūsų sužadėtuves. Pats kara- 
lius... 


— Karalius labai geras, bet aš nežinau, taip greitai... 


— Taip greitai? Nepraeina nė mėnuo po vyro mirties, kai daugelis 
moterų išteka. Jūs negalite likti tokioje padėtyje, viena prieš visą pasaulį. 
Jūsų grožis vysta. Jums reikalingas vyras, gynėjas 1r tėvas. jūsų sūnui. 

Jis trumpais bučiniais apibėrė jos veidą, o paskui jo lūpos pasiekė jos 
burną ir godžiai įsisiurbė. Ji užsimerkė, ją apėmė malonus susijaudinimas, 
ir visas liūdesys išgaravo. 

— Pasakykite, kad jūs sutinkate, mano meile, — tarė jis švelniai. — 
Leiskite man visų akivaizdoje pasakyti, kad jūs esate mano. Pasakykite 
“taip", mano džiaugsme. 

Šis švelnus žodis staiga išsklaidė malonų rūką, kuriame skendėjo 
Katrina. “Mano džiaugsme!" Dažniausiai taip vadino ją Arno... ir su tokia 
pat aistra! Jai pasirodė, kad ji girdi savo vyro balsą, šnabždantį į ausį šiuos 
žodžius. “Katrina, mano džiaugsme!“ Niekas jų netarė taip kaip jis. Jos 
aptemusi sąmonė staiga prašviesėjo. 

— Ne, tai neįmanoma! 

Ji atsitraukė ir išsivadavo iš jo stipraus glėbio. Jis šiek tiek suirzęs 
sušuko: 

— Bet kodėl? Kodėl? Niekas dėl to nenustebs, aš jums jau sakiau, netgi 
jūsų šeima. Juk net pati ponia de Monsalvi laukia, kad mes susituoktume. 
Ji supranta, kad jūs negalite likti vieniša... 

Katrina krūptelėjo, jos lūpos pabalo. Ji įsmeigė į Pjerą nustebusias, 
išsigandusias akis. 

— Ką jūs pasakėte? Aš neišgirdau... 

Jis nusijuokė ir vėl ištiesė jai rankas. 

— Kas jums? Mano mylimoji... 

— Pakartokite, ką jūs dabar pasakėte, — griežtai tarė Katrina. — Ką 
bendra turi mano anyta su visu tuo? 

Iš pradžių Pjeras nieko neatsakė. Šypsena dingo iš jo lūpų, ir jis pamažu 
paniuro. 

— Aš nepasakiau nieko ypatingo. Bet kaip baisiai jūs su manimi 
kalbate, mano meile! 

— Nesvarbu, kaip aš kalbu, bet, dėl Dievo, atsakykite man! Ką bendra 
turi ponia de Monsalvi su visu tuo? 

— Nieko ypatingo, patikėkite manimi! Aš tik pasakiau, kad ji jau 
laukia, jog jūs tapsite mano žmona. Būdamas ten aš prisipažinau jai, kad 
jus nepaprastai myliu, ir pasakiau, jog karštai trokštu vesti jus ir tikiuosi, 
kad jūs priimsite mano pasiūlymą. Tai buvo taip natūralu... Aš bijojau, kad 

ji privers jus gyventi praeitimi ir likti tame sename Overnės name... Bet ji 
viską puikiai suprato... 

— Ji suprato? — skausmingu balsu pakartojo Katrina. — Bet apie ką 
jūs galvojote sakydamas jai visa tai? Kas jums davė teisę? 

Pjerą pribloškė kančios iškreiptas jaunosios moters veidas. Jis instink- 
tyviai pajuto, kad turi apsiginti nuo netikėto pavojaus. Apsisiautęs antklo- 
de, jis nulipo prie lovos kojūgalio, kur ant suolo sėdėjo jėgų netekusi 
Katrina. Jos akys buvo pilnos ašarų, šalti pirštai virpėjo. Ji be paliovos 
kartojo: 

— Kodėl... o, kodėl jūs tai padarėte? Jūs neturėjote teisės! 

Jis atsiklaupė šalia ir paėmė šaltas jos rankas. 

— Katrina, — sušnibždėjo jis, — nesuprantu, ko jūs nusiminėte. 
Prisipažįstu, kad galbūt truputį paskubėjau, bet norėjau būti tikras, kad 
mūsų vestuvėms nebus jokių kliūčių, jeigu jūs priimsite mano pasiūlymą. 
Be to, anksčiau ar vėliau, kokią reikšmę tai turi? 

Jis buvo nuoširdžiai nusiminęs, ji tai matė ir neturėjo jėgų pykti ant jo. 
Ji grįžo į žiaurią tikrovę iš sapno, kurį sapnavo tiek daug savaičių, ir 
vienintelis žmogus, ant kurio reikėjo pykti, buvo ji pati... Ji pažvelgė į jį 
liūdnomis akimis. 

— Ir ką mano anyta atsakė jums? 

— Ji pasakė, jog viliasi, kad mes būsime laimingi, kad aš galiu duoti 
jums tą padėtį ir gyvenimo būdą, prie kurio jūs esate pripratusi... 

— Ji taip pasakė? — sušuko Katrina iš susijaudinimo prislėgtu balsu. 

— Taip, būtent taip... Taigi jūs matote, kad nėra priežasčių sielotis. 

Katrina atstūmė rankas, kurios mėgino sulaikyti ją, ir atsistojo. Ji sausai 
nusijuokė. 

— Nėra priežasčių? Dabar klausykitės, Pjerai. Jūs suklydote pasakęs 
jai visa tai, nes aš niekada netekėsiu už jūsų. Jūs sužeidėte kilmingos damos 
širdį visai be jokio pagrindo. 

Šį sykį Pjeras nesusitvardė. Staigiai pašokęs jis sugriebė ją už pečių. 

— Tai, ką jūs sakote, absurdiška. Aš jos neįskaudinau, ir jūs neturite 
teisės taip bausti mus abu. Tai jūsų išdidumas, Katrina! Tiesa yra ta, jog 
jūs bijote, kad žmonės gali blogai apie jus pagalvoti. Bet jūs klystate, jūs 
esate laisva moteris, aš kartoju. Jūsų vyras mirė... 

— Ne! — įnirtingai suriko Katrina. 

Dabar atėjo Pjero eilė nustėrti iš nuostabos. 

— Nemirė? Ką jūs sakote? 

— Būtent tai, ką pasakiau. Mano vyras galbūt mirė žmonėms, bet jis 
nemirė Dievui. 

— Aš nesuprantu... Paaiškinkite, ką jūs turite galvoje? 

Ir Katrina vėl papasakojo liūdną istoriją ir pasakė žiaurią tiesą, bet šį 
kartą ji pajuto beveik palengvėjimą. Ji tarsi atsipalaidavo nuo kelių pasta- 
rųjų savaičių svaigulio, romantiško jausmingo potraukio, kuris pastūmėjo 
ją į šio jaunuolio glėbį. Pasakodama apie Arno, ji dar kartą suvokė, kad 
myli jį. Ji manė, kad galės pabėgti nuo jo, užmiršti jį, bet jis stovėjo priešais 
nepaprastai gyvas ir atskyrė nuo šio vyro, kurį, kaip jai atrodė, ji myli. 
Viską papasakojusi, Katrina tiesiai pažvelgė į Pjerą savo aksominėmis 
akimis. 

— Dabar jums viskas žinoma, ir jūs žinote, kad buvote neteisus 
pasakodamas vargšei motinai apie vestuves, bet dėl šitos klaidos kalta tik 
aš. Aš neturėjau duoti jums nė menkiausios dingsties tikėtis! 

Pjeras nusigręžė ir susijuosė klubus antklode. Jis atrodė iškart pasenęs 
dešimčia metų. 

— Aš viską supratau per vėlai, Katrina, aš apgailestauju. Tai, kas įvyko, 
siaubinga. Bet norėčiau pasakyti, kad tai nepakeis mano sprendimo vesti 
jus anksčiau ar vėliau. Mano džiaugsme, lauksiu jūsų tiek, kiek reikės! 

— Mano džiaugsme! — sušnibždėjo ji. — Jis dažniausiai vadindavo 
mane taip... ir tai skambėjo nuostabiai! 

Pjeras sustingo išgirdęs šį palyginimą, kuris aiškiai buvo ne jo naudai. 

— Bet aš pasakiau tai iš visos širdies, Katrina, — pasakė jis įžeistu 
tonu. — Atsibuskite pagaliau! Aš žinau, jūs daug kentėjote, bet jūs dar 
jauna, kupina gyvybės. Jūs mylėjote savo vyrą, kaip dar niekas nemylėjo. 
Bet jūs jau nieko negalite padaryti jo labui... ir dabar mylite mane. 

Katrina vėl kaip ir pirma ryžtingai sušuko: 

— Ne! 

O kai jis atšoko nustebusiu veidu, piktai sužaibavęs akimis, ji pakartojo: 

— Ne, Pjerai, aš iš tiesų nemyliu jūsų, prisipažįstu, kurį laiką maniau, 
kad myliu, ir netgi prieš valandą neabejojau tuo. Bet jūs netyčia atvėrėte 
man akis. Aš. maniau, kad galėsiu mylėti jus, bet suklydau... Niekada 
negalėsiu mylėti nė vieno vyro, išskyrus jį! 

— Katrina, — sudejavo jis gailiai. 

— Jūs negalite suprasti. Pjerai. Aš niekada nieko nemylėjau, niekada 
iš tikrųjų negyvenau, tik jo dėka ir jam. Aš su kūnu ir siela priklausau jam, 
ir tebūnie kas bus, nesvarbu, kaip subjauros jį ta prakeikta liga, jis visada 
liks man vienintelis, nepakartojamas, vienintelis mano vyras pasaulyje! 
Mano geroji Sara, kuri dėl jūsų paliko mane šį rytą, neklydo. Aš priklausau 
Arno ir daugiau niekam. Ir kol aš gyva, taip ir bus. 

Stojo tyla. Pjeras pasitraukė nuo jos ir priėjo prie lango. Saulė ką tik 
nusileido, ir auksinę šviesą pakeitė rausvai violetinė. Už upės nuskardeno 
trimitas, paskui dar kartą, pasigirdo medžioklinių šunų lojimas. 

— Karalius, — tarė Pjeras. — Jis grįžta. 

Jo balsas Katrinai pasirodė palūžęs. Ji pašoko ir atsigręžė į jį. Pjeras 
nežiūrėjo į ją. Jis nejudėdamas stovėjo prie lango. Jo galva buvo nuleista, 
tarsi jis būtų susimąstęs, bet staiga Katrina pamatė, kad jo pečiai krūpčioja, 
ir suprato, kad jis verkia. 

„Ją apėmė gailestis, ji lėtai priėjo prie jo ir norėjo uždėti ranką ant peties, 
bet neišdrįso. 

— Pjerai, — ištarė ji, — aš norėčiau palengvinti jūsų skausmą. 

— Jūs niekuo negalite padėti, — šiurkščiai atsakė jis. 

Vėl stojo tyla ir pagaliau jis tarė neatsigręždamas: 

— Kąjuūs darysite? 

— Vėl išvažiuosiu, — nedelsdama atsakė ji. — Grįšiu atgal ir visiems 
pasakysiu, kad niekas nepasikeitė ir kad aš tebesu jo žmona... 

— O paskui? — su kartėliu paklausė jis. — Jūs užsidarysite tuose 
kalnuose, kol mirtis jus išvaduos? 

— Ne, paskui pasiimsiu Arno iš to leprozoriumo, į kurį mane privertė 
išleisti jį. Aš nuvešiu jį į ramią nuošalią vietą ir liksiu su juo... iki tol, kol... 
De Brezė apėmė siaubas. Jis atsisuko, jo veidą iškreipė skausmas. 

— Jūs negalite to daryti... Jūs turite vaiką ir neturite teisės nusižudyti 
tokiu rafinuotu būdu! 

— Bet gyvenimas be jo man ir yra savižudybė. Aš baigiau čia savo 
reikalus. Monsalvi šeimai sugrąžintas geras vardas ir turtas. Su la Tremuju 
atsiskaityta. Dabar aš galiu pagalvoti apie save... ir apie jį! 

Netardama daugiau nė žodžio, ji nuėjo prie durų ir atidarė jas. Už jų 
laukė tarnas. Ant slenksčio ji atsisuko. Pjeras tebestovėjo prie lango; jis 
ištiesė rankas, tarsi norėtų ją apglėbti. 

— Katrina, — maldaujamai ištarė jis, — grįžkite pas mane! 

Ji papurtė galvą ir švelniai nusišypsojo jam. 

— Ne, Pjerai... Užmirškite mane. Taip bus geriau... 


Paskui, lyg bijodama pasiduoti silpnumui ir nenorėdama klausytis 
balso, kuris ją taip giliai jaudino, ji nusisuko ir nubėgo laiptais žemyn. Kai 
ji išbėgo į kiemą, medžiotojai jau jojo pro vartus ir taip garsiai trimitavo, 
kad atrodė, jog plyš jų plaučiai. Tarp jų ji pamatė karalių ir šalia jo liesį 
besijuokiančio Bernaro d' Armanjako figūrą. Po akimirkos visą didžiulį 
kiemą pripildė įvairiaspalvio gyvenimo šurmulys. Damos išbėgo pasitikti 
medžiotojų, kitos žiūrėjo pro langus ir linksmai šūkčiojo. 

Visur skambėjo džiaugsmingi šauksmai ir juokas. Bet Katrina šį kartą 
nenorėjo prisidėti prie jų. Ją šaukė Arno. Katrina pajuto, kad tarp jos ir šių 
žmonių atsivėrė bedugnė, tokia gili bedugnė, jog neįmanoma jos peržengti. 
Tik vienas žmogus galėtų ją sugrąžinti į šį pasaulį, kuriame ji jautėsi tokia 
svetima. Bet tas žmogus daugiau neturėjo nei teisės, nei galimybės tai 
padaryti. Galų gale, argi tai svarbu? Ji turi grįžti ten, kur ją veda lemtis — 
į savo šeimą. 


Kitą dieną Katrina atsisveikino su karaliumi. Prieš tai ji gana sunkiai 
gavo leidimą palikti karalienę Mariją, kurią nustebino toks skubus jos 
sprendimas išvykti. 

— Bet jūs tik neseniai atvykote čia, mano brangioji! — tarė karalienė. 
— Negi rūmuose jums jau nusibodo? 

— Ne, madam, bet aš ilgiuosi savo sūnaus ir esu reikalinga Monsalvi 
šeimai. 

— Tuomet važiuokite! Bet kuo greičiau grįžikte su savo sūnumi. Jūs 
viena iš mano freilinų, o dofinui netrukus reikės pažo. 

Karolis VII kalbėjo su ja beveik tokiu pat tonu, bet pridūrė: 

— Tiek mažai iš tiesų gražių moterų, o jūs norite palikti mus. Kas gi 
yra patrauklaus toje jūsų Overnėje? 

— Tai puikus kraštas, sere, ir jums jis patiktų. O jei kalbėsime apie tai, 
kodėl mane traukia ten, tai jūsų didenybė atleis man, jei pasakysiu, kad 
pirmiausia mano sūnus, o paskui griuvėsiai... 

Karalius akimirką paniuro, bet netrukus jo veidą nušvietė šypsena. 

— Vadinasi, jūs labai norite statyti? Puiku, ponia Katrina! Man malo- 
nu, kad moteris gali suderinti energiją ir ryžtą su tokiu grožiu... Bet... kurgi 
tarp viso to mano draugo Pjero de Brezė vieta? Ar jūs ketinate pasiimti jį 
su savimi? Įspėju jus, jis man labai reikalingas. 

Katrina apmirė, bet paskui nuleido akis, norėdama paslėpti susijaudi- 
nimą. 

Ji dar ne visai atsibudo iš sapno, kurį sapnavo pastaruoju metu, ir Pjero 
vardo paminėjimas jai buvo skausmingas. 

— Aš neimu jo su savimi, sere. Sinjoras de Brezė buvo man puikus 
draugas ir ištikimas riteris. Bet jis turi savo gyvenimą, o aš — savo. Jį vėl 
šaukia karas, o aš turiu atstatyti namus. 

Karolis VII, be abejo, buvo jautrus. Lengvai virptelėjęs balsas jam 
pasakė, kad kažkas atsitiko, ir jis nebandė daugiau prieštarauti. 

— Laikas — geriausias patarėjas, puikioji dama. Aš maniau, kad mes 
greitai švęsime sužieduotuves, bet, atrodo, klydau. O dabar, ponia Katrina, 
jeigu jūsų karaliui bus leista duoti patarimą, neskubėkite. Nedarykite 
sprendimų, dėl kurių jums gali tekti gailėtis. Kaip aš sakiau, laikas pakeičia 
vyrus ir moteris. Bus apmaudu, jeigu jūs kada nors kankinsitės dėl to. Tai 
bus neteisinga. 

Katriną sujaudino karaliaus dėmesys; ji atsiklaupė norėdama pabuči- 
uoti Karolio ištiestą jai ranką. Ji drąsiai nusišypsojo jam. 

— Aš nesigailėsiu. Bet aš nuoširdžiai dėkoju jūsų didenybei už jūsų 
gerumą. Aš to niekada neužmiršiu. 

Jis atsakė jai drovia šypsena — gražios moters akivaizdoje jis visada 
drovėdavosi. 

— (Galimas dalykas, netolimoje ateityje aš aplankysiu Overnę, — 
pasakė jis mąsliai. — O dabar jūs galite eiti, grafiene de Monsalvi! Grįžkite 
ir imkitės pareigų, kurias jūs norite nešti ant savo pečių. Bet žinokite, jūsų 
karalius nuobodžiaus be jūsų ir tikėsis greitai vėl jus pamatyti; be to, jis 
jus gerbia. 

Ir jis išėjo palikęs Katriną klūpančią vidury didelės salės, kurioje 
stovėjo tik sustingusi sargyba. Ji girdėjo nutolstančius jo žingsnius, o 
paskui ramiai atsistojo. Dabar nesijautė tokia liūdna,ją netgi apėmė tam 
tikras išdidumas. Karolis kalbėjo su ja ne kaip su moterimi, o kaip su vienu 
iš savo kapitonų. Be abejo, jis taip pat būtų kalbėjęs ir su pačiu Arno. 

Beliko tik atsisveikinti su karaliene Jolanda. Katrina tuojau pat nuėjo 
pas ją, ketindama išdėstyti tas pačias priežastis. Tačiau to nereikėjo. 
Keturių karalysčių karalienė pabučiavo ją. 

— Jūs teisingai elgiatės, — tarė ji. — Aš nesitikėjau iš jūsų nieko kito. 
Jaunasis de Brezė jums ne pora... paprasčiausiai todėl, kad jis jaunas! 

— Jeigu jūs taip manote, madam, kodėl nepasakėte man to? 

— Todėl, kad tai jūsų gyvenimas, mano gražuole! Niekas neturi teisės 
kištis į kitų žmonių likimą! Netgi... senoji karalienė. Grįžkite į savo 
Overnę. Ten daug darbo, nes dabar mes turime susijungti su ta nelaiminga 
nuniokota karalyste. Mums provincijose reikalingi tokie žmonės kaip 
Monsalvi. Jūsų šeimos žmonės panašūs į kalnus, kuriuose jie gyvena: 
galima išnaudoti juos, bet neįmanoma sunaikinti. Vis dėlto... Aš nenoriu 
prarasti jūsų visiems laikams! 

Jolanda mostu pasišaukė Aną de Beil, kuri sėdėjo kampe ir siuvinėjo. 

— Paduokite man manąją dramblio kaulo dėžutę! — paliepė ji. 

Kai jaunoji moteris atnešė dėžutę, karalienė savo plonais pirštais ištrau- 
kė iš jos žiedą su smaragdu, kuriame buvo išgraviruotas jos herbas, ir 
užmovė jį Katrinai ant piršto. 

— Emyras Saladinas dovanojo šį brangakmenį vienam iš mano protė- 
vių, kuris išgelbėjo jį nuo mirties nežinodamas, kas jis. Aš daviau jį 
aptaisyti. Saugokite jį, Katrina, teprimena jis jums mano draugystę ir 
dėkingumą. Jūsų dėka karalius ir aš ilgai valdysime šią šalį! 

Katrina virpančiais pirštais palietė puikų brangakmenį. Paskui ji atsi- 
klaupė ir pabučiavo vienuolišką valdovės ranką. 

— Madam, ką aš galiu pasakyti? Tokia dovana! 

— Nieko nesakykite. Jums, kaip ir man, pritrūksta žodžių, kai mes 
smarkiai jaudinamės, ir taip geriau. Žiedas turi atnešti jums sėkmę. Kiek- 
vienas, kuris tarnauja man Prancūzijoje, Ispanijoje, Sicilijoje ar Kipre, 
padės jums, kai tik pamatys šį akmenį. Tai tarsi talismanas, kurį aš duodu 

jums, nes jaučiu, kad jums gali jo prireikti. Ir aš tvirtai tikiuosi pamatyti 
jus vėl gyvą ir sveiką! 

Audiencija buvo baigta. Katrina dar sykį nusilenkė. 

— Sudie, madam... 

— Ne, Katrina, — šypsodamasi atsakė karalienė, — ne sudie, o iki 
pasimatymo! Tesaugo jus Dievas! 

Jei Katrina manė, kad atsisveikinimai jau baigti, tai ji klydo. Eidama į 
raštinę atsiimti dokumento apie jos teisių sugrąžinimą, didžiajame kieme 
ji susidūrė su Bernaru d' Armanjaku, kuris žingsniavo pirmyn ir atgal, tarsi 
ko laukdamas. Ji pabandė praeiti pro šalį, bet jis greitai priėjo prie jos. 

— Aš laukiau jūsų, — tarė jis. — Čia niekas apie nieką daugiau 
nekalba, tik apie tai, kad jūs išvažiuojate, ir kai aš sužinojau, kad jūs pas 
karalienę Jolandą, tai pamaniau, kad neilgai ten užtruksite: jūs ne iš tų 
moterų, kurios ilgai atsisveikina, ji taip pat. 

— Jūs visiškai teisus. Sudie, grafe, — šaltai tarė Katrina. 

Kilnų protingą gaskono veidą nušvietė apgailestavimo šypsena. 

— Hm! Atrodo, jūs dar pykstate ant manęs. Jūs visiškai teisi. Bet aš 
atėjau atsiprašyti, Katrina. Praeitą naktį mane buvo apakinęs pyktis. Aš 
galėjau nužudyti jus abu. 

— Tačiau jūs to nepadarėte. Ir patikėkite, aš jums esu dėkinga už tai. 

Jeigu ji manė, kad jos žodžiai sutrikdys Bernarą jaunesnįjį, tai ji klydo, 
nes gaskonas pratrūko juoktis. 

— Dėl Dievo, Katrina, liaukitės ir nebūkite pasipūtusi. Tai jums netin- 
ka, patikėkite! 

— Tinka tai man ar ne, aš tik taip galiu su jumis kalbėtis. Tikiuosi, jūs 
nelaukėte, kad aš pulsiu jus glamonėti? 

— Na, galimas dalykas, ir reikėtų. Šiaip ar taip, aš padėjau jums išvengti 
keblios padėties. Jeigu jūs būtumėte nusileidusi to jauno dabitos įkalbinė- 
jimams, tai dabar labai gailėtumėtės. 

— Ką jūs žinote apie tai? 

— O, klausykite! De Brezė buvo truputį sužeistas mano kardu. Jeigu 
jūs iš tiesų buvote jį įsimylėjusi, tai tą pačią naktį būtumėte nubėgusi į jo 
kambarį. Bet jūs to nepadarėte! 

— Aš nuėjau kitą dieną. 

— Ir išėjote paraudusiomis akimis; jūs atrodėte taip, tarsi būtumėte 
priėmusi tvirtą sprendimą. Štai matote, kaip aš gerai informuotas! 

— Man atrodo, jūsų šnipai kažką slepia nuo jūsų. Jie nepapasakojo 
jums visko! — pavargusiu balsu tarė Katrina. 

Bet Bernaras jaunesnysis staiga surimtėjo. 

— Ne, Katrina, pasakė. Jūs nutraukėte ryšius su de Brezė ir nutarėte 
grįžti pas vyrą. Antraip kodėl jums reikėtų išvažiuoti? Kodėl tuomet de 
Brezė prieš valandą išjojo savo ietininkų priešakyje? Jis rengiasi padėti 
Lorui, kurį Sen Seneri tvirtovėje atakuoja anglai“ 

— O! — tyliai šūktelėjo Katrina. — Jis jau išjojo? 

— Taip, išjojo, nes jūs atstūmėte jį. Aš nesuklydau dėl jūsų, Katrina. 
Jūs kaip tik ta moteris, kurią didysis Monsalvi galėjo išsirinkti sau į 
žmonas. Aš buvau neteisus praeitą naktį. O dabar susitaikykime. Labai 
noriu būti jūsų draugas... 

Jo atsiprašymai buvo nuoširdūs. O Katrina niekada ilgai nepyko ant tų, 
kurie garbingai pripažindavo savo klaidas. Ji nusišypsojo ir ištiesė rankas. 

— Aš irgi buvau neteisi. Užmirškime visa tai, Bernarai, ir atvažiuokite 
į Monsalvi, kai grįšite iš Lektūro! Jūs visada būsite ten laukiamas svečias. 
O vėliau aš patikėsiu jums Mišelį, kai jis paaugs ir taps pažu. Esu tikra, 
kad jūs išauklėsite jį taip, kaip tai padarytų Arno. O dabar palinkėkite man 
laimingo kelio. 

— Galite manimi pasikliauti! Laimingo kelio, brangioji Katrina! 

Anksčiau, negu ji suprato, kas darosi, jis apglėbė jos pečius ir skambiai 
pabučiavo į abu skruostus, o paskui paleido ją. 

— Aš pasakysiu Ksantrajui ir La Girui, kokia jūs ištikima draugė! 
Ketinau duoti jums eskortą palydėti į namus, bet, atrodo, karalius pats tuo 
pasirūpino. 

— Labai ačiū jums už tai, — juokdamasi tarė Katrina. — Turiu 
prisipažinti, kad man labiau patinka ramesni žmonės negu jūsų velniai 
gaskonai. Reikia tikro vado, kuris sugebėtų valdyti juos, o aš nesu Arno 
de Monsalvi. 


* Pjeras de Brezė vėliau vedė Žaną liu Bek.Krespen, gavo Normandijos didžiojo senešalio 
laipsnį ir žuvo kautynėse tarp Prancūzijos karaliaus šalininkų ir Burgundijos hercogo 
prie Moklerio 1465 metais. 

Bernaras jaunesnysis jau rengėsi eiti, bet atsisukęs pažvelgė į Katriną 
ir labai rimtai tarė: 
— Priešingai... Aš manau, kad jūs kaip tik ir esate toks žmogus! 


Viršum Šinono stogų brėško rytas, ramiame Vjenos upės paviršiuje 
mirguliavo raudoni atšvaitai, kai kitą rytą Katrina jojo pro varpinės bokšto 
vartų pakeltas grotas. Visi miesto varpai skambino šventosios Dievo 
Motinos pamaldas, ir jų skambesys gryname ore pasiekė nedidelį raitelių 
būrį, kuris jojo iš pilies. Eskortą, kurį karalius paskyrė Katrinai, sudarė 
vien bretonai — tai liudijo trumpi kareivių apsiaustai, papuošti šermuonė- 
lių uodegomis. Jiems vadovavo Tristanas L'Ermitas. Kai išvakarėse jis 
atėjo pasakyti Katrinai, kad lydės ją į Monsalvi, o paskui prisijungs prie 
konetablio Rišmono Partene, ji apsidžiaugė. Karalius negalėjo išrinkti jai 
geresnio gynėjo nei šis nekalbus flamandas, kurio teigiamas savybes ji 
gerai žinojo. Jis buvo iš prigimties lyderis ir jam buvo būdingos tokios 
savybės kaip šaltakraujiškumas, įžvalgumas, ramus narsumas. Ji atvirai 
tarė jam: 

— Jūs daug pasieksite, mano drauge Tristanai. Jūs turite visas stambaus 
valstybės veikėjo savybes. 

Šis nusijuokė. 

— Man apie tai jau sakė... tik vakar! Jūs nepatikėtumėte, ponia Katrina, 
bet mūsų dešimtmetis dofinas labai domisi mano karjera. Jis žadėjo 
pasirūpinti mano ateitimi, kai taps karaliumi. Matyt, jam padarė įspūdį 
mūsų žygiai prieš la Tremujį. Žinoma, aš tų pažadų nelaikau labai rimtais. 
Princų, ypač jaunų, trumpa atmintis“ 

Bet Katrina papurtė galva. Ji prisiminė skvarbų, beveik kiaurai veriantį 
jaunojo Luji žvilgsnį. Tai buvo žvilgsnis žmogaus, kuris nieko neužmiršta. 

— Aš manau, kad jis neužmirš, — tepasakė ji. 

Tristanas abejodamas palingavo galva. Jis jojo greta jos, laisvai atsilo- 
šęs balne, kaip būdinga žmonėms, kurie įpratę prie ilgų monotoniškų 
kelionių. Apie jį kalbėdavo, kad jis gali miegoti balne. Jis jojo giliai 


* Tristanas L'Ermitas vėliau tapo Liudviko XI patikėtiniu, turėjo didžiojo prevo ir 
karaliaus policijos vyriausiojo vado postus. Jo likimas aprašytas V.Skoto romane 
“Kventinas Dorvardas". 

užsimaukšlinęs šalmą, kad apsisaugotų nuo tekančios saulės spindulių, ir 
lengvai siūbuodamas. 

Katrina vėl apsirengė vyriškais drabužiais, kuriais dėvėjo palikdama 
Anžerą. Jai patiko vyriški rūbai, nes su jais ji galėjo laisviau judėti, be to, 
jie teikė energijos ir narsumo. Pakilusi balnakilpėse, ji žiūrėjo į miestą, lyg 
matytų jį pirmą kartą. Kaip tik čia ji pasiekė pergalę prieš la Tremujį ir 
netikėtą pergalę prieš save. Tą akimirką, kai ji paliko Šinoną, jis buvo jai 
labai brangus. 

Miesto gyventojams diena dar tik prasidėjo. Buvo atidaromos langinės, 
pradėjo darbą parduotuvės, krautuvininkai rengėsi dienos prekybai. Smar- 
kus lietus, praūžęs vakar vakare, švariai nuplovė smulkius lauko akmenis. 
Kai jie pasiekė Karua, Katrina pamatė jauną merginą kokių penkiolikos 
metų; ji sėdėjo kelkraštyje ir dėliojo rožių puokštę. Rožės buvo labai 
šviežios, ir jos priminė Katrinai kitą puokštę, kurią kažkas sviedė jai kartą 
vakare pro Anjelės viešbučio langą. Ji sustabdė arklį. 

— Kokios nuostabios rožės, — tarė ji. — Parduok man puokštę. 

Mergina ištiesė jai gražiausią iš visų. 

— Ji kainuoja vieną solį, gerasis pone, — tarė ji šypsodamasi ir 
nusilenkdama, ir tuoj pat nukaito iš dėkingumo, kai Katrina davė jai 
auksinę monetą. — O, ačiū, gerasis pone! — džiaugsmingai sušuko 
mergina. 

Katrina nujojo prie įtvirtinto tilto, kuris kirto Vjeną. Ji įsikniaubė veidu 
į rožes ir kvėpino jų švelnų aromatą. Tristanas nusijuokė. 

— Drįstu sakyti, kad tai paskutinės rožės, kitų mes jau ilgai nepamaty- 
sime. Jos neauga jūsų skurdžioje Overnėje. Bet čia rožės — geriausios 
šalyje. Turenas — rožių kraštas. 

— Todėl aš ir pirkau jas, jos man simbolizuoja švelnią Luaros gamtą, 
taip pat primena man... kai ką, ką aš užmiršiu tada, kai nuvys šios gėlės. 

Ginkluotas būrys perkirto tiltą, sveikinamas apsaugos kareivių, kurie 
pažino konetablio herbą. Kitoje upės pusėje jie paspaudė pentinais savo 
arklius ir pasileido risčia. Katrina ir jos eskortas dingo dulkių debesyje. 

Trečia dalis 


Šventojo Jokūbo kelias 
1433—1434 m. 


Keturioliktas skyrius 


Monsalvi žmonės 


Vienuoliktą valandą, jau visai sutemus, Katrina, Tristanas L'Ermitas ir 
jų palyda po varginančios kelionės pasiekė Monsalvi. Buvo puikus vasaros 
galėjo nakvoti po atviru dangumi ir be sustojimų įveikti didelius atstumus. 
Jie turėjo pasiėmę pakankamai maisto atsargų ir tik retkarčiais sustodavo 
pakelės viešbučiuose, — dauguma iš jų mažai ką galėjo pasiūlyti. 

Kelionei artėjant į pabaigą, Katrina ėmė nekantrauti kuo greičiau 
pasiekti namus, o jos nuotaika vis labiau blogėjo. Apimta karštligiško 
skubėjimo ji tylėdama jojo valanda po valandos, įsmeigusi žvilgsnį į kelią. 
Kai tarsi tamsi karūna nakties dangaus fone prieš juos iškilo Monsalvi 
bokštai, ji sustabdė arklį; ji žiūrėjo į Monsalvi, ir jos širdį slėgė sunkumas. 
Tai buvo jos namas, bet ji niekada negyveno ten ilgai, ir pilies vardas 
nebuvo jai įprastas. Sunerimęs Tristanas prijojo prie jos. 

— Kas atsitiko, ponia Katrina? 

— Nežinau, mano drauge Tristanai, tiesiog aš staiga išsigandau. 

— Ko išsigandote? 

— Nežinau, — tarė ji tyliai. — Kažkokia bloga nuojauta. 

Anksčiau ji niekada nejautė nieko panašaus į šią slegiančią baimę; ji 
bijojo to, kas laukė jos už šių nebylių sienų. Ji pabandė nusiraminti. Ten 
Mišelis, Sara ir, žinoma, Gotjė. Bet netgi mintis apie mažą sūnelį nepadėjo 

— kamuolys kaip ir pirma buvo įstrigęs gerklėje. Ji atsisuko į Tristaną su 
nevilties išraiška veide. 

— Jojame, — pagaliau ištarė ji, — Žmonės pavargo! 

— Jūs irgi, — sumurmėjo flamandas. 

Miesto vartai buvo jau uždaryti, bet Tristanas pakėlė ragą, kuris kabėjo 
prie jo diržo, ir tris kartus sutrimitavo. Po minutės per dantytą sienos viršų 
persisvėrė žmogus su žibintu rankoje. 

— Kas čia? 

— Atidarykit, — šūktelėjo Tristanas. — Tai kilnioji ponia Katrina de 
Monsalvi grįžo iš karaliaus rūmų. Karaliaus vardu įsakau: atidarykite! 

Sargybinis kažką neaiškiai sušuko. Šviesa dingo, bet netrukus masyvūs 
mažos tvirtovės vartai lėtai, baisiai girgždėdami atsidarė. Vėl pasirodė 
sargybinis su žibintu rankoje; jis išėjo į priekį ir stovėdamas tiesiog po 
arklių šnervėmis pakėlė žibintą į viršų. 

— Tai iš tiesų mūsų ponia! — sušuko jis džiaugsmingai. — Garbė 
Viešpačiui, kuris sugrąžino ją taip laiku! Jau pasiųsta pranešti valdytojui, 
kad sutiktų ją kaip pridera. 

Kaip tik tą akimirką pasirodė raišuojanti figūra žmogaus, kuris iš visų 
jėgų skubėjo prie vartų siaura maža gatvele. Katrinos širdis atlėgo: ji 
pažino senuką Saturneną. Jis pribėgo taip greitai, kaip leido jo šenos kojos, 
ir sušuko: 

— Ponia Katrina! Ponia Katrina grįžo pas mus! Garbė Dievui! Sveika 
sugrįžusi į Monsalvi! 

Jis visai užduso. Katrina susijaudino, nors jai buvo ir truputį juokinga. 
Ji norėjo nušokti nuo arklio ir pasisveikinti, bet senukas tiesiog puolė ant 
jos arklio. 

— Sėdėkite ant arklio, ponia! Aš noriu nuvesti jus į abatiją, kaip kadaise 
vedžiau į savo nuosavą namą. 

— Aš taip džiaugiuosi vėl matydama tave, Saturnenai, ir taip pat 
Monsalvi! 

— Monsalvi irgi džiaugiasi jumis, kilnioji ponia! Pažvelkite! 

Tą pačią akimirką, tarsi mostelėjus burtų lazdele, atsidarė langai ir 
durys; visur pasirodė šypsantys veidai ir rankos su deglais. Maža gatvelė 
skaisčiai nušvito ir suskambėjo galingas laimingų balsų choras: 

— Garbė, garbė gerajai poniai, kuri vėl sugrįžo pas mus! 

— Aš jums pavydžiu, — sušnibždėjo Tristanas. — Tikriausiai labai 
malonu, kai tave taip šiltai sutinka. 

— Tai tiesa! Aš visai to nelaukiau, mano drauge Tristanai, bet esu dėl 
to laiminga, tokia laiminga! 

Katrinos akys buvo pilnos ašarų. Saturnenas, išdidžiai pasipūtęs, pač- 
mė jos arklio žąslus ir lėtai nuvedė gatve. Ji jojo tarp dviejų eilių; deglų 
šviesa apšvietė džiaugsmingus žmonių veidus. Iš visų pusių į ją žvelgė 
spindinčios akys ir skambėjo sveikinimai. 

— Ko jums dabar bijoti? — sušnibždėjo Tristanas. — Visi čia garbina 
jus! 

— Galimas dalykas. Bet juk aš nežinau, ko bijojau. O tai nuostabu... 
Tai... 

Jos lūpose žodžiai sustingo. Jie pasiekė abatijos vartus, kurie buvo 
plačiai atkelti jų sutikimui. Didžiulė Gotjė figūra stovėjo prie slenksčio. 
Jis laukė. Katrina manė, kad jis puls prie jos pasisveikinti, kaip Saturnenas, 
bet jis nepajudėjo. Dar daugiau, jis susidėjo rankas, tarsi užtverdamas jai 
kelią. Jo veidas buvo rūstus, lyg iškaltas granite, jame nebuvo nė pėdsako 
šypsenos. Susitikusi su jo ledinių akių žvilgsniu, Katrina sudrebėjo. 

Saturneno padedama ji nulipo nuo arklio ir priėjo prie normando. Jis 
laukė, kol ji prieis, nesujudėjęs nė vienu raumeniu. Katrina pabandė 
nusišypsoti: 

— Gotjė, — sušuko ji, — kaip aš džiaugiuosi tave matydama! 

Bet ne sveikinimo žodžiai išsiveržė iš jo sučiauptų lūpų, o trumpas: 

— Jūs viena? 

— Ką jūs turite galvoje? — paklausė ji priblokšta. 

— Aš paklausiau, ar jūs viena, — lediniu tonu atsakė normandas. — 
Tas gražus šviesiaplaukis kavalierius, už kurio tekėti jūs rengiatės, jis 
dabar su jumis? Aš patarčiau jam pasitraukti, kad jūs galėtumėte įeiti 
viena! 

Katriną apėmė įniršis; ji pasijuto pažeminta. Gotjė šiurkštumas įskau- 
dino ją. Kaip jis drįso šitaip elgtis su ja visų akivaizdoje ir pateikti jai tokį 
kaltinimą? Kad nesusikompromituotų šio valstiečio akyse, ji turi atsakyti 
išpuoliu į išpuolį. Išdidžiai iškėlusi galvą, ji narsiai žengė pro vartus. 

— Duok kelią, — griežtai pasakė ji. — Kokią tu turi teisę tardyti mane? 

Gotjė nepajudėjo. Jis tebestovėjo tarpdury, ir jo didžiulis kūnas visai 
užtvėrė praėjimą. Tristanas susiraukė, ir jo ranka jau siekė kardo, bet 
Katrina mostu sulaikė jį. 

— Viskas gerai, mano drauge Tristanai. Tai mano reikalas. Nagi, — 
sukomandavo ji šaltai, — leisk man praeiti. Argi taip priima šeimininkę, 
kai ji grįžta į namus? 

— Tai ne jūsų namai, tai abato būstas! O dėl to, kad jūs čia šeimininkė, 
ponia Katrina, tai dar klausimas, ar jūs esate verta šio titulo? 

— Koks neįtikėtinas įžūlumas! — sušuko Katrina nebesivaldydama iš 
pykčio. — Ką, ar aš turiu aiškintis tau dėl savo poelgių? Aš atvykau 
pasimatyti su savo anyta. 

Gotjė nenoriai pasitraukė į šalį. Katrina praėjo pro jį, aukštai iškėlusi 
galvą, ir žengė į abatijos kiemą. Ir čia Gotjė šaltai sušuko jai: 

— Jumis dėtas aš paskubėčiau. Ji ilgai negyvens! 

Katrina sustingo, lyg pertraukta vytine. Kelias akimirkas ji stovėjo 
nejudėdama, paskui lėtai atsisuko ir pilnomis siaubo akimis pažvelgė į 
normandą. 

— Ką? — ištarė ji. — Ką tu pasakei? 

— Ji miršta! Tiesa, nemanau, kad jums tai labai rūpi. Dar viena kliūtimi 
mažiau! 

— Aš nežinau, kas jūs, bičiuli, — piktai suriko Tristanas, — bet jūs 
nežmoniškai nemandagus. Kodėl jūs toks šiurkštus su savo šeimininke? 

— Kas jūs? — niekinamai paklausė Gotjė. 

— Tristanas L'Ermitas, pono konetablio patikėtinis, kuriam karalius 
įsakė lydėti grafienę de Monsalvi į namus ir pasirūpinti, kad jai nieko blogo 
neatsitiktų. Jūs patenkintas? 

Gotjė pritariamai linktelėjo. Paskui jis čiupo deglą iš geležinio pastovo 
prie vartų ir tylėdamas nuvedė juos per kiemą prie abatijos svečių namo. 
Po miestelio triukšmo tyla buvo spengianti. Vienuoliai jau išsiskirstė į savo 
celes miegoti. Abato nesimatė. Tik kelios žvakės degė už svečių namelio 
langų. 

Niekas nepasitiko jų prie slenksčio. Katrina staiga sustabdė Gotjė ir 
paėmė jį už rankos. 

— O Sara? Ji čia? 


Normandas nustebęs pažvelgė į Katriną: 

— O kodėl ji turi būti čia? Ji niekada nuo jūsų nesitraukė... 

— Vis dėlto pasitraukė, — niūriai tarė Katrina. — Pasakė man, kad 
grįžta į Monsalvi. Tai viskas, ką aš žinau, išskyrus tai, kad pakeliui aš jos 
nemačiau. 

Gotjė atsakė ne iš karto. Jo pilkos akys tiriamai žiūrėjo į Katrinos akis. 
Paskui jis gūžtelėjo pečiais ir karčiai ištarė: 

— Jūs nuskriaudėte ir ją! Ponia Katrina, kaip jūs galėjote padaryti tiek 
žalos? 

Ji beveik suriko iš nevilties: 

— Žalos? Kokios žalos? Ką aš blogo padariau, kad susilaukčiau visų 
šitų priekaištų? Kuo tu mane kaltini? 

— Tuo, kad jūs atsiuntėte čia tą žmogų, — griežtai atkirto Gotjė. — 
Man atrodo, jūs galėjote tapti jo meiluže ir nesiųsdama jo čionai, kad jis 
čia išdidžiai plepėtų ir girtųsi savo didele meile jums. Kaip jūs manote, kas 
iš tiesų žudo ponią de Monsalvi? Jūsų meilužio atviri prisipažinimai! 

— Jis ne mano meilužis! — piktai paprieštaravo Katrina. 

— Na, jūsų būsimasis vyras, — tai viena ir tas pat. 

Katrina sugriebė didžiulę normando ranką. Ji jautė, kad jai būtinai 
reikia pasiteisinti, ir daugiau negalėjo ištverti kaltinimų naštos. 

— Klausyk, Gotjė. Ar tu patikėsi manimi, jeigu aš pasakysiu, kad ne 
tik niekada nebūsiu jo žmona, bet netgi veikiausiai apskritai daugiau 
niekada jo nepamatysiu? 

Milžinas delsė atsakyti. Atrodė, jis ieškojo atsakymo Katrinos akyse. 
Pamažu jo veidas sušvelnėjo. Visai netikėtai jis suspaudė jos rankas. 

— Taip, — šiltai atsakė jis, — aš tikiu jumis. Ir aš džiaugiuosi! O dabar 
paskubėkite ir pasakykite jai, kad jūs neketinate niekuo pakeisti mesiro 
Arno! Ji taip kentėjo! 

Tristanas L'Ermitas stebėjo visa tai išplėtęs akis. Scena, kurią jis 
išvydo, jį aiškiai suintrigavo. Jis negalėjo suprasti, kaip gali būti, kad tokios 
aukštos kilmės ponia kaip Katrina aiškinasi su netašytu kaimo stuobriu! 
Katrina pastebėjo jo sutrikimą. Ji atsisuko, silpnai šyptelėjo ir greitai 
pasakė: 

— Jūs negalite suprasti, mano drauge Tristanai? Aš vėliau jums viską 
paaiškinsiu. 

Tristanas tylėdamas nusilenkė ir suprasdamas, kad šiomis aplinkybė- 
mis jis čia, be abejo, nėra reikalingas, paklausė, ar nebus kas nors toks 
malonus ir parodys jam, kur jis ir jo žmonės gali pernakvoti. Gotjė parodė 
į storą vienuolį, kuris plačiai žiovavo už kelių žingsnių nuo jų. 

— Tai brolis Eisebijas, vartininkas, jis pasirūpins jumis. Gyvulius — į 
arklidę, žmonės atsiguls ant šieno kluone, o jums duos celę. 

Tristanas dar kartą nusilenkė Katrinai, nusisuko ir nuėjo paskui varti- 
ninką, lydimas savo žmonių. Jaunoji moteris ne be jaudinimosi peržengė 
slenkstį namo, kurį paliko prieš daugelį ilgų mėnesių su Arno ir Bernaru. 
Tuomet jie keliavo į Karlą, kur ji tikėjosi rasti laimę. Bet dabar ji turėjo 
pasitelkti visą savo narsumą, kad ištvertų tai, kas jos čia laukė. 

Katrina pažiūrėjo į Gotjė. Jie stovėjo mažoje salėje su žemomis lubo- 
mis. 

— Mano sūnus? 

— Dabar jis miega. 

— Aš noriu jį matyti! Aš taip ilgai... 

Gotjė šyptelėjo ir paėmė ją už rankos. 

— Eime. Tai jus pradžiugins. 

Jis atvedė ją į mažą tamsią celę, iš kurios vedė durys į kitą, silpnai 
apšviestą kambarį; ten Katrina pamatė Donatjeną, Saturneno žmoną, kietai 
miegančią ant suolo. Žvakės šviesoje moters veidas atrodė išvargęs. Gotjė 
parodė į ją ir pasakė: 

— Ji prižiūrėjo mūsų ponią tris pastarąsias naktis. Paprastai ji miega su 
mažuoju ponu. Bet šiandien tikriausiai neištvėrė... 

Jis paėmė iš skrynios žvakę, išėjo ir uždegė ją nuo deglo, kuris degė už 
durų. Paskui atėjo ir atsistojo mažojo Mišelio lovutės galvūgalyje, laiky- 
damas žvakę aukštai, kad Katrina matytų berniuko veidą. Katrina puolė 
ant kelių ir susidėjo rankas tarsi maldai. 

— O dangau, — susijaudinusi ištarė ji, — koks jis gražus! Ir... kaip jau 
panašus į tėvą, — pridūrė ji. 

Tai buvo tiesa. Po tankia susivėlusių auksinių garbanų kupeta aiškiai 
matėsi ryškus Mišelio profilis — jo tėvo profilis. Skruostai dar tebebuvo 
apvalūs, rausvi, akis dengė ilgos riestos blakstienos, bet nosytė buvo 
išdidžiai užriesta, o lūpos — kietai suspaustos. 

Katrinos širdį užplūdo švelnumas, bet ji neišdrįso pasilenkti virš ber- 
niuko. Mišelis panėšėjo į miegantį angelą, ir ji bijojo, kad menkiausias 
judesys gali jį pažadinti. Gotjė, su pasididžiavimu žiūrėjęs į vaiką, paste- 
bėjo, kad ji svyruoja. 

— Galite pabučiuoti jį, jei norite, — tarė jis. — Kai jis užmiega, jo jau 
niekas nepažadins, net jei dangus nugrius ant žemės, jis neatsibus. 

Katrina pasilenkė ir su karšta meile palietė lūpomis mažą drėgną kaktą. 
Mišelis nenubudo, bet sučiauptose lūpose suvirpėjo silpna šypsena. 

— Mano mažasis, — sušnibždėjo Katrina, — mano mažyli! 

Ji galėtų visą naktį praklūpėti šalia savo sūnaus, bet iš gretimo kambario 
atsklido šaižus, gaikščiojantis garsas. Donatjena kaipmat pašoko ir išnyko 
iš akių. 

— Ponia Izabelė turbūt atsibudo, — sušnibždėjo Gotijė. 

— Aš tuoj pat einu pas ją! — tarė Katrina. 

Ji išgirdo sunkų alsavimą, pertraukiamą sauso kosulio ir silpnų dejonių. 
Ji įbėgo į kambarį, kuris buvo ne didesnis už vienuolyno celę ir kukliai 
apstatytas. Izabelė de Monsalvi gulėjo išsitiesusi siauroje lovoje, kuri 
stovėjo kampe. Buvo baisiai išsekusi. Donatjena, pasilenkusi prie jos, 
įkalbinėjo išgerti žolių nuoviro iš indo, kurį nukėlė nuo degančios aliejinės 
lempos. Bet senoji ponia duso, ji neįstengė praryti nė gurkšnio. 

Katrina palinko prie sergančios moters. Suspausta širdimi žiūrėjo ji į 
konvulsiškai iškreiptą, iškankintą veidą. Kaip smarkiai paseno Arno mo- 
tina nuo to laiko, kai Katrina išvažiavo, kokia gležna ir maža ji pasidarė! 
Jos kūnas visai sudžiūvo, o veide buvo matyti tik žiopčiojančios sausos 
lūpos ir akys, kurios staiga pasidarė pernelyg didelės. 

Sutrikusi Donatjena atsisuko norėdama pastatyti gėrimą, ir akis į akį 
susidūrė su Katrina. Jos pavargusiose akyse sužibo džiaugsmo ir kartu 
palengvėjimo ašaros. 

— Ponia Katrina! — užsikirsdama šūktelėjo ji. — Ačiū Dievui! Jūs 
atsiradote kaip tik laiku! 

Katrina greitai prispaudė pirštą prie lūpų, rodydama senutei, kad ši 
tylėtų, bet ji tik liūdnai palingavo galva. 

— O, mes galime kalbėti! Ji nieko negirdi! Karštinė tokia stipri, kad ji 
jau kliedi! 

Tą akimirką blyškios sergančios moters lūpos ištarė kelis padrikus 
žodžius. Katrinai pavyko išgirsti savo ir Arno vardą. Kosulio priepuolis, 
supurtęs vargšą iškankintą kūną, atrodo, praėjo. Izabelės veidas vėl įgijo 
normalią spalvą, bet kvėpavimas tebebuvo kimus ir trūkčiojantis. Jos 
žvilgsnis maldavo. Atrodė, Izabelė kentėjo baisias kančias, ir Katrina 
negalėjo nejausti, kad tų kančių priežastis yra ji. 

Ji atsargiai paėmė karštą ranką, mėšlungiškai gniaužiančią antklodę, ir 
pakėlė ją prie lūpų, paskui prispaudė prie skruosto taip, kaip šitai darydavo 
anksčiau. 

— Mamyte, — švelniai tarė ji. — Mamyte, paklausykite manęs! 
Pažvelkite į mane! Aš čia... šalia jūsų! Tai aš, jūsų duktė Katrina, Katrina! 

Atrodė, kažkas atgijo blausių iškankintų akių žvilgsnyje. Izabelė Mon- 
salvi sušnibždėjo: 

— Katrina! 

— Taip! — atkakliai tęsė jaunoji moteris. — Tai aš!.. Aš čia!.. 

Ligonės akys įsmigo į jaunąją moterį, kuri palinko į priekį, spausdama 

— Beprasmiška, ponia Katrina, — sušnibždėjo Donatjena, — ji vėl 
prarado nuovoką. 

— Ne, ne. Aš manau, ji girdi mane. Mamyte, pažvelkite į mane! Argi 
jūs manęs nepažįstate? 

Katrina sukaupė visą savo valią, mėgindama įsisiurbti į aptemusią 
sergančios moters sąmonę. Ji karštai troško įlieti savo pačios jėgų į šį 
iškankintą kūną, ir jos troškimas buvo toks stiprus, kad ji pajuto, kaip 
šiluma iš jos rankų sklinda į ligonės rankas. Tada ji vėl ėmė prašyti: 

— Pažvelkite į mane! Aš — Katrina, jūsų duktė, Arno žmona! 
dabar visiškai sąmoningai įsmigo į susijaudinusį jaunosios moters veidą. 

— Katrina, — iškvėpė ji. — Tu sugrįžai? 

— Taip, mamyte... Aš grįžau! Ir aš daugiau niekada nepaliksiu jūsų... 
niekada! 

— Tu pasiliksi?.. Bet tas jaunuolis?.. De Brezė? 


— Jis savo svajones laikė realybe. Aš daugiau niekada jo nepamatysiu. 
Aš esu Katrina de Monsalvi ir liksiu ja, mamyte. Aš jo žmona... ir tik jo! 

Ligonės išsekusiame veide atsispindėjo didelis džiaugsmas ir paleng- 
vėjimas, jos ranka, spaudusi Katrinos ranką, suglebo ir pasidarė minkšta, 
lūpas suvirpino blyški šypsena. 

— Ačiū Dievui, — sušnibždėjo ji, — dabar aš galiu ramiai mirti. 

Ji sekundę užmerkė akis, vėl atsimerkė ir švelniai pažvelgė į Katriną. 
Ji davė ženklą pasislinkti arčiau ir paslaptingai sušnibždėjo: 

— Žinai, aš mačiau jį dar kartą... 

— Ką, mamyte? 

— Jį, savo sūnų!.. Jis buvo atėjęs pas mane... Jis toks pat gražus kaip 
ir anksčiau. 

Ją nutraukė stiprus kosulio priepuolis. Veidas išraudo, žvilgsnis tapo 
tuščias. Izabelė atsilošė mėgindama atsikvėpti. Atokvėpis baigėsi. Priėjo 
Donatjena su puodeliu. 

— Žolininkas sako, kad, kai ji kosti, reikia duoti gerti aguonų, sausų 
žibuoklių ir dedešvos nuoviro. Tačiau tai nėra taip paprasta... 

Padedant Katrinai pavyko priversti ligonę praryti keletą gurkšnelių. 
Kosulys palengvėjo ir jau nebuvo toks sausas. Įsitempęs kūnas pamažu 
atsipalaidavo, bet akys tebebuvo užmerktos. 

— Gal ji truputį pamiegos, — sušnibždėjo Donatjena. — Eikite pailsėti, 
ponia Katrina. Ilga kelionė jus tikriausiai išvargino. O aš pabūsiu su ja iki 
ryto. 

— Juk tu neturi jėgų, Donatjena. 

— Cha, aš esu stipri! — tarė senoji valstietė ir guviai nusišypsojo. — 
Be to, man jėgų atsirado dėl to, kad jūs čia. 

Katrina linktelėjo į ligonės pusę; pastaroji, atrodo, užmigo. 

— Ar ji seniai serga? 

— Daugiau kaip savaitę, kilnioji ponia. Ji primygtinai reikalavo važiuo- 
ti į Kalvė ir išvažiavo su Fortūnatu! Ji negalėjo daugiau ištverti išsiskyrimo 
su sūnumi. Grįžtant atgal juos užklupo smarki liūtis. Lijo be perstojo tris 
dienas. Bet ponia atsisakė sustoti ir kur nors pasislėpti.. Ji sugrįžo kiauriai 
permirkusi ir nežmoniškai sušalusi. Kitą vakarą pakilo karštis. Nuo to laiko 
ji tebeserga... 

Katrina primerkusi akis klausėsi Donatjenos, bet nepertraukė jos. Ją 
kamavo gailestis. Ji puikiai suprato Izabelę. Motinos širdis veržėsi paleng- 
vinti smūgį, kurį Katrina smogė sūnui, net jeigu jis pats dar ir nežinojo to. 

Pagaliau kaipgi jis galėjo ką nors žinoti tame gyvų Žmonių karste — 
leprozoriume? Argi visi gandai nelikdavo anapus gyvųjų lavonų buveinės 
slenksčio? Juk jie buvo pakenčiami tik todėl, kad gyveno toli nuo pasaulio 
ir leido užmiršti save. 

Paskendusi savo mintyse, Katrina paklausė: 

— Beje, kur Fortūnatas? 

Šį sykį atsakė Gotijė; jis tebestovėjo prie Mišelio lovelės: 

— Šiandien penktadienis, ponia Katrina. Vakar Fortūnatas išėjo į 
Kalvė, jis ten eina kiekvieną savaitę... ir visada eina pėsčias, kad parodytų 
savo nusižeminimą. 

— Jūs ten siunčiate daug maisto? 


— Ne. Kartais Fortūnatas paima nedidelį duonos kepalą arba sūrio 
galvą, o kartais apskritai nieko neima. Jis atsisėda ant išvirtusio medžio 
šalia leprozoriumo ir valandų valandas ten sėdi... Jis keistas jaunuolis, bet 
prisiekiu jums, ponia Katrina, aš dar niekada nesu matęs labiau atsidavusio 
žmogaus. 

Katrina nusisuko, kad jis nematytų jos veido: ji paraudo iki plaukų 
šaknų. Jaunasis gaskonų bajeras davė jai ištikimybės pamoką. Niekas 
neišskirs jo su šeimininku, kurio jis niekada neužmirš. Palyginusi savo 
elgesį su gaskono elgesiu, Katrina pripažino, kad laimėjo Fortūnatas. 

— Ir aš nesu mačiusi, — sušnibždėjo ji. — Kas galėtų pagalvoti, kad 
jis taip smarkiai prisiriš prie jo? Beje, kada jis grįžta? 

— Rytoj. 

Kitą dieną Fortūnatas negrįžo. Katrina visą dieną praleido prie Izabelės 
lovos, ir senajai poniai, atrodo, truputį palengvėjo. Katrina ilgai kalbėjosi 
su abatu. Ji pasakė jam, kad atėjo metas perstatyti pilį — ji turi tam lėšų. 
Karaliaus iždininkas pažadėjo jai solidžią auksinių ekiu sumą, be to, ji dar 
turėjo brangenybių, kurias irgi galėjo tam panaudoti, išskyrus tas, kurias 
jos su Izabele turėjo parduoti, kad būtų iš ko gyventi. 

Bernaras de Kalmonas d'Olis, jaunas Monsalvi abatas, buvo valingas 
ir sumanus žmogus. Katrina padovanojo jam puikią rubino segę šventi- 
niam arnotui susisegti, o paskui ėmė su juo svarstyti pilies atstatymo 
planus. Vienas iš vienuolių, brolis Sebastjanas, įniko į brėžinius, kitas 
iškeliavo ieškoti akmens skaldyklos, iš kurios būtų galima atvežti akmenų 

statybai. Kaip ir visuose dideliuose vienuolynuose, Monsalvi buvo talen- 
tingų visokių amatų meistrų. 

— Bet kuriuo atveju, — pasakė abatas Katrinai, — jūs galite pasilikti 
čia tiek, kiek panorėsite. Svečių namelis pakankamai toli nuo vienuolyno, 
todėl jaunos moters buvimas, nors ir ilgą laiką, netaps piktų apkalbų 
dingstimi. 

Katrina nusiramino ir ėmė rūpintis Tristanu L*'Ermitu bei jo žmonėmis 
— jie turėjo išvykti kitą dieną. Kareiviams buvo dosniai atsilyginta. O dėl 
Tristano, tai jam Katrina padovanojo sunkią auksinę grandinę su turkiu, 
kadaise priklausiusią Garenui de Brazi. 


— Ji primins jums mus, — pasakė ji, užkabindama grandinę jam ant 
kaklo. — Nešiokite ją Katrinos atminimui. 


Jis nusišypsojo savo keista rūsčia šypsena ir atsakė; jo balse skambėjo 
didesnis susijaudinimas negu galbūt jis būtų norėjęs: 


— Negi jūs manote, jog man reikia šio puikaus akmens, kad primintų 
jus, ponia Katrina? Aš galėčiau gyventi šimtą metų, bet niekada neužmir- 
šiu jūsų. Iškilmingais atvejais su malonumu nešiosiu šią grandinę. Aš tuo 
didžiuosiuosi, juk tai jūs dovanojote ją man. 


Vakarieniavo jie drauge, ir tai buvo paskutinė bendra jų vakarienė. 
Katrinai iš tiesų buvo gaila skirtis su šiuo šauniu žmogumi, kartais galbūt 
šiek tiek nekalbiu, bet neabejotinai narsiu; juo buvo galima pasikliauti. 
Todėl ji pasirūpino, kad nepaisant anytos būklės vakarienė būtų iškilmin- 
ga. Su Donatjenos pagalba ir padedant vienuolyno paukščių prižiūrėtojui 
jai pavyko paruošti visai neblogą, nors ir ne prabangią vakarienę. Apsivil- 
kusi vieną iš savo nedaugelio elegantiškų suknelių, Katrina pakvietė svečią 
prie stalo, kur jiems uoliai, nors ir nelabai sumaniai patarnavo Gotjė. Vis 
dėltotai netrukdė dviem draugams su apetitu kirsti kopūstų sriubą ir keptus 
vienuolyno gaidžius. 


Kai jie pakilo nuo stalo, Katrina pamatė, kad jau atėjo naktis, ir 
paklausė apie Fortūnatą. Visą dieną ji laukė jo sugrįžtančio. Ji tikėjosi — 
tai buvo absurdiška viltis — išgirsti gerų naujienų, nors argi gali būti geros 
naujienos, kai kalbama apie raupsus? Vis dėlto ji nusiminė sužinojusi, kad 
Fortūnatas vis dar negrįžo. Ji susijaudino dar labiau, kai pamatė, kad Gotjė 
ir pats nerimauja. 

— Tikriausiai jis užtruko kelyje, — tarė ji, šimtąjį kartą grįždama nuo 
vartų. — Tikiuosi, jis sugrįš rytoj! 
Bet normandas neigiamai papurtė galva. 


— Fortūnatas? Jis visada punktualus. Visada išeina tuo pačiu metu ir 
grįžta tuo pačiu metu — per vakarienę. Keista, kad jis vėluoja! 

Gotjė ir Katrinos žvilgsniai susitiko. Jiems į galvą šovė ta pati mintis. 
Tikriausiai kažkas atsitiko Fortūnatui, bet kas? Gal jis pateko į plėšikų 
rankas? Tiesa, apylinkėse buvo gana saugu: Armanjakas padidino įgulą 
Karloje, o abatijai vadovavo padūkėlis Bernaras de Kalmonas. Negana to, 
anglai vieną po kitos paliko Overnės tvirtoves. 

— Nagi, palaukime, — tarė Katrina. 

— Rytoj auštant aš leisiuosi ieškoti... — atsakė Gptijė. 

Katrina norėjo pridurti: “Aš keliausi su tavimi...", bet susilaikė. Ji 
negalėjo palikti Izabelės. Retomis sąmonės nušvitimo minutėmis senoji 
ponia visada paprašydavo ją ateiti ir taip atvirai džiaugdavosi ją matydama, 
kad buvo neįmanoma nė pagalvoti atimti iš jos tą džiaugsmą. Ji atsiduso: 

— Gerai. Daryk, kaip tau atrodo. 

Prieš guldama miegoti, Katrina apėjo namą, kaip ir dera šeimininkei. 
Dabar, kai abatas leido jai laisvai naudotis svečių nameliu, ji tvirtai 
nusprendė, kad padarys čia kiek įmanoma geresnę tvarką. Ji netgi nuėjo į 
arklidę, kur buvo uždaryti kareivių arkliai, tiesa, daugiau iš sentimentalu- 
mo, o ne iš meilės ūkiui. Hjū Kenedis, tvirtai laikęsis duoto žodžio, prieš 
išvykdamas iš Karlos, atsiuntė į Monsalvi baltą kumelę Morganą ir tuo 
suteikė Katrinai didelį ir netikėtą malonumą. Katrinai Morgana buvo ne 
paprastas arklys, o beveik draugas. Jos puikiai suprato viena kitą, ir jų 
susitikimas buvo džiaugsmingas joms abiem. 


— Dabar mes tyliai ir ramiai gyvensime, — pasakė Katrina truputį 
liūdnai, glostydama baltą kaip sniegas Morganos nugarą. — Tu būsi geras 
šaunios kaimo damos arklys! 

Didelės protingos Morganos akys žiūrėjo į Katriną su tokia išraiška, 
kurią ji galėtų pavadinti velniška, o iššaukiantis žvengimas, kuriuo arklys 
palydėjo žvilgsnį, aiškiai leido suprasti, kad kumelė nepatikėjo nė vienu 
jos žodžiu. Katrina nesusilaikė ir nusijuokė. Ji davė Morganai cukraus 
gabalėlį ir švelniai paglostė karčius. 

— Mums, atrodo, norisi truputį prasiblaškyti? Ką gi, mano geroji, 
teikitės rasti dingstį! 

Išėjusi iš arklidės, Katrina sustojo. Ji norėjo pabūti lauke — vakaras 
buvo toks gaivus ir tykus, bet atėjo Donatjena ir pasakė, kad jai paklojo 
patalą kambaryje greta Izabelės kambario. 

— Bet aš norėjau miegoti tame pačiame kambaryje! — užprotestavo 
Katrina. — Tu taip ilgai budėjai, Donatjena. Tau reikia pailsėti. 

— Aš puikiai miegu ir ant suolo! — tvirtai paprieštaravo senoji vals- 
tietė. — Be to, man atrodo, kad šiąnakt ji ramiai miegos. Vaistininkas davė 
raminamų miltelių. Jums ir pačiai būtų ne pro šalį jų išgerti. Juk jūs labai 
nervinatės. 

— Manau, aš puikiai miegosiu ir be jų! 

Ji nuėjo pabučiuoti Mišelio, kuris tyliai meldėsi; jį prižiūrėjo nesujau- 
dinamasis Gotijė. 

Mažo berniuko draugystė su milžinu normandu ir linksmino, ir stebino 
ją. Jie puikiai suprato vienas kitą; nors Gotjė su mažuoju ponu elgėsi gana 
pagarbiai, tai nereiškė, kad jis pakenčia visus berniuko kaprizus. O Mišelis 
neabejotinai dievino Gotjė ir vertino nepaprastą jo jėgą. Jis su motina 
pasisveikino taip, tarsi jie būtų nesimatę vos vieną dieną. Jis pribėgo — 
mažos kojytės dar nelabai tvirtai žengė žeme — ir apkabino jos kaklą. 
Paskui priglaudė baltaplaukę galvelę prie jos peties ir laimingas atsiduso. 

— Mama! — tepasakė jis, tačiau Katrina iš laimės pravirko. 

Ji pati paguldė jį į lovą, pabučiavo ir paliko klausytis istorijos, kurią 
pradėjo pasakoti Gotjė. Kas vakarą normandas savo mažajam draugui 
pasakodavo vieną iš savo šalies sagų arba jos dalį, jei buvo per ilga. Tai 
visuomet buvo paslaptingos istorijos apie burtininkus, fantastiškas būtybes 
ir karingas moteris. Berniukas klausydavosi net išsižiojęs ir pamažu už- 
migdavo... 

Katrina ant pirštų galų ištykino, kai Gotjė ėmė pasakoti: 

— Tuomet Eriko Rusvaplaukio sūnus su savo bendražygiais įlipo į 
laivą ir, pakėlęs bures, išplaukė į jūrą... 

Gotjė balsas migdė. Vaikas dar buvo per mažas, kad suprastų šią seną 
legendą, tačiau atidžiai klausėsi, plačiai atmerkęs nustebusias akis, — jam 
patiko svetimų vardų muzika, iškilminga kalba. Tuo metu Katrina, pasa- 
kojimo užliūliuota, užsnūdo savo siauroje lovoje. Paskutinė jos mintis 

buvo apie Sarą. Katrina su palyda šuoliavo taip greitai, kad galėjo kelyje 
aplenkti ją ir nepastebėti. Bet dabar čigonė jau turi pasirodyti. Jai net 
nedingtelėjo į galvą, kad Sarai galėjo kas nors atsitikti. Sara buvo nepažei- 
džiama: ji žinojo gamtos paslaptis, gamta buvo jos draugė. Taip, ji greitai 
ateis, greitai... Vos Eriko Rusvaplaukio sūnus spėjo išplaukti į atvirą jūrą, 
Katrina jau kietai miegojo. 

Apie vidurnaktį ji matė keistą reginį. Ar ji miegojo, ar ne visai? Ar tai 
buvo sapnas? Jai atrodė, kad atsimerkė ir pamatė kambarį, prie kurio dar 
nebuvo pripratusi. Beveik niekas nedrumstė tylos, tik spragsėdama degė 
Izabelės naktinė lempelė. Gulėdama savo lovoje, Katrina matė Donatjeną: 
ši miegojo susirangiusi ant pagalvėmis apdėto suolo, jos kepuraitė buvo 
nusmukusi. Staiga prie ligonės lovos priėjo kažkas, užsidengęs veidą juoda 
kauke... 

Katriną apėmė baimė. Ji norėjo rėkti, bet neįstengė. Ji mėgino pajudėti, 
tačiau jos kūnas, rankos ir kojos staiga apsunko, ji tarsi buvo pririšta prie 
lovos. Per tą košmarą ji matė, kaip žmogus lenkėsi vis žemiau prie Izabelės 
lovos, paskui padarė kažkokį gestą ir išsitiesė. 

Įsitikinusi, kad nepažįstamasis nori nužudyti ligonę, Katrina vėl išsi- 
žiojo — ir vėl negalėjo išrėkti. 

Žmogus žengtelėjo atgal, pasisuko (kaukę jis dabar laikė rankose), ir 
Katrinos baimė virto didžiuliu džiaugsmu: ji pažino savo vyro išdidų 
profilį, tamsias akis, ryškias lūpas. Arno! Tai Arno! Didžiulės laimės, 
patiriamos tik sapne, banga užliejo ją. Jis čia, jis grįžo... Turbūt Dievas 
padarė stebuklą, nes šis nuostabus veidas, kurį ji taip gerai prisiminė, 
tebebuvo gražus, jame nebuvo baisios ligos pėdsakų. Bet kodėl jis toks 
išbalęs, toks neapsakomai liūdnas? 

Paakinta meilės, kuri, atrodė, jau buvo bepradedanti gesti, o dabar vėl 
plykstelėjo, ji mėgino pašaukti jį, ištiesti jam rankas, bet pasijuto esanti 
visiškai bejėgė. Ta migla aplinkui slėgė ją... 

Arno dingo migloje, jis nuėjo į Mišelio kambarį. O paskui nieko neliko, 
tik vienatvė ir tuštuma... 

“Jis išėjo, — nusiminusi galvojo Katrina, — ir aš niekada jo nebepa- 
matysiu, niekada!" 

Nubudo ji paryčiui. Kieme Tristano ragas ragino bretonus sėsti į balną. 
Artėjo išsiskyrimo valanda, ir Katrina norėjo atsikelti ir su jais atsisveikin- 

ti. Bet tai buvo labai sunku. Jai buvo silpna, kojos drebėjo. Saulės spindulys 
jau skverbėsi pro langą į jos kambarį, o iš gretimo girdėjosi Mišelio 
čiauškėjimas: gulėdamas lovoje, jis šnekėjosi pats su savimi. Ji nusiprausė 
šaltu vandeniu ir greitai apsirengė, stengdamasi atsikratyti vis didėjančio 
liūdesio. 

Buvo neįmanoma užmiršti šio sapno. Kuo daugiau apie jį galvojo, tuo 
labiau jai norėjosi verkti: ji prisiminė baisius pasakojimus apie mirštan- 
čiuosius, kurie mirties valandą pasirodo savo artimiesiems, kad įspėtų juos 
apie greitą išsiskyrimą. Ar keistas šios nakties sapnas galėjo būti tragiškas 
įspėjimas? Tuomet Arno... Ne, ji net mintyse nenorėjo ištarti šio žodžio! 
Bet kodėl taip ilgai nėra Fortūnato? Gal jis sužinojo baisią naujieną? Liga 
galėjo greitai progresuoti. 

— Taip galima išprotėti! — sumurmėjo Katrina. — Aš turiu žinoti. 
Gotijė tuojau išvyks, bet ne... Ir aš vykstu. Donatjena pasirūpins anyta, o 
Morgana iki saulėlydžio nuneš mane ten ir atgal! 

Ji nubėgo apkabinti sūnaus, įsitikino, kad Izabelė vis dar miega, ir 
išbėgo į kiemą. Bretonai jau sėdėjo balnuose, tačiau Gotjė ir Tristanas 
šnekėjosi prie arklidės durų. Pamatę Katriną, jie išsiskyrė. Nors ir labai 
draskė širdį, ji prisivertė nusišypsoti draugui ir ištiesė jam ranką: 

— Laimingos kelionės, bičiuli Tristanai! Pasakykite monsinjorui ko- 
netabliui, jog esu labai dėkinga, kad atsiuntė jus su manimi. 

— Suprantama, jis norės žinoti, kada mes vėl turėsime laimę jus 
pamatyti, ponia Katrina? 

— Bijau, kad negreitai — jei tik likimas neatves čia jūsų. Tiek daug 
turiu čia padaryti! Noriu viską sutvarkyti kaip buvo. 

— Ka gi! Overnė ne taip toli! Žinau, karalius mano atvažiuoti čionai, 
ir jei jis galų gale susitaikys su Rišmonu, galbūt mes visi susitiksime! 

— Tikiuosi, Dievas mus išgirs. Sudie, mano drauge. 

Jis pabučiavo jai ranką ir užšoko ant balno. Abatijos vartai plačiai 
atsilapojo, ir pasimatė mažo miestelio aikštė, kurioje zujo šeimininkės. 
Tristanas L'Ermitas vadovavo būriui. Atsidūręs už abatijos vartų, jis 
atsisuko ir pamojavo skrybėle. 

— Iki greito susitikimo, ponia Katrina. 

— Iki pasimatymo, bičiuli Tristanai, ir tegul jis bus greitai! 

Po keleto sekundžių vartai užsivėrė, kiemas liko tuščias. Katrina priėjo 
prie Gotijė, stovėjusio prie atidarytų arklidės durų. 

— Šiąnakt, Gotjė, sapnavau keistą sapną... Mane apėmė negera nuo- 
jauta. Aš nutariau joti su tavim ieškoti Fortūnato. Turime apsisukti per 
vieną dieną. Surask sau arklį ir pabalnok Morganą! 

— Mielai tai padaryčiau, — ramiai pasakė normandas, — bet deja, tai 
neįmanoma. 

— Kodėl? 

— Todėl kad Morganos nėra! 

— Ką? 

— Sakau jums teisybę: Morgana dingo. Eikite ir pati pažiūrėkite... 

Katrina nuėjo paskui Gotjė į tamsią arklidę. Ten buvo daug arklių, 
tačiau baltoji kumelė buvo dingusi. Katrina apstulbusi stovėjo ant slenks- 
čio ir žvelgė į Gotjė. 

— Kur ji? 

— Iš kur man žinoti? Niekas nieko negirdėjo. Galiu tik pridurti, kad 
nėra dar vieno arklio — Rolando. Tai vienas iš eidininkų, kuriais abatas 
jums leido naudotis... 

— Bet tai neįmanoma! Kaip gyvuliai galėjo nepastebėti išeiti iš arkli- 
dės? 

— Be abejo, tas, kuris juos išvedė, sugebėjo įeiti nepatraukdamas 
niekieno dėmesio. Matyt, jis gerai pažįsta abatiją. 

— Nair? — paklausė Katrina atsisėsdama ant šiaudų krūvos. — Ką tu 
manai? 

Gotjė neatsakė. Jis galvojo. Po minutės dvejodamas pažvelgė į Katriną. 

— Reikalas tas, kad būtent Rolandą — arklį, kurį pavogė kartu su 
Morgana, paprastai imdavo Fortūnatas, kai vykdavo į Oriljaką ar dar kur 
nors... 

— Bet ne tada, kai vykdavo į Kalvė? 

— Ne. Jūs žinote, jis atsisakė ten jodinėti, pėsčias eidavo... pas mesirą 
Arno! 

Dabar nutilo Katrina. Ji paėmė šiaudelį ir ėmė jį kramtyti. Aibė minčių 
šmėstelėjo jos galvoje. Pagaliau ji pakėlė akis. 

— Nežinau, ar tai buvo jis, — pasakė ji, — ar įspėjimas? 

— Apie ką jūs? 

— Apie nieką. Paskui papasakosiu. Balnok du arklius ir žmonėms 
pasakyk, kad šiandien mūsų nebus visą dieną. Aš apsivilksiu vyriškus 
rūbus. 

— Kur josime? 

— Žinoma, į Kalvė! Ir šuoliais! 


Penkioliktas skyrius 
Ištuštėjęs slėnis 


Raiteliai sustojo kryžkelėje, kad nuspręstų, kuriuo keliu joti. Nelaimin- 
gasis Kalvė jau buvo netoli, o horizonte Katrina matė Karlos bazalto uolą, 
pilną bokštų ir bokštelių. Vaizdas buvo jaudinantis. Ten ji praleido liūd- 
niausias savo gyvenimo valandas ir paliko tą vietą, kad netaptų kaline, 
tačiau išvydusi didžiulę pilį, kuri keletą mėnesių buvo jos namai, ji pajuto, 
kad jos ryžtingumas mąžta. 

Prie kryžkelės artinosi valstietis, grįžtantis iš darbo su kirtikliu ant 
peties. Nenulipdamas nuo arklio, Gotjė pašaukė jį: 

— Ar nežinai, gerasis žmogau, kur yra leprozoriumas? 

Žmogus greitai persižegnojo ir parodė vieną kelią. 

— Jokite iki upės... ir netoliese pamatysite didelį namą, bet tik paskui 
neikite į kaimą! 

Jis nuskubėjo į kaimą, o Katrina pasuko savo arklį prie upės. 

— Jojam, — pasakė ji. 

Kelias leidosi prie mažo upelio Ambuno, kuris toliau tekėdamas aplen- 
kė Karlos kalną. Ievos buvo apaugusios jo krantus. Katrina nušuoliavo 
pirmyn. Ji jautė, kad artėjant prie tos vietos, kurią taip dažnai regėjo 
vaizduotėje, bet niekuomet nesiryžo aplankyti, ją apima didžiulis jaudulys. 
Labai greitai ji atsidurs greta Arno. Vos keli žingsniai skyrė ją nuo tos 
vietos, kur jis gyveno. Galbūt ji pasiliks ir slaugys jį... Ši mintis privertė 
jos širdį tankiau plakti, bet ji negalėjo atsikratyti negeros nuojautos, 
apėmusios iš ryto... 

Kelias pasuko į šoną, į nedidelį miškelį. Vežimai čia buvo išmušę 

Vakaro dangus (Katrina ir Gotjė kelyje sugaišo daugiau laiko negu 
tikėjosi) dingo už tankios lapijos. Miškas buvo tarsi natūralus barjeras, 
kliūtis, išaugusi, kad apgintų žmones nuo ligonių, prakeiktų Kalvė gyven- 
tojų... Staiga kalno papėdėje kelias pasisuko, ir abu raiteliai atsidūrė ant 
upės kranto. 

Siauras slėnis, kuriame tesigirdėjo tykus vandens čiurlenimas, buvo 
niūri vieta. Katrina sustabdė savo arklį medžių šešėlyje. Gotjė prijojo prie 
jos, ir jie stovėjo nejudėdami, nedrumsdami tylos. Netoliese matėsi didžiu- 
lės sodybos tvora, bet tik tvora, centre nebuvo likę nieko, tik pajuodusi 
krūva akmenų, bažnyčios siena. Ant vienų vyrių tabalavo didžiulės durys, 
pro kurias matėsi leprozoriumo vidus — ten tebuvo nuodėguliai... Vien 
gūdus virš galvų sukančių varnų kranksėjimas drumstė tylą. 

Katrina nežmoniškai išbalo ir užsimerkusi susvyravo balne. 

— Arno miręs, — sušuko ji. — Tai jo šmėklą mačiau praėjusią naktį! 

Gotjė nušoko ant žemės ir atsargiai iškėlė Katriną iš balno. Paskui jis 
patiesė apsiaustą, paguldė ją, išbalusią kaip kreida, kelkraštyje ir ėmė trinti 
stingstančias jos rankas. 

— Ponia Katrina, prašau jus!.. Susitvardykite! Atsipeikėkite, prašau 
jus! — meldė jis. 

Tačiau atrodė, kad jos sąmonė gęsta. Katrina jautė, kaip gyvybė palieka 
jos kūną tarsi vanduo per atoslūgį. Kai Gotjė porą kartų pliaukštelėjo 
Katrinai per veidą, apskaičiavęs smūgio stiprumą, ji atsimerkė ir nustebusi 
įsmeigė į jį akis. Jis kaltai nusišypsojo: 

— Dovanokite, aš neturėjau kitos išeities! Palaukite, tuojau atnešiu 
truputį vandens. 

Gotjė nubėgo pro apdegusius pastatus, prisėmė gertuvę upelio vandens 
ir grįžęs, moteriškai rūpestingai prilaikydamas Katriną, privertė ją išgerti 
vandens. Atsigavusi jaunoji moteris ėmė raudoti. 

Gotjė leido jai išsiverkti, pasikliaudamas raminančia ašarų galia. Jis 
nieko nekalbėjo ir nieko nedarė, kad neleistų jai taip baisiai raudoti. 
Pamažu Katrina apsiramino. Po kurio laiko ji pakėlė užverktą veidą su 
raudonomis nuo ašarų akimis ir pažvelgė į Gotjė. 

— Mes turime išsiaiškinti, kas gi atsitiko, — pasakė ji drebančiu balsu. 

Gotjė padėjo jai atsistoti. Ji nesipriešino, nes jai reikėjo jo parainos šių 
išbandymų akivaizdoje.. Atsirėmusi į jo ranką, ji priėjo prie durų angos, 

kur dar kabėjo šventojo Jeronimo abatijos herbas. Jos širdis apmirė pagal- 
vojus, kad Arno peržengė šį slenkstį, kad čia nebegrįžtų! 

Ji nesistengė sulaikyti ašarų, kurios tyliai, nesulaikomai riedėjo skruos- 
tais. Viduje buvo tuščia. Nieko neliko, be pajuodusių akmenų, kurie 
Katrinai priminė Monsalvi pilies griuvėsius. Ugnis sunaikino viską, išsky- 
rus keletą sienų. Sudegė ir įgriuvo stogas. Gotjė palietė nuo ugnies pajuo- 
dusius akmenis. 

— Gaisras buvo neseniai! — pasakė jis. — Akmenys dar šilti. 

— O Dieve! — tyliai sudejavo Katrina. — Negaliu patikėti, kad jis yra 
po šiais... mano brangusis, mano meilė! 

Ji suklupo priešais akmenis ir pamėgino pastumti vieną iš jų. Tačiau 
jos rankos buvo silpnos ir drebėjo, ji jas susipjaustė. Gotjė pakėlė ją. 

— Čia negalima pasilikti, ponia Katrina, eikime. 

Tačiau ji ėmė įnirtingai priešintis: 

— Palik mane, aš noriu čia pasilikti. Jis ten, sakau tau. 

— O aš tuo netikiu ir jums neleisiu patikėti!.. Net jei jis ten, tai kokia 
nauda iš to, kad susižalosite į tuos karštus akmenis? 

— Tačiau aš tau sakau, kad jis miręs! — piktai suriko Katrina. — 
Kartoju, kad praėjusią naktį mačiau jo šmėklą... Jis atėjo į mano anytos 
kambarį. Jis pasilenkė prie jos ir dingo! 

— Ir jis neįėjo į jūsų kambarį? O ponia Izabelė miegojo, ar ne? 

— Ji miegojo. Ji nieko.nematė. Pirmiausia aš pamaniau, kad sapnuoju, 
bet dabar žinau, kad buvo ne taip. Aš mačiau Arno šmėklą... 

Ji vėl pravirko. Gotjė suėmė ją už pečių, papurtė ir garsiai pasakė: 

— Šmėkla būtų priėjusi prie jūsų! Todėl jums sakau, kad matėte ne 
šmėklą! Ir tai nebuvo sapnas!.. Mesiras Arno nežinojo, kad grįžote, todėl 
nepriėjo prie jūsų. 

— Ką tu turi galvoje? 

Staiga nurimusi, Katrina pažvelgė į Gotjė, jo žodžiai apstulbino ją. 

— Tiesiog noriu pasakyti, kad šmėkla turi viską žinoti apie gyvuosius. 
Ji turėjo prieiti prie jūsų. Be to, kodėl šmėkla turėtų užsidėti kaukę... 

— Tu nori pasakyti, kad tai buvo ne Arno šmėkla, kad... aš mačiau patį 
Arno? | 

— Nežinau. Bet juk įvyko keistas dalykas. Sakykime, kad Fortūnatas 
atėjo pas mesirą Arno ir papasakojo, kad miršta jo motina. Kai ant 

slenksčio mirtis, nėra prasmės bijoti raupsuotojo. Jis norėjo atsisveikinti 
su ja. Jis nepriėjo prie jūsų, nes nežinojo, kad grįžote. Ir Fortūnatas to 
nežinojo... 

— Kurgi jis tuomet gali būti? Ir kas gi čia atsitiko? Kodėl čia griuvėsiai 
ir tyla? 

— Nežinau, — susimąstęs atsakė Gotjė. — Tačiau pasistengsiu suži- 
noti. Viliuosi, kad Fortūnatas padės mums ir gal papasakos, kur Rolandas 
ir Morgana. 

Jis atsargiai išvedė ją iš griuvėsių. Katrina buvo įsikibusi į Gotjė kaip 
išsigandęs vaikas ir žiūrėjo į jį labai nustebusi. 

— Nejaugi tu taip manai? 

— Argi kada nors esu sakęs tai, ko negalvoju? Ypač jums! 

Ji gailiai šyptelėjo vos neverkdama, ir normando širdį iš gailesčio 
sugėlė. Jis taip ją mylėjo, kad jam nereikėjo jos meilės, ir vienintelis jo 
noras buvo matyti ją laimingą. Deja! Atrodė, likimas ją persekioja, ir kiek 
ašarų dar turi būti išlieta dėl silpnumo minutės, dėl kurios ji taip apgailes- 
tavo? 

— Nesuteik man per daug vilčių, — maldavo ji. — Aš galiu numirti iš 
nusivylimo... 

— Būkite tokia pat stipri kaip pirmiau. Pamėginsime viską sužinoti. 
Eikime, mes turime rasti ką nors, kas žino apie įvykius čia... 

Jie vėl sėdo ant arklių ir paliko tuščią slėnį, kalno šlaitu kopdami 
aukštyn į kaimą, kur buvo atviras dangus... Dabar Gotjė jojo priešakyje, 
ieškodamas nors kokio gyvybės ženklo šioje dykynėje. Jam iš paskos jojo 
nuleidusi galvą Katrina, kuri mėgino susikaupti. Ji tai puolė į neviltį, tai 
viltis vėl atgydavo. Visa, kas seniau kėlė rūpesčių, dabar atrodė nebesvar- 
bu. Ją kamavo vienintelė mintis: ar Arno gyvas, ar miręs? 

Kai tik jie išjojo iš tamsaus miško, Gotjė pasistiebė balnakilpėse ir 
mastelėjo į pietų pusę: 

— Žiūrėkite! Matau iš namo kylančius dūmus... Iš ten turėtų matytis 
leprozoriumo stogų viršūnės arba bent jau turėjo... 

Tai buvo mažas namelis, kukliai pasislėpęs po storu šiaudų sluoksniu. 
Gotjė ir Katrina pririšo savo arklius prie medžio, kad neišgąsdintų gyven- 
tojų, ir pėsti nuėjo takeliu į namą. Pagyvenusi valstietė su geltona kepuraite 
priėjo prie durų. Vienoje rankoje ji laikė iš nendrių nupintą krepšelį. Ji 

buvo labai sena, susikūprinusi ir sunkiai besiramsčiuojanti juoda lazda, 
tačiau į nepažįstamuosius žvelgė jaunos ir skvarbios akys kaip neužmirš- 
tuolės vėjų nugairintame raukšlėtame veide. 

— Nebijokite, motule, — pasakė Gotjė kuo švelnesniu balsu. — Mes 
tau nieko blogo nepadarysime. Tenorime paklausti tavęs... 

— Įeikite, malonieji sveteliai, mano namai — jūsų... 

— Neturėtume tau trukdyti, — pasakė Katrina, — be to, ir laiko turime 
mažai... 

Tai sakydama, ji nužvelgė vietovę. Leprozoriumo griuvėsiai matėsi toli 
už medžių. 

— Ar tu nežinai, kas ten įvyko? 

Senutės veide atsispindėjo siaubas. Ji keletą kartų persižegnojo ir 
sužnabždėjo: 

— Prakeikta vieta, apie ją negalima kalbėti, tai atneš nelaimę. 

— Kaip čia pasakius... — tarė Katrina ir ištraukė auksinę monetą, kuri 
sublizgėjo saulėje prieš atsidurdama senutės delne. — Kalbėk, geroji 
moterie, ir gausi dar vieną... 

Senutė su nepasitikėjimu įsistebeilijo. į ją, paskui dantimis patikrino, ar 
tikra moneta. 

— Auksas! — sušuko ji. — Tikras auksas! Ak, kiek daug laiko praėjo 
nuo tada, kai aš paskutinį kartą jį mačiau. Ką gi nori sužinoti, mano pone? 

— Kada sudegė leprozoriumas? 

Senutė pamąstė, suspaudusi rankoje auksinę monetą, ir pagaliau pasa- 
kė: 

— Ketvirtadienį naktį! Raupsuotieji išprotėjo! Kadangi vienuolis, kuris 
jais rūpinosi... tikras šventasis... mirė dieną prieš tai nuo gyvatės įkandimo. 
Kokį triukšmą jie pakėlė! Visą naktį girdėjosi jų verksmas ir dejonės — 
kaip pragare! Kalnai nuo triukšmo drebėjo. Atrodė, kad staiga prasivėrė 
pragaras. Kaime žmonės buvo išsigandę. Jie pamanė, kad raupsuotieji 
užpuls juos, ir išvyko į Karlą pagalbos. Paskui atėjo kareiviai... 

Ji užsikirto, pažvelgė į griuvėsius, ir jos akyse atsispindėjo patirtas 
siaubas. Paskui vėl persižegnojo. 

— Toliau? — paragino Katrina. 

— Jie atvyko naktį, — beveik šnabždėjo senutė. — Raupsuotieji 
teberaudojo. Tai buvo baisu. Bet kas įvyko paskui, buvo dar baisiau. 

Katrinai pasidarė labai silpna. Ji atsisėdo ant akmeninio suolo prie durų: 
ir nusišluostė rankove prakaitą nuo kaktos. 

— Kalbėk toliau... dėl Dievo meilės! 

— Tai buvo samdomi kariai, tikri barbarai! — staiga suriko senutė. — 
Jie užbarikadavo leprozoriumo duris ir jį padegė! 

Pasigirdo du išgąstingi šūksniai. Katrina atsirėmė į sieną, stvėrusis už 
širdies. 

— Arno! — suvaitojo ji. — Dieve mano! 

Senutė toliau pasakojo žiaurią istoriją: 

— Kareiviai pasigėrė, nes kaimo gyventojai juos prigirdė tikėdamiesi, 
kad tuomet jie drąsiai eis į leprozoriumą. Jie šaukė, kad Dievo užmiršti 
raupsuotieji turi būti sunaikinti, kad slėnis turi būti išvalytas! Liepsnojo 
visą naktį. Bet jau vidurnaktį riksmai nutilo, nieko nebesigirdėjo... nieko, 
tik ugnis traškėjo! 

Kai ji nutilo, Katrina buvo beveik nualpusi. 

Gotjė greitai pasilenkė ir paėmė jos ranką. 

— Einam, — pasakė jis švelniai, — mes turime joti... 

Tačiau Katrina buvo beveik be sąmonės, ji negalėjo pajudėti. Senutė 
smalsiai pažvelgė į ją. 

— Atrodo, jaunasis ponas nusiminęs! Ar jis pažinojo tuos nelaimin- 
guosius? 

— Jaunasis ponas yra moteris, — trumpai atsakė Gotjė. — Ir ji... 
pažinojo vieną iš jų! 

Katrina nebesiklausė. Ji jautė, kad jos kūnas sustingo, ir tik viena mintis 
tvinksėjo galvoje, aidėjo monotoniškai, kaip laidotuvių varpas... 

— Jis miręs! Jį nužudė... 

Ji visai užmiršo, ką pirmiau jai sakė Gotjė. Jos akys nieko nematė, tik 
liepsnos liežuvius, kylančius aukštai į nakties dangų. Širdį maudė, tarsi 
plieniniai nagai būtų plėšę ją iš krūtinės. 

Senutė tylomis įėjo į namą ir grįžo su puodeliu rankose. 

— Štai, vargšele, — pasakė ji, — išgerk! Tai žolių trauktinė, ir tau 
tučtuojau palengvės! 

Katrina išgėrė, pasijuto geriau ir norėjo atsistoti, tačiau senutė jai 
neleido. 

— Ne, pasilik čia! Ateina naktis, ir kelyje darosi pavojinga. Jei niekas 
tavęs nelaukia, pasilik iki ryto. Negaliu tau daug ko pasiūlyti, bet viskas, 
kas čia yra, — tavo. 

Gotjė matė, kokia išbalusi jaunoji moteris. Ji vos pastovėjo, ir šią naktį 
jokiu būdu nenujotų iki Monsalvi pilies. 

— Mes pasiliekame, — tarė jis. — Labai ačiū. 

Gotjė visą naktį prasėdėjo prie šiaudinio čiužinio, ant kurio gulėjo 
Katrina, veltui mėginusi nors truputį užsnūsti. Visą naktį jis stengėsi 
paguosti kenčiančią jos širdį, nors kiek padrąsinti ją. Jis vis kartojo tuos 
pačius žodžius. Tai nebuvo šmėkla. Ji matė patį Arno. Nėra abejonių, 
padedamas Fortūnato jis išsigelbėjo nuo gaisro, ir abu išjojo pasivogtais 
arkliais. Bet ji nebetikėjo juo. Arno neturėjo priežasties bėgti iš Monsalvi. 
Jis galėjo kreiptis į Saturneną, kuris privalėjo duoti jam pastogę, nors ir 
bijotų ligos... Gotjė atsakė, kad ne, ponas niekuomet nebūtų rizikavęs 
užkrėsti savo žmonių. Tai, kad Arno buvo atėjęs aplankyti motinos, tik 
įrodo, jog jis žinojo: ji miršta... Fortūnatas tikriausiai palydėjo jį į kitą 
leprozoriumą. Kalbama, kad toks yra netoli Konkė. 

— Nenusiminkite, ponia Katrina. Mes grįšime į Monsalvi, ir po keleto 
dienų jūs pamatysite sugrįžtantį Fortūnatą. Patikėkite manimi! 

— Norėčiau patikėti, — atsiduso Katrina, — tačiau manau, kad nega- 
lėsiu! Man taip dažnai teko nusivilti! 

— Žinau. Tačiau truputis drąsos ir atkaklumo padės rasti ir kitų 
įrodymų! Kartą, ponia Katrina, jūs taip pat... 

— Ne, nebesakykite nė žodžio! Aš pasistengsiu apsiraminti ir patikėti 
tavimi... 

Bet ji negalėjo. Aušra užklupo ją nusiminusią ir liūdną. Ji padėkojo 
senajai valstietei už svetingumą, o paskui, ryškiai šviečiant saulei, nuo 
kurios skaudėjo pavargusias akis ir gėlė liūdinčią širdį, ji išvyko į Monsal- 
vi. 

Katrina nepastebėjo Triujero slėnio, kurio šlaitai buvo apaugę miškais, 
grožio. Ji šuoliavo prisimerkusi. Tai, ką ji matė praėjusį vakarą, ją įtikino, 
kad Arno miręs, ir dabar pasaulis jai atrodė pilkas. Ji nematė nei sodrios 
medžių žalumos, nei žydinčių pievų, nei krūmynų, net nei auksinės saulės 
šviesos — joje tarsi viskas numirė. Nepaguodžiama jos siela net negalėjo 
melsti išganymo. 

Katrina beveikšventvagiškai elgėsi, kai karčiai priekaištavo Viešpačiui 
dėl jo neteisingumo ir žiaurumo. Kaip brangiai jis privertė ją sumokėti už 
keletą prašymų, kuriuos nenoriai patenkino! 

Ji suprato iki šiol tikrai netikėjusi, kad neteko Arno. Jo nebuvo greta, 
bet jis buvo kažkur po šiuo dangumi, gyvas, kvėpuojantis, ir ji visuomet 
tikėjo, kad kada nors bus kartu su juo. O kas jai liko dabar? Nieko, tik 
tuštuma širdyje ir kartus pelenų skonis ant lūpų... Gotjė vis prijodavo prie 
Katrinos ir stengėsi pokalbiu išblaškyti jos begalinį skausmą. Trumpai 
atsakiusi, ji paragindavo arklį. Jai reikėjo vienatvės... 

Ir vis dėlto, grįžusi į Monsalvi, Katrina pajuto atgimstantį džiaugsmą: 
ant svečių namelio slenksčio su mažuoju Mišeliu ant rankų stovėjo Sara! 
Ji nejudėdama stovėjo kaip valstiečių madona, bet kai raiteliai prijojo 
arčiau, čigonės akys pastebėjo nusiminusį, užverktą Katrinos veidą. Griež- 
tas Saros veidas sušvelnėjo. Jos jausmai Katrinai buvo beveik motiniški, 
dėl to ji iš pirmo žvilgsnio suprato, kaip ši kenčia. Nenuleisdama nuo 
Katrinos akių, ji atidavė vaiką Donatjenai ir nubėgo pasitikti sugrįžusiųjų. 

Nebuvo ištarta nė žodžio. Kai Sara pribėgo arčiau, Katrina nušliuožė 
ant žemės ir, nusilpusi nuo raudų, atsidūrė jos glėbyje. Šią nevilties minutę 
jame buvo taip saugu! Jaunosios moters veidas buvo toks gailus, kad ir 
Sara pravirko. Jos verkė apsikabinusios, paskui lėtai nuėjo prie namo. 

Pamažu Katrina susitvardė ir ašarų kupinomis akimis pažvelgė į savo 
seną draugę: 

— Sara! Mano geroji Sara!.. Vadinasi, aš dar nesu visai prakeikta, jei 
tu grįžai! 

— Prakeikta? Tu? Vargšele... Kaip tau galėjo ateiti į galvą tokia mintis? 

— Ji įsitikinusi, kad mesiras Arno žuvo ugnyje, kai Kalvė leprozoriume 
kilo gaisras, — žemu balsu paaiškino už jų nugarų stovėjęs Gotjė. — Ji 
nieko nenori girdėti, ji tuo įsitikinusi. 

Tai išgirdusi Sara vėl tapo karinga. Kol Katrina apkabinusi karštai 
bučiavo savo vaiką, Sara nusivedė į šalį normandą ir ėmė klausinėti. Gotjė 
papasakojo jai viską: apie Katrinos sugrįžimą, apie keistą nakties svečią, 
apie dvicjų arklių dingimą ir pagaliau apie dramą Kalvė. Suraukusi kaktą, 
Sara atidžiai klausėsi. Kai Gotjė baigė pasakoti, ji minutėlę pastovėjo 
tylėdama, parėmusi ranka smakrą ir įbedusi žvilgsnį į juodą židinio angą. 

Viską apgalvojusi, ji priėjo prie Katrinos, kuri sėdėjo ant kėdės ir ant 
kelių sūpavo Mišelį. 

— Ką tu manai? — paklausė Gotjė Saros. 

— Manau, tu teisus, vaikine! Ponas nemirė! Tai neįmanoma! 

— Bet kada jis galėjo išsigelbėti? — paklausė Katrina. 

— Nežinau. Tačiau tu matei ne šmėklą. Šmėklos neužsideda kaukių, 
tai tikrai Žinau. 

— Norėčiau tikėti tavimi, — atsiduso Katrina. — Bet jei tu teisi, sakyk, 
ką man dabar daryti? 

— Palauk keletą dienų, kaip siūlo Gotjė, ko! Fortūnatas grįš. Paskui... 

— Paskui? 

— Nuvyksime į Kalvė, pasiųsime Saturneną ir keletą stiprių vyrų ir 
apieškosime griuvėsius. Tačiau esu įsitikinusi: jo kūno nerasime Kalvė... 

Dabar Katrinai suruseno viltis. Su Sara ją siejo tokie tvirti saitai, kad 
ji, nors ir nelaikė jos žiniuone, manė, jog ji dažniausiai būna teisi, o kartais 
ir įžvalgi. Ji nieko nepasakė, tik paėmė savo draugę už rankos ir tyliai 
prigludo prie jos skruostu tarsi vaikas, prašantis atleidimo. 

Sara švelniai žvelgė į palinkusią baltaplaukę galvą. Vienuolyno varpas 
kvietė pasimelsti. 

— Vienuoliai renkasi bažnyčioje, — pasakė Sara. — Tu taip pat turi 
nueiti pasimelsti. 

Katrina pavargusi papurtė galvą. 

— Aš nenoriu melstis, Sara. Kodėl turėčiau tai daryti? Dievas mane 
prisimena tik tada, kai nori nubausti. 

— Tu neteisi. Jis tau dovanojo ir kartų keršto ir saldų pergalės vaisių! 
Tu grąžinai teisę egzistuoti Monsalvi! 

— Tačiau kokia kaina! 

— Kainos tu dar nežinai, nebent dar dūsautum dėl to, ką palikai Šinone? 
— vylingai tarė Sara. 

Ji norėjo išgirsti, ką Katrina pasakys paminėjus žmogų, dėl kurio jos 
išsiskyrė. Tačiau Katrina tik nekantriai gūžtelėjo pečiais. 

— Aš apgailestauju tik dėl to, kad nežinau, kur dabar yra Arno. 

Ką buvo galima pridurti? 

Izabelė de Monsalvi taip-nebekarščiavo. Senoji ponia nebekliedėjo ir 
mažiau kosėjo, bet darėsi vis silpnesne kaip gęstanti lempa. 

— Mes neišgelbėsime jos, — pasakė Sara, kai jos ėjo pakeisti Donat- 
jenos, kad ši pailsėtų ir aplankytų savo vyrą; jį buvo beveik užmiršusi nuo 
to laiko, kai susirgo jos ponia. 

— Ji nebenori gyventi, — atsakė Katrina. 

Nei vienuolių sutaisytas žolių antpilas, nei Oriljako medikai, aplankę 
ją tą dieną, neįstengė sustiprinti išsekusio Izabelės de Monsalvi kūno. Ji 
tik gulėjo, išsitiesusi ant lovos, tyli ir abejinga, spausdama rankose rožinį 
arba maldaknygę. Tik vos pastebimas lūpų krutėjimas rodė, kad ji mel- 
džiasi. 

Vieną vakarą, praėjus trims dienoms po Katrinos ir Gotjė kelionės į 
Kalvė, senoji ponia atsimerkė ir pažvelgė į marčią, stovėjusią šalia lovos. 

— Aš meldžiuosi už tave, mano vaike, — tyliai pasakė ji, — ir už 
Mišelį, ir už savo sūnų. Nepalik jo vieno šiame baisiame pasaulyje, 
Katrina. Kai manęs nebebus, aš jį stebėsiu iš dangaus. Jis labai kenčia! 

Katrina sugniaužė rankas, užsikosėjo. Izabelė nieko nežinojo apie 
Kalvė įvykusią dramą, kurią nuo jos rūpestingai slėpė, tačiau Katrinai 
darėsi vis sunkiau vaidinti ir dėtis ramiai, kai širdį draskė nežinomybė. 
Visas tas tris dienas kiekviena minutė jai buvo tikra kančia. Tikėdama Sara, 
ji laukė grįžtant Fortūnato, bet šis vis nesirodė... Katrina prisivertė švelniai 
nusišypsoti šiai ligos nukamuotai moteriai. 

— Nebijokite, motule! Aš niekuomet jo nepaliksiu. Aš noriu pastatyti 
jam namą, netoliese, tačiau atokiau nuo kitų namų, kad ten jis galėtų 
gyventi patogiau ir taip, kaip yra įpratęs... Aš taip norėčiau paimti jį iš to 
baisaus leprozoriumo! 

Ligonės akys nušvito iš džiaugsmo. Savo išsekusia ranka ji paglostė 
Katrinos ranką. 

— Otaip!.. Padaryk tai! Išgelbėk jį nuo skurdo ir vargo! Dabar, kai mes 
turtingi... 

— Mes labai turtingi, motule, — nusišypsojo Katrina nurijusi ašaras. 
— Monsalvi vėl atstatysime, ir bus dar gražiau. Vienuolyno architektas 
brolis Sebastjanas jau braižo naujos pilies planą, o Saturnenas, brolio 
Alasido padedamas, pradėjo dirbti akmenų kirtykloje netoli La Triujero. 
Kai tik bus nuimtas derlius, ten dirbs visas kaimas. Greitai pamatysite 
pastatą, vertą Monsalvi! 

Izabelė, liūdnai šypsodamasi, papurtė galvą. Jos žvilgsnis užkliuvo už 
Katrinos rankos, ant kurios spindėjo smaragdas. Nuo tos dienos, kai 
karalienė Jolanda jį padovanojo, Katrina nebuvo jo nusimovusi. Tačiau 
dabar, pamačiusi, kad senutė žiūri į jį, ji nusimovė žiedą ir užmovė ant vis 
dar gražios, tačiau sulysusios rankos, gulinčios ant antklodės. Ta ranka 
buvo tokia panaši į Arno ranką! 

— Tai — draugiškumo mūsų šeimai garantas, aš jį gavau iš karalienės 
Jolandos. Pažūrėkite, čia brangakmenyje išgraviruotas jos herbas. Mūvė- 
kite jį, motule, jis jums taip tinka. 

Izabelė, beveik vaikiškai džiugiai šypsodamasi, pažvelgė į brangakme- 
nį, paskui su meile — į Katriną. 

— Aš sutinku mūvėti žiedą tik laikinai. Greitai, mano vaike, grąžinsiu 
jį tau. Ne, neprieštarauk! Žinau, kad greitai mirsiu, ir tai manęs nebaugina. 
Mirtis man nekelia siaubo, veikiau atvirkščiai... Ji leis grįžti pas savo 
mylimą vyrą, kurio gedėjau visą gyvenimą, pas savo mielajį Mišelį, kurį 
mėginau išgelbėti. Ir tai bus puiku. 

Minutėlę ji patylėjo, grožėdamasi smaragdu, kuris kaip tamsi spalvų 
jūra spindėjo ant jos rankos. Paskui ji paklausė: 

— O kas nutiko garsiajam jūsų briliantui? 

Katrinos veidas apniuko. 

— Maniau atsikračiusi jo, tačiau jis grįžo man. Ir jau padarė savo juodą 
darbą. Prisiekiu, jis nebekenks! 

— Kaip tai padarysi? 

— Po keleto dienų iškeliausiu aplankyti šventų vietų ir atiduosiu 
prakeiktą brangakmenį tai vienintelei, kuri nebijo šėtoniškos jo galios. 

— Nejaugi jame tiek blogio? 

Katrina atsistojo, ir jos mintys nuskriejo toli. Ji vėl regėjo Kalvė 
leprozoriumo degančias sienas... Sukandusi dantis, kad nesuriktų iš skaus- 
mo, ji sušnabždėjo: 

— Daugiau negu manote. Jis niekada nenustoja skleisti blogio! Jis tai 
daro nuolat, kasdien, tačiau aš žinau, kaip panaikinti jo galią. Aš pririšiu 
tą šėtono akmenį prie kojos tai, kuri kartą jau buvo užlipusi basa koja ant 
gyvatės. Po Juodosios Madonos iš Piuji skraiste juodasis briliantas bus 
nežalingas. 

Iazbelės akyse spindėjo ašaros, tačiau davar tai buvo laimės ašaros. 

— Katrina, pats likimas tave atsiuntė į mūsų šeimą. Pati to nežinodama, 
tu atgaivinai vieną seniausių Monsalvi giminės tradicijų, kai karo metu ar 
gresiant pavojui, kad išmelstų Piuji Madonos pagalbą, jie jai siūlydavo 
gražiausias brangenybes. Eik pas ją, dukrele, tu tikra Monsalvi! 

Katrina neatsakė. Žodžių nebereikėjo. Užteko tylos, jos visiškai suprato 
viena kitą. Tuo metu į ligonės kambarį įėjo abatas Bernaras, kuris kas 
vakarą ją aplankydavo. Pabučiavusi žiedą ant jo rankos, Katrina paliko 
juos vienus ir nuėjo pas Sarą, kuri virtuvėje maitino Mišelį. Kai ji ėjo per 
didžiąją salę, prie jos pribėgo vienuolis. 

— Ponia Katrina! — suriko jis. — Senasis Saturnenas nori, kad tuojau 
pat nueitumėte pas jį. Sako, kad tai labai svarbu. 


Kaip Monsalvi valdytojas, Saturnenas rinko darbininkus pilies statybai. 
Katrina pamanė, jog atsirado kokių nors su tuo susijusių problemų, ir 
nutarė neįspėti Saros, kad nebus tuo metu, kai ji maitins sūnų. 

— Gerai, einu, — pasakė ji. — Dėkoju jums, broli. 

Dirstelėjusi į veidrodį ir įsitikinusi, kad jos suknelė tvarkinga, o balta 
iškrakmolyta kepuraitė švari, Katrina pro vartus nuskubėjo į namą kaimy- 
ninėje gatvėje, kur gyveno Saturnenas. Buvo pats derliaus nuėmimo 
darbymetis. Iš laukų grįžo valstiečiai. Artėjo vakaras. Pirmąkart per dau- 
gelį metų niekas nesutrukdė užaugti javams, ir visi skubėjo greičiau nuimti 
derlių. 

Katrina susidūrė su patenkintų valstiečių grupe, įdegę jų veidai šypso- 
josi po šiaudinėmis skrybėlėmis, marškiniai buvo atsagstyti ant prakaituo- 
tų krūtinių. Moterys pasikaišė sijonus ir ėjo rodydamos nuogas kojas, ant 
pečių užsidėjusios spragilus. Jie visi šypsojosi Katrinai, mojavo skrybėlė- 
mis arba mandagiai lenkėsi ir sakė: “Labą vakarą, ponia!" Jai tai buvo labai 
malonu. Šie geri žmonės buvo nuoširdžiai jai atsidavę, nes ji išgelbėjo juos 
nuo kančių, kurias jie kentėjo kartu su savo ponu Arno... Čia, Monsalvi, ji 
tikrai buvo namie! 


Saturneno ir Donatjenos namas buvo netoli pietinių Monsalvi vartų ir 
juos saugančio kvadratinio bokšto. Dėl aukšto frontono jis buvo vienas iš 
labiausiai į akis krintančių pastatų mieste, galėjo varžyts su pirklio namu, 
ir Donatjena, kaip kiekviena tikra flamandė, itin rūpinosi jo švara. Priėjusi 
prie namo, ji pamatė ant slenksčio laukiantį jos Saturneną, kuris buvo 
pasiraitęs rankoves ir rankose laikė kepurę. Jo veide iš susirūpinimo 

atsirado raukšlių, atsikišęs smakras beveik lietė ilgą nosį. Jis pagarbiai 
pasisveikino su Katrina ir ištiesė ranką, kad įvestų į namą. 

— Ponia Katrina, name yra piemuo. Jis atvyko iš Vilvjė, — kaimo, 
esančio už keturių Ijė nuo čia, Lo slėnyje. Jis pasakoja keistų dalykų. Štai 
kodėl nutariau nesiųsti jo į vienuolyną, o paprašiau pakviesti jus, ir už tai 
prašau man atleisti. 

— Tu teisingai pasielgei, Saturnenai, — atsakė Katrina. Paminėjus Lo 
slėnį, ji ėmė tankiau alsuoti. — Ką jis pasakoja? 

— Tuojau pati išgirsite. Tačiau pirma įeikite. 

Virtuvėje, kur alaviniai indai blizgėjo kaip sidabriniai, o plūktinės 
grindys buvo tokios švarios, kad atrodė aksominės, ant suolo prie didelio 
stalo iš patamsėjusio kaštonmedžio sėdėjo jaunas vaikinas, ant prastų rūbų 
apsivilkęs išverstą avikailį. Jis valgė duoną su sūriu, kurios jam, be abejo, 
buvo davęs Saturnenas, bet kai įėjo Katrina, mandagiai atsistojo, nevikriai 
nusilenkė ir laukė, kada jam leis kalbėti. 

— Šis jaunuolis, — paaiškino Saturnenas, — yra vienas iš Vilvjė 
šeimininko piemenų. O tu, drauguži, stovi priešais ponią Monsalvi. Papa- 
sakok, ką gi tu matei sekmadienį rytą. 

Sutrikęs kilmingos damos akivaizdoje, piemuo raustelėjo. Jo balsas iš 
pradžių vos girdėjosi, tačiau jo pasakojimas išsyk sudomino Katriną. 

— Sekmadienį rytą ganiau avis plynaukštėje... 

— Kalbėk garsiau, — paliepė Saturnenas, — mes tave vos girdime! 

Vaikinas atsikosėjo ir prašneko garsiau: 

— Aš pamačiau du raitelius, kurie, atrodo, šuoliavo iš Monsalvi. 
Pirmasis buvo aukštas ir stotingas, apsirengęs juodai, ir net jo kaukė buvo 
juoda, bet jojo jis puikiu baltu arkliu... 

— Morgana, — sušnibždėjo Katrina. — Morgana tr... 

— Kitas buvo liesas, liguistas žemas žmogus liepsnojančiomis juodo- 
mis akimis ir su smailia barzdele. Jie sustojo prie manęs, ir tas, žemesnysis, 
mane užkalbino. Kitas... raitelis nė neišsižiojo. Jis stovėjo truputį nuošaliau 
ir laikė už pavadžio arklį, kuris nekantriai trypė kanopomis. 

— Ką pasakė *emasis žmogus? — paklausė Saturnenas. 

— Jis paklausė , ar aš pažįstu Monsalvi valdytoją, ir aš atsakiau, kad 
esu jį matęs du tris kartus nuo tada, kai tapau Vilvjė šeimininko piemeniu. 
Tuomet jis paprašė kai ką perduoti ponui Saturnenui. Aš sutikau, bet 

paaiškėjo, kad dėl to turėsiu ateiti čia. Jei taip atsitiko, nutariau pasiimti 
parduoti sūrio. Aš pasakiau, kad eisiu pas jus šią savaitę. Tuomet jis 
paklausė, ar aš moku skaityti. Atsakiau, kad ne... 

— Ir tuomet? — paklausė nekantraudama Katrina. — Ką jis pasakė? 

— Nedaug ką, — atsakė vaikinas. — Jis iš kišenės ištraukė pergamento 
ritinėlį, kad kuo greičiau atiduočiau jį ponui Saturnenui. Ir už tai jis man 
davė auksinį ekiu. 

— Kurgi laiškas? — paklausė Katrina. 

— Čia, — atsakė Saturnenas ir drebančia ranka ištiesė jį. 

— Tu jo neatplėšei? 

— Jis ne man, — atsakė purtydamas galvą valdytojas. — Pažiūrėkite... 

Ant ritinėlio buvo užrašyta: “Poniai Monsalvi, kai ji sugrįš". 

Katrina pajuto, kad baltos sienos ėmė suktis. Niekas kitas negalėjo taip 
parašyti, tik Arno. Ji priglaudė ritinėlį prie širdies, stengdamasi susivaldyti. 
Saturnenas tai pastebėjo ir išlydėjo piemenį. 

— Tu viską gerai padarei, vaikine, dabar eik, pailsėk. 

Tačiau Katrina jį sulaikė. 

— Palauk, noriu padėkoti tau, piemenuk... 

Ji ėmė raustis krepšelyje, tačiau vaikinas atsisakė. 

— Ne, kilmingoji ponia, man jau užmokėjo. Nusipirkite mano sūrio, 
jei norite, daugiau man nieko nereikia. 

— Aš perku visą tavo sūrį, berniuk. Ir pasimelsiu už tave! 

Tai tarusi, ji visus pinigus subėrė į apstulbusio vaikinuko delnus. Jis 
išėjo melsdamasis, ir ji tučtuojau užmiršo jį. Katrina nekantravo likti viena 
ir perskaityti laišką. Kai piemuo išėjo, ji pažvelgė į Saturneną. 

— Niekas, — pasakė ji, — neturi žinoti, ką pasakė piemuo, niekas 
Monsalvi, ir ypač ponia Izabelė. 

— Tai tikriausiai buvo mesjė Arno? 

— Taip, Saturnenai, tai buvo jis! Užpraėjusią naktį sudegė Kalvė 
leprozoriumas. Matyt, jis stebuklingai išsigelbėjo, bet bus geriau, jei ponia 
Izabelė kol kas nieko nežinos. Papasakoti galima tik Donatjenai, Sarai ir 
Gotjė. 

— Nebijokite. Niekas nieko nesužinos. O visiems čia gyvenantiems, 
taip pat ir vienuoliams, mesjė Arno yra miręs Kalvė. Jie tuo tiki. Dabar 
paliksiu jus vieną. 

— Ačiū, Saturnenai... už gerumą! 

Jis tyliai išėjo ir gerai uždarė duris. Katrina atsisėdo ant švaraus suolo 
ir lėtai išskleidė pergamentą. Iš susijaudinimo ir džiaugsmo jos rankos 
drebėjo, tačiau akyse susitvenkusios ašaros trukdė matyti, ir ji vos ne vos 
įžiūrėjo vyro raštą. Ji perbraukė ranka akis tarsi stengdamasi nuplėšti 
nematomą šydą, kuris jai trukdė. 

— Viešpatie, — pasakė ji nervingai juokdamasi, — jei verksiu, nie- 
kuomet neperskaitysiu laiško. 

Ji du tris kartus giliai įkvėpė ir nusišluostė akis. Dabar ji galėjo skaityti 
laišką. į 

“Katrina, — buvo rašoma pergamente, — niekada nemėgau rašyti 
laiškų, bet prieš dingdamas visam laikui panorau paskutinįsyk atsisveikinti 
ir palinkėti tau laimės, kurios esi verta! Kaip man pasakė, tu jau susiradai 
kitą, ir mano geri linkėjimai nebereikalingi. Ir kas aš esu — gyvas lavonas, 
kuris, deja, tik galvoja ir kvėpuoja! Bet man vis dėlto užtenka jėgų pasakyti 
tau, kad esi laisva ir kad tai yra mano noras ir mano įsakymas!" 


Katrinos širdis apmirė. Jos pirštai suspaudė pergamentą, tačiau ji 
prisivertė skaityti toliau. 


“Vyras, kurį išsirinkai, tau duos viską, ko aš negalėjau duoti. Jis drąsus 
ir kilnus. Jis vertas tavęs. Tu būsi turtinga ir, tikiuosi, laiminga, bet man, 
tikram lavonui, niekada nepavyks užgniaužti savo meilės tau, Katrina, 
todėl nebegaliu pasilikti šioje šalyje. Aš galėjau kentėti, kai tu buvai greta, 
Monsalvi, tačiau nebegalėsiu čia gyventi, kai tu išvažiuosi pas savo naująjį 
vyrą. Nenoriu mirti kaip žiurkė urve. Noriu mirti laisvėje... ir vienas. 
Fortūnatas, kuris, rizikuodamas savo gyvybe ir nepaisydamas mano pro- 
testo, visuomet palaikė ryšį su manimi, padėjo man išsigelbėti. Jis bus 
paskutinis mano draugas žemėje. 


Ar prisimeni maldininką, kurį kadaise buvome sutikę? Jo vardas, regis, 
Barnabis, ir aš gerai girdžiu jo žodžius: “Prisimink mane, kai ateis nelai- 
mingos dienos, prisimink senąjį maldininką, ėjusį į Šventojo Jokūbo 
vienuolyną Komposteloje!" Ar prisimeni, kaip jis atgavo regėjimą prie 
apaštalo kapo?.. Jei Viešpats panorės, aš išsigydysiu Galicijoje. O paskui, 
prisidengęs svetimu vardu, kovosiu su kitatikiais. Ir jei tokiam nusidėjėliui 
Viešpats nebus maloningas, tai drąsiai sutiksiu mirtį. 

Dabar mūsų keliai išsiskiria. Amžinai. Tavo kelias veda į laimę, mano 
— pasitikti savo likimo. Sudie, Katrina, mano meile..." 

Laiškas iškrito iš atšalusių Katrinos rankų. Ji pajuto baisią neapykantą 
de Brezė. Kiek žalos pridarė jo plepumas! Jis kaltas dėl Izabelės ligos, 
Arno pabėgimo ir nepakeliamo Katrinos sąžinės graužimo! Dabar Arno 
toli toli... Jis patikėjo jos nepastovumu! Jis pasakė, kad tebemyli ją, bet ar 
mylės dabar, kai mano, jog ji išdavė jį? Ji supyko ir ant savęs. Kaip ji galėjo 
užmiršti senąjį maldininką ir jo duotą patarimą? Kodėl nepaklausė to 
patarimo, o ėmė keršyti, užuot lydėjusi mylimą žmogų ten, kur jis galbūt 
pasveiks! Kodėl ji prieš keletą mėnesių neiškeliavo į Kompostelą išmėginti 
laimės? Įpykusi Katrina užmiršo, kad Arno niekuomet nebūtų jai to leidęs. 
Bijodamas užkrėsti ją, jis nebūtų leidęs jai nė prisiliesti prie savęs. 

Pagaliau Katrinos pyktis dingo, liko tik skausmas. Ji susmuko prie 
židinio, karčiai raudodama ir minėdama Arno vardą... 

Mintis, kad Arno patikėjo jos neištikimybe, patikėjo, jog ji pamiršo jį, 
buvo nepakeliama. Ji degino sielą kaip įkaitinta geležis. Pasibaisėjusi ji 
išvydo save, apkvaišusią, Pjero de Brezė glėbyje vaismedžių sode Šinone 
ir įtūžusi prakeikė save. Kaip brangiai turi mokėti už tą beprotybės akimir- 
ką! 

Ji kilstelėjo galvą ir suvokė, kad kambaryje yra viena. Jos žvilgsnis 
nuslydo nuo lango prie durų. Ji turi tučtuojau vykti paskui Arno! Jai reikia 
žirgo, eiklaus žirgo... Ji turi jį rasti! Štai ką ji turi žūtbūt padaryti: surasti 
jį ir pulti jam po kojomis, maldauti atleisti ir niekuomet nebepalikti jo, 
niekuomet niekuomet! 

Ji tarsi išprotėjusi nubėgo prie durų, atidarė jas ir suriko: 

— Saturnenai! Saturnenai!.. Arklius! 

— Kas yra, ponia? 

Senukas pribėgo prie jos ir, pamatęs paraudusias akis, susirūpino: 

— Ponia, kas atsitiko? 

— Man reikia arklio, Saturnenai, ir tučtuojau! Aš turiu joti. Aš turiu 
sekti paskui Arno! 

— Artinasi naktis, ponia Katrina, vartai uždaromi, kur jūs josite? 


—2?Aš turiu surasti savo vyrą... Arno! 

Apimta nevilties, ji suriko mylimojo vardą. Saturnenas pakraipė galvą 
ir priėjo arčiau. Jis dar niekuomet nebuvo matęs jos tokios drebančios ir 
išbalusios. 

— Jūs drebate!.. Eikite su manimi. Noriu nuvesti jus atgal į vienuolyną. 
Nežinau, kas atsitiko, tačiau manau, kad šiandien jau vėlu ką nors daryti. 
Jums reikia pailsėti... 

Jis pakėlė pergamentą, atsargiai įbruko jai į ranką, tarsi ji būtų vaikas, 
ir išvedė į lauką. Ji leido jam lydėti ją, tačiau žiūrėjo į jį nepatikliai. 

— Tu nesupranti, Saturnenai. Aš turiu jį sulaikyti... Jis leidosi į tokią 
tolimą kelionę... ir neketina grįžti! 

— Jis jau paliko mus, ponia Katrina, ir dabar keliauja ten, iš kur 
negrįžtama. Eikite su manimi. Vienuolyne yra ponia Izabelė, Gotjė ir 
Sara... Jie myli jus ir padės, kai pamatys, kokia esate nusiminusi. Eikime, 
ponia Katrina... 

Šaltas vakaro oras atgaivino Katriną, ji truputį nusiramino. Kai ėjo 
atsirėmusi į Saturneno ranką ir stengėsi nuvyti liūdnas mintis, ji ėmė 
samprotauti apie viską nuosekliau. Ar nebus išmintingiau viską apsvarstyti 
ir paskui numatyti kitą žingsnį? Saturnenas teisus, Gotjė ir Sara padės jai... 
Tačiau pirmiausia ji turi nusiraminti ir neleisti sau galvoti, kad amžinai 
išsiskyrė su Arno ir kad plona juos siejusi gija nutraukta. 

Ji pakėlė galvą ir pasistengė atrodyti rami, kad neglumintų žmonių. 
Vienuolyne ant slenksčio juos pasitiko pats abatas. 

— O aš kaip tik rengiausi siųsti ką nors jūsų pakviesti, ponia Katrina. 
Jūsų motutei vėl priepuolis, ji neteko sąmonės... 

— Bet visai neseniai ji gerai jautėsi! 

— Žinau. Mudu ramiai šnekučiavomės, ir staiga ji nuvirto ant pagal- 
vių... Dabar ten yra Sara su vaistininku. 

Katrina turėjo užmiršti savo rūpesčius ir bėgti pas senutę. Ji paslėpė 
lemtingąjį laišką krepšelyje ir nuėjo pas anytą. Ligonė tebebuvo be sąmo- 
nės. Sara pasilenkusi mėgino atgaivinti ją aromatinėmis druskomis, kol 
vaistininkas trynė jos smilkinius silpnu acto tirpalu. Katrina pasilenkė prie 
ligonės. 

— Ji labai silpna? 

— Atsigauna, — sušnabždėjo suraukusi kaktą Sara. — Tačiau manau, 
kad greitai viskas baigsis. 

— Taip, — pasakė vienuolis. — Ji vos gyva. 

Izabelė pamažu atgavo sąmonę. Su palengvėjimu atsidususi, Sara 
atsistojo ir nusišypsojo Katrinai, tačiau jos šypsena beregint dingo. 

— Bet juk tu dar labiau išbalusi negu ji! Kas atsitiko? 

— Aš žinau, kur Arno, — silpnu balsu atsakė Katrina. — Sara, tu buvai 
teisi, kai mane įspėjai, kad jei paklausysiu Pjero de Brezė, tai gailėsiuosi 
visą gyvenimą. To nereikėjo ilgai laukti. 

— Sakyk, kas atsitiko? 

— Ne dabar. Vėliau. Didžiojoje salėje laukia Saturnenas. Paprašyk jį 
pasilikti. Surask Gotjė ir sužinok, ar šventasis tėvas nesutiktų pabūti su 
mumis. Mes turime aptarti svarbius planus. 


Po valandos Katrina sušaukė visus pasitarti, bet ne svečių name, o 
vienuolyne, kur juos pakvietė abatas. Brolis Eisebijus palydėjo Katriną, 
Gotjė, Sarą ir Saturneną per bažnyčią, tylią ir tuščią tokį vėlų metą, tik prie 
Dievo Motinos degė žvakė. Jie įėjo į didelę salę. Ją apšvietė keturi deglai, 
pritvirtinti prie kolonų, parėmusių skliautuotas lubas. Gležnas, liesas aba- 
tas su ilgu juodu abitu buvo šalia savo krėslo. Jis lėtai vaikštinėjo pirmyn 
atgal, paslėpęs rankas plačiose abito rankovėse ir nuleidęs galvą, tarsi 
visiems rodydamas išskustą tonzūrą. Deglo šviesoje jo asketiškas gelsvas 
veidas buvo seno dramblio kaulo spalvos. Tai buvo veiklus, tvirta ranka 
valdantis vienuolyną ir nuoširdžiai tikintis žmogus. Jis karštai mylėjo 
Dievą, gyveno kaip pasišventėlis, ir nors nuo vaikystės turėjo taikytis prie 
rūstaus, net asketiško gyvenimo, tačiau išorinis šaltumas slėpė karštą širdį 
ir begalinę užuojautą žmonėms. 

Pamatęs įėjusiuosius, jis sustojo ir parodė Katrinai kėdę. 

— Sėskitės, mano dukra! Esu pasirengęs išklausyti jūsų pasakojimą ir, 
jei reikės, duoti patarimą. 

— Dėkoju, šventasis tėve. Nenumatytas įvykis sugriovė mano gyveni- 
mą. Ir aš noriu paprašyti jūsų pagalbos. Čia esantys žmonės — ištikimiausi 
mano draugai, ir aš neturiu nuo jų ko slėpti. 

— Kalbėkite, aš klausau. 

— Dabar, manau, reikia papasakoti teisybę apie tariamą mano vyro 
Arno de Monsalvi mirtį. Dabar jūs sužinosite... 

Balta abato ranka sul:.kė Katriną. 

— Pasigailėkite savęs, vargše vaike! Ponia Izabelė per išpažintį jau 
pasakė baisiąją paslaptį. Kadangi jūs dabar norite kalbėti apie tai, žinokite, 
jog tai nebėra paslaptis... 

— Gerai. Tuomet, šventasis tėve, ar negalėtumėte perskaityti šio laiš- 
ko... ir garsiai. Gotjė ir Sara nemoka skaityti. 

Bernaras de Kalmonas sutiko, paėmė laišką ir pradėjo skaityti. Katrina 
sugniaužė rankas ir užsimerkė. Skausmingai ir pakiliai abatas žemu balsu 
lėtai skaitė atsisveikinimo žodžius, ir jai reikėjo iš paskutiniųjų tvardytis. 
Už nugaros girdėjo savo draugų kūkčiojimą. Ji neatsimerkė, kol abatas 
nebaigė skaityti. 

Dabar visų žvilgsniai buvo nukreipti į ją, o abato akyse atsispindėjo 
nuoširdžiausia užuojauta. Sara ramindama uždėjo ranką jai ant peties. 

— Kokio patarimo laukiate, mano dukra, — paklausė abatas, — ir 
kokios pagalbos? 

— Aš ketinu sekti paskui jį, tėve. Nors ir labai sunku skirtis su savo 
vaiku, kuris man yra viskas šiame pasaulyje, aš privalau surasti jo tėvą! 
Mus išskyrė baisus nesusipratimas. Aš negaliu to pakelti. Mesiras de Brezė 
apsiriko manydamas, kad ketinu tapti jo žmona, — aš tik buvau jam 
draugiška. Jis nežinojo, kad niekas pasaulyje neprivers manęs turėti kito 
vardo, išskyrus Monsalvi. Jis veikė skubėdamas, buvo įsimylėjęs, ir pa- 
skleidė tą baisų melą. Noriu paprašyti jus globoti mano sūnų, prižiūrėti jį 
užėmus mano, Monsalvi šeimos galvos, vietą iryūpintis pilies atstatymu. 
Mano tarnai liks čia, bet aš išeinu! : 

— Kur rengiatės eiti? Jo vytis? 

— Žinoma. Nenoriu prarasti jo amžinai... 

— Jis jau prarastas amžinai, — rūsčiai tarė abatas. — Jis grįžta pas 
Viešpatį. Ar verta stengtis grąžinti jį į žemę? Raupsai savo aukoms nebūna 
gailestingi. 

— Viskas Viešpaties rankose! Noriu jums, šventasis tėve, priminti, kad 
stebuklų vis dėlto būna. Jūs įsitikinęs, kad jis nepasveiks prie šventojo 
Jokūbo kapo Galicijoje? 

— Ką gi, tegul jis ten eina, bet vienas! 

— O jei jis pasveiks? Nejaugi turiu leisti jam eiti kovoti su kitatikiais 
ir sutikti savo mirtį tolimoje žemėje? 

— O ką gi dar likdavo daryti žmonoms kryžiaus žygių metu? 

— Kai kurios žmonos sekdavo paskui savo vyrus. Aš noriu surasti 
žmogų, kurį myliu, — Katrina sušuko taip karštai, kad abatas, truputį 
suraukęs antakius, nusisuko. 

— O... jei jis nepasveiks? — pagaliau pasakė abatas. — Juk tai labai 
retas Dievo malonės ženklas, jo sunku tikėtis. 

Pasidarė tylu. Iki tol greiti, staigūs abato klausimai ir Katrinos atsaky- 
mai priminė kardų žvangėjimą dvikovoje. Tačiau šie abato žodžiai visiems 
sukėlė siaubą, kurį visi jautė pagalvoję apie prakeiktą ligą. Per nugaras 
nubėgo šiurpulys. Katrina atsistojo ir priėjo prie didelio kryžiaus, kabėju- 
sio ant sienos. 

— Jei jis nepasveiks, aš liksiu su juo, kol jis bus gyvas, ir mirsiu kartu 
su juo! — pasakė ji tvirtai, žiūrėdama į kryžių ir tuo pabrėždama, kad ja 
nereikia abejoti. 

— Tačiau Viešpats draudžia savižudybę! O pasilikti su raupsuotuoju 
— vadinasi, sąmoningai pasmerkti save mirčiai, — sausai paprieštaravo 
abatas. 

— Aš verčiau mirsiu, negu gyvensiu be jo, ir aš nebijau pragaro, jei 
Dievą įžeidžia mano meilė... 

Šventojo tėvo balsas sugriaudėjo po abatijos skliautais ir liesa ranka 
pakilo aukštyn: 

— Tylėkite! Atgailaukite, jei norite, kad jums būtų atleista, ir atsimin- 
kite, kad kūniškoji aistra žeidžia Viešpaties tyrumą! 

— Atleiskite man, bet aš negaliu meluoti, kai kalbama apie mano 
gyvenimą, ir negaliu kitaip kalbėti! Šventasis tėve, tik viena man pasaky- 
kite: ar sutinkate pakeisti mane Monsalvi, ginti mano žmones ir veikti kaip 
ponas ir kaip abatas, kol aš grįšiu? 

— Ne! 

Žodis nuskambėjo aiškiai ir griežtai. 

Ir vėl pasidarė tylu. Už Katrinos nugaros trys nebylūs šios scenos 
liudytojai užgniaužė kvapą. Jaunoji moteris nusivylusi pažvelgė į liesą 
griežtą veidą. 

— Ne?.. Bet kodėl, šventasis tėve? 

Tai buvo skausmingas šūksnis. Ji lėtai atsiklaupė ir maldaujamai iškėlė 
rankas. 

— Kodėl? — paklausė prislėgta. — Išleiskite mane! Jei prarasiu savo 
meilę, mano širdis nustos plakti. Aš negaliu gyventi! 

Griežtas abato veidas sušvelnėjo, jame atsirado nuoširdi užuojauta ir 
supratingumas. Bernaras de Kalmonas priėjo prie jaunosios moters, pasi- 
lenkė ir atsargiai pakėlė. 

— Todėl, kad jūs dar neturite teisės išeiti, mano dukra. Jūs galvojate 
tik apie savo žmogiškąją aistrą... ir galbūt... apgailestaujate ir jaučiate 
sąžinės graužimą. Argi nesuteikėte tam jaunuoliui vilties, kad pamilsite jį? 
Ne, neatsakykite man. Tik sakykite, nejaugi jūsų meilė verčia jus būti 
žiauria ir jūsų širdyje niekam nebeliko vietos? 

— Ką jūs norite pasakyti? 

— Aš nepriminsiu jums jūsų sūnaus, bet kaip jūs galite palikti seną 
moterį numirti vienišą, be jūsų paguodos ir meilės? Nejaugi jūs paliksite 
motiną, kuri, be abejo, kenčia daug labiau negu jūs, nes jūs širdies gilumoje 
puoselėjate viltį jį pamatyti, o ji žino, kad niekuomet nebepamatys jo... 
Nejaugi galite būti tokia žiauri? 

Katrina nuleido galvą. Iš nevilties ji užmiršo Izabelę, lėtai mirštančią 
siauroje vienuolyno celėje. Ji jaudinosi tik dėl Mišelio. Tik nerimas dėl jo 
gėlė širdį, jis vienintelis laikė ją. Ji nė nepamanė apie senąją ponią. Dabar 
ji susigėdo. Tačiau, nepaisant sąžinės priekaištų, ji tebegirdėjo aiškų ir 
garsų meilės balsą. Kai buvo kalbama apie Arno, jai niekas kitas nebuvo 
svarbu. Vis dėlto ji buvo priversta pripažinti savo pralaimėjimą. 

-— Taip, jūs teisus, — pasakė ji, pasisuko ieškodama ištikimų Saros 
rankų paramos. Ši ją apkabino, ir ji pridūrė: — Aš lieku. 

Ir tuomet pasigirdo galingas Gotjė balsas: 

— Jūs turite pasilikti, ponia Katrina, dėl berniuko ir mirštančios moters, 
tačiau aš laisvas, ir jei liepsite, galiu vytis mesirą Arno! Kas mane sulaikys? 
— Jis pasisuko į abatą, visa galva už jį aukštesnis. — Viešpaties tarne, 
duokite man arklį ir kirvį. Aš nebijau nei kelių, nei ilgos kelionės. 

Katrina krūptelėjo nuo šių viltį teikiančių žodžių ir dėkingai pažvelgė 
į aukštąjį normandą. 

— Tikrai, esi tu! Tu gali surasti ji ir jam pasakyti, kad visuomet buvau 
jam ištikima, bet jis niekuomet nesutiks grįžti pas mane. Aš tai žinau. Dar 
niekam nepavyko jo perkalbėti. 

— Aš galėčiau. Jūs bent išvengsite daugelio nemalonumų. Ir jei mesiras 
Arno pasveiks, aš jį grąžinsiu kad ir jėga. O jei ne, grįšiu vienas! Jūs man 
leisite sekti paskui jį? 

— Argi galėčiau neleisti? Tu — mano vienintelė viltis... 

— Puiku! Ką gi, atsisveikinkime! — sušuko Gotjė nebenorėdamas 
tuščiai šnekėtis. — Mes ir taip praradome daug laiko. Tegul atidaro man 
vartus ir duoda arklį. Prisiekiu Odinu, aš jį surasiu... Net jei dėl to turėsiu 
nuklysti į Mahometo kraštą! 

— Čia — Dievo namai! — griežtai pasakė abatas. — Netikriems 
dievams čia nėra vietos! Eikite su manimi, Katrina, mano vaike... Dievo 
Motinos paprašysime, kad gintų tą milžiną barbarą, kuris nesupranta, kur 
yra! O paskui drauge palydėsime jį... Aš jums padėsiu! 

Po valandos Katrina stovėjo tarp Saros ir Saturneno prie Monsalvi vartų 
ir klausėsi, kaip tolumoje tyla Gotjė arklio kanopų kaukšėjimas. Aprūpin- 
tas maistu, rūbais, pilna pinigine ir stipriu arkliu, normandas nušuoliavo 
paskui Arno ir Fortūnatą. 

Kai kanopų kaukšėjimas naktį nutilo, Katrina stipriau apsisiautė ap- 
siaustą ir ėmė ieškoti Paukščių Tako virš savo galvos. Liaudis jį laikė 
šventojo Jokūbo taku. Paskui ji atsiduso. 

— Ar yra vilties, kad jis kada nors ras Arno? Tos pietinės žemės jam 
atrodys esančios tokios pat keistos kaip ir Didžiojo chano žemė. 

— Monsinjoras abatas jam liepė joti kriauklės ženklu pažymėtais 
keliais, — pasakė Saturnenas, — ir išmokti atmintinai pirmųjų nakvynės 
namų pavadinimus, nes negalėjo jam jų užrašyti. Jūs turite būti kantri, 
ponia Katrina! Nors Gotjė netiki nei Dievo Motina, nei šventuoju Jokūbu, 
jie globos jį! Jie niekuomet neapleidžia tų, kurių karštos, geros širdys 
leidžiasi į sunkią kelionę. 

— Jis teisus, — pritarė Saturnenui Sara. — Gotjė stiprus, protingas ir 
gudrus. Ir yra toks energingas, kad gali nuversti kalnus. Dabar eikime, 
metas grįžti. Mūsų reikia poniai Izabelei. Ir tu, kai apkabinsi savo vaiką, 
rasi jėgų atlikti savo pareigas! 

Katrina neatsakė. Ji neparodė savo nuolat didėjančio apgailestavimo ir 
tylėdama nuėjo į abatiją. Tačiau ji gerai žinojo, kad nusileido tik laikinai, 
aplinkybių verčiama, ir jos noras lėkti paskui Arno nedingo. 

Tą naktį ji ilgai sėdėjo supdama ant rankų Mišelį ir stengdamasi 
sušildyti savo sustingusią širdį meile mažyliui. 


Šešioliktas skyrius 


Menestrelis 


Izabelė de Monsalvi mirė kitą dieną po šventojo Mykolo dienos, be 
skausmo ir kančių, beveik patenkinta. Prieš mirtį ji paskutinįsyk patyrė 
džiaugsmą: ji pamatė, kaip vasalai pirmą kartą prisiekė jos vaikaičiui... 

Dvaro valdytojas Saturnenas, pasitaręs su Monsalvi didikais, nuspren- 
dė, kad vaikas per savo vardadienį turi būti oficialiai pripažintas mažojo 
miesto valdovu. Dabar, kai karalius Monsalvi šeimai buvo grąžinęs turtus 
ir valdas, šiam geram žmogui atrodė, kad rugsėjo 29—0ji yra tinkamiausia 
data tokiam įvykiui. Be to, ji sutapo su kaimo piemenų švente, kai visų 
apylinkių piemenys susirinkdavo Monsalvi plynaukštėje. 

Po iškilmingų šv.Mišių, kurias laikė abatas Bernaras, Mišelis ir jo 
motina atsisėdo ant pakylos, įrengtos prie bažnyčios vartų, kad priimtų 
savo vasalų, tokia proga apsirengusių geriausiais rūbais, priesaiką. Satur- 
nenas rudais vilnoniais rūbais, su sidabrine grandine ant kaklo, atnešė 
jiems ant pagalvėlės padėtą dovaną — kviečių varpų ir vynuogių kekę. 
Jis pasakė įmantrią, bet truputį padriką kalbą, kuri Monsalvi gyventojams 
pasirodė esanti gana raiški, o paskui visi miestiečiai vienas paskui kitą ėjo 
pabučiuoti mažojo Mišelio rankutės. Vaikas patenkintas šypsojosi, džiau- 
gėsi baltu aksominiu rūbu, kuriuo jį papuošė Sara, bet dar daugiau malo- 
numo jam teikė auksinė grandinė su topazais, motinos užsegta jam ant 
kaklo. Mažajam ponui, kuriam dar nebuvo nė dvejų metų, ceremonija 
pasirodė per ilga. Tačiau po jos piemenų šokiai ir imtynininkų varžybos jį 
labai pralinksmino. Jis stryktelėjo ant savo krėslo, nors motina stengėsi jį 
sulaikyti, ir šokinėjo kaip mažas velniūkštis. Jo senelė, kurią apklostytą 
išnešė su neštuvais, kad galėtų dalyvauti ceremonijoje, nenuleido nuo jo 
mylinčių akių. 

Dienai baigiantis pats Mišelis, padedamas Katrinos, kuri laikė jo ranką, 
plynaukštėje uždegė didžiulį šventąjį laužą. O paskui, kai mergaitės ir 
berniukai dainavo ir šoko žalioje pievoje, aidint švilpynėms, naujasis 

Monsalvi šeimininkas, per dieną nuvargęs, buvo nuneštas į lovą. Jis 
tučuojau užmigo, jaukiai priglaudęs savo šviesiaplaukę galvelę prie šilto 
Saros peties. 

Visą naktį Katrina girdėjo, kaip jos vasalai šoka ir dainuoja, ir džiaugėsi 
jų linksmybe. Ji buvo priversta visą dieną slėpti savo didį liūdesį, kad 
niekas nesužinotų, kokia kančia jai buvo ta ceremonija. Mišeliui tapus 
Monsalvi valdovu, tarsi buvo nustumtas į praeitį jo tėvas, apie kurį per 
pastaruosius pusantro mėnesio niekas nieko negirdėjo... 

Kitą rytą Monsalvi miestiečius, kurie vakare buvo išsiskirstę laimingi 
ir patenkinti, pažadino gedulingas varpo gausmas, ir jie sužinojo, kad 
senoji pilies šeimininkė mirė... 

Tą rytą Sara jai atnešė pieno ir rado ją lovoje mirusią. Izabelė gulėjo 
išsitiesusi, užsimerkusi, rankose buvo suspaustas rožinis. Saulės spindulys 
žaidė ant karalienės Izabelės smaragdo, kuris buvo ant jos baltos rankos. 
Sara stabtelėjo ant slenksčio, apstulbinta neįprasto mirusios moters grožio. 
Sekinantys ligos pėdsakai buvo dingę, veidas buvo ramus, lygus, atrodė 
daug jaunesnis. Žili plaukai, supinti į dvi storas kasas, supo veidą, ir ji buvo 
neapsakomai panaši į savo sūnų. 

Sara persižegnojo, paskui padėjo pieno ąsotį ir nuėjo pas Katriną, kuri 
paryčiui pagaliau buvo užmigusi. Sara lengvai palietė jos petį. Jaunoji 
moteris staigiai atsisėdo ir žvelgė į čigonę plačiai atmerktomis, išsigandu- 
siomis akimis, kol ši atsargiai aiškino: 

— Ponios Izabelės kančios pagaliau baigėsi, Katrina, tau reikia keltis. 
Aš einu pasakyti abatui. Tu tuo tarpu išvesk Mišelį ir atiduok jį Donatjenai. 
Mirtis nėra tinkamas reginys mažam vaikui! 

Katrina kaip lunatikė pakluso jai. Ji laukė to momento nuo tada, kai 
grįžo. Ji žinojo, kad senoji ponia norėjo mirties kaip išsigelbėjimo, ir protas 
jai kuždėjo, jog nereikia gailėtis, kad Izabelė pagaliau sulaukė ramybės. 
Tačiau protas negalėjo įveikti staiga užplūdusio liūdesio... Katrina suprato, 
kad Izabelė jai buvo brangesnė negu ji galėjo suvokti. Kol Arno motina 
buvo gyva, ji buvo tas žmogus, su kuriuo Katrina galėjo kalbėtis apie vyrą, 
kuri pažino jį geriau negu ji ir kurio prisiminimai apie jį niekuomet 
neišseko. O dabar švelnus balsas nutilo ir jos vientavė tapo dar baisesnė... 
Arno dingo, Gotjė daugiau kaip prieš mėnesį išvyko nežinia kur, ir dabar 
atėjo Izabelės eilė... 

Aprengusios mirusiąją, Katrina su Sara truputį pastovėjo prie lovos, 
kurioje gulėjo Izabelė. Ji buvo aprengta vienuolės rūbais, su kuriais norėjo 
būti palaidota. Su griežtais juodais rūbais ji atrodė didinga... 

Katrina labai atsargiai numovė šlifuotą smaragdą, kurio žemiškas 
žavesys nesiderino prie asketiškos aprangos. Kartu su Sara ji ilgai žiūrėjo 
į mirusiąją. Kai atvyko dviejų tarnų, nešusių smilkytuvą ir šventintą 
vandenį, lydimas abatas, jos atsiklaupė ir ėmė melstis. 

Kitos trys dienos Katrinai buvo kaip slogus sapnas. Kūnas buvo pašar- 
votas bažnyčios chore, kur nuolat meldėsi keturi vienuoliai. Katrina, Sara 
ir Donatjena pasikeisdamos klūpėjo prie kūno. Tos ilgos valandos, praleis- 
tos tylioje bažnyčioje, Katrinai atrodė esąs baisus sapnas. Vienuoliai 
stovėjo prie atidengto karsto, pridengę savo veidus gobtuvais ir paslėpę 
rankas plačiose rankovėse. Mirguliuojančioje didžiulių geltonų vaškinių 
žvakių šviesoje jie atrodė gana grėsmingai, kaip šmėklos. Katrina norėjo 
prisiversti melstis, kad nuvytų nerimą, tačiau... ji užmiršo žodžius, kuriais 
kreipiamasi į Dievą. Jai buvo lengviau kalbėtis su mirusiąja. 

— Motule, — tyliai šnabždėjo ji, — tame pasaulyje, kur dabar esate, 
viskas yra daug lengviau ir paprasčiau! Padėkite man!.. Padarykite, kad jis 
grįžtų, arba tegul jis bent sužino, kad niekada nenustojau jo mylėti! Aš 
tokia nelaiminga! 

Tačiau vaškinis veidas buvo negyvas, ir lengva šypsenelė Izabelės 
lūpose neišdavė jos paslapties. Katrinai vis labiau graužė širdį. 

Trečios dienos išvakarėse Izabelės de Ventador, ponios Monsalvi 
kūnas buvo padėtas šeimos laidojimo rūsyje. Laidotuvėse dalyvavo visas 
miestas. Už medinių vienuolyno kiemo grotų vienuoliai giedojo “Viešpa- 
tie, pasigailėk". O Katrina žiūrėjo į liekną kūną moters, kuri prieš trisde- 
šimt penkerius metus pagimdė jos dievinamą vyrą, o dabar dingo po 
akmeninėmis bažnyčios grindimis... 

Eidama iš bažnyčios, Katrina akimis susidūrė su gedulingas mišias 
laikiusio abato žvilgsniu. Jo žvilgsnyje atsispindėjo ir klausimas, ir prašy- 
mas, bet ji nusisuko, kad nereikėtų atsakyti. Kokia nauda! Izabelės mirtis 
nesuteikė jai laisvės. Mažos Mišelio rankytės laikė ją dar stipriau negu 
pirma, ir ji neturėjo priežasčių palikti jų dabar, nes Gotjė išvyko ieškoti 
Arno. Kol negaus iš jo žinių, ji turi likti čia ir laukti! 

Ruduo nudažė kalnus purpuro ir aukso spalva. Monsalvi gamta buvo 
spalvinga, tačiau debesys leidosi vis žemiau, ir žvitrios kregždės skubėjo 
į pietus. Katrina iš vienuolyno bokšto lydėjo jas akimis, kol jos dingo iš 
akių. Virš jos galvos skrendant jų pulkams, jai darėsi vis liūdniau. Ji pajuto, 
kad iš visos širdies pavydi tiems nerūpestingiems paukščiams, skrendan- 
tiems į pietus ieškoti saulės, į tą žemę, kur ji pati taip norėjo nuvykti! 

Dar niekuomet dienos neslinko taip nykiai ir nuobodžiai. Kasdien, jei 
oras būdavo gana geras, Katrina su Sara ir Mišeliu eidavo prie pietinių 
vartų, kur vienuoliai ir valstiečiai pradėjo lieti naujus pilies pamatus. Abato 
patarimu ji nutarė ne atstatyti pilį senoje vietoje, Piuji del Arbo šlaite, bet 
statyti ją prie pat Monsalvi vartų. Visi dar gerai prisiminė, ką sugriovė 
Valeto būriai. 

Dvi moterys visuomet truputį pastovėdavo ten, kur bus pilis, o paskui 
eidavo šiek tiek toliau pažiūrėti, kaip dirba medkirčiai. Dabar, kai anglai 
nebekėlė pavojaus, visi kibo į darbą, kad atgaivintų didžiųjų kančių metais 
apleistą žemę. Visur iškerojo brūzgynai, kuriuose žmonėms dažnai tekda- 
vo slėptis. Juos reikėjo iškirsti, kad žemė vėl galėtų auginti kviečius ir būti 
gyvuliams ganykla. Tačiau Katrinos akys visuomet žvelgė į žydrus tolius, 
už tamsios medžių lapijos, kur dingo Arno. Paskui, tvirtai laikydama mažą 
Mišelio rankutę, ji lėtai grįždavo namo. 

Vieną naktį smarkus vėjas nuplėšė nuo medžių lapus. O kitą naktį žemę 
užklojo sniegas. 

Debesys nusileido taip žemai, kad atrodė, jog jie liečia žemę, ir šaltas 
rūkas, rytais apsiausdavęs apylinkes, ilgai neišsisklaidydavo. Atėjo žiema, 
ir Monsalvi apsnūdo. Pilies statyba sustojo, visi miestelyje sugužėjo į savo 
šiltus namus. Katrina ir Sara padarė tą patį. Vienuolyno gyvenimas, kurį 
tvarkė varpo skambėjimas, tapo nepakenčiamai monotoniškas, tačiau ta 
monotonija malšino Katrinos skausmą. Slinko dienos, visos buvo pana- 
šios. Moterys kampe prie židinio verpė ir stebėjo, kaip ant kilimo žaidžia 
Mišelis. Visur aplink buvo balta, ir Katrina ėmė abejoti, ar kada nors bus 
kitaip. Ar pagaliau ateis pavasaris? 

Kasdien ji prisiversdavo eiti pasivaikščioti. Ji apsiaudavo sunkius 
batus, apsisiausdavo stora pelerina su gobtuvu ir eidavo iš vienuolyno vis 
ta pačia kryptimi. Už pietinių vartų ji atsisėsdavo ant senos sienos, kur 
neužpūsdavo vėjas ir neiėkė sniego sūkuriai, ir ilgai žiūrėdavo į kelią, 

vedantį į Lo. Ji nuolat tikėjosi pamatyti pažįstamą figūrą, artėjančią jos 
link. Kaip seniai išjojo Gotjė!.. Per Kalėdas jau bus trys mėnesiai! Ir per 
tą laiką niekas neatnešė jokios žinutės apie jį. Jis tarsi ištirpo toje milžiniš- 
koje sniego erdvėje... Artėjant nakčiai, Katrina lėtai grįždavo namo, dar 
labiau prislėgta ir dar mažiau turėdama vilties. 

Kalėdos atėjo ir praėjo, nesuteikdamos palengvėjimo. Ji nuolat galvojo 
apie tuos žmones, kurių čia nebuvo. Ir pirmiausia apie Arno! Jis jau turėtų 
būti nuvykęs į Kompostelą. Bet ar įvyko jo lauktas stebuklas, ar jis 
pasveiko? O Gotjė? Ar jam pavyko pasivyti bėglius? Ar jie dabar buvo kur 
nors drauge, kaip jos mintyse? Ji galvojo apie visa tai ir kankinosi neras- 
dama atsakymo. 

— Kai ateis pavasaris, — pažadėjo ji sau, — o iš jų vis dar nebus 
žinutės, aš leisiuosi jų ieškoti... 

— Jei jie ir grįš, tai ne anksčiau kaip pavasarį, — pasakė kartą Sara, 
kai Katrina balsu svarstė. — Niekas nesiryš eiti per kalnus, kai keliai 
užversti sniego. Žiema pridaro tokių kliūčių, kurių nė tvirčiausia valia ir 
karščiausia meilė negali įveikti. Tu turi laukti! 

— Laukti! Laukti! Aš visuomet laukiu! Nebegaliu pakęsti to begalinio 
laukimo! — suriko Katrina. — Nejaugi visą likusį gyvenimą turėsiu laukti 
to, kas niekuomet neįvyks? 

Sara į tokius klausimus neatsakinėjo. Buvo geriau nutraukti pokalbį 
arba pasikalbėti apie ką nors kita, nes ginčai tik didino Katrinos kančias. 
Čigonė netikėjo, kad Arno pasveiks. Niekas nebuvo girdėjęs, kad lepro- 
zoriumai paleistų savo aukas. Keista, kad šventasis Menas de Žaleirakas, 
globojantis šia baisia liga sergančius žmones, dar turi savo maldininkų. 
Kompostelos šventasis Jokūbas garsėjo savo stebuklais, tačiau Saros 
krikščionybė dar buvo per daug pagoniška, kad ji būtų galėjusi tikėti 
stebuklais. Kita vertus, ji buvo įsitikinusi, kad ji dar išgirs apie Gotijė, jei 
tik jam nieko blogo neatsitiks. Vis dėlto ji negalėdavo nedūsauti matydama 
sniege išsiskiriantį mažą juodą Katrinos siluetą, kai ši įdėmiai žiūrėdavo, 
ar kas nors neateina keliu. 

Vieną vakarą vasario mėnesį, kai Katrina nuėjo į savo stebėjimo punktą 
po priverstinės pertraukos dėl prasto oro, ji staiga pastebėjo baltame kelyje 
tamsią dėmę, kuri pro juodas pušis vis artėjo ir didėjo. Ji pašoko, širdis 
ėmė skausmingai plakti, trukdydama kvėpuoti... Tai buvo žmogus, ir jis 

ėjo iš slėnio. Jis slinko nepaprastai lėtai, susikūprinęs nuo šalto vėjo. 
Katrina pabėgo į priekį, tačiau pamiškėje nusivylusi sustojo. Tai buvo ne 
Gotijė... ir juo labiau ne Arno. Dabar ji gana aiškiai matė neaukštą, liesoką 
ir labai rudo veido žmogų. Akimirką jai pasirodė, kad tai Fortūnatas, bet 
ir ši viltis dingo. Keliauninko ji visai nepažinojo. 

Jis buvo užsidėjęs žalią skrybėlę, kurios atbraila priekyje buvo nulenkta 
žemyn, užpakalyje buvo užriesta virš keleto nušiurusių plunksnų pliuma- 
žo. Rudame veide matėsi ryškios žvitrios akys, o plati burna linksmai 
šypsojosi išvydus moterį, stovinčią kelkraštyje. Katrina pastebėjo, kad jo 
nugara sulinkusi nuo kvadratinio daikto, nešamo po apsiaustu, svorio. 

“Keliaujantis prekiautojas, — pamanė Katrina, — arba menestrelis... 

Kai žmogus priėjo arčiau, ji nusprendė, kad tai menestrelis. Po apsiaus- 
tu jis vilkėjo žalios ir raudonos spalvų kostiumą, ryškų ir linksmą, nors 
truputį apsitrynusį. Vyras nukėlė skrybėlę ir nusilenkė. 

— Geroji moterie, — pasakė jis su stipriu akcentu, — gal malonėtumėte 
pasakyti, kaip ši vieta vadinasi? 

— Monsalvi. Bet ar tai ta vieta, į kurią jūs ėjote? 

— Tai ta vieta, į kurią ketinau ateiti iki nakties. Tačiau prisiekiu 
Švenčiausiaja Dievo Motina, kad jei visos valstietės čia tokios puikios kaip 
jūs, tai Monsalvi turi būti tikras rojus! 

— Deja, čia ne rojus, — atsakė Katrina, kuriai jaunuolio akcentas buvo 
juokingas. — O jei tikitės būti priimtas pilyje, juk esate menestrelis, ar ne? 
— tai turėsite nusivilti. Monsalvi pilies nebėra. Čia rasite tik seną abatiją, 
kur kartais dainuojamos dainos apie meilę. 

— Žinau, — tarė menestrelis. — Tačiau nors čia nėra pilies, bet yra jos 
šeimininkė. Jūs pažįstate ponią Monsalvi? Man sakė, kad ji yra gražiausia 
pasaulio moteris... Tačiau abejoju, ar ji galėtų būti gražesnė už jus! 

— Tuomet jūs nusivilsite, — pasakė Katrina. — Aš esu ponia Monsal- 
vi... 

Šypsena dingo iš linksmo keliauninko veido. Jis vėl nukėlė savo 
išblukusią skrybėlę ir atsiklaupė ant sniego. 

— Kilmingoji ir maloningoji ponia, atleiskite, kad netinkamai kreipiau- 
si į jus. 

— Jūs negalėjote to žinoti. Nedaugelis pilių šeimininkių vaikštinėja 
keliais tokiu oru, ir dar vienos! 

Tuo metu tarsi patvirtindamas jos žodžius smarkus vėjo gūsis išplėšė 
iš menestrelio rankų skrybėlę ir privertė Katriną slėptis už medžio. 

— Nestovėkite čia, — pasakė ji, — oras baisus, ir artėja naktis. Pilis 
sugriauta, tačiau vienuolyno nakvynės namuose, kur aš gyvenu, gausite 
maisto ir galėsite pernakvoti. Iš kur jūs žinote mano vardą? 

Menestrelis atsistojo ir nusivalė liesus kelius. Jis apniuko, ir linksma 
šypsena dingo. 

— Kilmingoji ponia, apie jus man papasakojo žmogus, kurį sutikau 
pietų kalnuose... Jis buvo labai aukštas ir nepaprastai stiprus! Tikras 
milžinas! Jis sakė, kad jo vardas Gotijė... 

Katrina iš džiaugsmo šūktelėjo ir sugriebė menestrelį už rankos, vers- 
dama jį eiti greičiau. 

— Jus siuntė Gotjė? O, tuomet jūs tikrai esate palaimintasis, kad ir kas 
būtumėte. Kaip jis? Kur jį sutikote? 

Ji skubėjo į kaimą tempdama menestrelį, kuris vis labiau nerimavo. Jie 
praėjo vartus, ir kai Saturnenas pasirodė savo namo lange, Katrina sušuko: 

— Šis žmogus matė Gotijė! Jis atnešė naujienų! 

Senasis valdytojas išėjo ir džiugiai šūktelėjo jiems. Mencstrelis į juos 
abu žvelgė su tam tikra baime. 

— Dėl Dievo meilės, kilmingoji ponia, — sunkiai atsiduso jis, — jūs 
net neleidote man pasakyti savo vardo ir... 

— Tai pasakykite man jį! — linksmai šūktelėjo Katrina. — Man jūs 
visuomet būsite Gotjė pasiuntinys... 

Vyras sielvartingai purtė galvą. 

— Esu Gvidas Čigala, kilęs iš nuostabiosios Florencijos. Aš keliavau 
pasimelsti prie apaštalo Jokūbo kapo ir prašyti jį atleisti už mano visas 
nuodėmes... Ponia, — meldė jis, — nesutikite mane taip šiltai ir taip 
nedžiūgaukite. Aš atnešiau blogų žinių. 

Katrina ir Saturnenas kaip įbesti sustojo viduryje kelio. Katrinos 
skruostų raudonis dingo, ji išbalo. 

— O! — teištarė ji. 

Jos žvilgsnis neramiai, beveik maldaujamai bėgiojo nuo menestrelio 
prie Saturneno. Paskui ji susitvardė ir išdidžiai atlošė galvą. 

— Geros jos ar blogos, vis dėlto jums reikia pailsėti ir pavalgyti. Tačiau 
sakykite: kaip Gotjė? 

Gvidas Čigala kaltai nuleido galvą. 

— Ponia, — sušnibždėjo jis, — bijau, kad jis miręs. 

— Miręs! 

Katrina ir Saturnenas kaip susitarę šūktelėjo šį žodį. tačiau senukas 
išsakė mintį, kuri toptelėjo jiems abiems: 

— Tai neįmanoma! Gotjė negali mirti! 

— Aš nesakiau, kad esu tuo įsitikinęs, — lyg atgailaudamas tarė Čigala. 
— Sakiau, kad bijau, jog yra taip. 

— Jūs turite mums viską papasakoti, — nutraukė jį Katrina. — Eime. 

Svečių name Sara pasirūpino keliauninku, nuplovė jo nuilsusias kojas, 
davė karštos sriubos, duonos, sūrio ir puodelį vyno, prieš nusiųsdama jį į 
didįjį kambarį, kur laukė Katrina, Saturnenas ir Donatjena. Nors Katrina 
ir nekantravo, bet turėjo būti svetinga. Ji liūdnai nusišypsojo pamačiusi, 
kad menestrelis neša savo instrumentą. 

— Jau daug laiko čia neskambėjo dainos, — tyliai pasakė ji. — Dabar 
neturiu nuotaikos klausytis muzikos. 

— Muzika ramina sielą, ypač kai ji nuliūdusi, — pasakė Gvidas ir 
padėjo savo instrumentą ant suolo. — Bet pirmiausia atsakysiu į jūsų 
klausimus. 

— Kada ir kur jūs matėte Gotjė? 

— Tai buvo Ibafieto kalnuose, netoli nuo nakvynės namų Ronselvano 
tarpeklyje. Aš nuslydau nuo uolos, ir Gotjė mane išgelbėjo. Mes visą naktį 
praleidome kalnų oloje. Aš jam pasakiau, kad grįžtu į tėvynę ir kad sustosiu 
kiekvienoje pilyje, kuri pasitaikys mano kelyje. Tuomet jis paklausė, ar 
galiu nueiti į Monsalvi ir nunešti jums naujienų. Suprantama, aš sutikau. 
Jis man taip padėjo, kad negalėjau atsisakyti... Tuomet jis paprašė perduoti 
jums šiuos žodžius. 

— Kokius? — paklausė Katrina ir nekantriai pasilenkė į priekį. 

— Jis pasakė: “Poniai Katrinai praneškite, kad baltas žirgas yra prie- 
šakyje. Rytoj tikiuosi jį pasivyti..." 

— Ir tai viskas? 

— Tai viskas. Tiksliau — tai viskas, ką jis man pasakė, bet paskui kai 
kas nutiko. Kitą rytą mes išsiskyrėme. Jis nujojo tuo keliu, kuriuo aš grįžau, 
o aš nuėjau į Ronsevalį, tačiau mano kelias kilo aukštyn, ir aš jūsų draugą, 
kilmingoji ponia, galėjau matyti gana ilgai. Jis ramiai jojo keliu. O tada, 

kai jis jau beveik dingo iš akių, štai kas įvyko... Turiu jums pasakyti, kad 
to krašto gyventojai, žiaurūs, nuožmūs žmonės, ir ten pilna banditų. Jie 
manęs neužpuolė, nes buvo įsitikinę, kad esu nevertas jų dėmesio.. Bet 
aukštasis keliauninkas buvo gerai apsirengęs, jojo geru arkliu... Pasislėpęs 
už uolų stebėjau, kaip jie apsupo jį, o paskui užpuolė kaip vapsvos. Jis 
įnirtingai gynėsi, bet jų buvo per daug. Mačiau, kaip jis nuvirto po kedrais, 
paskui vienas iš jų griebė arklį, kiti mantą, trys vyrai surišo kūną ir sviedė 
į vieną iš tų bedugnių tarpeklių, į kuriuos ir dirstelėti baisu... Matyt, jis jau 
buvo miręs arba užsimušė nukritęs. Tačiau negaliu prisiekti, kad jis buvo 
miręs! 

— Ir jūs negrįžote? — pasipiktino Saturnenas. — Jūs net nemėginote 
sužinoti, ar dar gyvas žmogus, kuris jums padėjo? 

Menestrelis papurtė galvą, gūžtelėjo pečiais ir mostelėjo ranka. 

— Banditų urvas, matyt, buvo kažkur netoliese, nes jie pasiliko, turbūt 
laukė kitų banditų. Ką aš vienas galėjau padaryti? O bedugnė buvo gana 
gili. Kaip ten nusileisti? Ponia, — jis maldaujamai pažvelgė į Katriną, — 
prašau patikėti, kad jei būčiau galėjęs kuo nors padėti jūsų tarnui ar 
draugui, tai būčiau padėjęs net rizikuodamas gyvybe. Tikėkite, Gvidas 
Čigala nėra bailys. 

— Aš jumis tikiu, tikiu... — nuvargusi pasakė Katrina. — Jūs nieko 
negalėjote padaryti, suprantu. Atleiskite man, kad nesusivaldžiau. Jūs 
teisus, Gotjė buvo mano tarnas, bet jo gyvybė man brangesnė už artimiau- 
sio draugo gyvybę, ir mintis, kad ji nebe... 

Ji nutilo. Akis užtemdė ašaros, o gerklę taip suspaudė, kad ji negalėjo 
ištarti nė žodžio. Ji nubėgo į savo kambarį, griuvo ant lovos ir ėmė gailiai 
raudoti. Dabar viskas baigta! Ji visko neteko. Mirus Gotjė, paskutinė jos 
viltis vėl pamatyti Arno užgeso. Jos vyras niekuomet nesužinos, kad ji 
buvo jam ištikima ir kad jį myli dar labiau... 

Dabar jis galutinai išėjo iš jos gyvenimo, atrodė, kad jis atsidūrė kape. 
Katrinai tai buvo paskutinis smūgis... 

Ji raudojo keletą valandų ir nesuvokė, kad Sara stovi šalia, prie lovos, 
tyli ir bejėgė palengvinti baisų jos skausmą. Pagaliau Sara išdrįso pasakyti: 

— Galbūt menestrelis ko nors nepastebėjo. Galbūt Gotjė nemirė. 

— Kaip jis galėjo išsigelbėti? — paklausė Katrina drebančiu balsu. — 
O jei ir nebuvo miręs, tai neilgai begyveno... 

Vėl pasidarė tylu. Toli, didžiajame kambaryje girdėjosi švelnūs, links- 
mi violos garsai, ten susirinko tarnai, Donatjena ir Saturnenas, taip pat kai 
kurie Monsalvi miestiečiai, kurie paprašė leidimo ateiti ir pasiklausyti 
keliaujančio menestrelio, — tokio malonumo jie seniai neturėjo. Lankstus, 
skardus florentiečio balsas atsklido į kambarį, kur dvi moterys stovėjo 
viena priešais kitą, nežinodamos, ką pasakyti. Gvidas dainavo senovinę 
dainą apie Tristano ir karalienės Izoldos meilę. 


Katrina neberaudojo. Jai pasirodė, kad be graudžios menestrelio dai- 
nos, ji girdi šiltą, aistringą Arno balsą, šnabždantį jai į ausį: “Katrina... 
Katrina, džiaugsme mano..." ir ją apėmė tokia skausminga kančia, kad ji 
vos nesuriko. Jei jai nelemta vėl sutikti savo meilės šioje žemėje, bus geriau 
iš karto atsisveikinti su šiuo pasauliu negu taip kenčiant gyventi... Ji 
minutėlę užsimerkė, sunėrė rankas, paskui atsimerkė ir ryžtingai pažvelgė 
į Sarą. 

— Sara, — pasakė ji taip ramiai, kad čigonė net krūptelėjo, — aš ketinu 
išvykti. Dabar, kai Gotjė miręs, pati eisiu ieškoti vyro. 

— Ieškoti? Kur? 

— Kur? Vieną vietą tikrai žinau: Komspostela Galicijoje. Ir pakeliui 
pamėginsiu rasti vargšo Gotjė kūną, kad bent palaidočiau. Man nepakelia- 
ma mintis, kad jis liko plėšrūnams suėsti. 

— Tačiau kelias ilgas ir pavojingas. Kaip tu tai padarysi, mano mieloji? 
Kaip tu tikiesi sužinoti, kur guli Gotjė? 

— Velykos jau arti. Tą dieną visuomet grupė maldininkų palieka Piuji 
ir eina prie šventojo Jokūbo kapo. Aš eisiu su jais. Taip bus saugiau, ir aš 
nebūsiu viena! 

— O aš? — iššaukiamai paklausė Sara. — Argi aš neisiu? 

Katrina papurtė galvą. Ji atsistojo, uždėjo rankas draugei ant pečių ir 
švelniai pažvelgė į ją. 

— Ne, Sara... Šįsyk eisiu viena, nes noriu, jog tu rūpintumeisi tuo, kas 
man brangiausia pasaulyje — mano mažuoju Mišeliu! Jei tu eisi su 
manimi, kas juo rūpinsis? Donatjena per sena, ir Saturnenas nejaunas. Jie 
tau padės, bet būtent tau aš patikiu savo sūnų. Tu tapai mano dalele, Sara, 
ir aš Žinau: su tavimi jis bus toks laimingas ir taip gerai prižiūrėtas, tarsi 
aš būčiau čia. Jam tu būsi mano mintys, mano rankos, mano lūpos. Tu su 

juo kalbėsies apie mane ir apie jo tėvą. Ir jei Dievas nuspręs taip, kad aš 
negrįšiu... 

— Nutilk! — suriko Sara. — Aš draudžiu tau taip kalbėti... tai man per 
daug skaudu... 

Jos akyse pasirodė ašaros. Katrina švelniai apkabino ją. 

— Reikia būti viskam pasirengusiems, Sara. Jei aš negrįšiu, tu turėsi 
siųsti pasiuntinius pas Ksantrajų ir Bernarą d'Armanjaką ir prašyti jų 
pasirūpinti paskutiniojo Monsalvi giminės nario auklėjimu. Tačiau, — tarė 
ji švelniai šypsodamasi, — esu įsitikinusi, kad grįšiu. 

Sara įsižeidusi nusišluostė akis. 

— Puiku, — sumurmėjo ji. — Mudvi susitariame, kad aš lieku, o tu 
išvyksti. Bet kaip tu paliksi Monsalvi? Manai, kad dabar abatas tau leis 
išvykti? 

— Jis nesužinos, kad aš išvykau. Seniai nusprendžiau, kad turiu keliauti 
į Piuji ir ten paaukoti Dievo Motinai prakeiktąjį briliantą, kurį iki šiol 
tebeturiu. Reikia jo atsikratyti... Tai labai svarbu, ir kuo greičiau tai 
padarysiu, tuo geriau! Pažiūrėk, kaip kaupiasi nelaimės! Mano pasiuntinys 
Gotjė, mano vienintelė viltis, nenugalimasis Gotjė, žuvo kelyje. Kol turė- 
siu tą briliantą, nebūsiu laiminga. Abatas žino, kad aš trokštu įvykdyti savo 
įžadus. Jis išleis mane. Velykos — tinkamas laikas aukoti aukas Dievo 
Motinai. Mano noras jam atrodys visai suprantamas. 

— Tu sugebi atsakyti į visus klausimus, — su kartėliu sušuko Sara. — 
Man sunku patikėti, kad šį planą sukūrei po to, kai atvyko tas prakeiktas 
menestrelis... 

— Ne, aš apie jį ilgai galvojau, — prisipažino Katrina. — Bet ar tu 
padarysi tai, ko tavęs prašau? 

Sara gūžtelėjo pečiais ir susuko antklodę, kad galėtų padėti šildyklę. 

— Dar klausi! Jeigu atsisakyčiau, tai būtų pirmas kartas gyvenime. Ir 
manau, kad čia nėra pasirinkimo. Vienas Dievas žino, kiek man tai 
kainuoja... 

Kai tik Sara atidarė duris, kad nuneštų į virtuvę dubenį, Gvido Čigalos 
balsas užtvindė mažą kambarį. Dabar jis dainavo senovinę trubadūro Arno 
Danielio dainą. Senos baladės žodžiai taip apstulbino abi moteris, kad jos 
sustingo, žvelgdamos viena į kitą. 

Tą dieną, kai Arno išsižadės meilės, 
Auksas bus vertas tiek pat, kiek geležis... 


Katrina sustojo kaip perkūno trenkta. Ji buvo nežmoniškai išbalusi, 
tačiau tamsiose jos akyse spindėjo žvaigždės — vilties žvaigždės. Atrodė, 
kad menestrelio daina atsakė į tuos klausimus, į kuriuos ji nedrįso atsakyti. 

— Norėčiau žinoti, kas čia atsiuntė tą prakeiktą dainių... Velnias? Ar 
Dievas? Šiaip ar taip, jo balsas — tai paties likimo balsas... — pasakė Sara. 


Katrina neapsiriko sakydama, kad Monsalvi abatas nekliudys jai išvyk- 
ti į Piuji šventinei Velykų savaitei. Jis tik pasiūlė jai pasiimti palydovą — 
vienuolyno vartininką brolį Eisebijų, nes kilmingai damai netinka vienai 
keliauti. Vienuolio draugija apsaugos ją ir nuo žemiškų, ir nuo dvasinių 
gyvenimo pavojų. 

— Brolis Eisebijus — švelnus ir ramus žmogus, — pasakė abatas, — 
tačiau jis jus patikimai gins. 

Reikia pasakyti, kad Katrinos nenudžiugino garbingojo vienuolio kom- 
panija. Apvalainas rausvas jo veidas atrodė per daug doras, o ji įprato 
niekuo nepasitikėti. Ji pamanė, ar tik nebus abatas Bernaras paskyręs jo ir 
asmens sargybiniu, ir šnipu, ir dėl to galėjo taip pat būti problemų. Kaip, 
nuvykusi į Piuji, ji atsikratys to doro žmogaus? 

Tačiau ankstesnio gyvenimo sunkumai jaunąją moterį buvo išmokę, 
kad kiekviena diena gera pati savaime ir niekas nieko nepasieks, jei iš 
anksto būgštaus. Ten nuvykusi ji ras būdą apgauti savo angelą sargą. O 
dabar reikia galvoti tik apie savo kelionę, į kurią ji leisis labiau meilės negu 
vilties vedama. 

Per gavėnią orai pagaliau pasikeitė. Sniegas ir ledas ištirpo ir virto 
mažyčiais upeliukais, kurie kaip sidabriniai siūlai nusidriekė kalvų ir kalnų 
šlaitais. Žemė vėl atsidengė — iš pradžių pavieniais šiltais lopinėliais, 
paskui dideliais lopais, kurie lėtai ir nedrąsiai vėl sužaliavo. Pilkame 
debesuotame danguje žydros properšos vis didėjo, ir Katrina nusprendė, 
kad atėjo metas išvykti. 

Ketvirtadienį prieš didžiąją savaitę Katrina ir brolis Eisebijus paliko 
Monsalvi. Abu jojo mulais, kuriuos jiems davė abatas. Oras buvo švelnus, 
dulksnojo lietutis, debesys greitai slinko genami piečio, kuris, kaip sakė 
Saturnenas, “augina avių mėsą" 

Sara ir Katrina greitai atsisveikino. Abi lyg susitarusios vengė rodyti 
švelnumą. Per daug jausmingas atsisveikinimas būtų sukėlęs abato įtarimą. 
Juk niekas neverkia, kai išsiskiriama dviem savaitėms... 

Sunkiausia buvo atsisveikinti su Mišeliu. Kai Katrina bučiavo ir stipriai 
apkabino savo mažylį, jos akys buvo pilnos ašarų. Jai atrodė, kad jos rankos 
niekuomet nepalies jo. Sara buvo priversta paimti mažylį ir nunešti Do- 
natjenai. Motinos susijaudinimas paveikė vaiką, ir jis ėmė verkti nežino- 
damas kodėl. 

— Kada vėl jį pamatysiu? — sušnabždėjo Katrina, staiga pasijutusi 
labai nelaiminga. 

Ji taip kentėjo, kad vos nepakeitė sprendimo išvykti. 

— Kada tik panorėsi! — ramiai pasakė Sara. — Niekas nesutrukdys 
tau grįžti, jei nepavyks įvykdyti savo plano. Ir aš maldauju tavęs, Katrina: 
nežaisk pavojumi. Nedaryk to, kas ne tavo jėgoms! Kartais būna išmintin- 
giau susitaikyti su savo likimu, kad ir koks žiaurus jis būtų. Atsimink: nors 
aš ir būčiu čia, niekas negali pakeisti motinos! Jei kliūtys bus labai didelės, 
grįžk, prašau tavęs. Dėl Dievo meilės... 

— Dėl Dievo meilės, — nutraukė ją Katrina, šypsodamasi pro ašaras, 
— nebesakyk nė žodžio, nes mano širdis plyš. 

Tačiau kai abatijos durys atsidarė, kad išleistų mulus, Katriną apėmė 
keistas, beveik svaiginantis laisvės pojūtis. Ji nebijojo nežinomybės. Jos 
valia įveiks visas kliūtis. Ji jautėsi esanti stipri, jauna ir narsi kaip niekad... 

Briliantą ji buvo įsidėjusi į mažą odinį maišelį, kuris, pririštas kaspinu 
kabėjo jai ant kaklo. Jai jis buvo bevertis. Vienintelė jo vertė buvo ta, kad 
paaukojusi jį Piuji Dievo Motinai, ji atsidurs ilgame kelyje, nuvesiančiame 
ją pas vyrą. 

Kai Monsalvi sienos dingo iš akių, ji geriau susisiautė sunkų apsiaustą, 
išsitiesė balne ir, nekreipdama dėmesio į varpų, išlydinčių ją į kelionę, 
skambėjimą, leido savo mului risnoti žema pakelės žole. Sausomis akimis 
ji ryžtingai žvelgė į priekį. 


327 


Septynioliktas skyrius 


Paskutinė grandis 


Piuji miestas tarytum didžiulė įvairiaspalvė srovė driekėsi nuo puikios 
bažnyčios, vainikuotos bokšteliais ir kupolais, portiko. Katrina ir brolis 
Eisebijus kurį laiką gėrėjosi nuostabiu reginiu. Katrinos žvilgsnis klaidžio- 
jo nuo šventos kalvos, senosios Mon Ani, išsiskyrusios žydro dangaus 
fone, prie milžiniškos uolos, paskui — prie netoliese stūksančios Sen 
Mišel d'Egilio vulkaninės viršūnės, didingai kylančios į dangų. Ant jos 
buvo maža koplytėlė. Atrodė, kad šiame keistame mieste viskas tarnauja 
Dievui. Viskas ėjo iš jo ir grįžo pas jį... Perėję vartus ir traukdami į miesto 
centrą, keliauninkai stebėjosi miesto margumu ir šurmuliu. Ant namų 
stogų plaikstėsi vėliavos ir gairelės, pro langus gatvės pusėje kabojo ilgos 
spalvoto šilko ir gobelenų juostos. Katrina nustebusi pamatė škotų šaulių 
grupę, kuri brovėsi minioje. 

— Miestas kažką švenčia, — pasakė visą dieną tylėjęs brolis Eusebijus. 
— Bet ką? 

Katrina tylėjo. Ji manė, kad nėra reikalo jam atsakyti, bet vis dėlto 
pašaukė berniuką, bėgusį pro šalį su ąsočiu prie šaltinio. 

— Ką reiškia visos tos vėliavos, šilko juostos ir tas šurmulys? 

Vaikinukas pažvelgė į Katriną rudomis akimis, linksmai žybtelėjusio- 
mis guviame strazdanotame veide, ir mandagiai nukėlė savo žalią skrybė- 
lę. 

— Užvakar į miestą atvažiavo ponas mūsų karalius kartu su ponia 
karaliene ir visais rūmininkais, kad pasimelstų mūsų Dievo Motinai ir 
praleistų čia Velykas prieš išvykdamas į Vjeną, kur rinksis Generaliniai 
luomai. Jums bus sunku susirasti kambarį. Visi viešbučiai perpildyti, nes 
šiandien turi atvažiuoti monsinjoras konetablis. 

— Karalius ir konetablis? — paklausė nustebusi Katrina. — Bet juk jie 
susivaidiję? 

— Tikrai! Mūsų karalius katedroje ketina pareikšti jam savo palanku- 
mą. Šiandien jie kartu bus pamaldose. 

— O piligrimai, kurie vyks į Kompostelą, čia renkasi? 

— Taip, maloningoji ponia. Prieglaudoje prie katedros jų daugybė. 
Turite paskubėti, jei norite prie jų prisidėti. 

Berniukas parodė Katrinai kelią į maldininkų prieglaudą. Ten buvo 
lengva patekti: visą laiką reikėjo eiti ilga gatve, kuri nuo šalia stovinčio 
bokšto kilo aukštyn, prie Dievo Motinos katedros, ir ten virto didžiuliais 
laiptais, vedusiais tiesiai prie katedros durų. Nucidamas berniukas pridūrė: 

— Visi piligrimai apsirūpina metro Krauzo krautuvėje. Ten galima 
nusipirkti stipriausius ir geriausiai pasiūtus rūbus... 

— Ačiū, — nutraukė jį Katriną pastebėjusi, kad paprastai bejausmės 
brolio Eisebijaus akys smalsiai įsmigo į ją. — Mes turime eiti ir susirasti, 
kur prisiglausti. 

Berniukas nubėgo. Katrina susimąstė. Nebuvo galima gaišti laiko. 
Rytoj po mišių piligrimai iškeliaus, ir ji norėjo iškeliauti kartu su jais. 
Katrina nusėdo nuo mulo ir kreipėsi į brolį Eisebijų, ramiai laukusį, ką ji 
nuspręs. 

— Imkite mulus, broli, eikite į prieglaudą ir paklauskite, ar jie gali duoti 
mums kambarį. Štai auksas užsimokėti už tai. Aš eisiu tiesiai į katedrą, kur 
aukosiu Mergelei savo auką. Nepadoru joti prie šventos vietos. Eikite be 
manęs. Susitiksiu su jumis vėliau. 

Garbusis vienuolis, Monsalvi abatijos vartininkas, linktelėjo galva, kad 
suprato, ir, paėmęs už pavadžių abu mulus, nuėjo. 

Katrina lėtai lipo aukštyn akmeninimis grįsta gatve, kurioje buvo aibė 
iškabų: čia buvo suvenyrų parduotuvės, viešbučiai, smuklės, įvairios krau- 
tuvėlės, prie kurių ant akmeninių laiptelių sėdėjo moterys, pasilenkusios 
prie mažų išpieštų pagalvėlių. Savo mikliomis rankomis jos šaudė siūlų 
vedžiokliais. Katrina stabtelėjo prie vienos nėrėjos, jaunos ir gražios, ir 
maloniai šyptelėjo jai. Ji nebūtų tikra moteris, jei jos nežavėtų subtilūs 
puikūs šių stebuklingų pirštų nunerti daiktai. Piligrimų procesija leidosi 
nuo katedros žemyn, aukštais balsais giedodami, ir Katrina staiga prisimi- 
nė savo įžadą. Ji vėl ėmė kopti į kalvą, nekreipdama į nieką dėmesio. 

Didžiuliais laiptais, dingstančiais tarp aukštų arkų, pastatytų dar romė- 
nų, lėtai ir sunkiai keliais šliaužė minia žmonių. Akmeniniai laiptai buvo 
per daugelį amžių nusitrynę. Iš visų pusių sklido maldos ir atrodė, kad 
dūzgia miriadai bičių, tačiau Katrina nesiklausė. Ji su nuostaba apžiūrinėjo 
aukštą spalvingą fasadą, kurio neįprastas arabiškas raštas priminė tolimas 
šalis ir paslaptingus senovės meistms. Katrina dar nenorėjo klauptis. Ji turi 
eiti tiesiai prie garsiojo altoriaus, kaip prie apaštalo kapo! Ji atsidūrė 

portiko šešėlyje. Čia susigrūdę elgetos rodė savo tikras arba netikras opas, 
monotoniškais verkšlenančiais balsais prašė išmaldos. Daugelis apsupo 
stebuklingu laikomą seną akmenį, prie kurio kiekvieną penktadienį susi- 
renka kenčiantieji, ir tvirtino, kad praėjusį penktadienį paralyžiuotas žmo- 
gus išsigydė nesveikas savo kojas. Katrina nekreipė į juos dėmesio. 

Jos žvilgsnį patraukė laiptelis prie paauksuotų šventyklos durų. Jame 
buvo įrėžta keletas lotyniškų žodžių: “Jei tu nebijai nusidėti, neprisiliesk 
prie šių durų, nes dangaus karalienė reikalauja, kad jos tarnai būtų tyri" 
Ar Katrina gali save laikyti nenuodėminga ir eiti pro tas duris? Akimirką 
ji sustingo, stengdamasi atsikratyti į širdį įsibrovusios baimės. Tačiau į šį 
miestą ji atvyko dėl labai svarbios priežasties. Katrina atidarė duris ir ėmė 
lipti laiptais prieblandoje skendinčioje bažnyčioje. Laiptai priminė tunelį, 
kurio gale, pačiame šventyklos centre, degė daugybė vaškinių žvakių, ir 
tai buvo panašu į liepsnojantį mišką. Tamsą rėžė ryškus, akinantis švytė- 
jimas. Po akmeniniais skliautais aidėjo monotoniškas, iškilmingas, liūdnas 
giedojimas... 

Išnirusi iš tamsos, Katrina pasijuto kitame pasaulyje — aplinkui viskas 
buvo taip neįprasta. Juodoji Dievo Motina stovėjo ant akmeninio altoriaus 
tarp dviejų kaip kraujas raudonų porfyrinių kolonų, apsupta šimtų vaškinių 
žvakių ir raudono stiklo lempų, ir žvelgė į Katrina emaliu apglaistytomis 
akimis... 

Choras buvo tuščias, ir tik virpančioje žvakių šviesoje niūrios Šventojo 
Rašto veikėjų figūros bizantiškuose fasaduose atrodė gyvos. Katriną apė- 
mė prietaringa, sena rojaus ir pragaro baimė, visuomet gyva šio karų 
amžiaus žmonių širdyse. Statulos pakerėta, ji lėtai atsiklaupė ant laiptų 
priešais altorių. 

Nedidelė, su paauksuotu ir brangakmeniais papuoštu apsiaustu Juodoji 
Dievo Motina atrodė šiurpulinga ir panaši į pagonių stabą. Buvo pasako- 
jama, kad senovėje kryžiuočiai ją atvežė iš Šventosios Žemės ir kad ji tokia 
sena kaip ir pati žemė. Jos niūrus susimąstęs juodas veidas švytėjo po 
auksine karūna su balandžiu. Bauginančios baltos, glazūruotos akys atrodė 
lyg gyvos, ir Katrina ėmė drebėti nuo jų žvilgsnio ir sukrėsta statulos 
didingumo. 

Liūdnas giedojimas nutilo. Bažnyčioje pasidarė tylu, girdėjosi tik dau- 
gybės degančių žvakių si!pnas traškėjimas. Katrina lėtai išsitraukė brilian- 

tą ir, pasidėjusi jį ant delno, ištiesė Dievo Motinai. Šėtoniškasis brangak- 
menis sužaižaravo visais savo kruvinais atšvaitais. Juodasis briliantas dar 
niekuomet taip nežibėjo kaip dabar, šioje Dievo šventykloje. Katrinos 
delnc jis atrodė kaip juoda mirties saulė. 

— Visagale Mergele, — sušnabždėjo Katrina, — paimk šią kraujo ir 
skausmo brangenybę. Paimk ją, kad šėtonas pagaliau būtų iš jo išgintas, 
kad nelaimės paliktų mus... ir kad į Monsalvi grįžtų laimė... ir kad aš vėl 
rasčiau savo vyrą! 

Ji atsargiai padėjo brangakmenį prie Dievo Motinos kojų ir išsitiesė 
kryžiumi. Jos baimė dingo. 

— Grąžink man jį, — maldavo ji, — grąžink man jį, gailestingoji 
mergele! Net jei turėčiau vėl kentėti, net jei turėčiau sielotis dieną naktį — 
prašau, leisk man surasti jį! Leisk bent pamatyti jį... nors kartą, vieną 
kartelį, kad pasakyčiau, kad myliu jį ir kad niekas... niekas... negalės užimti 
jo vietos! Pasigailėk manęs! O, pasigailėk manęs! Leisk man surasti jį! O 
tada jau daryk man ką nori! 

Katrina užsidengė veidą rankomis, ir jos tučtuojau sušlapo nuo ašarų. 
Ji ilgai buvo prie statulos, meldėsi už savo vaiką ir Sarą, tyliai verkė ir 
laukė atsakymo į savo karštą maldą. Staiga ji išgirdo. 

— Moterie, būk stipri. Jei tavo tikėjimas tvirtas, tavo maldos bus 
išgirstos. 

Ji pakėlė galvą. Šalia jos, palenkęs žilą galvą, stovėjo vienuolis ilgu 
baltu rūbu. Balta jo figūra skleidė tokią ramybę, kad Katrina tebeklūpėjo, 
suglaudusi delnus, tarsi regėdama viziją. Balta ranka vienuolis mostelėjo 
į brangakmenį, žėrintį prie auksinio Dievo Motinos apsiausto, bet nepalietė 
jo. 

— Iš kur ši pasakiška brangenybė? 

— Ji priklauso mano buvusiam vyrui, Burgundijos vyriausiajam iždi- 
ninkui. 

— Jūs našlė? 

— Esu vėl ištekėjusi. Tačiau mano vyras susirgo raupsais ir išvyko prie 
apaštalo kapo. Ten jis melsis, kad pasveiktų. Aš noriu taip pat ten vykti ir 
surasti jį. 

— Jums reikia turėti savo nuodėmklausio rekomendacinį laišką ir jūs 
turite susitikti su maldininkų vadu. Jie išvyksta rytoj. 

— Žinau... Bet aš ką tik atvykau. Šventasis tėve, jūs manote, kad aš 
pavėlavau? — staiga išsigandusi paklausė Katrina. 

Nuoširdi šypsena nušvietė baltą vienuolio veidą. 

— Jūs taip norite su jais išvykti? 

— To noriu labiausiai pasaulyje! 

— Tuomet eikite su manimi. Atliksite man išpažintį, ir aš duosiu 
laiškelį vienuoliui, kuris rūpinasi prieglauda. 

— Ar galėsiu atlikti išpažintį taip vėlai? 

— Niekada ne vėlu melstis Dievui! Esu Gijomas de Šalonsonas, šio 
miesto vyskupas. Eime, mano vaike. 

Kupina vilčių, Katrina nuėjo paskui baltai vilkintį vyskupą. 

Ji skriste išskrido iš katedros. Jai atrodė, kad dabar viskas bus gerai, 
kad jos svajonės išsipildys, kad ji viską pasieks. Jai tereikia turėti narsos, 
o jos ji turi. 

Brolis Eisebijus laukė Katrinos prie aukštų skliautinių prieglaudos 
durų, saugomų akmeninių liūtų. Jis sėdėjo ant laiptelio ir tyliai varstė 
rožinį. Išvydęs Katriną, jis liūdnai pažvelgė į ją. 

— Ponia Katrina, jie nebeturi vietų. Piligrimai miega kieme, ir aš 
neradau jums nė čiužinio. Aš pats visuomet galiu paprašyti prieglobsčio 
vienuolyne. O kaipgi jūs? 

— Aš? Tai nesvarbu. Miegosiu kieme su kitais žmonėmis. Be to, broli 
Eisebijau, atėjo metas pasakyti jums teisybę: aš neketinu grįžti į Monsalvi. 
Rytoj kartu su kitais piligrimais išvykstu į Kompostelą. Dabar manęs 
niekas nebesulaikys, tačiau noriu jūsų atsiprašyti, kad dėl manęs tikriausiai 
turėsite nemalonumų. Juk ponas abatas... 

Apskritame mažojo vienuolio veide pasirodė plati šypsena. Jis ištraukė 
ritinėlį ir padavė jį Katrinai. 

— Mūsų šventasis tėvas, — nutraukė jis ją, — prašė manęs atiduoti 
jums tai, Katrina. Tačiau tai padaryti turėjau po to, kai jūs įvykdėte savo 
įžadą. Juk jau įvykdėte jį, ar ne? 

— Taip. 

— Tuomet imkite. 

Katrina neryžtingai paėmė ritinėlį, sulaužė antspaudą ir išskleidė jį. Čia 
tebuvo keletas žodžių, tačiau juos perskaičiusi Katrina nuraudo. 

“Keliaukite laimingai, — rašė Bernaras de Kalmonas, — ir telydi jus 
Dievas. Aš pasirūpinsiu mažyliu ir Monsalvi..." 

Katrina džiugiai nusišypsojo mažajam vartininkui. Prieš paslėpdama 
laišką, ji jausmingai pabučiavo parašą. Paskui ištiesė vienuoliui ranką. 

— Čia mūsų keliai išsiskiria. Grįžkite į Monsalvi, broli Eisebijau, ir 
mūsų šventajam tėvui pasakykite, kad man gėda, jog nepasitikėjau juo, ir 
kad esu jam dėkinga. Grąžinkite jam mulą, jis man nebereikalingas. Eisiu 
pėsčia, kaip visi. 

Paskui ji nusisuko ir nubėgo, lengva ir laisva kaip paukštis, prie 
krautuvės su gražia iškaba, kurioje buvo nupieštas piligrimas su plačiak- 
rašte skrybėle ir ilga lazda rankoje. 

Apie penkiasdešimt piligrimų, vyrų ir moterų, susirinko iš Vokietijos 
ir įvairių Prancūzijos vietų. Jie norėjo sudaryti grupes pagal tautybę ir 
polinkius, tačiau kai kurie laikėsi nuošaliai, nes labiau vertino vienatvę ir 
savo pačių draugiją. 

Velykų sekmadienį Katrina klausėsi mišių kartu su savo naujais ben- 
drakeleiviais. Ji matė karalių Karolį VII, kuris praėjo visai pro ją prie 
aukšto krėslo, stovinčio ant choro aukštelių. Paskui ji išvydo tvirtą Pran- 
cūzjos didžiojo konetablio Artū:.- de Rišmono figūrą. Per šias Velykas 
ponas konetablis atgavo savo teisėtą titulą. Prie jo diržo buvo valstybės 
kardas Žydroje paauksuotoje makštyje. Ji pažino karalienę Mariją, o tarp 
Rišmono palydovų pastebėjo aukštą Tristano L'Ermito figūrą... Tristanas, 
jos draugas, sąjungininkas! Jai labai norėjosi pulti prie jo... Kaip malonu 
būtų išgirsti džiaugsmingą šūksnį ir drauge prisiminti praeitį... 

Katrina užgniaužė šį norą. Ne! Ji nebepriklauso šiam margaspalviam 
pasauliui. Juos skyrė jos vakarykštis įžadas. Ir Katrina nenorėjo sugriauti 
neregimo barjero, skyrusio ją nuo rūmininkų. Kad jos nepastebėtų, Katrina 
pasislėpė tarp aukšto vyro su žilselėjusia barzda, giedojusio karštai ir 
skardžiai, ir išbalusios, sunykusi»s mažutės moters, kuri fanatiškai žvelgė 
į spindintį altorių. Katrina abejojo, ar ši moteris, aiškiai paliegusi, smarkiai 
kosinti, pakels visus kelionės sunkumus. 

O kad galėjo atpažinti. grafienę de Monsalvi, gražuolę Šinono našlę, 
priešais kurią klūpėjo Pjeras de Brezė, pamatęs šią moterį, kaip ir visi jos 
bendrakeleiviai, apsivilkusią žydrą suknelę ant lininių marškinių su stip- 
riais batais, storu apsiaustu, tinkamu bet kokiam orui, su plona prigludusia 
batistine kepuraite, juoda veltinine skrybėle? Krepšelyje, kabėjusiame ant 
riešo, buvo aukso ir Arno durklas — ištikimasis jos palydovas sunkiais 
laikais. Dešinėje rankoje ji laikė piligrimų simbolį — garsiąją ilgą lazdą 

su prie jos pritvirtinta krežine. Katrina save ramino, kad niekas neatpažino 
jos taip apsirengusios. Ji tebuvo viena iš maldininkių. 

Mišios turėjo tuoj baigtis. Vyskupas pakiliu balsu sakė paskutinius 
palinkėjimus piligrimams. Jis palaimino jų lazdas, kurias jie visi pakėlė. 
Dvasininkai, turėję vesti procesiją prie miesto vartų, jau pajudėjo iškėlę 
didžiulį kryžių. Katrina paskutinįsyk žvilgtelėjo į choro aukštelius, į kara- 
lių ir karalienę, į konetablį ir jo palydą. Šios tarsi nerealios figūros jau 
pasiliko praeityje. Aukštai virš jų ji vis dar matė šėtonišką Gareno bran- 
genybę, niauriai švečiančią auksiniame rate aplink Dievo Motiną su auk- 
siniu apsiaustu. Pro didžiules duris matėsi žydras dangus, kuriame plaukė 
debesys. 

Prie slenksčio Katrina giliai atsiduso. Jai pasirodė, kad durys atvertos 
į amžinybę, į viltį, didžiulę kaip pats pasaulis... 

Džiaugsmingai šaukdami, piligrimai paskui dvasininkus ir vienuolius 
leidosi žemyn nuo stačios kalvos. Abiejose gatvės pusėse grūdosi vietos 
gyventojai, norėję pamatyti jų procesiją. Kai kurie šūkčiojo palinkėjimus, 
kiti atsisveikino su draugais ar giminaičiais. 

Kai toli už nugarų pasiliko mūrinės tvirtovės sienos su vėjuje besi- 
plaikstančiomis karaliaus vėliavomis, dvasininkai atsisveikino su maldi- 
ninkais. Priešais juos stūksojo stati kalva, kuri, rodės, kilo į dangų. Kolonos 
priešakyje stiprus žvitriaakis vyras užgiedojo seną giesmę, kuri jau daugelį 
kartų drąsino ilgos ir varginančios kelionės išsekintus maldininkus. 

Paprasta giesmė greitai pasklido piligrimų kolonoje kaip ugnis parako 
sandėlyje. Katrina giedojo kartu su visais. Širdyje buvo lengva. Mieste 
iškilmingai skambėjo varpai. Įkvėpta tikėjimo, tokio pat karšto kaip kry- 
žiuočių, kai jie vyko į Šventąją Žemę, Katrina buvo įsitikinusi, kad ilgo 
kelio gale ji pagaliau ras Arno! Nors priešakyje driekėsi be galo ilgas 
kelias, nors jai galbūt lemta mirti greta mylimojo, ji eis į pasaulio kraštą... 

Stačios kalvos viršūnėje piligrimus pasitiko smarkus žvarbus vėjo gūsis 
ir smulkus lietus, purškęs į veidą. Katrina nuleido galvą, priešindamasi 
stichijai, ir drąsiai ėjo prieš vėją, pasiremdama lazda. Ji giedojo vis garsiau. 
Juk šis vėjas — pietys. Kol pasiekė ją, jis perskrido nepažįstamas žemes, 
kurias ji turės pereiti ieškodama dingusios savo meilės... Pietys buvo jos 
draugas! 

